
PROOEMIUM. 

Oaepe  ad  me  pervenerunt  petitiones,  ut  in  lucem  ederem  Compen- 
****  dium  theologiae  dogmaticae,  methodo  stricte  scholastica  conscriptum. 
Cui  desiderio  ne  satisfacerem,  obstiterunt  alii  labores.  Tandem  aliquod 
otium  nactus,  opus  perfeci.  Quod  quidem  omnibus  iis  displicebit,  qui 
scholasticam  definiendi,  probandi,  disputandi  rationem  detestantur.  His 
igitur  non  scripsi  sed  potius  eorum  commodo,  qui  censent  methodum 
tot  saeculorum  usu  probatam,  etiam  nunc  in  scholis  cum  fructu  ad- 
hiberi  ad  disciplinam  dogmaticam  tradendam.  Qui  ita  sentiunt,  videant 
et  iudicent,  num  mihi  contigerit  librum  non  prorsus  inutilem  conscribere. 
Neque  tamen  omnibus  omnia  placere  res  est  per  se  manifesta;  nam 
inter  ea,  quae  a  variis  viris  eruditis  mihi  praestanda  proponebantur, 
quaedam  erant  ita  opposita,  ut  via  non  esset  ea  conciliandi.  Quare 
breviter  indicabo,  quem  finem,  quas  condiciones  spectaverim  in  edendo 
hoc  opere. 

In  plerisque  institutis  theologicis  uno  anno  proponi  solet  apolo- 
getica,  tribus  vero  sequentibus  annis  theologia  dogmatica,  et  una  qui- 
dem  lectione  singulis  diebus  assignata.  Hanc  ob  causam  non  solum 
tribus  tomis  theologiam  dogmaticam  presse  dictam  comprehendi,  sed 
speciali  tomo  etiam  tractatum  apologeticum  exposui.  Iamvero  quidam 
cupiunt,  ut  in  apologetica  omnes  quaestiones  ad  Sacram  Scripturam 
pertinentes  omittantur,  cum  hae  sint  materia  introductionis  in  Sacram 
Scripturam;  alii  e  contra  desiderant,  ut  in  apologetica  agatur  de 
genuinitate,  de  inspiratione,  de  canone,  de  interpretatione  Scrip- 
turae  et  de  authentia  Vulgatae,  cum  haec  omnia  in  theologia  dog- 
matica  supponantur.  Quid  faciendum?  Elegi  mediam  viam.  Probavi 
genuinitatem  evangeliorum,  quia  haec  est  fundamentum  maxime  ne- 
cessarium  apologeticae ;  similiter  paulo  fusius  explicavi  doctrinam 
de  inspiratione  biblica,  quia  dogmaticis  praecipue  argumentis  haec 
quaestio  absolvenda  est;  quoad  ceteras  autem  quaestiones  biblicas 
omisi  inquisitiones  historicas  et  sola  principia  dogmatica  breviter  in- 
dicavi.  Itaque  ii,  quibus  quaedam  a  me  tractata  non  ad  apologeticam 
pertinere  videntur,  ea  omittant;  illi  vero,  qui  plura  desiderant,  facile  ea 
supplere  poterunt  ex  Compendio  Introductionis  in  Sacram  Scripturam, 
a  Patre  Cornely   edito,    vel  ex  alio  libro,    qui   auditoribus  praesto  est. 

vi  Prooemium. 

Plerique  aut  in  apologetica  aut  in  theologica  dogmatica  tradunt 
doctrinam  de  fide  theologica.  Hunc  tractatum  posui  post  tractatum 
de  gratia,  et  propter  intimum  rerum  nexum  adiunxi  tractatus  de  spe 
et  caritate.  Virtutes  vero  morales  reliqui  theologiae  morali,  sicut 
plerumque  fieri  solet.  Si  quis  earum  tractationem  dogmaticam  desiderat, 
inveniet  in  tomo  nono  Praelectionum  mearum  dogmaticarum.  Item 
omisi  alias  quaestiones,  quae  communiter  in  theologia  dogmatica  non 
discutiuntur,  ut  de  actibus  humanis,  de  lege  divina,  de  perfectione 
christiana.  Sed  ante  tractatum  apologeticum  praemisi  inquisitionem 
philosophicam  de  religione  et  revelatione  in  genere,  quia  hic  est  mos 
ubique  fere  receptus.  Tractatum  eschatologicum  simul  cum  tractatu 
de  Deo  fine  ultimo  posui  in  secundo  tomo,  quia  sic  aequalior  materiae 
distributio  in  singulis  tomis  habetur,  et  quartus  tomus  integer  servatur 
rei  sacramentariae,  quae  nostra  aetate  propter  exortas  disputationes 
maximi  momenti  est.  Eo  ambitu  res  tractavi,  ut  quivis  tomus  uno 
anno  et  una  cotidiana  lectione  commode  absolvi  possit. 

Quod  auctores  indicandos  attinet,  nolui  paginas  implere  titulis 
librorum,  sed  ante  singula  capita  vel  articulos  assignavi  paucos  alios 
libros,  quibus  eadem  res  aut  copiosius  aut  alio  modo  tractatur.  Ne- 
que  in  statu  quaestionis  neque  in  obiectionibus  recensui  multitudinem 
nominum  propriorum,  quae  plerisque  manent  soni  sine  sensu,  et  si 
forte  cum  magno  labore  memoriae  mandantur,  brevi  post  oblivioni 
traduntur,  idque  plerumque  sine  damno ,  quia  talia  nomina  alternis 
alternant  annis.  Itaque  sufficiat  ea  nosse,  quae  vel  certam  vel  proba- 
bilem  spem  maioris  stabilitatis  ostendunt.  «Enchiridion  Symbolorum, 
Definitionum  et  Declarationum»  ab  H.  Denzinger  editum  cito  secundum 
editionem  emendatam  et  auctam  a  Cl.  Bannwart,  simpliciter  indicando 
numerum  marginalem  (e.  g.  Denz.  n.  ioo).  Similiter  cito  «Enchiridion 
fontium  historiae  ecclesiasticae  antiquae»,  auctore  C.  Kirch,  Friburgi 
1910,  sed  addo  «Enchir.»  (e.  g.  Kirch,  Enchir.  n.  112)1.  Ubi  poni- 
tur  cf.,  est  abbreviatio  pro  conferatur  vel  conferantur. 

Vix  opus  est  efTerre  me  specialem  rationem  habuisse  eorum,  quae 
nostra  aetate  magis  necessaria  sunt,  ut  est  impugnatio  errorum  mo- 
dernismi  et  rationalismi,  quamquam  positiva  expositio  et  assertio  veri- 
tatis  catholicae  multo  maioris  utilitatis  et  iucunditatis  est  quam  singu- 
larum  falsarum  opinionum  et  obiectionum  discussio ;  nam  ut  ait  Leo  XIII 
in  encyclica  « Providentissimus  Deus» :  «Permulta  ex  omni  doctrinarum 
genere  sunt  diu  multumque  contra  Scripturam  [et  ecclesiae  doctrinam] 
iactata,  quae  nunc,  utpote  inania,  penitus  obsolevere.  .  .  .  Nempe  opi- 
nionum  commenta  delet  dies;  veritas  manet  et  invalescit  in  aeternum.» 


1  Utiliter    etiam    confertur  M.  J.  Rouet  de  Journel,    Enchiridion    patristicum,    Fri- 
burgi  Brisg.   191 1. 

PROLEGOMENA. 

§  i. 

Quid  sit  theologia. 

Cf.  S.  Thomas,  S.  th.  i,  q.  i;  eius  commentatores,  ut  Gregorius  de  Valentia ;  Rleutgen, 
Theologie    der  Vorzeit  tract.   5;  J.  Didiot,    Logique    surnaturelle  subjective,  Paris   1894. 

1.  Theologia,  quemadmodum  ipsum  nomen  indicat,  versatur  circa 
Deum,  non  ita  tamen,  ut  Deus  sit  unicum  obiectum  eius,  sed  ita,  ut 
quidquid  in  theologia  tractatur,  vel  sit  ipse  Deus,  vel  alia,  in  quantum 
referuntur  ad  Deum  ut  ad  primum  principium  et  ultimum  finem.  Ideo 
Deus  vocatur  subiectum  theologiae,  quia  in  theologia  omnia  aut  directe 
aut  indirecte  de  Deo  praedicantur.  In  hoc  convenit  theologia  cum 
illa  parte  philosophiae,  quae  theologia  naturalis  vel  theodicea  vocari 
solet,  a  qua  essentialiter  differt  ratione  obiecti  formalis. 

2.  Cum  in  philosophia  consideretur  Deus,  quatenus  cognoscitur  e  prin- 
cipiis  obiective  et  subiective  naturalibus,  theologia,  de  q?ia  hic  loqui- 
mur,  pertinet  ad  ordinem  supernaturalem.  Principium  eius  obiectivum, 
e  quo  procedit,  est  revelatio  divina,  olim  prophetis  et  apostolis  facta 
et  ecclesiae  tradita;  principium  vero  subiectivum  est  ratio  fide  divina 
illuminata.  Quare  obiectum  formale  theologiae  est  verum  demonstra- 
bile  ex  revelatione  divina  publica.  Ex  relatione  ad  Deum  ut  sub- 
iectum  efficitur,  ut  res  in  ordine  ontologico  pertineant  ad  theologiam; 
ex  relatione  ad  revelationem  publicam  ut  ad  obiectum  formale  efficitur, 
ut  res  in  ordine  logico  theologice  cognosci  possint.  Itaque  definitur 
theologia  scientia  eorum,  quae  de  Deo  ex  revelatione  sunt  demon- 
strabilia. 

Deus  igitur  dupliciter  consideratur  in  theologia.  a)  Deus  ut  Deus  est 
subiectum  seu,  ut  quidam  loquuntur,  obiectum  formale  quod  vel  de  quo 
theologiae;  b)  Deus,  quatenus  revelatione  reddit  veritates  theologice  cogno- 
scibiles,  est  principium  et  origo  theologiae.  Revelatio  vocatur  obiectum  for- 
male  quo  theologiae.  Ipsa  vero  cognoscibilitas  theologica,  revelatione  di- 
vina  innitens,  interdum  appellatur  ratio  formalis  sub  qua ;  sed  haec  appel- 
latio  applicatur  etiam  ad  supernaturalem  illustrationem  intellectus,  quam 
theologia  supponit.    Alii  igitur  aliter  his  terminis  uti  solent.    Quare  simplicius 

est  interim  retinere  illam  tantum  distinctionem  subiecti  et  obiecti  formalis 
theologiae. 

3.  Estne  theologia  veri  nominis  scientia  ?  In  scientia  duo  distin- 
guenda  sunt:  cognitio  principiorum,  ex  quibus  arguitur;  et  certitudo 
demonstrationum,  quae  ex  principiis  colliguntur.  Principiorum  vero 
cognitio  hauritur  aut  ex  eorum  interna  evidentia  (immediata  vel  mediata) 
aut  ex  auctoritate.  Atqui  prima  principia  theologiae  non  sunt  homi- 
nibus  intrinsecus  evidentia,  sed  auctoritate  divina  manifestantur.  Ergo 
si  quis  dicit  esse  de  ratione  scientiae,  ut  procedat  e  principiis  intrin- 
secus  evidentibus,  necesse  est  neget  theologiam  esse  scientiam  presse 
sumptam.  Ita  Scotus  in  prologo  in  1  librum  Sententiarum  n.  26  sqq, 
et  cum  eo  multi  alii.  Contra  vero  si  quis  dicit  scientiam  esse,  quae 
ex  notis  certisque  principiis  certas  conclusiones  colligat,  is  theoiogiam 
habebit  scientiam.  Ita  *S.  Thomas  in  I  parte  Summae  theologicae 
q.   1,  a.  2,  et  cum  eo  theologi  plurimi. 

Hic  alter  modus  loquendi  praeferendus  videtur,  et  theologia  di- 
cenda  est  scientia.  Nam  quae  est  ratio  specifica  scientiae  subiective 
spectatae,  certitudo  ex  discursu  acquisita,  haec  habetur  in  theologia; 
immo  perfectius  quam  in  aliis  scientiis,  quia  firmioribus  principiis  fun- 
datur.  Scientia  autem  obiective  spectata  est  corpus  propositionum  cer- 
tarum  inter  se  nexarum  et  in  unum  systema  collectarum.  Talis  autem 
est  theologia.  Unitas  scientiae  theologicae  patet  ex  unitate  subiecti 
et  obiecti  formalis. 

Scientia  theologica,  quia  pendet  a  scientia  divina,  vocari  solet  scientia 
subalternata  (subordinata),  scientia  vero  divina  dicitur  scientia  subalternans 
respectu  theologiae.  Theologia  solet  etiam  definiri  scientia  fidei,  in  qua  de- 
finitione  fides  aut  sumitur  obiective,  in  quantum  est  complexus  veritatum 
revelatarum,  aut  sumitur  subiective,  quia  fides  est  principium,  unde  pro- 
cedit  theologia,  sicut  naturalis  ratio  est  principium  subiectivum  philosophiae, 
quae  propterea  vocatur  scientia  rationis.  Differunt  igitur  specie  theologia 
supernaturalis  et  theologia  naturalis. 

4.  Theologia  a  fide  differt  a)  ratione  materiae,  quae  in  fide  est 
veritas  revelata  omnis  et  sola,  in  theologia  vero  etiam  multae  aliae 
veritates,  quae  ex  veritatibus  revelatis  ope  ratiocinii  inferuntur;  b)  ra- 
tione  fiormae,  quia  fides  obiectum  suum  amplectitur  propter  auctori- 
tatem  Dei  revelantis,  theologia  vero  propter  demonstrationem  scienti- 
ficam.  «Credo,  ut  intellegam»  (S.  Anse/mus,  Cur  Deus  homo  1,  2); 
c)  certitudine,  quae  in  theologia  est  inferioris  ordinis,  quam  in  fide,  cum 
theologia  non,  sicut  fides,  unice  nitatur  auctoritate  divina,  sed  admisceat 
etiam  humanas  considerationes  et  conclusiones. 

Nihilominus  theologia  intime  nectitur  cum  fide,  quia  veritates  re- 
velatae,  ex  quibus  procedit,  sola  fide  tenentur,  et  quia  utitur  ratione 
lumine  fidei  illustrata.  Unde  habitus  scientiae  theologicae,  etsi  in  se 
cst  acquisitus,  potest  tamen  dici  radicaliter  supernaturalis,  cum   «sacra 

doctrina  sit  velut  quaedam  impressio  scientiae  divinae»  (S.  Thomas  I, 
q.   i,  a.  3  ad  2). 

Unde  patet,  quanta  sit  dignitas  huius  scientiae,  quia  eius  principia 
sunt  a  Deo  supernaturaliter  revelante,  quia  agit  de  Deo  supernatura- 
liter  cognoscibili,  quia  est  ad  Deum  ut  finem  supernaturalem,  et  est 
quaedam  quasi  praelibatio  visionis  beatificae.  Consequenter  theologia 
est  etiam  singulari  modo  sapientia.  Nam  «sacra  doctrina  propriissime 
determinat  de  Deo,  secundum  quod  est  altissima  causa,  quia  non  solum 
quantum  ad  id,  quod  est  per  creaturas  cognoscibile,  sed  etiam  quan- 
tum  ad  id,  quod  notum  est  sibi  soli  de  se  ipso  et  aliis  per  revela- 
tionem  communicatum.  Unde  sacra  doctrina  maxime  dicitur  sapien- 
tia»   (S.   Thomas  i,  q.   1,  a.  6). 

§  2. 
Quae  sint  theologiae  divisiones. 

5«  Theologia  dividitur  in  theologiam  generaliter  dictam  et  theologiam 
specialiter  dictam.  Theologia  specialiter  dicta  est  doctrina  de  Deo 
ipso  uno  et  trino.  Hanc  saepe  Patres  graeci  exclusive  vocant  theo- 
logiam  eique  opponunt  oeconomiam,  i.  e.  doctrinam  de  operibus  pro- 
videntiae  divinae  ad  salutem  hominum  spectantibus ,  imprimis  de 
incarnatione  (e.  g.  Gregor.  Naz.  orat.  45,  n.  4).  Etsi  hic  modus  lo- 
quendi  non  iam  in  usu  est,  memoria  tamen  tenendus  est,  ut  dicta 
Patrum  intellegi  possint.  Theologia  generaliter  dicta  non  de  solo  Deo 
sed  etiam  de  relatione  creaturarum  ad  Deum  agit. 

6.  Ex  materia  theologia  dividitur  in  theologiam  speculativam  vel 
dogmaticam ,  quae  veritates  ut  credendas  vel  tenendas  tantum  con- 
siderat,  et  theologiam  practicam  vel  moralem,  quae  veritates  considerat, 
in  quantum  iis  diriguntur  actus  humani  et  mores  recte  formantur. 

Theologia    dogmatica    fit    theologia  polemica,    si  ita  tractatur,    ut 
praecipue  refellantur  contrarii  errores  et  repellantur  adversariorum  im 
pugnationes.     Exemplo  sint  Bellarmini  controversiae. 

Ad  theologiam  moralem  revocari  possunt  theologia  ascetica,  qua  in- 
stituuntur  fideles  ad  virtutes  christianas,  et  theologia  ?nystica,  quae  est  scientia 
rerum  divinarum  ex  intima  cum  Deo  conversatione  parata.  Item  ad  theo- 
logiam  practicam  pertinet  recentior  illa  disciplina,  quae  appellatur  theologia 
pastoralis.  Haec  non  distinguitur  determinatis  limitibus  ab  aliis  disciplinis 
theologicis,  sed  ex  iis  colligit  ea,  quae  iuvant  pastores  animarum  ad  munere 
suo  recte  et  salutariter  fungendum.  Quidam  nihilominus  contendunt  eam 
esse  specialem  scientiam,  scil.  scientificam  expositionem  muneris  pastoralis 
Christi  et  ecclesiae. 

7.  Theologia  dogmatica  dividitur  in  theologiam  positivam  et  theo- 
logiam  scholasticam.  Theologia  positiva  e  Sacra  Scriptura,  Sanctis 
Patribus    aliisque  fontibus  revelationis  veritates  revelatas  colligit  et  ita 

principia  firma  conclusionum  theologicarum  ponit.  Theologia  vero 
scholastica,  quae  etiam  sensu  presso  dicitur  speculativa,  tria  praestat: 
a)  e  veritatibus  revelatis  conclusiones  theologicas  deducit ;  b)  doctrinam 
sacram  contra  adversarios  defendit;  c)  ope  disciplinarum  humanarum 
(maxime  philosophiae)  veritates  revelatas  illustrat  et  explicat,  confirmat, 
nexum  earum  ostendit,  omnia  in  unum  systema  redigit.  Vocatur  theo- 
logia  scholastica,  quia  hic  modus  tradendi  theologiam  inde  a  saeculo  XII 
in  usu  scholarum  theologicarum  primum  locum  tenebat.  Inde  vero  a 
saeculo  XVI  plurimi  et  maximi  theologi  solebant  cum  theologia  scho- 
lastica  ita  iungere  theologiam  positivam,  ut  ante  expositiones  specu- 
lativas  praemitterent  argumenta  positiva  ex  Scriptura,  Patribus,  Con- 
ciliis  deprompta.  Qui  usus  etiam  nunc  praevalet,  quantum  permittit 
brevitas  cursus  theologici;  nam  accuratius  studium  theologiae  positivae, 
ut  secure  et  fructuose  fieri  possit,  supponit  virum  in  theologia  scho- 
lastica  bene  excultum. 

Praeter  nomina,  quae  modo  explicata  sunt,  leguntur  interdum  aliae  ap- 
pellationes.  Theologia  symbolica  (i.  e.  comparativa)  ea  est,  quae  dogmata 
catholica  comparat  cum  placitis  coetuum  christianorum  acatholicorum 
(e.  g.  Moehler ,  Symbolik).  Theologia  biblica  vocatur,  quae  ex  sola  Sacra 
Scriptura  doctrinam  colligit  et  dispersa  Scripturae  dicta  in  certa  capita  re- 
digit.  Si  vero  ex  SS.  Patribus  tali  modo  colliguntur  et  disponuntur  dicta 
theologica,  habetur  theologia  patristica.  Eadem  ratione  explicanda  sunt  nomina 
theologiae  synodicae,  liturgicae  etc. 

§3- 
Quod  sit  systema  theologiae  dogmaticae. 

8.  Ut  theologia,  sensu  obiectivo  intellecta,  sit  una  scientia,  necesse 
est  omnia  doctrinae  eius  membra  ad  unum  commune  subiectum  per- 
tinere.  Quod  subiectum  est  Deus.  Ergo  ostendendum  est,  quomodo 
in  theologia  omnia  ad  Deum  referantur.  Quia  agitur  de  organismo 
morali,  non  de  organismo  physico,  nexus  singularum  partium  non  tam 
invariabilis  est,  ut  non  possint  variae  quaestiones  aliis  et  aliis  locis  trac- 
tari.  Nihilominus  omnia  sub  quibusdam  capitibus  subsumuntur,  quae 
sunt  haec: 

1.  De  Deo  ipso,  uno  secundum  naturam,  trino  secundum  personas; 

2.  De  Deo  creatore; 

3.  De  Deo  fine  ultimo; 

4.  De  Deo  redemptore; 

5.  De  Deo  sanctificatore ; 

6.  De  Deo  consummatore. 

Manifestum  est,  quomodo  in  hoc  systemate  omnia  ad  Deum  ut 
subiectum  referantur.  Restat  solum,  ut  haec  distributio  breviter 
explicetur. 

9.  Istud  systema  non  est  a  priori  excogitatum  sed  ex  fontibus  reve- 
lationis  confectum.  Deus  enim  quaedam  revelavit  de  seipso,  quaedam 
de  operibus  suis.  De  seipso  revelavit  alia,  quae  pertinent  ad  unitatem 
naturae;  alia,  quae  pertinent  ad  trinitatem  personarum.  Itaque  quia 
Deus  in  theologia  consideratur  ratione  suiipsius,  alia  vera  secundum 
relationem,  quam  habent  ad  Deum,  a  tractatu  de  Deo  uno  et  trino 
theologia  orditur. 

Prima  autem  relatio  rerum  creatarum  ad  Deum  in  eo  est,  quod 
egressae  sunt  a  Deo  ut  primo  principio  efficiente.  Unde  tractatum 
de  Deo  ipso  sequitur  tractatus  de  Deo  creatore,  in  quo  tractatu  agitur 
1.  de  creatione  generatim,  2.  de  opificio  mundi,  3.  de  homine,  4.  de 
angelis.  Quia  vero  creaturae  rationales  productae  non  sunt  in  ordine 
pure  naturali  sed  elevatae  ad  ordinem  supernaturalem,  ideo  agitur, 
5.  de  Deo  elevante  seu  de  statu  iustitiae  originalis.  Quem  statum 
cum  homines  mox  peccato  perdiderint,  additur  tractatus  de  peccato 
originali. 

Altera  principalis  relatio  creaturarum  est  ad  Deum  finem  ultimum, 
quia  Deus  non  solum  est  causa  efficiens  sed  etiam  causa  finalis 
omnium  rerum.  Et  quia  inferiores  res  proxime  factae  sunt  propter 
hominem,  homo  autem  inmediate  propter  Deum,  ideo  praecipue  con- 
siderandus  est  Deus  ut  finis  ultimus  hominis,  ad  quem  finem  homo 
tendit  actibus  humanis,  unde  tractatus  de  actibus  humanis  intime  co- 
haeret  cum  tractatu  de  Deo  fine  ultimo. 

Attamen  post  peccatum  commissum  homo  non  iam  poterat  assequi 
finem  suum  ultimum,  nisi  Deus  eum  misericorditer  eruisset  e  statu 
peccati.  Quod  Deus  praestitit  mittendo  Iesum  Christum  redemptorem, 
qui  est  secunda  persona  sanctissimae  Trinitatis.  Unde  agendum  est 
de  Deo  redemptore,  qui  tractatus  duas  partes  habet:  a)  de  ipso  Re- 
demptore,  quae  pars  vocatur  christologia ;  b)  de  opere  redemptionis, 
quae   pars  vocatur   soteriologia   (soteria   graece,    latine  est  redemptio). 

Fructus  autem  redemptionis  singulis  hominibus  applicatur  per 
gratiam  sanctificantem,  qua  homo  cum  Deo  supernaturaliter  iungitur 
seu  sanctificatur.  Unde  agendum  est  de  Deo  sanctificatore.  Comitatus 
autem  quidam  gratiae  sunt  virtutes  supernaturaliter  infusae  et  dona 
Spiritus  Sancti.  Hinc  duo  tractatus  de  gratia  et  de  virtutibus.  Ad- 
ditur  tractatus  de  contrariis  virtutum,  i.  e.  de  vitiis  et  de  peccatis, 
quibus  homo  a  Deo  separatur. 

Iamvero  Deus  gratiam  et  virtutes  infundit  mediis  quibusdam  ritibus 
a  Christo  institutis,  qui  vocantur  sacramenta.  Ergo  ad  tractatum  de 
Deo  sanctificatore  pertinet  etiam  tractatus  de  sacramentis. 

Tandem  finitur  cursus  theologicus  tractatu  de  Deo  consummatore , 
in  quo  tractatu  consideratur  consummatio  singulorum  hominum  et 
consummatio  totius  mundi.  Hic  tractatus  vocatur  etiam  eschatologia 
(£<j%ara  =  ultima). 

10.  S.  Thomas  Summam  theologiae  dividit  in  tres  partes,  quarum  prima  agit 
de  Deo  uno  et  trino  et  de  Deo  creatore,  secunda  dividitur  in  duas  partes, 
quarum  altera  agit  de  ultimo  fine  et  de  virtutibus  et  vitiis  in  genere,  de  lege, 
de  gratia ;  altera  agit  de  virtutibus  et  vitiis  in  specie ;  tertia  parte  (quam  non 
finivit)  agit  de  Deo  redemptore,  de  sacramentis,  de  Deo  consummatore. 

Haec  divisio  conincidit  fere  cum  ea,  quam  supra  proposuimus.  Sed 
S.  Thomas  in  Summa  multas  quaestiones  habet,  quae  nunc  assignantur  aut 
philosophiae  aut  theologiae  morali.  Tractatum  de  peccato  originali  iungit 
non  cum  tractatu  de  iustitia  originali  sed  cum  tractatu  de  peccato ;  ergo  non 
in  prima  parte  sed  in  prima  secundae  legitur  tractatus  de  peccato  originali. 

Partes  Summae  subdividuntur  in  quaestiones  et  articulos.  Unde  brevi- 
tatis  gratia  solet  Summa  citari  sine  speciali  titulo,  indicando  partem,  quae- 
stionem,  articulum.  E.  g.  i,  q.  jg,  a.  5,  vel  1,  2,  q.  j,  a.  2;  i.  e.  primae 
partis  quaestio  79,  articulus  5,  vel  primae  partis  secundae  partis  quaestio  3, 
a.  2.  Interdum  additur  c.  vel  ad  1,  2,  3.  Sensus  est:  in  corpore  articuli, 
quod  semper  incipit:  «Respondeo  dicendum  quod»,  vel  in  solutione  primae, 
secundae,  tertiae  obiectionis.  Alia  opera  S.  Thomae  allegantur  addito  spe- 
ciali  titulo. 

§  4. 
Quis  fuerit  progressus  historicus  theologiae. 

Cf.  Hurter ,    Nomenclator    literarius    theologiae    catholicae;     Grabmann ,    Geschichte    der 

scholastischen  Methode  I,  Freiburg  1909  ;  II,  191 1;    Scheeben,  Handbuch  der  katholischen 

Dogmatik  I,  n.   1027  sqq,  ubi  alii  fontes  indicantur. 

11.  De  epocha  SS.  Patrum.  Ii  scriptores  theologici,  qui  et 
antiquitate  et  sanctitate  eminent,  vocantur  Patres  ecclesiae.  Epocha 
SS.  Patrum  computatur  usque  ad  S.  Ioannem  Damascenum  et  S.  Gre- 
gorium  Magnum  inclusive.     Alii  eam  latius  extendunt. 

Patres,  qui  mox  post  apostolos  vixerunt,  appellantur  Patres  apo- 
stolici.  His  accensentur  .S.  Clemens  Romanus  (Pontifex  90 — 99?), 
vS.  Barnabas  (cuius  epistula  a  plerisque  habetur  non  genuina),  6".  Igna- 
tius  Antiochenus  (f  initio  saeculi  II),  Papias  (cuius  librorum  pauca  tan- 
tum  fragmenta  supersunt),  Hermas  (circa  medium  saeculum  II),  scrip'tor 
anonymus  Epistulae  ad  Diognetum. 

Sunt  alia  quaedam  scripta,  quae  nomina  apostolorum  prae  se  ferunt, 
et  quamvis  apostolos  auctores  non  habeant,  tamen  magni  momenti  sunt  ad 
mores  primorum  saeculorum  diiudicandos :  «Doctrina  duodecimApostolorum», 
«Didascalia  Apostolorum»  (ed.  Funk,  1905),  «Constitutiones  Apostolorum» 
(apud  M  1,  ubi  Clementi  Romano  adscribuntur),  «Canones  apostolici»  (in 
tomo  I  collectionum  Conciliorum,  Hardouin,  Mansi  etc),  «Canones  Apo- 
stolici»  orientalium,  quibus  addi  possunt  «canones  Hippolyti». 

12.  Apologetae  vocantur  quidam  Patres,  qui  saeculo  II  defendebant 
religionem  christianam  contra  iudaeorum  et  gentilium  impugnationes. 
Inter  quos  eminent  S.lustinus  martyr  (f  circa  167),  5.  Theophilus  Antio- 
chenus  (f  182),  Minucius  Felix  (f  post  166).  Item  apologias  scrip- 
serunt  Aristides  et  Athenagoras. 

Mox  exorto  gnosticismo  et  aliis  falsis  doctrinis  veritas  catholica 
tuenda  erat  contra  haereticos.  Id  maxime  praestitit  5.  Irenaeus  (f  202), 
cuius  opus  praecipuum  constat  quinque  libris  et  citari  solet  «Contra 
haereses.»  Pretiosum  opusculum  «De  praescriptionibus  haereticorum» 
edidit  Tertullianus,  qui  postea  (c.  202)  montanista  factus  est  (f  c.  240). 
Ipsum  magistrum  et  exemplar  scribendi  elegit  5.  Cyprianus  (f  258), 
cuius  imprimis  epistulae  valde  utiles  sunt. 

13.  Systema  doctrinae  catholicae  excolere  coeperunt  asseclae  scholae 
alexandrinae,  e  qua  schola  prodierunt  Clemens  Alexandrinus  (f  c.  217) 
et  Origenes  (f  254),  pater  exegesis  scientificae,  qui  opere  «De  prin- 
cipiis»,  i.  e.  de  doctrinis  fundamentalibus,  conatus  est  doctrinam  catho- 
licam  ad  formam  artis  redigere,  sed  sine  successu.  Origenis  discipuli 
sunt  vS.  Gregorius  Thaumaturgus  (f  c.  270)  et  6".  Dionysius  Magnus 
(f  264  ve  265). 

Sicut  schola  alexandrina  adamabat  expositiones  Sacrae  Scripturae 
allegoricas,  ita  schola  antiochena y  quam  Lucianus  martyr  (f  311) 
fundaverat,  litterali  Scripturae  expositioni  inhaerebat.  Maximus  exegeta 
huius  scholae  est  Theodoretus  (f  c.  458),  maximus  vero  orator  »S.  Ioannes 
Chrysostomus  (f  407).  Theodorus  autem,  episcopus  Mopsuestenus 
(f  c.  428),  nestorianismo  praelusit. 

14.  Inde  ab  initio  saeculi  IV  errores  orti  sunt  contra  mysteria  SS.  Trini- 
tatis  et  Incarnationis.  Arius,  presbyter  alexandrinus  (f  336),  negabat 
divinitatem  Christi.  Quam  haeresim  damnavit  concilium  nicaenum, 
primum  conciliorum  oecumenicorum  (a.  325).  Contra  arianos  insigni 
fortitudine  pugnavit  6*.  Athanasius  (f  373),  inter  occidentales  vero 
»S.  Hilarius  Pictaviensis  (f  366)  et  »S.  Ambrosius  (f  397).  Non  om- 
nino  fideliter  doctrinam  catholicam  proponit  Eusebius  Pamphili  (f  c.  340), 
parens  historiae  ecclesiasticae.  Post  concilium  nicaenum  prae  ceteris 
duo  cappadoces  Aetius  et  Eunomius  arianismum  propagabant.  Quibus 
restiterunt  tres  alii  cappadoces,  iique  viri  clarissimi  et  doctissimi, 
vS.  Basilius  Magnus  (f  379)  eiusque  frater  5.  Gregorius  Nyssenus  (f  395) 
et  5.  Gregorius  Nazianzenus  (f  c.  390).  Eodem  saeculo  IV  non  arianis- 
mum  tantum  sed  etiam  alias  haereses  impugnavit  5.  Epiphanius 
(f  403).  Contra  donatistas,  schismaticos  africanos,  scripsit  5.  Optatus 
Milevitanus.  S.  Cyrillus  Hierosolymitanus  (f  386)  catechesibus, 
S.  Ephraem  (f  post  378),  diaconus  syrus,  orationibus  et  carminibus 
doctrinam  catholicam  illustrarunt. 

15.  Sicut  Arius  divinitatem,  ita  Nestorius  negavit  personalem  uni- 
tatem  Christi,  dicens  in  Christo  esse  duas  personas,  alteram  divinam, 
alteram  humanam,  moraliter  inter  se  iunctas.  Quae  haeresis  damnata 
est    a    concilio    ephesino    (a.    431).      Fortissimus    Nestorii    adversarius 

erat  5.  Cyrillus  Alexandrinus  (f  444),  cuius  christologiam  plura  con- 
cilia  approbaverunt. 

Alius  adversarius  Nestorii  erat  Eutyches.  Sed  hic  in  oppositum 
errorem  incidit,  i.  e.  in  monophysitismum,  negando  duas  in  Christo 
esse  naturas.  Qui  error  in  concilio  chalcedonensi  (451)  damnatus 
est.  Contra  Eutychis  haeresim  multa  egregie  dixit  et  scripsit  vS.  Leo 
Magnus  papa  (f  461).  Cum  monophysitismo  cognatus  est  monothele- 
tismus.  Monotheletae  non  admittebant  in  Christo  duas  voluntates  et 
operationes.  Quibus  restiterunt  5.  Sophronius  (f  post  637)  et  5.  Maxi- 
mus  Confessor  (f  662).  Monotheletismus  damnatus  est  a  concilio  III 
constantinopolitano  (680). 

16.  Cum  in  Oriente  praecipue  quaestiones  christologicae  agitarentur, 
in  Occidente  ineunte  saeculo  V  orta  est  haeresis,  quae  ab  auctore  suo 
Pelagio  pelagianismus  vocatur.  Hic  negavit  peccatum  originale  et 
necessitatem  gratiae.  Contra  quem  doctrinam  catholicam  defenderunt 
vS.  Hieronymus  (f  420),  qui  in  re  exegetica  vocatur  «Doctor  maximus», 
et  prae  ceteris  vS.  Augustinus  (f  430),  qui  ingenii  acumine  inter  Patres 
ecclesiae  parem  non  habet.  Eius  vestigia  sequuntur  >S.  Prosper  Aquitanus 
(f  c.  463)  et  vS.  Fulgentius  Ruspensis  (f  533).  S.  Prosper  fortiter  etiam 
pugnavit  contra  semipelagianismum,  qui  est  pelagianismus  quidam  tem- 
peratus.  Inter  semipelagianos,  qui  numquam  erant  haeretici,  eminet 
Ioannes  Cassianus  (f  c.  435),  ceteroqui  vir  optimus.  Etiam  Vincentius 
Lirinensis  (f  450),  qui  celeberrimum  edidit  «Commonitorium  pro  catho- 
licae  fidei  antiquitate  et  universalitate»,  et  Faustus  Reiensis  (in  fine 
saeculi  V)  aspersi  sunt  semipelagianismo.  Eodem  saeculo  insigne  lumen 
ecclesiae  erat  vS.  Gregorius  Magnus  (f  604),  qui  solet  ultimus  Patrum 
latinorum  considerari.  Oratores  ecclesiastici  ea  aetate  florebant  5.  Petrus 
Chrysologus  (f  450)  et  vS.  Maximus  Taurinensis  (f  post  465).  Inter 
Patres  graecos  ultimus  habetur  vS.  Ioannes  Damascenus  (f  ante  754) 
qui  ea,  quae  a  veteribus  doctoribus  scripta  erant,  in  Summam  quan- 
dam  theologicam  collegit,  quae  citari  solet   «De  Fide  orthodoxa». 

Saeculo  V  in  lucem  prodierunt  opera  Dionysii  Areopagitae,  qui 
dicitur.  Quorum  operum  auctorem  cum  media  aetate  censerent  esse 
Dionysium  apostoli  Pauli  discipulum,  maxima  veneratione  digna  habu- 
erunt  et  saepe  commentariis  illustrarunt.  Similiter  Boethii  (f  c.  525), 
senatoris  romani,  opera  scholastici  saepe  exposuerunt. 

17.  Aetati  SS.  Patrum  successit  epocha  compilatorum,  quorum  magna 
laus  est,  quod  temporibus  migrationum  populorum  thesauros  litterarios 
antiquitatis  christianae  posteritati  servaverunt.  Speciali  mentione  digni 
sunt  vS.  Cassiodorus  (f  c.  570),  5.  Isidorus  Hispalensis  (f  636),  Vene- 
rabilis  Beda  (f  735).  Hoc  studium  agendi  «per  magistros  antiquos, 
quod  impleri  non  potuit  per  novellos»  (Cassiod.,  De  inst.  divin.  litter. 
praef.)  permansit  usque  ad  flnem  fere  saeculi  XI. 

18.  De  epocha  scholasticorum  veterum.  Theologiae  scholasti- 
cae  parens  aestimatur  *S.  Anselmus,  episcopus  cantuariensis  (f  1109), 
qui  non  contentus  notitia  eorum,  quae  SS.  Patres  tradiderant,  studuit 
ea  speculative  explicare.  «Fides  quaerens  intellectum»  est  tessera  eius. 
Hac  intentione  praecipua  dogmata  ita  tractavit,  ut  facile  in  unum  sy- 
stema  redigi  possint.  Eadem  via  ingrediuntur  Hugo  a  S.  Victore  (f  1 141) 
et  Richardus  a  S.  Victore  (f  1173),  item  Gulielmus  Alvernus  (Parisiensis ; 
f  1249).  Coeperunt  ea  aetate  multi  «Summas  Sententiarum»  componere, 
i.  e.  dicta  S.  Scripturae  et  SS.  Patrum  ad  dogmata  ecclesiae  pertinentia 
in  certa  quaedam  capita  redigere  et  speculative  interpretari.  Quo  in 
genere  nemo  maiorem  successum  habuit  quam  Petrus  Lombardus  (f  1 164), 
«Magister  sententiarum»,  cuius  «Sententiae»  usque  ad  saeculum  XVI 
fuerunt  «liber  textus»  in  omnibus  fere  scholis  theologicis.  «Summam 
theologiae»  secundum  methodum  dialecticam  edidit  Alexander  Ha- 
lensis,  Franciscanus,  «Doctor  irrefragabilis»  (f  1245),  qui  parens  fuit 
veteris  scholae  franciscanae  simul  cum  5.  Bonaventura,  «Doctore  se- 
raphico»  (f  1274),  qui  praeter  commentarios  in  Lombardi  Sententias 
edidit  insigne  «Breviloquium  veritatis  theologicae»  et  mysticam  theo- 
logiam  cum  scholastica  pulcherrime  iunxit.  «Doctor  sollemnis»  vo- 
catur  Henricus  Gandavensis  (f   1293),  vir  ingeniosissimus. 

19.  Cum  saeculo  XIII  per  arabes  philosophia  aristotelica  in  Occidente 
spargi  coepta  esset,  B.  Albertus  Magnus,  Ordinis  Praedicatorum,  «Doc- 
tor  universalis»  (f  1280),  eam  ab  arabum  corruptione  purgatam  theo- 
logiae  quasi  ancillam  utilissimam  conduxit.  Huius  magni  magistri  maior 
discipulus  est  ^.  Thomas  Aquinas,  «Doctor  angelicus»  (f  1274),  theo- 
logorum  scholasticorum  maximus.  Ex  eius  operibus  praeter  Summam 
theologiae  et  commentarios  in  Sententias  praecipue  ad  theologiam  dog- 
maticam  pertinent  «Compendium  theologiae»,  «De  veritate  catholicae 
fldei  contra  gentiles»,  «Quaestiones  disputatae»,  in  quibus  multae  res 
dogmaticae  fusius  exponuntur  quam  in  Summa.  Vestigia  S.  Thomae  se- 
quitur  Aegidius  Romanus,  Ordinis  Eremitarum  S.  Augustini,  «Doctor 
fundatissimus»   (f   13 16). 

Ex  Ordine  S.  Francisci  prodiit  vir  acerrimi  ingenii  Ioannes  Duns 
Scotus  (solet  simpliciter  allegari  «Scotus»),  «Doctor  subtilis»  (f  1308), 
qui  totam  Aquinatis  doctrinam  in  crisim  vocavit,  in  multis  ab  ea  re- 
cessit,  novam  scholam  franciscanam  incohavit,  quae  a  vetere  Alexandri 
et  Bonaventurae  forma  valde  differt.  Inter  Scoti  discipulos  commemo- 
randus  est  Franciscus  de  Mayronis  (f  1327),  item  Petrus  Aureolus,  «Doc- 
tor  facundus»  (f  1322),  qui  doctrinam  thomisticam  strenue  impugnavit. 
Contra  quem  surrexit  defensor  S.  Thomae  «Princeps  thomistarum» 
Ioannes  Capreolus  (f  1444).  Summam  theologicam  S.  Thomae  com- 
mentariis  instruxit  Thomas  de  Vio,  vulgo  Caietanus  (f  1 534)»  Sum- 
mam  contra  gentiles  Franciscus  de  Sylvestris,  vulgo  Ferrariensis 
(f    1528).     Alii    perrexerunt    in    exponendis    Sententiis   Lombardi,    ut 

Didacus  Deza,  vulgo  Hispalensis  (f  1523).  Ex  Ordine  Praedicatorum 
adversarius  S.  Thomae  est  Durandus  a  S.  Porciano  (f  1334).  Inter 
commentatores  Scoti  praecipui  sunt  Franciscus  Lychetus  (f  1 5 1 6)  et 
Petrus   Tartaretus  (f   1494). 

20.  Scholam  nominalium  fundavit  Gulielmus  Occam,  «Venerabilis  in- 
ceptor»  (f  1349),  qui  et  doctrinam  S.  Thomae  et  doctrinam  Scoti, 
magistri  sui,  saepe  impugnat.  Huic  scholae  accensentur  inter  alios 
Ioa?ines  Gersonius  (f  141 9)  et  Gabriel  Biel,  «ultimus  scholasticus» 
(f  1495).  In  Ordine  Carmelitarum  novam  scholam  fundavit  Ioannes 
Bachonius  (f  1346),  sed  Carmelitae  postea  inhaeserunt  doctrinae 
S.  Thomae.  Ex  eodem  Ordine  bene  meritus  est  de  theologia  catho- 
lica  Thomas  Waldensis  (f  1430),  qui  eam  defendit  contra  wiclifitas  et 
husitas.  Secundum  rationes  practicas  magis  quam  speculativas  Sum- 
mam  theologiae,  eruditionis  plenam,  edidit  vS.  Antoninus  (f  1447).  Totam 
vero  theologiam  scriptorum  medii  aevi  permagno  numero  voluminum 
complexus  est  Dionysius  Carthusianus  {Ryckel;  f  1471),  qui  epochae 
scholasticorum  veterum  dignum  finem  imposuit.  Temporibus  igitur 
medii  aevi  id  maxime  efTectum  est,  ut  tota  theologia  in  unum  corpus 
colligeretur,  systematice  disponeretur,  speculative  explicaretur.  Quae- 
dam  autem  partes  theologiae  ea  aetate  etiam  ratione  materiae  primum 
plene  excultae  sunt,  ut  imprimis  tractatus  de  sacramentis 

21.  De  epocha  theologiae  recentioris.  Novum  omnino  sta- 
tum  nacta  est  theologia  per  concilium  tridentinum  (1543 — 1563). 
Iam  tempore  ipsius  concilii  floruerunt  insignes  theologi,  ut  Ambrosius 
Catharinus  (f  1543),  Melchior  Canus  (f  1560),  cuius  clarissimum  opus 
exstat  «De  locis  theologicis»,  Dominicus  Sotus  (f  1560),  Petrus  Sotus 
(f  J  5^3)>  omnes  ex  Ordine  Praedicatorum,  qui  cum  aliis  contra  in- 
surgentes  haereses  pugnabant. 

Sed  ad  summam  perfectionem  pervenit  theologia '  post  finitum 
concilium.  Floruerunt  in  Ordine  Praedicatorum  Dominicus  Bahez 
(f  1604),  auctor  scholae  neothomisticae  seu  doctrinae  de  praedeter- 
minatione  physica,  Bartholomaeus  Medina  (f  1 58 1),  Petrus  de  Le- 
desma  (f  16 16),  Didacus  Alvarez  (f  1635),  Ioannes  a  S.  Thoma 
(f  1644),  Ioannes  Gonet  (f  1681),  Antonius  Goudin  (f  1695),  Xantes 
Mariales  (f  1660),  alii.  Ex  Ordine  Carmelitarum  ad  thomistas  acce- 
dunt  auctores  «Cursus  salmanticensis  in  Summam  S.  Thomae»,  Philip- 
pus  a  SS.  Trinitate  (f  1671),  alii;  item  plures  ex  Ordine  S.  Benedicti, 
ut  Alphonsus  Curiel  (f  1609)  et  Augustinus  Reding  (f  1692).  Scoti 
doctrinam  propugnant  plerique  Franciscani,  ut  Fra?iciscus  de  Herrera 
(f  c.  1600),  Theodorus  Smising  (f  1626),  Mastrius  de  Meldida  (f  1673), 
Philippus  Faber  (f  1630),  Ioannes  Bosco  (f  1684),  Ioannes  Poncius 
(f   1660). 

22.  Paulo  ante  concilium  tridentinum  (a.  1540)  fundata  est  Societas 
Iesu,  e  qua  mox  multi  et  magni  theologi  podierunt.     Ut  abstrahamus 

ab  aliis  theologiae  provinciis,  in  re  dogmatica  eminent  Franciscus  To- 
letus  (f  1596),  qui  parens  scientiae  theologicae  in  Societate  Iesu  dici 
potest,  dein  Ludovicus  Molina  (f  1600),  a  cuius  nomine  cultores 
«scientiae  mediae»  vocantur  molinistae,  Gregorius  de  Valentia  (f  1603), 
Franciscus  Suarez,  «Doctor  eximius»  (f  1617),  Gabriel  Vazquez 
(f  1604),  Leonardus  Lessius  (f  1623),  Adamus  Tanner  (f  1632),  Ruiz 
de  Montoya  (f  1632),  Ioannes  Martinez  de  Ripalda  (f  1648),  Ioannes 
de  Lugo  (f  1660),  multi  alii.  Theologiam  polemicam  excoluit  maxime 
Robertus  Bellarminus  (f  162 1),  theologiam  positivam  Dionysius  Pe- 
tavius  (f   1652). 

Alii  theologi  insignes  illius  aetatis  sunt  Thomas  Stapleton  (f  1598), 
controversista,  Andreas  Duvallius  (f  1637)  et  Nicolaus  Ysambertus 
(f  1642),  doctores  sorbonici,  Ludovicus  Thomassinus  (f  1695),  Ora- 
torianus. 

23.  Post  medium  saeculum  XVII  incipit  «epocha  epigonorum»,  quam 
computant  usque  ad  finem  saeculi  XVIII.  Hac  quoque  aetate  edita  sunt 
opera  dogmatica  non  spernenda.  Ita  e  schola  thomistica  prodierunt 
Carolus  Renatus  Billuart  (f  1757),  Ludovicus  Gotti  (f  1742),  Ber- 
nardus  de  Rubeis  (f  1775);  e  schola  scotistica  Claudius  Frassen 
(f  171 1),  Thomas  ex  Charmes  (f  1765);  e  Societate  Iesu  Theophilus 
Raynaudus  (f  1663),  Iacobus  Platel  (f  1681),  Dominicics  Viva  (f  post 
17 10),  Paulus  Antoine  (f  1743),  et  post  multos  alios  omnium  digna 
corona  «Theologia  wirceburgensis» ,  cuius  auctores  sunt  Udalricus 
Munier  (f  1759),  Henricus  Kilber  (f  1783),  Thomas  Holzklau  (f  1783), 
Ignatius  Neubauer  (1795).  E  schola  augustinensium  magnum  opus 
edidit  Laurentius  Berti  (f  1766).  Inter  doctores  sorbonicos  eminet 
Honoratus  Tournely  (f   1729). 

24.  Initio  saeculi  XIX  theologia  scholastica  quasi  sepulta  iacebat  re- 
gnante  ubique  fere  vulgari  rationalismo,  quo  etiam  theologi  quidam 
catholici  infecti  erant.  Inter  hos  maxime  noti  sunt  Georgius  Hermes 
(f  1831)  et  Aritonius  Guenther  (f  1863),  quorum  systemata  ecclesia 
reprobavit,  quia  non  rationem  fidei  subiciebant  sed  fidei  dominari  vole- 
bant.  Contra  rationalismum  infeliciter  pugnabant  traditionalistae,  qui 
vim  rationis  humanae  ad  cognoscendas  veritates  religiosas  et  morales 
nimis  deprimebant.  Ita  Ludovicus  Bautain  (f  1867)  et  Augustinus 
Bonnety  (f  1879).  Horum  quoque  errores  ecclesia  reprobavit,  sicut 
et  errorem  ontologistarum,  qui  docebant  homines  habere  immediatam, 
etsi  confusam,  Dei  cognitionem  innatam.  Huc  pertinent  Vincentius 
Gioberti  (f   1852)  et  Antonius  de  Rosmini-Serbati  (f   1855). 

Sed  non  defuerunt  viri,  qui  doctrina  et  ingenio  praediti,  theo- 
logiam  ad  pristinam  dignitatem  reducere  studuerunt.  Ita  Bruno  Liber- 
mann  (f  1844),  Henricus  Denzinger  (f  1833),  maxime  vero  Ioannes 
Perrone   (f   1876)  et  Iosephus  Kleutgen  (f   1883).     Horum  et  aliorum 

theologorum  opera  efTectum  est,  ut  theologia  scholastica  novas  vires 
recuperaverit  novosque  et  optimos  indies  fructus  ferat,  praesertim  post- 
quam  Summi  Pontifices  Pius  IX  et  Leo  XIII  eam  summis  laudibus 
celebrarunt  et  omnibus  theologis  catholicis  colendam  et  fovendam  com- 
mendarunt. 

25»  Recentissime  orta  est  doctrina  falsa,  quae  quidem  inter  protestantes 
iam  diu  vigebat,  sed  paulatim  etiam  catholicorum  quorundam  mentes  con- 
tagione  infecit.  «Modernismus»  vocatur  hic  morbus,  consistens  in  extremo 
quodam  subiectivismo,  ex  cuius  placitis  religio,  revelatio,  fides  potius  quam 
in  obiectiva  veritate,  a  Christo  ecclesiae  tradita,  fundantur  in  singulorum 
hominum  interna  experientia,  qua  quis  cum  Deo,  intellectualiter  non 
cognoscibili,  mysticum  quoddam  commercium  habet.  Sola  haec  interna  et 
subiectiva  ad  Deum  relatio  essentiale  elementum  est  totius  vitae  religiosae. 
Cetera  omnia :  ecclesia,  dogmata,  sacramenta  sunt  secundaria  quaedam  ad- 
iumenta,  quae  possunt  esse  utilia  ad  religiosos  sensus  commovendos,  dum- 
modo  perpetuo  sese  accomodent  subiectivis  progressibus  et  necessitatibus. 
Unde  in  religione  nihil  stabile,  omnia  fluunt. 

Hoc  systema,  utpote  religionis  christianae  evertens  et  ecclesiae  a  Christo 
institutae  inimicum,  merito  damnatum  est.  At  venenum  istud  adhuc  serpit. 
Quare  theologo  catholico  magna  cautio  et  diligens  cura  opus  est,  ne  per 
ullas  rimas  hanc  pestem  in  sacram  doctrinam  penetrare  permittat.  «De- 
positum  custodi,  devitans  profanas  vocum  novitates  et  oppositiones  falsi  no- 
minis  scientiae,  quam  quidam  promittentes,  circa  fidem  exciderunt»  (i  Tim 
6,  2o).  Tu  vero  «scias,  quomodo  oporteat  te  in  domo  Dei  conversari,  quae 
est  ecclesia  Dei  vivi,  columna  et  firmamentum  veritatis»  (ib.  3,  15).  Fide- 
liter,  sobrie,  pie,  catholice !  Cf.  Caes.  Carbone,  De  modernistarum  doctrinis, 
Romae  1909;  Jul.  Bessmer,  Philosophie  und  Theologie  des  Modernismus, 
Freiburg  19 12;  A.  Gisler,  Der  Modernismus 2,  Einsiedeln  191 2;  I.  M.  Picci- 
relliy  De  catholico  dogmate  universim,  Neapoli  181 1. 


INSTITUTIONES  PROPAEDEUTICAE 
AD  SACRAM  THEOLOGIAM. 


Cf.  A.  Bougatid,  Le  christianisme  et  les  temps  presents8,  Paris  1901  ;  germanice  Mainz 
1891  sqq;  Fr.  Hetlinger,  Lehrbuch  der  Fundamentaltheologie  3,  Freiburg  191 2  ;  —  Apologie 
des  Christentums  9,  Freiburg  1 906  sqq  ;  C.  Gutberlet,  Lehrbuch  der  Apologetik  3,  Miinster 
1903  sqq;  P.  Schanz,  Apologie  des  Christentums  I4,  Freiburg  1910;  C.  Mazzella,  De 
religione  et  ecclesia;  A.  Schill,  Theologische  Prinzipienlehre 3,  Paderborn  1909;  1.  Ot- 
iiger,  Theologia  fundamentalis  I,  Friburgi  Brisg.  1897;  A.  Tanquerey,  De  vera  reli- 
gione,  de  ecclesia,  de  fontibus  theologicis  13,  Tornaci  1910;  /.  Muncunill,  De  vera  re- 
ligione,  Barcinone  1908;  P.  Mannens,  Theologia  fundamentalis 2,  Ruremundae  1910; 
Caesar  Manzoni,  De  religione,  de  ecclesia,  de  fontibus  revelationis  2,  Augustae  Taur.  1909. 

PRAENOTANDA. 

26.  Cum  theologia  dogmatica  ut  principia  supponat  veritates  reve- 
latas,  ante  eam  necessario  demonstrandum  est,  num  quid  Deus  revela- 
verit;  nam  principia  revelata  non  sunt  per  se  nota  sicut  principia  na- 
turalia,  e  quibus  philosophia  procedit. 

Imprimis  in  quaestionem  venit  illa  revelatio,  cuius  Iesus  Christus 
est  auctor.  Fuerunt  quidem  vel  dicuntur  fuisse  etiam  aliae  revelationes 
divinae.  Sed  sola  christiana  revelatio  fuit  tantae  universalitatis  et  effi- 
caciae,  ut  totam  faciem  orbis  terrarum  mutaverit  et  incomparabilis  mo- 
menti  etiam  nunc  sit  in  totum  genus  humanum.  Hac  revelatione  sta- 
bilita,  quid  de  aliis  censendum  sit,  non  difficile  erit  diiudicare. 

27-  Quare  theologiae  dogmaticae  praemittitur  alia  disciplina,  quae 
apologetica  communiter  appellatur,  quia  defendit  et  in  tuto  ponit  prin- 
cipia,  super  quae  aedificatur  theologia  dogmatica.  Vocatur  etiam  theo- 
logia  fundamentalis  (vel  generalis),  quia  obiectum  eius  est  revelatio, 
quae  est  fundamentum  theologiae.  Neque  tamen  apologetica  ipsa  pro- 
prie  est  theologia,  cum  desit  ei,  quod  theologiae  supernaturali  est 
maxime  essentiale,  scilicet  argumentari  ex  veritatibus  revelatis.  Apolo- 
geticae  autem  est  argumentis  historicis  et  philosophicis  ostendere  reve- 
lationem  esse  factam,  et  finis  eius  est  viam  parare  ad  theologiam  pro- 
prie  dictam ;  tum  solum  cum  res  quasdam  vere  revelatas  esse  probaverit, 
iis  uti  poterit  ad  ulterius  argumentandum.  Itaque  subiectum  Jmius 
scientiae  est  credibilitas  ordinis  supernaturalis,  a  Deo  revelati ;  obicctum 
formale  est  cognoscibilitas  historica  et  philosophica  huius  credibilitatis; 

obiectum  materiale,  quidquid  de  revelatione  ante  theologiam  supponen- 
dum  est.  Unde  apologetica  definiri  potest:  Institutio  eorum,  quae  de 
ordine  supernaturali  seu  revelato  scitu  necessaria  sunt  ad  theologiam 
excolendam.  Ideo  merito  haec  disciplina  vocatur  propaedeutica  ad  sa- 
cram  theologiam. 

28.  Per  se  igitur  apologetiea  non  respicit  nisi  revelationem  super- 
naturalem,  praecipue  eam,  quae  per  Iesum  Christum  facta  est.  Solent 
nihilorninus  multi  generales  quasdam  considerationes  praemittere  de  reli- 
ligione  et  de  revelatione  eiusque  criteriis.  Quae  quidem  abstracta 
consideratio  potius  ad  philosophiam  quam  ad  theologiam  pertinet  et 
merito  in  philosophia  tractatur1;  attamen  quia  non  ubique  hoc  fit, 
sed  res  ad  cursum  theologicum  transmitti  solet,  has  quaestiones  gene- 
rales  et  abstractas  praevia  aliqua  inquisitione  brevissime  considera- 
bimus. 

Unde  divisio  traciatus  haec  erit:  Post  quaestionem  de  religione 
et  revelatione  in  genere  primum  inquirendum  est,  num  Christus  lega- 
tum  divinum  se  declaraverit  et  probaverit.  Ergo  prima  pars  De  Iesu 
Christo  legato  divino.  Dein  videndum  est,  quomodo  Christus  doctrinam 
a  se  revelatam  ad  nos  pervenire  voluerit,  et  inveniemus  ad  hunc  finem 
ab  eo  institutam  esse  societatem  visibilem,  cui  negotium  doctrinam 
suam  conservandi,  tradendi,  explicandi  tradiderit.  Unde  secunda  pars 
De  ecclesia  Christi.  Tertio  quaeritur,  quinam  sint  fontes,  ex  quibus 
doctrina  ecclesiae  haurienda  sit.  Ergo  tertia  pars  De  fontibus  theo- 
logicis. 

29«  Nostris  temporibus  inter  quosdam  catholicos,  maxime  in  Gallia,  opinio 
invaluit  apologeticae  traditionali  praeferendam  esse  apologeticam  immanentiae. 
Nam,  inquiunt,  cum  permulti  homines,  kantianismo  et'  positivismo  infecti, 
non  iam  admittant  possibilitatem  demonstrationis  rerum  transcendentalium, 
i.  e.  non  pure  experimentalium,  incassum  laborant  ii,  qui  student  argumentis 
obiectivis  historicis  et  philosophicis  probare  veritatem  religionis  christianae. 
Itaque  potius  procedendum  est  ex  subiecto  et  ostendendum  esse  in  homine 
exigentiam  quandam  moralem  et  religiosam,  cui  per  solam  christianam  re- 
ligionem  perfecte  satisfiat.  Vituperant  methodum  «traditionalem»  apologe- 
ticae  ut  «extrinsecismum»,  cum  velit  extrinsecus  hominibus  imponere  officia 
religionis;  ut  «historicismum»,  cum  argumentis  historicis  velit  probare  id, 
quod  est  supra  omnem  historiam ;  ut  «intellectualismum»,  cum  putet  omnia 
se  rationibus  intellectualibus  posse  efficere.  Huic  igitur  methodo  obsoletae 
opponunt  methodum  «immanentiae  vitalis»,  «psychologiae  religiosae»,  «dyna- 
mismi  moralis»,  quia,  inquiunt,  haec  methodus  docet  hominem  per  sui  ipsius 
attentam  considerationem,  per  religiosam  experientiam,  per  morales  conatus 
pervenire  ad  religionem  supernaturalem. 


1  Cf.  e.  g.  /.  Hontheim,  Institutiones  theodicaeae,  Friburgi  Brisg.  1893,  53  sqq  814  sqq; 
T.  Pesch ,  Institutiones  philosophiae  naturalis  II2,  ib.  1897,  374  sqq  5  ^-  Meyer,  In- 
stitutiones  iuris  naturalis  II,  ib.   1900,  6  sqq. 

30.  Quid  de  apologetico  systemate  immanentiae  censendum?  Si  illi  apologetae 
id  solum  intendunt,  ut  tradant  methodum  quandam  animos  hominum,  falsis 
opinionibus  philosophicis  deceptorum,  disponendi  ad  catholicam  veritatem 
facilius  amplectendam,  varia  proponunt,  quae  ad  hunc  finem  utilia  sunt.  Sed 
si  volunt  abrogare  veterem  apologeticam  et  in  locum  abrogatae  substituere 
novum  suum  systema,  graviter  errant. 

Nam  a)  nihil  est  in  viribus  et  actionibus  naturalibus  hominis,  quod  ad  or- 
dinem  supernaturalem  vel  cognoscendutn  vel  amplectendum  valeat,  cum  de  es- 
sentia  entis  supernaturalis  sit,  ut  omnem  potentiam  et  exigentiam  naturalem 
superet.  Quare  Pius  X  in  encyclica  «Pascendi  dominici  gregis»  queritur 
non  deesse  catholicos  homines,  qui  immanentiae  doctrina  «pro  apologesi 
utuntur,  idque  adeo  incauti  faciunt,  ut  in  natura  humana  non  capacitatem 
solum  et  convenientiam  videantur  admittere  ad  ordinem  supernaturalem, 
quod  quidem  apologetae  catholici  opportunis  adhibitis  temperationibus  de- 
monstrarunt,  sed  germanam  verique  nominis  exigentiam.»  Talem  autem  me- 
thodum  talesque  doctrinas  ait  Pontifex  non  esse  «ad  aedificandum  aptas  sed 
ad  destruendum,  non  ad  catholicos  efficiendos  sed  ad  catholicos  ipsos  ad 
haeresim  trahendos»  [Denz.  n.  2103).  Verum  quidem  est  omnes  homines 
nunc  esse  in  ordine,  qui  sit  supernaturalis,  neque  quemquam  rationis  com- 
potem  privari  motionibus  Spiritus  Sancti.  At  hoc  ita  esse  non  constat  nisi 
ex  revelatione  supernaturali,  neque  hominibus  non  credentibus  proponi  potest 
ut  obiectum  magis  notum  ad  religionem  christianam,  in  se  minus  notam, 
demonstrandam . 

b)  In  specie  cum  essentia  fidei  christianae  pugnat  methodus  immanentiae 
exclusive  sumpta.  Nam  fidei  est  ob  auctoritatem  Dei  revelantis  credere  dog- 
mata  revelata.  Hoc  autem  repugnat,  quamdiu  de  facto  revelationis  divinae 
et  de  auctoritate  Dei  revelantis  sufficiens  certitudo  non  habetur.  Et  quia 
revelatio,  de  qua  agitur,  non  cuivis  homini  immediate  fit,  sed  olim  electis 
quibusdam  hominibus  facta  et  per  hos  posteris  tradita  est,  si  ignorantur  vel 
in  dubium  vocantur  facta  illa  obiectiva,  quibus  innititur  fides  supernaturalis, 
corruat  necesse  est  tota  religio  christiana  et  cum  ea  tota  theologia  dogma- 
tica.  Itaque  hoc  fundamentum  obiectivum,  historicum,  intellectuale  nullis  con- 
siderationibus  psychologicis  et  subiectivis  compensari  potest.  Adhibeant  haec 
ad  impedimenta  quaedam  removenda  et  ad  praeparandos  animos,  ut  facilius 
admittant  argumenta  obiectiva,  sed  meminerint  subiectivismum  exaggeratum 
esse  pessimum  inimicum  religionis  catholicae,  quippe  quae,  antequam  est 
religio  subiectiva  singulorum,  essentialiter  sit  religio  obiectiva,  omnibus  ho- 
minibus  ex  praecepto  divino  amplectenda. 

«Traditionali»  igitur  via  probabimus  factum  revelationis  christianae. 
Quodsi  infideles  argumenta  nostra  a  priori  reiciunt,  nihil  nos  movet,  quia 
ideo  vis  argumentorum  non  minor  est.  Neque  nostrum  hic  est  kantianos 
convertere  sed  fundamenta  theologiae  in  tuto  collocare.  Quomodo  vero  sin- 
guli  homines  inducendi  sint  ad  fidem  amplectendam,  nulla  generali  methodo 
tradi  potest,  cum  secundum  singulorum  condiciones  internas  et  externas 
iudicandum  sit *. 


1  Plura  de  hac  re  scripsi  in   «Theologische  Zeitfragen»   I,    Freiburg   1900,    69  sqq. 
ubi  etiam  alios  libros  indicavi   (cf.  «Theologische  Zeitfragen»   VI,    1908 ). 


INQUISITIO  PRAEVIA  DE  RELIGIONE  ET 
REVELATIONE  IN  GENERE. 

CAPUT  I. 
DE  RELIGIONE  IN  GENERE. 

Cf.  Guil.  Wilmers,  De  religione  revelata,  Ratisbonae  1897;  G.  van  Noort,  Tractatus  de 
vera  religione2,  Amstelodami  1907;  A.  de  Broglie,  Problemes  et  conclusions  de  1'histoire 
des  religions,  Paris  1885;  —  Religion  et  critique,  ib.  1896;  Th.  Specht,  Lehrbuch 
der  Apologetik,  Regensburg  19 12,  21  sqq.  De  virtute  religionis :  S.  Thomas  2,  2, 
q.  81  sqq;  Suarez,  De  religione ;  Th.  Bouquillon,  De  virtute  religionis;  I.  B.  Wirthmicller, 
Die  moralische  Tugend  der  Religion,  Freiburg  1881  ;  /.  Mausbach,  Das  Wesen  der  Re- 
ligion,  in  opere :  Religion,  Christentum  und  Kirche  I,  Kempten  191 1,    isqq;   Chr.  Besch, 

Praelectiones  dogm.  IX,  n.   293  sqq. 

Prop.  I.  Deus,  cuius  exsistentia  probatur  in  philosophia,  est 
Deus  personalis. 

31.  Stat.  quaest.  Sunt  etiam  inter  eruditos  non  pauci,  qui  omnem 
veri  nominis  religionem  et  possibilitatem  revelationis  ideo  a  priori 
respuunt,  quia  aut  negant  Deum  exsistere  (athei,  materialistae)  aut, 
si  concedunt  esse  aliquod  ens,  quod  Deus  vocari  possit,  negant  hoc 
ens  esse  personale,  et  dicunt  Deum  esse  ipsum  Universum  aut  partem 
Universi,  cui  eatenus  tantum  competat  personalitas,  quatenus  in  ho- 
mine  ad  sui  conscientiam  pervenerit  (pantheistae).  Religio  autem  et 
revelatio  sunt  commercium  quoddam  personale  int-er  homines  et  Deum. 
Ergo  nisi  Deus  est  persona,  religio  et  revelatio  repugnant.  Contra  vero, 
si  Deus  est  persona,  quaestio  de  religione  et  revelatione  solum  recte 
explicanda  est,  ut  omnis  rationabilis  dubitatio  excludatur.  Reapse 
quicumque  nunc  *  sunt  theistae,  ii  omnes  fere  et  religionem  profitentur 
et  revelationem  fieri  posse  admittunt;  quicumque  sunt  pantheistae, 
neque  religionem  colere  neque  revelationem  admittere  possunt.  Inter 
theistam  et  pantheistam,  quamdiu  sua  quisque  principia  tenet,  de  hac 
re  nullus  disputationis  fructus  exspectari  potest.  Loquuntur  quidem 
pantheistae  quoque  de  religione  et  revelatione,  sed  his  nominibus  va- 
gas  quasdam  significationes  reverentiae  erga  Universum  et  internarum 
commotionum  admirationis  et  sensuum  sublimium  et  «transcendentium» 
subiciunt.  Quae  sunt  purae  imaginationes  et  subiectivae  arTectiones, 
a  poetarum  oestro  sola  obiecti  diversitate  distinctae. 

1  Olim  erant,  qui  «deistae»  appellarentur,  quia  Deum  personalem  admittebant,  quem 
tamen  quidquam  supernaturaliter  revelasse  negabant.  Ita  e.  g.  Hobbes  et  Rousseau.  Haec 
vero  philosophia  vix  iam  asseclas  habet.     Quare  hunc   «deismum»   neglegere  licet. 

32.  Deus  dicitur  persona  analogice,  i.  e.  illa  perfectio,  quam  in- 
dicamus,  loquentes  de  personis  humanis,  attribuitur  Deo,  in  quantum 
perfectio  est,  exclusis  omnibus  imperfectionibus ,  quas  in  homini- 
bus  annexas  habet,  ita  ut  in  Deo  sit  pura  perfectio  in  gradu  in- 
finito.  Duo  autem  sunt,  quae  conceptum  personalitatis  constituunt: 
singularitas  et  rationalitas.  Persona  imprimis  est  suppositum,  i.  e.  na- 
tura  compieta,  ab  omni  alia  natura  distincta  et  divisa.  Attamen 
solum  suppositum  rationale  est  persona :  nam  quae  ratione  carent, 
ut  bruta  animalia,  non  insigniuntur  nomine  personarum.  Haec  in 
philosophia  explicata  sunt  (e.  g.  C.  Frick,  Ontolog.  *  n.  226  sqq). 
Itaque  si  Deum  appellamus  personam,  affirmamus  Deum  esse  diversum 
a  rebus  finitis,  tam  singulis  quam  omnibus  simul,  eumque  esse  sub- 
stantiam  infinitam,  intellectu  et  voluntate  infinite  perfectam.  Dicentes 
Deum  esse  infinitum,  fatemur  nos  modum  proprium,  quo  Deus  sit  per- 
sonalis,  mente  assequi  non  posse ;  dicentes  eum  esse  a  mundo  distinc- 
tum,  intellectu  et  voluntate  pollentem,  affirmamus  Deum  vere  in  se  sub- 
sistere,  vere  intellegere  et  velle.  Id  quod  affirmamus,  in  Deo  est ;  modus, 
quo  illam  perfectionem  concipimus  et  affirmamus,  in  nobis  tantum  est. 

33.  Arg.  I.  Personalitas  est  perfectio  simplex,  a  Deo  in  mundo 
producta.  Atqui  quidquid  perfectionis  simplicis  in  mundo  est,  etiam 
in  Deo  ut  suprema  mundi  causa  est.     Ergo  Deus  est  personalis. 

Ad  mai.  In  mundo  esse  personas  non  indiget  probatione.  Per- 
sonalitas  autem  est  perfectio  simplex,  quia  in  conceptu  suo  nullam  in- 
cludit  imperfectionem,  sed  in  omni  ordine  et  gradu  entium  rationalium 
esse  potest.  Neque  enim  substantia  rationalis,  eo  quod  certum  gradum 
perfectionis  attingit,  cessat  esse  rationalis,  neque  cessat  esse  individua 
haec  substantia.  Atqui  haec  duo :  rationalitas  et  individualitas,  con- 
stituunt  conceptum  personalitatis ;  ergo  personalitas  est  perfectio  simplex. 
Omnis  quidem  personalitas,  quam  experientia  duce  cognoscimus,  est 
perfectio  limitata,  sicut  etiam  omnis  vita,  omnis  intellectus,  omnis 
omnino  perfectio,  quia  est  in  subiectis  limitatis.  Sed  sicut  vita,  intel- 
lectus,  multae  aliae  perfectiones  sunt  perfectiones  simplices,  quia  non 
postulant,  ut  sint  in  solis  subiectis  limitatis,  ita  etiam  personalitas  non 
postulat  esse  in  subiecto  limitato. 

Haec  autem  perfectio,  sicut  omnis  alia,  a  Deo  in  hominibus  creata 
est,  id  quod  hic  non  probamus,  sed  in  philosophia  probatum  sup- 
ponimus;  nam  etsi  aliae  quoque  causae  concurrunt  ad  producendas  per- 
sonas  humanas,  ultima  tamen  causa  et  causa  omnium  causarum  est  Deus. 

Minor  est  fevide?is.  Nam  si  esset  in  effectu  perfectio,  quae  non 
esset  in  causa,  haec  perfectio  esset  sine  causa,  et  everteretur  prin- 
cipium  causalitatis.  Sunt  quidem  in  effectibus  perfectiones  mixtae, 
quae  essentialiter  annexam  habent  imperfectionem,  ut  omnis  perfectio 
materialis,  quae  non  potest  esse  in  ente  pure  spirituali,  cum  cuius  per- 
fectione   pugnat.      Harum    igitur    perfectionum    mixtarum    Deus    causa 

quidem  ultima  est  et  eatenus  eas  etiam  in  se  continet,  sed  continet 
non  formaliter  cum  imperfectionibus  annexis,  sed  continet  eminenter 
et  virtualiter,  quatenus  perfectio  entis  divini  non  solum  adaequat  sed 
etiam  infinite  superat  perfectiones  illorum  entium  creatorum,  et  qua- 
tenus  solo  nutu  voluntatis  suae  potest  eas  e  nihilo  producere.  Nam 
infinitae  potestati  non  est  impossibile  producere,  nisi  quod  est  contra- 
dictorium  seu  quod  ex  conceptu  suo  est  non  ens. 

34.  Arg.  2.  Deus  est  infinilae  perfectionis.  Atqui  ens  infinitae  per- 
fectionis  est  personale.     Ergo  Deus  est  personalis. 

Prob.  mai.  Perfectio  finita  ideo  limitata  est,  aut  quia  ex  essentia 
sua  limitata  est  ut  hbmo,  aut  quia  recipitur  in  subiecto  limitato,  ut 
cognitio  humana,  aut  quia  causa  eius  efficiens  non  potest  aut  non  vult 
maiorem  perfectionem  producere.  Haec  disiunctio  completa  est,  quia 
limitatae  perfectionis  causa  necessario  est  aut  formalis  aut  materialis, 
aut  efficiens;  secus  nulla  eius  causa  esset,  quod  est  impossibile.  At- 
qui  Deus  non  est  limitatus  ex  essentia  sua  neque  ex  subiecto  recipiente 
neque  ex  causa  efficiente.  Haec  duo  ultima  excluduntur,  quia  Deus 
neque  habet  causam  efficientem,  cum  sit  a  se,  neque  limitatur  ratione 
subiecti  recipientis,  quia  ens  a  se  est  actus  irreceptus.  Neque  ex  es- 
sentia  sua  Deus  limitatur,  cum  in  ente  a  se  exsistentia  non  recipiatur 
in  subiecto  sed  sit  ipsa  eius  essentia.  Atqui  exsistentia  seu  actualitas 
non  restringitur  ad  ullam  singularem  perfectionem.  Ergo  Deus  ex  es- 
sentia  sua  non  limitatur  in  perfectione,  sed  eius  perfectio  tam  late  patet 
quam  conceptus  exsistentiae  seu  actualitatis. 

Minor  est  evidens.  Nam  ens  infinitum  non  caret  ulla  perfectione 
simplici.     Atqui  personalitas  est  perfectio  simplex.    Ergo  infinitum  est 

personale. 

* 

35*  Arg.  3.  Ut  ens  aliquod  sit  personale ,  duo  requiruntur :  di- 
stinctio  realis  ab  omni  alio  ente  et  rationalitas.  Atqui  Deus  et  est 
distinctus  a  mundo  et  est  rationalis.     Ergo  Deus  est  personalis. 

Prob.  min.  Deus  est  distinctus  a  mundo,  quia  mundus,  utpote 
ens  mutabile  et  potentiale,  ultimam  sui  causam  postulat  ens  immu- 
tabile  et  actum  purum ;  atqui  actus  purus  et  immutabilis  realiter  et 
essentialiter  distinguitur  ab  omni  ente  mutabili  et  potentiali;  ergo 
Deus  actus  purus  distinguitur  a  mundo  et  ab  omnibus  partibus  eius. 
Deus  etiam  est  rationalis,  quia  est  causa  creaturarum  rationalium,  et 
quia  teleologia,  i.  e.  consideratio  ordinis  in  mundo  vigentis,  postulat 
sapientem  ordinatorem.  Ergo  utrumque  elementum  personalitatis,  indi- 
viduatio  et  rationalitas  inveniuntur  in  Deo. 

Quae  argumenta  cum  fusius  exponantur  in  philosophia  (e.  g.  Hont- 
heim,  Theodicaea  n.  248  sqq  418  sqq  522  sqq  714  sqq),  pauca  haec 
recoluisse  sufficiat.  In  philosophia  etiam  ostenditur  Deum  esse  liberum 
in   operationibus   ad    extra   (libertate    non   potentialitatis   sed    virtutis), 

cum  ens  infmitum  non  egeat  creaturis,  sed  secundum  intellectum  et 
voluntatem  plene  satietur  infinita  sua  veritate  et  bonitate. 

36.  Obi.  I.  Deus  non  potest  simul  esse  et  infinitus  et  personalis,  si  in- 
finitas  et  personalitas  inter  se  pugnant.  Atqui  infinitas  et  personalitas  inter 
se  pugnant;  nam  infinitum  est  ens,  quod  omnem  rationem  entis  in  se  con- 
tinet,  ut  nihil  entis  possit  esse  ultra  illud ;  personale  autem  est  ens,  quod, 
distinctum  ab  omni  alio  ente,  in  se  subsistit.  Ergo  Deus  non  potest  simul 
esse  et  infinitus  et  personalis. 

Resp.  Conc.  mai.  Nego  min.,  et  rationem  additam  dist.:  Infinitum 
est  ens,  quod  omnem  rationem  entis  aut  formaliter  aut  eminenter  et  vir- 
tualiter  in  se  continet,  conc.  assert.;  quod  omnem  rationem  entis  formaliter 
in  se  continet,  nego  assert.  Ens  infinitum  non  potest  formaliter  in  se  con- 
tinere  nisi  perfectionem ;  id  autem  quod  imperfectum  vel  quatenus  imper- 
fectum  est,  excluditur  ab  ente  infinito,  quia  imperfectio,  ut  est  negatio  vel 
privatio,  est  non  ens.  Perfectiones  autem  mixtae  in  ente  infinito  sunt,  qua- 
tenus  ab  eo  omnem  rationem  entis  accipiunt,  ut  nihil  possit  esse,  quod  in 
ente  infinito  non  habeat  ultimum  fundamentum  et  primam  causam.  Itaque 
non  est  plus  perfectionis  in  Deo  et  mundo  simul  quam  in  solo  Deo,  sed 
sunt  plura  tantum  entia.  Neque  entia  creata,  eo  quod  in  se  subsistunt,  fiunt 
a  Deo  independentia,  sed  omnis  eorum  perfectio  constanter  a  causalitate 
divina  procedit.  Deus  subsistit  ut  ens  a  se,  alia  subsistunt  ut  entia  a  Deo. 
Unde  neg.  conseq. 

37*  Obi.  II.  Qui  est  persona,  se  ut  hoc  ,Ego*  ab  aliis  ,Ego'  distinguit. 
Atqui  Deus  se  non  distinguit  ut  unum  ,Ego'  inter  multa  alia  ,Ego'.  Ergo 
Deus  non  est  personalis. 

Resp.  Dist.  mai. :  Qui  est  persona,  necessario  requirit,  ut  adsint  alia 
supposita  rationalia,  a  quibus  se  distinguat,  neg.  mai. ;  qui  est  persona,  se  ne- 
cessario  distinguit  ut  unum  ,Ego'  inter  alia  ,Ego',  si  adsunt  alia  ,Ego',  subdist. 
mai. :  Si  sunt  alia  ,Ego'  eiusdem  ordinis,  quae  inter  se  conumerari  possunt, 
conc.  mai. ;  si  sunt  alia  ,Ego'  ordinis  tam  diversi,  ut  omnis  conumeratio  ex- 
cludatur,  neg.  mai.  Dist.  min. :  Deus  non  requirit,  ut  adsint  alia  supposita 
rationalia,  conc.  min. ;  si  adsunt  alia  supposita  rationalia,  Deus  non  distinguit 
se  ut  unum  ex  illis,  subdist.  min. :  Deus  non  cognoscit  se  non  esse  illa,  neg. 
min.;  Deus  non  se  conumerat  cum  iis  ut  suppositum  eiusdem  ordinis,  conc. 
min.  Deus  non  est  primus,  Adam  secundus,  alii  homines  tertius,  quartus  etc. ; 
nam  quae  analogice  tantum  conveniunt,  non  possunt  ita  inter  se  computari. 
Non  computamus  hominem,  bovem,  arborem,  lapidem.  Multo  igitur  minus 
Deus  computatur  cum  aliis,  quibuscum  ne  in  ratione  quidem  entis  univoce 
convenit. 

38.  Obi.  III.  Notionem  personae  acquirimus  ex  conscientia  nostri.  Atqui 
haec  notio  involvit  limitationem.     Ergo  ad  Deum  applicari  nequit. 

Resp.  JDist.  mai. :  Conscientia  est  unus  ex  fontibus,  ex  quibus  conceptum 
personae  haurimus,  conc.  mai. ;  ita  astringimur  testimonio  conscientiae,  tit  non 
possimus  evolvere  conceptum  personae,  qui  etiam  ad  alios  praeter  hominem 
transferri  possit,  neg.  mai.  Dist.  min. :  Notio  personae  humanae  involvit  limi- 
tationem,  conc.  min.;  notio  entis  rationalis  in  se  subsistentis  involvit  limita- 
tionem,  neg.  min.  Dist.  conseq.:  Notio  personae  humanae  ad  Deum  applicari 

nequit,  conc.  conseq. ;  notio  entis  rationalis  in  se  subsistentis  ad  Deum  appli- 
cari  nequit,  neg.  conseq. 

39«  Obi.  IV.  Philosophia  non  pervenit  nisi  ad  unam  personam  divinam. 
Atqui  secundum  revelationem  Deus  est  trinus  seu  tres  personae.  Ergo  doc- 
trina  philosophica  de  personalitate  Dei  est  falsa. 

Resp.  Dist.  mai. :  Philosophia  docet  Deum  esse  unam  naturam  ratio- 
nalem  in  se  subsistentem,  conc.  mai. ;  philosophia  docet  nos  cognoscere  modum 
proprium  personalitatis  divinae,  neg.  mai.  Dist.  min. :  Secundum  revelationem 
Deus  non  est  una  natura  rationalis  in  se  subsistens,  neg.  min. ;  secundum 
revelationem  in  natura  divina  sunt  processiones  quaedam  internae,  de  qui- 
bus  philosophia  neque  scit  neque  docet  quidquam,  conc.  min.  Secundum 
datam  distinctionem  neg.  conseq.,  quia  revelatio  non  negat  ea,  quae  philo- 
sophia  docet,  sed  aliquid  addit.  Conceptus  igitur  philosophicus  personali- 
tatis  divinae  est  quidem  imperfectus,  sed  non  est  falsus. 

PfOp.  II.  Omnis  homo  debet  supremam  Dei  excellentiam 
agnoscere  eique  reverentiam  exhibere,  seu  debet  religionem  profiteri. 

40.  Stat.  quaest.  Si  Deus  esset  ens  impersonale,  sive  Universum 
sive  pars  Universi,  possent  homines  hanc  rerum  condicionem  cogno- 
scere  et  fortasse  sensu  quodam  stuporis  percelli,  comparando  se  cum 
varietate,  magnitudine,  profunditate  Universi.  At  sic  Deus  esset 
solum  obiectum  speculationis  et  sterilis  admirationis,  non  vero  ullum 
personale  commercium  cum  eo  esset  possibile.  Verumtamen  non  ita 
res  se  habet,  sed  Deus  sapientia  sua  et  caritate  totum  mundum,  in 
specie  homines,  e  nihilo  produxit,  eosque  continuo  conservat,  gubernat, 
ad  finem  perducit.  Quid  igitur,  homo  intellectu  et  voluntate  non  con- 
vertatur  ipse  quoque  ad  Deum  eumque  actibus  suis  prosequatur,  sed 
potius  Deo  ipsum  semper  observanti  et  amanti  quodammodo  tergum 
vertat?  Certe  hoc  est  contra  sanam  rationem  et  bonos  mores.  Qui- 
cumque  admittit  Dei  scientiam  et  amorem  sine  ulla  interruptione  ver- 
sari  circa  omnes  et  singulos  homines,  necesse  est  fateatur  hominis  esse 
mentem  suam  ad  Deum  attollere  ut  ad  summum  verum,  et  voluntate 
Deum  amplecti  ut  summum  bonum.  Iamvero  agnoscere  excellentiam 
Dei  infinitam  et  hanc  agnitionem  manifestare,  hoc  est  Deum  colere 
seu  religionem  profiteri.  Religio  enim  est  virtus,  qua  Deo  propter  in- 
finitam  eius  excelleniiam  cidtum  exhibemus.  Sane  Dei  perfectioni  et 
beatitudini  nihil  additur  per  cultum,  nihil  demitur  per  impietatem  ho- 
minum.  At  hominis  ipsius  plurimum  interest  recto  modo  se  in  Deum 
gerere;  et  quia  Deus  vult  hominis  bonum  spirituale  et  observantiam 
ordinis  moralis,  ideo  postulat,  ut  ab  hominibus  colatur. 

41.  Religio  in  se  est  virtus  voluntatis,  sed  supponit  notitiam  ex- 
cellentiae  divinae  in  intellectu,  quia  non  possumus  venerari,  quod  igno- 
ramus.  Unde  al  religionem  subiective  spectatam  pertinet  tum  recta  de 
Deo  et  nostra  relatione  ad  Deum  cognitio  tum  voluntatis  dispositio  ad 

agendum  secundum  hanc  cognitionem.  Consequenter  religio  obiective 
spectata  consistit  in  summa  veritatum  et  officiorum,  quibus  moralis  re- 
latio  hominis  ad  Deum  constituitur.  Itaque  ratione  illarum  veritatum 
obiectivarum,  quibus  religio  nititur,  distingui  potest  religio  vera  et  re- 
ligio  falsa.  Considerando  rem  pure  philosophice  (i.  e.  abstrahendo  a 
supernaturali  revelatione)  vera  dicenda  est  ea  religio,  quae  ex  recto 
conceptu  Dei  procedit,  falsa  autem  ea,  quae  est  fructus  erroneae  opi- 
nionis  de  Deo.  Neque  tamen  hic  in  quaestionem  veniunt  perfectiones 
Dei  secundum  considerationes  pure  metaphysicas,  sed  perfectiones  di- 
vinae,  quatenus  eas  respicit  ordo  moralis.  Dummodo  quis  admittat 
supremum  mundi  dominum  et  gubernatorem,  sapientem,  sanctum,  po- 
tentem,  eumque  ut  talem  colat,  habet  veram  religionem,  etsi  forte  ad 
conceptum  creationis  ex  nihilo  non  procedit,  vel  Deo  aliquod  sub- 
tilissimum  corpus  affingit,  vel  nescit,  quae  sit  metaphysica  Dei  essentia. 
Sed  si  quis  concipit  Deum  ad  instar  hominis,  passionibus  obnoxii, 
crudelis,  iracundi,  adulationum  cupidi,  nostri  et  rerum  nostrarum  indi- 
gentis,  vel  alia  moraliter  indigna  de  Deo  cogitat,  et  secundum  hos 
conceptus  Deum  colit,  is  habet  religionem  falsam  et  superstitiosam. 

42.  Distinguitur  religio  naturalis  et  supernaturalis.  Nam  etsi  in 
hoc  ordine  rerum  religio  vera  est  una  supernaturalis,  quia  Deus  super- 
naturali  revelatione  praecepit,  quomodo  colendus  sit,  nihilominus  Deus 
colendus  esset,  etiamsi  nihil  supernaturaliter  revelasset;  et  quia  haec 
religio  e  solo  naturali  rationis  lumine  procederet,  vocatur  religio  naturalis. 
Unde  etiam  illi  homines,  qui  nihil  umquam  de  revelatione  audierunt, 
Deum  colere  debent. 

43-  Etymologia  vocabuli  religionis  obscura  est.  Vide  apud  S.  Thomatn 
(2,  2,  q.  81,  a.  1),  quae  S.  Isidorus  (Etymol.  1.  10,  n.  234)  collegit  ex  Ci- 
cerone  (De  nat.  deor.  1.  2,  c.  28,  n.  72)  et  S.  Augustino  (De  civ.  1.  10,  c.  3; 
De  vera  relig.  c.  11  113;  Retract.  1.  1,  c.  13,  n.  9),  quibus  addi  possunt 
Gellius  (Noct.  attic.  1.  4,  c.  9),  Lactantius  (Div.  instit.  1.  4,  c.  28),  S.  Hier- 
onymus  (In  Amos  9,  6).  Probabilissime  religio  derivatur  a  religendo,  i.  e  fre- 
quenter  in  memoriam  revocando,  cuius  contrarium  est  negligere.  Ita  Cicero 
et  Gellius  et  eruditi  nostrae  aetatis.  Religiosus  igitur  est,  qui  Dei  et  offi- 
ciorum  suorum  erga  Deum  memor  est,  sicut  impius  est,  qui  haec  officia 
neglegit.  Minus  probabilis  est  derivatio  vocabuli  religionis  a  religando,  qua- 
tenus  religio  est  vinculum  nos  cum  Deo  ligans.  Ita  Lactantius.  Vel  a  re- 
eligendo,  quatenus  Deum,  peccato  amissum,  iterum  eligimus.  Ita  S.  Augu- 
stinus.  Sed  si  de  etymo  vocis  nonnihil  dissentiunt,  de  natura  et  actibus 
religionis  consentiunt.    Qui  sint  hi  actus,  ex  argumentis  patebit. 

44.     Arg.  I.    Ex  omnimoda  dependentia  hominis  a  Deo. 

Homo  a  Deo  dependet,  quia  a  Deo  creatus  est  et  in  esse  conser- 
vatur,  quia  sine  Dei  concursu  nihil  omnino  potest  agere,  quia  Deus 
est  finis  ultimus,  quo  homo  beandus  est.    Praeterea  omnia  bona,  quibus 

utitur,  homo  a  Deo  accipit,  non  corporalia  tantum  sed  etiam  spiri- 
tualia,  cum  Deus  sit  fons  omnis  veri  et  boni.  Atqui  homo  natura  sua 
ita  comparatus  est,  ut  verum  agnoscere  et  bonum  velle  debeat.  Ergo 
debet  agnoscere  Deum  omnium  supremum  dominum,  principium  et 
finem,  et  hanc  agnitionem  profiteri  seu  se  Deo  submittere. 

Hic  actus  agnitionis  supremae  excellentiae  divinae  et  submissionis 
erga  Deum  est  adoratio,  quae  termino  technico  vocatur  cultus  latriae, 
et  est  actus  maxime  proprius  religionis.  Adoratio  per  se  est  actus 
internus,  qui  a  voluntate  aut  elicitur  aut  imperatur.  Potest  enim  vo- 
luntas  non  solum  ipsa  elicere  actum  submissionis  erga  excellentiam 
divinam,  sed  potest  etiam  actus  aliarum  virtutum  ad  hunc  finem  di- 
rigere,  ut  Deus  iis  honoretur,  quemadmodum  e.  g.  potest  elicere  ex 
hoc  motivo  actus  humilitatis,  temperantiae,  oboedientiae.  Neque  inter- 
nos  tantum  actus  sed  etiam  externos  actus  cultus  religiosi  potest  et 
debet  homo  ponere,  quia  non  solum  secundum  animam  sed  etiam  se- 
cundum  corpus  omnia  Deo  debet,  a  quo  omni  temporis  puncto  de- 
pendet,  et  quia  actus  interni,  qui  nullo  modo  extrinsecus  se  mani- 
festant,  mox  languescunt,  contra  vero  per  signa  sensibilia  iuvantur  et 
excitantur.  Homo  enim  non  est  purus  spiritus  sed  compositum  ex 
anima  et  corpore,  et  totum  hoc  compositum  ad  Deum  colendum  co- 
operari  debet.  Immo  non  privatim  tantum  homines  Deum  signis  in- 
ternis  et  externis  colere  debent,  sed  etiam  cultus  publicus  exhibendus 
est,  quia  homo  est  ens  sociale,  et  quia  etiam  societas  ut  societas  a 
Deo  dependet.  Ratio  igitur  cultus  externi  ex  hominis  natura  deri- 
vatur;  nam  etsi  Deus  mentem  hominis  immediate  perspicit,  homo  tamen, 
in  quantum  est  ens  sensibile  et  sociale,  actibus  cultus  externi  carere 
non  debet.  Actus  autem  externi  non  habent  ullam  dignitatem  mo- 
ralem  et  religiosam,  nisi  quatenus  emanant  ab  interno  arTectu  et  ab  eo 
informantur. 

Ita  religio,  etsi  est  virtus  quaedam  specialis,  imperat  tamen  toti 
vitae  humanae  et  morali,  eamque  Deo  consecrat  et  quasi  in  perma- 
nentem  Dei  cultum  convertit.  Perfecte  religiosus  ille  est,  qui  num- 
quam  sibi  sed  in  omnibus  Deo  vivit. 

45.     Arg.  2.    Ex  gratitudine  Deo  debita. 

Deus  non  necessitate  coactus  sed  ex  puro  amore  benevolentiae 
plurima  hominibus  contulit  et  confert.  Atqui  rectus  ordo  postulat,  ut 
benefactori  debitam  gratitudinem  exhibeamus.  Ergo  Deo  summo  bene- 
factori   summas  gratias   agere  et  gratias  agendo  eum  colere  debemus. 

Maior  patet,  quia  Deus  infinite  perfectus  et  beatus  non  indiget 
creaturis,  sed  eas  libere  producit  ad  bona  illis  conferenda.  Creavit 
quidem  omnia  ad  gloriam  suam.  Sed  quid  haec  gloria  formaliter 
est  nisi  cognitio  summi  veri  et  amor  summi  boni  in  creatura  rationali 
exsistens?  Ergo  si  Deus  voluit  creaturas  rationales  producere,  non 
potuit  nisi  simul  velle,  ut  ipse  ab  iis  cognoscatur  et  diligatur.    Neque 

igitur  benevolentia  Dei  in  eo  est,  quod  supposita  creatione  Deus  sui 
ipsius  possessionem  creaturis  rationalibus  finem  ultimum  praestituit,  sed 
quod  libero  amore  voluit  producere  creaturas  tam  nobiles,  ut  iis  pos- 
sessio  Dei  debeatur,  et  praeterea  quod,  ut  revelatio  docet,  voluit  has 
creaturas  ad  ordinem  supernaturalem  evehere. 

Ad  min. :  Gratitudo  in  genere  est  virtus  distincta  a  virtute  reli- 
gionis,  consistitque  in  promptitudine  ad  agnoscenda  beneficia  recepta 
cum  laude  benefactoris ;  sed  si  Deo  ut  Deo  gratias  agimus,  agno- 
scimus  eum  non  ut  privatum  benefactorem  sed  ut  supremum  principium 
et  dominum  omnium  rerum.  Hic  autem  est  actus  adorationis  seu  reli- 
gionis  qui  ab  aliis  actibus  religionis  eo  tantum  distinguitur,  quod  non 
respicit  totam  excellentiam  divinam  sed  speciatim  infinitam  Dei  bene- 
ficentiam.  Non  quidem  per  actum  gratitudinis  hanc  beneficentiam  ut 
bonum  divinum  amamus ;  hic  enim  esset  actus  caritatis,  sed  consideramus 
eam  ut  fontem  tot  beneficiorum  in  nos  promanantium.  Deus  autem  non 
est  benefactor  noster  sicut  alii  benefactores,  sed  omnipotenter,  omni- 
praesentialiter,  pure  liberaliter,  incessanter.  Quovis  igitur  tempore  sumus 
terminus  innumerabilium  beneficiorum  divinorum,  sine  quibus  neque 
esse  neque  agere  possumus,  et  quorum  finis  ultimus  erit  Deus  ipse, 
sua  possessione  nos  beatificans.  Ideo  gratitudo  Deo  ut  Deo  exhibenda 
est  actus  latriae  (cf.  5.  Thomas  2,  2,  q.  106,  a.  i). 

46.     Arg.  3.     Ex  necessitate  orationis  impetratoriae. 

Homo  debet  sibi  procurare  illa  auxilia  divina,  sine  quibus  recte 
vivere  et  salutem  assequi  non  potest.  Atqui  ut  haec  auxilia  obtineat, 
oratio  necessaria  est.  Ergo  homo  Deum  orare  et  etiam  hac  ratione 
Deum  colere  debet. 

Ad  mai.:  Homo,  qualis  in  hoc  ordine  est,  multis  miseriis  corpo- 
ralibus  et  spiritualibus  subiacet,  e  quibus  saepe  neque  seipsum  eripere 
neque  per  alios  homines  liberari  potest.  Ut  abstrahamus  a  miseriis 
mere  corporalibus,  magna  moralis  infirmitas  ad  observandam  legem 
naturalem  et  vitam  recte  agendam  negari  non  potest  nisi  loquendo 
contra  factum.  Unde  haec  miseria  orta  sit,  hic  non  quaerimus ;  sufficit 
nobis  factum,  quod  nemo  prudens  in  dubium  vocare  potest.  Ex  altera 
parte  constat  Deum  omnipotentem  et  in  agendo  ad  extra  liberum 
posse  homini  succurrere,  si  velit;  eum  autem  velle  iuvare  hominem,  ut 
recte  vivat  et  salutem  assequatur,  efficitur  ex  divina  sapientia,  bonitate, 
sanctitate.  Nam  Deus  non  potest  assignare  homini  finem  et  viam  ad 
finem  tam  difficilem,  ut  res  moraliter  impossibilis  dicenda  sit.  Ergo 
quia  non  statim  dedit  cum  ipsa  natura  facilitatem  convenientem,  sine 
dubio  voluit,  ut  homo  auxilia  divina  necessaria  sua  cooperatione  com- 
pararet. 

Ad  min.:  Medium  ad  obtinendum  auxilium  divinum  esse  ora- 
tionem  iam  eo  suadetur,  quod  hucusque  populus  inventus  non  est,  qui 

in  necessitatibus  suis  ad  Deum,  vel  ad  eos,  quos  pro  diis  habebat,  non 
recurrat.  Testes  sunt  ethnographia  et  historia  religionum  (cf.  0.  Peschel, 
Volkerkunde;  W.  Schneider,  Die  Naturvolker;  Fr.  Ratzel,  Volker- 
kunde;  Chantepie  de  la  Saussaye,  Lehrbuch  der  Religionsgeschichte). 
Olim  quidam  obloquebantur,  sed  peritorum  consensu  ad  silentium  re- 
dacti  sunt.  Ad  aliud  igitur  effugium  se  recipiunt,  dicentes  ipso  pro- 
gressu  generis  humani  recursum  ad  divinum  numen,  immo  et  omnem 
religionem  abrogatum  iri.  Hoc  est  vaticinium,  cuius  impletio  exspec- 
tanda  est,  priusquam  veridicum  habetur.  Neque  vero  umquam  imple- 
bitur,  quia  naturalis  ratio  illas  veritates,  quibus  religio  nititur,  semper 
perspiciet,  et  quia  multiplici  indigentiae  humanae  magnirica  promissa 
evolutionistarum  mederi  non  possunt.  Vitiis  quidem  obscurari  potest 
dictamen  naturalis  rationis,  et  debilitari  potest  instinctus  religiosus,  na- 
turae  insitus.  At  si  genus  humanum  universum  spectatur,  tandem 
veritas  semper  obtinebit,  et  leges  a  conditore  naturae  inditae  vim  suam 
vindicabunt.  Non  peribit  religio,  non  silebit  oratio  nisi  morientibus 
ultimis  hominibus.  Atqui  Deus  in  natura  rationali  non  creasset  hanc 
inclinationem   petendi  a  Deo  auxilium,    nisi   vellet  petitiones  exaudire. 

Ad  quid  autem  vult  Deus,  ut  homines  ad  se  petentes  recurrant, 
cum  iam  antecedenter  sciat,  quibus  indigeant?  Vult  hominum  causa, 
quia  utilissimum  est  hominibus  mentes  ad  Deum  elevare  et  divino  con- 
sortio  frui.  Homines  bene  et  constanter  orantes  in  dies  meliores  et 
nobiliores  fiunt  ex  conversatione  cum  Deo,  quia,  quocum  frequentem 
consuetudinem  habueris,  eius  spiritu  imbueris,  praesertim  si  vir  est 
eminentis  indolis,  a  fortiori  si  est  Deus  ipse. 

Deus  quidem  ab  aeterno  omnia  immutabiliter  decrevit;  attamen 
in  hoc  aeterno  decreto  rationem  habuit  orationum,  quas  non  minus 
ab  aeterno  futuras  esse  praevidit,  et  prout  orationes  audire  voluit,  cur- 
sum  rerum  talem  ordinavit,  qualis  non  esset,  nisi  preces  praevisae  essent. 

His  consideratis  plane  improbabile  apparet  Deum  velle  omnia 
auxilia  necessaria  et  convenientia  concedere  hominibus  non  orantibus. 
Multa  dat  sine  oratione,  scilicet  ea  omnia,  quae  creatura  rationalis 
exigit,  ne  frustra  sit,  ut  est  totus  ordo  naturalis  cum  suo  fine  et  me- 
diis  ad  finem,  cum  conservatione,  generali  concursu  et  gubernatione. 
Ea  igitur,  quae  secundum  leges  constantes  ex  natura  eiusque  viribus 
fluunt,  non  sunt  obiecta  petitionis.  Sed  intra  hunc  ordinem  naturalem 
ingens  amplitudo  donorum  divinorum  est,  quae  nequaquam  naturali 
exigentia  determinata  sunt.  Distributio  bonorum  fortunae,  valetudo 
vel  aegritudo,  pericula  salutis  maiora  vel  minora,  bonae  vel  malae  cogi- 
tationes  et  affectiones  incidentes,  societas  horum  vel  illorum  hominum, 
haec  et  alia  multa,  quae  valde  promovere  aut  impedire  possunt  sa- 
lutem  spiritualem,  non  ita  ex  ipsa  natura  rerum  determinata  sunt,  ut 
non  possint  taliter  et  aliter  a  Deo  disponi.  Itaque  Deus,  cum  non  per 
ipsam  naturam  omnem  miseriam  ab  hominibus  arcuerit  neque  omnia 
adiumenta  moraliter  necessaria  praestiterit,  censendus  est  velle,  ut  homo 


Cap.  I.    De  religione  in  genere.     Prop.  II.  2  C 

aliquid  ex  sua  parte  faciat  ad  auxilium  divinum  impetrandum.  Quid 
autem  faciat,  nisi  ut  auxilium  a  Deo  petat?  Nam  impotentia  hominis 
ad  legem  servandam  et  finem  assequendum  est  iustus  titulus  recur- 
rendi  ad  divinum  auxilium;  potentia  vero,  sanctitas,  bonitas  Dei,  qui 
vult,  ut  homo  salvus  fiat,  est  tacita  quaedam  promissio  Dei  de  auxilio 
praestando.  Ergo  omnia  elementa  adsunt,  quae  requiruntur,  ut  non 
sola  possibilitas  sed  etiam  obligatio  orandi  affirmetur. 

Haec  tria  officia  religionis,  i.  e.  adorationem,  gratitudinem  erga 
Deum,  orationem  impetratoriam,  breviter  exposuisse  sufficiat;  nam  omnia 
officia  religiosa  in  specie  hic  recensere  opus  non  est,  quia  de  his  di- 
cetur  in  ipso  cursu  theologiae  sive  dogmaticae  sive  moralis. 

47«  Obi.  I.  Nobilis  animi  documentum  est  non  multum  curare  de  honori- 
bus  humanis.  Atqui  Deus  est  spiritus  nobilissimus.  Ergo  parvi  pendet  honores 
humanos. 

Resp.  Dist.  mai. :  Nobilis  animi  est  non  sectari  inanem  gloriam,  conc. 
mai.;  nobilis  animi  est  nolle  illos  honores,  quos  rectus  ordo  moralis  postulat, 
neg.  mai.  Et  concessa  minore  dist.  conseq. :  Deus  non  maioris  faciet  honores 
humanos,  quam  in  se  digni  sunt,  conc.  conseq. ;  Deus  non  curabit  de  honori- 
bus  sibi  debitis,  quos  rectus  ordo  moralis  postulat,  neg.  conseq. 

48.  Obi.  II.  Omnis  honor,  quem  homines  Deo  deferre  possunt,  quasi  nihil 
est  in  comparatione  illius  honoris,  qui  Deo  debetur.  Atqui  quando  aliquis 
debitor  creditori  divitissimo  non  potest  solvere  nisi  minimum  quid, 
e.  g.  unum  assem,  creditor  rationabiliter  non  postulat,  ut  hoc  minimum  sibi 
detur.  Ergo  a  pari  Deus  censendus  non  est  velle,  ut  minimum  illud  honoris 
sibi  detur,  quod  homines  tribuere  possunt. 

Resp.  Nego  suppositum  argumenti  et  paritatem  in  exemplo  allato.  Deus 
enim  postulat  honorem  non  propter  suum  commodum  sed  propter  rectum 
ordinem  et  hominum  utilitatem,  ut  explicatum  est.  Neque  paritas  est  inter 
debitum  reale  et  debitum  personale  honoris.  Nam  a  debitis  realibus  sol- 
vendis  homo  sine  dubio  excusatur,  quamdiu  non  habet,  unde  solvat.  Sed 
agnoscere  excellentiam  divinam  quivis  potest  et  debet,  qui  habet  usum  ra- 
tionis;  neque  in  hac  re  postulatur  aequalitas  inter  honorem  et  honoratum, 
sicut  in  debitis  realibus  inter  acceptum  et  reddendum.  Perfecta  Dei  gloria 
est  Deus  ipse  cognitione  et  amore  sui  ipsius.  Hoc  tamen  non  impedit,  quo- 
minus  etiam  creaturae  rationales  intellectu  et  voluntate  ad  Deum  ascendere 
debeant.  Licet  enim  Deus  entitative  infinite  distet  a  creaturis,  est  nihilo- 
minus  in  intellectu  et  voluntate  creaturae  rationalis  proportio  habitudinis  ad 
Deum  cognoscendum,  honorandum,  amandum.  Et  ita  Deum  colentes,  vere 
colimus  eum  ut  Deum,  ponimus  eum  extra  seriem  creaturarum,  infinitam  eius 
excellentiam  agnoscimus  et  magnificamus.  Hic  igitur  honor  est  terminative 
infinitus,  neque  ulli  creaturae  tribui  potest. 

49«  Obi.  III.  Cum  religio  essentialiter  consistat  in  actibus  internis,  saltem 
cultus  externus  indifferens  est,  et  hoc  sensu  una  religio  aeque  bona  est  at- 
que  altera,  dummodo  homo  agnoscat  et  revereatur  supremam  Dei  excellen- 
tiam.  Ergo  alia  religio  non  est  alii  praeferenda,  nisi  quatenus  alia  his  ho- 
minibus,  alia  illis  hominibus  magis  convenit. 

Resp.  Dist.  antec:  Si  Deus  positiva  revelatione  vel  auctoritas  humana 
legitima  praecepit  certum  modum  cultus  religiosi,  hoc  cultu  neglecto  Deus 
quolibet  alio  modo  coli  potest,  neg.  antec.;  quia  colere  Deum  contra  eius 
legem  immediatam  vel  mediatam,  non  est  eum  honorare  sed  iniuria  afficere. 
Quamdiu  neque  auctoritate  divina  neque  legitima  auctoritate  humana  certus 
cultus  praeceptus  est,  licet  Deum  colere  quibuscumque  modis  et  ritibus, 
subdist.  antec. :  Licet  colere  Deum  ritibus  sanis  et  rationabilibus,  conc.  antec. ; 
superstitiosis,  i.  e.  cum  recta  ratione  pugnantibus,  neg.  antec.  Sicut  non  licet 
Deo  attributa  indecora  et  indigna  adscribere,  ita  non  licet  Deum  colere 
ritibus,  quibus  talia  attributa  significantur.  Religio  bona  et  vera,  etiam  pure 
naturalis,  debet  ex  rectis  de  Deo  conceptibus  procedere,  ut  dictum  est. 

SchoL     De  origine  religionis. 
50.     In    originem    religionis    inquirere    possumus    tripliciter:    historice, 
metaphysice,  psychologice. 

Historice  quaeri  potest,  quando  et  quibus  de  causis  religio 
invecta  sit  in  genus  humanum.  Sed  haec  via,  etsi  in  se  non  re- 
pugnat,  clausa  est  nobis,  quia  initium  generis  humani  est  prae- 
historicum  et  sola  revelatione  divina  cognosci  potest,  quae  revelatio 
docet  ortam  esse  religionem  non  mere  naturaliter  sed  Deo  super- 
naturaliter  concurrente.  Historia  vero ,  quantumcumque  suis  viribus 
ascendit  ad  saecula  praeterita,  numquam  ad  tempora  pervenit,  quando 
religio  nondum  fuit  inter  homines  vel  primum  introducta  est.  Quare 
historia  religionum  non  describit  nisi  progressionem  variarum  religionum, 
iam  pridem  ante  tempora  historica  exsistentium.  Cetera  ratiocinando 
tantum  cum  maiore  vel  minore  probabilitate  conicit.  Qua  via  perventum 
est  inter  alia  ad  hanc  conclusionem :  Quo  antiquiores  sunt  religiones, 
eo  minus  sunt  polytheisticae,  et  etiam  in  religionibus  polytheisticis  ve- 
stigia  quaedam  supersunt  prioris  monotheismi.  Ita  indogermani  ante 
separationem  suam  colebant  Dyu,  quae  vox  est  radix  vocis  Dei  et 
derivatorum  eius.  Semitarum  Deus  erat  El.  Sinenses  venerabantur 
Shang  Ti  («Summum  Dominum»).  Simile  quid  valet  de  aliis  populis, 
id  quod  fusius  exposui  et  eruditorum  testimoniis  comprobavi  tribus  li- 
bellis,  qui  inscribuntur  «Der  GottesbegrifT  in  den  heidnischen  Religionen 
des  Altertums»  ;  «Der  GottesbegrifT  in  den  heidnischen  Religionen  der 
Neuzeit»  (cf.  J.  Souben,  Nouvelle  theologie  dogmatique  I2,  Paris  1902). 
Ex  monotheismo  per  moralem  et  intellectualem  depravationem  hominum 
ortus  est  polytheismus  et  aliae  formae  religionum  falsarum. 

Nunc  in  singulis  hominibus  historice  religio  oritur  ex  educatione, 
quam  accipiunt  ab  aliis  hominibus  religione  iam  imbutis.  Neque  enim 
singuli  a  primis  initiis  omnia  per  se  inveniunt,  sed  in  societate  humana 
viventes,  eius  intellectualibus  et  moralibus  thesauris  ditescunt,  aut  e 
contra  malis  iam  praevalentibus  inficiuntur.  Philosophia,  i.  e.  cognitio 
expolita  et  reflexa,  non  est  origo  religionis  sed  aliquod  accidentale  com- 
plementum  eius,  quod  salva  rei  essentia  in  plurimis  abest. 

5 1 .  Metaphysice  consideratur  origo  religionis,  si  causae  eius  materialis, 
formalis,  finalis,  et  condiciones  exponuntur.  Hoc  breviter  praestitimus, 
dicentes  religionem  esse  actum  vel  habitum  voluntatis,  quo  homo  recte 
ordinatur  respectu  supremae  excellentiae  divinae,  tribuendo  ei  debitum 
cultum  et  dirigendo  totam  vitam  moralem  ad  Deum  ut  primum  prin- 
cipium,  supremum  dominum,  ultimum  finem.  Supponit  autem  hic 
cultus  rectum  de  Deo  conceptum  intellectualem,  quod  attinet  ordinem 
moralem,  qui  inter  homines  et  Deum  intercedit.  Etsi  non  affirmamus 
homines  philosophica  ratione  pervenire  ad  religionem,  dicimus  tamen 
religionis  fundamentum  esse  intellectuale,  nec  posse  esse  veri  nominis 
religionem,  quae  non  procedat  ex  vera  Dei  notitia.  Hoc  autem  ipsum 
multi  acatholici  negant,  quibus  ex  catholicis  accesserunt  ii,  qui  moder- 
nistae  vocantur.  Qui  decernunt  omnem  intellectualismum  ab  explicanda 
religionis  origine  amandandum,  cum  fons  vitae  religiosae  sit  quidam 
instinctus,  ex  indigentia  ordinis  supraphaenomenalis  oriundus,  vi  cuius 
homo  moveatur  versus  ens  transcendentale,  auod  intellectus  humanus 
assequi  nequeat,  sed  quod  cordis  affectus  postulet,  et  quod  speciali 
quadam  intuitione  apprehendatur  (e.  g.  Loisy  in  Revue  du  Clerge 
franc.  XXI  [1900]  250  sqq).  Hanc  fidem  intellectus  neque  producere 
neque  evertere  potest.  Itaque  origo  religionis  explicanda  est  psycho- 
logice  secundum  systema  immanentiae.  Haec  falsa  opinio  est  ultima 
radix  modernismi. 

52.  Psychologice  consideratur  origo  religionis,  cum  in  hominis  animo 
ostenduntur  illi  actus  vitales,  qui  suapte  natura  ducunt  ad  religionem. 
Haec  consideratio  eo  differt  a  metaphysica,  quod  non  distinguit  et 
definit  conceptus,  qui  in  quaestionem  veniunt,  eorumque  inter  se  rela- 
tionem  explicat,  sed  potius  concretam  vitam  hominis  inspicit  et  in  ea 
radicem  religionis  quaerit.  Nam  cum  vita  religiosa  consistat  in  actibus 
immanentibus,  radix  quoque  horum  actuum  immanens  sit  necesse  est. 
Homo  autem  percipit  se  esse  ens  dependens  et  se  imparem  esse  ad 
attingendum  nobilem  illum  statum  moralem,  ad  quem,  nisi  est  iam 
nimis  depravatus,  ipsa  natura  duce  se  destinatum  esse  cognoscit.  Sup- 
posita  igitur  sufficiente  Dei  notitia  ingenitum  est  homini  ad  divinum 
auxilium  recurrere,  ut  Deus  suppleat,  quod  ipsi  deest,  sicut  supra 
(n.  46)  exposuimus.  Ergo  vere  ex  dependentia  et  indigentia  morali 
psychologice  oritur  religio  (cf.  quae  scripsi  in  Stimmen  aus  Maria- 
Laach  LXVIII  [1905]  381  sqq).  Vocetur  haec  theoria  immanentiae,  si 
placet.  At  ne  confundatur  cum  falso  immanentismo  modernistarum.  Hi 
enim  dicunt  non  ad  Deum  prius  cognitum  confugere  homines  in  necessi- 
tatibus  suis,  sed  eos  potius  necessitatibus  suis  moralibus  adigi,  ut 
Dei  realem  exsistentiam  postulent,  quae  intellectui  incognoscibilis  sit. 
Utrum  Deus  sit  an  non  sit,  secundum  mentis  iudicium  se  ignorare 
fatentur,  sed  confidunt  eum  exsistere,  quia  eo  indigent.  Sane  etiam 
ex  lege  morali  naturali,  ex  testimonio  conscientiae,  ex  innato  desiderio 

beatitudinis  argumenta  peti  possunt  ad  probandam  Dei  exsistentiam.  At 
hic  esset  modus  intellectualis,  quem  in  re  religiosa  aspernantur  moder- 
nistae.  Eorum  «fides»,  qua  Deum  percipiunt,  nihil  est  intellectuale, 
nullo  ratiocinio  dirigitur,  sed  est  irrationalis  appetitus  Dei,  quem 
interdum  nomine  intuitionis  condecorant,  etsi  reapse  nihil  intueantur. 
Unde  fit,  ut  tota  eorum  theoria  sit  a  ratione  aliena,  nulla  pro  se  ha- 
beat  argumenta,  sit  nudus  et  vanus  philosophandi  modus,  testimonio 
conscientiae  minime  fultus,  contradicens  communi  hominum  doctorum 
et  indoctorum  persuasioni,  qui  censent  etiam  in  re  religiosa  rationis  lu- 
mine,  non  caeco  instinctu  utendum  esse.  Tandem  haec  theoria  tollit 
difTerentiam  inter  religionem  veram  et  religiones  falsas,  indiflerentismum 
religiosum  inducit,  omnemque  religionem  evertit,  quia  est  extremus 
subiectivismus,  in  quo  nihil  est  stabile,  sed  de  subiecto  in  subiectum, 
de  die  in  diem  omnia  variantur  et  fluunt.  Hac  igitur  ratione  origo 
religionis,  quae  hoc  nomen  meretur,  et  quae  est  prima  inter  ideales 
potestates  ordinis  moralis,  explicari  non  potest. 


CAPUT  II. 
DE  REVELATIONE  IN  GENERE. 

Cf.  M.  I.  Scheeben,  Handbuch  der  kathol.  Dogmatik  I,  n.  5  sqq;  H.  Denzinger,  Vier 
Biicher  von  der  religiosen  Erkenntnis  (lib.  II,  qui  recenset  varias  opiniones  de  hac  re 
prolatas) ;  Fr.  1.  MacA,  Die  Notwendigkeit  der  Offenbarung,  Mainz  1883;  /.  Kletdgen, 
Theologie  der  Vorzeit  V,  n.  536  sqq ;  J.  Didiol,  Logique  surnaturelle  objective,  Paris  1892. 

PRAENOTANDA. 

53.  Deus  dedit  homini  naturam  rationalem,  ut  ex  mundi  aspecta- 
bilis  et  sui  ipsius  consideratione  ascendat  ad  Deum  mundi  opificem, 
gubernatorem,  finem  cognoscendum  et  voluntatis  actibus  prosequendum. 
Haec  Dei  manifestatio  per  lumen  creatum  obiectivum  et  subiectivum, 
naturae  rationali  proportionatum ,  appellatur  interdum  revelatio  Dei 
naturalis  et  late  dicta.  Nam  vi  vocis  revelatio  est  manifestatio  occul- 
torum ;  et  quia  Deus  in  se  nobis  est  occultus,  manifestatur  autem  nobis 
a  posteriori  per  creaturas,  loqui  licet  de  revelatione  Dei  naturali.  Quae 
vocatur  late  et  improprie  dicta  in  comparatione  cum  revelatione  illa 
stricte  dicta,  quam  theologi  intellegunt,  quando  de  revelatione  sim- 
pliciter  loquuntur. 

54.  Revelatio  divina  stricte  dicta  est  locutio  Dei,  qua  Deus  ex  iis, 
quae  cognoscit,  quaedam  cum  hominibus  communicat,  ut  homines  ea 
propter  auctoritatem  Dei  loquentis  credant.  Haec  revelatio  a  mani- 
festatione  Dei  naturali  multipliciter  distinguitur.  Nam  I.  in  revelatione 
late  dicta  Deus  se  habet  ut  res  quaedam,  circa  quam  homo  ratiocinatur ; 
in  revelatione  stricte  dicta  Deus  ut  persona  ad  personas  loquitur.  2.  Re- 
velationi  late  dictae  respondet  ex  parte  hominis  scientia,  qua  ex  rebus 

creatis  ut  effectibus  Deum  eiusque  proprietates  ut  causam  cognoscit; 
revelationi  proprie  dictae  respondet  ex  parte  hominis  fides,  qua  homo 
propter  auctoritatem  Dei  revelantis  vera  esse  affirmat,  quae  Deus  dixit. 
3.  Obiecta  revelationis  proprie  dictae  possunt  esse  veritates,  ad  quas 
docendas  revelatio  naturalis  non  valet.  4.  Revelatio  proprie  dicta  est 
aliquid,  quod  praeter  naturalem  rerum  cursum  immediato  Dei  inter- 
ventu  fit.  5.  Revelatio  improprie  dicta  ex  se  non  potest  hominem 
ducere  nisi  ad  finem  ultimum  naturalem ;  revelatio  proprie  dicta  potest 
hominem  ducere  et  ducit  ad  eum  finem,  qui  omnem  exigentiam  et 
potentiam  naturalem  superat. 

Hae  differentiae  observandae  sunt,  ut  statim  ab  initio  conceptus 
rei,  de  qua  agitur,  sufficienter  patescat.  Quare  iuverit  breves  quasdam 
explicationes  addere;  nam  fusius  in  ipsis  tractatibus  dogmaticis  dicen- 
dum  erit  de  ordine  supernaturali,  de  fide,  de  aliis,  quae  hic  in  quae- 
stionem  veniunt. 

55*  Revelatio  est  locutio  Dei  proprie  dicta  ad  homines.  Quomodo 
loquatur  homo  ad  hominem,  notum  est.  Communissime  hoc  fit  per 
verba  oris,  saepe  per  scripturam,  interdum  per  gesticulationes  vel  alia 
signa.  Id  unum  essentiale  est,  ut  altera  persona  alteri  ex  intentione 
manifestet  aliqua  ut  sua  iudicia.  Ergo  locutio  proprie  dicta  non  est, 
si  psittacus  articulatos  quosdam  sonos  profert.  Neque  locutio  est,  si 
quis  involuntariis  signis  prodit  cogitationes  vel  affectus  suos.  Locutio 
proprie  dicta  est  testiftcatio,  qua  quis  testatur,  quid  ipse  iudicet,  ut 
alter  res  testificatas  admittat.  Loquens  implicite  saltem  provocat  ad 
suam  scientiam  et  veracitatem,  et  vult,  ut  verbis  suis  fides  habeatur. 
Si  praeterea  loquens  iure  suo  postulat,  ut  alter  audiat,  quid  ei  dicat, 
habetur  piena  auctoritas  testis,  quae  per  solam  scientiam  et  veraci- 
tatem  nondum  adest,  quia  non  habeo  debitum  morale  audiendi,  quae- 
cumque  quilibet  homo  mihi  vult  dicere,  sed  possum  recusare  audien- 
tiam :  Quid  ad  me?  nolo  te  audire.  Saepe  autem  non  licet  ita 
respondere,  sed  audire  et  admittere  debemus,  quae  alter  loquitur. 
Deum  habere  auctoritatem  loquendi  nobis  et  postulandi  a  nobis  fidem 
colligitur  ex  conceptu  supremi  domini  et  primae  veritatis.  Sed  quo- 
modo  Deus  loquitur  hominibus? 

56.  Locutio  immediata  Dei  ad  homines  potest  vario  modo  fien: 
Per  voces  vel  alia  signa  externa,  quibus  homines  utuntur,  quando 
inter  se  colloquuntur.  At  praeterea  Deus  potest  etiam  sine  signis  ex- 
ternis  producere  in  imaginatione  vel  in  intellectu  hominis  species,  quae 
ab  homine  in  homine  produci  nequeunt  nisi  mediantibus  signis  externis 
(cf.  S.  Thomas  2,  2,  q.  173,  a.  2  et  Contra  gent.  3,  154).  Attamen 
sola  productio  specierum,  sive  per  signa  externa  sive  sine  signis  ex- 
ternis,  non  sufficit,  ut  sit  locutio  divina,  sicut  neque  inter  homines 
sufficeret,  si  quis  audiret  solas  voces,  sed  nesciret,  quis  eas  proferret, 


•?0  Inquisitio  praevia  de  religione  et  revelatione  in  genere. 

et  num  vellet  sibi  loqui.  Necesse  igitur  est  addi  iudicium  intellectuale, 
quo  homo  intellegat  Deum  esse,  qui  sibi  loquatur,  et  quid  sibi  dicat; 
et  quia  Deus  revelans  vult,  ut  verbum  suum  indubitanter  credatur,  et 
plerumque  etiam,  ut  nomine  Dei  aliis  credendum  annuntietur,  debet 
ipse  homini  infundere  lumen  intellectuale,  quo  ille,  qui  revelationem 
accipit,  certo  intellegat  has  et  has  res  sibi  a  Deo  revelari. 

57.  In  accipienda  et  credenda  revelatione  homo  non  pure  passive 
se  habet,  non  magis  quam  si  discit  aliquid  ab  alio  homine.  Veritatem 
percipere  et  ei  assentiri  est  actus  vitalis,  etiam  cum  ille,  qui  docet, 
est  Deus,  qui  quidem  confortat  facultates  naturales,  sed  non  opprimit, 
neque  efficit,  ut  actus  vitalis  non  eliciatur  ab  homine.  Ergo  etiam  in 
revelatione  divina  actus,  quibus  homo  percipit  et  affirmat  verum  reve- 
latum,  sunt  et  manent  actus  vitales;  sed  hi  actus  sunt  medium  tantum 
et  modus  attingendi  revelationem,  non  sunt  ipsum  verbum  Dei.  Solum 
id  quod  revelatur  et  creditur,  est  verbum  divinum.  Ne  autem  im- 
perfectus  modus  cognoscendi,  qui  est  homini  proprius,  impediat  rec- 
tam  apprehensionem  veri  revelati,  Deus  interno  lumine  et  confor- 
tatione  iuvat  hominem.  Hoc  adiutorium  divinum  non  evehit  hominem 
ad  immediatam  intuitionem  rerum  revelatarum,  sed  efficit,  ut  res  di- 
vinae  repraesententur  conceptibus  analogis,  imperfectis  quidem,  at  non 
positive  falsis.  Neque  enim  modus  cognoscendi  credendus  proponitur, 
sed  id  quod  per  revelationem  manifestatur. 

58.  Haec  igitur  revelatio  dicitur  immediata,  non  quasi  non  fiat  me- 
diantibus  actibus  subiectivis  hominis,  sed  in  comparatione  cum  reve- 
latione  naturali,  in  qua  obiecta,  quae  immediate  cognoscenda  propo- 
nuntur,  non  sunt  verba  divina  sed  obiecta  creata,  ex  quibus  homo 
ratiocinando  ascendit  ad  Deum. 

Alio  modo  revelatio  mediata  et  immediata  distinguitur  respectu 
subiectorum,  quibus  fit.  Potest  enim  Deus  uni  homini  aliquid  revelare 
et  simul  eum  ut  nuntium  mittere  ad  verba  divina  aliis  hominibus 
annuntianda.  Quod  si  fit,  debet  Deus  nuntium  suum  iis  notis  insignire 
seu  iis  signis  circumdare,  quibus  certo  constet  eum  esse  nuntium  Dei 
et  vere  nomine  Dei  loqui.  Qualia  signa  sunt  praecipue  miracula  et 
vaticinia.  In  his  igitur  condicionibus  revelatio  ratione  subiecti  est  im- 
mediata  ea  tantum,  quae  ipsi  nuntio  fit,  ceteri  autem  mediate  tantum 
revelationem  divinam  accipiunt,  sive  ab  ipso  nuntio  sive  ab  aliis,  qui 
a  nuntio  audiverunt.  Nihilominus  recte  dicimus  rem  istam,  quae  sic 
traditur,  esse  immediate  a  Deo  revelatam  et  esse  verbum  Dei  proprie 
dictum,  quia  verbum  Dei  manet  verbum  Dei,  etsi  ab  aliis  repetitur  et 
ad  alios  transmittitur,  praesertim  si  haec  transmissio  fit  ex  mandato 
et  sub  assistentia  Dei  caventis,  ne  verbum  suum  hac  via  corrumpatur. 

5  9 .  Revelationi  divinae  ex  parte  hominis  respondet  fides,  non  scientia 
stricte   dicta.     Scientia   enim  est  cognitio  rerum  ex  principiis  internis, 

sive  res  aliqua  immediate  percipitur,  sive  fit  conclusio  ex  causa  ad 
effectum,  sive  causa  cognoscitur  ex  effectu.  Fides  autem  est  assensus 
in  rem  propter  auctoritatem  testis  eam  affirmantis.  Quae  auctoritas,  si 
est  certa,  dat  quidem  certitudinem  rem  ita  esse,  sicut  affirmatur;  nihilo- 
minus  et  auctoritas  et  certitudo  ex  auctoritate  parata  sunt  aliquid 
rei  testificatae  externum.  Unde  per  fidem  nulla  habetur  perspicientia 
rei  creditae  sed  solus  assensus  in  rem ;  et  hic  assensus  habet  motivum 
formale  unicum  auctoritatem  testis.  Hoc  valet  de  fide  humana,  valet 
etiam  de  fide  divina.  Auctoritas  humana  per  se  est  fallibilis;  ideo 
fides  quoque  humana  est  fallibilis.  Auctoritas  divina  est  absolute  in- 
fallibilis;  ideo  fides  respondens  auctoritati  Dei  revelantis  est  infallibilis 
et  assensus  adhaesive  firmissimus.  Neque  enim  Deo  revelanti  respon- 
dere  licet:  Fortasse  ita  est,  sicut  dicis;  sed  respondendum  est:  Quia  tu, 
prima  veritas,  dicis,  res  ita  est  et  aliter  esse  non  potest.  His  non 
obstantibus,  quia  in  fide  intellectus  non  per  evidentiam  rei  ad  unum 
determinatur,  dubitatio  est  psychologice  possibilis,  et  solum  per  volun- 
tatis  imperium  ex  reverentia  Dei  libera  dubitatio  excluditur.  Haec 
postea  fusius  explicabuntur  in  tractatu  de  fide,  sed  interim  memoria 
tenenda  sunt,  ne  quis  putet  nos  velle  aut  posse  argumentis  apologeticis 
assensum  fidei  extorquere  ab  hominibus.  Fortasse  sic  res  procederet,  si 
ageretur  de  scientia  argumentis  perfecte  evidentibus  paranda,  ut  e.  g. 
in  mathematica.  Sed  argumenta  apologetica  imprimis  sunt  argumenta 
ordinis  moralis,  quae  valde  differunt  a  probationibus  metaphysicis ; 
dein  etiamsi  supponamus  ea  esse  omnino  evidentia,  id,  quod  iis  pro- 
bandum  suscipitur,  est  credibilitas  et  credenditas  rerum  revelatarum, 
seu  ostenditur  nos  posse  rationabiliter  credere  et  nos  habere  officium 
credendi.  Eo  autem  quod  possum  et  debeo  aliquid  credere,  nondum 
adest  physica  necessitas  credendi,  sed  actus  fidei  pendet  ex  libera 
voluntate.  Et  si  libere  volo  credere  et  credo ,  hoc  actu  fidei  rem 
creditam  non  perspicio,  sed  simpliciter  assentior  rem  testificatam 
esse  veram. 

60.  Ex  dictis  efficitur  revelationem  fieri  praeier  natnralem  rernm 
ordinem.  Experientia  constat  secundum  communiter  contingentia  non 
percipi  a  nobis  verba  Dei  proprie  dicta,  et  ex  conceptu  rei  patet 
locutionem  Dei  immediatam  non  fieri  mediantibus  viribus  et  legibus 
naturalibus.  Potest  Deus  nuntios  suos  mittere  spiritus  angelicos,  sed 
hoc  ipsum  est  aliquid  praeter  ordinem  naturalem.  Potest  etiam  Deus 
adhibere  vires  naturales  ad  producenda  quaedam  signa  externa;  sed 
haec  neque  ex  lege  naturali  fiunt  neque  sufficiunt,  nisi  Deus  aliquid 
efficit,  ex  quo  certo  constet  Deum  loqui.  Quamdiu  naturalia  tantum 
fiunt,  nihil  est,  quo  in  suspicionem  veniamus  locutionis  divinae  proprie 
dictae.     Ergo  revelatio  est  aliquid  praeternaturale. 

Revelatio,    quae   est   fundamentum  fidei  christianae,    est  revelatio 
supeimaturalis,  tum  ratione  principalium  obiectorum  tum  ratione  finis, 

i  e  Deus  revelavit  veritates,  ad  quas  inveniendas  intellectus  humanus 
ex  se  idoneus  non  est,  et  ideo  has  veritates  revelavit,  ut  hommes  per- 
ducat  ad  finem  ultimum,  qui  omnem  potentiam  et  ex.gennam  na  u- 
ralem  superat.  Quaedam  utique  revelavit,  quae  et.am  naturahter 
cognosci  possunt,  quae  revelatio  vocari  potest  supernaturalts  secundum 
ZTdum.  Ceterum  haec  potius  sunt  revelata  secundana,  sed  rat.one 
principalium  obiectorum  et  finis  revelatio  christiana  est  supernaturahs 

secundum  substantiam.  nTXmw 

Itaque   quod   factum    ipsum   attinet,    revelaUo    divina    est    ordims 
supernaturahs;  et  sicut  ordo  naturae  purae  numquam  exstitit,  ,ta  neque 
uTa  revelatio  facta   est   ordinis  pure  naturalis.     Potest  tamen  quaesUo 
poni    num  in  ordine  naturali  revelatio  secundum  modum  supernaturahs 
leri  debuerit  vel  potuerit.    Ad  quam  quaestionem  d.fficde  est  certum 
responsum    dare.     Nam   ex   altera  parte  etiam  in  ord.ne  naturah  utile 
fuisset   hominibus   de   rebus   religios.s  et  morahbus  a  Deo  instrui,    ex 
altera  vero  parte  si  Deus  instituisset  ordinem  naturalem  cum  correspon- 
Lnte   providentia  divina,    hic  ordo  ad  finem  hominis  habu.sset  media 
omnia   physice   et   moraliter   sufficientia;    quare   non   satis   persp.citur, 
quomodo   sapientiae   divinae   conveniat   immediate   et  praeter  naturam 
rerum   se   immiscere   illi    ordini,   in  quo  homo  plane  expechtus  fmsset 
ad  finem   suum  naturalem  assequendum.     Non  defu.sset  Deo  potent.a 
absoluta,  sed  quaestio  est,  num  fuisset  potentia  ordinata.    Itaque  mehus 
abstrahimus  ab  hac  quaestione,  et  consideramus  homines  et  revelat.onem, 
quales  reapse  nunc  sunt. 

Prop.  III.  Revelatio  immediata  Dei  non  repugnat. 
6l  Stat  quaest  Revelatio  immediata  intellegitur,  quae  distinguitur 
a  revelatione  naturali  et  mediata,  ut  supra  (n.  53  sqq)  exphcatum 
est  Non  dicimus  nos  a  priori  scire,  num  Deus  habeat  rat.ones  im- 
mediate  loquendi  ad  homines,  sed  negative  tantum  statu.mus  non 
esse  rationes  dicendi  talem  locutionem  repugnare.  Nam  statuta  non 
repugnantia  possibilitas  positive  probatur  ipso  facto  revelatioms.  Itaque 
potius  hic  removemus  impedimenta,  quae  a  priori  contra  factum  reve- 
lationis  struuntur.  Porro  Deum  multa  scire,  quae  hommes  ignorant, 
eumque  habere  potentiam  manifestandi  quaedam  homin.bus,  nisi  ahunde 
repugnet,  videtur  tam  evidens,  ut  opus  non  sit  his  rebus  immoran 
Tota  quaestio  est,  num  revelatio  conciliari  possit  cum  sapientia  Dei  et 

cum  natura  hominis.  , 

Modernistae  vocant  revelationem,  quae  non  est  vera  revelat.o  sed 
fictio,  quia  fingunt  hominem  experiri  in  se  quasdam  motiones,  quas 
sensus  religiosus  accipiat  ut  manifestationem  divinam,  quae  revelatio 
non  proponit  ullas  veritates  credendas,  sed  solum  affectum  hom.nis 
commovet.  Totum  hoc  factum,  si  factum  esset,  maneret  intra  sphaeram 
subiectivarum    experientiarum.     Nos    autem    loquimur    de    revelatione, 

qua  Deus  docet  homines  veritates  credendas  vel  theoreticas  vel  prac- 
ticas,  i.  e.  ad  vitam  moralem  pertinentes;  ergo  de  revelatione  obiectiva. 

62.  Arg.  Si  revelatio  immediata  repugnaret,  aut  repugnaret  ex 
parte  Dei  aut  ex  parte  hominis.  Atqui  neutra  ex  parte  repugnat. 
Ergo  revelatio  immediata  dicenda  est  non  repugnare. 

Prob.  min.  pars  L  Non  repugnat  revelatio  immediata  ex  parte 
Dei.  Deus  enim  est  ipsa  infinita  veritas  et  primus  fons  omnis  veri. 
Omnis  veritas  ontologica,  logica,  ethica,  quae  est  mundo,  Deum  habet 
ultirnum  principium.  Ergo  Deus  potest  communicare  veritatem  cum 
creaturis.  Atqui  infinita  veritas  divina  non  est  exhausta  per  veritatem 
limitatam  creaturis  actu  concessam,  neque  ligata  est  potentia  divina 
ad  unum  modum  docendi  homines  per  media  obiecta  creata  seu  per 
revelationem  late  dictam,  sed  sicut  pro  suo  sapientissimo  et  liberrimo 
consilio  hunc  gradum  et  hunc  modum  cognitionis  rerum  divinarum 
tribuit  hominibus,  ita  Deus  multos  alios  gradus  et  modos  habet  in  sua 
potestate.  Non  ideo  talis  facultas  cognoscendi  et  talis  actualis  cognitio 
est  in  hominibus,  quia  ex  natura  rei  aliter  esse  non  potest,  sed  quia 
Deus  ita  libere  elegit. 

Si  veritas  obiectiva  et  subiectiva  esset  necessaria  evolutio  mundi 
necessarii,  quemadmodum  pantheistae  volunt,  neque  gradus  neque 
modus  revelationis  veri  alius  esse  posset  praeter  eum,  qui  reapse 
naturaliter  exsistit;  immo  nulla  permanens  veritas  esset,  sed  omnia 
constanter  .mutarentur  secundum  leges  invariabiles.  Haec  est  ultima 
ratio,  cur  plurimi  homines,  pantheismo  infecti,  revelationem  fieri  posse 
negent;  idque  omnino  consequenter  secundum  ipsorum  principia.  Sed 
admisso  Deo  infinito,  personali,  libere  agente,  nulla  est  ratio  dubitandi, 
quin  Deus  de  infinito  thesauro  scientiae  suae  possit  hominibus  impertire 
cognitiones  ultra  eas,  quas  homines  propriis  viribus  acquirere  possunt, 
et  alio  modo  atque  eo,  quem  leges  naturales  sequuntur.  Ergo  Deus, 
si  vult,  potest  vera  hominibus  annuntiare  eo  modo,  ut  intellegant  Deum 
esse,  qui  sibi  loquatur,  seu  potest  dare  revelationem  immediatam. 

63.  Habetne  divina  sapie?itia  rationes  dandi  ho??iinibus  i??imediata??i 
revelatione?n?  Hoc  a  priori  neque  affirmare  neque  negare  licet,  quia 
non  introspicimus  mentem  divinam,  sed  solum  ordinem  rerum  crea- 
tarum  cognoscimus,  quo  non  postulatur  revelatio  praeternaturalis,  neque 
vero  excluditur  instructio  divinitus  communicata,  quae  naturam  superet. 
Providentia  quidem  divina  necessaria  est,  ut  creaturae  et  praecipue  ho- 
mines  agere  et  finem  suum  assequi  possint.  Itaque  etiam  immediata 
quaedam  actio  Dei  in  mundum  necessaria  est,  quae  est  conservatio  et 
concursus.  Sed  in  quantum  haec  actio  requiritur,  ut  res  sint  neve 
frustra  sint,  totum  regimen  divinum  pertinet  ad  ordinem  naturalem. 
Iamvero  homini,  qui  habet  naturales  facultates  et  correspondentem 
concursum    divinum,    nihil    deest  ad  finem  debitum  assequendum.     Et 

si  fortasse  minor  gradus  auxilii  divini  non  sufficit,  etiam  intra  ordinem 
naturalem  potest  Deus  auxilia  interna  et  externa  plura  et  maiora  dare, 
ut  hominibus  plane  nihil  desit  in  prosecutione  finis  sui.  Ergo  ex  solis 
principiis  naturalibus  non  potest  erui  ratio,  ob  quam  Deus  praeter- 
naturaliter  aliquid  revelet.  Num  vero  Deus  habeat  de  hominibus  altiora 
consilia,  naturalem  ordinem  excedentia,  nescimus.  Itaque  in  hac  re 
ratio  humana  pure  negative  se  habet,  et  valde  errat,  si  a  priori  possi- 
bilitatem  revelationis  immediatae  excludere  conatur. 

64.  Prob.  min.  pars  II  Non  repugnat  revelatio  immediata  ex  parte 
hominis.  Homo  enim  a  Deo  creatus  est,  ab  eo  dependet  in  actibus 
suis,  ei  subiectus  est  ut  supremo  domino.  A  Deo  creante  accepit 
facultatem  intellegendi,  a  Deo  conservante  et  conmrrente  etiam  accipit 
omnem  actualem  cognitionem.  Ergo  actualis  cognitio,  etsi  ut  actus 
vitalis  elicitur  ab  ipso  homine,  tamen  in  ratione  entis  etiam  a  Deo 
producitur.  Iamvero  si  Deus  concurrit  cum  cognitione  humana,  potest 
etiam  concurrere  eo  modo,  qui  superat  omnem  potentiam  et  exigentiam 
naturalem,  ita  ut  homo  vi  huius  concursus  cognoscat  ea,  quae  natura- 
liter  non  potest  cognoscere,  vel  ut  ea,  quae  naturaliter  cognoscere 
potest,  perfectiore  modo  cognoscat. 

Haec  supernaturalis  cognitio  diverso  modo  fieri  potest.  Si  ita 
comparata  est,  ut  homo  per  eam  res  creatas  cognoscat  ex  principiis 
internis,  habetur  scientia  infusa,  quae  dicitur  infusa,  quia  praeter  con 
cursum  naturalem  infunduntur  species  rerum  cognoscendarum.  Si  datur 
immediata  cognitio  Dei,  habetur  visio  beatifica.  Si  cognitio  ex  prin- 
cipiis  internis  non  datur,  sed  solum  testimonium  Dei  de  re  aliqua  pro- 
ponitur,  cui  homo  cum  concursu  supernaturali  assentit,  habetur  fides 
Ita  cum  interna  gratia  fidei  credimus  doctrinam  a  Christo  propositam. 
Haec  doctrina  ad  nos  pervenit  per  testes  a  Christo  missos  et  speciali 
assistentia  ab  erroribus  in  doctrina  revelata  tradenda  et  conservanda 
praemunitos.  Deo  autem  loquenti  et  testibus  ab  eo  missis  homo  debet 
fidem  habere. 

Itaque  revelatio  neque  repugnat  propter  vitalitatem  cognitionis  hu- 
manae,  quia  vitalitas  non  excludit  concursum  divinum,  neque  propter 
autonomiam  hominis,  quia  homo  non  est  ita  autonomus,  ut  possit 
Deo  loquenti  fidem  denegare.  Non  homo  sed  Deus  est  suprema 
norma  veri.  Homo  non  est  omniscius,  sed  erroribus,  ignorantiae,  dubi- 
tationibus  obnoxius.  Quare  ab  aliis  hominibus  instruendus  est.  Melius 
autem  est  magisterium  divinum  quam  magisterium  humanum,  quia 
Deus  est  infallibilis,  neque  extrinsecus  tantum  docet,  sed  etiam  intrin- 
secus  illuminat.  Negare  possibilitatem  revelationis  immediatae  idem 
est  ac  facere  Deum  idolum  mutum,  quod  indigentiae  intellectuali  et 
morali  creaturarum  suarum  succurrere  nequeat,  sed  ab  omni  personali 
cum  hominibus  commercio  separatum  sit.  Talis  Deus  in  re  ipsa  non 
exsistit,    sed  est  figmentum   philosophorum  a  vero  longe  aberrantium. 

65.  Obi.  I.  Deus  est  immutabilis.  Atqui  revelatio  immediata  supponit  mu- 
tationem  Dei.     Ergo  revelatio  immediata  est  impossibilis. 

Resp.  Dist.  mai. :  Deus  est  immutabilis  in  se  seu  entitative,  conc.  mai. ; 
Deus  est  immutabilis  in  operibus  ad  extra  seu  terminative,  subdist.  mai. :  Im- 
mutabile  est  decretum,  quo  Deus  ab  aeterno  statuit,  quae  in  tempore  futura 
sunt,  conc.  mai. ;  non  sunt  successiones  in  ipsis  operibus  divinis,  neg.  mai. 
Dist.  min.:  Revelatio  immediata  supponit  mutationem  Dei  entitativam,  neg. 
min. :  supponit  mutationem  terminativam  actionis  divinae,  subdist.  min. :  Sup- 
ponit  novum  decretum  Dei,  neg.  min.;  supponit  temporalem  effectum  decreti 
aeterni,  conc.  min.     Et  neg.  conseq. 

66.  Obi.  II.  Opera  Dei  sunt  perfecta.  Atqui  revelatio  praeternaturalis 
ostendit  imperfectionem  operum  divinorum.  Ergo  revelatio  praeternaturalis 
est  impossibilis. 

Resp.  Dist.  mai. :  Opera  Dei  sunt  perfecta  relative,  in  quantum  habent 
omnia  sibi  debita  in  suo  gradu  et  ordine,  conc.  mai. ;  sunt  perfecta  absolute, 
ut  eorum  perfectioni  non  possit  addi  quidquam,  neg.  mai.  Dist.  min. :  Re- 
velatio  praeternaturalis  ostendit  imperfectionem  operum  divinorum,  quasi  non 
habeant  omnia  sibi  naturaliter  debita,  neg.  min. ;  ostendit  imperfectionem, 
quatenus  Deus  iis  addere  potest  aliquid  ultra  debitam  perfectionem,  conc. 
min.     Et  neg.  conseq. 

67.  Obi.  III.  Indignum  est  fingere  Deum  quasi  magistrum  instruentem 
suos  discipulos.  Atqui  per  revelationem  immediatam  sic  Deus  exhibetur 
agere.     Ergo  revelatio  immediata  est  Deo  indigna. 

Resp.  Dist.  mai. :  Indignum  est  fmgere  Deum  ut  magistrum  multa  igno- 
rantem  et  inepte  instruentem,  conc.  ?nai. ;  indignum  est  Deum  exhibere  ad 
homines  condescendentem  et  eorum  naturae  se  accommodantem  et  per  con- 
venientem  doctrinam  externam  et  per  lumen  internum  eos  instruentem,  neg. 
mai.  Dist.  min. :  Per  revelationem  exhibetur  Deus  ut  magister  imperfectus, 
?ieg.  min. ;  exhibetur  ut  magister  divinus  homines  modo  ipsis  accommodato 
instruens,  conc.  min.     Et  neg.  conseq. 

Nihil  sane  Deo  indignum  apparet  in  magisterio  Iesu  Christi,  etsi  Chri- 
stus  est  Deus,  sed  omnia  plena  sunt  sapientiae,  dignitatis,  decoris.  Etiam 
eatenus  revelatio  divina,  qualis  historice  proponitur,  sapientissima  et  suavis- 
sima  est,  quatenus  Deus  non  statim  ab  initio  omnia  revelanda  simul  homi- 
nibus  enuntiavit,  sed  paedagogice  genus  humanum  paulatim  educavit  et  per 
varios  status  legis  patriarchalis  et  legis  Mosaicae  usque  ad  plenitudinem  re- 
velationis  christianae  perduxit,  et  dein  magisterium  instituit,  sub  cuius  cura 
et  vigilia  intellectus  revelationis  per  Christum  factae  magis  in  dies  usque  ad 
finem  mundi  explicaretur.  Tantum  igitur  abest,  ut  revelatio,  quae  in  libris 
Sacrae  Scripturae  narratur,  Deo  indigna  sit,  ut  maximam  admirationem 
mereatur.  Contra  vero  multae  obiectiones,  a  rationalistis  contra  possibilitatem 
revelationis  excogitatae,  sunt  nugae  philosophis  indignae.  (Cf.  Praelect.  dogm. 
I,  n.  150  sqq;  IX,  n.   195  sqq  in  edit.  tertia.) 

Schol.  De  revelatione  divina  per  legatos  divinitus 
missos  annuntiata. 

68.     Cum  homo  sit  ens  sociale,  a  priori  exspectandum  est  Deum,  si 
quid  velit    revelare  ad  societatem  humanam  pertinens,    non  locuturum 

esse  immediate  ad  singulos  sed  potius  ad  viros  specialiter  electos,  per 
quos  alios  instruat.  Sic  eum  revera  egisse  omnes  consentiunt,  qui 
revelationem  proprie  dictam  admittunt.  In  quo  agendi  modo  non 
solum  nihil  cernitur  a  ratione  alienum,  sed  etiam  naturae  hominum  et 
societatis  humanae  perfecte  ratio  habetur. 

Obiciunt  quidem  hac  via  non  posse  fieri,  quin  dictis  divinis  ele- 
menta  humana  admisceantur  et  utilitas  revelationis  valde  minuatur  vel 
etiam  corrumpatnr.  Ad  quod  respondendum  est:  Homines,  sive  im- 
mediate  sive  mediate  revelationem  accipiunt,  sine  dubio  modo  humano, 
non  divino,  cognoscere,  quae  dicuntur;  nam  cognitum  est  in  cogno- 
scente  secundum  modum  cognoscentis.  Nihilominus  his  non  afficitur 
obiectiva  veritas  eorum,  quae  revelantur.  Si  e.  g.  Deus  revelat  mor- 
tuos  resurrecturos,  vera  manet  resurrectio  mortuorum  futura,  etsi  homo 
multo  imperfectius  cognoscit,  quomodo  hoc  futurum  sit,  quam  Deus. 
Homo  credere  debet  obiectivam  veritatem,  non  modum  subiectivum, 
quo  cognoscit  eam.  In  quantum  autem  imperfectione  humana  in  peri- 
culum  vocari  potest  ipsa  veritas  obiectiva,  Deus  speciali  auxilio  iuvabit, 
ut  id,  quod  credendum  est,  intactum  permaneat.  Ergo  si  vult  legatos 
mittere,  qui  nuntium  divinum  ad  alios  deferant,  non  solum  cavebit, 
ne  legati  ipsi  fallantur,  sed  etiam  iis  condicionibus  eos  muniet,  ut  alios 
ratione  utentes  in  errorem  non  inducant.  His  legatis  eatenus  fides  ha- 
benda  est,  quatenus  possunt  doctrinam  suam  ut  divinitus  revelatam 
argumentis  sufficientibus  probare;  et  fides  extenditur  ad  ea  tantum, 
ad  quae  annuntianda  missi  sunt.  In  aliis  autem  manent  erroribus  ob- 
noxii  sicut  ceteri  homines. 

Neque  legati  divini  revelatione  et  missione  divina  flunt  instru- 
menta  mortua,  ut  sint  quasi  tubi  phonetici,  per  quos  Deus  loquatur, 
sed  illuminantur  ad  res  revelatas  recte  intellegendas  et  annuntiandas. 
Nihil  violentum,  nihil  naturae  rationali  contrarium  in  hac  re  Deus  facit, 
sed  utitur  instrumentis  modo  eorum  naturae  proportionato. 

Haec  omnia  quidem  rationalistae  aut  ex  ignorantia  aut  ex  malitia 
pervertunt,  ut  revelationem  supernaturalem  irrideant.  Sufficit  ista 
notasse,  quia  eorum  depravationes  refutatione  non  indigent. 


Prop.  IV.     Revelatio  mysteriorum  non  repugnat. 

69.  Stat  quaest  Mysterium  latissimo  sensu  est  res  arcana,  ad 
quam  cognoscendam  non  valemus.  Potest  quadruplex  gradus  arca- 
norum  distingui.  a)  Quaedam  non  cognoscimus,  quae  in  se  sunt  res 
nobis  cognoscibiles,  sed  non  applicantur  facultati  nostrae  cognoscitivae, 
ut  ea,  quae  sunt  in  infimo  mari  vel  in  interiore  terra.  b)  Alia  mani- 
festant  se  nobis  non  immediate  sed  per  efTectus  suos.  Unde  fit,  ut 
cognoscamus  quidem  ea  exsistere,  sed  earum  internam  naturam  non 
perspiciamus.     Huc    pertinent   e.  g.  anima    et  omne  principium  vitale, 

maxime  vero  Deus.  c)  Interdum  cognoscimus  quidem  possibilitatem 
rei,  non  vero  exsistentiam,  quia  haec  determinanda  est  per  exercitium 
libertatis,  quales  res  sunt  futuri  actus  liberi  creaturarum  vel  decreta 
Dei.  d)  Tandem  res  quaedam  adeo  sunt  a  nostra  cognitione  remotae, 
ut  etiam  post  revelationem  non  perspiciamus  positive  internam  earum 
possibilitatem,  ut  sunt  mysteria  Trinitatis  et  Incarnationis. 

Haec  ultima  sunt  mysteria  stricte  dicta,  quorum  neque  exsisten- 
tiam  ex  naturalibus  principiis  invenire  neque  possibilitatem  ex  internis 
rationibus  positive  intellegere  possumus  in  hac  vita,  ne  tum  quidem, 
cum  a  Deo  nobis  revelata  sunt.  Mysteria  stricte  dicta  sunt  supra 
rationem,  non  sunt  contra  rationem  humanam,  quia  nullum  principium 
rationis  iis  evertitur;  immo  intellectus  bene  excultus  solvere  potest 
omnes  obiectiones,  quae  contra  ea  moventur. 

Si  vox  mysterii  late  sumitur,  constat  esse  multa  mysteria,  cum 
plura  sint,  quae  homines  nesciunt,  quam  quae  sciunt.  Intellectus  di- 
vinus  est  infinitus  et  habet  obiectum  infinitae  perfectionis.  Unde  certum 
est  Deum  multa  scire,  quae  nos  nescimus,  et  eatenus  exsistentia  myste- 
riorum  et  possibilitas  revelationis  eorum  est  per  se  evidens.  Verum- 
tamen  num  sint  mysteria  stricte  dicta,  non  constat  a  priori,  quia  ne- 
scimus,  num  sint  aliqua  vera,  quae  Deus  non  possit  ita  nobis  revelare, 
ut  per  conceptus  analogos  eorum  internam  possibilitatem  positive  cogno- 
scamus.  De  his  mysteriis  praecipue  loquimur  in  thesi,  et  dicimus  nullas 
esse  sufficientes  rationes  negandi  a  priori  talia  mysteria  a  Deo  reve- 
lari  posse. 

Rationalistae  originem  doctrinae  de  mysteriis  interdum  ita  explicant : 
Primi  christiani,  cum  ingenio  non  essent  multum  culti,  varia  capita 
doctrinae  Christi  nimis  crasse  intellegentes,  non  poterant  verba  Christi 
cum  placitis  philosophorum  conciliare.  Ideo  dixerunt  esse  mysteria 
humano  intellectui  inaccessa,  sed  per  Deum  revelata.  Hac  autem  via 
se  expediendi  a  difficultatibus  semel  inventa,  coeperunt  quodammodo 
luxuriari  mysteriis  aliis  et  aliis  excogitandis  et  de  iis  gloriari  tamquam 
de  speciali  praerogativa  religionis  christianae.  Nostrum  autem  est,  in- 
quiunt  rationalistae ,  ab  hac  puerili  conceptione  mentes  purgare  et 
omnia  rationali  modo  explicare. 

Quam  falsa  sit  haec  assertio,  inde  patet,  quod  tum  Christus  et 
apostoli  iam  docuerunt  esse  mysteria  (cf.  Mc  4,  11  ;  Mt  11,  27;  24,  36; 
Lc  10,  21;  Rom  16,  25;  1  Cor  2,  7;  Col  2,  2  3);  tum  inter  primos 
christianos  fuerunt  viri  ingeniosissimi  et  optime  eruditi,  ut  Paulus, 
Iustinus,  Irenaeus,  Tertullianus;  tum  magni  doctores  posteriores  iam 
diu  correxissent  illum  defectum,  si  commissus  esset ;  tum  explicationes 
mysteriorum,  quas  rationalistae  dederunt,  non  sunt  explicationes  sed 
perversiones  doctrinae  Christi.  Etiamsi  rem  pure  philosophice  con- 
sideramus,  plane  improbabile  est,  omnes  christianos,  unanimiter  con- 
sentientes ,  male  intellexisse  doctrinam  sibi  traditam ,  rationalistarum 
autem  expositiones,  inter  se  pugnantes,  esse  veras. 

His  suppositis  id  unum  probamus  non  esse  ullam  repugnantiam 
in  revelatione  mysteriorum.  Revera  mysteria  esse  revelata  postea  vi- 
debimus. 

70.  Arg.  Non  repugnat  revelatio  mysteriorum,  si  neque  repugnat 
Deum  scire  mysteria,  neque  repugnat  hominibus  annuntiari  mysteria. 
Atqui  neutrum  repugnat.     Ergo  revelatio    mysteriorum   non  repugnat. 

Prob.  min.  pars  I.  Detis  est  actus  purus  infinitus,  quem  cogni- 
tione  nostra  non  attingimus  conceptibus  propriis  per  se.  Atqui  ens 
tanto  intervallo  intellectum  nostrum  superans  non  ita  perspicimus,  ut 
a  priori  intellegamus  nihil  in  eo  esse,  quod  naturalem  nostram  intel- 
legendi  facultatem  simpliciter  transcendat.  Immo  cum  inter  ipsos  ho- 
mines  tanta  differentia  facultatum  intellectualium  sit,  ut  alius  omnino 
capere  non  possit,  quae  alius  intellegit,  a  fortiori  supponendum  est  in 
intellectu  infinito  quaedam  esse,  quae  nullus  intellectus  humanus  ca- 
pere  possit.  Non  tamen  ideo  negatur  posse  Deum  elevare  intellectum 
humanum  ita,  ut  illa  mysteria  intellegat ;  sed  hoc  ipsum,  si  fit,  est  magnum 
mysterium ;  solum  negatur  nos  ea  intellegendi  ratione,  qua  in  hac  vita 
utimur,  posse  penetrare  omnia  arcana  intellectus  divini. 

Ex  altera  parte  quidquid  est  verum,  saltem  analoge  cum  obiecto 
adaequato  intellectus  nostri  convenit.  Ergo  a  priori  dicendum  non  est 
esse  aliquod  verum,  quod  Deus  ne  conceptibus  quidem  analogis  mani- 
festare  nobis  possit.  Ita  aliquo  modo  scimus,  quid  sit  persona,  quid 
sit  natura,  quid  sit  Deus,  quid  sit  homo.  Ergo  etiam  formare  pos- 
sumus  qualemcumque  conceptum  personae  divinae  et  naturae  humanae. 
Sed  si  quis  interrogat:  Potestne  persona  divina  assumere  naturam  hu- 
manam?  debemus  respondere:  Si  esset  persona  divina  eiusdem  plane 
rationis  atque  persona  humana,  res  esset  impossibilis ;  quid  vero  per- 
sona  infinita  possit  secundum  modum  suum  proprium,  nescimus.  Unde 
si  Deus  revelat  naturam  humanam  assumptam  esse  a  persona  divina, 
aliquo  modo  intellegimus,  quid  hoc  sibi  velit;  non  tamen  perspicimus 
possibilitatem  rei  ex  principiis  internis,  sed  testimonium  divinum  dat 
nobis  externam  evidentiam  rem  ita  esse.  Unde  hoc  modo  Deus  po- 
test  nobis  revelare  mysteria  stricte  dicta,  si  talia  mysteria  sunt.  Ergo 
revelatio  mysteriorum  per  conceptus  analogos  et  per  evidentiam  ex- 
ternam  testimonii  divini  dicenda  non  est  repugnare. 

Prob.  min.  pars  II.  Repugnaret  revelatio  mysteriorum  ex  parte 
hominis,  si  aut  nidlam  omnino  aut  nullam  utilem  cognitionem  ei  afferret. 
Atqui  neutrum  dicendum  est.  Manet  quidem  etiam  post  revelationem 
cognitio  mysteriorum  valde  imperfecta.  At  cognitio  imperfecta  neque 
nulla  est  neque  semper  inutilis.  Per  fidem  enim  mysteriorum  melius 
quam  per  ullam  naturalem  cognitionem  intellegimus  Dei  maiestatem, 
nostram  cum  ea  comparatam  vilitatem,  benevolentiam  et  caritatem  Dei, 
finem  nostrum  ultimum,  alia  multa,  quae  maximi  momenti  sunt  ad 
vitam  religiosam  et  moralem.    Per  fidem  harum  rerum  intellectus  noster 

iungitur  cum  prima  veritate,  et  inseritur  nobis  principium  novae  vitae 
supernaturalis,  cuius  terminus  ultimus  est  visio  beatifica.  Quae,  etsi 
nota  nobis  non  sunt  a  priori,  ostendunt  tamen  nihil  obstare  ex  parte 
hominis  revelationi  mysteriorum. 

71«  Obi.  I.  Principium  cognitionis  certae  est  evidentia.  Atqui  mysteria 
nobis  non  sunt  evidentia.     Ergo  de  iis  certi  esse  non  possumus. 

Resp.  Dist.  mai.:  Principium  cognitionis  certae  est  evidentia  aut  in- 
terna  veri  se  ipsum  manifestantis  aut  evidentia  externa  testimonii,  conc.  mai. ; 
sola  evidentia  interna,  neg.  mai.  Plura  enim  per  fidem  cognoscimus  quam 
per  internam  evidentiam.  Dist.  min. :  Mysteria  nobis  non  sunt  evidentia 
per  evidentiam  scientiae,  conc.  min.;  per  evidentiam  credibilitatis,  neg.  min. 
Et  neg.  conseq. 

72.  Obi.  II.  Qui  non  perspicit,  utrum  praedicatum  subiecto  conveniat  necne, 
nihil  cognoscit.  Atqui  non  perspicimus  in  mysteriis,  utrum  praedicatum  sub- 
iecto  conveniat  necne.     Ergo  nihil  de  iis  cognoscimus. 

Resp.  Dist.  mai. :  Qui  non  perspicit  convenientiam  praedicati  cum 
subiecto  neque  ex  visceribus  rei  neque  ex  testimonio,  nihil  cognoscit,  conc. 
mai.;  qui  saltem  ex  testimonio  cognoscit  convenientiam ,  nihil  cognoscit, 
neg.  min. 

Sunt  qui  dicant  mysteria  esse  inanes  formulas,  quibus  intellectus  noster 
non  magis  instruatur,  quam  si  audiamus:  x  -f-  y  =  z.  At  hoc  verum  non 
est.  Nam  si  audimus  nos  esse  vocatos  ad  immediatam  intuitionem  Dei, 
cognoscimus  agi  de  perfectissima  cognitione  supremi  veri,  qua  perfecte  beati 
erimus.  Haec  autem  non  est  inanis  formula  sed  veritas  gravissima  et  uti- 
lissima.     Idem  valet  de  mysteriis  Trinitatis,  Incarnationis,  omnibus  aliis. 

73»  Obi.  III.  Malum  est  renuntiare  usui  rationis.  Atqui  qui  credit  my- 
steria,  renuntiat  usui  rationis.     Ergo  male  agit. 

Resp.  Trans.  mai.  Neg.  min.  Nam  qui  credit  mysteria,  prius  per  usum 
rationis  certus  est  Deum  revelasse  ea,  et  intellegit  rationabile  esse  Deo  reve- 
lanti  credere.     Ergo  non  male  agit  sed  bene. 

Sane  doctores  maximi,  quales  sunt  S.  Augustinus  et  S.  Thomas,  non 
renuntiarunt  usui  rationis,  credentes  mysteria,  sed  iis  fides  mysteriorum  factus 
est  fons  multiplicium  et  altissimarum  cognitionum  de  rebus  divinis,  tam 
theoreticarum  quam  practicarum.  Sancti  omnes  sunt  progenies  fidei,  fides 
autem  praecipue  et  principaliter  est  mysteriorum.  Atqui  arbor,  quae  tales 
fructus  protulit,  vocanda  non  est  arbor  mala  aut  inutilis. 


Prop.  V.  Revelatio  humano  generi  moraliter  necessaria  est 
respectu  veritatum  religiosarum  et  moralium  ordinis  naturalis,  ab- 
solute  vero  necessaria  est  in  hypothesi  ordinis  supernaturalis. 

74.  Stat  quaest.  Ordo  naturalis  intellegitur  ille  ordo,  in  quo 
genus  humanum  solis  viribus  naturalibus  sub  correspondente  provi- 
dentia  divina  finem  ultimum,  naturae  humanae  proportionatum,  prosequi 
debet.     Etiam   in    illo  ordine  Deus  est  flnis  ultimus  extemus  hominis, 

cognitione  perfectissima,  sed  analoga  tantum,  possidendus ;  etiam  ad 
hunc  ordinem  pertinet  providentia  Dei  homines  gubernantis  et  ad  ul- 
timum  finem  dirigentis,  sed  haec  providentia  et  gubernatio  manet  intra 
limites  exigentiae  naturalis. 

Ordo  supernaturalis,  quem  ex  sola  revelatione  cognoscimus,  est 
ille  ordo,  in  quo  homo  destinatur  ad  Deum  immediate  videndum  ut 
ad  finem  ultimum,  et  ad  hunc  finem,  speciali  auxilio  divino  adiutus, 
actibus  proportionatis  prosequendum.  Ordo  supernaturalis  non  destruit 
ordinem  naturalem  sed  perficit.  Manent  facultates  naturales  cum  suis 
actibus,  manet  cognitio  naturalis  rerum  divinarum  et  moralium,  manet 
ethica  naturalis,  et  homo,  qui  finem  ultimum  assequitur,  Deum  etiam 
cognitione  analoga  perfectissime  cognoscet.  Ergo  etsi  purus  ordo 
naturalis  non  iam  exsistit,  recte  tamen  quaeritur,  quomodo  revelatio 
se  habeat  tum  ad  ordinem  naturalem  tum  ad  ordinem  supernaturalem. 

Necessitas  moralis  derivatur  ex  maxima  difficultate  acquirendi  co- 
gnitionem  requisitam  ad  vitam  religiosam  et  moralem  bene  agendam. 
Necessitas  autem  absoluta  revelationis  supernaturalis  tum  adest,  cum 
vires  naturales  ad  finem  a  Deo  constitutum  debito  modo  prosequendum 
plane  deficiunt. 

Necessitatem  iilam  moralem  asserimus  de  genere  humano,  quale 
nunc  est;  ergo  neque  de  unoquoque  homine  praeter  plurimos  alios  in 
optimis  condicionibus  constituto,  neque  de  toto  genere,  quale  potuit 
esse  in  alio  ordine  providentiae,  sed  de  hominibus  universim  sumptis, 
quales  nunc  reapse  sunt.  Neque  dicimus  homines  generatim  non  posse 
ullam  veritatem  religiosam,  e.  g.  exsistentiam  Dei,  sat  facile  cogno- 
scere,  sed  loquimur  de  toto  complexu  illarum  veritatum,  sine  quibus 
vita  religiosa  et  moralis  homine  digna  non  est  possibilis.  Potuit  quidem 
Deus  aliter  necessitati  hominum  providere  quam  per  revelationem ;  sed 
cum  aliud  remedium  non  offeratur,  non  remanet  nisi  revelatio. 

75*  Prob.  pars  L  Revelatio  moraliter  necessaria  est  respectu  veri- 
tatum  rationalium.  Nam  a)  historia  docet  populos  omnes  revelatione 
destitutos  non  habuisse  notitias  rectas  de  Deo  et  lege  morali.  Atqui 
quod  numquam  fit,  hoc  est  moraliter  impossibile.  Ergo  revelatio  ne- 
cessaria  est  generi  humano  ad  rectos  conceptus  rerum  religiosarum  et 
moralium  acquirendos.  Gentes  fingebant  deos  abominabiles,  colebant 
eos  cultu  abominabili,  morum  perditio  erat  universalis.  Res  est  no- 
tissima.  Multa  testimonia  collegit  Doellinger  (Heidentum  und  Juden- 
tum,  Regensburg  1857,  maxime  libris  7  et  8),  item  alii  scriptores; 
ceterum  sufficit  legere  caput  primum  epistolae  S.  Pauli  ad  Romanos. 
b)  Hoc  malum  curari  non  potuit  philosophia  naturali.  Etiam  opti- 
morum  philosophorum,  ut  Platonis  et  Aristotelis,  opera  pessimis  erro- 
ribus  referta  sunt;  maxima  saepe  viget  inter  philosophos  discordia, 
etiam  in  quaestionibus  fundamentalibus,  ut  de  Deo,  de  anima  humana, 
de  fine  hominis,  et  si  quid  boni  docebant,  vita  eorum  plerumque  contra- 

dicebat.  Praeterea  philosophi  spernebant  vulgus,  et  vulgus  flocci 
faciebat  philosophos.  Nonne  etiam  nostra  aetate  philosophi,  qui  reve- 
lationem  respuunt,  in  scepticismum,  agnosticismum,  pantheismum  sae- 
pissime  incidunt  et  totam  doctrinam  moralem  corrumpunt?  Quot  mala 
produxerit  philosophia  incredula,  manifestum  est;  quid  contulerit  ad 
promotionem  vitae  religiosae  et  moralis  non  apparet. 

c)  Neqne  plurimi  homines  suis  investigationibus  sibi  comparare  pos- 
sunt  cognitiones  necessarias  ordinis  religiosi  et  moralis,  idque  propter 
defectum  ingenii  et  diligentiae,  propter  defectum  otii,  propter  periculum 
graviter  errandi,  propter  instantiam  officiorum  religiosorum  et  moralium, 
quae  non  possunt  differri,  usquedum  omnes  quaestiones  incidentes  per 
viam  scientiae  solutae  sunt.  Itaque  ut  homines  omnes  certo,  celeriter, 
non  errantes  perveniant  ad  cognitionem  convenientem  ordinis  religiosi 
et  moralis,  revelatio  divina  requiritur  ut  remedium  unicum  difficultatum 
maximarum  huic  cognitioni  obstantium. 

Ne  revelatio  quidem  cogit  hominem  ad  verum  admittendum,  sed 
libertati  eius  offertur.  Unde  si  homines  mala  voluntate  resistunt, 
status  eorum  non  fit  melior  sed  peior.  Sed  qui  bonae  voluntatis  sunt, 
ex  revelatione  omnes  veritates  scitu  necessarias  addiscere  possunt, 
praesertim  cum  gratia  divina  iuventur.  Reapse  per  solam  revelationem 
christianam  desperata  hominum  condicio  sanata  est.  Unde  recte  con- 
cludimus  hanc  revelationem  fuisse  moraliter  necessariam. 

76.  Prob.  pars  II.  Revelatio  absolute  necessaria  est  in  hypothesi 
ordinis  supernaturalis,  quia,  si  homo  prosequi  debet  finem  super- 
naturalem,  quem  naturaliter  cognoscere  nequit,  oportet  revelari  hunc 
finem  et  media  ad  finem  assequendum  necessaria.  In  ordine  igitur 
supernaturali  fides  divina  est  radix  totius  vitae  religiosae  et  moralis, 
ex  qua  radice  omnes  actus  humani  aliquo  modo  procedere  debent,  ut 
sint  proportionati  ad  visionem  beatificam  Dei  merendam.  Ratio  entis 
et  ordinis  supernaturalis  in  tractatibus  de  Deo  elevante  et  de  gratia 
magis  explicanda  est. 

Quamvis  autem  adeo  necessaria  sit,  revelatio  est  vera  gratia, 
i.  e.  donum  indebitum.  Debitum  quidem  est  homini,  ut  Deus  ei  pro- 
videat  media  ad  finem  naturalem  assequendum  necessaria.  At  finis  et 
media  tam  excellentia,  ut  omnem  potentiam  et  exigentiam  naturalem 
superent,  non  sunt  debita.  Praeterea  Deus,  postquam  promisit  super- 
naturalia  dona,  debet  ea  etiam  dare.  At  ipsa  promissio  est  prorsus 
gratuita,  neque  meritis  naturalibus  neque  exigentiae  naturali  Deus  debet 
impletionem  promissionis  suae  sed  suae  fidelitati  et  bonitati. 

Ex  dictis  intellegitur  doctrina  Concilii  Vaticani  sess.  3,  c.  2 :  «Di- 
vinae  revelationi  tribuendum  quidem  est,  ut  ea,  quae  in  rebus  divinis 
humanae  rationi  per  se  impervia  non  sunt,  in  praesenti  quoque  generis 
humani  condicione  ab  omnibus  expedite,  firma  certitudine  neque  ullo 
admixto    errore    cognosci  possint.     Non  hac  tamen  de  causa  revelatio 

absolute  necessaria  dicenda  est,  sed  quia  Deus  ex  infinita  bonitate  sua 
ordinavit  hominem  ad  finem  supernaturalem,  ad  participanda  scilicet 
bona   divina,    quae    humanae    mentis   intelligentiam    omnino    superant» 

(Denz.   1786). 

77-  Obi.  I.  Opera  Dei  non  sunt  manca.  Atqui  opera  Dei  essent  manca, 
si  revelatio  hominibus  esset  necessaria.  Ergo  revelatio  non  est  necessaria. 
Resp.  Neg.  min.  Nam  errores  religiosi  et  morales  non  fluxerunt  ex 
institutione  Dei,  sed  ex  abusu  Hbertatis  humanae.  Esset  autem  iusta  poena,  si 
Deus  homines  tot  peccatis  foedatos  miseriae  suae  relinqueret ;  et  si  eos  per  reve- 
lationem  et  gratiam  suam  ex  hac  miseria  eruit,  est  opus  misericordiae.  In- 
stitutio  vero  ordinis  stricte  supernaturalis  non  denotat  defectum  naturae  sed 
solam  perfectibilitatem  eius. 

78.  Obi.  II.  Etiam  inter  christianos  multae  circumferuntur  falsae  opiniones 
de  rebus  religiosis,  multae  sunt  doctrinae  oppositae,  multa  peccata.  Ergo  ne 
revelatio  quidem  est  sufficiens  remedium  malorum  religiosorum  et  moralium. 
Resp.  Dist.  antec:  Multi  errores  et  multa  mala  per  revelationem  sub- 
lata  non  sunt  quoad  ea,  quae  non  sunt  essentialia  respectu  finis  ultimi,  conc. 
antec. ;  quoad  essentialia,  subdist.  antec. :  Quatenus  hommes  mala  voluntate 
possunt  resistere  revelationi,  conc.  antec. ;  quatenus  revelatio  non  efficit,  ut 
ii,  qui  volunt,  possint  cum  sufficienti  certitudine  et  facilitate  prosequi  et 
assequi  finem  ultimum,  neg.  antec.     Et  eodem  modo  dist.  conseq. 


DE  CRITERIIS  REVELATIONIS. 

PRAENOTANDA. 

79.  Deus  dans  revelationem ,  hominibus  imponit  officium  eam  re- 
cipiendi.  Ergo  revelationem  suam  et  legatum  suum,  qui  eam  aliis  annun- 
tiat,  iis  notis  vel  signis  munire  debet,  quibus  homines  certi  fiant  sibi 
vere  proponi  revelationem  divinam.  Nam  Deus  postulat  rationabile 
obsequium.  Rationabile  autem  non  est  leviter  credere,  i.  e.  sine  praevia 
certitudine  de  facto  revelationis.  Notae,  ex  quibus  dignoscitur,  utrum 
doctrina  sit  revelata  a  Deo  necne,  vel  num  legatus  vere  missus  sit 
a  Deo  ad  talem  doctrinam  annuntiandam,  vocantur  criteria  revelationis, 
vel  motiva  credibilitatis ,  quia  iis  credibilitas  doctrinae  revelatae 
ostenditur. 

Sunt  criteria  interna,  si  ex  ipsa  indole  doctrinae  desumuntur; 
sunt  criteria  externa,  si  petuntur  ex  factis  concomitantibus.  Sunt  cri- 
teria  negativa9  si  solum  ostendunt  nihil  obstare,  quominus  talis  doc- 
trina  a  Deo  revelari  possit;  sunt  criteria  positiva,  si  ostendunt,  doc- 
trinam  revera  a  Deo  esse  revelatam. 

Doctrina  irrationabilis  vel  inhonesta  non  est  divina;  si  bona  et 
gravis  est,  potest  esse  a  Deo  revelata.    Si  tam  excellens  et  unica  est, 

ut  numquam  simile  quid  excogitatum  sit  ab  homine,  magna  proba- 
bilitas  et  praesumptio  originis  divinae  habetur.  Neque  tamen  criteria 
interna  per  se  parant  perfectam  certitudinem  facti  revelationis,  quia 
iis  humana  origo  talis  doctrinae  non  omnimodo  excluditur. 

Si  ille,  qui  dicit  se  accepisse  revelationem  divinam  et  missum  esse 
ad  eam  praedicandam,  est  homo  pravus,  fraudulentus,  scurrilis,  cen- 
sendus  non  est  legatus  divinus.  Si  bonus  homo  est  et  digne  se  gerit, 
potest  esse  legatus  divinus.  Si  eximia  sanctitate  eminet,  praesumptio 
stat  pro  eo;  immo  potest  ille,  qui  se  a  Deo  missum  dicit,  esse  mira- 
culum  ordinis  moralis,  quale  sine  speciali  interventu  Dei  intellegi  non 
potest.     Quod    si    flt,    habetur    certum    argumentum  divinae  missionis. 

Boni  fructus  religiosi  et  morales  ex  doctrina  oriundi  ostendunt 
arborem  tam  bonam  posse  esse  a  Deo  plantatam;  fructus,  plane  sin- 
gulares,  qui  ex  causis  naturalibus  explicari  nequeunt,  signa  sunt  im- 
mediatae  interventionis  Dei. 

Notae  externae  maxime  certae  et  solae  per  se  sufficientes  sunt 
effectus  sensibiles  in  confirmationem  revelatioitis  a  Deo  producti,  qui 
effectus  dividuntur  in  miracula  et  prophetias.  Quare  de  his  in  specie 
agemus.  Ait  Concilium  Vaticanum  sess.  3,  c.  3:  «Ut  fidei  nostrae 
obsequium  rationi  consentaneum  esset,  voluit  Deus  cum  internis  Spiri- 
tus  Sancti  auxiliis  externa  iungi  revelationis  suae  argumenta,  facta 
scilicet  divina,  atque  imprimis  miracula  et  prophetias,  quae,  cum  Dei 
omnipotentiam  et  infinitam  scientiam  luculenter  commonstrent,  divinae 
revelationis  signa  sunt  certissima  et  omnium  intellegentiae  accommo- 
data.»  Et  de  fide  can.  3:  «Si  quis  dixerit  revelationem  divinam  ex- 
ternis  signis  credibilem  fieri  non  posse,  ideoque  sola  interna  cuiusque 
experientia  aut  inspiratione  privata  homines  ad  fidem  moveri  debere, 
A.  S.»  Can.  4:  «Si  quis  dixerit  miracula  nulla  fieri  posse,  proindeque 
omnes  de  iis  narrationes,  etiam  in  Sacra  Scriptura  contentas,  inter  fabulas 
vel  mythos  ablegandas  esse ;  aut  miracula  certo  cognosci  numquam  posse 
nec  iis  divinam  religionis  christianae  originem  rite  probari,  A.  S.» 
{Denz.  n.  1790  181 2    181 3.) 

CAPUT  III. 
DE  MIRACULIS. 

Cf.  S.  Thomas,  Contra  gent.  1.  3,  c.  98  sqq ;  —  De  potentia  q.  6 ;  J.  de  Bonniot,  Le  mi- 
racle  et  ses  contrefagons  (etiam  germanice:  Wunder  und  Scheinwunder,  Mainz  1889); 
E.  Miiller,  Natur  und  Wunder,  Freiburg  1892;  P.  de  la  Barre,  L'ordre  de  la  nature 
et  le  miracle3,  Paris  1900;  L.  Fonck,  Die  Wunder  des  Herrn  I2,  Innsbruck  1907  (ubi 
p.  3  sqq  multi  alii  libri  indicantur)  ;  I.  Pohle,  Natur  und  Ubernatur,  in  opere :  Religion, 
Christentum  und  Kirche  I,  Kempten   191 1,  317  sqq. 

Prop.  VI.     Miracula  fieri  possunt. 

80.     Stat.  quaest     Miraculum    est  effectus  sensibilis  praeter  vires 
et  leges   naturales   a  Deo  productus.     Dicitur  effectus   sensibilis,    quia 

effectus  insensibiles,  ut  productio  gratiae,  etsi  a  solo  Deo  fiunt,  non 
solent  vocari  miracula;  nam  quidquid  non  percipitur,  non  excitat  ad- 
mirationem,  quam  vocabulum  miraculi  indicat.  Effectus  autem  potest 
esse  sensibilis  aut  in  se,  ut  resuscitatio  mortui,  aut  quatenus  signis 
quibusdam  manifestatur,  sicut  si  quis  verbis  manifestat  se  Cognoscere 
occultas  cogitationes  aliorum. 

In  miraculis  producendis  Deus  est  aut  causa  unica  aut  causa 
principalis.  Potest  enim  Deus  uti  homine  vel  aliis  creaturis  tamquam 
instrumento  ad  miracula  producenda.  Sed  tunc  homo  non  agit  virtute 
propria,  sed  virtus  divina  aliquo  modo  coniungitur  cum  homine 
(transeunter  tamen,  si  excipias  Christum,  in  quo  ipsa  divinitas  perma- 
nenter  est),  et  per  hominem  in  effectum  influit,  sicut  si  Deus  operatur, 
quando  homo  ex  motione  divina  pronuntiat,  ut  miraculum  fiat. 

Naturaliter  non  cognoscimus  nisi  mundum  aspectabilem  incluso 
homine,  et  ex  mundo  aspectabili  eius  auctorem  Deum.  Num  sint  puri 
spiritus  creati,  philosopho  non  certo  constat.  Si  supponitur  esse  tales 
spiritus  (sicut  fides  docet),  hi  spiritus  possunt  effectus  producere  ultra 
eos,  ad  quos  vires  et  leges  mundi  visibilis  sufficiunt.  Unde  suis  viribus 
possunt  patrare  miracula  secundum  quid  seu  quoad  nos  (cf.  Mt  24,  24). 
Attamen  providentia  divina  non  permittit,  ut  maligni  spiritus  vel  or- 
dinem  physicum  perturbent,  vel  eos,  qui  recte  ratione  utuntur,  in  errores 
invincibiles  inducant.  Si  vero  agitur  de  bonis  spiritibus,  hi  sunt  ministri 
Dei  ad  salutem  hominum,  quos  si  Deus  adhibet  ad  confirmandam  ali- 
quam  doctrinam  ut  revelatam,  non  minus  efficax  argumentum  est,  quam 
si  Deus  ipse  miraculum  patrat.  Quare  ad  nostrum  propositum  super- 
fluum  est  inquirere,  quid  angeli  possint,  quid  vero  solus  Deus.  Etsi  enim 
theoretice  constat  quaedam  soli  Deo  esse  possibilia,  ut  creationem  et 
cognitionem  actuum  futurorum  liberorum,  tamen  in  singulis  miraculis 
difficillimum  est  definire,  num  absolute  per  angelum  fieri  potuerint. 

81.  Athei,  monistae,  pantheistae,  omnes,  qui  Deum  personalem  non 
agnoscunt,  consequenter  ad  sua  principia  negant  possibilitatem  mira- 
culorum;  nam  negata  causa  negatur  effectus.  Unde  cum  iis  disputare 
possumus  de  falsitate  principiorum,  quibus  nituntur;  sed  quamdiu  haec 
principia  retinent,  disputare  cum  iis  non  possumus  de  miraculis.  Etsi 
evidens  factum  miraculosum  iis  ostenderetur,  secundum  sua  principia 
responderent  se  non  posse  explicare  hoc  factum,  sed  miraculum  non 
esse,  cum  Deus  non  sit,  qui  faciat  miracula.  Supponimus  igitur  in  hac 
disputatione  homines  admittentes  Deum  personalem ,  omnipotentem, 
sapientem,  sanctum,  libere  agentem. 

Etsi  Deus  ob  varios  fines  miracula  patrare  possit,  hic  tamen  mira- 
cula  solum  consideramus  ut  signa  revelationis  divinae.  Qui  respectus 
etiam  in  Sacra  Scriptura  praevalet,  ita  ut  miracula  communissime  ap- 
pellentur  signa,  arjfxela  (cf.  Io  2,  11  18;  3,  2;  20,  30).  Miracula  sic 
considerata  non  sunt  unice  eventus  ordinis  physici,  sed  potissimum  per- 

tinent  ad  ordinem  moralem  et  religiosum,  et  sunt  pars  quaedam  prae- 
cipua  commercii  personalis  Dei  cum  hominibus. 

Quemadmodum  temporalis  mundi  creatio  est  eflectus  aeterni  de- 
creti  divini,  ita  miracula  quoque  in  tempore  fiunt,  quia  Deus  ab  aeterno 
decrevit,  ut  illo  tempore  fierent.  Nihilominus  censendum  non  est  in- 
esse  in  rebus  creatis,  sicut  vires  et  leges  naturales,  ita  etiam  semina 
quasi  quaedam  supernaturalia,  quae  sua  sponte  sese  in  miracula  evol- 
vant,  tum  quia  nulla  ratio  est  tale  quid  affirmandi,  tum  quia  specialis 
operatio  divina,  quae  ad  miraculum  requiritur,  sine  talibus  dispositioni- 
bus  creatis  sufficit,  tum  quia  miracula  non  pertinent  ad  ordinarium 
cursum  rerum,  sed  sunt  aliquid  insolitum  et  extraordinarium,  quo  attentio 
hominum  excitatur.  Nam  etsi  non  minus  potentia  et  sapientia  Dei  ap- 
paret  in  creatione  et  providentia  divina  naturali  quam  in  miraculis,  tamen 
miracula  magis  immediatum  influxum  Dei  denotant  quam  ordo  naturalis. 

82.  Arg.  Miracula  fieri  possunt,  si  Deo  neque  potentia  neque  ra- 
tiones  desunt  patrandi  miracula.     Atqui  neutrum  deest.     Ergo. 

Prob.  min.  pars  I.  Deo  non  deest  potentia  patrandi  miracula. 
Deus  non  ex  necessitate  mundum  cum  suis  legibus  et  viribus  pro- 
duxit  sed  ex  libero  consilio.  Ergo  hae  vires  et  leges  et  hi  efifectus 
sunt  in  mundo,  non  quia  res  aliter  esse  non  potuit,  sed  quia  Deo  ita 
placuit,  qui  potuit  et  potest  facere  indefinite  plura  et  maiora  quam 
reapse  fecit.  Immo  non  potest  Deus  omnipotentiam  suam  ita  exhau- 
rire,  ut  ultra  non  iam  possit  quidquam. 

Itaque  a)  Deus  potest  agere  supra  naturales  vires.  Nam  si  semel 
potuit  efTectus  producere ,  ad  quos  producendos  requiritur  potentia 
creatrix,  potest  iterum  et  iterum  tales  efifectus  producere  et  e.  g.  multi- 
plicare  materiam,  solo  imperio  voluntatis  producere  efifectus  externos, 
in  instanti  efficere  id,  ad  quod  producendum  vires  naturales  longum 
tempus  requirunt. 

b)  Qui  dedit  vires  naturales  et  cum  iis  concurrit,  potest  eatenus 
agere  contra  naturales  vires,  quatenus  potest  concursum  denegare  ad 
certos  efifectus  producendos  et  e.  g.  facere,  ut  ignis  non  comburat  res 
combustibiles  in  eo  positas,  ut,  vi  resistentiae  impedita,  corpora  se 
penetrent.  Tunc  fit  quidem  aliquid  contra  ordinarium  cursum  even- 
tuum,  non  vero  fit  aliquid  contra  legem  causalitatis,  quia  omnes  causae 
creatae  subiciuntur  causae  increatae. 

c)  Deus  potest  agere  contra  dispositionem  materiae  et  e.  g.  ca- 
daver,  quod  ineptum  est  ad  informationem  animae,  restituere  in  pristi- 
num  statum  et  rursus  cum  anima  coniungere.  Qua  in  re  etiam  eatenus 
requiritur  potentia  divina,  quatenus  solius  Dei  est  animam  e  statu  ter- 
mini  revocare  in  statum  viae. 

d)  Deus  potest  sine  actione  creaturae  rationalis  effectus  inten- 
tionales  producere,  ut  sermonem  humanum  in  aere.  Potest  etiam  im- 
mediate  agere  in  spiritus  et  e.  g.  eicere  daemones. 


46  De  criteriis  revelationis. 

Omnem  hanc  potentiam  non  potest  Deo  denegare  nisi  qui  negat 
exsistere  Deum  omnipotentem  et  libere  agentem. 

83.  Prob.  min.  pars  II.  Deo  dicendae  non  sunt  deesse  rationes 
patrandi  miracula.  Nam  censendum  non  est  Deum  instituendo  or- 
dinem  naturalem  renuntiasse  facultati  personaliter  se  manifestandi  crea- 
turis  rationalibus.  Etsi  a  priori  haec  communicatio  personalis  non  pro- 
batur  ita  conveniens,  ut  contrarium  sit  inconveniens1,  tamen,  si  placet 
Deo  hoc  modo  cum  hominibus  agere,  facile  intellegitur,  quantopere 
hac  ratione  potentia,  sapientia,  caritas  Dei  erga  homines  commendetur. 
Ergo  miracula,  saltem  in  quantum  pertinent  ad  ordinem  moralem  et 
sunt  signa  revelationis  divinae,  dicenda  sunt  convenientia  et  Deo  digna; 
nam  ordo  physicus  subordinatur  et  servit  ordini  morali.  Haec  lex  om- 
nino  servatur,  cum  ordinarii  eventus  physici  quodammodo  perrumpuntur 
miraculorum  patratione  (cf.  quae  de  hac  re  scripsi  in  «Theologische 
Zeitfragen»   V,  Freiburg   1908,   102  sqq). 

84.  Obi.  I.  Deus  non  est  artifex  ineptus.  Atqui  esset  artifex  ineptus,  si 
immediato  suo  interventu  mederi  deberet  defectibus  artificii  sui.  Ergo  Deus 
non  ita  agit. 

Resp.  Nego  suppositum  minoris.  Deus  non  patrat  miracula  ad  re- 
parandos  defectus  mundi  physici  sed  ad  fines  ordinis  moralis  et  religiosi. 
Non  est  autem  artifex  ineptus,  qui  artificium  facit,  quod  nemo  potest  cum 
absoluto  dominio  tractare  nisi  ipse  solus,  et  qui  ita  ostendit  se  esse  artificem 
aliis  superiorem.  Ita  autem  Deus  agit  in  creatione  mundi  et  patratione  mira- 
culorum.  Creatione  mundi  fecit  artificium,  quod  ipse  solus  facere  potest; 
patratione  miraculi  ostendit  se  supremum  dominum  et  principem  huius  artificii. 

85.  Obi.  II.  Non  est  bonus  legislator,  qui  prius  leges  statuit  et  dein  eas 
violat.  Atqui  sic  ageret  Deus,  patrans  miracula.  Ergo  censendus  non  est 
patrare  posse  miracula. 

Resp.  Trans.  mai.  Neg.  min.  Deus  nullam  legem  statuit,  vi  cuius  ipse 
ab  immediata  productione  alicuius  effectus  sensibilis  impediatur.  Leges  na- 
turales,  quae  vocantur,  sunt  constantes  modi  agendi,  quos  causae  physicae 
in  actionibus  suis  sequuntur.  Has  leges  colligimus  per  argumentum  induc- 
tionis,  nixum  sufficienti  numero  observationum  et  experimentorum.  His  igitur 
legibus  enuntiatur,  quales  effectus  causae  producant,  si  ipsae  secundum  mo- 
dum  suum  agant;  nihil  vero  statuitur,  quid  alia  causa  praeter  ipsas  possit, 
vel  quomodo  ipsae  in  suis  actionibus  ab  aliis  causis  modificari,  impediri, 
adhiberi,  dirigi  possint.  Ergo  in  miraculis  nulla  lex  a  Deo  laeditur ;  nam 
Deus  eo  quod  indidit  rebus  certas  vires,  inclinationes,  modum  agendi,  non 
sibi  imposuit  legem  numquam  faciendi  quidquam  immediate  per  se  ipsum  vel 
numquam  adhibendi  causas  creatas  ut  instrumenta  ad  quosdam  praeter- 
naturales  effectus  producendos.  Qui  contra  possibilitatem  miraculorum 
afferunt    infragilem  catenam  legum  physicarum,  loquuntur,    quasi  leges  phy- 


1  Deus  convenienter  creavit  hunc  mundum,  potuit  etiam  convenienter  creare  alium. 
Unde  distinguenda  est  convenientia  positiva  et  convenientia  exclusiva. 

sicae  absolute  et  sine  ulla  condicione  semper  et  ubique  eosdem  effectus 
postulent.  At  hoc  est  manifeste  falsum.  Nam  variae  condiciones  negativae 
(ut  remotio  causarum  impedientium)  et  positivae  (ut  concursus  divinus)  re- 
quiruntur,  ut  certi  effectus  ex  causis  prodeant.  Ergo  si  per  interventum 
divinum  condiciones  mutantur,  non  postulant  leges  physicae,  ut  nihilominus 
iidem  effectus  producantur.  Utrum  condiciones  quaedam  adsint  necne,  lege 
physica  non  statuitur. 

86.  Obi.  III.  Periret  tota  certitudo  naturalis  et  scientifica,  si  miracula  fieri 
possent,  quia  numquam  certi  essemus,  non  adesse  miraculum.  Ergo  mira- 
cula  fieri  non  possunt. 

Resp.  Neg.  antec.  Ita  obicere  est  loqui  contra  factum.  Nam  illi,  qui 
miracula  admittunt,  non  minus  certi  sunt  de  ordinario  cursu  rerum  quam 
illi,  qui  miracula  negant.  Certi  sumus  miraculum  ibi  non  fieri,  ubi  nullum 
apparet  speciale  indicium  miraculi.  Miraculis  vult  Deus  attentos  reddere  ho- 
mines  ad  rem  ordinis  moralis.  Unde  miracula  neque  fiunt  quasi  subrepticie 
nullo  homine  advertente  neque  tam  frequenter,  ut  cessent  esse  eventus  in- 
soliti  et  admirationem  ciere. 

Disciplinae  physicae,  chemicae,  biologicae  recte  procedunt,  si  nulla 
habita  miraculorum  ratione  theses  et  hypotheses  suas  statuunt,  quia  ipsarum 
est  definire  naturalem  rerum  cursum,  non  specialem  Dei  effectum,  quo  com- 
munes  vires  et  leges  non  mutantur.  Hoc  sensu  recte  dicitur  miraculum  non 
esse  obiectum  scientiae  naturalis.  Id  solum  cavendum  est,  ne  haec  falsa 
conclusio  fiat:  Intra  provinciam  scientiae  (physicae)  miraculum  non  exsistit; 
ergo  omnino  non  exsistit.  Nam  sola  scientia  phaenomenorum  non  exhauritur 
adaequatum  obiectum  cognitionis  humanae,  sed  per  principium  causalitatis 
gressus  fit  ad  causam  «transcendentem» :  habetur  effectus,  qui  per  causas 
mundanas  explicari  nequit;  ergo  requiritur  causa  supramundana. 


Prop.  VIL     Miracula  ut  miracula  certo  cognosci  possunt. 

87.  Stat.  quaest.  Si  Deus  miraculum  facit  ad  ostendendum  doc- 
trinam  aliquam  esse  a  se  revelatam,  etiam  efficiet,  ut  homines,  quos 
ita  vult  instruere,  intellegant  vere  miraculum  esse  factum.  Secus  totum 
esset  cassum.  Neque  quisquam,  qui  Deum  personalem  admittit,  ratio- 
nabiliter  negare  potest  Deum  esse  tam  potentem  et  sapientem,  ut,  si 
velit,  possit  homines  certos  reddere  de  miraculo  facto.  Solum  ad  con- 
ceptus  magis  explicandos  et  ad  cavillationes  quasdam  reiciendas  non- 
nulla  addere  iuvat. 

Non  dicimus  omnes  homines  de  omni  miraculo  umquam  facto  cum 
certitudine  iudicare  posse,  sed  dicimus  nihil  obstare,  quominus  ii,  ad 
quos  instruendos  Deus  miraculum  patrat,  ad  certum  iudicium  per- 
veniant. 

In  miraculo  distinguitur  veritas  historica  ipsius  facti,  e.  g.  quod 
caecus  ad  vocem  thaumaturgi  recipit  visum ;  veritas  philosophica,  i.  e. 
supernaturalitas  vel  praeternaturalitas  talis  facti;  veritas  relativa  ad 
probandam    revelationem.     De  tertia  hac   proprietate   postea  dicemus. 

In  hac  thesi  perpendimus  cognoscibilitatem  facti  historici  et  cognosci- 
bilitatem  indolis  supernaturalis  talis  facti. 

88.  Arg.  Miraculum  certo  cognosci  potest,  si  certo  cognosci  potest 
et  veritas  historica  et  veritas  philosophica  miraculi.  Atqui  utraque 
certo  cognosci  potest.     Ergo. 

Prob.  min.  pars  I.  Certo  cognosci  potest  veriias  historica  facti 
miraculosi.  Nam  positis  debitis  condicionibus  certo  cognosci  possunt 
eventus  sensibiles.  Atqui  miraculum  est  eventus  sensibilis,  qui  in  se 
ab  aliis  eventibus  non  dirTert,  nisi  quod  est  aliquod  factum  raro  et  extra 
solitum  rerum  ordinem  occurrens.  Rarum  vero  et  insolitum  nihil  mutat 
in  perceptibilitate  rei,  sed  potius  attentionem  auget.  Itaque  sicut  in 
historia  quaedam  insolita  ob  hoc  ipsum  magis  conspicua  et  certa  sunt 
quam  res  communiter  contingentes  (e.  g.  primus  traiectus  freti  Britan- 
nici  per  machinam  volatilem,  facinus  Herostrati  vel  alia  singularia  facta 
praeteritorum  temporum),  ita  etiam  subitanea  curatio  hominis  laborantis 
morbo  gravi  et  fortasse  insanabili  et  similia  facta  omnium  in  se  oculos 
convertunt  et  diligentius  investigari  solent.  Ergo  miracula,  in  quantum 
solum  considerantur  ut  quaedam  facta  sensibilia,  sub  iisdem  condicioni- 
bus  a  praesentibus  percipi  et  per  testimonium  historicum  ad  postero- 
rum  notitiam  pervenire  possunt  atque  quaelibet  alia  facta  sensibilia. 
Habentur  narrationes  et  miraculorum  et  naturalium  eventuum,  in  qui- 
bus  desideratur  sufficiens  testificatio.  Haec  secundum  praecepta  critica 
aut  reicienda  aut  dubia  habenda  sunt.  Sed  a  priori  dicere  omne  fac- 
tum,  quod  ut  miraculosum  narratur,  ob  hoc  ipsum  habendum  esse  pro 
non  facto,  est  assertio  levis  et  spernenda.  Sanae  criticae  insistere  est 
rationabile,  sed  ex  principiis  aprioristicis  minime  evidentibus  contra 
facta  et  testimonia  loqui  est  stultum.  Tale  principium  est  illud  pluri- 
morum  infidelium :  Miraculum  fieri  non  potest;  ergo  factum  non  est; 
testes  erant  decepti  aut  deceptores.  Revera  infideles  in  reiciendis 
narrationibus  factorum  miraculosorum  sana  critica  saepe  omnino  desti- 
tuuntur,  et  ita  nomine  scientiae  abutuntur,  ut  vere  ludibrium  scientiae  sit. 

89.  Prob.  min.  pars  II.  Certo  cognosci  potest  veritas  philosophica 
seu  praeternaturalitas  miraculi.  Nam  certo  cognosci  potest  quosdam 
eventus  aut  secundum  substantiam  aut  saltem  secundum  modum,  quo 
flunt,  per  vires  naturales  produci  non  posse.  Atqui  eflectus,  qui  per 
vires  naturales  produci  nequit,  requirit  causam  praeternaturalem.  Ergo 
hoc  sensu  miracula  cognosci  possunt  ut  eventus  praeternaturales.  Se- 
cundum  substantiam  illi  eventus  sunt  supernaturales,  qui  numquam  per 
naturae  vires  fiunt,  ut  est  resuscitatio  mortui,  compenetratio  corporum, 
suspensio  legis  gravitatis.  Secundum  modum  illi  eventus  sunt  praeter- 
naturales,  qui  quidem  fiunt  per  vires  naturales,  sed  lente  et  suppositis 
certis  condicionibus,  non  autem  subito  et  independenter  a  condicionibus, 
ut    instantanea    curatio    morbi,    vel    multiplicatio    panis,    similia.     Nihil 

refert,  quod  saepe  non  possumus  certo  distinguere,  utrum  miraculum 
aliquod  ad  primam  an  ad  secundam  classem  pertineat.  Quoties  inter- 
cedit  creatio  formaliter  vel  aequivalenter,  est  efifectus  secundum  sub- 
stantiam  praeternaturalis  (cf.  supra  n.  82). 

Ad  hoc  ut  iudicemus  de  indole  facti  miracidosi,  necesse  non  est, 
nos  posse  a  priori  accurate  defijiire,  quid  absolute  naturae  vires  possint, 
quid  non  possint.  Idem  valet  de  plurimis  rebus  naturalibus,  de  quibus 
nihilominus  plane  secure  iudicamus.  Ita  nescimus,  quid  homines  omnes 
et  singuli  praesentes  et  futuri  efficere  possint;  tamen  scimus  nullum 
hominem  posse  ad  instar  avium  volare,  quia  tota  compositio  organismi 
humani  obstat.  Similiter  scimus  non  posse  hominem  resuscitare  mor- 
tuum,  neque  solo  actu  voluntatis  quidquam  extra  se  operari,  neque 
dicendo  «volo,  ut  sanus  sis»  omne  genus  morborum  curare.  Ergo 
sicut  homines  certi  sunt,  quid  secundum  vires  et  leges  naturales  fiat, 
etsi  theoretice  nequaquam  omnes  has  vires  et  leges  perfecte  cogno- 
scunt,  ita  etiam  certi  esse  possunt,  talem  eventum  aut  in  se  aut  saltem 
in  talibus  adiunctis  non  posse  fieri  per  leges  naturales.  Certitudo 
physica  et  cognoscibilitas  miraculorum  sub  hoc  respectu  in  eadem  linea 
ponuntur. 

90.  Potest  etiam  cognosci  facta  miraculosa  non  esse  portenta  a  dia- 
bolo  patrata.  Nam  Deus,  cuius  providentia  omnia  sapienter  gubernat, 
non  potest  permittere,  ut  homines  per  diabolum  invincibiliter  in  errorem 
ducantur.  Ergo  si  permittit  diabolo  facere  portenta,  etiam  providebit, 
ut  diabolica  eorum  indoles  cognosci  possit.  Si  opus  ipsum,  circum- 
stantiae,  flnis,  omnia  sunt  bona,  non  est  factum  diabolicum,  quia  dia- 
bolus  semper  aliquid  mali  intendit.  Omnia  inhonesta,  irreligiosa,  cru- 
delia,  manifeste  falsa,  ludicra  sunt  signa  mali  spiritus,  sicut  ea,  quae 
ex  integro  sunt  pura,  sancta,  decora,  e  bono  fonte  fluunt.  Hoc  examen 
morale,  cum  instituatur  ex  principiis  aliunde  notis,  quae  a  veritate 
miraculi  non  dependent,  non  est  circulus  vitiosus,  quia  non  concluditur : 
Quia  est  miraculum,  ideo  est  bonum;  et  quia  bonum  est,  ideo  est 
miraculum;  sed:  Quia  opus  bonum  est,  non  est  diabolicum;  et  quia  est 
opus,  quod  per  vires  materiales  et  humanas  fieri  nequit,  ideo  est  ab 
agente  praetermundano.  Ergo  opus  factum  est  aut  a  Deo  aut  a  bono 
angelo  (cf.  Dt  13,  I  sqq ;  18,  15  sqq;  Lc  11,  15  sqq;  Suarez,  De 
myst.  vitae  Christi  disp.  31,  sect.  2,  n.  8).  Ceterum  mortuos  resu- 
scitare  vel  generatim  facere  ea,  quae  supponunt  supremum  rerum  do- 
minium  et  potentiam  creatricem,  diabolus  numquam  facere  potest. 

9 1  •  Obi  I.  Miracula  non  fieri  est  physice  certum ;  homines  in  miraculo 
percipiendo,  diiudicando,  aliis  recte  tradendo  non  decipi  est  ad  summum 
moraliter  certum.  Atqui  certitudo  physica  est  maior  certitudine  morali.  Ergo 
semper  certius  est  miraculum  non  esse  factum  quam  esse  factum. 

Resp.  Dist.  mai. :  Physice  certum  est  miracula  non  fieri  per  vires 
physicas,    conc.  mai. ;   per  Deum,  subdist.  mai. :   Ubi  nulla  sunt  indicia  mira- 

culi,  conc.  mai. ;  ubi  sunt  sufficientes  rationes  affirmandi  miraculum,  neg.  mai. 
Trans.  min.  Dist.  conseq. :  Certius  est  miracula  non  fieri  per  vires  physicas 
quam  fieri,  conc.  conseq. ;  certius  est  miracula  non  fieri  per  Deum,  subdist. 
conseq. :  Ubi  non  sunt  indicia  miraculi,  conc.  conseq. ;  ubi  sunt  rationes  suf- 
ficientes  affirmandi  miraculum,  neg.  conseq. 

Totum  hoc  argumentum  nititur  falso  supposito,  quasi  certitudo  physica 
de  viribus  et  legibus  physicis,  et  certitudo  moralis  de  interventu  divino  sint 
testimonia  pugnantia  de  eadem  re,  quod  est  manifeste  falsum.  Certitudo 
illa  physica  nihil  testatur  de  interventu  Dei,  et  certitudo  illa  moralis  nihil 
testatur  de  ordine  naturali,  sed  sunt  testimonia  diversi  ordinis  et  de  diversis 
rebus,  quae  inter  se  non  commensurantur. 

Idem  fere  dicendum  de  obiectione :  Experientia  milies  milium  hominum 
constat  mortuos  non  resurgere;  experientia  paucorum  testatur  mortuum  re- 
surrexisse.  Obiectio  nihil  valet.  Sunt  enim  testimonia  de  diversis  rebus, 
i.  e.  de  cursu  naturali  rerum  et  de  speciali  actione  divina. 

92.  Obi  II.  Illi  qui  testantur  miraculum,  dicunt  se  vidisse  eventum  per 
vires  et  secundum  leges  naturales,  et  simul  dicunt  in  eo  eventu  aliquid  factum 
esse  praeter  vires  et  leges  naturales.     Ergo  sibi  contradicunt. 

Resp.  Dist.  antec.  Dicunt  subiectivum  actum  cognitionis  factum  esse 
naturaliter,  et  obiectivum  factum  esse  supernaturale,  conc.  antec.  De  eadem 
re  affirmant  eam  esse  naturalem  et  praeternaturalem ,  neg.  antec.  Et 
neg.  conseq. 

Similes  obiectiones  facile  multiplicari  possunt ;  quae  non  sunt  seriae  diffi- 
cultates,  sed  potius  ostendunt  angustias  infidelium  respectu  eventuum  super- 
naturalium,  qui  sunt  radix  religionis  christianae  et  per  fructus  suos  exsisten- 
tiam  et  vitam  suam  manifestant.  Tolle  e  religione  facta  supernaturalia :  religio 
infirmabitur  et  morietur.  Ideo  tam  vehementer  haec  facta  impugnant ;  et  si 
aliud  non  iam  restat,  proclamant  eos  omnes,  qui  admittant  miracula,  renuntiare 
scientiae,  cum  in  foro  scientiae  iam  diu  et  in  perpetuum  iudicatum  sit  de 
miraculorum  reprobatione.  Sed  tritis  phrasibus  nihil  efficitur  (cf.  Praelect. 
dogm.  I,  n.  75   190). 

93«  Obi  III.  Miraculorum  testes  plerique  sunt  homines  indocti,  ad  super- 
stitionem  propensi,  arte  critica  destituti,  viventes  ea  aetate,  qua  multae  res, 
nunc  communes  et  omnibus  notae,  habitae  essent  prodigiosae  (machinae 
vaporatae  et  electricae,  telegraphia,  telephonia,  alia  plurima),  ut  etiam  multae 
morborum  curationes,  quae  nunc  fiunt  per  suggestiones  vel  hypnotismum. 
Ergo  censendum  est  homines  priorum  temporum  esse  ignorantia  sua  vel 
etiam  fraude  habilium  praestigiatorum  adductos  ad  habenda  miracula,  quae 
erant  facta  plane  naturalia. 

Resp.  Nego  suppositum  argumenti.  Dummodo  sufficienter  constet  de 
ipso  facto  et  circumstantiis  eius,  nos  nostro  proprio  intellectu,  utentes  ope 
scientiae  excultae,  ipsi  possumus  de  indole  facti  iudicare,  neque  debemus 
nos  credulitati  priscorum  hominum  committere.  Factum  ipsum  sensibile 
potuerunt  homines  videre.  Si  insolitum  factum  prius  apparet  prodigiosum, 
cum  non  sit,  paulatim  res  detegetur,  sicut  accidit,  quando  primum  currus 
vapore  movebantur  vel  telegrammata  mittebantur.  Porro  non  solum  quae- 
ritur,    quid   quibusdam   mediis   nunc  effici  possit,   sed  quomodo  explicandus 

sit  eventus  sine  talibus  mediis  effectus.  Christus  e.  g.  usus  non  est  instru- 
mentis  electricis  neque  variis  artibus,  quas  ad  curandum  adhibent  hypno- 
tistae,  sed  solo  imperio  suo  curavit  morbos  diversissimos.  Faciant  simile 
quid,  si  possunt,  viri  de  progressu  scientiae  adeo  gloriantes.  Quidam  eventus, 
secundum  substantiam  praeternaturales,  numquam  fieri  possunt  per  vires 
naturales,  ut  resuscitatio  mortui.  Deinde  etiam  viri  docti  nostrorum  tem- 
porum  non  omnes  fuerunt  vel  sunt  increduli,  sed  multi  ex  iis  et  miracula 
admiserunt  et  in  facta  recentia  diligenter  inquisiverunt.  Suppositio  vero 
notitiae  occultarum  virium,  quam  fortasse  thaumaturgi  habuerint,  vel  con- 
cursionis  fortuitorum  est  nimis  gratuita,  quam  ut  possit  esse  seria. 

Multa  miracula  falso  asserta,  sicut  multa  dogmata  scientifica  falso  statuta 
sunt.  Sed  sicut  scientia  non  est  reicienda  propter  falsas  theses  aliquando 
statutas,  ita  miracula  non  sunt  simpliciter  neganda,  quia  quaedam  mira- 
culorum  narrationes  fabulae  sunt. 


Prop.  VIII.  Miracula,  in  confirmationem  revelationis  patrata, 
sunt  certa  revelationis  signa. 

94.  Stat.  quaest.  Omne  miraculum  eo  ipso,  quod  patratur,  est 
manifestatio  Dei  personalis,  supramundani,  potentia  sua  omnes  vires 
creatas  superantis.  Itaque  si  vel  unum  miraculum  umquam  vere  factum 
est,  efficax  est  argumentum  exsistentiae  Dei  et  variarum  perfectionum 
divinarum.  Unde  mirum  non  est  atheos  et  pantheistas  pertinaciter 
negare  omne  miraculum,  quia  admisso  miraculo  admittere  debent  con- 
sequentias  morales  et  religiosas,  quas  nolunt  (cf.  Praelect.  dogm.  I, 
n.    128). 

Sed  praeterea  alia  inest  vel  saltem  inesse  potest  miraculo  vis  pro- 
bandi.  Nam  si  quis  dicit  se  esse  legatum  a  Deo  missum  ad  divinam 
revelationem  hominibus  annuntiandam,  et  si  ad  probandam  hanc  asser- 
tionem  patrat  miraculum,  provocat  ad  Deum  ut  testem  veracitatis  suae. 
Itaque  in  hoc  casu  miraculum  praeter  significationem,  quae  ex  essentia 
rei  ipsi  inest,  novam  significationem  seu  veritatem  accipit  relate  ad 
factum  revelationis,  in  cuius  confirmationem  patratur.  Etiam  haec  res 
videtur  ex  conceptu  suo  perspicua.  Nihilominus  maioris  claritatis 
gratia  eam  paullo  magis  explicemus,  et  adversariorum  obiectiones 
audiamus. 

95»  -Arg".  Deus  non  potest  testari  ut  verum,  quod  est  falsum. 
Atqui  Deus  patrans  miraculum,  quando  rogatur  hoc  facere  in  signum 
revelationis,  testatur  revelationem  vere  esse  factam.  Ergo  in  his  con- 
dicionibus  miraculum  est  certa  revelationis  probatio. 

Prob.  min.  Solus  Deus  potest  facere  miraculum,  vel  per  se  vel 
per  causam  instrumentalem.  Quare  thaumaturgus,  qui  ad  probandum 
factum  revelationis  miraculum  postulat,  Deum  invocat  testem  veritatis 
assertionis  suae.  Ergo  si  miraculum  fit,  Deus  exaudit  hanc  postula- 
tionem,  et  testatur  revelationem  vere  esse  factam. 

4* 

Nisi  Deus  vellet  testari  veracitatem  thaumaturgi,  fortuito  tantum 
coincideret  patratio  miraculi  cum  invocatione  testimonii  divini.  Atqui 
hoc  admittere  est  in  se  irrationabile,  quia  explicatio,  quae  fit  per  re 
cursum  ad  casum,  est  explicatio  nulla;  et  pugnat  etiam  cum  sapientia 
et  sanctitate  Dei,  qui  non  potest  in  iis  circumstantiis  agere,  ut  homines 
necessario  iudicent  ipsum  testari  ut  verum,  quod  thaumaturgus  dicit, 
quamvis  reapse  falsum  sit.  Si.quis  rogatur  signo  externo  manifestare 
se  assentire  dictis  alicuius,  et  si  hoc  signum  dat,  omnes  homines  ac- 
cipiunt  hoc  ut  testimonium  assensus.  Ergo  si  Deus  in  eadem  con- 
dicione  signum  daret,  quamvis  revelatio  non  esset  vere  facta,  esset 
testis  falsus,  quod  est  impossibile. 

Neque  recurrere  licet  ad  occultos  aliquos  fines,  ob  quos  nihilominus 
Deus  miraculum  patrare  potuerit.  Nam  omnis  certitudo  periret,  si  res, 
quae  ex  natura  sua  sunt  signa  veritatis,  ob  occultos  fines  possent  a 
Deo  fieri  ita,  ut  confirmarent  falsitatem.  Multo  minus  intellegi  potest, 
quomodo  Deus  vitam  hominis,  qui  se  legatum  divinum  mentiatur, 
possit  continua  quadam  miraculorum  serie  insignire,  ut  factum  est  in 
vita  Christi. 

Tandem  potest  Deus  voce  miraculose  producta  diserte  declarare 
hunc  hominem  esse  legatum  divinum.  Sed  quomodocumque  Deus  testi- 
monium  hominis  confirmat,  numquam  potest  miraculo  falsum  confirmare 
ut  verum. 

Homo,  sensibus  adstrictus,  qui  non  potest  ipsum  factum  revela- 
tionis  immediate  videre,  nulla  re  magis  commovetur  ad  revelationem 
admittendam,  quam  si  videt  signum  sensibile  in  testificationem  revela- 
tionis  a  Deo  fieri.  Quare  Deus  comprobans  revelationem  miraculo, 
naturae  humanae  se  accommodat  et  modo  maxime  corivenienti  ho- 
minem  ad  fidem  ducit. 

96.  ObL  1.  Miraculum  est  factum  contingens;  ea  quae  credenda  pro- 
ponuntur  sunt  veritates  necessariae.  Atqui  ea,  quae  sunt  contingentia,  non 
possunt  esse  argumentum  veritatum  necessariarum.  Ergo  miraculum  non 
potest  esse  argumentum  revelationis. 

Resp.  Neg.  min.  et  supposituni  eius.  Minor  est  falsa,  quia  factum  con- 
tingens  optime  potest  ducere  nos  ad  cognitionem  veritatis  necessariae,  quem- 
admodum  ex  mundo  contingenti  cognoscimus  eius  causam  necessariam, 
Deum.  Utique  facta  contingentia  non  sunt  ontologicum  fundamentum  veri- 
tatum  aeternarum,  sed  possunt  esse  logicum  medium  cognoscendi  veritates 
aeternas,  quia  cognitio  nostra  est  etiam  factum  contingens.  Si  hoc  fieri 
nequit,  cur  adversarii  scribunt  libros,  sane  contingentes,  ad  docendas  pro- 
positiones  necessarias?  Omnis  probatio  veritatis  necessariae,  quae  hominibus 
fit,  est  factum  contingens. 

Falsum  suppositum  minoris  est,  miracula  fieri  ad  probandum  obiecta 
fidei  esse  vera.  Non  ad  hoc  fiunt,  sed  ad  ostendendum  Deum  revera  reve- 
lasse  ea,  quae  legatus  praedicat.  Motivum  vero  credendi  res  revelatas  non 
est  miraculum  sed  auctoritas  Dei  revelantis. 

97-  Obi.  II.  Ulud,  quod  difficillime  ab  hominibus  admittitur,  non  est  ratio 
apta  ad  persuadenda  ipsis  ea,  quae  facilius  admittuntur.  Atqui  ab  hominibus 
nostrae  aetatis  difficillime  admittitur  miraculum;  multo  facilius  admittitur 
doctrina  Christi  propter  internam  eius  veritatem  et  pulchritudinem.  Ergo 
nostra  aetate  non  iam  apte  proponuntur  miracula  ad  persuadendam  doc- 
trinam  Christi,  sed  potius  haec  doctrina  commendanda  est  rationibus  internis. 

Resp.  Trans.  mai.  Dist.  min. :  Homines,  quibus  a  priori  persuasum 
est  non  posse  fieri  miracula,  difficillime  admittunt  miracula,  conc.  min.;  ho- 
mines,  qui  non  obstinate  falso  illi  principio  adhaerent,  difficillime  admittunt 
miracula,  neg.  min.  Dist.  conseq. :  Ergo  non  apte  proponuntur  miracula  iis, 
qui  a  priori  ea  reiciunt,  transeat  conseq.;  non  apte  proponuntur  ceteris  ho- 
minibus,  neg.  conseq. 

Quamdiu  quis  absolute  non  vult  admittere  miracula,  non  potest  fieri 
christianus,  quia  quaedam  miracula  sunt  etiam  obiectum  fidei,  ut  resurrectio 
Christi.  Ergo  nihil  iuvat  talibus  hominibus  commendare  doctrinam  Christi 
rationibus  internis.  Nam  sic  non  possunt  pervenire  ad  fidem,  tum  quia 
partem  veritatum  revelatarum  reiciunt,  tum  quia  non  credunt  auctoritati  Dei, 
sed  solis  suis  ratiociniis  vel  placitis  adhaerent.  Itaque  quamdiu  in  hac  mentis 
dispositione  voluntaria  manent,  credere  nequeunt. 

Unde  errant  ii  catholici,  qui  putant  se  his  infidelibus  viam  ad  fidem 
planiorem  reddere  attenuando  vel  occultando,  quantum  possunt,  opera  Dei 
supernaturalia.  Qui  paratus  non  est  pure  et  simpliciter  se  subicere  reve- 
lationi  divinae,  sed  suam  rationem  constituit  supremam  veri  normam,  huic 
miracula  nihil  probant,  non  quia  deest  miraculis  vis  probandi,  sed  quia  deest 
homini  humilitas  necessaria  ad  fidem. 

Merito  igitur  auctoritas  ecclesiastica  hanc  thesim  statuit:  «Probatio  ex 
miraculis  Iesu  Christi  desumpta,  sensibilis  et  percellens  pro  testibus  ocularibus, 
vim  suam  et  fulgorem  nequaquam  amisit  quoad  generationes  subsequentes. 
Invenimus  enim  hanc  probationem  omni  cum  certitudine  in  authenticitate 
Novi  Testamenti,  in  traditione  orali  et  scripta  omnium  christianorum.  Hac 
duplici  traditione  debemus  eam  [scil.  revelationem]  demonstrare  iis,  qui 
vel  eam  reiciunt  vel  nondum  admissam  requirunt»  (Denz.  n.  1624).  In  iura- 
mento  a  Pio  X  die  1.  Sept.  1910  praescripto  sub  n.  2  haec  affirmantur: 
«Externa  revelationis  argumenta,  hoc  est,  facta  divina,  imprimisque  miracula 
et  prophetias  admitto  et  agnosco  tamquam  signa  certissima  divinitus  ortae 
christianae  religionis,  eademque  teneo  aetatum  omnium  atque  hominum, 
etiam  huius  temporis,  intellegentiae  esse  maxime  accommodata»  (Denz. 
n.  2145). 

CAPUT  IV. 
DE  VATICINIIS. 

Cf.  S,   Thomas,    Quaest.    disp.    de    verit.    q.    12;    Suarez,    De    fide    disp.  8,    sect.   3  sqq ; 

H.  Denzinger,  Vier  Biicher  von  der  religiosen  Erkenntnis  II  402  sqq ;  /.  B.  Becker,  Die 

Weissagungen  als  Kriterien  der  Offenbarung,   Mainz   1890. 

Prop.  IX.  Etiam  vaticinia  possunt  esse  criteria  apta  revela- 
tionis. 

98.     Stat.  quaest.    Vaticinium  et  prophetia  interdum  eodem  sensu 
accipiuntur.     Sed  prophetia  sensu  latiore  significat  quemlibet  nuntium, 

qui  nomine  Dei  ab  homine  affertur  (cf.  Cornely,  Introductio  in  libros 
V.  T.  II,  n.  242  sqq).  Vaticinium  est  certa  praedictio  futuri  eventus, 
qui  ex  principiis  naturo.libus  praesciri  non  potest.  Obiectum  eius 
praecipue  sunt  actus  liberi  Dei  vel  creaturarum.  Huc  revocari  potest 
cardiognosia,  qua  quis  cognoscit  secreta  cordium,  soli  Deo  aperta. 

Vaticinium  est  miraculum  ordinis  intellectualis.  Per  miraculum 
magis  manifestatur  omnipotentia  divina,  per  vaticinium  omniscientia. 
Sicut  in  miraculo,  ita  etiam  in  vaticinio  tria  distinguenda  sunt :  histori- 
cum  factum  praedictionis  et  impletionis,  iudicium  de  indole  super- 
naturali  vaticinii,  vis  probandi  veritatem  revelationis.  Est  autem  haec 
differentia:  miraculum  statim,  cum  patratur,  est  obiectum,  in  cuius 
indolem  inquiri,  et  cuius  vis  probandi  perspici  potest;  vaticinium  per 
se  tum  tantum  ut  verum  factum  supernaturale  et  ut  argumentum  cer- 
tum  revelationis  cognosci  potest,  cum  impletum  est. 

Sicut  miraculum,  ut  est  effectus  sensibilis,  plerumque  est  res  na- 
turalis,  ita  etiam  in  vaticinio  tam  praedictio  quam  impletio  possunt 
esse  res  naturales.  Sed  sicut  in  miraculo  modus,  quo  eventus  e  causa 
procedit,  est  supernaturalis,  ita  in  vaticinio  modus,  quo  propheta  co- 
gnitionem  futurorum  accipit,  est  supernaturalis.  Ceterum  quia  super- 
naturalis  cognitio  futurorum  est  revelatio,  ea  quae  supra  (n.  54  sqq)  de 
revelatione  dicta  sunt,  huc  pertinent. 

99-  A>Tg.  Ut  vaticinium  sit  aptum  criterium  revelationis,  debet  esse 
possibile,  debet  cognosci  posse  ut  factum  supernaturale,  debet  habere 
vim  probandi  revelationem.     Atqui  tria  haec  obtinent.     Ergo. 

Prob.  min.  pars  I.  Vaticinium  est  possibile.  Nam  Deus,  utpote 
intellectus  infinitus,  cognoscit  omnia,  etiam  libera  futura,  et  potest  re- 
velare  alicui  homini  quaedam,  quae  ipse  scit  de  futuris  contingentibus, 
ut  patet  ex  iis,  quae  supra  (n.  62  sqq)  de  possibilitate  revelationis 
statuimus. 

IOO.  Prob.  min.  pars  II.  Vaticinium  cognosci  potest  ut  factum  super- 
naturale.  Non  indiget  probatione  posse  audiri  hominem  praedicentem 
futuros  eventus,  et  posse  postea  videri,  utrum  illud,  quod  praedictum 
est,  revera  fiat  necne.  Supponimus  agi  de  eventibus  sensibilibus,  qui 
ab  hominibus  cognosci  possint.  Etiam  ad  posteros  tam  praedictionis 
quam  impletionis  notitia  per  testes  transferri  potest,  ut  habeatur  certa 
rei  cognitio  sub  iisdem  condicionibus,  sub  quibus  alia  facta  historica 
cognosci  possunt. 

Vaticinium  autem  esse  factum  supernaturale  constat,  si  cognitio 
eventus  futuri  solum  per  interventum  Dei  praeternaturalem  acquiri 
potuit.  De  hoc  autem  positis  dsbitis  condicionibus  cum  certitudine 
iudicium  fieri  potest. 

Nam  cum  de  futuris  liberis  agitur,  eorum  praedictio  est  aut  for- 
tuita    aut   coniecturalis    aut    certa.      Pure  fortuitae   praedictionis    im- 

pletio  eo  magis  excluditur,  quo  magis  multiplicia  et  determinata  sunt, 
quae  praedicuntur.  Qui  sine  ullo  fundamento  aliquid  futurum  asserit, 
casu  potest  interdum  dicere  id,  quod  postea  revera  fit,  si  agitur  de 
aliquo  simplici  eventu,  qui  saepe  accidit,  ut  si  diceret  quis :  Post  annum 
hoc  ipso  die  pluet.  Sed  saepe  etiam  in  his  rebus  falletur.  Quo  magis 
autem  indicantur  multa  et  minuta  adiuncta,  eo  minus  eventus  praedic- 
tioni  temerariae  respondebit ;  nam  quae  per  accidens  fiunt,  raro  fiunt. 
Ergo  si  actus  liberi  futuri  cum  multis  determinatis  circumstantiis  teme- 
rarie  praedicuntur,  prorsus  improbabile  est  futurum,  ut  eventus  praedic- 
tioni  respondeat.  Maxime  effectus,  qui  a  libera  Dei  voluntate  pendent, 
sic    praedici   non    possunt  (cf.    Ottiger,    Theol.  fundam.  I,  n.  233  sqq). 

Idem  valet  de  coniecturali  praedictione.  Potest  interdum  homo 
ex  observationibus  prius  factis  cum  quadam  morali  certitudine  aliorum 
hominum  agendi  rationem  conicere,  sed  solum  si  agitur  de  nudo  et 
simplici  facto  neque  tempore  valde  remoto.  Quid  autem  hi  vel  illi 
homines  post  longum  tempus  facturi  sint  tali  die,  tali  loco,  sub  tali- 
bus  circumstantiis,  nemo  cum  certitudine  coniecturis  psychologicis  as- 
sequi  potest. 

Itaque  signum  certum  divinae  revelationis  habetur,  quando  cum 
certitudine  praedicuntur  res  complexae,  tempore  remotae,  cum  adiunc- 
tis,  quae  hic  et  nunc  in  causis  nondum  sunt  determinata,  sed  unde- 
quaque  a  libera  voluntate  Dei  vel  hominum  pendent  (cf.  *S.  Thomas  2, 
2,  q.  171,  a.  6  ad  2  et  q.  172,  a.    1). 

Angeli,  sive  boni  sive  mali,  naturaliter  multa  sciunt,  quae  homines 
nesciunt,  et  sic  possunt  aliqua  praedicere,  quae  sunt  vaticinia  quoad 
nos,  sicut  supra  (n.  80)  dictum  est  de  miraculis.  Ita  fortasse  varia 
facta  explicanda  sunt,  quae  narrantur  de  oraculis  ethnicorum  (cf.  Act  16, 
16  sqq),  quamvis  multa  in  iis  fraudi  adscribenda  sint,  ut  iam  veteres 
ipsi  observarunt,  e.  g.  Cicero  (De  divinat.  2,  56).  Ceterum  angeli 
naturaliter  non  cognoscunt  libera  futura  cum  certitudine ,  minime 
omnium  decreta  divina  de  futuris  (cf.  Is  41,  23  sqq;  46,  9  sq).  Boni 
angeli  possunt  in  vaticiniis,  ut  in  miraculis,  adhiberi  ut  instrumenta 
Dei.  Quod  si  fit,  Deus  ipse  agit  ut  causa  principalis.  Sed  etiam 
mali  angeli  subsunt  providentiae  divinae,  quae  non  patitur  homines, 
ratione  utentes,  duci  invincibiliter  in  errores;  malitia  daemonum  ap- 
parebit  aut  in  re  praedicta,  aut  in  circumstantiis  praedictionis,  aut  in 
fine.     Nam  quidquam  simpliciter  bonum  diabolus  non  facit. 

I O I .  Prob.  min.  pars  III  Cognosci  potest  vaticinium  ut  certum  re- 
velationis  criterium.  Nam  Deus  potest  praedicere  hominem  exsti- 
turum  illo  tempore,  illo  loco,  his  et  illis  signis  ab  omnibus  aliis  ho- 
minibus  distinctum,  et  hunc  hominem  esse  legatum  suum  et  testem 
veracem  revelationis  divinae.  Ita  factum  est  de  Christo,  ut  postea 
videbimus,  et  hoc  argumento  veteres  Patres  saepe  et  efficaciter  usi 
sunt  ad  convertendos   gentiles.  Revera  hoc    argumento  vix  excogitari 

potest    evidentius   ad  demonstrandum   hominem  tali  modo  praedictum 
esse  legatum  Dei. 

Alio  modo  vaticinium  impletum  potest  esse  argumentum  revela- 
tionis,  quando  propheta  dicit :  Ut  cognoscatis  me  vere  annuntiare  vobis 
revelationem  divinam,  en,  hoc  vel  illud,  quod  nemo  nunc  praevidere 
potest  nisi  solus  Deus,  nomine  Dei  vobis  praedico,  ut,  cum  factum 
fuerit,  cognoscatis  me  vera  locutum  esse.  Sic  enim  Deus  eodem  modo 
ut  testis  invocatur,  quo  in  aliis  miraculis ;  et  si  tunc  implet,  quod  prae- 
dictum  est,  testatur  hominem  nomine  Dei  locutum  esse.  Neque  magis 
permittere  potest  Deus,  ut  homo  abutatur  notitia  divinitus  accepta, 
quam  ut  abutatur  miraculo  ad  homines  decipiendos.  Et  quo  magis 
legatus  apparet  instructus  dono  prophetiae,  eo  magis  hoc  argumentum 
urget  (cf.  quae  scripsi  in   «Theologische  Zeitfragen»   V,    iiosqq). 

I02.  ObL  I.  Praedictio  futurorum  eo  ipso  est  impossibilis,  quod  sic  Jibera 
necessario  evenirent.     Ergo  admittenda  non  est. 

Resp.  Dist.  antec. :  Necessario  evenirent  necessitate  consequenti,  conc. 
antec. ;  necessitate  antecedenti,  neg.  antec.  Necessitas  autem  consequens  non 
impedit  libertatem.  Sicut  actus,  quando  libere  fit,  non  potest  simul  non  esse, 
ita  actus,  qui  futurus  est,  non  potest  simul  non  esse  futurus.  Haec  necessitas 
vocatur  consequens,  quia  sequitur  exsistentiam  praesentem  vel  futuram  actus, 
et  sic  etiam  actus  liberi  sunt  necessarii.  Necessitas  autem  antecedens  tum 
adest,  cum  actus  iam  antecedenter  ad  exsistentiam  determinatus  est  in  causis 
suis,  sicut  fit  in  omnibus  agentibus  non  liberis,  quae  in  iisdem  condicionibus 
eosdem  semper  effectus  producunt.  De  his  postea  plura  in  tractatu  de  prae- 
scientia  Dei. 

I03»  Obi.  II.  Vaticinia  solent  esse  tam  indeterminata,  ut  de  eorum  im- 
pletione  non  possimus  certo  iudicare.     Ergo  inutilia  sunt. 

Resp.  Haec  est  quaestio  facti,  quam  postea  inspiciemus.  Ceterum  hic 
iam  notare  iuvat  artificium  quoddam  rationalistarum.  Qui,  quando  vati- 
cinium  videtur  minus  determinatum,  dicunt :  Nihil  probat.  Quando  est  valde 
determinatum,  dicunt:  Haec  res  ante  eventum  tam  determinate  non  potuit 
sciri ;  ergo  est  vaticinium  post  eventum.  Non  ob  aliam  rationem  ita  loquun- 
tur,  nisi  quia  vaticinia  a  priori  aeque  oderunt  atque  miracula. 

104.  Obi.  III.  Etiam  gentiles  habebant  oracula  et  alia  vaticinia,  neque 
tamen  eorum  religio  erat  divina.  Ergo  vaticinia  non  probant  divinam  ori- 
ginem  religionis. 

Resp.  Inter  oracula  gentilium  et  vera  vaticinia  est  maxima  differentia, 
quia  illorum  oracula  saepe  erant  ambigua,  ut  illud:  «Croesus,  Halyn  pene- 
trans,  magnam  pervertet  opum  vim»  (i.  e.  aut  hostium  regnum  evertet  aut 
suum),  saepe  erant  falsa.  Cicero  scribit:  «Tuis  [Apollinis]  oraculis  Chrysippus 
totum  volumen  implevit,  partim  falsis,  ut  ego  opinor,  partim  casu  veris,  ut 
fit  in  omni  oratione  saepissime,  partim  flexiloquis  et  obscuris,  ut  interpres 
egeat  interprete  et  sors  ipsa  referenda  sit  ad  sortes,  partim  ambiguis  et  quae 
ad  dialecticam  deferenda  sint»  (De  divinat.  2,  56).  Vera  autem  vaticinia, 
ut  diximus,  debent  esse  certa  et  determinata. 

Alia  est  differentia  inter  veros  prophetas  et  vates  gentilium.  Pythia  et 
alii  vates,  insania  furentes,  proferebant,  quae  ipsi  non  intellegebant.  Verus 
propheta  a  Deo  illuminatur,  ut  revelata  recte  percipiat  et  alios  docere  possit. 
Hanc  differentiam  iam  indicat  S.  Paulus  (i  Cor.  12,  2;  14,  32  sq).  Indigna 
multa,  quae  in  oraculis  gentilium  fiebant,  satis  ostendunt,  ibi,  si  aderat  altior 
quaedam  potestas,  fuisse  potestatem  diabolicam,  id  quod  multi  Patres  docent  \ 
et  hoc  suadetur  eo,  quod  ad  praesentiam  servorum  Christi  oracula  tacebant 
(cf.  Praelect.  dogm.  III,  n.  414).  Ceterum  quae  ibi  fuerint  fraudes  hominum, 
quae  operationes  daemonum,  difficile  est  diiudicare  (cf.  Fr.  Leitner,  Die 
prophetische  Inspiration,  Freiburg  1896,  29  sq). 

Non  repugnat  Deum  dedisse  gentilibus  revelationem,  non  ut  confirmaret 
idololatriam,  sed  ut  duceret  eos  ad  veritatem.  Non  pauci  Patres  censent, 
in  libris  Sibyllinis  vere  esse  vaticinia  divina  de  futuro  Messia.  At  libri  illi, 
prout  nunc  exstant,  partim  iudaicae  partim  christianae  originis  sunt.  Unde 
ex  iis  de  vaticiniis  gentilium  vix  quidquam  discimus  (cf.  C.  Alexandre,  Ora- 
cula  Sibyllina,  Parisiis  1856). 

Somnambulismus ,  magnetismus,  spiritismus,  similia  comparanda  non 
sunt  cum  prophetiis,  quia  prophetarum  doctrina  est  sana,  moralem  et  reli- 
giosum  ordinem  promoveus,  directa  ad  fines  Deo  dignos,  non,  sicut  illa 
phaenomena,  res  morbida,  animae  et  corpori  nociva  et  cum  malis  effectibus 
moralibus  saepe  iuncta.  De  magnetismo  et  aliis  occultioribus  vitae  psychicae 
phaenomenis  agi  solet  in  philosophia  (cf.  T.  Pesch ,  Institutiones  psycho- 
logicae  II,  Friburgi  1897,  n.  695  sqq)  et  in  theologia  morali  (cf.  Lehmkuhl, 
Theologia  moralis  I  n,  n.  499  sqq).     Quare  hic  nihil  addendum  videtur. 


PARS  I. 

DE  IESU  CHRISTO  LEGATO  DIVINO. 

CAPUT  I. 
DE  FONTIBUS  HISTORIAE  IESU  CHRISTI. 

PRAENOTANDA. 

105.  Vidimus  revelationem  divinam  esse  possibilem.  Quaeritur  iam, 
num  Deus  reapse  positivam  revelationem  hominibus  dederit.  Quae 
quaestio  partim  est  historica,  partim  philosophica.  Historice  quaeritur 
de  facto  externo  revelationis;  philosophice  quaeritur  de  interna  indole 
huius  facti,  num  notas  revelationis  divinae  prae  se   ferat. 

Inter  revelationes,  quae  factae  esse  dicuntur,  ob  rationes  supra 
(n.  26)  indicatas,  imprimis  consideratione  digna  est  illa  revelatio, 
cuius  Iesus  Christus  est  auctor.  Imprimis  igitur  quaerendum,  quid  de 
hac  revelatione  historice  constet. 

Iam  si  agitur  de  facto  historico  praeteritorum  saeculorum  stabi- 
liendo,  ante  omnia  auctoritas  documentorum,  quorum  testimonio  ni- 
timur,  in  tuto  collocanda  est.  Inter  documenta  autem,  quae  hic  in 
quaestionem  veniunt,  praecipua  sunt  quattuor  evangelia,  quia  ex  his 
maxime  hauriuntur  ea,  quae  de  vita,  dictis,  factis  Iesu  Christi  scimus. 
De  horum  igitur  librorum  genuinitate  agendum  est,  et  quidem  de  sola 
genuinitate,  non  de  inspiratione  neque  de  canonicitate  eorum,  quia 
interim  hos  libros  non  consideramus  ut  fontes  dogmaticos,  sed  simpli- 
citer  ut  fontes  historicos,  sicut  alios  quoslibet  fontes  historicos.  Aliis 
vero  libris  praeter  evangelia  utemur  ut  documentis  illius  aetatis,  cui 
ex  consensu  eruditorum  assignantur. 

Altera  quaestio  necessaria  est,  num  libri  genuini  ad  nos  per- 
venerint  incorrupti  seu  integri.  Tertia  quaestio  est,  num  scriptores 
illorum  sint  fide  digni.  Itaque  ex  ordine  agendum  est  de  genuinitate, 
de  integritate,  de  credibilitate  evangeliorum. 

Quaestio  de  genuinitate  alicuius  libri  est  quaestio  historica,  quae 
praecipue  solvenda  est  criteriis  externis,  i.  e.  sufficienti  numero  testium 
aptorum.  Criteria  interna,  ex  indole  libri  desumpta,  secundo  loco 
veniunt  et  serviunt  ut  confirmatio  criteriorum  externorum,  praesertim 
quatenus  ostendunt  nihil  obstare  genuinitati  libri. 

Argumenta  historica,  testificatione  hominum  nixa,  sunt  argumenta 
moralia,  quae  non  parant  certitudinem  metaphysicam  sed  moralem, 
veram  tamen,  dummodo  condiciones  impletae  sint,  quae  ad  bonum 
argumentum  morale  requiruntur. 

ARTICULUS  i. 
DE  GENUINITATE  EVANGELIORUM. 

Cf.  Cornely,  Introduct.  in  libros  N.  T.,  et  generatim :  Introductiones  in  S.  Script.  N.  T. ; 
Meignan,  Les  evangiles  et  la  critique  au  I9esiecle2,  Paris  1870;  /.  Schaefer,  Die  Evan- 
gelien  und  die  Evangelienkritik 2,    Freiburg   1911;    Bougatid,  Schanz  etc.     in  libris  iam 

supra  ante  n.  26  citatis. 

Prop.  X.  Quattuor  evangelia  secundum  Matthaeum,  Marcum, 
Lucam,  Ioannem  sunt  genuina. 

106.  Stat.  quaest.  Omnibus  notum  est,  quae  sint  quattuor  nostra 
evangelia.  Vocabulum  evangelii,  quod  soli  libro  Marci  praeflxum  in- 
venitur,  habet  hic  significationem  «boni  nuntii»,  qui  bonus  nuntius  est 
annuntiatio  salutis  messianicae ,  quam  iudaei  exspectabant  (cf.  Lc  4, 
16  sqq).  Evangelia  non  sunt  biographia  Iesu  Christi  sed  brevis  con- 
spectus  eorum,  quae  variis  lectoribus  de  salute  messianica  exponenda 
videbantur.  Ideo  libri  non  vocantur  evangelium  Matthaei,  etc,  sed 
evangelium  lesu  Christi  secundum  Matthaeum  etc.  Nihilominus  no- 
mina  apposita  indicant  scriptores  librorum.  Ab  initio  nomen  evangelii 
non  significabat  scriptum  librum,  sed  praedicationem  doctrinae  chri- 
stianae  (Rom  1,  1  9  16).  Postea  etiam  quattuor  illi  libri  vocati  sunt 
evangelia.  S.  Augustinus  monet  potius  loquendum  «de  quattuor  libris 
unius  evangelii»,  quam  de  «quattuor  evangeliis».  (In  Ioan.  tract.  36,  n.  1.) 
Nihilominus  iam  primis  saeculis  usus  obtinuit  loquendi  de  quattuor 
evangeliis. 

Evangelia  sunt  genuina,  si  vere  scripta  sunt  a  Matthaeo,  Marco, 
Luca,  Ioanne.  De  qua  re  unanime  est  testimonium  antiquitatis ;  et 
quidem  Matthaeus  et  Ioannes  intelleguntur  duo  apostoli,  i.  e.  duo  im- 
mediati  discipuli  Christi,  Marcus  autem  et  Lucas  discipuli  apostolorum. 
Non  constat  de  accurato  tempore  scriptionis.  Omnes  fere  nunc  ad- 
mittunt  tria  prima  evangelia  («synoptica»)  scripta  esse  inter  annos 
40 — 80,  Ioannis  vero  evangelium  circa  finem  primi  saeculi  nostrae 
aerae.  Evangelium  Matthaei  nobis  transmissum  non  est  nisi  in  versione 
graeca,  iam  primo  saeculo  confecta.  De  hac  versione  testes  omnes 
fere  unice  loquuntur. 

107.  Arg.  1.  Ex  testimonio  universalis  ecclesiae  saeculo  secundo 
exsistentis. 

Cum  evangelia  prodierint  e  sinu  ecclesiae  antiquae,  genuina  cen- 
senda  sunt,  si  haec  ecclesia  ea  universaliter  et  indubitanter  genuina 
habuit.     Atqui  ita  est.     Ergo. 

Ad  mai. :  Ecclesiae  antiquae  plurimum  intererat  nosse  et  testi- 
ficari,  quaenam  scripta  essent  fontes  genuini,  ex  quibus  hauriretur  no- 
titia  dictorum  et  factorum  Christi,  quia  haec  scripta  erant  norma  fidei 
et  morum.  Unde  christiani  sine  dubio  restitissent,  si  quis  voluisset 
iis  in  hac  gravissima  re  spuria  et  dubia  pro  genuinis  et  certis  obtru- 
dere.  Praeterea  primis  temporibus  valde  viva  erat  traditio  oralis,  quia 
ab  initio  haec  unica  fere  via  erat  propagandi  cognitionem  Iesu  Christi 
et  doctrinae  eius.  Ergo  si  mox  post  evangelia  in  lucem  edita  testi- 
monium  universae  ecclesiae,  per  orbem  dispersae,  de  genuinitate  evan- 
geliorum  adest,  habetur  argumentum  splendidius  genuinitatis  quam  pro 
ullo  libro  profano  antiquitatis,  quia  est  testimonium  publicum  de  re  ad 
totam  societatem  christianam  pertinenti.  Atqui  tale  testimonium  iam 
e  saeculo  secundo  habetur  et  deinceps  per  sequentia  saecula  serie 
testium  numquam  interrupta  continuatur. 

108.  Ad  min.  Contra  Marcionem,  qui  circa  a.  150  ab  ecclesia  de- 
fecerat,  urget  Tertullianus  standum  esse  in  traditione  apostolica.  «Uti- 
que  constabit  id  esse  ab  apostolis  traditum ,  quod  apud  ecclesias 
apostolorum  fuerit  sacrosanctum.  .  .  .  Dico  itaque  apud  illas,  nec  solas 
iam  apostolicas,  sed  apud  universas,  quae  illis  de  societate  sacramenti 
confoederantur ,  id  evangelium  Lucae  ab  initio  editionis  suae  stare, 
quod  cum  maxime  tuemur.  .  .  .  Eadem  auctoritas  ecclesiarum  apo- 
stolicarum  ceteris  quoque  patrocinabitur  evangeliis,  quae  proinde  per 
illas  et  secundum  illas  habemus,  Ioannis  dico  et  Matthaei,  licet  et 
Marcus  quod  edidit,  Petri  affirmetur,  cuius  interpres  Marcus;  nam 
et  Lucae  digestum  Paulo  adscribere  solent»  (Adv.  Marcion.  4,  4  5). 
Ibidem  (4,  2)  testatur  Matthaeum  et  Ioannem  fuisse  apostolos,  Lucam 
et  Marcum  viros  apostolicos.  Hoc  testimonium  provenit  ex  ecclesia 
africana. 

In  Gallia  *S.  Irenaeus,  episcopus  lugdunensis,  qui  in  Asia  minore 
discipulus  S.  Polycarpi,  apostolorum  discipuli,  fuerat,  et  qui  magnum 
opus  adversus  haereses  scripsit  inter  annos  180 — 190,  non  minus  in- 
culcat  inhaerendum  esse  traditioni  apostolorum.  «Non  enim  per  alios 
dispositionem  salutis  nostrae  cognovimus  quam  per  eos,  per  quos 
evangelium  pervenit  ad  nos,  quod  quidem  tunc  praeconaverunt,  postea 
vero  per  Dei  voluntatem  in  scripturis  nobis  tradiderunt,  fundamentum 
et  columnam  fidei  nostrae  futurum.  ...  Ita  Matthaeus  in  hebraeis 
ipsorum  lingua  scripturam  edidit  evangelii.  .  .  .  Marcus,  discipulus  et 
interpres  Petri,  et  ipse,  quae  a  Petro  annuntiata  erant,  per  scripta  no- 
bis  tradidit.  Et  Lucas  autem,  sectator  Pauli,  quod  ab  illo  praedi- 
cabatur  evangelium,  in  libro  condidit.  Postea  et  Ioannes,  discipulus 
Domini,  qui  et  supra  pectus  eius  recumbebat,  et  ipse  edidit  evan- 
gelium,  Ephesi  Asiae  commorans»  (3,  1).  «Neque  autem  plura  nu- 
mero,     quam     haec     sunt,     neque     pauciora     capit     esse     evangelia» 

(3, 11). 

In  ecclesia  alexandrina  testatur  Origenes  se  ex  traditione  acce- 
pisse  quattuor  evangelia  Matthaei,  Marci,  Lucae,  loannis,  «quae  sola 
in  universa  Dei  ecclesia,  quae  sub  caelo  est,  citra  controversiam  ad- 
mittuntur»  (In  Matth.  tom.  I;  In  Luc.  hom.  i  ;  In  lib.  Iesu  Nave  hom.  7, 
vl.\\M  12,  857;    13,  829   1803). 

Ante  Originem  Clemens  Alex.  ea  tantum  vult  admittere  ut  verba 
Christi,  quae  «in  nobis  traditis  quattuor  evangeliis»  habemus  (Strom. 
3,13;  M8  ,  1 194);  et  refert  «traditionem  quandam  de  ordine  evangeliorum, 
quam  a  vetustioribus  presbyteris  acceperit»   (apud  Euseb.  H.  E.  6,   14). 

In  ecclesia  romana  Hippolytus  «quadripartitum  evangelium»  saepe 
allegat  (cf.  Bonwetsch,  Studien  zu  den  Kommentaren  Hippolyts,  Leipzig 
1897,  19  sqq).  Ex  eadem  ecclesia  provenit  Fragmentum  Mura- 
torianum ,  i.  e.  catalogus  librorum,  quos  saeculo  II  ecclesia  romana 
aut  recipiebat  aut  reiciebat.  Initium  deest.  «Tertium  evangelii  librum 
secundum  Lucam.  Lucas  iste  medicus  post  ascensum  Christi,  cum 
eum  Paulus  quasi  itineris  [vel  litteris]  studiosum  secum  assumpsisset, 
nomine  suo  ex  ordine  conscripsit;  Dominum  tamen  nec  ipse  vidit  in 
carne.  Et  idem  [vel  ideo],  prout  assequi  potuit,  ita  et  a  nativitate 
Iohannis  incipit  dicere.  Quartum  evangeliorum  Iohannis  ex  discipulis.  . . . 
Et  ideo,  licet  varia  singulis  evangeliorum  libris  principia  doceantur, 
nihil  tamen  dirTert  credentium  fidei,  cum  uno  ac  principali  spiritu  de- 
clarata  sint  in  omnibus  omnia  de  nativitate,  de  passione,  de  resurrec- 
tione»  {Zahn,  Geschichte  des  neutestamentlichen  Kanons  II,  139  sq; 
cf.  Kirch,  Enchir.  n.    134  sq). 

His  omnibus  vestutior  Iustinus  Martyr  loquitur  «de  apostolorum 
commentariis  (a7ro/uvrjpove6paaiv),  quae  vocantur  evangelia»  (Apol.  I, 
n.  66),  et  dicit  hos  commentarios  partim  ab  apostolis,  partim  ab  eorum 
discipulis  esse  scriptos  (Dial.  cum  Tryphone  n.  103).  Nomina  scrip- 
torum  non  indicat,  sed  plurima  ex  illis  commentariis  allegat,  ex  quibus 
efficitur  eum  admisisse  nostra  quattuor  evangelia,  nulla  alia.  Testatur 
autem  in  conventibus  christianorum  diebus  dominicis  lecta  esse  evan- 
gelia  cum  scriptis  prophetarum  (Apol.   1,  n.  6j). 

Addi  potest  his  testimoniis  Diatessaron  Tatiani,  i.  e.  harmonia 
quattuor  evangeliorum,  quod  opus,  circa  annum  170  scriptum,  osten- 
dit  ea  aetate  nostra  evangelia  iam  diu  fuisse  in  usu. 

Immediatus  apostolorum  discipulus  erat  Papias,  episcopus  hiera- 
politanus  in  Phrygia,  qui  circa  annum  125  teste  Eusebio  (H.  E.  3,  39) 
scripsit  quinque  libros  «De  interpretatione  oraculorum  dominicorum», 
ex  quibus  pauca  fragmenta  supersunt.  In  uno  ex  illis  de  Marco  ait 
«Marcum,  Petri  interpretem,  quaecumque  memoriae  mandaverat,  dili- 
genter  perscripsisse,  non  tamen  ordine  pertexuisse,  quae  a  Domino 
aut  dicta  aut  gesta  fuerant  (za  unb  too  Xpiarou  r)  keyttivra  rj  npa- 
X&ivTa).  Neque  enim  ipse  Dominum  audiverat  aut  sectatus  fuerat 
umquam.  Sed  cum  Petro ,  ut  dixi ,  postea  versatus  est,  qui  pro 
audientium  utilitate,  non  vero    ut  sermonum  (Mytov)  Domini  historiam 

contexeret,  evangelium  praedicabat. »  De  Matthaeo  vero  ait:  «Mat- 
thaeus  quidem  hebraico  sermone  divina  scripsit  oracula  (ra  kbyia)\ 
interpretatus  est  (fyp/uyvsuas)  autem  unusquisque  illa,  prout  potuit»  De 
Luca  nihil  legitur  in  fragmentis.  De  Ioanne  testimonium  refertur  in 
prologo  ad  evangelium  Ioannis  (e  codice  saeculi  IX):  «Incipit  argu- 
mentum  secundum  Iohannem.  Evangelium  Iohannis  manifestatum  et 
datum  est  ecclesiis  ab  Iohanne  adhuc  in  corpore  constituto,  sicut  Papias 
nomine  Hierapolitanus,  discipulus  Ioannis  carus,  in  exotericis,  i.  e.  in 
extremis  quinque  libris  retulit. »  De  hoc  fragmento  docti  diversimode 
sentiunt  (cf.  Funk ,  in  Papiae  fragmentum  17,  et  Zahn,  Geschichte 
des  neutestamentlichen  Kanons  I,  898  sqq). 

Itaque  pro  genuinitate  evangeliorum  habentur  tam  splendida  testi- 
monia,  ut,  nisi  haec  sufnciant,  nullius  libri  antiqui  genuinitas  probari 
possit  (cf.  Praelect.  dogm.  I,  n.  128).  Qui  hanc  genuinitatem  negat,  non 
potest  ulla  probabili  ratione  explicare,  quomodo  iam  saeculo  II  con- 
sensus  tam  firmus  et  tam  universalis  ortus  sit,  nullo  homine  reclamante, 
nullo  dubitante,  et  ita  quidem,  ut  testes  ascendant  usque  ad  ipsa 
apostolorum  tempora. 

109.  Sed  praeterea  multi  alii  sunt  testes  vetustissimi,  qui  <ex  quattuor 
evangeliis  varia  allegant.  In  editione  operum  Patrum  apostolicorum, 
quam  Funk  vel  alii  paraverunt,  in  indicibus  indicantur  verba  a  Sacra 
Scriptura  citata.  Unde  omissis  locis  minus  perspicuis  haec  colli- 
guntur.  Epistula  Barnabae  ter  citat  Matthaeum,  Clemens  Rom.  semel 
Matthaeum ,  semel  Lucam ,  Ignatius  M.  quater  Matthaeum,  semel 
Ioannem ;  Polycarpus  quater  Matthaeum ,  semel  Marcum ,  bis  Lu- 
cam;  Hermas  sexies  Matthaeum,  bis  Marcum,  semel  Lucam,  bis  Ioan- 
nem.  Plerumque  in  his  citationibus  nomina  evangelistarum  non  ad- 
duntur,  sed  adhibentur  generales  loquendi  formulae  «sicut  Scriptura 
dicit»,  «scriptum  est»,  vel  similes.  E.  g.  in  «Doctrina  duodecim  aposto- 
lorum»  (8,  2)  legimus:  «Neque  orate  sicut  hypocritae,  sed  sicut  prae- 
cepit  Dominus  in  evangelio  suo,  ita  orate :  Pater  noster,  qui  es  in 
caelis,  sanctificetur  nomen  ...»  et  cetera,  quae  apud  Matthaeum  6,  9sqq 
leguntur.  Vel  Polycarpus  (2,  3):  «Memores  eorum,  quae  dixit  Do- 
minus  docens:  Nolite  iudicare,  ne  iudicemini»  et  alia,  quae  leguntur 
apud  Matthaeum  7,  1  sqq.  Ita  iam  in  parvis  illis  scriptis  Patrum  aposto- 
licorum  evangelia  commemorantur.  Muito  autem  ampliores  citationes 
habentur  apud  Patres,  qui  dicuntur  Apologetae.  Lege  e.  g.  Iustini  M. 
Dialogum  n.  100  sqq:  Christus  «in  evangelio  dixisse  scribitur:  Omnia 
mihi  tradita  sunt  a  Patre,  et:  Nemo  novit  Patrem  nisi  Filius»,  et  ita 
porro,  ut  est  apud  Matthaeum  11,  27.  Saeculo  II  tot  loci  citantur, 
ut  ex  iis  integra  fere  evangelia  colligi  possint. 

Itaque  adde  hunc  practicum  usum  evangeliorum  ad  illa  theoretica 
testimonia;  videbis  de  genuinitate  evangeliorum  rationabiliter  dubitari 
non  posse. 

110.  A.rg.  2.     Ex  testimonio  haereticorum  saeculi  secundi. 
Teste   Irenaeo    et   aliis   Patribus   saeculo   II    exstiterunt    haeretici, 

quorum  permultum  interfuisset  negare  genuinitatem  evangeliorum.  At- 
qui  nemo  ausus  est  id  facere.  Ergo  evangelia  censenda  sunt 
genuina. 

Ad  mai.  Irenaeus  (Contra  haer.  3,  II,  7)  scribit:  «Tanta  est 
circa  evangelia  haec  firmitas,  ut  et  ipsi  haeretici  testimonium  reddant, 
et  ex  ipsis  egrediens  unusquisque  eorum  conetur  suam  confirmare 
doctrinam.  Ebionaei  etenim  eo  evangelio,  quod  est  secundum  Mat- 
thaeum,  solo  utentes,  ex  illo  ipso  convincuntur  non  recte  praesumentes 
de  Domino.  Marcion  autem  id,  quod  est  secundum  Lucam,  circum- 
cidens,  ex  his,  quae  adhuc  servantur  penes  eum,  blasphemus  in  solum 
exsistentem  Deum  ostenditur.  Qui  autem  Iesum  separant  a  Christo, 
et  impassibilem  perseverasse  Christum,  passum  vero  Iesum  dicunt,  id 
quod  secundum  Marcum  est  praeferentes  evangelium,  cum  amore 
veritatis  legentes  illud,  corrigi  possunt.  Hi  autem,  qui  a  Valentino 
sunt,  eo  quod  est  secundum  Ioannem  plenissime  utentes  ad  ostensionem 
coniugationum  suarum,  ex  ipso  detegentur  nihil  recte  dicentes.  .  .  .  Cum 
ergo  hi,  qui  contradicunt,  nobis  testimonium  perhibeant  et  utantur  his, 
firma  et  vera  est  nostra  de  illis  ostensio.» 

111.  Ad  min.  Ex  haereticis  saeculi  II  Basilides  gnosticus  (f  c.  130) 
vitam  Iesu,  quem  vult  ad  tempus  accepisse  virtutem  divinam,  narrat 
«similiter  atque  in  evangeliis  scriptum  est».  Ita  Hippolytus  (Philo- 
soph.  7,  27),  qui  varia  refert,  quae  Basilides  ex  evangeliis  sumpserit 
(ibid.  7,  22  26  27).  Aequalis  Basilidis  erat  Valentinus,  qui  praecipue, 
non  tamen  unice,  utebatur  evangelio  Ioannis,  ut  patet  ex  Hippolyto 
(6,  35)  etexlrenaeo  (1,  7,  4;  1,  8,  2;  1,  8,  5;  3,  II,  7).  Heracleon, 
Valentini  discipulus,  scripsit  Commentarium  in  evangelium  Ioannis, 
ex  quo  fragmenta  nobis  servavit  Origenes  in  Commentario  in  evang. 
Ioan.  (M  14).  Marcion  non  negabat  genuinitatem  quattuor  evan- 
geliorum,  sed  dicebat  ipsos  apostolos  infectos  fuisse  iudaismo,  veram 
doctrinam  Christi  e  solis  scriptis  Pauli  et  Lucae  hauriri  posse,  dum- 
modo  etiam  ex  iis  reliquiae  iudaismi  eliminarentur.  Contra  Marcionem 
maxime  scripsit   Tertidlianus  (cf.  Praelect.  dogm.  I,  n.  109). 

Itaque  haeretici  non  negabant  genuinitatem  evangeliorum ,  sed 
unum  vel  alterum  ex  evangeliis  eligebant,  quo  ad  fines  suos  uti  se 
posse  putabant,  dein  huius  evangelii  dicta  partim  mutilabant,  partim 
adulterabant,  partim  textus  genuinos  in  falsum  sensum  detorquebant. 
Evangelia  igitur,  cum  iam  ante  medium  saeculum  II  frequenter  ita 
corrumperentur,  multo  ante  exsistebant  et  genuina  habebantur. 

Potest  his  addi,  quod  iam  saeculo  II  scriptores  gentiles  contra 
evangelia  scripserunt,  ut  Ce/sus,  qui  a.  178  edidit  librum,  cui  titulus 
"AArjftrjq  XoyoQ.  In  hoc  libro  dicit  se  proferre  omnia  ex  sacris  libris 
christianorum,    quos   discipuli   Iesu   scripserint.     Ita    Origenes   testatur 

(Contra  Celsum  2,  13  15  16  74),  ex  cuius  verbis  patet  a  Celso  citari 
nostra  evangelia  (cf.  Praelect.  dogm.  I,  n.  102  sqq). 

112.  Arg.  3.     Ex  rationibus  internis. 

Is  liber  ex  criteriis  internis  censendus  est  genuinus,  qui  ratione 
linguae,  idearum,  adiunctorum  temporis  et  loci  respondet  illi  aetati  et 
populo,  cui  adscribitur.  Atqui  talis  est  indoles  evangeliorum.  Ergo 
evangelia  censenda  sunt  genuina. 

Ad  mai.  Hoc  argumentum  non  tam  respicit  nominatim  singulos 
scriptores,  Matthaeum,  Marcum,  Lucam,  Ioannem,  quam  tempus  et  lo- 
cum  originis;  seu  ostendit  evangelia  secundum  internam  indolem 
omnino  convenire  aetati  et  regioni,  in  qua  res  narratae  factae  esse  di- 
cuntur.  Scriptor,  qui  solum  fingit  se  vixisse  certa  aetate  et  certis  locis, 
saepe  prodet  fictionem  suam  anachronismis  et  aliis  indiciis,  idque  eo 
magis,  quo  magis  diversa  sunt  externi  mores  et  internae  ideae  et 
mentis  inclinationes  et  dispositiones  illius  aetatis,  qua  scribit.  Unde  si 
liber  est  fidelis  imago  temporum  et  morum,  quae  describuntur,  prae- 
sumptio  maxima  stat  pro  eius  genuinitate,  etsi  hoc  argumentum,  si 
separatur  a  testimoniis  externis,  vix  umquam  est  peremptoriae  efficaciae. 

113.  Ad  min.  a)  De  indole  linguae.  Evangelia  nostra,  etsi,  ex- 
cepto  Matthaei  libro,  graece  scripti  sunt,  descendunt  e  fonte  hebraico 
(aramaico),  quia  referunt  ea,  quae  dicta  et  facta  sunt  inter  iudaeos 
pluribus  decenniis  ante  destructionem  urbis  Ierusalem  et  politicae 
potestatis  iudaeorum.  Quia  autem  lingua  graeca  a  lingua  hebraica  valde 
differt,  a  priori  exspectandum  est,  evangelia,  si  genuina  sunt,  redolere 
hebraicam  linguae  indolem.  Reapse  ita  est.  Tota  ratio  loquendi  est 
simplex  sine  artificiosis  constructionibus,  et  loco  periodorum  partes 
orationis  per  particulam  et  (vav  copulativum)  iunguntur.  Multae  dic- 
tiones  adsunt,  quales  graeci  numquam  adhibent  et  vix  intellegunt.  Ita 
vocabula  raka,  rabbi,  Boanerges,  Kephas,  abba,  korban,  gehenna  etc. 
(Mt  5,  22;  23,  7.  Mc  3,  17.  Io  1,  42  etc);  ita  illae  locutiones  «filius 
pacis,  filius  lucis,  regnum  caelorum» ,  similes  (Mt  3,  2;  23,  15. 
Lc  10,  6;  16,  8  etc);  ita  constructiones,  qualis  est  haec:  «Beatus  es, 
Simon,  Barjona,  quia  non  caro  et  sanguis  revelavit  tibi,  sed  Pater 
meus,  qui  est  in  caelis.  Et  ego  dico  tibi,  quia  tu  es  Petrus  (kepha, 
et  super  hanc  petram  (kepha)  aedificabo  ecclesiam  meam ;  et  portae 
inferi  non  praevalebunt  adversus  eam.  Et  tibi  dabo  claves  regni  cae- 
lorum,  et  quodcumque  ligaveris  super  terram,  erit  ligatum  et  in  caelis; 
et  quodcumque  solveris  super  terram,  erit  solutum  et  in  caelis»  (Mt  16, 
18  19).  Pensentur  singula;  statim  apparebit  ab  initio  usque  ad  finem 
nihil  in  his  verbis  sapere  genium  graecum,  omnia  esse  semitica.  Talia 
autem  toties  leguntur  in  evangeliis  et  aliis  libris  Novi  Testamenti,  ut 
necessarium  fuerit  scribere  specialia  vocabularia  et  grammaticas  graeci- 
tatis  Novi  Testamenti. 

Ex  altera  parte  recepta  sunt  vocabula  latina ,  prout  congruit 
scriptoribus  inter  romanos  viventibus:  Krjvooq  =  census  (Mt  22,  17), 
Kaccrap  =  Caesar,  xevrupicov  =  centurio  (Mc  15,  39),  zitXoq  =  titulus 
(Io   19,    19). 

b)  De  notitia  historica.  Evangelistae  obiter  tantum  commemorant 
multa  de  magistratibus  civilibus  et  ecclesiasticis,  ut  evidens  sit  eos  non 
data  opera  incubuisse  studio  harum  rerum.  Niholominus  rerum  et 
personarum  notitia  est  tam  exacta  et  per  alios  fontes  historicos  tam 
bene  confirmata,  ut  intellegi  nequeat,  quomodo  evangelistae  haec  omnia 
noverint,  nisi  aut  ipsi  his  rebus  interfuerint  aut  eas  a  testibus  im- 
mediatis  acceperint.  Ita  e.  g.  quae  Matthaeus  vel  Lucas  narrant  de 
familia  herodiana  et  de  divisione  politica  terrae  palaestinensis,  de  Pontio 
Pilato  et  aliis  personis,  confirmantur  a  Flavio  Iosepho  (Antiq.  I,  17; 
14,   14,  4;   17,  8,  4;    18,   3,   1;   18,   5,   1  sq). 

c)  Tota  vita  socialis  indaeorum  vividis  coloribus  depingitur,  ut 
factiones  pharisaeorum  et  sadducaeorum ,  scribae  et  legis  doctores, 
iudaeorum  in  romanos  odium  et  exspectatio  magni  ^ducis,  qui  eos 
liberaret  a  romanis,  discordia  inter  iudaeos  et  samaritanos.  Haec 
omnia  etiam  apud  Flavium  Iosephum  leguntur,  qui  erat  testis  oculatus 
(Antiq.  12,  1;  17,  2,  4;  18,  1,  2  sqq.  De  bello  iud.  I,  33,  2;  2,  8,  1  ; 
2,   12,   3;  6,   5,  4;  7,  8,   1). 

Consuetudines  iudaeorum  describuntur,  ut  stricta  observatio  sab- 
bati,  frequentes  lotiones  etc.  Matthaeus  de  his  rebus  loquitur  ut  notis 
lectoribus  suis;  Marcus  in  gratiam  lectorum  gentilium  explicationes 
addit  (cf.  e.  g.  Mt  15,  1  sqq  cum  Mc  7,  1  sqq).  Nummi  varii  in 
usu  erant  propter  commixtionem  gentium  in  Palaestina :  romanorum 
nummi  erant  asses  et  denarii  (Mt  10,  29.  Mc  14,  5.  Lc  7,  41); 
iudaeorum  nummi  erant  sicli  (Mt  26,  15);  graecorum  opayjirj,  fxva 
(Lc   15,  8;   19,    16). 

d)  Si  praeterea  memineris,  quomodo  evangelistae  saepe  personarum 
vidtus,  actiones,  motus  tam  minute  describant,  non  artificiose  sed  modo 
valde  simplici  (cf.  e.  g.  Io  13,  4sqq;  18,  3  sqq),  non  poteris  ratio- 
nabiliter  in  dubium  vocare,  quin  vel  ipsi  res  illas  viderint  vel  ab  iis, 
qui  viderant,  acceperint.  Quando  enim  facta  per  multos  testes  inter- 
medios  ad  scriptores  perveniunt,  tam  vividos  colores  amittunt.  Cum 
igitur  quadraginta  annis  post  Christi  mortem  tota  respublica  iudaeorum 
sublata  et  illa,  quae  ab  evangelistis  describuntur,  in  alium  plane  statum 
mutata  essent,  fieri  non  potuit,  ut  posteriores  scriptores  res  tali  modo 
referrent.  Nihilominus  evangelistae  posteriores  nihil  curarunt  de  vitandis 
apparentibus  antilogiis  cum  prioribus,  sed  ingenue  scripserunt  res, 
quales  viderant  vel  a  testibus  audierant.  Ita  falsarii  non  solent  agere. 
Ergo  internis  criteriis  genuinitas  evangeliorum  commendatur. 

114-  Obi.  I.  Scriptores  veteres,  qui  testes  genuinitatis  evangeliorum  in- 
vocantur,  multa  dixerunt,  quae  non  admittuntur  (ut.  e.  g.  de  chiiiasmo),  et  arte 
critica  destituti  erant.     Ergo  non  possunt  haberi  testes  apti. 

Resp.  Dist.  antec. :  Unus  alterve  quasdam  opiniones  habuerunt,  quae 
ab  aliis  non  admittebantur,  et  in  his  rebus  non  sunt  testes  traditionis  uni- 
versalis,  conc.  antec. ;  omnes  unanimiter  aliquid  ut  traditum  docuerunt,  quod 
revera  non  erat  traditum,  neg.  antec.  Unde  neg.  conseq.,  quia  non  est  paritas. 
Illud  ipsum  exemplum  de  chiliasmo  optime  illustrat  differentiam.  Iustinus 
et  Irenaeus  quaedam  dicta  de  felicitate  regni  messianici  litteraliter  accipie- 
bant,  quae  bene  sciebant  ab  aliis  christianis  allegorice  exponi.  Itaque  ipsi 
testantur  alios  aliter  sentire,  et  revera  plurimi  Patres  omnem  chiliasmum 
reiciunt  (cf.  Praelect.  dogm.  IX,  n.  695  sqq).  Contra  vero  quantum  ad 
genuinitatem  evangeliorum,  habetur  omnium  testium  unanimis  consensus. 

Illud  quod  dicitur  de  arte  critica  eatenus  conceditur,  quatenus  Patres 
non  habebant  artem  criticam  scientifice  excultam.  Sed  eos  caruisse  sano 
sensu  critico  naturali,  et  caece  omnia  recepisse,  quae  de  Iesu  Christo  narra- 
bantur,  prorsus  falsum  est.  Multo  plura  sunt  evangelia,  quae  ea  aetate  ut 
spuria  reiecta,  quam  quae  ut  genuina  recepta  sunt.  Cum  Serapion  (episcopus 
antioch.  190 — 211)  audisset  in  ecclesia  rhossensi  in  Cilicia  legi  sub  nomine 
Petri  aliud  evangelium  praeter  quattuor  nostra,  scripsit  ad  illos  fideles :  «Nos, 
fratres,  et  Petrum  et  reliquos  apostolos  perinde  ac  Christum  ipsum  suscipimus. 
Sed  quae  nomen*  illorum  falso  inscriptum  praeferunt,  ea  nos  utpote  gnari  ac 
periti  repudiamus,  quippe  qui  compertum  habeamus  ea  nos .  a  maioribus  mi- 
nime  accepisse»  (Euseb.  H.  E.  6,  12*).  Item  in  Asia  presbyter,  qui  falsum 
scriptum  confecerat,  convictum  et  depositum  esse  narrat  Tertullianus  (De 
bapt.  17).  Usus  critices  etiam  in  fragmento  muratoriano  et  in  aliis  docu- 
mentis  cernitur. 

115«  Obi.  II.  Viri  maximi  et  plane  singulares  solent  post  mortem  nar- 
rationibus  mythicis  vel  legendariis  celebrari.  Ergo  praesumendum  est  non 
omnia,  quae  de  Iesu  Christo  narrantur,  esse  genuina. 

Resp.  Potest  totum  concedi,  neque  tamen  inde  recte  concluditur  evan- 
gelia  nostra  esse  scripta  mythica.  Adsunt  evangelia  apocrypha  (partim 
haeretica,  partim  piae  tantum  curiositati  servientia)  iam  inde  a  saeculo  II 
S.  Irenaeus  ait:  Haeretici  «inenarrabilem  multitudinem  apocryphorum  et 
perperum  [adulterinarum]  scripturarum,  quas  ipsi  finxerunt,  afferunt  ad  stu- 
porem  insensatorum»  (Contra  haer.  1,  20,  1  sq).  Hegesippus  in  opere,  quod 
post  a.  160  edidit,  «agens  de  libris,  qui  apocryphi  dicuntur,  quosdam  eorum 
sua  aetate  a  nonnullis  haereticis  compositos  esse  scribit»  (Euseb.  H.E.  4,22). 
Origenes  ait:  «Ut  sciatis  non  solum  quattuor  evangelia  sed  plurima  esse 
conscripta,  e  quibus  haec,  quae  habemus,  electa  sunt  et  tradita  ecclesiis, 
ex  ipso  prooemio  Lucae  cognoscamus.  .  .  .  Ecclesia  quattuor  habet  evangelia, 
haereses  plurima.  .  .  .  Quattuor  tantum  evangelia  sunt  probata.  .  .  .  In  his 
omnibus  nihil  aliud  probamus  nisi  quod  ecclesia,  i.  e.  quattuor  tantum 
evangelia  recipienda»  (Hom.  1  in  Luc).  Principalis  norma  ad  distinguenda 
genuina  evangelia  ab  apocryphis  erat  traditio  apostolica  et  hoc  sensu  ecclesiae 
auctoritas,  id  quod  brevissime  exprimit  S.  Augustinus  his  verbis:  «Ego 
evangelio  non  crederem,  nisi  me  catholicae  ecclesiae  commoveret  auctori- 
tas»  (Contra  epist.  fundam.  c.  5;  M  42,  176).  Eusebius,  loquens  de  libris 
apocryphis,  ait:  «Quos  quidem  libros  nullus  umquam,  qui  continuata  ab  apo- 
stolis  successione  in  ecclesia  docuit,  in  scriptis  suis  commemorare  dignatus 
est»  ut  fontes  historicos  vel  theologicos  (H.  E.  3,  25). . 

Ergo  si  fabulosae  de  Iesu  Christo  narrationes  necessario  oriebantur, 
hae  exstant  in  libris  apocryphis,  et  si  necessaria  erat  ars  critica  ad  discer- 
nendos  libros  genuinos  a  libris  spuriis,  eam  ecclesia  exercuit  in  reiciendis 
apocryphis.  Ecclesiae  autem  iudicium  fuisse  sanum  omnes  viri  cordati  nunc 
concedunt,  neque  quisquam  est,  qui  contendat  libros  apocryphos  ullo  modo 
in  comparationem  venire  posse  cum  evangeliis  genuinis. 

116.  Obi.  III.    Si  quattuor  evangelia  tam  certo  sunt  genuina,  cur  tot  viri 
eruditi  genuinitatem  eorum  negarunt  vel  in  dubium  vocarunt? 

Resp.  Quia  illi  viri  eruditi  a  priori  negarunt  possibilitatem  factorum 
vere  supernaturalium.  Nemo  autem  consequenter  facta  supernaturalia  negare 
potest,  qui  evangelia  genuina  esse  agnoscit. 

Olim  quidem  nonnulli  conati  sunt  omnia  facta  in  evangeliis  narrata 
naturaliter  explicare,  inter  quos  facile  palmam  tulit  Gottlob  Paulus  (Exe- 
getisches  Handbuch  1830).  Quae  «naturalis»  explicatio  tam  violenta  est,  ut 
omnium,  etiam  rationalistarum,  risu  excepta  sit. 

Illam  irridet  David  Frid.  Strauss  (Das  Leben  Jesu,  kritisch  bearbeitet 
P  24  sqq  41  sq),  qui  ipse  recurrit  ad  theoriam  mythorum.  Sed  quia  mythi 
non  oriuntur  nisi  post  aliquod  tempus,  omni  vi  studuerunt  ostendere  evan- 
gelia  in  lucem  non  prodiisse  nisi  circa  medium  saeculum  secundum  et  esse 
pias  quasdam  fraudes.  Maxime  in  hac  re  eminet  «schola  tubingensis», 
cuius  caput  est  Ferd.  Christ.  Baur  (Kritische  Untersuchungen  iiber  die 
kanonischen  Evangelien  1847).  Sed  eius  theoriae  tam  manifeste  pugnant 
cum  factis  historicis,  ut  ab  omnibus  derelictae  sint  (cf.  Cornely,  Introd.  I, 
743 sqq;  La  science  catholique,  Arras  1894,  906  sqq).  Alii  dein  alias 
theorias  excogitaverunt,  sed  eo  res  devenit,  ut  fere  sit  bellum  omnium  contra 
omnes.  Quia  scilicet  testes  historicos  audire  nolunt,  sed  praeiudicia  sua  ad 
instar  principiorum  ponunt,  ad  concordiam  non  perveniunt,  et  discordia  sua 
signum  certum  erroris  ostendunt.  Ad.  Harnack  aliud  effugium  invenit;  nam 
in  libris  «Chronologie  der  altchristlichen  Literatur»,  «Lukas  der  Arzt»,  aliis 
redit  quidem  in  multis  ad  veterem  traditionem  et  vult  originem  evangeliorum 
synopticorum  et  aliorum  librorum  et  institutorum  primaevae  christianitatis 
quaerendam  esse  in  urbe  Ierusalem  inter  annos  40 — 70,  et  ita  facta,  quae 
narrentur,  admittenda  esse,  sed  iudicia  et  explicationes  evangelistarum  de 
his  factis  a  nobis  acceptari  non  posse,  cum  evangelistae  fuerint  homines 
superstitiosi  et  miraculorum  venatores.  Itaque  fit  reditus  ad  naturalem  ex- 
plicationem ,  sed  minus  crassam  et  artificiose  occultatam.  Terror  ordinis 
supernaturalis,  qui  mentes  horum  hominum  occupat,  non  est  fidus  dux  ad 
inveniendum  verum  (cf.  Praelect.  dogm.  I,  75   115). 

articulus  11. 
DE  INTEGRITATE  EVANGELIORUM. 

Cf.   Cornely,    Introd.    I2  307  sqq ;    Edit.    critic.    N.    T.  Westcoit-Hort  1882    et    deinceps ; 

Tischendorf* ,  1869,  cum  Prolegomenis,  quae  edidit  Gregory  1864 — 1890,  et  eiusdem  Text- 

kritik  des  N.  T.   1900 — 1902;  H.  v.   Soden,  Die  Schriften  des  N.  T.  I,    1902. 

Prop.  XI.   Evangelia  substantialiter  integra  ad  nos  pervenerunt 

117.  Stat.    quaest.     Integritas   alicuius    libri    idem    est    atque  im- 
munitas   a    corruptione.     Integer   est   liber,    in   quo  neque  deest  quid- 

quam,  quod  auctor  scripsit,  neque  additum  quidquam,  quod  non  scripsit, 
neque  verba  vel  sententiae  mutata  sunt.  Integritas  alia  est  substantialis, 
alia  accidentalis.  Quae  distinctio  non  eodem  modo  applicanda  est  ad 
libros  poeticos  vel  rhetoricos  et  ad  libros  historicos  vel  doctrinales. 
Libri  alicuius  poetici  vel  rhetorici  vis  et  dignitas  potest  ita  constare 
in  externa  loquendi  forma,  ut  hac  perdita  liber  substantialiter  corruptus 
sit.  At  si  agitur  de  aestimando  libro  quodam  ut  fonte  historico  vel 
doctrinali,  sola  mutatio  formae,  qua  ipsa  res  non  afficitur,  relinquit 
librum  substantialiter  intactum,  ita  ut  liber  sub  hoc  respectu  maneat 
integer,  etsi  sola  eius  versio  fidelis  supersit.  Item  si  partes  alicuius 
operis  perierunt,  possunt  tamen  partes,  quae  supersunt,  eo  sensu  esse 
integrae,  quod  continent  ea,  quae  auctor  ab  initio  scripsit,  et  immunes 
sunt  a  falsificationibus. 

Evangelistarum  autographa  iam  primis  saeculis  interierunt;  quaestio 
ergo  est  de  solis  apographis.  Ex  quo  tempore  inventa  est  ars  typo- 
graphica,  sine  magna  difficultate  textus  integer  servari  poterat.  Maior 
difficultas  erat,  quamdiu  manibus  describendi  erant  codices.  Unde 
praecipue  quaeritur,  num  in  manuscriptis  codicibus  textus  integer  man- 
serit.  Hoc  eo  facilius  diiudicari  potest,  quo  plures  adsunt  codices  e 
variis  mundi  partibus,  et  quo  magis  codices  ascendunt  usque  ad  vetusta 
tempora.  Alia  adiumenta  criticae  textualis  sunt  versiones  evangeliorum 
in  linguas  alias,  praesertim  si  sunt  valde  veteres ;  dein  citationes  factae 
ex  evangeliis  a  Patribus  et  posterioribus  scriptoribus.  Haec  omnia, 
si  inter  se  comparantur,  praebent  facultatem  cognoscendi,  quis  fuerit 
textus  primitivus.  Nam  fieri  non  potest,  ut  eaedem  corruptiones  in 
omnia  exemplaria,  omnes  versiones,  omnes  citationes  ubique  terrarum 
irrepant.  Ergo  ea,  quae  ubique  invenientur,  certe  integra  manserunt. 
Ubi  vero  sunt  diversae  lectiones,  secundum  praecepta  critica  discer- 
nendum  est,  quae  lectiones  sint  certo  vel  probabiliter  genuinae,  quae 
vero  certo  vel  probabiliter  falsae  vel  dubiae.  Ergo  eadem  via  inte- 
gritas  evangeliorum  stabilienda  est  atque  aliorum  librorum  antiquorum, 
sed  eminent  evangelia  prae  omnibus  aliis  libris  antiquis  numero  et 
vetustate  codicum.  Inquisitiones  quoque  criticae  iam  saepe  diligen- 
tissime  factae,  lectiones  variantes  collectae,  ex  earum  comparatione 
editiones  criticae  factae  sunt,  ut  cum  certitudine  de  hac  re  iudicare 
possimus. 

Dicimus  igitur,  etsi  ingens  numej'us  lectionum  variantium  adsit 
(numerant  usque  ad  120000  in  toto  Novo  Testamento),  textus  substantia- 
liter  mansit  integer,  quod  attinet  facta  et  doctrinam  Christi,  de  quibus  in 
hoc  tractatu  agitur.  Variantes  lectiones  plurimae  sunt  manifesti  lapsus 
calami,  aliae  spectant  solam  orthographiam,  formas  grammaticas,  omis- 
sionem  vel  positionem  articuli,  ordinem  verborum,  alias  minutias,  quibus 
sensus  non  mutatur.  Censent  Westcott  et  Hort,  si  sensus  spectetur, 
vix  millesimam  partem  Novi  Testamenti  esse  incertam  (The  New  Testa- 
ment,   introd.  p.  2).    Sunt  in  evangeliis  quattuor  tantum  loci,  qui  quoad 

rem  ipsam  in  quaestionem  veniunt,  si  agitur  de  critica  textuali:  Lc 
22,  43  sq,  ubi  sermo  est  de  sudore  sanguineo  Christi;  Io  5,  4,  de  an- 
gelo  descendente  in  piscinam,  et  Io  8,  1  — 11,  ubi  sermo  est  de 
muliere  adultera,  qui  tres  textus  in  tractatu  apologetico  non  sunt  ne- 
cessarii.  Quartus  locus  est  finis  evangelii  Marci  (16,  9sqq),  quem 
ab  alia  manu  appositum  esse  volunt.  Hic  textus  est  quidem  alicuius 
momenti  in  re  apologetica ;  attamen  ea,  quae  in  textu  dicuntur,  etiam 
aliis  locis  certe  genuinis  evangeliorum  dicuntur;  dein  vero  illi  versus, 
etsi  ab  alio  additi  sint,  tamen  apostolorum  aetate  scripta  sunt  (qui- 
dam  Aristoni  vel  alii  discipulo  apostolorum  tribuunt)  et  a  scriptoribus 
saeculi  II  iam  citantur. 

His  praemissis  inspiciamus  rationes,  ob  quas  evangelia  substantia- 
liter  integra  esse  dicenda  sunt. 

118.  Arg.  Illi  libri  integri  dicendi  sunt,  quorum  integritas  probatur 
magno  numero  testium  et  ab  initio  fuit  obiectum  singularis  curae 
eorum,  quorum  intererat  servare  integros  illos  libros.  Atque  id  valet 
de  evangeliis.     Ergo  evangeiia  dicenda  sunt  integra. 

Prob.  min.  a)  Plus  ter  milleni  codices  noti  sunt,  ex  quibus  alii 
totum  Novum  Testamentum,  alii  partes  tantum  vel  fragmenta  con- 
tinent.  Quorum  vetustissimi  sunt  qui  maiusculis  litteris  scripti  sunt; 
et  ex  his  circiter  114  antiquiores  sunt  saeculo  X,  quattuor  attribuuntur 
saeculis  IV  et  V:  Vaticanus,  Sinaiticus,  Alexandrinus,  Ephraem  re- 
scriptus.  Vaticanus  et  Sinaiticus  completa  evangelia  continent.  In  Alexan- 
drino  totum  fere  deest  evangelium  Matthaei,  pauca  e  Ioanne  desunt. 
Cantabrigiensis  saeculi  VI  tota  fere  evangelia  habet,  quem  critici 
censent  eam  textus  formam  exhibere,  quae  saeculo  III  in  maiore  parte 
ecclesiae  in  usu  fuerit.  Sangallensis  saeculi  IX  omnia  evangelia  habet 
et  valde  affinis  est  Cantabrigiensi.  Alii  codices  evangeliorum  sunt 
Laudianus  saeculi  VI  vel  VII,  Rossanensis  saeculi  VI,  Basileensis  sae- 
culi  VIII,  Harleianus  et  Hamburgensis  saeculi  IX  vel  X,  Cyprius  sae- 
culi  IX.  Ad  quos  accedunt  pluries  centeni  codices  evangeliorum 
minusculis  litteris  conscripti. 

Iam  quid  sibi  velit  hic  magnus  numerus  antiquorum  codicum 
facilius  intellegimus,  si  meminerimus,  quantopere  codices  auctorum  ve- 
terum  profanorum  tam  graecorum  quam  latinorum  numero  et  anti- 
quitate  inferiores  sint.  E.  g.  Caesaris  codices  sunt  unus  e  saeculo  IX, 
pauci  e  saeculis  X — XII.  Magna  pars  Annalium  Taciti  in  uno  tantum 
codice  exstat.  Illorum  scriptorum,  qui  saepissime  legebantur,  minus 
quam  trecenti  codices  exsistunt,  et  hi  omnes  ab  aetate  illorum  scrip- 
torum  multo  magis  remoti  sunt  quam  codices  evangeliorum  ab  evan- 
gelistis.  Codices  Sinaiticus  et  Vaticanus  ab  evangelistis  annis  circiter 
trecentis  distant.  A  Caesare  autem  primus  codex  integer  900  circiter 
annis  distat,  a  Thucydide  1300  annis,  et  simile  quid  de  aliis  historicis 
profanis  veteribus   valet.     Solius  Livii    primus   codex  (minime  integer) 

400    tantum    annis    distat.     Itaque  si  integritas  profanorum  scriptorum 
non  vocatur  in  dubium,  a  fortiori  integritas  evangeliorum  admittenda  est. 

b)  Multae  versiones  evangeliorum  in  varias  linguas  exstant,  ex 
quibus  quaedam,  ut  Sahidica  et  vetus  Syriaca  tertio  vel  secundo  sae- 
culo  factae  sunt.  Latina  versio,  quae  in  Vulgata  legitur,  est  vetus 
versio  a  S.  Hieronymo  correcta.  Hae  versiones  ad  textum  critice  di- 
iudicandum  plurimum  iuvant,  et  conclusio  certa  ex  earum  comparatione 
facta  rursum  est  integritas  substantialis  evangeliorum. 

c)  Tandem  in  operibus  Patrum  et  scriptorum  ecclesiasticorum  iam 
tribus  primis  saeculis  tot  inveniuntur  excerpta  vel  citata  ex  evangeliis, 
ut  ex  iis  evangelia  fere  reconstrui  possint.  Revocetur  praeterea  in 
memoriam  lectionem  publicam  evangeliorum  in  conventibus  christia- 
norum,  iam  a  Iustino  testificatam,  semper  fuisse  in  usu.  Inde  fiebat, 
ut  fideles  non  raro  accuratam  eorum  notitiam  haberent  et  quamlibet 
corruptionem  statim  animadvertere  possent.  Narrat  vS.  Augustinus 
magnam  commotionem  in  populo  factam  esse,  quod  episcopus  quidam 
novam  Hieronymi  versionem  in  ecclesia  legisset  (Epist.  71,  n.  5).  Etiam 
ex  modo,  quo  SS.  Patres  evangelia  citant,  satis  apparet  eos  saepe  me- 
moriter  citare,  non  e  libris  describere.  Iamvero  evangelia  citari  coepta 
sunt  mox  postquam  in  lucem  prodierunt,  qua  re  etiam  differunt  ab 
auctoribus  profanis;  nam  e.  g.  Herodoti  mentio  prima  fit  centum  annis 
post  eius  obitum  ab  Aristotele,  secunda  a  Cicerone,  i.  e.  post  quadrin- 
gentos  annos.  Thucydides  primum  allegatur  a  Cicerone,  i.  e.  post 
annos  amplius  trecentos.     Idem  valet  de  aliis  scriptoribus. 

d)  Non  ideo  negamus  corruptiones  textus  iam  primis  saeculis  acci- 
disse  (cf.  Cornely,  Introd.  I,  n.  111);  sed  ut  ex  editionibus  criticis 
patet,  tales  sunt  corruptiones,  ut  in  evangeliis  ne  unum  quidem  factum 
alicuius  momenti  in  vita  Christi  vel  ulla  eius  doctrina  in  dubium  vo- 
cetur.  Dein  vero  episcopi  summa  cura  vigilarunt ,  ne  corruptiones 
latius  serperent,  praesertim  si  mente  haeretica  factae  erant.  Ita  e.  g. 
contra  adulterationem  evangelii  Lucae  per  Marcionem  factam  tam  vehe- 
menter  pugnarunt,  ut  Marcionis  opus  plane  disparuerit.  Iam  ^S.  Irenaeus 
reclamat,  quod  valentiniani  in  Mt  II,  27  ordinem  verborum  inver- 
terint  (Contra  haer.  4,  6),  et  provocat  ad  «accurata  et  antiqua  anti- 
grapha»  (ibid.  5,  30).  Ex  hoc  et  aliis  similibus  factis  patet,  quam  diffi- 
cile  fuerit  vel  unam  sententiam  mutare  aliis  non  advertentibus  et  repu- 
gnantibus.  Nonnulli  quoque  viri,  ut  Hesychius  et  Lucianus,  maxime 
vero  ^.  Hieronymus,  singularem  operam  impenderunt,  ut  sacer  textus, 
etiam  in  accidentalibus,  suae  integritati  restitueretur,  quem  laborem 
multi  viri  docti  sequentium  saeculorum  usque  ad  nostra  tempora  sus- 
ceperunt.  Quorum  laborum  fructus  is  quoque  est,  ut  certo  sciamus 
evangelia  per  saeculorum  cursum  substantialiter  integra  usque  ad  nos 
pervenisse.  Neque  quisquam  hoc  negat  nisi  illi  infideles,  qui  ob  alias 
prorsus  rationes  impugnantes  veritatem  christianae  religionis,  in  critica 
Novi  Testamenti  sunt  plane  peregrini. 

11 9.  Obi.  I.  Etiam  adhibitis  omnibus  adiumentis  criticis  non  pervenimus 
nisi  forte  ad  eam  evangeliorum  formam,  quae  saeculo  II  in  usu  fuit.  Atqui 
praecedenti  tempore  poterant  multa  in  evangelia  irrepere,  quae  ab  evan- 
gelistis   scripta   non   erant.     Ergo   non   constat   de  evangeliorum  integritate. 

Resp.     Conc.  mai.    Ad  min.  haec  dicenda  sunt : 

a)  Corruptiones  non  sunt  gratis  affirmandae  neque  supponendae  sed 
probandae.  Quae  probationes  hucusque  allatae  non  sunt,  immo  excluduntur, 
quia  plane  improbabile  est  christianos  omnes  tacite  passos  esse,  ut  libri 
principales  religionis  christianae  ita  corrumperentur. 

b)  Plane  intellegi  nequit,  quomodo  tales  corruptiones  omnes  ubique 
codices  potuerint  ita  pervadere,  ut  nullum  vestigium  prisci  textus  perman- 
serit  in  mundo.  Revera  nihil  umquam  auditum  est  de  textu  evangeliorum 
a  nostro  textu  substantialiter  diverso,  quamquam  SS.  Patres  iam  saeculo  II 
incipiunt  loqui  contra  corruptiones  accidentales.  Uniformitas  textus  evan- 
geliorum  inde  ab  exeunte  saeculo  II  explicari  nequit,  si  antea  textus  sub- 
stantialiter  alius  legebatur  in  ecclesia.  Cum  ne  inter  primos  quidem  Patres 
ullus  sermo  vel  ulla  suspicio  sit  de  textu  diverso,  talis  textus  non  exstitit. 
Etiam  ea,  quae  supra  (n.  112  sq)  dicta  sunt  de  internis  criteriis  genuinitatis, 
excludunt  posteriorem  mutationem  substantialem,  quae  se  non  mox  ut  talem 
prodidisset. 

120.  Obi.  II.  In  evangeliis  narratur  institutio  ecclesiae,  sacramentorum, 
aliarum  rerum  a  Christo  facta.  Atqui  hae  res  non  a  Christo  institutae  sed 
postea  paulatim  ortae  sunt.  Ergo  illae  narrationes  sunt  corruptio  primi- 
tivorum  evangeliorum. 

Resp.  Dist.  min.:  Haec  est  theoria  modernistarum  (cf.  Denz.  n.  2015  sqq 
2054  sqq  2088  2100),  conc.  min. ;  hoc  est  factum  historicum,  neg.  min.  Et 
neg.  conseq. 

ARTICULUS  III. 
DE  CREDIBILITATE  EVANGELIORUM. 

Cf.  H.  Wallon,   De  la   croyance  due    a  1'evangile 2,    Paris    1866;    H.  Boese,    Die  Glaub- 

wiirdigkeit  der  Evangelien,    Freiburg   1895;     F-  Vigouroux,    Les  Livres  Saints  IV,    1.   5, 

qui  veracitatem  singulorum  evangelistarum  demonstrat. 

Prop.  XII.     Scriptores  evangeliorum  sunt  fide  digni. 

121.  Stat.  quaest.  Cum  evangelia  -sint  genuina  et  substantialiter 
integra,  ad  hoc  ut  sint  fontes  fidei  historicae,  unum  adhuc  requiritur, 
ut  eorum  scriptores  tales  sint,  quibus  tuto  fidere  possimus.  Fidendum 
autem  est  iis,  qui  possunt  et  volunt  dicere  verum.  Ergo  demonstran- 
dum  est  evangelistas  esse  tales  testes. 

Qui  dicunt  evangelia  fallendi  studio  esse  conscripta,  ut  Reimarus, 
Ferd.  Chr.  Baur,  alii,  potius  negant  genuinitatem,  et  dicunt  evangelia 
esse  saeculo  II  confecta  et  evangelistis  supposita.  Ab  hac  sententia 
non  multum  absunt  modernistae,  ut  Loisy  (Les  evangiles  synoptiques), 
qui  asserunt  iam  ab  ipsis  scriptoribus  in  evangeliis  multa  esse  relata, 
quae  cum  doctrina  Christi  non  consentiant,  et  usque  ad  canonem  de- 
finite    constitutum  evangelia  continuis  mutationibus  fuisse  obnoxia,    ut 

in  iis  non  iam  appareat  «Christus  historiae»  sed  «Christus  fidei»,  aChristo 
historico  valde  diversus  (cf.  Denz.  n.  2013  sqq  2096).  Contra  has 
theorias  complures  scripserunt,  ut  e.  g.  M.  Lepin  (Les  theories  de 
M.  Loisy,  Paris  1908).  Modernistae  partim  genuinitatem,  partim  in- 
tegritatem,  partim  credibilitatem  evangeliorum  in  dubium  vocant,  ni- 
tentes  non  rationibus  historicis  sed  hypothesibus  aprioristicis,  quas  pro 
postulatis  artis  criticae  haberi  volunt.  Nos  probata  genuinitate  et 
integritate  evangeliorum  hic  unice  quaerimus,  num  eorum  scriptores 
potuerint  et  voluerint  dicere  verum. 

122.  Arg.  Scriptores  evangeliorum  sunt  fide  digni,  si  potuerunt 
et  voluerunt  dicere  verum.  Atqui  potuerunt  et  voluerunt  dicere  ve- 
rum.     Ergo. 

Prob.  min.  a)  Evangelistae  vel  diserte  affirmant  vel  tacite  sup- 
ponunt  se  referre  verafacta  historica.  S.  Lucas  ait:  «Visum  est  et  mihi, 
assecuto  omnia  a  principio  diligenter,  ex  ordine  tibi  scribere,  optime 
Theophile,  ut  cognoscas  eorum  verborum,  de  quibus  eruditus  es,  veri- 
tatem»  (1,  3  sq).  6".  Ioannes  ait :  «Multa  quidem  et  alia  signa  fecit 
Iesus  in  conspectu  discipulorum  suorum,  quae  non  scripta  sunt  in  libro 
hoc.  Haec  autem  scripta  sunt,  ut  credatis,  quia  Iesus  est  Christus» 
(20,  30  sq).  Et  in  fine  evangelii:  «Hic  est  discipulus  ille,  qui  testi- 
monium  perhibet  de  his  et  scripsit  haec;  et  scimus,  quia  verum  est 
testimonium  eius»  (21,  24;  cf.  19,  35  et  1  Io  1,  1  sqq).  Sed  et  Mat- 
thaeus  et  Marcus  scribunt  sicut  ii,  qui  referunt  facta  historica,  et  qui 
volunt  docere  homines,  quid  de  factis  et  dictis  Christi  sciendum  vel 
credendum  sit.  Hoc  modo,  non  aliter,  non  ut  fictas  narrationes,  ab 
initio  et  per  omnia  subsequentia  saecula  ecclesia  eorum  scripta  accepit 
et  intellexit,  et  ea  ut  regulam  fidei  et  morum  habuit. 

b)  Evangelistae  poterant  dicere  veritatem  rerum,  quas  narrabant. 
Nam  secundum  ea,  quae  supra  (n.  108)  audivimus,  Matthaeus  et  Io- 
annes  erant  discipuli  Domini ;  Marcus  scripsit  evangelium,  quod  Petrus 
praedicavit;  Lucas  praeter  Pauli  praedicationem  testes  immediatos  se- 
cutus  est.  Ea,  quae  narrant,  ut  plurimum  facta  sunt  in  publico  coram 
multis  hominibus,  iisque  non  feris  et  incultis,  sed  iudaeis,  graecis,  ro- 
manis.  Res,  quae  narrantur,  omnes  fere  eae  sunt,  quae  a  quolibet 
homine  sanis  sensibus  instructo  videri  vel  audiri  poterant.  Si  quaedam 
excipiuntur,  ut  quae  de  infantia  Christi  narrantur,  poterant  haec  disci 
ab  hominibus  fide  dignis.  Ceterum  haec  minoris  momenti  sunt  in 
tractatu  apologetico.  Etiam  plurima  miracula  erant  facta  sensibilia, 
quae  facile  percipi  poterant,  ut  quando  caecus  natus  vel  alii  aegroti 
subito  curabantur,  quando  quinque  milia  hominum  quinque  panibus 
saturabantur,  quando  aqua  mutata  est  in  vinum,  quando  Christus  ambu- 
labat  super  aquas.  Doctrina  quoque  Christi  ea  erat,  quae  toti  populo 
proponebatur,  non  doctis  et  selectis  hominibus.  Poterant  igitur  evan- 
gelistae  hanc  doctrinam  recte  accipere  et  reddere,  etsi  forte  non  statim 

totam  vim  eius  penetrabant.  Res  quidem  erant  sublimes,  forma  autem 
simplex.  Ergo  nulla  ratio  est  suspicandi  evangelistas  esse  deceptos 
in  referendis  factis  et  doctrina  Christi. 

c)  Neque  evangelistae  poterant  decipere.  Aderant  enim  multi 
testes  rerum,  quas  referunt.  Iesus  ipse  dixit  ad  Annam:  «Ego  palam 
locutus  sum  mundo,  ego  semper  docui  in  synagoga  et  in  templo,  quo 
omnes  iudaei  conveniunt,  et  in  occulto  locutus  sum  nihil.  Quid  me 
interrogas?  Interroga  eos,  qui  audierunt  quid  locutus  sim  ipsis;  ecce 
hi  sciunt  quae  dixerim  ego»  (Io  18,  20  sq).  S.  Petrus  ad  iudaeos 
ait:  «Viri  israelitae,  audite  verba  haec:  Iesum  Nazarenum,  virum  ap- 
probatum  a  Deo  in  vobis  virtutibus  et  prodigiis  et  signis,  quae  fecit 
Deus  per  illum  in  medio  vestri,  sicut  et  vos  scitis,  hunc  .  .  .  inter- 
emistis»  (Act  2,  22  sq).  Et  S.  Paulus  ad  Festum:  «Scit  de  his  rex 
[Agrippa]  .  .  . ;  latere  enim  eum  nihil  horum  arbitror ;  neque  enim  in 
angulo  quidquam  horum  gestum  est»  (Act  26,  26).  Cum  tot  testes 
essent  inter  vivos,  quando  evangeha  scribebantur,  non  tacuissent,  si 
evangelistae  falsa  narrassent.  Ceterum  quae  ex  Actibus  apostolorum 
et  aliis  scriptis  Novi  Testamenti  de  vita  et  doctrina  Christi  colliguntur, 
consentiunt  cum  evangeliis.  Irrationabiliter  autem  supponeretur  omnes 
illos  scriptores  esse  deceptos  vel  deceptores,  neque  a  quoquam  eorum 
deceptionem  esse  detectam. 

Neque  poterant  evangelistae  excogitare  doctrinam  tam  alienam 
ab  ideis  hominum  illius  aetatis  et  jingere  virum  tam  praestantem  verbo 
et  opere  et  simul  tam  diversum  ab  hominibus ,  qui  tunc  apud  vulgus 
erant  in  veneratione.  Iesu  Christi  vita  et  doctrina  est  miraculum  or- 
dinis  moralis,  quod  nisi  factum  esset,  evangelistae  patrassent  ipsi  mira- 
culum  fingendo  aliquid,  cuius  simile  neque  antea  neque  postea  fuit  in 
mundo.  Si  vita  et  doctrina  Christi  inventa  est  ab  otiosis  hominibus, 
numquam  magis  miranda  fraus  nec  cum  magis  prospero  eventu  facta 
est.  Nam  nobilissima  doctrina,  firmissima  fides,  virtutes  egregiae 
christianorum,  eversio  religionis  gentilis,  cum  patriis  moribus  intime 
nexae,  propagatio  et  firmitas  religionis  christianae,  tot  impugnationibus 
et  persecutionibus  usque  ad  nostra  tempora  superioris,  brevi,  perfecta 
mutatio  totius  ordinis  moralis  et  socialis  fictione  quorundam  hominum 
indoctorum  effecta  est.  Haec  qui  admittit,  multo  maiore  credulitate 
praeditus  est,  quam  postulat  fides  christiana. 

d)  Deerat  evangelistis  motivum  decipiendi.  Nemo  gratis  praesu- 
mendus  est  mendax  sed  probandus.  Atqui  non  solum  non  probatur 
fraudulenta  mens  evangelistarum ,  sed  potius  excluditur.  Nam  prae- 
dicare  Christum  erat  illis  temporibus  res  periculi  plena.  Carceres,  poe- 
nae,  mors  tam  a  iudaeis  quam  a  gentilibus  parabantur  discipulis  Christi, 
et  maxime  praedicatoribus  doctrinae  eius  (cf.  Act  4,  1  sqq;  5>  l7  sqq  J 
6,  1  sqq;  12,  isqq;  16,  19  sqq).  Ergo  non  spes  lucri  temporalis, 
non  honoris,  non  favoris  hominum  neque  simile  quid  poterat  evan- 
gelistas  impellere  ad  decipiendos  homines  per  falsas  narrationes.    Simul 

fraude  sua  gravissimas  a  Deo  poenas  meruissent.  Quod  S.  Paulus  de 
se  ait,  hoc  valet  de  omnibus:  Si  doctrina,  quam  praedicamus,  falsa 
est,  «inanis  est  praedicatio  nostra,  inanis  est  et  fides  vestra,  invenimur 
autem  et  falsi  testes  Dei.  ...  Si  in  hac  vita  tantum  in  Christo  sperantes 
sumus,  miserabiliores  sumus  omnibus  hominibus.  .  .  .  Ut  quid  et  nos 
periclitamur  omni  hora?  Si  secundum  hominem  ad  bestias  pugnavi 
Ephesi,  quid  mihi  prodest?  .  .  .  Manducemus  et  bibamus;  cras  enim 
moriemur»  (i  Cor  15,  14  sq  19  30  32).  Sed  quia  tam  firmiter  per- 
suasum  erat  apostolis  et  eorum  discipulis  de  veritate  rerum,  quas  prae- 
dicabant,  propterea  cum  gaudio  ignominiam,  dolores,  mortem  pro  Christo 
subibant.     Ita  autem  non  agunt  deceptores. 

e)  Tandem  modus  narrandi  indicat  homines  veridicos.  Est  enim 
simplex  et  liber  ab  omni  fuco.  Scribunt  contra  malas  cupiditates  ho- 
minum,  postulant  despectum  mundi  et  sui  abnegationem.  Non  tacent 
ea,  quae  ipsis  vel  magistris  suis  vel  rei,  quam  commendant,  dedecori 
sunt,  ut  negotium  Matthaei,  iudaeis  detestabile,  imperfectiones  aposto- 
lorum,  proditionem  Iudae,  negationem  Petri,  fugam  omnium  discipu- 
lorum,  ignominiosa  omnia,  quae  Christus  passus  est,  reiectionem  po- 
puli  israelitici,  eversionem  futuram  urbis  Ierusalem.  Etiam  ea,  quae 
maxime  mira  vel  dira  sunt,  pacate,  sine  animi  commotione,  sine  decla- 
mationibus  referunt.  Comparetur  modus,  quo  Flavius  Iosephus  de 
iudaeis  loquitur,  cum  modo,  quo  evangelistae  loquuntur;  statim  appa- 
rebit,  quanta  difTerentia  sit  inter  causidicum  et  sincerum  veri  narratorem. 

Itaque  certum  est  evangelistas  et  potuisse  et  voluisse  dicere  verum, 
et  evangelicas  narrationes  esse  fide  dignas. 

123«  Obi.  I.  Illi  scriptores  non  sunt  fide  digni,  qui  easdem  res  diverso 
modo  referunt.  Atqui  evangelistae  easdem  res  ita  narrant,  ut  eorum  nar- 
rationes  inter  se  conciliari  non  possint.     Ergo  non  sunt  fide  digni. 

Resp.  Cum  interim  non  agatur  de  evangelistis  ut  scriptoribus  inspiratis 
sed  simpliciter  ut  historicis,  dist.  mai. :  Illi  scriptores  non  sunt  fide  digni, 
saltem  non  omnes,  qui  easdem  res  referunt  modo  tam  diverso,  ut  facta  et 
doctrina  substantialiter  alia  evadant,  conc.  mai. ;  qui  solum  difierunt  in  mi- 
nutis  et  accidentalibus,  quibus  substantia  rei  non  afficitur,  non  sunt  fide 
digni,  neg.  mai.  Vix  umquam  vel  numquam  accidit,  ut  varii  scriptores,  multa 
singularia  referentes,  omnia  usque  ad  minutissima  plane  eodem  modo  referant, 
quia  modus  concipiendi  res  et  modus  exprimendi  concepta  est  singulis  pro- 
prius,  et  quia  homines,  videntes  idem  factum  vel  audientes  eadem  verba, 
solent  quidem  substantiam  rei  omnes  percipere,  sed  unus  ad  haec,  alius  ad 
illa  accidentalia  magis  attendit.  Neque  tamen  a  prudentibus  ideo  eorum 
fides  in  dubium  vocatur.  Immo  evangelistae,  si  voluissent  decipere,  dili- 
genter  studuissent  evitare  omnem  speciem  dissensus  a  narratione  ceterorum 
evangelistarum.  Quod  cum  non  fecerint,  eo  magis  commendatur  eorum 
sinceritas. 

Dist.  min. :  Evangelistae  inter  se  discrepant  quoad  accidentalia  et 
minuta,  trans.  min. ;    quoad  substantialia  et  gravia,  neg.  min.     Non  alia  vita 

et  doctrina  Christi  apud  varios  evangelistas  legitur  sed  eadem;  et  etiam 
quoad  multa  secundaria  apparens  discordia  ad  harmoniam  reduci  potest. 
Quodsi  hoc  fieri  cum  certitudine  nequit  quoad  omnia,  sunt  tamen  solutiones 
saltem  probabiles,  id  quod  in  quaestionibus  historicis  saepe  totum  est,  quod 
prudenter  postulatur. 

124.  Obi.  II.  Saltem  Ioannis  evangelium  ab  evangeliis  synopticis  ita  dis- 
crepat,  ut  Iesus  Christus  plane  alius  videatur  esse  in  quarto  evangelio  atque 
in  tribus  primis  evangeliis.  Ergo  saltem  quartum  evangelium  non  videtur 
esse  fons  historicus  fide  dignus. 

Resp.  Cum  Ioannes  alios  lectores  supponat  et  ad  alium  finem  scripserit 
atque  synoptici,  nihil  mirum  in  eo  est,  quod  aliam  materiam  elegit  et  alio 
dicendi  genere  utitur.  Ioannes  enim,  scribens  circa  finem  saeculi  I  ad  eos, 
qui  iam  diu  erant  christiani,  eos  praemonet  contra  errores  quorundam  hae- 
reticorum,  qui  divinitatem  Christi  negabant,  ut  apparet  ex  prima  epistula 
Ioannis  et  ex  testimoniis  Patrum:  Irenaei  (Contra  haer.  3,  11),  Epiphanii 
(Haer.  51,  12;  69,  23),  Hieronymi  (De  vir.  ill.  9).  Ob  hunc  finem  Ioannes 
non,  ut  synoptici,  ea  elegit,  quae  Iesus  in  Galilaea  dixit  ad  communem  po- 
pulum,  sed  ea,  quae  in  Iudaea  disputavit  contra  legis  doctores.  Intellegitur 
autem,  cur  Iesus  aliter  loquatur  ad  doctos,  aliter  ad  indoctos.  Eadem  diver- 
sitas  etiam  apud  synopticos  manifestatur,  quando  Christus  loquitur  ad  phari- 
saeos  (cf.  Mt  12,  24sqq;  15,  1  sqq;  Mc  7,  1  sqq ;  11,  27  sqq).  Item  apud 
Ioannem  Christus  aliter  loquitur  cum  Nicodemo,  aliter  cum  muliere  Sama- 
ritana  (Io  3,  1  sqq;  4,  5  sqq).  Quod  rationalistae  saepe  dixerunt,  apud 
Ioannem  praedicari  divinitatem  Christi,  apud  synopticos  Christum  non  esse 
nisi  hominem  insignem,  est  manifeste  falsum;  et  etiam  ipsi  rationalistae 
magis  magisque  concedunt  Christum  synopticorum  esse  ens  divinum  (cf. 
Knabenbauer,  Commentar.  in  Ioan.  2  33  sqq). 

Quomodo  potuit  S.  Ioannes  tam  longas  orationes  Christi,  quas  narrat, 
memoria  tenere?  Respondetur  potuisse  S.  Ioannem  res,  quae  illis  orationibus 
continentur,  memoria  retinere,  quia  erant  res  gravissimae,  quae  a  Iesu  gra- 
vissime  inculcabantur,  ita  ut  memoriae  discipuli  firmissime  imprimerentur. 
Sed  etsi  Ioannes  sensum  Christi  fideliter  refert,  forma  tamen  et  constructio 
verborum  ipsius  est,  qui  ea,  quae  aramaice  audierat,  graece  reddit.  Unde 
non  semper  verbotenus  dicta  Christi  proponit,  etsi  sine  dubio  saepe  quoque 
ipsa  Domini  verba  evangelista  exacte  graece  vertit  (cf.  Knabenbauer  l.c.  54  sq). 

Quod  vero  attinet  singulas  quaestiones  de  conciliando  evangelio  Ioannis 
cum  evangeliis  synopticis,  videantur  Introductiones  in  S.  Scripturam  et  com- 
mentarii.  Quomodocumque  singulae  quaestiones  solvuntur,  eadem  substantialiter 
manet  vita  et  doctrina  Christi,  id  quod  nobis  in  hoc  tractatu  omnino  sufficit. 

125.  Schol.  Testimonia  quorundam  scriptorum  veterum  non 
christianorum. 

Primis  temporibus  religio  christiana  relative  paucos  et  ignotos 
cultores  habebat,  de  quibus  nihil  curabant  scriptores  exteri.  Cum  vero 
paulatim  eorum  numerus  crevisset  et  novus  cultus  partim  admirationis, 
partim  odii  et  persecutionis  obiectum  factus  esset,  coeperunt  etiam 
scriptores,  qui  non  erant  christiani,  de  hac  re  loqui.  Quorum  quaedam 
saltem  dicta  audiamus. 

Iudaeus  Flavius  Iosephus  (f  post  93)  haec  scribit:  «Eo  etiam 
tempore  fuit  Iesus,  vir  sapiens,  si  tamen  virum  eum  appellare  fas  est. 
Fuit  enim  mirabilium  operum  efTector,  magister  hominum,  qui  verum 
cum  voluptate  accipiunt,  multosque  iudaeos,  multos  item  gentiles  ad  se 
pellexit.  Hic  erat  Christus.  Quem  cum  Pilatus,  ab  hominum  nostrorum 
primis  delatum,  crucis  supplicio  addixisset,  eum  tamen  amare  non  de- 
sierunt  qui  primum  amaverant.  Apparuit  enim  tertio  die  redivivus, 
divinis  vatibus  et  haec  et  mille  alia  de  eo  miranda  effatis.  Atque  ab 
eo  denominata  christianorum  natio  durat  usque  ad  hunc  diem»  (Antiq. 
18,  3,  3).  Nullus  est  codex  Iosephi,  in  quo  verba  non  exstant;  omnes 
veteres  versiones  ea  repetunt,  veteres  scriptores,  ut  Eusebius  (H.  E. 
1,  11),  ea  allegant.  Ergo  externa  criteria  stant  pro  genuinitate.  Ob- 
iciunt  Iosephum  non  potuisse  ita  loqui.  At  hoc  gratis  asseritur  (cf.  Prae- 
lect.  dogm.  I,  n.  138).  Habentur  etiam  testimonia  Iosephi  de  Ioanne 
Baptista  et  de  Iacobo,  fratre  Domini  {Kirch,  Enchir.  n.  6  sq). 

Tacitus  (f  119)  de  Nerone  ait:  «Abolendo  rumori  [quo  dicebatur 
auctor  incendii  a.  64  p.  Chr.  facti]  Nero  subdidit  reos  et  quaesitissimis 
poenis  afTecit,  quos  per  flagitia  invisos  vulgus  christianos  appellabat. 
Auctor  nominis  eius,  Christus,  Tiberio  imperitante  per  procuratorem 
Pontium  Pilatum  supplicio  afTectus  erat.  Repressaque  in  praesens  exi- 
tiabilis  superstitio  rursus  erumpebat,  non  modo  per  Iudaeam,  originem 
eius  mali,  sed  per  urbem  etiam,  quo  cuncta  undique  atrocia  aut  pudenda 
confluunt  celebranturque»   (Annal.    15,  44). 

Plinius  iunior  (f  113)  iudiciali  inquisitione  in  christianos  facta, 
ad  Traianum  imperatorem  scribit:  «Affirmabant  hanc  fuisse  summam 
vel  culpae  suae  vel  erroris,  quod  essent  soliti  stato  die  ante  lucem  con- 
venire  carmenque  Christo  quasi  Deo  dicere  secum  invicem  seque  sacra- 
mento  non  in  scelus  aliquod  obstringere,  sed  ne  furta,  ne  latrocinia, 
ne  adulteria  committerent,  rie  fidem  fallerent,  ne  depositum  appellati 
abnegarent.  Quibus  peractis  morem  sibi  discedendi  fuisse  rursusque 
coeundi  ad  capiendum  cibum,  promiscuum  tamen  et  innoxium»  (Epist. 
1.  10,  ep.  96).  Responsum  Traiani  apud  Kirch  (Enchir.  n.  25),  ubi 
etiam  habentur  dicta  Adriani  imperatoris  (n.  30  32  45  52)  et  Suetonii 
(n.   33  sq).     Cf.  Wihners,  De  religione  revelata  319  sqq. 

Cum  iam  magis  propagata  esset  religio  christiana,  coeperunt  scrip- 
tores  gentiles  maiora  opera  contra  eam  edere,  ut  saeculo  II  Celsus, 
saeculo  III  Porphyrius  et  Hierocles ,  ultimus  saeculo  V  Proclus  (cf. 
Epiphanius,  Haer.  51,  8). 

Itaque  ea  fere  erat  relatio  scriptorum  gentilium  ad  religionem 
christianam,  quae  a  priori  exspectanda  erat1. 


1  Nostra  aetate  quidam  ausi  sunt  ipsam  exsistentiam  Iesu  in  dubium  revocare.  Non 
placet  huic  stultitiae  immorari.  Cf.  quae  de  hac  re  scripserunt  L.  Cl.  Fillion,  L/existence 
historique  de  Jesus  et  le  rationalisme  contemporain,  Paris  1909;  Fr.  X.  Kiefl,  Der  ge- 
schichtliche  Jesus  und  die  moderne  Philosophie,  Mainz   19 10. 

CAPUT  II. 

DE  TESTIMONIO  IESU  CHRISTI  DE  LEGATIONE  SUA  DIVINA. 

Cf.  Ottiger,  Theologia  fundam.  I,  526  sqq  629  sqq,  et  alii  tractatus  apologetici  iam  antea 
indicati ;  J.  M.  Lagrange,  Le  Messianisme  chez  les  Juifs,  Paris  1909;  M.  Meineriz,  Tesus 
und  die  Heidenmission,  Miinster  1909;  A.  Seitz,  Das  Evangelium  vom  Gottessohn,  Frei- 
burg  1908,    qui    recenset  varias  opiniones  rationalistarum,    negantium  Iesum  esse  Deum, 

Messiam,   doctorem,  omnino  exstitisse. 

Prop.  XIII.  Iesus  Christus  dixit  se  esse  legatum  divinum,  et 
hoc  eius  testimonium  fide  dignum  est. 

126.  Stat.  quaest.  Stabilita  genuinitate,  integritate,  credibilitate 
evangeliorum ,  quaeritur,  quis  et  qualis  secundum  hos  fontes  fuerit 
Iesus.  Secundum  doctrinam  catholicam,  quae  iam  in  evangeliis  clare 
traditur,  est  Deus  incarnatus.  Sed  a  divinitate  eius  interim  abstrahimus, 
et  illam  solam  dignitatem  eius  consideramus,  quam  ipse  saepissime 
effert,  legati  scilicet  divini,  qui  ad  homines  missus  est,  ut  rectum  ad 
Deum  ordinem  eos  doceret.  Sicut  multi  negant  divinitatem  Iesu,  ita 
quidam  rationalistae  negant  Christum  fuisse  vel  haberi  voluisse  legatum 
divinum.     Plerique  tamen  hoc  concedunt. 

Iudaei  multo  ante  Iesu  tempora  exspectabant  insignem  quendam 
legatum  divinwn,  cui  nomen  datum  erat  Messias,  quod  vertitur  b  Xptaroc, 
seu  Unctus  (Dn  9,  25  sq;  cf.  Is  61,  1).  «Uncti»  vocabantur  in  Vetere 
Testamento  reges,  sacerdotes,  prophetae.  Hoc  loco  unice  munus  pro- 
phetae  seu  legati  divini  consideramus.  Iudaei  igitur  Messiam,  rov  Xptarbv, 
seu  rbv  npotpYjrrjv  exspectabant.  Herodes  interrogat  sacerdotes  et  scribas, 
«ubi  6  Xptarbq  nasceretur»  (Mt  2,  4).  Simeon  acceperat  a  Deo  pro- 
missionem  «non  visurum  se  mortem,  nisi  prius  videret  rbv  Xptorbv 
Kopioo»  (Lc  2,  25  sq).  Ioannes  Baptista  de  se  ait:  «Non  sum  ego 
o  Xptarbg»  (Io  I,  20).  Andreas  ait:  «Invenimus  Messiam»  (Io  I,  41). 
Iudaei  exclamant:  «Hic  est  vere  6  TTpocpfjrrjQ,  qui  venturus  est  in  mun- 
dum»  (6,  14).  Haec  et  alia  multa  manifestant  exspectationem  futuri 
legati  divini  plane  singularis. 

Ostendemus  igitur  imprimis  Christum  dixisse  se  esse  hunc  legatum 
divinum,  et  hoc  eius  de  se  testimonium  esse  fide  dignum.  Nondum 
loquimur  de  fide  divina  sed  de  certitudine  humana. 

127.  Arg.  Christus  est  legatus  divinus,  si  dixit  se  esse  legatum 
divinum,  et  si  eius  testimonium  fide  dignum  est.  Atqui  utrumque  ob- 
tinet.     Ergo. 

Prob.  min.  pars  I.  a)  Christus  dixit  se  esse  Messiam,  quem 
iudaei  exspectabant.  Ad  quaestionem :  «Tu  es,  qui  venturus  es,  an 
alium  exspectamus?»  respondet:  «Euntes  renuntiate  Ioanni,  quae  au- 
distis  et  vidistis :  caeci  vident,  claudi  ambulant,  leprosi  mundantur,  surdi 
audiunt,  mortui  resurgunt,  pauperes  evangelizantur»  (Mt  11,  4sq).    Haec 

sunt  verba  vaticinii  Isaiae  de  futuro  Messia  (Is  35,  5sq;  61,  1).  Mu- 
lieri  Samaritanae  dicenti:  «Scio,  quia  Messias  venit»,  respondet:  «Ego 
sum,  qui  loquor  tecum»  (Io  4,  25  sq).  Beatum  praedicat  Petrum, 
quod  hic  cognoverit  ipsum  esse  zbv  Xpiazov  (Mt  16,  17).  Pontifici 
adiuranti:  «Dicas  nobis,  si  tu  es  6  XpiazoQ»,  respondet:  «Tu  dixisti», 
«Ego  sum»  (Mt  26,  64.  Mc  14,  62).  Idem  repetit  multis  aliis  locis 
(cf.  Mt  22,  42;  23,   10;  Mc  9,  40;  Lc  24,  26  46;  Io   17,  3)1. 

b)  Christus  saepe  dixit  se  esse  a  Deo  missum  (Mt  10,  40;  15,  24. 
Lc  4,  43.  Io  4,  34;  5,  24  36;  6,  39  44;  17,  18).  Missus  est  ad 
hoc,  ut  praedicaret  et  doceret  (Mc  1,  21  sq  38  sq.  Lc  4,  31  sq  43). 
Proponebat  autem  «novam  doctrinam»  (Mc  1,  27;  4,  2;  6,  2),  «sicut 
potestatem  habens»  (Mt  7,  29).  De  qua  doctrina  dicebat:  «Mea  doc- 
trina  non  est  mea,  sed  eius,  qui  misit  me»  (Io  7,  16).  «Qui  me  misit, 
verax  est;  et  ego,  quae  audivi  ab  eo,  haec  loquor  in  mundo»  (Io  8,  26). 
«Ego  ex  me  ipso  non  sum  locutus,  sed  qui  misit  me  Pater,  ipse  mihi 
mandatum  dedit,  quid  dicam  et  quid  loquar»  (Io  12,  49).  Ipse  unus 
omnium  magister  est  (Mt  23,  10).  Qui  eum  non  audit,  spernit  Deum, 
qui  misit  eum  (Lc  10,  16),  et  damnationi  obnoxius  est  (Io  3,  18. 
Mt  10,  15.  Mc  16,  16).  Recte  igitur  homines  de  eo  dixerunt:  «Num- 
quam  sic  locutus  est  homo,  sicut  hic  homo»   (Io  7,  46). 

Ex  his  constat  Christum  se  proposuisse  ut  legatum  a  Deo  ad 
hoc  missum,  ut  hominibus  traderet  doctrinam  divinitus  revelatam. 

128.  Prob.  min.  pars  II.  Christi  de  se  testimonium  verum  est. 
Christus  aut  est  legatus  divinus,  aut  deceptor,  aut  deceptus.  Atqui 
non  est  deceptor  neque  deceptus.     Ergo  est  legatus  divinus. 

a)  Christus  non  est  deceptor.  Qui  se  dicit  legatum  divinum,  sciens 
se  non  esse,  ingens  crimen  committit,  praesertim  si  seducit  multos  ho- 
mines,  si  non  solum  privatim  sed  etiam  in  publico,  immo  coram  iudice, 
adiuratus  per  Dei  nomen,  errorem  suum  asseverat  et  usque  ad  mortem 
in  eo  persistit.  Atqui  Christus  non  est  nequissimus  malefactor  sed 
homo  sanctissimis  moribus  insignis,  qui  secure  adversarios  interrogabat : 
«Quis  ex  vobis  arguet  me  de  peccato?»  (Io  8,  46);  cuius  tota  vita  tam 
perfectum  exemplar  virtutum  est,  quale  numquam  praeter  eum  fuit  in 
mundo;  «sanctus,  innocens,  impollutus,  segregatus  a  peccatoribus» 
(Hebr  7,  26);  «qui  peccatum  non  fecit,  nec  inventus  est  dolus  in  ore 
eius»  (1  Petr  2,  22).  Iudaei  quidem  eum,  quia  se  Messiam  et  Filium 
Dei  dixerat,  tamquam  mortis  reum  accusarunt,  sed  iudex  respondit: 
«Nullam  causam  inveni  in  homine  isto  ex  his,  in  quibus  eum  accusatis» 
(Lc  23,   14),    «innocens   ego   sum  a  sanguine  iusti  huius»   (Mt  27,  24). 


1  Damnatae  sunt  hae  theses  modernistarum,  28 :  «Iesus  cum  ministerium  suum 
exercebat,  non  in  eum  finem  loquebatur,  ut  doceret  se  esse  Messiam,  neque  eius  mira- 
cula  eo  spectabant,  ut  id  demonstraret.»  35:  «Christus  non  semper  habuit  conscientiam 
suae  dignitatis  messianicae»    {Denz.  n.   2028  2035). 

Atqui  non  potuit  homo  esse  tam  sanctus  et  simul  nequissimus  impostor. 
Sanctitas  Christi  est  effectus  providentiae  divinae  plane  singularis  et 
miraculosus,  quo  non  potuit  Deus  insignire  hominem  nefarie  se  lega- 
tum  divinum  flngentem. 

b)  Christus  non  erat  deceptus.  Homo,  qui  serio  et  constanter  se 
legatum  Dei  praedicat,  cuius  doctrinam  omnes  sub  poena  aeternae 
damnationis  admittere  debeant,  insanit,  si  revera  non  est  legatus  divi- 
nus.  Atqui  Christus  certe  non  fuit  homo  insanae  mentis  sed  sapien- 
tissimus,  ut  excellentissima  eius  doctrina  ostendit,  et  etiam  infldeles 
plerique  concedunt.  Qui  censet  delirum  hominem  potuisse  vitam  agere 
tam  exemplarem,  doctrinam  tradere  tam  sanctam  et  omnium  hominum 
condicionibus  adaptatam,  efficere  talem  instaurationem  religiosam  et 
moralem,  qualem  Christus  effecit  —  hic  manifeste  ipse  delirat. 

Si  Christus  comparatur  cum  eximiis  doctoribus,  qui  inter  gentiles 
exstiterunt,  cum  Pythagora,  Soprate,  Platone,  statim  apparet  magna 
differentia.  Illi  enim  solum  conantur  invenire  verum,  fatentur  multi- 
plicem  ignorantiam,  desperant  de  corrigendis  vitiis  et  erroribus,  ipsi  in 
errores  et  vitia  inciderunt,  doctrinam  suam  paucis  tantum  discipulis 
persuadere  poterant,  eorum  scholae  interierunt.  Christus  autem  loque- 
batur  cum  absoluta  auctoritate,  certitudine,  veritate,  confidentia,  sim- 
plicitate;  doctrina  eius  adaptata  est  omnibus,  etiam  «parvulis»,  et  tamen 
tam  alta,  ut  ab  ingeniosissimis  non  exhauriatur.  Regnum  eius,  i.  e.  ec- 
clesia,  adhuc  subsistit,  viget,  vincit,  viros  ingenio  et  sanctitate  conspi- 
cuos  producit;  neque  enim  ipsius  tantum  Christi  vita  perfecte  con- 
cordabat  cum  sancta  eius  doctrina,  sed  semper  multos  fldeles  asseclas 
habuit  et  habet,  qui  vitae  eius  sanctitatem  imitantur.  Tales  non  sunt 
fructus  somniorum  male  sani  capitis. 

Neque  res  explicari  potest  per  fanatismum  vel  enthusiasmum 
Christi.  Imprimis  enim  Christus  in  omnibus  tam  pacate  et  circum- 
specte  agit  et  loquitur,  ut  vix  concipi  possit  homo  magis  alienus  a 
furore  fanatico.  Nulla  in  eo  apparent  signa  morbidae  commotionis, 
nulla  regnandi  cupiditas,  nulla  superbientis  animi  vestigia.  Utique  ini- 
mici  eius  obiciunt:  «Daemonium  habet  et  insanit.»  Sed  statim  alii 
responderunt :  Verba  eius  «non  sunt  daemonium  habentis»  (Io  10,  20  sq). 
Praeterea  enthusiasmo  potest  quidem  ad  breve  tempus  aliquid  effici ; 
at  violenta  non  durant,  sed  defervescente  furore  corruunt.  Christus 
autem  ipse  quiete  perseveravit  in  perficiendo  opere  suo  usque  ad 
mortem,  et  opus  eius  maxima  stabilitate  excellit  usque  ad  nostra  tem- 
pora.     Talia  non  efficit  inanis  enthusiasmus. 

Ergo  quia  Christus  non  erat  deceptor  neque  deceptus,  erat  vere 
legatus  Dei. 

129.  Obi.  I.  Iesus  non  docuit  ullas  theoreticas  propositiones  necessario 
omnibus  admittendas,  sed  solum  ostendit  hominibus  practicam  viam  Deum 
recte  colendi.  Ergo  non  erat  eo  sensu  legatus  divinus,  quasi  doctrinam 
aliquam  revelatam  proposuerit. 

Resp.  Dist.  antec. :  Iesus  non  docuit  homines  ad  hunc  finem,  ut  in 
nuda  cognitione  sisterent,  sed  potius  ut  vitam  secundum  suam  doctrinam 
instituerent,  conc.  antec. ;  non  docuit  ullas  veritates  theoreticas,  quae  essent 
fundamentum  vitae  et  religionis  christianae,  neg.  antec.  E.  g.  docuit  se  esse 
Unigenitum  Patris,  et  se  solum  nosse  Patrem  et  ideo  de  Patre  se  posse  aliis 
revelare  (Mt  n,  27).  Dixit  se  venisse,  ut  daret  animam  suam  Xoxpov  dvri 
ttoXXwv  (Mc  10,  45),  se  esse  Dominum  Davidis  (Mc  12,  35  sqq),  se  venturum 
esse  in  nubibus  caeli  ad  iudicandos  omnes  homines  (Mc  13,  26  sq).  Ita  Iesus 
permulta  alia  dogmata  docuit,  ut  in  decursu  theologiae  dogmaticae  videbimus. 
Christus  purus  moralista  adogmaticus  non  est  Christus  verus,  sed  figmentum 
infidelitatis. 

I3°«  Obi.  II.  Iesus  Christus  non  aliam  doctrinam  propriam  habuit  nisi 
Deum  esse  Patrem  nostrum  et  nos  esse  filios  Patris  caelestis;  cetera  sumpta 
sunt  ex  iudaismo,  et  vel  ex  accommodatione  ipsius  Iesu  ad  religiosas  opiniones 
popularium  suorum  vel  ex  applicatione  harum  opinionum,  ad  Iesum  per  eius 
discipulos  facta,  in  doctrinam  christianam  transierunt. 

Resp.  Neg.  assert.  Nam  principalia  dogmata  religionis  christianae, 
ut  Trinitatis,  Incarnationis ,  Redemptionis,  non  tradebantur  inter  iudaeos 
aetate  Christi.  Totam  legem  mosaicam  Christus  abrogavit  et  novam  socie- 
tatem  religiosam  instituit,  quam  iudaei  statim  ab  initio  ut  sibi  oppositam 
maximo  odio  prosequebantur.  Tantum  abest,  ut  Iesus  praeiudiciis  iudaeorum 
se  accommodaverit,  ut  per  totam  vitam  suam  publicam  ea  impugnaverit. 
Quae  autem  ante  Christum  revelatae  erant  doctrinae  religiosae,  eas  utique 
Iesus  agnovit  et  suis  etiam  discipulis  credendas  proposuit,  quia  vera  a  Deo 
revelata  numquam  fieri  possunt  non  vera.  Principale  obiectum  fidei  christianae 
est  ipse  Christus  secundum  ea,  quae  de  seipso  revelavit.  «Sic  Deus  dilexit 
mundum,  ut  filium  suum  unigenitum  daret,  ut  omnis,  qui  credit  in  eum,  non 
pereat,  sed  habeat  vitam  aeternam.  .  .  .  Qui  credit  in  eum,  non  iudicatur; 
qui  autem  non  credit,  iam  iudicatus  est,  quia  non  credit  in  nomine  unigeniti 
Filii  Dei»  (Io  3,  16  18).  Haec  res  quam  maxime  inculcatur  in  prima  epi- 
stula  Ioannis. 

13 *•  Obi.  III.  Christus  quaedam  fecit,  quae  non  decent  legatum  divinum. 
ut  quando  iratus  est,  quando  vendentes  eiecit  e  templo,  quando  daemones 
misit  in  porcos,  quando  maledixit  fico,  et  similia  (Mc  3,  5.  Mt  21,  i2sqq; 
S,  30  sq.  Mc  11,  i2sqq).  Ergo  vitae  eius  sanctitas  non  erat  tanta,  ut  ex 
ea  quidquam  probetur. 

Resp.  Neg.  antec.  Christus  iratus  est  et  alia  egit  secundum  dictamen 
rectae  rationis.  Est  ira  bona,  qua  quis  irascitur  de  Dei  offensis,  sicut  Christus 
iratus  est,  quod  homines  domum  Dei  fecerant  speluncam  latronum.  Porcos 
sivit  obsideri  a  daemonibus,  ut  hac  suae  potentiae  manifestatione  homines 
illius  regionis  doceret,  quis  ipse  esset,  et  a  quam  dira  servitute  eos  liberare 
vellet.  Si  hoc  miraculum  fuisset  malum  morale,  Deus  illud  non  patrasset. 
Idem  valet  de  ficu,  in  cuius  miraculosa  arefactione  Christus  iudaeis  ostendit 
futuram  eorum  sortem,  si  permanerent  arbor  mala  et  infructuosa  (cf.  Lc 
13,  6  sqq).  Si  Iesus  immoderata  commotione  se  abripi  passus  esset,  non 
potuisset  tam  confidenter  hominibus  dicere:  «Discite  a  me,  quia  mitis  sum 
et  humilis  corde,  et  invenietis  requiem  animabus  vestris»  (Mt  11,  29). 

132.  Obi.  IV.  Fuerunt  etiam  pseudoprophetae,  qui  se  legatos  Dei  dixe- 
runt  et  magna  opera  effecerunt,  ut  Mohammed.  Ergo  ex  testimonio  Christi 
et  eius  operibus  nihil  concludi  potest  de  vera  eius  legatione  divina. 

Resp.  Dist.  antec:  Fuerunt  pseudoprophetae,  qui  ex  suis  operibus  co- 
gnosci  possunt  ut  pseudoprophetae ,  conc.  antec. ;  fuerunt  pseudoprophetae, 
quorum  sanctitas  et  opera  comparari  possunt  cum  sanctitate  et  opere  Christi, 
neg.  antec. 

Iniuria  fit  Christo,  si  componitur  cum  Mohammedo.  Nam  Mohammed 
erat  homo  sensualis,  qui  et  ipse  polygamiam  exercebat  et  aliis  permittebat, 
et  suis  asseclis  paradisum  voluptuosum  promittebat;  et  erat  homo  violentus, 
qui  religionem  suam  armorum  vi  propagandam  docebat.  Arabes  ab  eo  ad 
fanatismum  excitati,  multas  quidem  regiones  sibi  subiecerunt  et  per  aliquod 
tempus  externam  quandam  culturam  produxerunt ;  at  mohammedanismum 
ubique  secuta  est  pessima  morum  corruptio  et  cultus  civilis  perditio.  Sicut 
opere  Christi  probatur  divina  eius  origo,  ita  opere  Mohammedi  plane 
contrarium. 

Prop.  XIV.  Iesus  Christus  docuit  integram  suam  doctrinam 
omnibus  hominibus  necessario  amplectendam  esse. 

x33-  Stat.  quaest..  Cum  Iesus  sit  legatus  divinus,  quaeritur,  utrum 
missus  sit  ad  solum  populum  Israel,  sicut  plerique  prophetae  Veteris 
Testamenti,  an  revelatio  eius  pertineat  ad  omnes  homines.  Quod 
ipsius  praedicationem  attinet,  diserte  dixit:  «Non  sum  missus  nisi  ad 
oves,  quae  perierunt  domus  Israel»  (Mt  15,  24).  Et  quamvis  interdum 
samaritanis  praedicaverit  (Io  4,  40  sq)  neque  gentiles  a  commercio  suo 
repulerit  (Mt  4,  23;  8,  5  sqq  28  sqq;  15,  21  sqq.  Io  12,  20  sqq), 
tamen  totum  eius  ministerium  unice  fere  impendebatur  populo  israelitico 
(cf.  vS".  Thomas  3,  q.  42.  a.  1). 

At  cum  Iesus  etiam  discipulos  suos  miserit  ad  praedicandam  doc- 
trinam,  quaeritur,  utrum  voluerit,  ut  hi  discipuli  solis  israelitis  praedi- 
carent,  an  etiam  aliquando  alios  populos  docerent. 

Quidam  rationalistae,  ut  A.  Harnack  (Die  Mission  und  die  Aus- 
breitung  des  Christentums  in  den  ersten  drei  Jahrhunderten 2,  Leipzig 
I9°6,  33)  negant  Christum  umquam  cogitasse  de  evangelizandis  genti- 
bus.  Assentiunt  modernistae,  quorum  haec  est  opinio :  «Christus 
determinatum  doctrinae  corpus,  omnibus  temporibus  cunctisque  homini- 
bus  applicabile,  non  docuit,  sed  potius  incohavit  motum  quendam 
religiosum,  diversis  temporibus  ac  locis  adaptatum  vel  adaptandum» 
(Denz.  n.  2059).  Contra  Harnack  scripsit  M.  Meinertz  librum  iam  ci- 
tatum:   «Jesus  und  die  Heidenmission » . 

Nos  igitur  statuimus  ut  rem  certam  et  manifestam  Iesum  voluisse, 
ut  evangelium  suum  aliquando  praedicaretur  omnibus  hominibus,  et  ut 
omnes  homines  hoc  evangelium  reciperent. 

134.  Arg.  Christus  praedixit  futurum,  ut  omnibus  gentibus  praedi- 
caretur  doctrina  a  se  revelata,  et  discipulis  mandatum  dedit  hanc  doc- 

trinam  in  toto  mundo  praedicandi.     Ergo  voluit,  ut  haec  doctrina  ab 
omnibus  admitteretur,  ad  quos  praedicatio  perveniret. 

Prob.  antec.  a)  Christus  praedixit  doctrinam  suam  omnibus  ho- 
minibus  praedicatum  iri.  «Praedicabitur  hoc  evangelium  regni  [mes- 
sianici]  in  universo  orbo  in  testimonium  omnibus  gentibus;  et  tunc 
veniet  consummatio»  (Mt  24,  14).  «In  omnes  gentes  primum  oportet 
praedicari  evangelium»  (Mc  13,  10).  «Ubicumque  praedicatum  fuerit 
evangelium  istud  in  universo  mundo»  (Mc  14,  9).  «Et  alias  oves  ha- 
beo,  quae  non  sunt  ex  hoc  ovili  [israelitico],  et  illas  oportet  me  ad- 
ducere,  et  vocem  meam  audient,  et  fiet  unum  ovile  et  unus  pastor» 
(Io  10,  16).  Propterea  Christus  est  lux  mundi  (Io  8,  12;  9,  5);  mun- 
dus  autem  hic  idem  est  atque  omnes  homines.  Quia  apostoli  desti- 
nati  erant  ad  praedicandum  omnibus,  ait  illis:  ^lfielc,  eare  zb  <pwc,  tou 
xoajuou  (Mt  5,  14).  Et  si  multi  iudaei  repulsuri  sunt  hanc  lucem, 
multi  gentiles  eam  recipient.  «Dico  vobis,  quod  multi  ab  Oriente  et 
Occidente  venient  et  recumbent  cum  Abraham,  Isaac  et  Iacob  in  regno 
caelorum,  filii  autem  regni  eicientur  in  tenebras  exteriores»  (Mt  8,  1 1  sq). 
In  ultimo  iudicio  Christus  «mittet  angelos  suos  et  congregabit  electos 
suos  a  quattuor  ventis,  a  summo  terrae  usque  ad  summum  caeli» 
(Mc  13,  27).    «Et  congregabuntur  ante  eum  omnes  gentes»  (Mt  25,  32). 

b)  Ut  autem  haec  fierent,  Christus  apostolis  mandavit,  ut  post 
ipsius  abscessum  e  mundo  praedicarent  evangelium  omnibus  gentibus. 
«Data  est  mihi  omnis  potestas  in  caelo  et  in  terra.  Euntes  ergo  do- 
cete  omnes  gentes,  baptizantes  eos  in  nomine  Patris  et  Filii  et  Spiritus 
Sancti,  docentes  eos  servare  omnia,  quaecumque  mandavi  vobis.  Et 
ecce,  ego  vobiscum  sum  omnibus  diebus  usque  ad  consummationem 
saeculi»  (Mt  28,  18  sqq).  «Euntes  in  mundum  universum,  praedicate 
evangelium  omni  creaturae.  Qui  crediderit  et  baptizatus  fuerit,  salvus 
erit;  qui  vero  non  crediderit,  condemnabitur»  (Mc  16,  15  sq).  «Opor- 
tebat  Christum  pati  et  resurgere  a  mortuis  tertia  die,  et  praedicari  in 
nomine  eius  paenitentiam  et  remissionem  peccatorum  in  omnes  gentes, 
incipientibus  ab  Ierosolyma.  Vos  autem  testes  estis  horum»  (Lc  24, 
46  sqq).  «Eritis  mihi  testes  in  Ierusalem  et  in  omni  Iudaea  et  Samaria 
et  usque  ad  ultimum  terrae»   (Act  i,  8). 

c)  Ratio,  cur  evangelium  Iesu  praedicandum  sit  omnibus  gentibus, 
haec  est,  quod  «non  est  in  alio  aliquo  salus;  nec  enim  aliud  nomen 
est  sub  caelo  datum  hominibus,  in  quo  oporteat  nos  salvos  fieri» 
(Act  4,  12).  «An  iudaeorum  Deus  tantum?  Nonne  et  gentium? 
Immo  et  gentium.  Quoniam  quidem  unus  est  Deus,  qui  iustificat 
circumcisionem  [i.  e.  iudaeos]  ex  fide,  et  praeputium  [i.  e.  gentes]  per 
fidem»  (Rom  3,  29  sq).  «Non  enim  est  distinctio  iudaei  et  graeci; 
nam  idem  Dominus  omnium,  dives  in  omnes,  qui  invocant  illum. 
Omnis  enim  quicumque  invocaverit  nomen  Domini,  salvus  erit.  Quo- 
modo  ergo  invocabunt,  in  quem  non  crediderunt?  Aut  quomodo 
credent  ei,  quem  non  audierunt?    Quomodo  autem  audient  sine  prae- 

dicante?     Quomodo    vero    praedicabunt,     nisi    mittantur»     (Rom     10, 

12  sqq). 

Hisce  efficitur  apostolos  intellexisse  se  esse  missos  ad  praedi- 
candum  gentibus.  Quia  vero  mandatum  acceperant  prius  praedicandi 
iudaeis,  inter  eos  manebant,  usquedum  Deus  significaret  iis  iam  proce- 
dendum  esse  ad  gentes  (Act  8,  4sqq;  9,  15  29;  10,  1  sqq;  11,  1  sqq; 
13,  1  sqq;  15,  I  sqq;  16,  1  sqq).  Neque  a  primis  exordiis  alia  fuit 
persuasio  christianorum  nisi  evangelium  aeque  gentibus  atque  iudaeis 
praedicandum  esse.  Est  autem  irrationabilis  suppositio  statim  ab  initio 
ab  omnibus  male  intellectam  esse  voluntatem  Christi  (cf.  1  Petr  1,  1  sqq; 
2,  10  12  25;  4,  3  sq).  «Apostoli  nobis  [gentibus]  evangelii  praedi- 
catores  facti  sunt  a  Domino  Iesu  Christo,  Iesus  Christus  missus  est  a 
Deo.  Christus  igitur  a  Deo  et  apostoli  a  Christo ;  et  factum  est  utrum- 
que  ordinatim  ex  voluntate  Dei»   {Clemens.  Rom.,   1  Cor.  42,   1  sq). 

d)  Consequenter  omnibus  hominibus  officium  incumbit  integram 
Christi  doctrinam  amplectendi.  Quivis  enim,  cui  revelatio  divina  cum 
sufficienti  certitudine  proponitur  ut  ad  eum  pertinens  et  eum  obligans, 
sine  dubio  eam  sequi  tenetur,  quia  non  licet  Deo  loquenti  assensum 
denegare,  et  quia  Deus  colendus  est  eo  modo,  quem  ipse  praescribit 
(cf.  supra  n.  49).  Quamdiu  quis  sufficientem  certitudinem  nondum 
habet  revelationis  factae,  inquirere  debet,  quia  non  licet  homini  esse 
indifTerentem  circa  ea,  quae  ad  salutem  sunt  necessaria.  Si  is,  qui  non 
crediderit,  salvus  esse  non  potest,  indififerentismus  religiosus  damnosus 
et  detestandus  est.  Longam  de  hac  re  dissertationem  habes  apud 
Ottiger,  Theologia  fundam.  I,  273  sqq.  Doctrina  indifTerentismi  reli- 
giosi  saepius  ab  ecclesia  damnata  est  (cf.  Denz.  n.  17 15  sqq  1789  18 10). 

1 3  5  •  Obi.  I.  Iesus  putavit  adventum  suum  secundum  mox  instare ;  et  voluit 
solum,  ut  ante  hunc  adventum  apostoli  praepararent  populum  israeliticum 
ad  regnum  Dei  mox  futurum.  Nam  ait:  «Cum  persequentur  vos  in  civitate 
ista,  fugite  in  aliam.  Amen  dico  vobis,  non  consummabitis  civitates  Israel, 
donec  veniat  Filius  hominis»  (Mt  10,  23).  Et  iterum:  «Amen  dico  vobis, 
quia  non  praeteribit  generatio  haec,  donec  omnia  haec  fiant»  (Mt  24,  34). 
Ergo  non  cogitavit  de  evangelizandis  gentibus. 

Resp.  Neg.  antec.  Et  ad  rationem  additam:  In  ipso  contextu  illius 
sermonis  ait  ad  apostolos :  «Ad  praesides  et  ad  reges  ducemini  propter  me 
in  testimonium  illis  et  gentibus»  (Mt  10,  18).  Non  autem  censendus  est 
Christus  his  verbis  et  aliis,  quae  supra  citavimus,  de  vocatione  gentium,  tam 
aperte  contradicere,  ut  significet  apostolos  egressuros  non  esse  e  terra  Israel. 
Alio  loco  ait:  Iudaei  «captivi  ducentur  in  omnes  gentes,  et  Ierusalem  cal- 
cabitur  a  gentibus,  donec  impleantur  tempora  nationum»  (Lc  21,  24).  Sic 
etiam  apostoli  verba  Christi  intellexerunt :  «Caecitas  ex  parte  contigit  in  Israel, 
donec  plenitudo  gentium  intraret,  et  sic  omnis  Israel  salvus  fieret»  (Rom 
11,  25  sq).  Ergo  in  illo  textu  Mt  10,  23  aut  illa  verba  «donec  veniat  Filius 
hominis»  non  intelleguntur  de  ultimo  Christi  adventu,  sed  de  resurrectione 
eius  vel  de  destructione  urbis  Ierusalem,  sicut  non  pauci  Patres  et  exegetae 
exponunt;  aut  si  agitur  de  ultimo  Christi  adventu,   «civitates  Israel»,  intelle- 

guntur  civitates  omnes,  etiam  extra  Palaestinam  sitae,  in  quibus  erant  com- 
munitates  iudaeorum,  ut  alii  explicant.  Revera  videmus  apostolos  in  mis- 
sionibus  apostolicis  adeuntes  illas  communitates  iudaeorum,  quemadmodum 
in  Actibus  narratur  multis  locis  (Act  13,  5  14;  14,  1 ;  17,  1  sq  10;  18,  4  etc). 
Apud  Mt  24,  34  «generatio  haec»  intellegitur  gens  iudaica,  ut  sensus 
sit :  Populus  iudaicus  non  exstinguetur  usque  ad  secundum  adventum  Christi. 
Quam  prophetiam  eo  cotidie  impleri  videmus,  quod  iudaei  inter  alios  po- 
pulos  dispersi,  perseverant  ut  gens  separata. 

136.  Obi.  II.  Apostolus  Paulus  dicit  ideo  evangelium  praedicatum  esse 
gentibus,  quod  iudaei  noluerint  recipere  doctrinam  Christi.  Ergo  si  iudaei 
hanc  doctrinam  recepissent,  apostoli  non  praedicassent  gentibus.  Iudaeorum 
«delicto  salus  est  gentibus»  (Rom  11,   11). 

Resp.  Dist.  antec:  Apostolus  dicit  propter  incredulitatem  iudaeorum 
evangelium  citius  praedicatum  esse  gentibus,  conc.  antec;  dicit  omnino  non 
praedicandum  fuisse  gentibus,  si  iudaei  credidissent ,  neg.  antec  «Vobis 
[iudaeis]  oportebat  primum  loqui  verbum  Dei;  sed  quoniam  repellitis  illud 
et  indignos  vos  iudicatis  vitae  aeternae,  ecce  convertimur  ad  gentes ;  sic  enim 
praecepit  nobis  Dominus»   (Act  13,  46  sq). 

137«  Obi.  III.  Secundum  doctrinam  Christi  caritas  est,  qua  homo  placet 
Deo.     Ergo  quidquid  credit,  salvus  erit,  dummodo  caritatem  habeat. 

Resp.  Nego  suppositum  argumentationis.  Nemo  caritatem  Dei  habere 
potest,  qui  non  credit,  quae  Deus  credenda  proponit.  «Qui  non  credit,  iam 
iudicatus  est»  (Io  3,  18).  S.  Ioannes,  qui  adeo  commendat  caritatem,  scribit: 
«Haec  est  victoria,  quae  vincit  mundum,  fides  nostra.  Quis  est,  qui  vincit 
mundum,  nisi  qui  credit,  quoniam  Iesus  est  Filius  Dei»  (1  Io  5,  4  sq). 


CAPUT  III. 

DE  ARGUMENTIS,  QUIBUS  CHRISTUS  TESTIMONIUM 
SUUM  COMPROBAVIT. 

ARTICULUS  I. 
DE   MIRACULIS  CHRISTI. 

Cf.  S.  Thomas,  S.  th.  3,  q.  43  sq,  cum  commentariis  Suaresii,  De  mysteriis  vitae  Christi 
disp.  31;  P.Vallet,  Les  miracles  de  1'evangile,  Paris  1901  ;  L.  Cl.  Fillion,  Les  miracles 
de  N.  S.  Jesus-Christ,  2  vols.,  Paris  1909/19 10.  F.  Chable,  Die  Wunder  Jesu  in  ihrem 
Zusammenhange  betrachtet,  Freiburg  1897;  L.  Fonck,  Die  Wunder  des  Herrn  im  Evan- 
gelium  I2,    Innsbruck   1907,  44  sqq ;  E.  Mangenot,  La  resurrection  de  Jesus,  Paris  1910. 

Prop.  XV.     Iesus   Christus   ad   probandam    legationem    suam 
divinam  provocavit  ad  miracula,  quae  patravit. 

138.  Stat.  quaest.  Supra  (n.  79  sqq)  vidimus  revelationem  divinam 
et  missionem  legati  divini  cognoscibilem  esse  quibusdam  criteriis,  inter 
quae  principalia  sunt  miracula.  Numquid  etiam  Iesus  Christus  mira- 
cula  in  hunc  finem  patravit,  ut  ostenderet  se  esse  vere  legatum  divi- 
num   et   doctrinam  suam  esse  divinitus  revelatam?     Respondent   multi 

rationalistae,  ut  Reimarus  (Fragment.  VII)  et  nostra  aetate  Harnack 
Das  Wesen  des  Christentums),  Christum  miraculis  aut  nullam  aut  vix 
ullam  attribuisse  vim  ad  probandam  divinam  suam  legationem.  Nos 
dicimus  Christum  patrasse  miracula  etiam  eo  fine,  ut  ex  iis  homines 
cognoscerent  ipsum  esse  legatum  divinum. 

139.  Arg.  Christus  et  disertis  verbis  dixit  sibi  ut  legato  divino 
fidem  habendam  esse  propter  miracula  patrata,  et  hac  via  adduxit 
homines  ad  credendum.  Ergo  voluit,  ut  miracula  essent  argumentum 
divinae  suae  missionis. 

Prob.  antec.  a)  Statim  ab  initio  vitae  suae  publicae  coepit  Iesus 
non  solum  docere,  sed  etiam  miracula  patrare  (Mt  4,  23.  Mc  I,  21  sqq. 
Lc  4,  16  sqq.  Io  2,  1  sqq).  Et  quando  interrogabatur,  num  ipse  esset 
Messias  a  Deo  promissus,  provocat  ad  ea,  quae  ipsi  interrogantes  vi- 
derant:  «Caeci  vident,  claudi  ambulant,  leprosi  mundantur,  surdi  au- 
diunt,  mortui  resurgunt,  pauperes  evangelizantur»  (Mt  11,  5  ;  cf.  Lc  7,  21). 
Scribis  nolentibus  credere  eum  potuisse  paralytico  remittere  peccata, 
ait:  «Quid  est  facilius,  dicere  paralytico:  Dimittuntur  tibi  peccata,  an 
dicere:  Surge,  tolle  grabatum  tuum,  et  ambula?  Ut  autem  sciatis, 
quia  Filius  hominis  habet  potestatem  in  terra  dimittendi  peccata  (ait 
paralytico) :  Tibi  dico,  surge,  tolle  grabatum  tuum  et  vade  in  domum 
tuam.  Et  statim  surrexit  ille,  et  sublato  grabato  abiit  coram  omnibus, 
ita  ut  mirarentur  omnes  et  honorificarent  Deum,  dicentes:  Quia  num- 
quam  sic  vidimus»  (Mc  2,  9  sqq).  Alia  occasione  Christus  ait:  «Si  in 
digito  Dei  eicio  daemonia,  profecto  pervenit  in  vos  regnum  Dei» 
(Lc  11,  20).  Herodi  misit  nuntium :  «Ecce  eicio  daemonia  et  sanitates 
perficio  hodie  et  cras,  et  tertia  die  consummor»  (Lc  13,  32).  Ante 
sanationem  caeci  nati  dixit  eum  esse  caecum  natum,  «ut  manifestentur 
opera  Dei  in  illo;  me  oportet  operari  opera  eius,  qui  misit  me» 
(Io  9,  3  sq).  Ante  resuscitationem  Lazari  «Iesus  elevatis  sursum  oculis 
dixit:  Pater,  gratias  ago  tibi,  quoniam  audisti  me.  Ego  autem  sciebam, 
quia  semper  me  audis,  sed  propter  populum,  qui  circumstat,  dixi,  ut 
credant,  quia  tu  me  misisti»   (Io  11,  42). 

Ideo  tantum  est  peccatum  iudaeorum ,  quia  non  obstantibus  tot 
miraculis  credere  nolebant.  «Opera,  quae  dedit  mihi  Pater,  ut  per- 
ficiam  ea,  ipsa  opera,  quae  ego  facio,  testimonium  perhibent  de  me, 
quia  Pater  misit  me»  (Io  5,  36).  «Si  non  facio  opera  Patris  mei,  no- 
lite  credere  mihi.  Si  autem  facio,  et  si  mihi  non  vultis  credere,  operi- 
bus  credite»  (Io  10,  37  sq).  «Pater  in  me  manens  ipse  facit  opera. 
Non  creditis,  quia  ego  in  Patre  et  Pater  in  me  est?  Alioquin  propter 
opera  ipsa  credite»  (Io  14,  10  sqq).  «Si  opera  non  fecissem  in  iis, 
quae  nemo  alius  fecit,  peccatum  non  haberent;  nunc  autem  et  vide- 
runt  et  oderunt  et  me  et  Patrem  meum»  (Io   15,  24). 

b)  Quia  alios  quoque  mittebat  ad  praedicandum,  Iesus  dedit  etiam 
discipulis  suis  potestatem  faciendi  miracula.    «Infirmos  curate,  mortuos 

suscitate,  leprosos  mundate,  daemones  eicite»  (Mt  10,  8).  «Et  dae- 
monia  multa  eiciebant,  et  ungebant  oleo  multos  aegrotos,  et  sanabant» 
(Mc  6,  13).  «Signa  eos,  qui  crediderint,  haec  sequentur:  in  nomine 
meo  daemonia  eicient,  linguis  loquentur  novis,  serpentes  tollent,  et  si 
mortiferum  quid  biberint,  non  iis  nocebit,  super  aegros  manus  imponent, 
et  bene  habebunt»  (Mc  16,  17  sq).  «Convocatis  duodecim  apostolis, 
dedit  illis  virtutem  et  potestatem  super  omnia  daemonia,  et  ut  languores 
curarent,  et  misit  illos  praedicare  regnum  Dei  et  sanare  infirmos» 
(Lc  9,  1  sq).  «Qui  credit  in  me,  opera,  quae  ego  facio,  et  ipse  faciet, 
et  maiora  horum  faciet»   (Io  14,   12). 

Discipuli  Christi  intellexerunt  miracula  jieri  in  confirmationem 
doctrinae:  «Illi  profecti  praedicaverunt  ubique  Domino  cooperante  et 
sermonem  confirmante  sequentibus  signis»  (Mc  16,  20).  S.  Ioannes  de 
miraculis  ait:  «Haec  scripta  sunt,  ut  credatis,  quia  Iesus  est  Christus, 
Filius  Dei,  et  ut  credentes  vitam  habeatis  in  nomine  eius»  (Io  20,  31). 
Et  S.  Paulus  de  suis  miraculis  ait:  «Signa  apostolatus  mei  facta  sunt 
super  vos  in  omni  patientia  in  signis  et  prodigiis  et  virtutibus»  (2  Cor 
12,  12).  «Quomodo  nos  efTugiemus,  si  tantam  neglexerimus  salutem, 
quae  cum  initium  accepisset  enarrari  per  Dominum  ab  iis,  qui  au- 
dierunt,  in  nos  confirmata  est  contestante  Deo  signis  et  portentis  et 
variis  virtutibus,  et  Spiritus  Sancti  distributionibus  secundum  suam  volun- 
tatem»   (Hebr  2,  3  sq). 

Ergo  apostoli  et  evangelistae  censuerunt  Iesum  miracula  patrasse 
et  virtutem  miraculorum  cum  discipulis  communicasse  ad  confirmandam 
divinam  revelationem  et  missionem.  Atqui  immediati  Christi  discipuli 
sine  dubio  melius  mentem  Christi  perspexerunt  quam  infideles  ratio- 
nalistae  nostrae  aetatis.  Ergo  Christus  miraculis  voluit  probare  se  esse 
legatum  divinitus  missum  ad  annuntiandam  hominibus  revelationem 
divinam. 

140.  Obi.  I.  Christus  vituperat  eos,  qui  miracula  postulant.  «Quid  gene- 
ratio  ista  signum  quaerit?  Amen  dico  vobis,  si  [i.  e.  non]  dabitur  generationi 
isti  signum»  (Mc  8,  12).  «Nisi  signa  et  prodigia  videritis,  non  creditis»  (Io 
4,  48).  Ergo  ex  mente  Christi  miracula  non  sunt  argumenta  divinae  lega- 
tionis  eius. 

Resp.  Dist.  antec. :  Christus  vituperat  eos,  qui  ex  mala  vel  minus  bona 
mentis  dispositione  miracula  poscebant,  conc.  antec;  Christus  docet  omnino 
nulla  miracula  exspectanda  vel  petenda  esse,  neg.  antec.  Et  neg.  conseq.  et 
consequentiam. 

Audivimus  Christum  provocantem  ad  miracula  sua,  et  hoc  maxime 
effertur  in  evangelio  loannis;  ergo  certe  in  hoc  evangelio  non  docetur 
contrarium.  Mc  8,  12  sermo  est  de  iis,  qui  Christo  praescribebant,  quale 
signum  faciendum  esset.  Nam  post  miraculosam  multiplicationem  panis  et 
post  alia  miracula  postulant  «signum  de  caelo».  Christus  autem  respondet: 
Isti  generationi  infideli  non  dabitur  signum,  quale  ipsi  postulant.  Marcus 
ipse   statim   narrat  Christum   alia   signa    fecisse;   et   apud  Matthaeum  16,  4 

additur:  «Signum  non  dabitur  ei  nisi  signum  Ionae  prophetae»,  i.  e.  signum 
resurrectionis  ex  mortuis  (Mt  12,  39  sq).  Ergo  Iesus  provocat  ad  hoc  maxi- 
mum  miraculum.     Idem  narratur  apud  Lucam  11,  29  sq. 

Io  4,  48  vituperatur  disposito  galilaeorum,  qui  neque  testimonio  Ioannis 
Baptistae  neque  testimonio  ipsius  Christi,  fide  dignis,  plene  credebant  sine 
miraculis  (cf.  Io  3,  11  32;  10,  25;  15,  22),  cum  samaritani  credidissent 
(Io  4,  42).  Quia  tamen  initium  quoddam  fidei  aderat,  Iesus  fecit  miraculum, 
quod  petierat  regulus,  qui  et  ipse  credidit  et  tota  domus  eius  (Io  4,  53). 

141.  ObL  II.  Christus  prohibuit,  ne  miracula  divulgarentur  (Mt  9,  30. 
Mc  1,  44;  5,  43).     Ergo  noluit  iis  probare  divinam  suam  missionem. 

Resp.  Dist.  antec. :  Interdum  ob  speciales  rationes  prohibuit,  conc.  antec. ; 
semper  et  in  perpetuum  prohibuit,  neg.  antec.     Et  neg.  conseq. 

Plurima  miracula  narrantur,  de  quibus  Iesus  nullum  silentium  imposuit. 
Daemoniaco  sanato  ait:  «Redi  in  domum  tuam  et  narra,  quanta  tibi  fecit 
Deus»  (Lc  8,  39.  Mc  5,  19).  Immo  generatim  ad  miracula  sua  ut  signa 
manifesta  provocat.  Sed  quia  propter  doctrinam  et  miracula  eius  fiebat 
magna  commotio  in  populo,  qua  eius  adversarii  ad  maius  odium  excitabantur, 
studuit  Iesus  illam  commotionem  cohibere,  praesertim  si  homines  putabant 
falsos  suos  conceptus  temporis  messianici  impletum  iri.  «Et  praecepit  iis, 
ne  manifestum  eum  facerent,  ut  adimpleretur,  quod  dictum  est  per  Isaiam 
prophetam  [42,  1]  dicentem:  Ecce  puer  meus,  quem  elegi.  .  .  .  Non  con- 
tendet  neque  clamabit,  neque  audiet  aliquis  in  plateis  vocem  eius;  arun- 
dinem  quassatam  non  confringet  et  linum  fumigans  non  extinguet»  (Mt  12, 
16  sqq).  Leprosis  iniungebat  Christus,  ut  se  ostenderent  sacerdoti  secundum 
legem  Moysis  (Lv  14,  2),  antequam  ad  alios  homines  irent  (Mt  8,  4.  Mc 
1,  44.  Lc  17,  14).  Semel  tribus  apostolis  praecepit,  «ne  cuiquam,  quae 
vidissent,  narrarent,  nisi  cum  Filius  hominis  a  mortuis  resurrexerit»  (Mc  9,  8). 
Hinc  iam  patet  non  agi  de  absoluta  occultatione  miraculorum,  quae  cetero- 
quin  impossibilis  erat;  nam  multi  homines  noverant  aegrotos,  et  eos  vide- 
bant  subito  sanatos. 

142.  Obi.  III.     Christus   ante   miracula   postulat   fidem.     Ergo   miraculum 
non  est  condicio  et  inductivum  fidei,  sed  sequitur  fidem  et  eius  obiectum  est. 

Resp.  Dist.  antec:  Christus  interdum  postulat,  ut  ii,  qui  miraculum 
petebant,  crederent  ipsum  posse  patrare  illud  miraculum,  conc.  antec. ;  semper 
ante  miracula  postulat  fidem,  immo  perfectam  fidem  integrae  doctrinae  suae, 
neque  per  miracula  vult  homines  inducere  ad  hanc  fidem,  neg.  antec.  Et 
dist.  conseq. :  Ergo  miraculum  non  est  condicio  omnis  fidei,  sed  potest  etiam 
fides  praecedere  miraculum,  conc.  conseq.;  ergo  Christus  noluit  miraculis  in- 
ducere  homines  ad  perfectam  fidem  legationis  et  doctrinae  suae,  neg.  conseq. 

Imprimis  Christus  plurima  miracula  patravit,  nulla  facta  praemonitione 
de  fide  (Io  2,  1  sqq.  Mc  1,  21  sqq.  Mt  8,  14  sqq  etc).  Deinde  interdum 
propter  fidem  praesentium  sanavit  absentes,  ita  ut  fides  nequaquam  fuerit 
psychologica  dispositio  sanandorum,  qua  naturaliter  ad  sanitatem  dispone- 
rentur,  ut  rationalistae  volunt  (Io  4,  46  sqq.  Lc  7,  1  sqq.  Mt  15,  2isqq). 
Praeterea  talis  explicatio  est  impossibilis  in  mortuorum  resuscitatione,  in 
multiplicatione  panis,  in  sedatione  tempestatis,  in  aliis  miraculis.  Ergo  falsum 
est  dicere  omnia  miracula  ex  fide  processisse.    Ex  altera  parte  Christus,  sicut 

iudaeis  obstinatis  negabat  miraculum,  quod  petebant,  ita  merito  postulavit, 
ut  petentes  miraculum  non  mere  corporale  beneficium  exspectarent ,  sed 
magis  etiam  moralem  inde  profectum  facerent,  credendo  scilicet  in  ipsum 
vel  crescendo  in  fide,  quam  fortasse  iam  habebant.  Ad  hunc  finem  inter- 
dum  iam  ante  miraculum  monet  de  fide  habenda,  interdum  per  miraculum 
ducit  ad  fidem.  Ita  caecum  natum,  quem  sanaverat,  interrogat:  «Tu  credis 
in  Filium  Dei?  Respondit  ille  et  dixit:  Quis  est,  Domine,  ut  credam  in 
eum?  Et  dixit  ei  Iesus:  Et  vidisti  eum,  et  qui  loquitur  tecum,  ipse  est.  At 
ille  ait:  Credo,  Domine.     Et  procidens  adoravit  eum»  (Io  9,  35  sqq). 

143«  Obi.  IV.  Non  obstantibus  miraculis  Christi  plurimi  in  eum  non  cre- 
diderunt.    Ergo  miraculum  non  est  apta  ratio  ducendi  homines  ad  fidem. 

Resp.  Conc.  antec.  Dist.  conseq.:  Ergo  miraculum  non  imponit  necessi- 
tatem  credendi,  sed  relinquit  libertatem,  qua  homo  abuti  potest,  conc.  conseq.; 
ergo  miraculum  non  est  aptum  ad  ostendendum  rationabiliter  credi  homini 
patranti  illud  in  signum  legationis  suae  divinae,  neg.  conseq.  Christus  hoc 
ipso  effert  magnitudinem  peccati  iudaeorum,  quod  tot  signis  et  miraculis 
pertinacem  infidelitatem  opposuerint  (Io  15,  24;  cf.  supra  n.  97). 

144*  Obi.  V.  Miracula  in  evangeliis  narrantur  propter  symbolicam  signi- 
ficationem,  non  ut  facta  stricte  historica. 

Resp.  Dist.  asseri.:  Miracula  narrantur  non  ut  facta  historica  sed  ut 
repraesentationes  pure  ideales  quarundam  veritatum,  neg.  assert.;  quaedam 
facta  miraculosa  etiam  annexam  habent  symbolicam  significationem,  conc. 
assert.  Haec  autem  symbolica  significatio  non  est  pro  arbitrio  fingenda,  sed 
aut  ex  Scriptura  aut  ex  dictis  Patrum  depromenda.  Ita  Christus  post  sana- 
tionem  caeci  nati  ait:  «In  iudicium  ego  in  hunc  mundum  veni,  ut  qui  non 
vident,  videant,  et  qui  vident,  caeci  fiant»  (lo  9,  39).  Et  ante  resuscitationem 
Lazari:  «Ego  sum  resurrectio  et  vita;  qui  credit  in  me,  etiamsi  mortuus 
fuerit,  vivet»  (Io  n,  25).  His  tamen  non  negatur,  sed  supponitur  historica 
indoles  miraculorum. 


Prop.  XVI.  Iesus  Christus  ad  probandam  legationem  suam 
divinam  multa  opera  patravit,  quae  vera  miracula  sunt. 

145.  StRt.  quaest.  Cum  Iesus  Christus  ut  probaret  legationem 
suam  divinam,  provocaverit  ad  miracula  sua  (supra  n.  139),  nisi  vera 
miracula  patravit,  aut  deceptor  aut  deceptus  est.  Atqui  neutrum  dici 
potest.     Ergo  vera  miracula  patravit. 

Iam  homines  illi,  qui  miracula  Christi  viderant,  «dicebant:  Christus, 
cum  venerit,  numquid  plura  signa  faciet,  quam  quae  hic  facit»  (Io  7,  31). 
Ad  miracula  Christi  provocabant  apostoli  (Act  1,  22;  2,  22  etc. 
Rom  15,  19.  1  Cor  15,  3  sqq  etc).  Item  apostolorum  discipuli. 
Quadratus  ad  Adrianum  imperatorem  (117 — 138)  scripsit  apologiam 
pro  christianis,  in  qua  ait:  «Servatoris  nostri  opera  semper  conspicua 
erant,  quippe  quae  vera  essent:  ii  scilicet,  qui  morbis  liberati  aut  qui 
ex    morte    ad    vitam    revocati    fuerant.     Qui   quidem    non    solum  dum 

sanabantur,  aut  dum  ad  vitam  revocabantur,  conspecti  sunt  ab  omnibus, 
sed  secuto  deinceps  tempore.  Nec  solum  quamdiu  in  terris  moratus 
est  Servator  noster,  verum  etiam  post  eius  discessum  diu  superstites 
fuerunt,  adeo  ut  nonnulli  eorum  etiam  ad  nostra  usque  tempora  per- 
venerint»  {Euseb.  H.  E.  4,  3).  Sequentibus  quoque  saeculis  semper 
christianis  flrmiter  persuasum  erat  a  Christo  multa  et  vera  miracula 
esse  facta.  Sed  his  ultimis  saeculis  et  praecipue  nostra  aetate  multi 
coeperunt  negare  miracula  Christi,  non  ob  historicas  rationes,  sed  quia 
a  priori  statuebant  miracula  fleri  non  posse. 

Primi  adversarii  Christi  fatebantur  eum  miraculosa  opera  fecisse: 
«Hic  homo  multa  signa  facit»  (Io  11,  47),  sed  dicebant:  «Daemonium 
habet»  (Io  10,  20  sq.  Mc  3,  22).  Gentiles  quoque,  ut  Celsus,  non 
negabant  facta,  sed  magicis  artibus  adscribebant  {Origenes  contra 
Cels.  1,  38).  Nunc  plerique  rationalistae  student  eliminare  ex  evan- 
geliis  plurimas  miraculorum  narrationes  ut  posteriores  additiones,  re- 
tinent  fere  solas  morborum  curationes,  has  explicant  nervorum  ex- 
citatione  tum  ipsius  Christi  tum  aequalium  eius,  ut  non  iam  agatur  de 
miraculis  sed  de  factis  pathologicis,  de  suggestione,  de  magnetismo, 
aliis  viribus  naturalibus  occultis. 

Purgare  velle  evangelia  a  miraculis  est  conatus  irrationabilis. 
Nam  demptis  miraculis  non  remanet  nisi  truncus  prorsus  impossibilis, 
quia  miracula  non  sunt  accidentalia  quaedam  ornamenta,  sed  ad  ipsam 
substantiam  narrationum  pertinent.  Itaque  qui  nolunt  admittere  mira- 
cula,  non  possunt  habere  evangelia  nisi  ut  scripta  fraudulenta  et 
mendacia.  Haec  autem  suppositio  est  iniusta  (supra  n.  121  sqq). 
Contradicunt  quoque  sibi  ipsis  qui  in  aliis  rebus  fidem  evangelistis 
habent,  in  hac  vero  re  fidem  denegant.  Nam  scriptoribus  decipien- 
tibus  aut  deceptis  in  parte  maxima  et  substantiali  narrationis,  nulla 
fides  debetur. 

Itaque  duo  nobis  ostendenda  sunt:  Christum  fecisse  multa  opera 
miraculosa,  et  inter  haec  opera  esse  vera  miracula.  Fortasse  non 
quoad  omnia  opera  mirabilia  Christi  certum  indicium  formare  possumus, 
utrum  agatur  de  miraculo  proprie  dicto  an  de  exauditione  precum  non 
stricte  miraculosa.  At  neque  hoc  necessarium  est,  Si  vel  uno  vero 
et  certo  miraculo  Christus  probasset  legationem  suam  divinam,  firmum 
esset  argumentum.     Sed  sunt  multa  miracula  prorsus  indubia. 

146.  Arg.  Christus  fecit  multa  opera,  quae  non  admittunt  aliam 
explicationem,  quam  quod  sunt  vera  miracula.  Ergo  fatendum  est 
Christum  vera  miracula  patrasse. 

Prob.  antec.  a)  Marcus  in  brevissimo  suo  evangelio  haec  narrat 
inter  alia:  Christus  ait  ad  leprosum :  «Volo,  mundare»,  et  «statim  dis- 
cessit  ab  eo  lepra»  (Mc  1,  40  sqq).  Dicit  ad  paralyticum:  «Surge, 
tolle  grabatum  tuum,    et  vade  in  domum  tuam,  et  . . .  sublato  grabato 

abiit  coram  omnibus»  (Mc  2,  n  sq).  Ad  hominem  habentem  manum 
aridam:  «Extende  manum  tuam.  Et  extendit,  et  restituta  est  manus 
illi»  (Mc  3,  5).  Ad  surdum  et  mutum:  «Adaperire.  Et  statim  apertae 
sunt  aures  eius,  et  solutum  est  vinculum  linguae  eius,  et  loquebatur 
recte»  (Mc  7,  34  sq).  Ad  caecum:  «Vade,  fides  tua  te  salvum  fecit. 
Et  confestim  vidit»  (Mc  10,  52)-  Haec  sunt  quaedam,  quae  evange- 
lista  elegit  ex  multis  factis.  Nam  saepius  summatim  tantum  indicat: 
«Curavit  multos,  qui  vexabantur  variis  languoribus»  (Mc  1,  34).  «Multos 
enim  sanabat»   (Mc  3,    10).     Cf.  Mt   15,  30  sq. 

Similia  in  omnibus  quattuor  evangeliis  narrantur.  Ergo  si  evan- 
gelistae  sunt  veridici,  haec  facta  negari  non  possunt.  Atqui  haec  facta 
snnt  manifesta  miracula.  Nam  solo  imperio  vocis  statim  curare  le- 
pram,  caecitatem,  surditatem,  mutam  linguam,  ariditatem,  paralysim, 
omne  genus  malorum,  est  ultra  vires  naturae,  quia  inter  vocem  im- 
perantis  et  curationem  morborum,  maxime  tam  diversorum,  nulla  est 
proportio.  Neque  ulla  experientia  vel  experimenta  umquam  tale  quid 
naturaliter  facta  esse  docent,  etiam  in  auxilium  vocatis  suggestione, 
magnetismo,  hypnotismo  vel  aliis  artibus,  quarum  nullum  vestigium 
apparet  in  operibus  Christi.  Ergo  etiamsi  sola  opera  sanationum,  quas 
Christus  fecit,  respicimus,  aut  unum  aut  alterum  dicendum  est:  Si 
vera  sunt,  miracula  sunt;  si  miracula  non  sunt,  vera  non  sunt.  Velle 
ea  admittere  et  naturaliter  explicare,  est  insignis  stultitia ;  velle  ea  ficta, 
non  facta  declarare,  est  insignis  calumnia. 

b)  Alia  miracula:  Exorta  magna  procella  Iesus  dixit:  «Tace, 
obmutesce.  Et  cessavit  ventus,  et  facta  est  tranquillitas  magna»  (Mc 
4,  39).  Iesus  «acceptis  quinque  panibus  et  duobus  piscibus,  intuens 
in  caelum,  benedixit  et  fregit  panes,  et  dedit  discipulis  suis,  ut  po- 
nerent  ante  eos,  et  duos  pisces  divisit  omnibus.  Et  manducaverunt 
omnes  et  saturati  sunt.  Et  sustulerunt  reliquias,  fragmentorum  duo- 
decim  cophinos  plenos,  et  de  piscibus.  Erant  autem,  qui  mandu- 
caverunt,  quinque  milia  virorum»  (Mc  6,  41  sqq).  Iterum  simile  mira- 
culum  factum  est  in  favorem  quattuor  milium  (Mc  8,  1  sqq).  Iesus 
haec  duo  miracula  discipulis  specialiter  in  mentem  revocat  (Mc  8,  18  sqq). 
Solo  imperio  suo  arefecit  arborem  (Mc   11,   14  20). 

His  miraculis  tanta  manifestatur  potestas  in  totam  naturam  ma- 
terialem,  ut  rationalistae  ea  aut  simpliciter  negent,  aut  fortuita  con- 
cursione  eventuum  explicent:  Quando  Iesus  dixit:  «Tace»,  casu  ventus 
cessavit;  quando  paucos  panes  divisit,  fortuito  inventi  sunt  multi  alii 
panes.     Piaculum  foret  talem  sapientiam  inquietari! 

c)  Trium  mortuorum  suscitatio:  flliae  Iairi,  quae  modo  defuncta 
erat  (Mt  9,  18  sqq;  Mc  5,  22  sqq),  adulescentis  in  Naim,  qui  efferebatur 
ad  sepulchrum  (Lc  7,11  sqq),  Lazari,  qui  iam  quarto  die  iacebat  in 
sepulchro  (Io  c.  11):  haec  triplex  resuscitatio  non  tantam  creat  difficul- 
tatem  rationalistis ;  nam,  inquiunt,  puella  et  adulescens  non  erant  mortui, 
sed  videbantur  mortui,  Lazari  vero  resuscitatio  est  mythus  vel  symbolica 

narratio,  non  factum.  Attamen  Iesus  ipse  provocat  ad  mortuorum 
resuscitationem  (Mt  II,  5.  Lc  7,  22.  Io  11,  1442),  et  dat  discipulis 
potestatem  resuscitandi  mortuos  (Mt  10,  8),  qua  potestate  discipuli 
usi  sunt  (Act  9,  36  sqq ;   20,  7  sqq). 

d)  Iesus  exercuit  potestatem  in  daemones,  ut  multis  locis  evan- 
geliorum  narratur.  Haec  autem  potestas  non  est  homini  naturalis. 
Dicunt  rationalistae,  qui  negant  exsistentiam  daemonum,  homines  dae- 
moniacos  fuisse  homines  nervorum  morbo  laborantes.  Sed  etiam  sic 
Iesus  solo  nutu  voluntatis  suae  hos  omnes  morbos  curasset.  Deinde 
Iesus  docet  esse  daemones  (Mt  13,  39;  25,  41.  Lc  10,  18  20)  et  se 
habere  potestatem  in  daemones  (Mt  12,  22  sqq),  et  hanc  potestatem 
dat  discipulis  suis  (Mt  10,  8.  Mc  3,  15.  Lc  9,  1).  Nisi  daemoniaci 
erant  vere  obsessi,  unde  habebant  scientiam  Christum  esse  Filium  Dei, 
et  cur  eum  adeo  timebant  (Mc  1,  24;  3,  11  sq)?  Neque  per  morbi 
sanationem  explicari  potest,  quod  narrat  Marcus  de  obsesso  in  regione 
gerasenorum.  Dicebat  Iesus  ad  daemonem:  «Quod  tibi  nomen  est? 
Et  dicit  ei :  Legio  mihi  nomen  est,  quia  multi  sumus.  .  .  .  Et  depreca- 
bantur  eum  spiritus,  dicentes:  Mitte  nos  in  porcos,  ut  in  eos  intro- 
eamus.  Et  concessit  iis  statim  Iesus.  Et  exeuntes  spiritus  immundi 
introierunt  in  porcos ;  et  magno  impetu  grex  praecipitatus  est  in  mare 
ad  duo  milia,  et  sufFocati  sunt  in  mari»  (Mc  5,  1  sqq.  Mt  8,  28  sqq. 
Lc  8,   26  sqq). 

Haec  sufficiant.  Probavimus  evangelistas  esse  testes  fide  dignos; 
probavimus  Iesum  seipsum  proclamasse  legatum  Dei,  cuius  doctrina 
omnibus  esset  admittenda;  probavimus  eum  ad  confirmandam  legatio- 
nem  suam  divinam  provocasse  ad  miracula  a  se  patrata;  probavimus 
eum  vera  miracula  patrasse.  Conclusio:  Ergo  Christus  est  legatus 
divinus;  eius  doctrina  est  a  Deo  revelata  et  omnibus  hominibus  neces- 
sario  admittenda. 

147*  Obi.  I.  Etiam  fundatoribus  aliarum  religionum  adscribuntur  miracula, 
quae  vera  non  habentur.     Ergo  neque  Christi   miracula  vera  habenda  sunt. 

Resp.  Neg.  conseq.  et  consequentiam.  Nam  est  haec  essentialis  differentia, 
quod  miracula  Iesu  Christi  historice  probata  sunt,  aliorum  illorum  hominum 
probata  non  sunt. 

In  medium  proferunt,  quae  narrantur  de  Buddha,  de  Mahavira,  de 
Nanak,  de  Mohammed.  At  libri,  in  quibus  narratur  vita  Buddhae,  multis 
saeculis  post  Buddham  scripti  sunt  ab  hominibus  omni  sensu  historico  caren- 
tibus,  et  referti  sunt  nugis.  Idem  valet  de  Mahavira  et  de  Nanak.  Mo- 
hammed  diserte  dicit  se  non  posse  patrare  miracula  (Coran,  sura  29,  49). 
Miraculorum  quorundam,  quae  ei  adscribuntur,  ut  itineriscuiusdam  caelestis, 
nullus  testis  fuit.  Dicitur  etiam  divisisse  lunam  in  duas  partes,  coegisse  eam, 
ut  iret  per  manicam  suam,  dein  iterum  coniunxisse.  Si  quis  haec  vult  ad- 
mittere  et  cum  Christi  miraculis  comparare,  habeat  sibi. 

Cum  quidam  studuerint  derivare  vitam  et  doctrinam  Christi  e  bud- 
dhismo,   nunc   haec   opinio   plane   fere   derelicta   est.      Recentissime   Jensen 

in  libro  voluminoso  de  babylonico  carmine  Gilgamesh  conatus  est  osten- 
dere  non  solam  historiam  Iesu  Christi  sed  etiam  totam  historiam  patri- 
archarum  et  prophetarum  Veteris  Testamenti  ex  illo  carmine  descendere. 
Sed  quia  tota  eius  inquisitio  non  est  nisi  stupendum  exemplum  imaginationis 
mire  evagantis  et  luxuriantis,  immorari  non  libet.  (Cf.  Praelect.  dogm.  I, 
n.  132  204  sqq.  Quaedam  alia  apud  Fonck,  Die  Wunder  des  Herrn  I 
36  sqq,  et  apud   Th.  Specht,  Lehrbuch  der  Apologetik  §  30  32). 

148.  Obi.  II.  Res  miraculosae  ante  novemdecim  saecula  factae  nunc  non 
iam  sufficienter  diiudicari  possunt,  ut  cum  certitudine  sciamus,  num  vera 
fuerint  miracula.  Ergo  saltem  nostra  aetate  non  iam  provocandum  est  ad 
miracula  Christi  ut  criteria  revelationis  christianae. 

Resp.  Dist.  antec. :  Si  sufficientia  testimonia  historica  desunt,  conc.  antec. ; 
si  sufficientia  testimonia  adsunt,  neg.  antec.  Et  neg.  conseq.  Ut  iam  annota- 
vimus,  qui  confidit  evangelistis  in  aliis  rebus,  non  potest  iis  rationabiliter 
fidem  negare  in  hac  re.  Ita  tamen  plerique  rationalistae  agunt,  non  ob  ra- 
tiones  historicas  sed  ob  praeiudicia  philosophica  (cf.  supra  n.  87  sqq). 


Prop.  XVII.  Speciatim  resurrectio  Iesu  Christi  a  mortuis  est 
verum  miraculum  et  certum  argumentum  divinae  legationis  eius. 

149.  Stat.  quaest.  Cum  inter  miracula,  quibus  probatur  divina 
Iesu  Christi  legatio,  praecipuum  sit  eius  resurrectio  a  mortuis,  haec  in 
specie  consideranda  est,  sicut  in  specie  ab  adversariis  impugnatur. 
Loquuntur  isti  de  fraude,  de  vivida  imaginatione  discipulorum  Christi, 
de  verbis  Christi  vel  apostolorum  male  intellectis,  de  mytho,  nescio 
de  quibus  aliis  effugiis.  Harnack  in  libro  «Das  Wesen  des  Christen- 
tums»  docet  fidem  paschalem  omnino  retinendam  esse,  sed  nuntium 
paschalem  non  esse  historice  certum  neque  posse  servire  ut  adiumentum 
fidei  nostrae.  Sensus  est  hic:  Christus,  etsi  in  cruce  mortuus  neque 
umquam  corporaliter  resuscitatus,  non  tamen  plane  mortuus  est,  sed 
vivit  in  opere  suo,  i.  e.  in  religione  ab  ipso  fundata,  in  animis  fidelium, 
et  fortasse  etiam  aliquo  modo  secundum  spiritum  apud  Deum.  Con- 
cedit  tamen  Harnack  primos  christianos  firmissimam  persuasionem  re- 
surrectionis  corporeae  Iesu  Christi  habuisse  (Lehrbuch  der  Dogmen- 
geschichte  1 4  94  sq).     Id  sane  verissimum  est. 

Legantur  Actus  apostolorum;  statim  ab  initio  resurrectio  Iesu 
Christi  a  mortuis  ut  fundamentum  religionis  christianae  ponitur.  Pro 
Iuda  oportet  alium  «testem  resurrectionis  eius  [Iesu]  nobiscum  fieri» 
(Act  I,  21  sq).  Die  Pentecostes  Petrus  ad  iudaeos  sermonem  habet 
de  resurrectione  Iesu  (Act  2,  22  sq).  Item  Act  3,  12  sqq ;  4,  9  sqq  etc. 
«Virtute  magna  reddebant  apostoli  testimonium  resurrectionis  Iesu 
Christi»  (Act  4,  33).  Similiter  postea  Paulus  (Act  19,  30  sq;  17,  3), 
qui  gravissimis  verbis  inculcat  hoc  factum:  «Si  Christus  non  resur- 
rexit,  inanis  est  ergo  praedicatio  nostra,  inanis  est  et  fides  vestra.  In- 
venimur   autem  et  falsi  testes  Dei,    quoniam  testimonium  diximus   ad- 

versus  Deum,  quod  suscitaverit  Christum,  quem  non  suscitavit.  .  .  .  Nunc 
autem  Christus  resurrexit  a  mortuis»   (1  Cor  15,   14  sqq). 

Loquebantur  autem  apostoli  de  resurrectione  in  publico  coram 
hominibus,  inter  quos  acciderant  res,  quas  testabantur;  loquebantur 
coram  inimicis  Christi,  qui  iis  frustra  cum  minis  et  poenis  hanc  prae- 
dicationem  interdicebant  (Act  4,  21;  5,  40sqq);  loquebantur  maxima 
cum  fiducia  et  sine  ulla  haesitatione,  et  hoc  suo  testimonio  multa  milia 
hominum  converterunt  ad  fidem,  et  tam  firmum  fundamentum  religionis 
christianae  posuerunt,  ut  haec  religio  invicta  usque  ad  nostra  tempora 
perseveraverit.  Quis  erravit:  Iesus  Christus  ipse,  apostoli,  tota  dein- 
ceps  ecclesia,  profitens  ubique  et  semper  in  symbolis:  «Resurrexit  tertia 
die»,  an  rationalistae,  facientes  hypotheses  et  assertiones  absurdas,  di- 
versas,  inter  se  pugnantes  et  conficientes  ?  (Cf.  Mangenot,  La  resurrec- 
tion  de  Jesus.) 

150.  Arg.  Traditione  constanti  et  firma,  quae  ascendit  usque  ad 
ipsos  spectatores  rerum,  constat  Iesum  Christum  esse  mortuum,  se- 
pultum,  tertio  post  die  visum  redivivum.  Ergo  Iesus  Christus  vere 
surrexit  a  mortuis. 

Prob.  antec.  a)  Anno  58  S.  Paulns  scribit  ad  corinthios :  «Tradidi 
vobis,  quod  et  accepi»,  i.  e.  quando  vobis  praedicavi  evangelium  (a.  52), 
haec,  quae  ego  ex  traditione  apostolica  accepi,  vobis  proposui.  Enu- 
merat  autem  quattuor,  praeponens  singulis  particulam  ozc  (Vulgata: 
quoniam,  et  quia) :  «[1.]  Quoniam  Christus  mortuus  est  pro  peccatis 
nostris,  secundum  Scripturas.  [2.]  Et  quia  sepultus  est.  [3.]  Et  quia 
resurrexit  tertia  die,  secundum  Scripturas.  [4.]  Et  quia  visus  est  Kephae 
et  post  hoc  undecim.»  Tum  vero  sine  on  addit:  «Deinde  visus  est 
plus  quam  quingentis  fratribus,  ex  quibus  multi  manent  usque  adhuc, 
quidam  autem  dormierunt.  Deinde  visus  est  Iacobo,  deinde  apostolis 
omnibus,  novissime  autem,  tamquam  abortivo,  visus  est  et  mihi»  (1  Cor 
15,  3  sqq).  Ergo  viginti  circiter  annis  post  factum,  cuius  testes  plu- 
rimi  etiamtum  inter  vivos  erant,  hae  quattuor  res  in  communi  tradi- 
tione  ecclesiae  erant :  mors  Christi,  sepultura  Christi,  resurrectio  Christi, 
apparitio  Christi  post  resurrectionem  apostolis  facta.  Apostolus  mani- 
feste  non  loquitur  de  imaginaria  visione,  sed  de  facto  historico,  «resur- 
rexit  tertia  die»,  ex  quo  probat  etiam  christianos  secundum  corpus 
resurrecturos  esse.  Eandem  rem  etiam  in  aliis  epistulis  commemorat 
et  inculcat  (Rom  1,  4;  6,  1  sqq;  7,  4;  8,  34;  14,  9.  2  Cor  5,  15. 
Eph  1,  20.  Phil  3,  10.  Col  2,  12;  3,  1.  1  Thess  1,  10;  4,  13. 
2  Tim  2,  8). 

b)  Iesus  disertis  verbis  praedixerat  se  moriturum  et  resurrecturum 
esse.  «Filius  hominis  tradetur  principibus  sacerdotum  et  scribis;  et 
condemnabunt  eum  morte  et  tradent  eum  gentibus  ad  illudendum  et 
flagellandum  et  crucifigendum ;  et  tertia  die  resurget»  (Mt  20,  18  sq; 
cf.  16,  21).     «Et  interficient  eum,  et  tertia  die  resurget»   (Mc   10,  34). 

«Occident  eum,  et  tertia  die  resurget»  (Lc  18,  33).  Ad  hoc  enim 
venit  Filius  hominis,  ut  «daret  animam  suam  redemptionem  pro  multis» 
(Mc  10,  45.  Mt  20,  27.  CL  Mt  26,  28;  Mc  14,  24;  Lc  22,  20; 
Gal  3,  13).  «Ego  sum  pastor  bonus.  Bonus  pastor  animam  suam 
dat  pro  ovibus  suis.  .  .  .  Propterea  me  diligit  Pater,  quia  ego  pono 
animam  meam,  ut  iterum  sumam  eam.  Nemo  tollit  eam  a  me,  sed 
ego  pono  eam  a  meipso,  et  potestatem  habeo  ponendi  eam,  et  pote- 
statem  habeo  iterum  sumendi  eam»  (Io  10,  11  17  sq).  «Erit  Filius 
hominis  in  corde  terrae  tribus  diebus  et  tribus  noctibus»  (Mt  12,  40; 
cf.  Io  2,  18  sqq).  Quia  Christus  hoc  praedixerat,  iudaei  ad  Pilatum 
aiunt:  «Domine,  recordati  sumus,  quia  seductor  ille  dixit,  adhuc  vivens: 
Post  tres  dies  resurgam»   (Mt  27,  63). 

c)  Iesus  mortuus  est,  sicut  praedixerat.  Post  flagellationem  et 
alias  crudelissimas  perpessiones  in  crucem  actus  et  clavis  affixus  est 
(Io  20,  25  sqq);  tres  horas  pependit  in  cruce,  dein  exspiravit,  et  post 
mortem  miles  lancea  latus  eius  perforavit  (Io   19,  32  sqq). 

Eum  mortuum  esse  omnes  testati  sunt,  qui  de  hoc  facto  vel  scrip- 
serunt  vel  locuti  sunt.  Ita  omnes  evangelistae  (Mt  27,  50.  Mc  15,  37. 
Lc  23,  46.  Io  19,  30;  cf.  19,  35),  ita  apostoli  in  sermonibus  et  epi- 
stulis  (Act  2,  23;  3,  15;  4,  10  etc.  1  Petr  1,  18  sqq.  Apc  5,  9. 
Eph  2,  15.  Hebr  2,  14;  9,  12;  aliis  locis,  quos  iam  citavimus),  ita 
milites  cum  centurione,  qui  debebant  rationem  huius  rei  reddere  (Mc 
15,  39  44  sq),  ita  principes  sacerdotum  et  pharisaei  (Mt  27,  63). 
Nemo  minimam  de  hac  re  dubitationem  movit. 

d)  Iesus  post  mortem  sepultus  est.  Hoc  etiam  omnes  evangelistae 
testantur  (Mt  27,  57  sqq.  Mc  15,  42  sqq.  Lc  23,  50  sqq.  Io  19, 
38  sqq) ;  item  S.  Petrus  (Act  2,  24  sqq)  et  S.  Paulus  (Act  13,  29.  Rom 
6,  4.  1  Cor  15,  4).  Sepultus  autem  est  Iesus  cum  multis  unguentis 
et  aromatibus,  et  in  sepulchro  mansit  usque  ad  tertiam  diem. 

Tertio  die  sepidchrum  inventum  est  vacuum  a  mulieribus,  ab  apo- 
stolis  Petro  et  Ioanne,  a  militibus  (Mt  28,  1  sqq.  Mc  16,  1  sqq.  Lc 
24,  I  sqq.  Io  20,  I  sqq).  Si  mansisset  corpus  in  sepulchro,  facile 
fuisset  ostendere  Iesum  non  resurrexisse.  Nemo  tale  quid  tentavit,  sed 
inimici  Iesu  dederunt  militibus  pecuniam,  ut  dicerent  corpus  esse  furto 
ablatum  (Mt  28,   11  sqq). 

e)  lesus  rursum  vivus  apparuit  mulieribus,  apostolis,  multis  aliis 
hominibus,  ut  iam  Paulum  dicentem  audivimus.  Neque  solum  visus 
est  Christus,  sed  ambulavit  cum  discipulis,  sermones  cum  iis  habuit, 
coram  ipsis  manducavit  (Mt  28,  9  sq  18  sqq.  Mc  16,  9  sqq.  Lc  24, 
13  sqq.  Io  20,  11  sqq.  Act  I,  1  sqq;  2,  15),  sicut  ait  S.  Petrus:  Iesum 
«Deus  suscitavit  tertia  die,  et  dedit  eum  manifestum  fieri,  non  omni 
populo,  sed  testibus  praeordinatis  a  Deo,  nobis,  qui  manducavimus  et 
bibimus  cum  illo,  postquam  resurrexit  a  mortuis.  Et  praecepit  nobis 
praedicare  populo  et  testificari  quia  ipse  est,  qui  constitutus  est  a  Deo 
iudex  vivorum  et  mortuorum»   (Act   10,  40sqq;  cf.   13,   31  sq). 

Ergo  inde  ab  ipso  tempore  resurrectionis  adfuerunt  semper  testes 
huius  facti,  non  unus  sed  multi,  non  brevissimis  apparitionibus  contur- 
bati  sed  familiariter  cum  Iesu  redivivo  collocuti  et  convivae,  idque  per 
multas  hebdomadas.  Quare  rursus  aut  unum  aut  alterum :  Aut  tota 
haec  traditio  est  fraus,  aut  Iesus  vere  resurrexit.  Illud  impudenter 
tantum  asseritur;  ergo  alterum  est  admittendum. 

151-  ObL  I.  Resurrectio  Iesu  est  creditu  difficillima.  Atqui  talis  res  non 
est  admittenda,  quamdiu  ulla  alia  explicatio  est  possibilis.  Ergo  prius  omnis 
alia  explicatio  est  tentanda. 

Resp.  Dist.  mai.:  Est  res  creditu  difficillima,  si  comparatur  cum  com- 
muni  rerum  cursu,  conc.  mai.;  est  res  difficillima,  si  comparatur  cum  omni- 
potentia  divina,  qua  Deus  stabilivit  religionem  revelatam,  usque  ad  finem 
mundi  permansuram,  neg.  mai.  Dist.  min.:  Quamdiu  possibilis  est  explicatio, 
quae  intacta  relinquit  facta  historica  et  bonam  fidem  testium  omni  suspicione 
maiorum,  conc.  min. ;  si  possibiles  tantum  sunt  explicationes,  quales  proposuerunt 
rationalistae,  ex  aprioristicis  assertionibus  contra  omnia  sana  principia  per- 
vertentes  facta  et  calumniantes  testes  fide  dignos,  neg.  min.  Dist.  conseq. : 
Omnis  alia  explicatio  esset  tentanda,  si  esset  possibilis  alia  explicatio  rationa- 
bilis,  conc.  conseq. ;  cum  non  sit  possibilis,  neg.  conseq. 

152-  ObL  II.  Testes  sibi  contradicunt  in  narrationibus  suis.  Ergo  non 
sunt  fide  digni. 

Resp.  Dist.  antec. :  Testes  sibi  contradicunt  quoad  substantiam  facti, 
neg.  antec;  testes  varia  dicunt,  quae  non  sunt  quidem  contradictoria,  sed 
quorum  concordia  non  uno  determinato  modo  cum  certitudine  ostendi  potest, 
conc.  antec.  Dist.  conseq. :  Testes  non  essent  fide  digni,  si  quoad  substantiam 
facti  sibi  contradicerent,  conc.  conseq.;  si  quoad  accidentalia  et  secundaria 
sibi  contradicerent,  neg.  conseq. 

Revera  testes  non  solum  dicunt  Christum  resurrexisse,  sed  etiam  dicunt 
se  Christum  vidisse,  loquentem  audivisse,  ab  eo  instructiones  accepisse.  Quo 
vero  ordine  singulae  apparitiones  factae  sint,  quae  narrantur,  est  res  non 
magni  momenti.  Potest  quidem  probabiliter  ostendi,  quomodo  inter  se  suc- 
cesserint,  sed  non  quoad  omnia  cum  certitudine  (cf.  A.  Cellini,  Gli  ultimi 
capi  del  Tetramorfo  e  la  critica  razionalistica,  Roma  1906).  Manifeste  non 
ideo  minuitur  certitudo  historica  ipsius  facti. 

153-  ObL  III.  S.  Paulus  dicit  «in  se»  revelatum  esse  Christum,  diroxaXo^ai 
tov  utov  auTou  ev  ijioi  (Gal  1,  16),  quod  refertur  ad  internam  manifestationem, 
non  ad  externam  apparitionem.  Atqui  1  Cor  15  suam  et  aliorum  aposto- 
lorum  visionem  in  eadem  linea  ponit.  Ergo  omnes  apparitiones  Christi  cen- 
sendae  sunt  factae  in  mentibus  discipulorum ,  non  vero  fuisse  externae 
apparitiones.  Conftrmatur ,  quia  discipuli  putaverunt  se  spiritum  videre,  et 
aliquoties  Christum  non  statim  cognoverunt  (Lc  24,   16  37  sqq.    Io  20,   14). 

Resp.  Iam  diximus  Paulum  manifeste  loqui  de  facto  historico  resur- 
rectionis.  Quod  autem  ait  «in  se»  revelatum  esse  Christum,  refertur  ad  in- 
ternam  gratiam  illuminationis ,  quae  non  excludit  sed  supponit  externum 
factum  resurrectionis.    S.  Paulus  Gal  1,   16   non   loquitur   de  apparitionibus 

Christi,  sed  de  sua  conversione  ad  fidem  Christi,  quae  fides  est  impossibilis 
sine  interna  gratia  (cf.  Io  6,  44  65  sq.  Eph  2,  5  sqq.  1  Thess  2,  13).  De 
apparitionibus  externis  sermo  est  1  Cor  15. 

Quod  discipuli  putaverunt  se  spiritum  videre  in  subitanea  apparitione 
Christi,  non  est  mirum.  Sed  qui  hanc  partem  illius  narrationis  admittit, 
debet  etiam  sequentem  admittere,  qua  narratur  Christum  statim  dedocuisse 
apostolos  et  manus  pedesque  et  latus  palpanda  exhibuisse  et  coram  iis  man- 
ducasse.  Quod  autem  Iesus  resuscitatus  potuit  pro  nutu  voluntatis  apparere 
et  disparere,  ianuas  penetrare,  se  cognoscendum  exhibere  statim  vel  pau- 
latim,  pertinet  ad  dotes  corporis  gloriosi  (1  Cor  15,  42  sqq),  cuius  substantia 
est  eadem  atque  antea  sed  status  diversus. 

154*  Obi.  IV.  Licet  admittere  discipulos  non  quidem  mentitos,  sed  viva 
fide  et  imaginatione  hallucinatos  esse. 

Resp.  Haec  est  irrationabilis  suppositio,  secundum  quam  multi  ho- 
mines,  non  dormientes  sed  vigilantes,  imaginabantur  se  per  quadraginta  dies, 
et  postea  non  amplius,  videre  resuscitatum  a  mortuis,  audire  eius  instruc- 
tiones,  accipere  ab  eo  mandata,  comedere  cum  eo,  tangere  eum ;  dein  hanc 
rem  publica  praedicatione  annuntiabant,  pro  hac  persuasione  vivebant  et 
moriebantur,  multos  alios  inducebant,  ut  pro  eadem  viverent  et  morerentur. 
Praeterea  nullum  indicium  adest  tam  vividae  fidei  et  imaginationis,  antequam 
apostoli  Christum  resuscitatum  vidissent,  sed  fides  eorum  est  potius  fructus 
apparitionum  Christi.  Antea  enim  apostoli  «nondum  sciebant  Scripturam 
[vaticinia  Veteris  Testamenti] ,  quia  oportebat  eum  a  mortuis  resurgere» 
(Io  20,  9).  Cum  mulieres  annuntiassent  apostolis  resurrectionem  Christi, 
«visa  sunt  ante  illos  sicut  deliramentum  verba  ista,  et  non  crediderunt  illis» 
(Lc  24,  ti).  Neque  discipuli  euntes  in  Emmaus  (ibid.  v.  13  sqq),  neque  Thomas 
apostolus  (Io  20,  25)  ostendunt  illam  magnam  vim  imaginationis  et  fidei 
creatricis  sed  plane  contrarium.  Tandem  cur  alii  non  ostenderunt  corpus  Iesu 
mortuum,  quae  fuisset  simplicissima  curatio  istius  imaginationis  ?  Furto  illud 
ablatum  dixerunt  quidam  iudaei;  neque  tamen  ausi  sunt  vel  milites  propter 
neglegentiam  vel  discipulos  Christi  propter  crimen  commissum  in  iudicium 
vocare.  Alii  ad  terraemotum  recurrunt,  quo  corpus  a  terra  absumptum  sit. 
Qui  terrae  motus  non  utique  sine  delectu  egit;  nam  absumpto  Christi  cor- 
pore  reliquit  linteamina  et  sudarium  diligenter  composita  (Io  20,  6sq). 

155»      Obi.  V.    Cur  Christus  non  apparuit  inimicis  suis,  sed  solis  amicis? 

Resp.  Quia  liberum  ei  erat  pro  sapientia  sua  res  disponere,  prout 
conveniebat.  Inimicis  poterat  sufficere  testimonium  militum,  quos  ipsi  cu- 
stodes  sepulchri  posuerant,  sepulchrum  apertum  et  vacuum,  discipulorum  testi- 
monium,  miraculis  confirmatum.  Discipulis  suis  Christus  promiserat  futuras 
apparitiones  (Io  16,  16),  adversariis  autem  praedixerat  eos  non  iam  se  vi- 
suros  esse  (Io  7,  ^  sq).  Ceterum  postea  adversario  suo  Saulo  apparuit  et 
eum  ad  se  convertit  (Act  c.  9). 

Multae  aliae  quaestiones,  quae  de  resurrectione  Christi  fieri  possunt, 
potius  pertinent  ad  exegesim  vel  ad  theologiam  dogmaticam  (cf.  S.  Thomas 
3,  q-  53sqq). 

ARTICULUS  II. 
DE  VATICINIIS,    QUIBUS    PROBATUR  DIVINA  LEGATIO  IESU   CHRISTI. 

Cf.  Ottiger,  Theologia  fundam.  I  640  sqq  749  sqq;  L.  Reinke,  Beitrage  zur  Erklarung  des 
A.  T.,  185 1  — 1874  (9  tomi);  —  Komment.  zu  den  messian.  Psalmen,  1857 — 1858  (2  tomi);  — 
Komment.  zu  den  messianischen  Weissagungen,  Giessen  1859 — 1862  (4  tomi)  ;  I.  Bade, 
Die  Christologie  des  A.  T.,  Miinster  1850  sqq;  I.  Knabenbauer,  Comment.  in  prophetas, 
Parisiis  1887  sqq;  Fr.  Schmid,  Christus  als  Prophet,  nach  den  Evangelien  dargestellt, 
Brixen   1892;  L.  Murillo,  Jesucristo  y  la  iglesia  romana  II,  Madrid   1898. 

Prop.  XVIII.   Christus  vaticiniis  se  probavit  legatum  divinum. 

156.  Stat.  quaest.  Ad  opera  miraculosa  pertinet  vaticinium,  i.  e. 
praedictio  futuri  eventus,  qui  solummodo  ope  supernaturalis  adiutorii 
divini  certo  praesciri  potest  (cf.  supra  n.  98  sqq). 

Rationalistae  dicunt  vaticinia  aut  esse  praedictiones  post  eventum, 
i.  e.  post  impletionem  rerum,  quae  praedictae  narrantur,  ab  evangelistis 
in  ore  Iesu  positas,  aut  esse  res,  quae  naturali  coniectura  cognosci 
potuerint.  Si  illud  verum  est,  fraudulenter  egerunt  narratores  vitae 
Iesu.  Haec  autem  est  iniusta  calumnia.  Alteram  explicationem  esse 
vanam  tergiversationem  rebus  ipsis  ostenditur. 

157*  Arg.  Iesus  Christus  provocat  ad  ea,  quae  praedixit,  quae  quia 
naturaliter  sciri  ab  homine  non  poterant  et  eventu  completa  sunt,  con- 
stat  esse  vera  vaticinia.  Ergo  divina  Iesu  Christi  legatio  probata  est 
vaticiniis. 

Prob.  antec.  a)  Iesns  provocat  ad  praedictiones  snas.  «Ecce, 
praedixi  vobis»  (Mt  24,  25).  «Vos  ergo  videte;  ecce,  praedixi  vobis 
omnia»  (Mc  13,  23).  «Haec  locutus  sum  vobis,  ut,  cum  venerit  hora 
eorum,  reminiscamini,  quia  ego  dixi  vobis»  (Io  16,  4).  «Amodo  dico 
vobis,  priusquam  flat,  ut,  cum  factum  fuerit,  credatis,  quia  ego  sum» 
Messias  (Io  13,  19;  cf.  8,  24).  «Cum  ergo  resurrexisset  a  mortuis, 
recordati  sunt  discipuli  eius,  quia  hoc  dicebat,  et  crediderunt  Scripturae 
et  sermoni,  quem  dixit  Iesus»  (Io  2,  22).  Angeli  ad  mulieres  aiunt: 
«Surrexit,  sicut  dixit»  (Mt  28,  6;  cf.  Mc  16,  7.  Lc  24,  6  44.  Act 
II,  16).  Ergo  etiam  praedictiones  Christi  sunt  signum,  quo  probatur 
divina  legatio  eius. 

b)  Iesus  multa  praedixit,  quae  partim  impleta  iam  sunt,  partim 
in  fine  temporum  implebuntur.  Varia  praedixit  de  futura  ipsius  pas- 
sione,  morte,  resurrectione  (Mt  17,  21  sqq;  20,  18  sqq.  Mc  10,  33  sq. 
Lc  18,  32  sqq).  Dicunt  rationalistae  Christum  potuisse  ex  odio  in- 
dies  crescente  iudaeorum  conicere  mortem  suam.  At  etiamsi  hoc  demus, 
non  tamen  potuit  homo  naturaliter  praescire  tam  determinate  circum- 
stantias  mortis,  quae  a  libera  voluntate  hominum  pendebant.  «Ecce 
ascendimus  Ierosolymam,  et  Filius  hominis  tradetur  principibus  sacer- 
dotum  et  scribis  et  senioribus,  et  damnabunt  eum  morte,  et  tradent 
eum  gentibus,    et  illudent  ei,    et  conspuent  eum,    et  flagellabunt  eum, 

et  interficient  eum,  et  tertia  die  resurget»  (Mc  10,  33  sq).  Addit  prae- 
dictionem  proditionis  Iudae  (Mc  14,  18)  et  negationis  Petri  ante  secun- 
dum  galli  cantum  (Mc  14,  30).  Haec  apud  omnes  evangelistas 
narrantur.  Respondent  rationalistae  has  accuratas  determinationes 
adiunctas  esse  postea  ab  evangelistis  in  narrationibus  suis,  cum  non 
potuerint  praesciri.  Certe  naturaliter  praesciri  non  poterant;  ergo  cum 
Christus  eas  revera  praedixerit,  erat  verum  vaticinium. 

Similiter  deslructionem  futuram  urbis  Ierusalem  cum  determinatis 
circumstantiis  praedixit  (Mt  24,  1 — 3  et  15 — 21,  alia  adduntur  de  rlne 
mundi.  Mc  13,  I  sq  14 — 19.  Lc  19,  41  sqq;  21,  5  sq  20 — 24).  Im- 
pletionem  narrat  Flavius  Iosephus ,  De  bello  iud.  6  sq  (cf.  Euseb. 
H.   E.   3,    5  sq). 

Praedixit  Iesus  discipulis  persecutiones  multas  et  varias  (Mt  10, 
i6sqq;  24,  8  sqq.  Mc  13,  9  sqq),  Magdalenae  futuram  gloriam  (Mc 
J4>  9)j  Petri  martyrium  (Io  21,  18  sq).  Aliae  praedictiones  leguntur 
Mt  21,  I  sqq;  Mc  II,  I  sqq;  14,  13  sqq;  Lc  19,  29  sqq;  22,  iosqq. 
Iudaeorum  dispersio  inter  gentes,  quam  Christus  praedixit  (Lc  21,  24 ; 
cf.  Mt  24,  34),  adhuc  perdurat. 

Huc  revocari  potest,  quod  Iesus  novit  res  absentes  et  occultas 
(Io  1,  48;  4,  18;  II,  11  sqq.  Mt  17,  26),  immo  etiam  secreta  cor- 
dium  (Mt  9,  4;  12,  25.     Lc  6,   8;  7,   39sqq;   11,  38  sqq.    Io  2,  24  sq). 

Unde  apostoli  concludunt:  «Scimus,  quia  scis  omnia,  et  non  opus 
est  tibi,  ut  quis  te  interroget;  in  hoc  credimus,  quia  a  Deo  existi»  (Io 
16,  30).  Et  hoc  recte  quidem;  nam  homo,  in  cuius  favorem  Deus 
patrat  tali  modo  miraculum  intellectuale  prophetiae,  et  qui  ipse  pro- 
vocat  ad  hoc  miraculum  non  minus  quam  ad  alia  ut  signum  legationis 
suae  divinae,  non  potest  nos  fallere;  secus  Deus  ipse  nos  fefellisset 
(cf.  Dt   18,    18  sqq). 

158.  Obi.  I.  Christus  dixit :  «Surgent  pseudochristi  et  pseudoprophetae,  et 
dabunt  signa  magna  et  prodigia»  (Mt  24,  24).  Ergo  ex  prophetia  signis 
confirmata  non  colligitur  veritas  legationis  divinae. 

Resp.  Dist.  antec. :  Surgent  pseudoprophetae,  quorum  prophetiae  et  signa 
cognosci  possunt  ut  falsa,  conc.  antec. ;  quorum  prophetiae  ita  comparatae 
sunt,  ut  homines  bonae  voluntatis  in  invincibilem  errorem  ducantur,  neg. 
antec.  Quicumque  post  Christum  venit  et  dicit  se  esse  Christum,  eo  ipso 
falsus  propheta  est,  quia  Deus  non  potest  sibi  contradicere.  Propterea  Chri- 
stus  de  hac  re  monuit  apostolos:  «Si  quis  vobis  dixerit:  Ecce  hic  est 
Christus,  ecce  illic,  ne  credideritis.  .  .  .  Vos  ergo  videte ;  ecce,  praedixi  vobis 
omnia»  (Mc  13,  21  23).  Simile  monitum  Deus  iam  dederat  in  Vetere  Testa- 
mento  (Dt  13,  1  sqq).  Dist.  conseq.:  Ex  prophetia  non  colligitur  veritas  lega- 
tionis  divinae,  si  ex  circumstantiis  patet  esse  pseudoprophetiam,  conc.  conseq. ; 
si  ex  circumstantiis  patet  esse  veram  prophetiam,  neg.  conseq. 

159*  Obi.  II.  Christus  praedixit  se  mox  rediturum  esse  ad  iudicium.  At- 
qui  hoc  factum  non  est.     Ergo  verus  propheta  non  fuit. 

Resp.  Haec  obiectio  est  error  rationalistarum  et  modernistarum  [Denz. 
n.  2052);  non  vero  Christus  erravit;  nam  ipse  dixit:  «De  die  autem  illo 
vel  hora  nemo  scit,  neque  angeli  in  caelo  neque  Filius,  nisi  Pater»  (Mc 
13,  32).  «Non  est  vestrum  nosse  tempora  vel  momenta,  quae  Pater  posuit 
in  sua  potestate;  sed  accipietis  virtutem  supervenientis  Spiritus  Sancti  in 
vos,  et  eritis  mihi  testes  in  Ierusalem  et  in  omni  Iudaea  et  Samaria  et  us- 
que  ad  ultimum  terrae»  (Act  1,  7sq;  cf.  supra  n.  134  sq).  Voluit  autem  in- 
certum  esse  tempus,  ut  homines  semper  essent  parati,  sicut  in  Vetere  Testa- 
mento  loquebantur  prophetae  eo  modo  de  adventu  Messiae,  ut  hominum 
exspectatio  semper  maneret  viva  (e.  g.  Is  40,  52  60;  cf.  supra  n.   135). 


Prop.  XIX.  Iesus  Christus  probatur  legatus  divinus  vaticiniis 
messianicis  Veteris  Testamenti. 

160.  Stat,  quaest.  Iudaei  exspectabant  insignem  quendam  legatum 
divinum  quem  Messiam  appellabant  (supra  n.  126).  Hanc  fidew,  messia- 
nicam  iudaei  e  libris  suis  sacris  hauserant.  Ad  quaestionem,  ubi  Christus 
nasceretur,  responderunt  sacerdotes:  In  Bethlehem,  «sic  enim  scriptum 
est  per  prophetam»  (Mt  2,  5).  Zacharias  ait:  Deus  visitabit  plebem 
suam,  «sicut  locutus  est  per  os  sanctorum,  qui  a  saeculo  sunt,  prophe- 
tarum  eius»  (Lc  1,  70).  Philippus  ad  Nathanael:  «Quem  scripsit  Moyses 
in  lege  et  prophetae,  invenimus,  Iesum»  (Io  1,  45).  In  evangeliis 
saepe  legimus:  «Hoc  factum  est,  ut  Scriptura  impleretur»,  vel  simile 
quid  (Mt  3,  3;  4,  14;  13,  35;  27,  9  35.  Mc  15,  28.  Io  12,  37sqq; 
19,  24  28  36  sq). 

Cum  libri  illi,  in  quibus  vaticinia  illa  leguntur,  iam  pluribus  sae- 
culis  ante  Christum  translati  sint  in  linguam  graecam  (cf.  Praelect. 
dogm.  I,  n.  215),  constat  ipsum  textum  originalem  vaticiniorum  multis 
saeculis  ante  Christum  exstitisse ;  id  quod  nemo  eruditus  negat.  Ergo 
si  in  iis  reapse  leguntur  praedictiones  de  Christo  factae  et  in  Christo 
impletae,  sunt  vera  vaticinia. 

Iesus  Christus  ipse  docuit  ad  se  pertinere  vaticinia  messianica 
Veteris  Testamenti.  Ita  dicit  se  nolle  impedire  passionem  suam.  Cur 
non?  «Quomodo  ergo  implebuntur  Scripturae,  quia  sic  oportet  fieri?» 
(Mt  26,  54.)  «Ut  impleantur  Scripturae»  (Mc  14,  49).  «Consumma- 
buntur  omnia,  quae  scripta  sunt  per  prophetas  de  Filio  hominis»  (Lc 
18,  31).  «Omnes  enim  prophetae  et  lex  usque  ad  Ioannem  propheta- 
verunt»  (Mt  II,  13).  «Incipiens  a  Moyse  et  omnibus  prophetis,  inter- 
pretabatur  illis  in  omnibus  Scripturis,  quae  de  ipso  erant.  .  .  .  Et  dixit 
ad  eos :  Haec  sunt  verba,  quae  locutus  sum  ad  vos,  cum  adhuc  essem 
vobiscum ;  quoniam  necesse  est  impleri  omnia,  quae  scripta  sunt  in  lege 
Moysi  et  prophetis  et  psalmis  de  me»  (Lc  24,  27  44  sq).  Ad  iudaeos 
ait:  «Scrutamini  Scripturas,  quia  vos  putatis  in  ipsis  vitam  aeternam 
habere;  et  illae  sunt,  quae  testimonium  perhibent  de  me.  .  .  .  Si  cre- 
deretis  Moysi,    crederetis    forsitan    et   mihi:    de   me   enim  ille  scripsit» 

(Io  5,  39  46).  Talia  apud  omnes  evangelistas  leguntur  (e.  g.  Mt  21,  42; 
22,  41  sqq.  Mc  9,  1 1 ;  12,  10.  Lc  4,  16  sqq.  Io  13,  18).  Etiam 
apostoli  vaticinia  de  Christo  intellegenda  esse  docuerunt  (Act  2,  25  sqq; 
3,   18;  7,   52;  28,  23.     Rom   i,  2sq;  9,   33.     1   Petr  1,   10  etc). 

Argumentum  hoc  ex  vaticiniis  messianicis  iam  inde  a  S.  Iustini 
(Dial.  cum  Tryphone)  temporibus  SS.  Patres  diligenter  excoluerunt. 
Multa  de  hac  re  leguntur  apud  Eusebium  Caes.  in  «Demonstratione 
evangelica»   (M  PG  22). 

Dupliciter  argumentum  instrui  potest^  aut  considerando  singula 
vaticinia,  et  ostendendo,  quomodo  in  Christo  impleta  sint;  aut  solum 
proponendo  totam  seriem,  et  eam  comparando  cum  factis  Christi.  Prior 
via  per  se  est  melior,  sed  nimis  longa,  quam  quae  conveniat  Com- 
pendio  theologiae.  Ideo  alteram  viam  praeferimus,  summatim  tantum 
indicantes  vaticinia  et  impletionem.  Magis  accurata  notitia  acquirenda 
est  e  commentariis  exegeticis. 

161.  Arg.  In  Vetere  Testamento  exstant  multa  vaticinia  messia- 
nica,  quae  in  Christo  impleta  sunt.  Ergo  Christus  est  verus  Messias, 
in  Vetere  Testamento  promissus. 

Prob.  antec.  pars  I.  Exstant  in  Vetere  Testamenta  multa  vati- 
cinia  messianica. 

1.  Praedicitur  rex  futurus  ex  semine  Abrahae,  ex  tribu  Iuda,  ex  familia  David. 

Promisit  Deus  semen  Abrahae,  in  quo  benedicerentur  omnes  gentes.  «Per 
memetipsum  iuravi,  dicit  Dominus  .  .  .  multiplicabo  semen  tuum  sicut  stellas 
caeli  .  .  .  et  benedicentur  in  semine  tuo  omnes  gentes  terrae»  (Gn  22,  i6sqq). 
Eadem  benedictio  saepe  repetitur  (Gn  18,  18;  26,  4;  28,   14). 

Propterea  mutatur  nomen  Abram  in  Abraham.  «Appellaberis  Abraham, 
quia  patrem  multarum  gentium  constitui  te.  Faciamque  te  crescere  vehemen- 
tissime,  et  ponam  te  in  gentibus,  regesque  ex  te  egredientur»  (Gn  17,  5  sq). 

Haec  benedictio  transiit  ad  Isaac  (Gn  26,  2  sqq)  et  Iacob  (Gn  28, 
10  sqq). 

Iacob  benedicens  filiis  suis  et  annuntians  iis,  «quae  ventura  sunt  in 
diebus  novissimis»  (Gn  49,  1)  ait  adRuben:  «Ruben,  primogenitus  meus  ...  non 
crescas»  ;  ad  Simeon  et  Levi:  «In  coetu  illorum  non  sit  gloria  mea»  (ibid. 
v.  3  sqq).  Tum  se  convertit  ad  Iuda:  «Iuda,  te  laudabunt  fratres  tui,  .  .  . 
adorabunt  te  filii  patris  tui.  .  .  .  Non  auferetur  sceptrum  de  Iuda  et  dux  de 
femore  eius,  donec  veniat  qui  mittendus  est,  et  ipse  erit  exspectatio  gen- 
tium»  (ibid.  v.  8  10).  Ergo  regia  dignitas,  iam  Abrahanio  promissa,  transibit 
ad  tribum  Iuda,  non  statim,  sed  multo  post  tempore.  Pro  illo:  «qui  mittendus 
est»,  Shitoh,  alii  vertunt :  «cuius  est»  sceptrum  promissum,  alii  vertunt:  «paci- 
ficator» ;  tota  vero  traditio  iudaica  et  christiana  intellexit  hoc  vocabulo  de- 
signari  Messiam.  Propterea  Onhetos  et  lonathan  simpliciter  vertunt:  «donec 
veniat  Messias.» 

Potestatem  regiam  domus  Iuda  consecuta  est  per  David,  quemadmodum 
hic  ipse  ait:  «Elegit  Dominus  Deus  Israel  me  de  universa  domo  patris  mei, 

ut  essem  rex  super  Israel  in  sempiternum  ;  de  Iuda  enim  elegit  principes» 
(1  Par  28,  4).  Deus  vero  per  Nathan  prophetam  locutus  est  ad  David: 
«Ego  tuli  te  de  pascuis  sequentem  greges,  ut  esses  dux  super  populum  meum 
Israel.  .  .  .  Cumque  completi  fuerint  dies  tui  et  dormieris  cum  patribus  tuis, 
suscitabo  semen  tuum  post  te,  quod  egredietur  de  utero  tuo,  et  firmabo 
regnum  eius.  Ipse  aedificabit  domum  nomini  meo,  et  stabiliam  thronum 
regni  eius  usque  in  sempiternum.  Ego  ero  ei  in  patrem;  et  ipse  erit  mihi 
in  filium.  Qui  si  inique  aliquid  gesserit,  arguam  eum  in  virga  virorum  et  in 
plagis  filiorum  hominum ;  misericordiam  autem  meam  non  auferam  ab  eo, 
sicut  abstuli  a  Saul,  quem  amovi  a  facie  mea.  Et  fidelis  [perpetua]  erit 
domus  tua  et  regnum  tuum  usque  in  aeternum  ante  faciem  tuam,  et  thronus 
tuus  erit  firmus  iugiter»   (2  Reg  7,  8   12  sqq). 

Ergo  duo  praedicuntur :  a)  regia  dignitas  non  transferetur  in  aliam  fa- 
miliam,  sed  manebit  in  familia  David.  b)  Si  fideles  manserint,  manebit 
regnum  temporale ;  sin  recesserint  a  Deo,  Deus  puniet  eos  et  destruet  regnum ; 
manebit  tamen  promissio  de  perpetua  dignitate  regia  domus  davidicae.  Haec 
repetit  Deus  Salomoni  (3  Reg  9,  4  sqq).  In  Ps  88,  21  29  sqq  33  sqq  legimus: 
«Inveni  David,  servum  meum,  oleo  sancto  meo  unxi  eum.  .  .  .  In  aeternum 
servabo  illi  misericordiam  meam ;  et  testamentum  meum  fidele  ipsi.  Et  ponam  in 
saeculum  saeculi  semen  eius  et  thronum  eius  sicut  dies  caeli.  Si  autem  de- 
relinquerint  filii  eius  legem  meam  .  .  .  visitabo  in  virga  iniquitates  eorum  et 
in  verberibus  peccata  eorum.  Misericordiam  autem  meam  non  dispergam 
ab  eo ,  neque  nocebo  in  veritate  mea  [promissioni  meae] ,  neque  pro- 
fanabo  testamentum  meum,  et  quae  procedunt  de  labiis  meis  non  faciam 
irrita.  Semel  iuravi  in  sancto  meo,  si  David  mentiar.  Semen  eius  in 
aeternum  manebit,  et  thronus  eius  [immutabilis]  sicut  sol  in  conspectu 
meo»  (cf.  Ps  131,  nsqq).  Propterea  toties  sermo  est  de  «Uncto  [Messia] 
Domini» ,  cui  omnis  terra  et  omnes  populi  subdentur,  et  cuius  regni 
non  erit   finis  (Ps  2;  44;  71;  109). 

2.  Praedicitur  abiectio  populi  Israel  et  regum  eius,   dein  secutura  reconciliatio 

et  suscitatio  novi  regis  aeterni. 

Populus  Israel  et  reges  eius  abiciuntur,  quia  in  idololatriam  inciderunt: 
«Dies  multos  sedebunt  filii  Israel  sine  rege  et  sine  principe  et  sine  sacrificio 
et  sine  altari  et  sine  ephod  et  sine  theraphim.  Et  post  haec  revertentur  filii 
Israel,  et  quaerent  Dominum  Deum  suum  et  David  regem  suum»  (Os  3, 
4sq).  Non  utique  David  regem,  qui  diu  mortuus  erat,  sed  illum  regem,  qui 
ex  stirpe  davidica  promissus  erat.  In  captivitate  babylonica  populus  rediit 
ad  Deum;  quare  promissio  de  futuro  rege  renovatur :  «Ecce  dies  veniunt, 
dicit  Dominus,  et  suscitabo  David  germen  iustum,  et  regnabit  rex,  et  sapiens 
erit,  et  faciet  iudicium  et  iustitiam  in  terra.  In  diebus  illis  salvabitur  Iuda,  et 
Israel  habitabit  confidenter,  et  hoc  est  nomen,  quod  vocabunt  eum:  Do- 
minus  iustus  noster»  (Ier  23,  5  sq).  «Servient  Domino  Deo  suo  et  David 
regi  suo,  quem  suscitabo  iis»  (Ier  30,  9).  «Et  suscitabo  super  eas  [oves  Do- 
mini]  pastorem  unum,  qui  pascat  eas,  servum  meum  David ;  ipse  pascet  eas, 
et  ipse  erit  iis  in  pastorem.  Ego  autem  Dominus  ero  iis  in  Deum,  et  servus 
meus  David  princeps  in  medio  eorum»  (Ez  34,  23  sq).  «Et  servus  meus  David 
rex  super  eos,  et  pastor  unus  erit  omnium  eorum;   in  iudiciis  meis  ambula- 

bunt  .  .  .  et  David,  servus  meus,  princeps  eorum  in  perpetuum.  Et  per- 
cutiam  illis  foedus  pacis;  pactum  sempiternum  erit  iis  .  .  .  et  ero  iis  Deus, 
et  ipsi  erunt  mihi  populus»  (Ez  37,  24sqq). 

3.  Praedicitur  rex  gloriosus,  regnans  super  omnes,  sed  simul  patiens. 

Magnitudo  regni  regis  futuri  modo  simpliciter  praedicitur,  modo  meta- 
phorice  sub  imagine  montis  Sion  et  urbis  Ierusalem,  quo  omnes  gentes  con- 
venient.  «Et  erit  in  novissimis  diebus  praeparatus  mons  domus  Domini  in 
vertice  montium,  et  elevabitur  super  colles,  et  fluent  ad  eum  omnes  gentes  . . . 
quia  de  Sion  exibit  lex  et  verbum  Domini  de  Ierusalem»  (Is  2,  2  sq).  «Po- 
pulus,  qui  ambulabat  in  tenebris,  vidit  lucem  magnam.  . .  .  Parvulus  enim  natus 
est  nobis,  et  filius  datus  est  nobis.  .  .  .  Super  solium  David  et  super  regnum 
eius  sedebit,  ut  confirmet  illud  et  corroboret  in  iudicio  et  iustitia,  amodo  et 
usque  in  sempiternum»  (Is  9,  2  6  sq).  Hoc  iterum  iterumque  repetitur  (Is 
12,  isqq;  14,  1  sqq ;  26,  isqq;  33,  2osqq;40,  1  sqq;  49,  8  sqq;  51, 
3  sqq).  «Surge,  illuminare,  Ierusalem,  quia  venit  lumen  tuum  et  gloria  Do- 
mini  super  te  orta  est.  .  .  .  Et  ambulabunt  gentes  in  lumine  tuo  et  reges 
in  splendore  ortus  tui.  .  .  .  Mirabitur  et  dilatabitur  cor  tuum,  quando  con- 
versa   fuerit  ad   te   multitudo   maris,    fortitudo   gentium   venerit  tibi»  (Is  60', 

1  5;  cf.  65,   1). 

Mala  fugabuntur,  tranquillitas  et  pax  regnabunt.  «Tunc  aperientur  oculi 
caecorum,  et  aures  surdorum  patebunt.  Tunc  saliet  sicut  cervus  claudus,  et 
aperta  erit  lingua  mutorum.  ...  Et  redempti  a  Domino  convertentur,  et 
venient  in  Sion  cum  laude ;  et  laetitia  sempiterna  super  caput  eorum ;  gau- 
dium  et  laetitiam  obtinebiint,  et  fugiet  dolor  et  gemitus»  (Is  35,  5  sq  10). 
Messias  vero  sic  describitur:  «Ecce  servus  meus,  suscipiam  eum;  electus 
meus,  complacuit  sibi  in  illo  anima  mea,  dedi  spiritum  meum  super  eum; 
iudicium  gentibus  proferet.  Non  clamabit,  neque  accipiet  personam,  nec  au- 
dietur  vox  eius  foris,  calamum  quassatum  non  confringet  .  .  .  et  legem  eius 
insulae  exspectabunt»  (Is  42 ,  1  sqq).  «Et  requiescet  super  eum  spiritus 
Domini,  spiritus  sapientiae  et  intellectus.  ...  Et  erit  iustitia  cingulum  lum- 
borum  eius,  et  fides  cinctorium  renum  eius.  Habitabit  lupus  cum  agno. . . . 
Non  nocebunt,  et  non  occident  in  universo  monte  sancto  eius,  quia  repleta 
est  terra  scientia  Domini,  sicut  aquae  maris  operientes.  In  die  illa  radix 
Iesse,    qui  stat  in  signum  populorum,   ipsum  gentes  deprecabuntur»    (Is  11, 

2  5  sq  9sq).  Messias  vero  de  seipso  ait:  «Spiritus  Domini  super  me,  eo  quod 
unxerit  Dominus  me,  ad  annuntiandum  mansuetis  misit  me»  (Is  61,   1). 

Nihilominus  hic  idem  rex  gloriosus  veniet,  quando  de  domo  David  non 
superest  nisi  tenue  virgultum  in  terra  arida,  et  ipse  gravissima  mala  tolerabit. 
Propterea  Messias  saepe  vocatur  «germen»  (e.  g.  Ier  33,  15.  Zach  3,  8; 
6,  12).  Quando  prae  paucitate  virorum  rixabuntur  septem  mulieres  de  uno 
viro,  «in  illa  die  erit  germen  Domini  in  magnificentia»  (Is  4,  1  sqq).  «Et 
reliquiae  ligni  saltus  eius  [Israel]  prae  paucitate  numerabuntur,  et  puer  scribet 
eos.  .  .  .  Reliquiae  convertentur  .  .  .  ad  Deum  fortem»  (Is  10,  19  21).  «Et 
ego  congregabo  reliquias  gregis  mei  .  .  .  et  suscitabo  David  germen  iustum» 
(Ier  23,  3  5).  In  ista  igitur  misera  condicione  domus  David  veniet  Messias. 
«Et  ascendet  sicut  virgultum  coram  eo  [Domino]  et  sicut  radix  de  terra 
sitienti ;  non  est  species  ei  neque  decor,  et  vidimus  eum,  et  non  erat  aspec- 

tus,  et  desideravimus  eum,  despectum  et  novissimum  virorum,  virum  dolorum 
et  scientem  infirmitatem.  .  .  .  Vere  languores  nostros  ipse  tulit,  et  dolores 
nostros  ipse  portavit.  .  .  .  Ipse  autem  vulneratus  est  propter  iniquitates  no- 
stras  .  .  .  et  posuit  Dominus  in  eo  iniquitatem  omnium  nostrum.  .  .  .  Ideo 
dispertiam  ei  plurimos,  et  fortium  dividet  spolia,  pro  eo  quod  tradidit  in 
mortem  animam  suam  et  cum  sceleratis  reputatus  est»  (Is  53,  2  sqq  12).  Ita- 
que  per  pugnatn  et  sanguinem  Messias  veniet  ad  victoriam.  «Quis  est  iste,  qui 
venit  de  Edom,  tinctis  vestibus  de  Bosra?  .  .  .  Ego  qui  loquor  iustitiam  et 
propugnator  sum  ad  salvandum.  Quare  ergo  rubrtim  est  indumentum  tuum  ? . . . 
Torcular  calcavi  solus.  .  .  .  Et  conculcavi  populos  in  furore  meo  .  .  .  et  de- 
traxi  in  terram  virtutem  eorum»  (Is  63,  1  sqq  6).  Ipse  quidem  populus  Israel 
Messiam  negabit,  sed  hic  cum  aliis  multis  novum  foedus  constituet.  «Oc- 
cidetur  Christus,  et  non  erit  eius  populus,  qui  eum  negaturus  est.  .  .  .  Con- 
firmabit  autem  pactum  multis»  (Dn  9,  26  sq).  Et  sic  qui  fuit  non  populus 
Dei  erit  populus  Dei.  «Dicam  non  populo  meo:  Populus  meus  es  tu;  et 
ipse  dicet:  Deus  meus  es  tu»  (Os  2,  24;  cf.  Is  65,  1).  «Venio,  ut  congregem 
cum  omnibus  gentibus  et  linguis,  et  venient  et  videbunt  gloriam  meam.  .  .  . 
Et  assumam  ex  iis  sacerdotes  et  levitas»  (Is  66,  18  21).  Huic  novo  sacer- 
dotio  correspondet  novum  sacrificium,  abrogato  vetere.  «Non  est  mihi  vo- 
luntas  in  vobis,  dicit  Dominus  exercituum,  et  munus  non  suscipiam  de  manu 
vestra.  Ab  ortu  enim  solis  usque  ad  occasum  magnum  est  nomen  meum  in 
gentibus  ;  et  in  omni  loco  sacrificatur  et  offertur  nomini  meo  oblatio  munda, 
quia  magnum  est  nomen  meum  in  gentibus,  dicit  Dominus  exercituum» 
Mal  1,   10  sq). 

4.    Praedicitur  locus  nativitatis  et  tempus  futuri  Messiae. 

Locus  nativitatis  Messiae  indicatur  a  Michaea:  «Et  tu,  Bethlehem 
Ephrata,  parvulus  es  in  millibus  Iuda;  ex  te  mihi  egredietur  qui  sit  domi- 
nator  in  Israel,  et  egressus  eius  ab  initio,  a  diebus  aeternitatis.  Propter  hoc 
[Deus]  dabit  eos  [israelitas  in  afflictionem]  usque  ad  tempus,  in  quo  parturiens 
pariet,  et  reliquiae  fratrum  eius  convertentur  ad  filios  Israel.  Et  stabit  et  pascet 
in  fortitudine  Domini  .  .  .  quia  nunc  magnificabitur  usque  ad  terminos  terrae» 
(Mich  5,  2  sqq). 

Tempus  Messiae  erit,  quando  etiamtum  stabit  templum  secundum.  De  hoc 
enim  templo  ait  Aggaeus:  «Haec  dicit  Dominus  exercituum:  Adhuc  unum 
modicum  est,  et  ego  commovebo  caelum  et  terram  et  mare  et  aridam.  Et 
movebo  omnes  gentes;  et  veniet  Desideratus  cunctis  gentibus,  et  implebo 
domum  istam  gloria.  .  .  .  Magna  erit  gloria  domus  istius  novissimae  plus 
quam  primae,  dicit  Dominus  exercituum ;  et  in  loco  isto  dabo  pacem,  dicit 
Dominus  exercituum»   (Agg  2,  7  sq   10;  cf.  Mal  3,   1). 

Numerus  annorum  indicatur  ab  archangelo  Gabriele  Danieli  prophetae : 
«Septuaginta  hebdomades  abbreviatae  [constitutae]  sunt  super  populum  et 
super  urbem  sanctam  tuam,  ut  consummetur  praevaricatio,  et  finem  accipiat 
peccatum,  et  deleatur  iniquitas,  et  adducatur  iustitia  sempiterna,  et  impleatur 
visio  et  prophetia,  et  ungatur  Sanctus  sanctorum.  Scito  ergo  et  animadverte : 
Ab  exitu  sermonis,  ut  iterum  aedificetur  Ierusalem,  usque  ad  Christum  ducem, 
hebdomades  septem  et  hebdomades  sexaginta  duae  erunt;  et  rursum  aedifi- 
cabitur  platea  et  muri  in  angustia  temporum.  Et  post  hebdomades  sexaginta 
duas  occidetur  Christus,    et   non   erit   eius   populus,    qui  eum  negaturus  est. 

Et  civitatem  et  sanctuarium  dissipabit  populus  cum  duce  venturo;  et  finis 
eius  vastitas,  et  post  finem  belli  statuta  desolatio.  Confirmabit  autem  pactum 
multis  hebdomada  una;  et  in  dimidio  hebdomadis  deficiet  hostia  et  sacrificium, 
et  erit  in  templo  abominatio  desolationis,  et  usque  ad  consummationem  et 
finem  perseverabit  desolatio»  (Dn  9,  24sqq). 

Hebdomades  seu  septimanae  intelleguntur  septimanae  annorum,  ut  sensus 
sit:  Quadringenti  nonaginta  anni  constituti  sunt  ad  perficienda  ea,  quae  ab 
angelo  praedicuntur :  «Ab  exitu  sermonis,  ut  iterum  aedificetur  Ierusalem» 
exponitur  de  decreto  Artaxerxis  I  anni  458  a.  Chr.,  quo  rex  iussit  rursum 
aedificari  urbem.  Angelus  igitur  ait:  Christus  morietur  post  69 1/2  hebdoma- 
des,  computatas  ab  illo  decreto,  seu  anno  488  post  decretum,  i.  e.  anno  30 
aerae  vulgaris,  id  quod  congruit  cum  sententia  nunc  communissime  recepta 
de  tempore  mortis  Christi. 

Conclusio.  Ex  hoc  brevissimo  conspectu  apparet,  quomodo 
promissio  et  exspectatio  futuri  Messiae  et  regni  eius  totam  historiam 
populi  Israel  pervadat,  ab  initio  obscurior  et  paucis  lineamentis  adum- 
brata,  paulatim  vero  magis  magisque  explicita;  qua  ratione  desiderium 
Messiae  in  dies  crescebat.  «Utinam  dirumperes  caelos  et  descen- 
deres»  (Is  64,  1):  haec  erat  mens  omnium  piorum  israelitarum,  qui 
exspectabant    consolationem    et    redemptionem   Israel    (Lc   2,   25    38). 

Iam  breviter  ostendendum,  quomodo  illa  vaticinia  in  Iesu  Christo 
impleta  sint. 

162.  Prob.  antec.  pars  II.  Vaticinia  messianica  in  Iesu  Christo 
impleta  sunt.  Quia  res  notae  sunt,  brevem  tantum  conspectum 
subicimus. 

1.  Iesus  Christus  est  semen  Abrahae  (Mt  1,1.  Lc  3,  34),  de 
tribu  Iuda  (Mt  1,  3.  Lc  3,  33.  Hebr  7,  14),  e  familia  David  (Mt  1,1. 
Lc  1,  32;  2,  4;  3,  31.  Act  13,  23.  Rom  1,  3).  Hoc  iudaei  agno- 
scebant  (Mt  20,   30  sq;   21,  9.    Mc   11,   10.    Lc   18,  38). 

2.  Iesus  Christus  est  rex,  non  utique  regni  terreni  et  temporalis, 
sed  spiritualis  et  aeterni  (Mt  2,  2 ;  25,  34;  27,  1 1.  Mc  15,  2.  Lc  1,  32; 
23,  3.  Io  18,  33  sqq.  Hebr  1,  8.  Apc  17,  14;  19,  16).  Ad  regnum 
eius  pertinent  omnes  populi  terrae  (Mt  8,  1 1  sq;  13,  46  sq;  25,  32. 
Act  1,  8.     Rom  1,  5). 

3.  Iesus  Christus  constituit  regnum  pacis,  e  quo  fugavit  malum 
peccati  et  alia  mala,  curando  morbos,  expellendo  daemones,  conferendo 
multa  beneficia  hominibus  (Mt  8,  16.  Act  4,  8  sqq),  etsi  tota  perfectio 
huius  regni  non  erit  nisi  in  altera  vita  (Mt  25,  34.  Io  14,  2sq;  17,  24. 
1  Cor   15,  23  sqq.    Apc  c.  22). 

4.  Christus  est  ille  propheta,  super  quem  requiescit  Spiritus  Domini 
(Lc  4,  i6sqq),  in  quo  sibi  complacet  Pater  caelestis  (Mt  3,  17;  17,  5- 
Mc  1,  11;  9,  6.  Lc  3,  22),  qui  mitis  et  humilis  est  (Mt  11,  28  sq; 
12,  i5sqq),  qui  nova  lege  ostendit  viam  ad  veram  beatitudinem  (Mt 
5,    I  sqq.    Lc  6,    17  sqq). 

5.  Iesus  Christus  venit,  quando  domus  David  quasi  exstincta  et 
regnum  divisum  erat  alienis  principibus  (Lc  3,  1).  Ipse  vere  tenue 
germen  (nezer,  Nazaraeus;  Is  11,  1.  Mt  2,  23),  filius  fabri  erat  (Mt 
13,   55.    Mc  6,  3). 

6.  Per  passionem,  crucem,  mortem  introivit  in  gloriam  suam  (Lc 
24,  25  sq).  Passiones  eius  et  secuta  inde  gloria  in  Ps  21  ita  de- 
scribuntur,  ut  ad  litteram  in  Christo  impleta  sint  et  in  nullo  alio: 
«Circumdederunt  me  canes  multi,  concilium  malignantium  obsedit  me. 
Foderunt  manus  meas  et  pedes  meos,  dinumeraverunt  omnia  ossa  mea. 
Ispi  vero  consideraverunt  et  inspexerunt  me,  diviserunt  sibi  vestimenta 
mea,  et  super  vestem  meam  miserunt  sortem.  .  .  .  Salva  me  ex  ore 
leonis.  .  .  .  Narrabo  nomen  tuum  fratribus  meis,  in  medio  ecclesiae 
laudabo  te.  .  .  .  Reminiscentur  et  convertentur  ad  Dominum  universi 
fines  terrae.  .  .  .  Quoniam  Domini  est  regnum,  et  ipse  dominabitur  gen- 
tium.  .  .  .  Et  anima  mea  illi  vivet,  et  semen  meum  serviet  ipsi.  An- 
nuntiabitur  Domino  generatio  ventura,  et  annuntiabunt  caeli  iustitiam 
eius  populo,  qui  nascetur,  quem  fecit  Dominus.» 

Populus  Israel  negavit  regem  suum  (Mt  27,  25.  Io  19,  15).  Ideo 
populus  abiectus  est  (Mt  23,  37  sqq.  24,  I  15  sqq.  Lc  13,  34  sq), 
et  in  eius  locum  successerunt  gentes  (Mt  24,  14.  Rom  9,  24sqq; 
10,  19  sqq).  Ex  gentibus  novi  assumpti  sunt  sacerdotes,  et  novum 
institutum  est  sacrificium,  quod  Deo  orlertur  in  omni  loco,  et  magnum 
factum  est  nomen  Domini  inter  omnes  gentes. 

7.  Natus  est  Iesus  in  Bethlehem  (Mt  2,  1.  Lc  2,  4).  Venit  ad 
templum  secundum,  brevi  antequam  destructum  est  in  perpetuum. 

8.  Passus  est  tempore  a  Daniele  praedicto;  et  post  eius  mortem 
venit  bellum  cum  romanis  et  statuta  desolatio. 

9.  Possunt  multa  alia  addi,  quae  in  ipsis  evangeliis  indicantur. 
Cf.  e.  g.  Mal  3,  1  cum  Mc  1,  2;  Is  9,  1  sq  cum  Mt  4,  15;  Zach  9, 
9  sq  cum  Mt  21,  1  sqq;  Is  50,  6  cum  Mt  26,  67 ;  alia  brevitatis  causa 
omittimus. 

Conclusio.  Ergo  in  Iesu  Christo  impleta  sunt,  quae  prophetae 
de  Messia  praedixerant.     Unde  duo  efficiuntur: 

a)  Deus,  qui  solus  haec  omnia  praesciebat  et  per  prophetas  prae- 
dicere  poterat,  testatus  est  de  Messia :  Si  venerit  ille,  cui  haec  vaticinia 
conveniunt,  hic  est  legatus  meus,  missus  ad  docendos  omnes  homines 
et  ad  constituendum  regnum  Dei  perpetuum.  Ergo  quia  in  Iesu  Christo 
haec  vaticinia  impleta  sunt,  Iesus  Christus  est  vere  legatus  Dei,  quem 
omnes  homines  audire  debent. 

b)  Sicut  nemo  fuit  ante  Christum,  in  quem  vaticinia  messianica 
quadrent,  ita  nemo  post  eum  futurus  est.  Nam  tempus  praedictum 
transiit,  sceptrum  temporale  iam  diu  recessit  a  Iuda,  templum  secun- 
dum  destructum  est,  iudaei  in  totum  mundum  dispersi  sunt.  Neque 
praeter  unum  regnum   universale   et  perpetuum  aliud  poterit  esse  tale 

regnum.  Deus  «repromittit  dicens  [Agg  2,  7]:  Adhuc  semel,  et  ego 
movebo  non  solum  terram  sed  et  caelum.  Quod  autem  ,Adhuc  semel' 
dicit,  declarat  mobilium  translationem  tamquam  factorum,  ut  maneant 
ea,  quae  sunt  immobilia.  Itaque  regnum  immobile  suscipientes,  ha- 
bemus  gratiam,  per  quam  serviamus  placentes  Deo,  cum  metu  et  re- 
verentia»   (Hebr  12,  26  sqq). 

163.  Obi.  I.  Vaticinia,  quae  dicuntur  messianica,  colliguntur  ex  variis 
libris  ad  diversa  tempora  pertinentibus.  Atqui  non  constat  haec  adeo  inter 
se  distantia  ad  unum  eundemque  hominem  referri,  sed  possunt  pertinere  ad 
plures  et  alia  aliis  temporibus  impleri.  Ergo  iis  nihil  probatur  de  Iesu 
Christo. 

Resp.  Conc.  mai.  Neg.  min.  et  conseq.  Nam  a)  plurima  vaticinia  talia 
sunt,  ut  non  possint  de  pluribus  hominibus  exponi.  Unus  promittitur  rex  ex 
familia  David,  cuius  potestati  subiciendae  sunt  omnes  gentes,  qui  destruet 
regnum  iniquitatis  et  fundabit  aeternum  regnum  iustitiae.  Tales  reges  non 
possunt  esse  plures. 

b)  Prophetae  posteriores  interdum  aut  diserte  aut  tacite  respiciunt  vati- 
cinia  priora  (cf.  Gn  26,  2sqq;  28,  i3sqq;  49,  10;  1  Par  28,  4;  Ps  88, 
20  36;  Is  2,  1  sqq  coll.  Mich  4,  1  sqq;  Is  4,  2  coll.  Ier  23,  5;  Dn  9, 
2  sqq  etc).  Generatim  vaticinia  messianica  tam  naturali  nexu  inter  se  co- 
haerent,  ut  non  possint  singula  sine  vi  e  serie  avelli.  Etsi  de  uno  alterove 
vaticinio  dubium  sit,  utrum  sit  messianicum  necne,  argumentum  tamen  no- 
strum  invictum  stat,  si  ea  tantum  considerantur ,  quae  manifeste  mes- 
sianica  sunt. 

c)  Non  solus  populus  Israel  intellexerat  sibi  promissum  esse  magnum 
aliquem  liberatorem  et  regem  (Mc  11,  10),  sed  etiam  Christus  diserte  dixit 
ad  se  pertinere  vaticinia  messianica  (supra  n.  160).  Est  autem  improbabile, 
iudaeos,  Christum,  christianos  omnes  in  hac  re  errasse. 

d)  Nisi  vaticinia  illa  unum  eundemque  Messiam  respicerent,  casu  tantum 
in  Christo  essent  impleta.  Atqui  recursus  ad  fortuita  est  irrationabilis,  si 
agitur  de  re  complexa.  Etsi  e.  g.  animal  aliquod  casu  formare  potest  unam 
litteram,  non  tamen  casu  formare  potest  integrum  librum,  eumque  sensu  pol- 
lentem.  Ergo  multo  minus  series  rerum  tam  extraordinariarum  casu  praedici 
et  impleri  potuit. 

164.  Obi.  II.  Multa  in  istis  vaticiniis  dicuntur,  quae  in  Christo  impleta 
non  sunt,  ut  omnimoda  iustitia  civium  regni  eius,  perfecta  pax  et  summa 
tranquillitas.  Ergo  non  sunt  vera  vaticinia  de  Christo  dicta. 

Resp.  Dist.  antec:  Plura  praedicta  sunt  per  metaphoras,  quae  impleta 
non  sunt  litteraliter,  ut  quod  omnes  populi  venient  ad  montem  Sion,  quod 
lupus  et  agnus  pacifice  cohabitabunt,  conc.  antec. ;  plura  praedicta  sunt  sensu 
proprio,  quae  impleta  non  sunt,  subdist. :  Quae  nondum  impleta  sunt  per- 
fecte,  conc.  antec. ;  quae  non  aliquando  implebuntur  perfecte,  neg.  antec.  Huc 
pertinent  omnia,  quae  praedicta  sunt  de  perfectione  morali  et  de  summa 
felicitate  regni  messianici,  quae  in  hac  terra  implentur  incohative  in  fidelibus 
Christi  discipulis,  perfecte  autem  in  caelo.  Prophetae  ea,  quae  simul  vident, 
non  raro  etiam  simul  annuntiant  (e.  g.  Is  66,  iosqq.  Ioel  3,   i4sqq).     Non 

recte  inde  colligitur  ea  etiam  simul  esse  implenda,  sed  sufficit,  ut  successive 
impleantur  (cf.   Cornely,  Introd.  II,   2,   228  sqq). 

165.  Obi.  III.  Iudaei  propter  vaticinia  messianica  exspectabant  restitu- 
tionem  regni  temporalis.  Atqui  haec  restitutio  facta  non  est.  Ergo  decepti 
sunt  vaticiniis  messianicis. 

Resp.  Dist.  mai. :  Iudaei  hanc  exspectationem  conceperant  propter  ter- 
renas  suas  ideas^  conc.  mai. ;  non  poterant  ex  vaticiniis  discere  praedici 
regnum  spirituale,  neg.  mai.  Conc.  min.  Dist.  conseq. :  Decepti  sunt  suis  prae- 
iudiciis,  conc.  conseq.;  decepti  sunt  ipsis  vaticiniis  messianicis,  neg.  conseq. 

Saepissime  prophetae  efferunt  regnum  messianicum  futurum  regnum 
sanctitatis.  In  nova  Sion  «erit  semita  et  via,  et  via  sancta  vocabitur;  non 
transibit  per  eam  pollutus,  et  haec  erit  vobis  directa  via,  ita  ut  stulti  non 
errent  per  eam»  (Is  35,  8).  «Non  audietur  ultra  iniquitas  in  terra  tua.  .  .  . 
Populus  autem  tuus  omnes  iusti»  (Is  60,  18  21).  «Ecce  dies  venient,  dicit 
Dominus,  et  feriam  domui  Israel  et  domui  Iuda  foedus  novum,  non  secundum 
pactum,  quod  pepigi  cum  patribus  eorum.  .  .  .  Sed  hoc  erit  pactum,  quod 
feriam  cum  domo  Israel :  Dabo  legem  meam  in  visceribus  eorum,  et  in 
corde  eorum  scribam  eam,  et  ero  iis  in  Deum,  et  ipsi  erunt  mihi  in  po- 
pulum»  (Ier  31,  31  sqq).  Eadem  saepe  repetuntur  (e.  g.  Ez  n,  19  sq; 
36,  23.  Os  2,  19.  Ioel  2,  28sqq.  Ps  71  etc).  Ergo  iudaei  poterant  scire 
promissum  esse  regnum  spirituale. 

ARTICULUS  III. 
DE  MIRABILI  PROPAGATIONE  DOCTRINAE  CHRISTI. 

Cf.  Th.  M.  Mamachi,  Originum  et  antiquitatum  christianarum  libri  20  (tomi  5),  Romae 
*749 — *  7 55  >  optimum  opus  de  hac  re  conscriptum,  quod  qui  legerit  non  praedicabit 
Harnackii  librum :  «Die  Mission  und  Ausbreitung  des  Christentums  in  den  ersten  drei 
Jahrhunderten»,  tamquam  primum  opus  huius  generis  et  inauditae  eruditionis ;  y.  Riviere, 
La  propagation  du  christianisme  dans  les  trois  premiers  siecles,  Paris  1907  ;  Th.  Ruinart, 
Acta  primorum  martyrum,  saepe  edita ;  P.  Allard,  Histoire  des  persecutions  (5  tomi),  Paris 
1885  sqq;    —    Le    christianisme   et    1'empire    romain 4,    Paris    1898;    G.    Sortais,    Valeur 

apologetique  du  martyre,  Paris   1905. 

Prop.  XX.  Mirabilis  modus,  quo  doctrina  Christi  propagata 
est,  divinitaterri  huius  doctrinae  comprobat. 

166.  Stat.  quaest.  Probavimus  Christum  esse  legatum  divinum, 
cuius  doctrina  ut  a  Deo  revelata  omnibus  admittenda  sit.  Hisce  ab- 
soluta  est  prima  pars  inquisitionis  nostrae.  Nihilominus  iuvat  con- 
siderare  etiam  opus  Christi  seu  religionem  ab  ipso  institutam,  idque 
dupliciter:  a)  secundum  externum  progressum  eius ,  b)  secundum  in- 
ternum  indolem  eius ;  nam  hinc  quoque  divina  origo  huius  religionis, 
etsi  non  absolute  probatur,  tamen  suadetur  et  aliunde  probata  conrir- 
matur.  Non  sunt  haec  argumenta  absoluta  et  per  se  sufficientia,  quia 
non  repugnat  bonam  doctrinam  etiam  ab  hominibus  inveniri  et  spe- 
ciali  auxilio  divino  promoveri.  Attamen,  ut  ex  dicendis  patebit,  hac 
sola   suppositione    non    possunt   omnia    explicari,    quae   ad   religionem 

christianam  pertinent;  et  nobis  sufficit  haec  argumenta  proponere  ut 
confirmationem  eorum,  quae  hactenus  probata  sunt. 

Quando  iudaei  resistebant  religioni  christianae ,  Gamaliel  dixit 
ad  eos:  «Dico  vobis,  discedite  ab  hominibus  istis,  et  sinite  illos ;  quon- 
iam  si  est  ex  hominibus  consilium  hoc  aut  opus,  dissolvetur;  si  vero 
ex  Deo  est,  non  poteritis  dissolvere  illud»  (Act  5,  38  sq).  Hoc  ex- 
perimentum  cessit  in  favorem  religionis  christianae.  Religio  christiana 
propagata  et  conservata  est  superatis  maximis  impedimentis  usque  ad 
nostra  tempora. 

Hoc  argumento  iam  SS.  Patres  usi  sunt.  5.  Augustinus  ait:  «Ipse 
modus,  quo  mundus  credidit,  si  consideretur,  incredibilior  invenitur. 
Ineruditos  liberalibus  disciplinis  et  omnino,  quantum  ad  istorum  doc- 
trinas  attinet,  impolitos  .  .  .  piscatores  Christus  cum  retibus  fidei  ad 
mare  huius  saeculi  paucissimos  misit,  atque  ita  ex  omni  genere  tam 
multos  pisces  et  tanto  mirabiliores,  quanto  rariores,  etiam  ipsos  philo- 
sophos  cepit.  ...  Si  vero  per  apostolos  Christi,  ut  iis  crederetur,  re- 
surrectionem  atque  ascensionem  praedicantibus  Christi,  etiam  ista  mira- 
cula  facta  esse  non  credunt,  hoc  nobis  unum  grande  miraculum  sufficit, 
quod  eam  terrarum  orbis  sine  ullis  miraculis  credidit»  (De  civ.  Dei 
22,   5).     Cf.  Conc.  Vatic.  sess.  3,  c.  3  :  Denz.  n.   1794. 

167.  Arg.  Religio  christiana  singulari  efficacia  propagata  et  conser- 
vata  est  per  orbem  terrarum.  Atqui  ad  hanc  propagationem  et  conser- 
vationem  explicandam  non  sufficiunt  media  humana.  Ergo  agno- 
scendum  est  speciale  auxilium  divinum,  quo  Deus  hanc  religionem 
divinae  originis  esse  testatur. 

Prob.  mai.  a)  Magnam  et  celerem  propagationem  religionis 
christianae  testantur  libri  Novi  Testamenti.  Christi  discipuli  post  eius 
ascensionem  Ierosolymam  congregati  erant  120  fere  (Act  1,  15).  Post 
primam  Petri  concionem,  die  Pentecostes  habitam,  conversi  sunt  ho- 
minum  circiter  tria  milia  (Act  2,  41).  Post  paucos  dies  multi  alii  cre- 
diderunt,  «et  factus  est  numerus  virorum  quinque  milia»  (Act  4,  4). 
Neque  deinceps  cessavit  augmentum,  «magis  autem  augebatur  creden- 
tium  in  Domino  multitudo  virorum  ac  mulierum»  (Act  5,  14)-  Dispersis 
discipulis  ex  urbe  multi  samaritani  crediderunt  (Act  8,  4  sqq).  Mox 
Antiochiae  «multus  numerus  credentium  conversus  est  ad  Dominum» 
(Act  11,  21).  Dein  Paulus  et  Barnabas  peragraverunt  Cyprum,  Pisi- 
diam,  Lycaoniam,  et  redeuntes  Antiochiam,  «retulerunt,  quanta  fecisset 
Deus  cum  illis,  et  quia  aperuisset  gentibus  ostium  fidei»  (Act  14,  26). 
Cum  Paulus  post  multa  itinera  apostolica  rediisset  Ierosolymam,  quidam 
ad  eum  dixerunt:  «Vides,  frater,  quot  myriades  sunt  in  iudaeis,  qui 
crediderunt»  (Act  21,  20).  Apostolus  Paulus  scripsit  epistulas  ad  ro- 
manos,  corinthios,  galatas,  ephesios,  philippenses,  colossenses,  thessa- 
lonicenses,  quibus  epistulis  efficitur  etiam  in  multos  alios  locos  reli- 
gionem  christianam  cum  magno  successu  fuisse  invectam.    S.  Petrus  pri- 

mam  epistulam  scripsit  ad  fideles  Ponti,  Galatiae,  Cappadociae,  Asiae, 
Bithyniae.  Secundum  Apocalypsim  communitates  christianae  erant 
Ephesi,  Smyrnae,  Pergami,  Thyatirae,  Sardibus,  Philadelphiae,  Lao- 
diceae  (Apc  c.  2  3).  Haec  est  vere  stupenda  propagatio,  paucis  decen- 
niis  effecta. 

b)  Idem  testantur  scriptores  saeculi  II  S.  Iustinus  M.:  «Nullum 
omnino  genus  est  sive  graecorum  sive  barbarorum  .  .  .  nullum,  inquam 
eiusmodi  genus  est,  in  quo  non  per  nomen  crucifixi  Iesu  preces  et 
gratiarum  actiones  Patri  et  Creatori  universorum  fiant»  (Dial.  cum  Tryph. 
n.  117).  5.  Irenaeus:  «Ecclesia  per  universum  orbem  usque  ad  fines 
terrae  seminata  .  .  .  Neque  hae,  quae  in  Germania  sunt  fundatae  ecclesiae, 
aliter  credunt  aut  aliter  tradunt,  neque  hae,  quae  in  Hiberis  sunt,  neque 
hae,  quae  in  Celtis,  neque  hae,  quae  in  Oriente,  neque  hae,  quae  in 
Aegypto,  neque  hae,  quae  in  Libya,  neque  hae,  quae  in  medio  mundi 
constitutae;  sed  sicut  sol,  creatura  Dei,  in  universo  mundo  unus  et 
idem  est,  sic  et  lumen,  praedicatio  veritatis,  ubique  lucet  et  illuminat 
omnes  homines,  qui  volunt  ad  cognitionem  veritatis  venire»  (Contra 
haer.  1,  10,  1  2).  Plinius  ad  Traianum  scribit  de  christianis  apud  se 
accusatis:  «Visa  est  mihi  res  digna  consultatione,  maxime  propter  peri- 
clitantium  numerum.  Multi  enim  omnis  aetatis,  omnis  ordinis,  utriusque 
sexus  etiam  vocantur  in  periculum  et  vocabuntur.  Neque  civitates 
tantum  sed  vicos  etiam  atque  agros  superstitionis  istius  contagio  perva- 
gata  est»  (Kirch ,  Enchir.  n.  24).  Haec  epistula,  scripta  initio  sae- 
culi  III,  ostendit,  quantum  progressum  religio  christiana  saeculo  II 
fecerit  in  Asia  minore.  De  Africa  septentrionali  idem  testatur 
Tertullianus  in  epistula  ad  Scapulam  iudicem  c.  2:  «Tanta  hominum 
multitudo,  pars  paene  maior  civitatis  cuiusque,  in  silentio  et  modestia 
agimus,  singuli  forte  noti  magis  quam  omnes»  ;  c.  5  :  Si  vis  hos  omnes 
interimere  «quantis  ignibus,  quantis  gladiis  opus  erit.  Quid  ipsa  Car- 
thago  passura  est,  decimanda  a  te,  cum  propinquos,  cum  contuber- 
nales  suos  illic  unusquisque  cognoverit,  cum  viderit  illic  fortasse  et  tui 
ordinis  viros  et  matronas  et  principales  quasque  personas  et  amicorum 
tuorum  vel  propinquos  vel  amicos.  Parce  ergo  tibi,  si  non  nobis, 
parce  Carthagini,  si  non  tibi,  parce  provinciae»  (cf.  Apolog.  37;  Ad 
nationes   1,   8;  Adv.  iudaeos  7). 

Neque  minor  fuit  progressus  saeculo  III  Origenes  ait:  «An 
Iesus  suam  disseminare  doctrinam  volens,  sine  Deo  potuit  paucis  his 
annis  tantum  perficere,  ut  in  multis  huiusce  nostri  orbis  locis  multos 
graecos  et  barbaros,  multos  sapientes  et  ignaros  ad  suam  doctrinam 
alliceret?  .  .  .  Graeciam  omnem,  maiorem  barbararum  gentium  partem 
subegit,  innumerasque  animas  ad  Dei  cultum,  quem  docebat,  adscivit» 
{Contra  Cels.  I,  26  sq;  cf.  3,  9  sq  15  29).  Initio  saeculi  IV  Maxi- 
minus  Daia,  imperator,  Sabino  scribit:  «Et  gravitati  tuae  et  cunctis 
mortalibus  notum  esse  arbitror,  qualiter  domini  ac  parentes  nostri 
Diocletianus  et  Maximinianus,  cum  cunctos  fere  homines  relicto  deorum 

immortalium  cultu  ad  christianorum  sectam  se  applicuisse  cernerent, 
recte  atque  ordine  constituerunt,  ut,  quicumque  a  deorum  suorum  reli- 
gione  descivissent,  publica  animadversione  et  supplicio  ad  eorundem 
cultum  revocarentur»   {Euseb.  H.  E.  9,  9). 

Haec  pauca  sufficiant  ad  ostendendum,  quam  celer  fuerit  pro- 
gressus  religionis  christianae  tribus  primis  saeculis.  Quando  saeculo  IV 
Constantinus  pacem  ecclesiae  dabat,  non  solum  in  toto  imperio  ro- 
mano  sed  etiam  ultra  limites  eius  iam  propagata  erat  haec  religio,  et 
per  omnes  quidem  hominum  classes,  ut  Arnobius  effert  (Adv.  gent  2,  5). 
Eruditi  censent  ea  aetate  iam  1500  sedes  episcopales  et  ultra  fuisse 
constitutas.  «Et  singulis  ecclesiarum  antistitibus  summum  honorem, 
cultum  ac  benevolentiam  ab  omnibus  tam  privatis  quam  provinciarum 
rectoribus  deferri  vidisses.  Iam  vero  quis  innumerabilem  hominum  co- 
tidie  ad  fidem  Christi  confugientium  turbam,  quis  numerum  ecclesiarum 
in  singulis  urbibus,  quis  illustres  populorum  concursus  in  aedibus  sacris 
cumulate  possit  describere.  Quo  factum  est,  ut,  priscis  aedificiis  iam 
non  contenti,  in  singulis  urbibus  spatiosas  ab  ipsis  fundamentis  ex- 
struerent  ecclesias.»  His  verbis  Eusebius  (H.  E.  8,  1)  describit  statum 
religionis  persecutionem  Diocletiani  (303)  immediate  praecedentem. 

168.  Prob.  min.  Ad  hanc  propagationem  et  conservationem  expli- 
candam    non   sufficiunt  media   humana.     Nam : 

a)  Huic  celeri  propagationi  obstaba7it  maxima  impedimenta,  et 
imprimis  ipsa  Iesu  Christi  persona,  qui  erat  iudaeus,  morte  turpissima 
affectus ;  nihilominus  proponebatur  colendus  ut  Deus  graecis  et  romanis 
suam  humanitatem  et  cultum  iactantibus.  «Praedicamus  Christum  cruci- 
fixum,  iudaeis  quidem  scandalum,  gentibus  autem  stultitiam»  (1  Cor 
1,  23).  Iudaei  romanis  erant  «despectissima  pars  servientium»  et  «taeter- 
rima  gens»  (Tacit.,  Hist.  5,  8).  Christianae  autem  religionis  auctor  erat 
iudaeus  crucifixus.  Quare  mirum  non  est  tot  contumeliosa  nomina 
christianis  a  gentilibus  imposita  esse,  quorum  magnam  multitudinem 
collegit  Mamachi  (tom.  I,  c.  2). 

Dein  doctrina,  quam  apostoli,  ipsi  quoque  iudaei  illiterati,  pro- 
ponebant,  homines  invitabat  ad  vitam  humilem,  castam,  alienam  ab  iis 
rebus,  quibus  gentiles  tota  mente  inhiabant.  Erat  doctrina  exclusiva, 
quae  non  permittebat  alios  deos  neque  alium  cultum,  ideoque  erat 
subversiva  religionis  ethnicae,  quae  cum  tota  vita  publica  et  privata 
artissime  nexa  erat. 

Itaque  sicut  apud  iudaeos  falsa  exspectatio  gloriosi  regni  tempo- 
ralis  obstabat  acceptationi  religionis  christianae,  ita  apud  gentiles  mores 
paterni  quasi  in  sucum  et  sanguinem  conversi.  Qui  christianus  fiebat, 
debebat  abstinere  a  pompis,  ludis,  spectaculis,  a  communi  festivitate, 
quae  adeo  placebant  romanis  et  graecis.  Quare  gentiles  religionem 
christianam  vocabant  «exitiabilem  superstitionem»  (Tacit.,  Annal.  15,  44), 
«amentiam»   (Plinius,    Ep.  96    ad  Trai.),    «furiosam  opinionem»   (Min. 

Felix,  Octav.  11),  alia  similia.  Sacerdotum  gentilium  plurimum  inter- 
erat  impugnare  religionem  adeo  sibi  inimicam.  Summi  vero  pontifices 
romanorum  erant  imperatores,  qui  et  ipsi  ut  dii  colebantur.  Hi  igitur 
non  patienter  ferebant  hunc  sibi  honorem  a  christianis  negari,  sed 
dirissimis  persecutionibus  per  tria  saecula  religionem  christianam  ex- 
stinguere  conabantur.  At  post  tria  saecula  gentilis  rabies  et  super- 
stitio  victa  iacebat:  christiana  religio  victrix  triumphabat. 

b)  Media  naturalia  ad  victoriam  religionis  christianae  parandam 
erant  plane  disproportionata.  Duodecim  viri  nationis  iudaicae  sine 
armis,  sine  eruditione  mundana,  sine  promissione  ullius  emolumenti 
temporalis  progressi  sunt  ad  subiciendum  imperium  romanum  doctrinae 
et  religioni  naturalibus  hominum  desideriis  quam  maxime  adversae,  et 
quamvis  se  opponerent  omnes  potentes,  successus  insignis  coronavit 
eorum  opus,  et  hoc  opus  permanet  usque  ad  nostra  tempora ;  superatis 
maximis  difficultatibus  internis  et  externis  adhuc  viget,  adhuc  crescit, 
adhuc  semper,  etsi  ad  tempus  ab  adversariis  vinci  videtur,  in  fine  vincit. 
Si  umquam  ex  magnitudine,  duratione,  vitalitate,  salubritate  alicuius 
operis  conici  potuit  divina  huius  operis  origo,  haec  conclusio  certe 
valet  de  religione  christiana,  quae  sicut  non  sine  multis  miraculis  orta 
et  propagata  est,  ita  ipsa  in  se  magnum  est  miraculum.  Merito  haec 
iam  Origenes  gentilibus  meditanda  proposuit:  «Quodsi  quis  haec  pru- 
denter  recogitans,  concesserit  nihil  boni  sine  Deo  hominibus  accidere, 
quanto  fidentius  id  de  Iesu  affirmabit,  cum  eorum,  qui  Christi  doctrinae 
adhaeserint,  pristinos  cum  novis  mores  comparabit,  animadvertetque, 
quantis  spurcitiis,  quantis  iniustitiis,  quantis  cupiditatibus  dediti  fuerint . . . 
quanto  autem,  ex  quo  illi  doctrinae  se  dociles  praebuere,  aequiores, 
gratiores,  constantioresque  sint  redditi.  .  .  .  Haec  qui  secum  reputaverit, 
is  Iesum  et  maiora  humanis  viribus  ausum  esse,  et  quae  ausus  est, 
perfecisse  intelleget.  Nam  vel  ab  initio  nemo  non  impedire  conatus 
est,  quominus  Iesu  doctrina  per  totum  orbem  spargeretur,  reges  cuius- 
que  aetatis  .  .  .  milites,  populi.  Hos  omnes  vicit,  quippe  quae  doctrina 
Dei  erat  et  natura  huiusmodi,  quae  nec  impediri  posset  et  adversarios 
omnes  superaret»  (Contra  Cels.  1,  27).  Eleganter  hoc  argumentum 
expolit  5.  Ioan.  Chrysost.  in  oratione  «Quod  Christus  sit  Deus» 
(if  48,   813  sqq). 

169.  Obi.  I.  Temporibus  primis  religionis  christianae  multae  aderant 
causae  naturales,  quae  valde  favebant  celeri  eius  propagationi,  ut  unitas  im- 
perii  romani  tot  populos  in  se  continentis,  dispersio  iudaeorum  per  orbem, 
syncretismus  religiosus  illius  aetatis,  eclecticismus  christianorum,  qui  ex 
iudaeorum  doctrina  et  gentilium  philosophia  sibi  appropriabant,  quae  utilia 
videbantur,  doctrina  ipsa  fraternitatis  universalis,  quae  servos  et  alios  mi- 
seros  alliciebat,  promissio  futuri  regni  gloriosi  Christi  et  discipulorum  eius. 
Ergo  opus  non  est  recurrere  ad  adiutorium  Dei  supernaturale. 

Resp.    Dist.  antec. :  Aderant  multae  causae,  quae,  divina  providentia  ita 
disponente,  multum  iuvabant  propagationem  religionis  christianae,  conc.  antec. ; 

his  causis  secundis  non  obstabant  maxima  impedimenta,  quae  modo  plane 
extraordinario  superata  sunt,  neg.  antec.  Dist.  conseq. :  Ergo  negandae  non 
sunt  causae  naturaliter  faventes,  conc.  conseq. ;  ergo  hae  solae  causae  suf- 
nciunt  ad  totum  effectum  explicandum,  neg.  conseq. 

Imperium  romanum  utique  faciliorem  reddebat  accessum  ad  plurimos 
populos;  sed  quando  imperatores  decreverant  delendum  esse  nomen  chri- 
stianum,  non  erat  qui  christianos  contra  eorum  potentem  furorem  protegeret. 
Ad  iudaeos  in  dispersione  viventes  apostoli  primum  accedebant,  et  ex 
eorum  synagogis  rumor  novae  religionis  ubique  spargebatur ;  sed  inter  eos 
etiam  adversarios  pertinacissimos,  etiam  inter  mulieres,  religio  christiana  in- 
venit  (cf.  Act  13,  50;  14,  18;  17,  5  13;  18,  6;  19,  6;  21,  27sqq;  23,  i2sqq). 
Syncretismo  religioso  maxime  obstabat  illa  religio,  quae  unum  Deum,  ex- 
clusis  omnibus  aliis,  colendum  esse  docet.  Christiani  vera  agnoscebant,  ubi- 
cumque  inveniebant,  sive  apud  iudaeos  sive  apud  gentiles,  et  in  usum  suum 
paulatim  convertebant ;  attamen  multo  plura  falsa  impugnabant,  et  ea  qui- 
dem,  quae  iudaeis  vel  philosophis  gentilibus  carissima  erant.  Unde  ob  hoc 
ipsum  videmus  prius  iudaeos,  dein  multos  philosophos  acriter  disputantes 
contra  religionem  christianam  (Celsum,  Porphyrium,  Proclum,  alios).  Doc- 
trina  vero  fraternitatis  universalis,  etsi  placebat  miseris,  displicebat  potenti- 
bus ;  neque  hac  doctrina  docebantur  miseri  rebellare  contra  potentes,  sed  sua 
quemque  sorte  contentum  esse  (1  Cor  7,  17  sqq.  Eph  6,  5  sqq)  et  bona 
quaerere  non  huius  vitae  sed  alterius  vitae.  Quod  autem  religio  christiana 
promissione  futurorum  spiritualium  abstraxit  homines  a  noxio  amore  rerum 
temporalium,  haec  est  ipsa  eius  maxima  laus  et  singulare  donum,  ultra  vires 
humanas  eminens. 

170.  Obi.  II.  Multae  religiones  celerrime  propagatae  sunt,  quibus  nemo 
attribuit  originem  divinam  vel  singulare  Dei  auxilium,  ut  buddhismus  et  mo- 
hammedanismus.  Ergo  neque  religio  christiana  divina  dicenda  est  propter 
celerem  eius  propagationem. 

Resp.  Dist.  antec. :  Aliae  religiones  celeriter  propagatae  sunt  per  media 
naturaliter  proportionata,  conc.  antec. ;  sine  mediis  naturaliter  proportionatis, 
sicut  religio  christiana,  neg.  antec.     Et  neg.  conseq.  et  paritatem. 

Buddhismus  ab  initio  nihil  erat  nisi  systema  quoddam  philosophicum 
inter  alia  systemata  indica.  Paulatim  vero  facta  est  religio  quaedam  popu- 
laris  polytheistica,  sicut  aliae  religiones  indorum.  Propagabatur  buddhismus 
ex  causa  interna,  quia  docebat  homines  ab  omni  malo  liberari  posse,  dum- 
modo  perfectam  quietem  servarent,  abstinendo  ab  omni  labore  corporali  et 
intellectuali,  quae  doctrina  indis  quam  maxime  placebat.  Causa  externa  pro- 
pagationis  erat  favor  principum  \  neque  enim,  ut  religio  christiana,  buddhismus 
vehementes  et  diuturnas  persecutiones  superavit.  Ceterum  si  buddhistae  ii 
tantum  vocantur,  qui  saltem  praecepta  maxime  fundamentalia  Buddhae  ob- 
servant,  buddhismus  paene  exstinctus  est.  Ingens  numerus  asseclarum 
buddhismi,  qui  non  raro  indicatur,  nihil  est  nisi  ingens  exaggeratio.  (De 
hac  re  plura  testimonia  collegi  in  «Stimmen  aus  Maria-Laach»  XXXIII 
118  sqq.) 

Mohammedanismus  tum  tantum  celeriter  propagari  coeptus  est,  cum  ar- 
morum  vi  populis  obtrudebatur.  Laxitas  eius  moralis  et  promissio  paradisi 
omnino    sensualis   homines    incultos    sine    dubio    vehementer    allicit.      Con- 

sequenter  autem  moralitati,  verae  humanitati,  humani  generis  progressui 
maxima  damna  intulit  (cf.  S.   Thom.,  Contra  gent.  1,  6). 

Quidam  etiam  comparant  mithracismum  (cultum  Mithrae)  cum  religione 
christiana.  Sed  deest  paritas.  Mithracismus  enim  erat  cultus,  qui  praecipue 
saeculo  III  artificiose  propagabatur  inter  milites  romanos,  numquam  factus 
est  religio  populi,  mox  in  nihilum  abiit  (cf.  E.  B.  Allo,  L'evangile  en  face 
du  syncretisme  paien,  Paris  19 10). 

Alia  quaedam  de  progressu  religionis  christianae  postea  in  tractatu  de 
catholicitate  ecclesiae  dicemus. 


Prop.  XXI.  In  specie  martyrium  est  confirmatio  divinitatis 
religionis  christianae. 

171.  Stat.  quBest.  Martyrium  est  perpessio  poenae  mortiferae, 
in  odium  fidei  vel  aliarum  virtutum  inflictae  et  patienter  toleratae. 
Considerari  potest  martyrium  aut  ut  actus  fortitudinis  (cf.  Praelect. 
dogm.  IX,  n.  69  sqq),  aut  ut  quidam  quasi  baptismus  (ibid.  VI,  n.  424  sqq), 
aut  ut  testimonium  redditum  religioni  christianae.  Hoc  ultimo  sensu 
hic  sumitur,  quae  significatio  maxime  convenit  ipsi  nomini,  cum  martyr 
sit  idem  ac  testis. 

Dicuntur  quidem  in  Scriptura  omnes  martyres,  qui  testimonium 
reddunt  evangelio  Christi  (Lc  24,  48.  Act  1,  8).  Paulatim  autem 
apud  latinos  haec  appellatio  reservata  est  iis,  qui  pro  confessione  fidei 
mortem  subierunt,  quorum  primus  fuit  S.  Stephanus :  to  alpa  Irecpdvoo 
rou  fidpTopoQ  000  (Act  22,  20).  Alius  ex  primis  martyribus  fuit  An- 
tipas,  qui  Pergami  ut  testis  fldelis  (6  pdpTOQ  poo  6  tziotoq:  Apc  2,  13) 
mortuus  est.  In  Scriptura  non  ipsa  perpessio  mortis  vocatur  martyrium, 
sed  dicuntur  martyres  esse  interfecti  propter  papTOplau,  i.  e.  propter 
testimonium  (Apc  6,  9;  20,  4).  Posteris  vero  scriptoribus  martyrium 
idem  est  ac  perpessio  mortis  pro  fide  Christi  toleratae. 

Thesis  procedit  ex  facto  historico  multos  homines  pro  religione 
christiana  mortem  voluntarie  et  patienter  subiisse.  Quaerimus,  quae 
fuerit  causa  huius  fortitudinis,  et  perspicientes  non  posse  esse  aliam 
causam  nisi  singulare  Dei  auxilium  martyribus  praestitum,  concludimus 
feligionem  christianam,  quae  tam  speciali  modo  a  Deo  adiuvetur,  esse 
vere  religionem  a  Deo  revelatam. 

172.  Arg.  Permulti  homines  admirabili  modo  pro  religione  christiana 
mortem  passi  sunt.  Atqui  hoc  explicari  nequit  sine  speciali  adiutorio 
Dei  veritatem  religionis  christianae  testantis.  Ergo  haec  religio,  quae 
se  ut  divinitus  revelatam  exhibet,  est  vere  a  Deo  revelata. 

Prob.  mai.  a)  Magna  est  multitudo  martyrmn,  qui  pro  religione 
christiana  mortui  sunt.  In  S.  Scriptura  iam  sermo  est  de  gravissimis 
persecutionibus  christianorum ,  tum  a  iudaeis  tum  a  gentilibus  com- 
motis  (Act  6,  8sqq;    8,    1.     I   Petr  4,   I2sqq),    et    de    animis    «inter- 

fectorum  propter  verbum  Dei»  (Apc  6,  9),  «decollatorum  propter 
testimonium  Iesu  et  propter  verbum  Dei ,  et  qui  non  adoraverunt 
bestiam»  (Apc  20,  4;  cf.  17,  6).  Clemens  Rom.  (1  Cor.  6,  1)  loquitur 
de  martyrio  apostolorum  Petri  et  Pauli  et  de  «magna  electorum  multi- 
tudine»,  qui  «suppliciis  multis  et  tormentis»  aggregati  sunt  apostolis. 
*S.  Irenaeus:  «Ecciesia  omni  in  loco  ob  eam  quam  habet  erga  Deum 
dilectionem,  multitudinem  martyrum  in  omni  tempore  praemittit  ad 
Patrem»  (Contra  haer.  4,  33,  9).  Idem  testantur  Athenagoras  (Legat. 
n.  34),  >S.  Cyprianus  in  libro  De  mortalitate  n.  26,  Lactantius,  De 
mortibus  persecutorum. 

Sulpicius  Severus  de  Nerone  ait:  «Hic  primus  christianum  nomen 
tollere  aggressus  est;  quippe  semper  inimica  virtutibus  vitia  sunt»  (Chronic. 
2,  28).  Secundum  Tacitum  sub  Nerone  «multitudo  ingens»  christia- 
norum  periit,  quibus  «pereuntibus  addita  ludibria,  ut  ferarum  tergis 
contecti  laniatu  canum  interirent,  aut  crucibus  affixi,  aut  flammandi, 
atque  ubi  defecisset  dies,  in  usum  nocturni  luminis  urerentur»  (Annal. 
15, -44).  Stietonius :  « Afflicti  suppliciis  christiani,  genus  hominum 
superstitionis  novae  ac  maleficae»   (Vita  Neronis   16,   2). 

Solent  cum  ^S.  Augustino  (De  civ.  Dei  18,  52)  plerumque  numerare 
decem  persecutiones  usque  ad  Constantinum  Magnum :  Neronis  (54 — 68), 
Domitiani  (81 — 96),  Traiani  (98 — 117),  Marci  Aurelii  (161  — 180), 
Septimii  Severi  (193— 211),  Maximini  Thracis  (235—238),  Decii  (249 
ad  251),  Valeriani  (253 — 260),  Aureliani  (270 — 275),  Diocletiani  (284 
ad  305). 

Quantus  sub  Decio  fuerit  furor  gentilium  et  quam  atrocia  facinora 
in  christianos  commissa,  *S.  Dionysius  Alexandrinus,  qui  viderat,  narrat 
(Euseb.  H.  E.  6,  40  sqq).  Sed  singula  referre  longum  est.  Eusebius 
Caesariensis  de  persecutionibus  suae  aetatis  ait:  «Dici  non  potest, 
quot  et  quantos  martyres  in  omnibus  locis  atque  urbibus  passim  cernere 
licuerit»  (H.  E.  8,  4).  «Vix  iam  iniri  potest  numerus  eorum,  qui  dein- 
ceps  in  singulis  provinciis  passi  sunt  martyrium.  .  .  .  Quae  cum  gereren- 
tur,  nos  ipsi  praesentes  aderamus»  (ibid.  c.  6sq).  In  Aegypto  «viri  prope 
innumerabiles  cum  uxoribus  et  liberis  pro  Servatoris  nostri  doctrina, 
temporalem  hanc  vitam  aspernati,  varia  mortis  genera  sustinuerunt. . . . 
Atque  haec  omnia  non  paucis  diebus  nec  exiguo  temporis  spatio  sed 
prolixo  aliquot  annorum  curriculo  continue  perpetrata  sunt,  cum  nunc 
deni,  interdum  viceni  et  amplius,  nonnumquam  ad  triginta  usque  et 
sexaginta,  quandoque  et  centeni  viri  simul  ac  mulieres  uno  die  inter- 
ficerentur,  variis  ac  per  vices  alternatis  suppliciis  addicti.  Nos  quoque 
cum  in  illis  partibus  degeremus,  quamplurimos  acervatim  uno  die,  alios 
quidem  capite  truncatos,  alios  vero  flammis  traditos  vidimus,  adeo  ut 
gladii  ipsi  hebetarentur,  ipsique  carnifices,  viribus  fatiscentes,  sibi  in- 
vicem  succederent»  (ibid.  c.  8  sq).  Narrat  combustionem  integrae  urbis 
in  Phrygia  «cum  viris  et  mulieribus  et  parvulis,  Christum  omnium  Deum 
invocantibus»   (ibid.  c.  1 1). 

Ergo  sine  dubio  magna  fuit  multitudo  martyrum,  qui  tribus  primis 
saeculis  pro  religione  christiana  passi  sunt.  Neque  postea  defuerunt 
gravissimae  persecutiones.  Ita  in  Perside  sub  Sapore  II  (309 — 381) 
factum  est  edictum  a.  342  et  alterum  a.  343,  ut  interficerentur  omnes 
christiani  vel  saltem  omnes  clerici.  Sozomenus  (H.  E.  2)  testatur  nota 
fuisse  nomina  sexdecim  milium  martyrum  tunc  occisorum.  In  Perside 
persecutiones,  brevibus  intervallis  exceptis,  tria  saecula  furebant.  Sed 
etiam  nostrae  aetati  non  defuisse  martyres  ostendit  historia  sinensis 
vel  iaponica.  (Cf.  H.  Leclercq,  Les  martyrs,  9  vol.,  Paris  1892 — 1909, 
a  saeculo  I  usque  ad  saeculum  XVII  inclusive.) 

b)  Admirabili  modo  martyres  mortem  pro  religione  subierunt. 
Nam  martyres  pugnabant  non  resistendo  sed  tolerando,  non  pro  suis 
opinionibus,  sed  pro  Iesu  Christo  et  religione  eius  sine  ulla  spe  emolu- 
menti  temporalis.  Neque  plerique  magnam  famam  apud  posteros  sperare 
poterant,  quia  erant  homines  ignoti,  de  quorum  morte  nemo  curabat, 
et  in  occulto  patiebantur.  Multo  plures  sunt  martyres,  quorum  no- 
mina  ignota  sunt,  quam  quorum  nota  sunt.  Tormenta  saepe  erant 
gravissima  et  diu  protracta.  «Alii  quidem  post  ungulas  et  fidiculas, 
post  crudelissima  verbera  et  varios,  etiam  dictu  horrendos  cruciatus 
flammis  absumpti,  alii  vero  in  mare  demersi,  alii  carnificibus  capita 
sua  amputanda  alacri  animo  praebuerunt.  Nonnulli  tormentis  ipsis  im- 
mortui,  quidam  fame  consumpti,  alii  denique  in  crucem  acti.  Pars 
eo  modo,  quo  malefici  vulgo  suffigi  solent,  pars  atrocius  capite  de- 
orsum  verso  clavis  confixi  et  vivi  eo  usque  servati,  quoad  in  ipsis  pati- 
bulis  fame  periissent»  (Euseb.  H.  E.  8,  8).  Haec  sine  dubio  ingentem 
gentilium  in  christianos  fanatismum  manifestant,  quem  etiam  alii  scrip- 
tores  testantur,  ut   Tertullianus  (Apolog.  40). 

E  contra  quantum  martyres  abfuerint  a  fanatismo,  in  Actis  eorum 
videre  licet.  Quiete  et  modeste  respondent  se  nihil  mali  gessisse  et 
solum  ob  nomen  christianum  accusari;  se  paratos  esse  ad  oboediendum 
imperatoribus  in  omni  re  honesta,  sed  a  Christo  deficere  et  falsos  deos 
colere  se  non  posse ;  condemnati  Deo  gratias  agunt  et  gravissimas 
poenas  patienter  sustinent.  Ita  in  Actis  martyrum  scillitanorum,  in  Actis 
Carpi,  Papyli,  Agathonices  etc.  (Kirch,  Enchir.  59sqq  65  sqq  146  sqq). 
Eusebius  multis  locis  effert,  quanta  admiratione  affectus  sit  videns  forti- 
tudinem  martyrum.  «Pericula  cunctaque  multiformium  tormentorum 
genera  parvi  ducebant;  supremi  vero  numinis  cultum  libera  voce  absque 
ullo  metu  profitebantur,  et  gaudio  atque  hilaritate  ridentes  capitalem 
sententiam  excipiebant,  adeo  ut  in  laudem  conditoris  omnium  Dei 
psalmos  hymnosque  et  gratiarum  actiones  ad  extremum  usque  spiritum 
concinerent»  (H.  E.  8,  9).  Similia  de  martyribus  omnium  temporum 
narrantur  (cf.  Ottiger,  Theol.  fundam.  I  884  sqq). 

Hinc  saepe  factum  est,  ut  gentiles,  perculsi  hac  aninii  magni- 
tudine,  ad  fidem  converterentur.  S.  Iustinus  M.  ait:  «Dum  enim  gladio 
percutimur,    dum    crucifigimur,    dum    feris    tradimur  et  vinculis  et  igni 

et  omnibus  aliis  tormentis,  a  confessione,  ut  manifestum  est,  non  dis- 
cedimus.  Sed  quanto  magis  magisque  talia  nobis  infliguntur,  eo  plures 
alii  per  nomen  Iesu  fideles  et  pii  fiunt»  (Dial.  cum  Tryph.  no).  Ter- 
tullianus:  «Plures  efficimur,  quoties  metimur  a  vobis;  semen  est  san- 
guis  christianorum»   (Apolog.  50). 

Saepissime  poterant  se  christiani  a  poenis  liberare  sacrificando  diis 
gentilium  aut  procurando  sibi  libellos  sacrificatorios  (quorum  exemplar 
apud  Kirch,  Enchir.  n.  207  sq).  Sed  dirissima  quaeque  perferre  male- 
bant  quam  Christo  vel  ad  speciem  renuntiare. 

173»  Prob.  min.  Haec  constantia  explicari  nequit  sine  speciali 
auxilio  divino.  Fanatismus,  superbia,  pertinacia  possunt  quidem  in- 
terdum  unum  alterumve  hominem  impellere  ad  tormenta  fortiter  sub- 
eunda.  Sed  cum  agatur  de  hominibus  omnis  condicionis ,  viris, 
mulieribus,  pueris,  puellis,  senibus,  nobilibus,  plebeiis,  de  ingenti  multi- 
tudine,  de  saeculorum  spatio,  quo  persecutiones  movebantur  iterum 
atque  iterum,  sed  semper  cum  eodem  effectu,  omnis  naturalis  expli- 
catio  deficit.  Lactantius  ait:  «Latrones  et  robusti  corporis  viri  eius- 
modi  lacerationes  perferre  non  queunt;  exclamant  et  gemitus  edunt; 
vincuntur  enim  dolore,  quia  deest  illis  inspirata  patientia.  Nostri  autem, 
ut  de  viris  taceam,  pueri  et  mulierculae  tortores  suos  tacite  vincunt, 
et  exprimere  illis  gemitus  nec  ignis  potest.  .  .  .  Ecce  sexus  infirmus 
et  fragilis  aetas  dilacerari  se  toto  corpore  urique  perpetitur,  non  ne- 
cessitate,  quia  licet  vitare,  si  velint,  sed  voluntate,  quia  confidunt  Deo» 
(Inst.  5,  13).  Origenes:  «Est  videre,  quomodo  brevi  tempore  ipsa 
religio  crevit,  poenis  cultorum  mortibusque  proficiens.  .  .  .  Ex  quo  du- 
bium  non  est  hoc  humanis  viribus  aut  opibus  non  agi,  ut  cum  omni 
credulitate  et  potestate  sermo  Christi  Iesu  apud  omnium  mentes  at- 
que  animos  convalescat.  Nam  et  praedicta  esse  ab  eo  haec  ipsa  et 
divinis  ab  eo  responsis  confirmata  manifestum  est»  (De  principiis  4, 
1  2).  Ita  loquuntur  ii,  qui  testes  eventuum  fuerant  et  partim  ipsi 
talia  passi  erant. 

Itaque  martyrio  tripliciter  confirmatur  religio  christiana:  1.  Qua- 
tenus  mox  ab  initio  religionis  christianae  habetur  «nubes  testium»,  qui 
maxima  constantia  testimonium  reddunt  illi  doctrinae  et  illis  factis, 
quae  sunt  fundamentum  huius  religionis.  2.  Deus  dans  martyribus 
auxilium  tam  singulare  et  non  raro  addens  etiam  alia  miracula,  ipse 
testimonium  reddit  pro  veritate  religionis  christianae.  c)  Hac  ratione 
implentur  vaticinia  Christi  de  futuris  persecutionibus  et  de  futuro  ad- 
iutorio  divino  (Mt  10,  i6sqq.  Lc  12,  11  sq;  20,  I2sqq.  Io  15,  i8sqq; 
16,    I  sqq). 

174*  Obi.  I.  Martyrum  numerus  non  fuit  magnus;  nam  Origenes  scribit 
paucos  tantum  pro  christiana  religione  interfectos  esse.  Ergo  argumentan- 
dum  non  est  ex  magna  multitudine  martyrum. 

Resp.  Neg.  antec,  et  ad  rationem  additam  varia  respondenda  sunt. 
Nam  etsi  usque  ad  Originem  non  multi  martyres  fuissent,  fuerunt  tamen  per- 
multi  post  eius  aetatem,  ut  ex  allatis  testimoniis  constat.  Praeterea  Origenes 
respondet  ad  obiectionem  Celsi,  dicentis  nomen  christianum  mox  exstinctum 
iri,  cum  iam  tot  christiani  sublati  sint.  Non  ita  est,  inquit  Origenes,  sed 
plurimos  Deus  servavit  et  paucos  tantum  martyres  esse  voluit.  «Pauci  per 
intervalla  temporum  et  facile  numerabiles  pro  christiana  religione  mortem 
obierunt.  Sed  eorum  gentem  prorsus  exstingui  numquam  permisit  Deus» 
(Contra  Cels.  3,  8).  Sed  ibidem  (1,  3)  ait  tantum  fuisse  furorem  gentilium, 
ut  christiana  religio  «haud  dubie  oppressa  fuisset,  nisi  divina  virtute  servata 
evasisset».  Ergo  loquitur  de  paucitate  martyrum  relative  ad  multo  maiorem 
numerum  servatorum. 

175*  Obi.  II.  Multi  christiani  in  persecutionibus  a  fide  defecerunt.  Atqui 
hoc  factum  aeque  valet  contra  religionem  christianam  atque  constantia  mar- 
tyrum  pro  religione  christiana.  Ergo  argumentum  ex  martyrio  sump- 
tum  ruit. 

Resp.  Conc.  mai.  Neg.  min.  et  conseq.  Nam  si  quis  vi  et  metu  adigitur, 
ut  contra  suam  persuasionem  aliquid  dicat  et  faciat,  hoc  utique  in  ratione 
testimonii  non  idem  valet,  ac  si  quis  persuasionem  suam  tam  firmiter  pro- 
fitetur,  ut  in  ea  contra  omnem  vim  et  metum  immobilis  permaneat.  Praeterea 
multi  ex  iis,  qui  in  persecutionibus  defecerant,  postea  paenitentes  ad  ecclesiam 
redierunt  et  duram  satisfactionem  praestiterunt,  et  sic  veram  suam  mentem 
manifestaverunt.  Cur  autem  Deus  non  omnes  aeque  efficaciter  iuverit  ad 
spernenda  et  superanda  tormenta,  est  mysterium  gratiae  et  liberae  coopera- 
tionis  humanae,  de  quo  nobis  non  est  iudicandum.  Sufficit,  ut  Deus  tantam 
multitudinem  martyrum,  pro  religione  pugnantium,  tam  singulari  et  manifesto 
modo  roboraverit. 

176.  Obi.  III.  Milites  fortes  in  bello  spernunt  pericula,  vulnera,  mortem. 
Saepe  quoque  homines  pro  honore  suo  vel  pro  opinione  sua  gravia  mala 
perferunt.  Atqui  ex  his  non  recte  concluditur  bonam  et  veram  esse  causam, 
pro  qua  talia  perferuntur.     Ergo  neque  in  martyrio  haec  conclusio  valet. 

Resp.  Conc.  mai.  et  min.}  sed  neg.  conseq.  et  paritatem.  Nam  haec  est 
ipsa  differentia  inter  martyres  et  homines  naturalem  fortitudinem  exhibentes, 
quod  hi  homines  vi  aggrediendo  vel  defendendo  pugnant,  martyres  vero  non 
resistendo,  sed  patienter  tolerando,  spe  unice  in  Deo  collocata,  pro  cuius 
revelatione  et  honore  omnia  sua  et  vitam  ipsam  perdunt  et  gravissima  quae- 
que  tolerant.  S.  loannes  Chrysost. :  «Qui  ad  martyrium  trahitur,  vincit  vinc- 
tus,  flagellatus,  concisus,  iugulatus.  Atque  ut  in  bellis  vinci  dicitur  is,  qui 
cadit,  idipsum  apud  nos  victoria  est.  .  .  .  Deus  tibi  hanc  fortitudinem  in- 
didit,  ut  non  ex  congressu  vincas  sed  patiendo  tantum»  (In  Matth.  hom.  84, 
n.  4). 

ARTICULUS  IV. 
DE  INTERNIS  CRITERIIS  DOCTRINAE  CHRISTI. 

Amplissime  hanc  rem  tractat  sub  respectu  ordinis  moralis  A.  M.  Weifl,  Apologie  des 
Christentums  4,  5  t.,  Freiburg  1904.  Ostendit  religione  christiana  educari  totum  ho- 
minem,  educari  ad  veram  humanitatem,  educari  ad  vitam  socialem,  educari  ad  perfec- 
tionem  spiritualem.    E.  Lingens,  Die  innere  Schonheit  des  Christentums2,  Freiburg  1902. 

y.   Souben,    L'estetique    du    dogme    chretien,    Paris    1898.     /.    Kleutgen,    Theologie    der 
Vorzeit  IV,  n.    190  sqq.    Th.  Specht,  Lehrbuch  der  Apologetik  §  36  sqq. 

Prop.  XXII.  Interna  quoque  criteria  divinitatem  doctrinae 
Christi  suadent. 

177-  Stat.  quaest.  Protestantes  multi  volunt  veritatem  religionis 
christianae  sola  interna  experientia  percipi  posse  (cf.  Denz.  n.  18 12). 
Ad  hunc  errorem  partim  modernistae  accesserunt  (Denz.  n.  2074  scl 
2081).  Quidam  catholici  putant  homines  nostrae  aetatis  unice  fere 
criteriis  internis  ad  religionem  christianam  allici  posse,  et  ideo  in  re 
apologetica  his  argumentis  primum  locum  concedendum  esse.  Verum- 
tamen  ut  quis  christianus  fiat,  debet  doctrinas  admittere,  quae  et  quia 
a  Deo  revelatae  sunt.  Eas  autem  esse  revelatas,  via  internorum  crite- 
riorum  vel  internae  experientiae  certo  cognosci  non  potest.  Nam  ex- 
perientia  interna  per  se  sola  est  res  nimis  ambigua,  vaga,  mutabilis; 
et  qui  eam  solam  sequuntur,  mox  in  opiniones  oppositas  abeunt  et 
sibi  ipsis  constantes  non  manent.  Neque  excellentia  doctrinae  sola 
probat  divinam  eius  originem.  Nam  si  agitur  de  veritatibus  super- 
rationalibus,  intellectus  in  iis  non  perfecte  quiescit,  quia  ne  possibili- 
tatem  quidem  mysteriorum  ex  rationibus  internis  percipit  (supra  n.  69). 
Si  vero  agitur  de  veritatibus  rationi  non  imperviis,  quomodo  ex  in- 
ternis  criteriis  probatur  eas  esse  a  Deo  revelatas?  Itaque  potius  reve- 
latione  iam  aliunde  probata  potest  consideratio  criteriorum  internorum 
servire  ut  confirmatio.  Vel  etiam  quaedam  ex  his  considerationibus 
adhiberi  possunt  ad  disponendas  mentes  hominum,  ut  remotis  impedi- 
mentis,  quae  ex  praeiudiciis  proveniunt,  facilius  parati  sint  ad  aures 
praebendas  revelationi  divinae. 

178.  Arg.  Illa  doctrina  Deo  et  divina  revelatione  digna  est,  quae 
intellectum  instruit  omnibus  scitu  necessariis  ad  vitam  religiosam  et 
moralem  recte  instituendam,  quae  voluntatem  confortat,  ut  debitum 
finem  efficaciter  prosequatur,  quae  aptissima  est  ad  vitam  socialem 
optime  formandam.  Atqui  talis  est  doctrina  Christi.  Ergo  hac  ratione 
suadetur  divina  eius  origo. 

Ad  mai.  Deus,  si  dat  revelationem,  sane  in  hunc  finem  dat,  ut 
nobilissimis  studiis  et  desideriis  hominum  succurrat.  Haec  autem  sunt 
studium  et  desiderium  cognoscendi  et  prosequendi  supremum  verum 
et  bonum,  habendi  rectam  cognitionem  originis  et  finis  rerum  et  vitam 
ita  instituendi,  ut  innatum  beatitudinis  desiderium  vanum  non  sit,  sed 
certa  spes  afTulgeat  perveniendi  ad  perfectam  beatitudinem.  Et  quia 
homo  ens  sociale  est,  naturae  eius  convenit,  ut  haec  bona  assequatur 
non  ut  individuum  tantum  sed  ut  membrum  societatis  humanae.  Ergo 
illustratio  intellectus  de  veris  et  bonis  religiosis  et  moralibus,  confor- 
tatio  voluntatis  ad  haec  bona  fortiter  prosequenda,  socialis  horum 
verorum  et  bonorum  participatio  et  propagatio  a  priori  recte  statuuntur 
ut  postulata  revelationis  Deo  dignae. 

179.  Prob.  min.  pars  I.  Doctrina  Christi  instruit  intellectum  notitiis 
necessariis  ad  vitam  religiosam  et  moralem.  Duo  naturaliter  postulat 
homo  de  Deo,  ut  eum  vere  ut  Deum  colere  possit:'incomprehensibilem 
maiestatem  et  auxiliatricem  propinquitatem.  Nam  Deus,  quem  homo  per- 
fecte  capere  potest,  non  esset  Deus  sed  summum  homo  in  immensum 
auctus.  Postulat  autem  sana  ratio  Deum,  non  gradu  sed  essentia  ab 
homine  distinctum,  ens  secundum  totam  substantiam  altidris  ordinis, 
Deum,  quem  quo  magis  cognoscimns,  eo  magis  incomprehensibilem 
perspicimus.  Neque  vero  Deus  ita  debet  esse  remotus  ab  homine,  ut 
ad  eum  res  humanae  nihil  pertinere  videantur;  nam  homo  cupit  habere 
verum  Deum,  qui  simul  sit  suus  Deus. 

Huic  autem  duplici  desiderio  mirifice  obviam  venit  revelatio 
christiana,  docens  Deum  Unum  et  Trinum,  creatorem  omnium,  qui  sit 
simul  Pater  noster.  Deus  Unus  et  Trinus  est  altissimum  mysterium, 
quo  interna  Deitatis  vita  nobis  ita  revelatur,  ut  simul  perspiciamus 
omnimodam  incapacitatem  nostram  umquam  comprehendendi  illam 
vitam.  Non  proponitur  nobis  contradictio  credenda,  quasi  idem  sub 
eodem  respectu  dicatur  unum  et  trinum,  sed  una  et  unica  natura  divina 
dicitur  in  se  continere  tres  relationes  personales,  vi  quarum  fiat,  ut 
Deus  secundum  nostrum  concipiendi  modum  non  sit  quasi  ens  soli- 
tarium,  sui  contemplatione  et  amore  contentum,  sed  vere  in  se  habeat 
mutuam  cognitionem  et  dilectionem  sine  ullo  nocumento  summae  sim- 
plicitatis.  Quomodo  hoc  sit,  non  intellegimus;  sed  si  ita  est,  pul- 
cherrimum  esse  nemo  rationabiliter  negabit.  Atqui  ita  esse  Christus 
revelavit;  ergo  docuit  nos  Deum,  qualem  exigit  mens  nostra,  Deum, 
qui  inhabitat  in  luce  inaccessibili  (1  Tim  5,  16),  cuius  illuminatio  nobis 
ostendit  adyta  inexplorata  vitae  divinae. 

Hic  vero  infiniius  Deus  simul  exhibetur  tanta  propinquitate  nobis 
coniunctus,  ut  eum  alloqui  liceat:  «Pater  noster,  qui  es  in  cae/is»,  et 
ab  eo  cum  filiali  fiducia  et  certa  spe  exauditionis  petere  auxilium  in 
omnibus  nostris  necessitatibus  animi  et  corporis.  Immo  hic  infinitus 
Deus,  quo  efficacius  nos  ad  se  attraheret,  propriam  sibi  fecit  humanam 
naturam,  factus  est  ut  homo  unus  ex  nostris,  verbo  et  exemplo  nos 
docuit,  quis  esset  verus  finis  noster,  et  qua  via  ad  hunc  finem  per- 
venire  possemus.  «Benignitas  et  humanitas  apparuit  Salvatoris  nostri 
Dei»  (Tit  3,  4).  «Ego  sum  lux  mundi;  qui  sequitur  me,  non  ambulat 
in  tenebris,  sed  habebit  lumen  vitae»  (Io  8,  12).  «Ego  sum  via, 
veritas  et  vita»   (Io   14,  6). 

Quia  ipse  Deus  docuit  nos,  nunc  maxima  certitudine  scimus,  unde 
venerimus ,  et  quo  eamus ,  quae  duae  quaestiones  gravissimae  ante 
Christum  omnium  hominum  mentes  angebant  et  summorum  philo- 
sophorum  intellectum  ancipitem  tenebant.  Divina  revelatione  nixus 
quivis  puer,  catechismum  sciens,  de  quaestionibus  cardinalibus  vitae 
humanae  superioris  clariora  et  certiora  responsa  dare  potest,  quam  olim 
dederunt  platonici,  peripatetici,  stoici,  omnes  philosophi  simul  (cf.  TertulL, 

Apolog.  46  sqq).  Fecerunt  quidem  philosophi  increduli  multas  ob- 
iectiones  contra  doctrinam  christianam,  at  eam  evertere  non  potuerunt, 
sed  potius  se  victos  esse  plurimi  tacite  fatentur  eo,  quod  ex  systemate 
doctrinae  christianae  plurima  transtulerunt  in  sua  systemata,  atque  res 
ita  proponunt,  quasi  non  aliunde  acceperint  sed  ipsi  invenerint.  Quod 
quam  falsum  sit,  facile  intellegitur  facta  comparatione  inter  philosophiam 
veterum  scriptorum  gentilium  et  eorum,  qui  post  revelationem  Christi 
scripserunt.  Maxime  in  re  ethica  tantus  progressus  apparet,  ut  haec 
pars  philosophiae  sit  mutum  quoddam  et  simul  eloquens  obsequium 
religioni  christianae  exhibitum.  Qui  vero  contra  hanc  religionem  conati 
sunt  statuere  nova  systemata,  semper  fuerunt  sidera  errantia,  quae  ad 
breve  tempus  homines  perturbarunt,  et  dein  occiderunt  in  perpetuum. 
Si  quid  ex  historia  praeteritorum  saeculorum  concludere  licet,  doctrina 
Christi  florebit  et  fructus  feret,  quando  doctrinae  inimicae,  quae  nunc 
fortasse  in  magna  admiratione  sunt,  iamdiu  sepultae  iacebunt. 

180.  Prob.  min.  pars  II.  Doctrina  christiana  confortat  voluntatem. 
Nihil  iuvat  intellectum  illustrare,  nisi  etiam  voluntati  vires  addantur,  ut 
fortiter  et  constanter  lumen  veritatis  sequatur.  Hic  praecipue  deflcit 
philosophia;  nam  philosophi  etiam  in  iis,  quae  recte  docent,  maximam 
difficultatem  inveniunt  in  hominum  infirmitate,  quam  sanare  non  possunt. 
At  christiana  religio  etiam  mirifice  succurrit  humanae  infirmitati,  idque 
tripliciter:  ostendendo  finem  beatissimum,  promittendo  Dei  auxilium  for- 
tissimum,  infallibiliter  per  orationem  et  alia  media  a  Christo  instituta 
obtinendum,  exhibendo  Christi  et  Sanctorum  exempla,  quibus  efficitur 
non  vanas  neque  inefficaces  esse  has  promissiones.  Religione  chri- 
stiana  ingens  multitudo  hominum  e  calamitoso  statu  perditionis  mo- 
ralis  adducta  est  ad  maximam  sanctitatem.  Iam  ante  annum  200 
medicus  gentilis  Galenus  miratur  tot  esse  veros  philosophos  inter 
christianos:  «Nam  quod  mortem  contemnunt,  id  quidem  ante  oculos 
habemus:  item  quod  verecundia  ducti,  ab  usu  rerum  venerearum  ab- 
horrent.  Sunt  enim  inter  eos  et  feminae  et  viri,  qui  per  totam  vitam 
a  concubitu  abstinuerint ;  sunt  etiam,  qui  in  animis  regendis  coercen- 
disque  et  in  acerrimo  studio  eo  progressi  sint,  ut  nihil  cedant  vere 
philosophantibus»  {Kirch,  Enchir.  n.  132).  Secundum  rei  veritatem 
«vere  philosophantes»  multo  inferiores  sunt  christianis  sanctis,  qui  ex 
puro  Dei  amore  se  et  omnia  sua  divino  servitio  et  proximorum  utili- 
tati  devovent. 

181.  Prob.  min.  pars  III.  Doctrina  christiana  aptissima  est  ad 
vitam  socialem  recte  formandam.  Quam  corrupta  fuerit  societas 
civilis,  Tacitus  (Annal.  14,  20  et  totis  libris  14  et  15)  et  alii  scriptores 
gentiles  non  minus  efferunt  quam  .S.  Paulus,  qui  gentiles  describit  ut 
homines  «repletos  omni  iniquitate,  malitia,  fornicatione,  avaritia,  ne- 
quitia,  plenos  invidia,  homicidio,  contentione,  dolo,  malignitate,  susur- 

rones,  detractores,  Deo  odibiles,  contumeliosos,  superbos,  elatos,  in- 
ventores  malorum,  parentibus  non  oboedientes,  insipientes,  incompositos, 
sine  afTectione,  absque  foedere,  sine  misericordia»  (Rom  1,  29  sqq). 
Christianis  autem  scribit:  «Haec  quidem  fuistis,  sed  abluti  estis,  sed 
sanctificati  estis»  (1  Cor  6,  11).  «Propter  quod  deponentes  men- 
dacium,  loquimini  veritatem  unusquisque  cum  proximo  suo.  .  .  .  Estote 
autem  invicem  benigni,  misericordes,  donantes  invicem,  sicut  et  Deus 
in  Christo  donavit  vobis.  .  .  .  Mulieres  viris  suis  subditae  sint  sicut 
Domino.  .  .  .  Viri  diligite  uxores  vestras,  sicut  et  Christus  dilexit  ec- 
clesiam.  .  .  .  Filii  oboedite  parentibus  vestris  in  Domino.  .  .  .  Et  vos, 
patres,  nolite  ad  iracundiam  provocare  filios  vestros,  sed  educate  illos 
in  disciplina  et  correptione  Domini.  Servi,  oboedite  dominis  carnalibus 
cum  timore  et  tremore,  in  simplicitate  cordis  vestri  sicut  Christo.  .  .  . 
Et  vos,  domini,  eadem  facite  illis,  remittentes  minas,  scientes,  quia  et 
illorum  et  vester  Dominus  est  in  caelis,  et  personarum  acceptio  non 
est  apud  eum»   (Eph  4,  25   32;   5,  22  25;  6,   1   4  sq  9). 

Non  omnes  quidem  christiani  sancta  praecepta  sancte  servaverunt, 
sed  si  qui  peccaverunt,  debent  paenitentiam  agere  et  promittere  futuram 
emendationem.  Religio  christiana,  benigna  erga  homines,  non  connivet 
vitiis,  sed  peccatores  aut  volentes  ad  paenitentiam  adducit,  aut  per- 
tinaciter  nolentes  a  communione  sua  separat.  Maxime  sanctitatem 
matrimonii,  miserrime  collapsam,  Christus  restituit.  «Omnia  indiscreta 
[i.  e.  communia]  sunt  apud  nos  praeter  uxores.  In  isto  loco  consortium 
solvimus,  in  quo  solo  ceteri  homines  consortium  exercent,  qui  non 
amicorum  solummodo  matrimonia  usurpant,  sed  et  sua  amicis  patien- 
tissime  subministrant ,  ex  illa,  credo,  maiorum  et  sapientissimorum 
disciplina,  graeci  Socratis  et  romani  Catonis,  qui  uxores  suas  amicis 
communicaverunt,  quas  in  matrimonium  duxerant  liberorum  causa  et 
alibi  creandorum,  nescio  quidem  an  invitas.  Quid  enim  de  castitate 
curarent,  quam  mariti  tam  facile  donaverant?  O  sapientiae  atticae, 
o  romanae  gravitatis  exemplum.  Leno  est  philosophus  et  censor» 
(Tertull.,  Apolog.  39).  Sed  quid  plura?  Neminem  nisi  nolentem  vi- 
dere  latere  potest,  quanta  per  religionem  christianam  facta  sit  in  melius 
humanae  societatis  mutatio. 

Ergo  ex  interna  indole  religionis  christianae  snadetur  eam  esse 
originis  divinae.  Nam  haec  religio  habet  tam  alta  dogmata,  tam  in- 
signia  praecepta  moralia,  tam  efficacia  motiva  et  media,  omnium  ho- 
minum  ingenio  accommodata,  ut  non  possit  ulla  doctrina,  umquam  ab 
hominibus  inventa,  cum  ea  aequiparari.  Itaque  cum  haec  religio  non 
solum  longe  superet  omnem  philosophiam  gentilem,  sed  etiam  plurima 
contineat  prioribus  hominum  opinionibus  plane  contraria,  nulla  sufficiens 
ratio  eius  assignare  posse  videtur  nisi  revelatio  divina.  Quod  nulli 
philosophi  efficere  potuerint,  hoc  potuisse  paucos  homines  iudaeos  illitte- 
ratos  naturalibus  suis  viribus  efficere,  improbabile  est  et  a  recta  ratione 
alienum.     Hac  igitur  via  confirmatur,  quod  aliis  argumentis  iam  stabili- 


122  Vslts  I.     De  Iesu  Christo  legato  divino. 

vimus :  per  Iesum  Christum  locutum  ad  nos  esse  ipsum  Deum,  et  Iesu 
Christi  doctrinam  non  aliter  atque  ipsius  Dei  doctrinam  recipiendam  esse. 

182.  Accedit  ad  hoc  interna  experientia  saluberrima,  qua  is,  qui 
doctrinam  Christi  serio  sequitur,  in  se  sentit  mirabiles  eius  effectus, 
animi  pacem,  studium  virtutis,  desiderium  rerum  caelestium,  imminu- 
tionem  malarum  passionum,  augmentum  caritatis  aliorumque  donorum 
supernaturalium.  E  contrario  sine  religione  christiana  omnia  tenebre- 
scunt,  passiones  convalescunt,  virtus  desperatur,  omnia  ad  ima  feruntur. 
Hoc  utique  indicium  non  leve  est  religionem  christianam  habere  Deum 
auctorem.  «Mea  doctrina  non  est  mea  sed  eius,  qui  misit  me.  Si  quis 
voluerit  voluntatem  eius  facere,  cognoscet  de  doctrina,  utrum  ex  Deo 
sit,  an  ego  a  meipso  loquar»  (Io  7,  16  sq).  Hac  ratione  solet  Deus 
homines  conservare  et  confortare  in  religione  christiana. 

Nihilominus  hoc  criterium  se  solo  non  sufficit,  quia  illi,  qui  non- 
dum  sunt  christiani,  hac  experientia  carent,  et  tamen  debent  religionem 
christianam  amplecti.  Praeterea  ne  boni  quidem  christiani  omnes  neque 
semper  easdem  habent  experientias  internas,  sed  interdum  cum  Christo 
crucifixo  videntur  sibi  quasi  derelicti  a  Deo  et  omni  supernaturali 
adiutorio  privati;  et  tamen  etiam  tempore  internae  tribulationis  debent 
dignoscere  posse  religionem  et  revelationem  ut  divinam.  Itaque  aliud 
necessarium  est  fundamentum  magis  firmum  et  stabile.  Hoc  autem 
fundamentum  praebent  criteria  obiectiva,  quibus  intellectus  convincitur 
de  divinitate  religionis  christianae ;  nam  ea  tantum  firma  et  stabilis  esse 
potest  voluntatis  dispositio,  quae  sequitur  lumen  intellectus  minime 
ambiguum. 

183.  obi.  I.  Si  in  religione  christiana  vis  esset  divina  ad  docendos  et 
movendos  homines,  haec  vis  semper  se  manifestaret.  Atqui  plures  et  plures 
in  dies  homines  a  religione  christiana  se  avertunt,  dogmata  eius  irrident, 
praecepta  eius  moralia  flocci  faciunt.  Ergo  magnus  successus  religionis  chri- 
stianae,  qui  quondam  fuit,  non  virtuti  divinae  sed  prosperis  condicionibus 
adscribendus  est. 

Resp.  Dist.  mai. :  Vis  divina  semper  se  manifestabit  morali  persua- 
sione  convertendo  et  conservando  multos  homines  in  vita  sancta,  conc.  mai. ; 
imponendo  necessitatem  hominibus  et  cogendo  omnes  etiam  contra  suam 
voluntatem,  neg.  mai.  Dist.  min. :  Multi  deficiunt,  et  multi  alii  fideles  manent, 
conc.  min. ;  solam  defectionem  videre  licet  neque  multorum  aliorum  per- 
severantiam  et  incrementum,  nego  min.     Et  neg.  conseq. 

Etsi  multorum  defectio  est  triste  factum,  eo  magis  elucet  aliorum  con- 
stantia,  et  eo  magis  in  ecclesiae  conservatione  et  augmento  apparet  auxilium 
providentiae  divinae.  Ceterum  certum  est  ultimis  temporibus  magnam  ho- 
minum  apostasiam  futuram  esse,  quia  Christus  praedixit  (Mt  24,  12.  Lc  18,  8. 
1  Thess  2,  3  sqq).  Neque  igitur  ob  defectum  virtutis  divinae  sed  ex  inscru- 
tabili  iudicio  Dei  tantum  malum  permittentis  defectio  evenit. 

184.  Obi.  II.  Christiana  religio  revocando  homines  a  studio  rerum  tem- 
poralium  et  omnem  spem  in  bonis  caelestibus  collocando  reddit  homines  in- 

ertes  et  desides  et  impedit  progressum  culturae.  Ergo  saltem  sub  hoc  re- 
spectu  non  est  admiranda  sed  vituperanda. 

Resp.  Dist.  antec:  Christiana  religio  revocat  ab  immoderata  sollicitu- 
dine  rerum  temporalium,  qua  homines  non  felices  sed  miseri  fiunt,  et  docet 
finem  ultimum  habere  normam  omnium  rerum  diiudicandarum,  conc.  antec; 
docet  homines  esse  neglegentes  in  officiis  suis  erga  seipsos  et  erga  socie- 
tatem  humanam  implendis,  neg.  antec.  Et  neg.  conseq.  Christus  non  docuit 
ullum  honestum  negotium  omittendum  vel  ullum  officium  neglegenter  im- 
plendum  esse,  sed  docuit  in  omnibus  rectum  ordinem  servare  et  temporalia 
aeternis  subordinare.  Christianis  in  vita  civili  non  alia  facienda  sunt  atque 
ceteris  hominibus  sed  eadem  aliter  secundum  regulam  valde  simplicem: 
«Quodcumque  facitis,  ex  animo  operamini  sicut  Domino  et  non  hominibus, 
scientes,  quod  a  Domino  accipietis  retributionem  hereditatis ;  Domino  Christo 
servite»  (Col  3,  23  sq). 

Illa  obiectio  vetus  est,  de  qua  Tertullianus  ait:  «Sed  alio  quoque  in- 
iuriarum  titulo  postulamur,  et  infructuosi  in  negotiis  dicimur.  Quo  pacto  ho- 
mines  vobiscum  degentes,  eiusdem  victus,  habitus,  eiusdem  ad  vitam  ne- 
nessitatis?  .  .  .  Meminimus  gratiam  nos  debere  Deo  Domino  creatori;  nullum 
fructum  operum  eius  repudiamus,  plane  temperamus,  ne  ultra  modum  aut 
perperam  utamur.  Itaque  non  sine  foro,  non  sine  macello,  non  sine  balneis, 
tabernis,  officinis,  stabulis,  nundinis  vestris,  ceterisque  commerciis  cohabi- 
tamus  in  hoc  saeculo.  Navigamus  et  nos  vobiscum  et  militamus,  et  rusti- 
camur,  et  mercamur,  proinde  miscemus  artes,  operas  nostras  publicamus 
usui  vestro.  Quomodo  infructuosi  videamur  negotiis  vestris,  cum  quibus  et 
de  quibus  vivimus,  non  scio»  (Apolog.  42).  Ceterum  opus  non  est  multis 
exponere,  quantopere  religio  christiana  promoverit  culturam  rerum  materialium 
et  spiritualium,   cum   manifesta   documenta   ante  omnium  oculos  posita  sint. 

PRAENOTANDA. 

185.  Probavimus  Iesum  Christum,  legatum  divinum,  doctrinam  suam 
ut  a  Deo  revelatam  et  omnibus  hominibus  necessario  admittendam  pro- 
posuisse  (supra  n.  133  sqq).  Christus  autem  non  mansit  inter  homines, 
sed  brevi  post  resurrectionem  rediit  ad  Patrem.  Quaeritur  ergo,  quo- 
modo  ex  intentione  Christi  doctrina  revelata  conservanda  et  ad  omnes 
homines   omnium   saeculorum   usque   ad  finem  mundi  propaganda  sit. 

Modernistae  cum  multis  rationalistis  dicunt  Christum  nihil  de  hac 
re  providisse,  cum  censuerit  se  mox  rediturum  esse  ad  iudicium.  De 
hoc  errore  iam  diximus  (supra  n.  135).  Protestantes  satis  communiter 
dicunt  fontem  et  normam  fidei  post  Christi  et  apostolorum  tempora 
esse  solam  Sacram  Scripturam,  praecipue  Novi  Testamenti.  Nos  dici- 
mus  Christum  instituisse  vivum  magisterium,  perenniter  duraturum  ad 
doctrinam  suam  conservandam  et  propagandam,  seu  doctrinam  suam 
reposuisse  in  societate  quadam  religiosa,  quae  vocatur  ecclesia.  Hoc 
imprimis  probandum  est. 

Tum  inquirendum  est,  qualis  et  ubi  sit  haec  societas,  quomodo 
distinguatur  ab  aliis  societatibus,  quinam  in  hac  societate  sint  subiec- 
tum  potestatis,  in  quibus  fontibus  inveniatur  doctrina  magisterii  eccle- 
siastici.  Itaque  dividitur  tractatus  in  has  partes:  de  institutione  et 
constitutione  ecclesiae,  de  proprietatibus  ecclesiae,  de  notis  ecclesiae, 
de  subiecto  potestatis  ecclesiasticae.  His  additur  ut  tertia  pars  totius 
inquisitionis  tractatus  de  fontibus  theologicis. 

Quod  attinet  modum  argumentandi ,  notandum  est,  quod  iam 
antea  indicavimus,  nos  libris  Novi  Testamenti   uti  simpliciter  ut  docu- 

mentis  historicis,  non  ut  libris  inspiratis.  Nihilominus  quando  in  his 
libris  Christus  vel  alius  legatus  divinus  nomine  Dei  loquitur,  dicta  eius 
sunt  auctoritatis  divinae  et  infallibilis,  quae  si  sensum  certum  et  clarum 
habent,  sunt  argumenta  peremptoria.  Nam  haec  auctoritas  non  pendet 
ex  inspiratione  libri,  sed  consistit  in  locutione  Dei,  de  qua  si  historice 
constat,  eo  ipso  omnis  dubitatio,  sintne  vera  necne,  quae  dicuntur, 
omnino  excluditur. 


Prop.  XXIII.  Christus  ad  doctrinam  suam  conservandam  et 
propagandam  instituit  vivum  magisterium  apostolicum,  eique  prae- 
rogativam  infallibilitatis  in  tradenda  doctrina  sua  contulit. 

186.  Stat.  quaest.  Vivum  magisterium  vocatur  hominum,  qui 
orali  praedicatione  docent  et  doctrinam  suam  explicare  possunt,  in 
oppositione  ad  librum  scriptum,  qui  legentibus  doctrinam  exhibet,  sed 
quia  non  vivit,  seipsum  explicare  nequit. 

Apostolus  vi  vocis  idem  est  ac  missus  seu  legatus  (cf.  3  Rg  14,  6, 
ubi  hebraice  scribitur  shaluack,  graece  o.7z6gtoXoq).  Unde  magisterium 
apostolicum,  si  concrete  sumitur,  sunt  homines  a  Christo  missi,  ut 
ipsius  nomine  et  auctoritate  doceant  alios  doctrinam  a  Christo  reve- 
latam  (cf.  Io  13,  16).  In  Scriptura  semel  Christus  ipse  vocatur  apostolus 
(Hebr  3,  1).  Saepe  ii  qui  sunt  apostoli  etiam  vocantur  discipuli 
(e.  g.  Mt  11,  1),  at  non  omnes  discipuli  sunt  apostoli  (cf.  Act  1,  21  26; 
8,  I ;  1  Cor  12,  28  sq),  sed  nomen  apostoli  est  nomen  specialis  muneris 
et  auctoritatis  (cf.  Rom  1,   1;  Gal  1,   1). 

187.  Prob.  pars  I.  Christus  instituit  vivum  magisterium  apostoli- 
cum.  «Factum  est  autem  in  illis  diebus,  exiit  in  montem  orare,  et 
erat  pernoctans  in  oratione  Dei.  Et  cum  dies  factus  esset,  vocavit 
discipulos  suos,  et  elegit  duodecim  ex  ipsis,  quos  et  apostolos  nomi- 
navit»  (Lc  6,  12  sq;  cf.  Mc  3,  13  sq).  «Convocatis  autem  duodecim 
apostolis  dedit  illis  virtutem  et  potestatem  super  omnia  daemonia,  et 
ut  languores  curarent.  Et  misit  illos  praedicare  regnum  Dei  et  sanare 
infirmos»  (Lc  9,  1  sq).  Hos  apostolos  Christus  speciali  modo  educabat 
ad  munus  suum  rite  gerendum  (Mt  10,  1  sqq;  13,  10  sqq.  Lc  9,  1  sqq. 
Io  13,  12  sqq).  Munus  autem,  ad  quod  destinaverat  eos,  erat  praedi- 
care   doctrinam  Christi,    non   iudaeis   tantum   sed   omnibus  hominibus. 

Hoc  iam  ante  mortem  suam  Christus  praedixerat  apostolis  suis 
(Mt  10,  i6sqq;  24,  14.  Mc  13,  9  sqq).  Post  resurrectionem  autem 
suam  dixit  ad  eos:  «Data  est  mihi  omnis  potestas  in  caelo  et  in  terra. 
Euntes  ergo  docete  omnes  gentes,  baptizantes  eos  in  nomine  Patris  et 
Filii  et  Spiritus  Sancti,  docentes  eos  servare  omnia,  quaecumque  man- 
davi  vobis»  (Mt  28,  18  sq.  Mc  16,  15).  Voluit  tamen,  ut  exspec- 
tarent,  usquedum  Spiritum  Sanctum  recepissent  (Lc  24,  19  sqq. 
Act  1,  4).      «Accipietis  virtutem  supervenientis  Spiritus  Sancti  in  vos, 

et  eritis  mihi  testes  in  Ierusalem  et  in  omni  Iudaea  et  Samaria  et 
usque  ad  ultimum  terrae»   (Act  i,  8). 

Pro  Iuda  proditore  electus  est  Matthias  (Act  i,  26),  et  speciali 
modo  Paulus  a  Christo  ipso  vocatus  est  ad  munus  apostolatus  (Act 
9,  15;  22,  3  sqq.  Gal  1,  12)  et  conumeratus  cum  aliis  apostolis 
(Act  9,  27  sqq.    Gal  2,  9). 

Apostoli  intellexerunt  sibi  a  Christo  impositum  esse  munus  et 
officium  praedicandi  doctrinam  Christi.  «Illi  autem  profecti  praedi- 
caverunt  ubique»  (Mc  16,  20).  «Non  possumus,  quae  vidimus  et 
audivimus,  non  loqui»  (Act  4,  20).  «Misit  me  Christus  evangelizare» 
(1  Cor  1,  17).  «Si  evangelizavero,  non  est  mihi  gloria;  necessitas  enim 
mihi  incumbit;  vae  enim  mihi  est,  si  non  evangelizavero»  (1  Cor  9,  16). 
Fides  enim  hominibus  necessaria  est  ad  salutem;  praedicatio  autem 
est  via  ordinaria,  qua  ad  fidem  perveniant.  «Quomodo  credent  ei, 
quem  non  audierunt?  Quomodo  autem  audient  sine  praedicante?  Quo- 
modo  vero  praedicabunt,  nisi  mittantur?»   (Rom  10,    14  sq.) 


188.  Prob.  pars  2.  Christus  apostolis  contulit  praerogativam  in- 
fallibilitatis  in  tradenda  doctrina  Christi.  Omnes  homines  sub  poena 
aeternae  damnationis  credere  debent.  «Qui  non  credit,  iam  iudicatus 
est»  (Io  3,  18).  «Quicumque  non  receperit  vos  neque  audierit  ser- 
mones  vestros,  exeuntes  de  domo  vel  civitate,  excutite  pulverem  de 
pedibus  vestris.  Amen  dico  vobis :  Tolerabilius  erit  terrae  sodomorum 
et  gomorrhaeorum  in  die  iudicii  quam  illi  civitati»  (Mt  10,  14  sq). 
«Qui  crediderit  et  baptizatus  fuerit,  salvus  erit;  qui  vero  non  crediderit, 
condemnabitur»  (Mc  16,  16).  «Qui  accipit,  si  quem  misero,  me  ac- 
cipit;  qui  autem  me  accipit,  accipit  eum,  qui  misit  me»  (Io  13,  20). 
«Qui  vos  audit,  me  audit;  et  qui  vos  spernit,  me  spernit;  qui  autem 
me  spernit,  spernit  eum,  qui  misit  me»  (Lc  10,  16).  Atqui  Christus 
non  potuit  sub  poena  aeternae  damnationis  hominibus  imponere  officium 
credendi  doctrinam  falsam.  Ergo  doctrina  apostolorum  est  infalli- 
biliter  vera. 

Quia  autem  apostoli  ex  se  erant  homines  fallibiles,  Christus  iis 
promisit  perpetuam  suam  assistentiam  et  auxilium  Spiritus  SanctL 
«Ecce  ego  vobiscum  sum  omnibus  diebus  usque  ad  consummationem 
saeculi»  (Mt  28,  20).  «Ego  rogabo  Patrem,  et  alium  paraclitum  dabit 
vobis,  ut  maneat  vobiscum  in  aeternum,  Spiritum  veritatis.  .  .  .  Para- 
clitus  autem  Spiritus  Sanctus,  quem  mittet  Pater  in  nomine  meo,  ille 
vos  docebit  omnia  et  suggeret  vobis  omnia,  quaecumque  dixero  vobis» 
(Io  14,  16  sq  26).  «Cum  autem  venerit  ille  Spiritus  veritatis,  docebit 
vos  omnem  verjtatem»  (Io  16,  13).  Ergo  in  apostolis  et  per  apostolos 
loquitur  Spiritus  Sanctus.  Spiritus  «veritatis,  qui  a  Patre  procedit,  ille 
testimonium  perhibebit  de  me,  et  vos  testimonium  perhibebitis»  (Io 
15,  26  sq;  cf.  Mt  10,  20).  Ergo  apostolorum  verba  sunt  Christi  verba 
et  Spiritus  Sancti  verba,  et  ideo  sunt  infallibilia. 

Haec  erat  persuasio  apostolorum.  «In  me  loquitur  Christus» 
(2  Cor  13,  3).  «Nos  sumus  testes  horum  verborum  et  Spiritus  Sanctus, 
quem  dedit  Deus  omnibus  oboedientibus  sibi»  (Act  5,  32).  «Visum 
est  Spiritui  Sancto  et  nobis»  (Act  15,  28).  Accipere  verba  aposto- 
lorum  est  oboedire  Deo.  «Accepimus  gratiam  et  apostolatum  ad  oboe- 
diendum  fidei  in  omnibus  gentibus  pro  nomine  eius»  (Rom  1,5).  «Cum 
accepissetis  a  nobis  verbum  auditus  Dei,  accepistis  illud  non  ut  verbum 
hominum  sed,  sicut  est  vere,  verbum  Dei»  (1  Thess  2,  13).  Doctrina 
apostolorum  est  doctrina  Iesu  Christi  «in  flamma  ignis  dantis  vindictam 
iis,  qui  non  noverunt  Deum,  et  qui  non  oboediunt  evangelio  Domini 
nostri  Iesu  Christi»  (2  Thess  1,  8).  Per  doctrinam  suam  apostoli  in 
captivitatem  redigunt  omnem  intellectum,  «in  promptu  habentes  ulcisci 
omnem  inoboedientiam»  (2  Cor  10,  5  sq).  Quare  « licet  angelus  de 
caelo  evangelizet  vobis,  praeterquam  quod  evangelizavimus  vobis,  ana- 
thema  sit»  (Gal  1,  8).  Qui  ita  loquitur,  certus  est  de  infallibili  veritate 
doctrinae  suae. 

Deus  autem  apostolorum  doctrinam  multis  miraculis  confirmavit 
(Act  2,  43;  3,  1  sqq;  5,  I2sqq;  9,  32  sqq.  2  Cor  12,  12.  Hebr  2, 
3  sq).  Itaque  cum  apostoli  integrae  doctrinae  suae  absolutam  fidem 
postularent,  Deus  autem  hanc  postulationem  miraculis  iuvaret,  sequitur 
apostolos  fuisse  infallibiles  in  proponenda  doctrina  Christi,  cum  Deus 
errorem  miraculis  non  confirmet. 

189.  Obi.  I.  Apostoli  saepe  doctrinam  Christi  non  recte  intellexertint,  et 
ideo  a  Christo  vituperantur  (Mt  15,   16).     Ergo  non  erant  infallibiles. 

Resp  Nego  suppositum  argumenti.  Neque  enim  quaeritur,  quales  apo- 
stoli  fuerint  ante  missionem  Spiritus  Sancti,  sed  quales  fuerint  post  acceptum 
Spiritum  Sanctum.  Christus  diserte  iis  dixit:  «Adhuc  multa  habeo  vobis 
dicere,  sed  non  potestis  portare  modo.  Cum  autem  venerit  ille  Spiritus  veri- 
tatis,  docebit  vos  omnem  veritatem»  (Io  16,  12  sq).  «Vos  autem  sedete  in 
civitate,  quoadusque  induamini  virtute  ex  alto»  (Lc  24,  49).  Ceterum  etiam 
quando  tempore  vitae  mortalis  Christi  apostoli  missi  sunt  ad  praedicandum, 
Christus  sine  dubio  providit,  ut  pauca  illa,  quae  tunc  annuntianda  erant, 
cum  infallibili  veritate  proponerent. 

190.  Obi.  II.  Paulus  apostolus  miletanis  dixit:  «Scio,  quia  amplius  non 
videbitis  faciem  meam»  (Act  20,  25);  et  tamen  postea  iterum  Mileti  fuit, 
ubi  reliquit  Trophimum  (2  Tim  4,  20) ;  nam  in  priore  itinere  Trophimum 
secum  duxerat  Ierosolymam  (Act  21,  29).     Ergo  apostoli  erant  fallibiles. 

Resp.  Conc.  antec.  Dist.  conseq. :  Apostoli  erant  fallibiles  in  proponenda 
doctrina  Christi,  neg.  conseq.;  in  aliis  rebus,  ad  doctrinam  fidei  et  morum 
non  pertinentibus,  conc.  conseq.  Paulus  illa  occasione  suam  subiectivam  per- 
suasionem  expresserat,  sed  simul  dixerat:  «Vado  in  Ierusalem,  quae  in  ea 
ventura  sint  mihi,  ignorans»  (Act  20,   22). 

191.  Obi.  III.  Petrus  etiam  in  re  fidei  et  morum  erravit,  cogens  gentes 
iudaizare  (Gal  2,  nsqq).  Ergo  non  erat  infallibilis  in  proponenda  doctrina 
Christi. 

Resp.  Dist.  antec:  Petrus  docuit  gentes  debere  observare  leges  caeri- 
moniales  Veteris  Testamenti,  neg.  antec.;  Petrus  suo  agendi  modo  cogebat 
gentes  iudaizare,  conc.  antec.     Et  neg.  conseq. 

Petrus  diserte  docuit  gentes  non  debere  observare  circumcisionem  et 
se  ita  subicere  legi  caerimoniali  (Act  15,  10).  Ipse,  cum  iudaeus  esset,  pot- 
erat  iudaice  vivere.  Sed  quia  prius  Antiochiae  cum  christianis  gentilibus 
eorum  more  vixerat,  postea  autem  ab  iis  se  retraxerat,  ne  iudaeos  offen- 
deret,  practice  cogebat  gentes  iudaizare.  Quare  Paulus  eum  non  vituperat, 
quod  falsum  docuerit,  sed  quod  non  recte  ambulaverit  (Gal  2,  12).  De  qua 
re  Tertullianus :  «Si  reprehensus  est  Petrus,  quod  cum  convixisset  ethnicis, 
postea  se  a  convictu  eorum  separabat  personarum  respectu,  utique  conversa- 
tionis  fuit  vitium,  non  praedicationis»  (De  praescr.  23).  Plura  de  hac  re  in 
Praelect.  dogm.  V,  n.  523  sqq. 

192.  Obi.  IV.  Apostoli  putabant  adventum  Christi  secundum  iam  proxime 
instare  (Rom  13,  11  sq.  1  Thess  4,  14  16).  Atqui  in  hac  re  errarunt.  Ergo 
non  erant  infallibiles. 

Resp.  Dist.  mai. :  Apostoli  privatam  opinionem  habuerunt,  adventum 
Christi  proxime  instare,  trans.  mai. ;  dixerunt  hanc  esse  doctrinam  a  Christo 
revelatam,  neg.  mai.  Dist.  min.:  Errarunt  apostoli  in  opinione  privata,  trans. 
min. ;  in  proponenda  doctrina  Christi,  neg.  min.   Et  eodem  modo  dist.  conseq. 

Apostoli  bene  sciverunt  se  de  tempore  iudicii  nullam  revelationem  a 
Christo  accepisse  (Mt  24,  36  44.  Act  1,  7);  sed  sicut  Christus  ipse,  ita  apo- 
stoli  monebant,  ut  omnes  semper  essent  parati.  Nihilominus  quia  tempus 
plane  incertum  erat,  nolebant  homines  neglegere  cotidiana  officia  (1  Thess 
5,  1  sqq.  2  Thess  3,  6  sqq),  et  ipsi  futurae  ecclesiae  sorti  diligenter  pro- 
videbant  (2  Cor  5,  3  8.  Phil  1,  23  sqq.  1  Tim  5,  22.  2  Tim  4,  6.  Tit  1,  5. 
Act  14,  22;  20,   28). 

contulit  Petro. 

193.  Stat.  quaest.  Apostoli  electi  non  sunt  a  Christo  ita,  ut  ma- 
nerent  duodecim  separati  homines,  quorum  unusquisque  sine  nexu  cum 
ceteris  esset  legatus  divinus,  sicut  e.  g.  erant  prophetae  Veteris  Testa- 
menti,  sed  potius  ita,  ut  essent  unum  corpus  morale,  unum  collegium 
magisteriale .  Collegium  intellegitur  coetus  hominum  ad  certum  ali- 
quem  finem  communiter  prosequendum  inter  se  unitorum.  Tale  col- 
legium  constituebant  apostoli;  nam  vocantur  nomine  collegiali,  et  ut 
collegium  ab  aliis  distinguuntur.  Vocantur  ol  dtodsxa,  vel  post  defec- 
tionem  Iudae  ol  evdsxa  (Mt  10,  1;  11,  1;  20,  17  24;  28,  16.  Mc  3,  14; 
4,  10;  6,  7.  Lc  8,  1;  9,  1  12.  lo  6,  68.  Act  6,  2).  Distinguuntur 
ab  aliis:  ol  suSsxa  xal  ol  Aomoi  vel  ol  svdsxa  xa\  ol  abv  adzdiQ.  «Hos 
duodecim  misit  Iesus,  praecipiens  iis  .  .  .  euntes  praedicate  .  .  .  qui  re- 
cipit  vos,  me  recipit»  (Mt  10,  5  7  40).  Quia  vero  collegium  potest 
esse  aut  aequalium  aut  inaequalium,  quaestio  oritur,  utrum  apostoli 
fuerint   omnes   aequales,    an   aliquis  inter  eos  primatum   tenuerit,    seu 

quia  erant  collegium  sacrum,  an  fuerint  collegium  hierarchicum  sub 
uno  capite. 

Quamdiu  Christus  cum  apostolis  vivebat,  ipse  solus  eorum  caput 
erat;  post  discessum  vero  ex  hoc  mundo  manebat  eorum  caput  invi- 
sibile,  ex  quo  omnis  potestas  apostolorum  descendebat.  At  voluit,  ut 
etiam  maneret  caput  visibile,  constituendo  Simonem,  fratrem  Andreae, 
primatem.  Primatus  aut  est  honoris  tantum  aut  potestatis.  Cum  sup- 
ponere  liceat  ut  certum  Christum  non  instituisse  nudos  honoris  gradus 
inter  discipulos  suos,  cum  a  mente  eius  nihil  magis  alienum  fuerit  quam 
caeremoniales  vanitates,  a  priori  constat,  si  quem  primatum  instituerit, 
fuisse  primatum  potestatis  religiosae.  Ceterum  hoc  ex  argumentis 
patebit. 

Inter  protestantes  et  orientales  acatholicos  alii  negant  Petro  col- 
latum  esse  ullum  primatum,  alii  concedunt  primatum  honoris,  alii  etiam 
primatum  quendam  potestatis.  In  ecclesia  catholica  de  hac  re  inde 
a  primis  saeculis  fuit  perfectus  consensus. 

194.     A.rg,  I.     Ex  promissione  primatus. 

Iesus  nomen  Simonis  mutavit  in  Kepha,  i.  e.  saxum,  pro  quo 
vocabulo  graece  dictum  est  IJizpoQ,  quod  etiam  retentum  est  in  lingua 
latina  (Io  1,  42.  Mt  10,  2.  Mc  3,  16.  Lc  6,  14).  Factum  est  igitur 
Petrus  nomen  proprium,  quo  semper  fere  in  Scriptura  deinceps  vocatur 
ille  apostolus. 

Rationem  mutati  no^ninis  Iesus  ipse  explicavit.  Nam  postquam 
Petrus  confessus  est:  «Tu  es  Christus,  Filius  Dei  vivi»,  respondit  Iesus: 
«Beatus  es,  Simon,  Bar  [filius]  Iona,  quia  caro  et  sanguis  non  revelavit 
tibi,  sed  Pater  meus,  qui  in  caelis  est.  Et  ego  dico  tibi,  quia  tu  es 
Petrus  [Kepha],  et  super  hanc  petram  [Kepha]  aedificabo  ecclesiam 
meam,  et  portae  inferi  non  praevalebunt  adversus  eam.  Et  tibi  dabo 
claves  regni  caelorum ,  et  quodcumque  ligaveris  super  terram ,  erit 
ligatum  et  in  caelis,  et  quodcumque  solveris  super  terram,  erit  soiutum 
et  in  caelis»   (Mt   16,    16  sqq). 

Atqui  his  verbis  Christus  Petro  promisit  primatum  potestatis.  Ergo 
ei  etiam  primatum  dedit. 

Ad  mai.  Protestantes,  qui  nolebant  admittere  primatum  Petri, 
varia  effugia  excogitaverunt,  ut  e.  g.  Christum  non  allocutum  esse 
Petrum ,  vel  non  Petrum  ipsum  sed  fidem ,  quam  Petrus  con- 
fessus  erat,  vocari  a  Christo  fundamentum  ecclesiae.  Sed  quia  haec 
et  alia  nimis  manifeste  vana  sunt,  nostra  aetate  aliis  placuit  negare 
textum  esse  genuinum,  cum  additus  sit  ad  evangelium  Matthaei  circa 
finem  saeculi  II.  Concedunt  ab  initio  fortasse  adfuisse  verba:  «Tu  es 
Petrus,  et  portae  inferi  non  praevalebunt  contra  te»,  alia  autem  verba 
esse  interpolata.  Ita  A.  Harnack  (Die  Acta  Archelai  und  das  «Dia- 
tessaron»  Tatians  149  sq).  Cui  consentiunt  A.  Resch ,  H.  Monnier, 
alii.    Contra  hos  scripserunt  C.  Kneller  (Stimmen  aus  Maria-Laach  L, 

129  sqq),  Y.  de  la  Briere  (Etudes  CXIX,  558  sqq),  R  Batiffol  (L'eglise 
naissante  10 1  sqq),  alii. 

Assertio  illa  non  solum  nullum  solidum  fundamentum  habet,  sed 
est  plane  improbabilis.  Nam  circa  finem  saeculi  II  textus  aramaicus 
Matthaei  iam  diu  ex  usu  evanuerat,  et  in  eius  locum  ubique  textus 
graecus  successerat.  Ergo  illa  aetate  non  iam  poterat  ulli  homini 
in  mentem  venire  fingere  textum  tam  semitici  coloris ,  ut  ab  omni 
graeco  concipiendi  et  loquendi  modo  sit  remotissimus  (cf.  supra 
n.  113).  Textus  igitur  manifeste  scriptus  est  a  iudaeo  pro  iudaeis 
saeculo  I. 

Rraeterea  textus  erat  in  opere  Tatiani  Diatessaron.  Ergo  in 
evangelio  legebatur  ante  a.  170.  Hoc  patet  ex  dictis  .S.  Ephraem, 
qui  hanc  paraphrasin  textus  exhibet:  «Beatus  es,  Simon,  caput  disci- 
pulorum,  quia  Filius  Dei  beatum  te  dixit  .  .  .  et  claves  regni  tibi 
tradidit  .  .  .  cuique  dedit  virtutem  et  potestatem  divinitus  ligandi  atque 
solvendi.  .  .  .  Beatus  es,  o  Petre,  quia  Filius  Dei  te  posuit  in  funda- 
mento  ecclesiae,  ut  portares  pondus  totius  creaturae.  .  .  .  Beatus  es, 
o  Simon,  quia  super  te  aedificata  est  ecclesia,  decora  lucis  sponsa,  cui 
promisit  Filius  Dei  portas  inferni  contra  eam  non  praevalituras»  (Hymni 
dispersi  III,  ed.  Lamy  IV,  682  sqq). 

Haec  sunt  illa  ipsa,  quae  apud  Mt  16,  I7sqq  leguntur,  etsi  non 
est  litteralis  citatio.  Similia  saepe  ab  Ephraem  repetuntur  (cf.  Lamy  I 
374  412  534;  II  186;  IV  534  738).  Ephraem  autem  pro  evangelio 
quadripartito  adhibebat  Diatessaron  Tatiani.  Ergo  in  hoc  opere 
textus  exstabat,  qui  consequenter  non  interpolatus  est  posteriore 
tempore. 

Sine  dubio  christiani  non  patienter  tulissent  interpolationem  tam 
gravem,  antea  incognitam,  sibi  obtrudi,  neque  ubique  terrarum  eam 
tam  unanimiter  recepissent,  ut  ne  unus  quidem  codex  incorruptus  per- 
manserit.  Nam  textus  legitur  in  omnibus  codicibus  et  omnibus  ver- 
sionibus,  etiam  syriaca  antiquiore  Tatiano,  sine  ulla  lectione  variante 
alicuius  momenti. 

Argumentum  vero  e  silentio  paucorum  illorum  Patrum,  qui  ante 
medium  saeculi  II  scripserunt  (et  ne  perfectum  quidem  silentium  est), 
et  alterum  argumentum  ex  hac  ratione  sumptum,  quod  textus  non 
quadret  in  contextum,  sunt  tam  debilia  et  inania,  ut  considerationem 
vix  mereantur.  Huc  etiam  pertinet,  quod  volunt  Christum  non  potuisse 
loqui  de  ecclesia  sua.  Christus  utique  non  locutus  est  graece.  Usus 
est  igitur  aliqua  voce  aramaica,  qua  significabat  communitatem  religio- 
sam  a  se  fundandam.  Christum  autem  fundasse  talem  societatem, 
manifestum  est  ex  Scriptura,  ut  postea  videbimus.  Ergo  genuinitas  textus 
manet  inconcussa.  Si  textus  est  genuinus,  est  etiam  historice  verus; 
nam  evangelista  in  hac  re  neque  deceptus  neque  mentitus  est,  quia 
verba  in  se  non  sunt  difficilia  ad  retinendum,  occasio  illa  erat  valde 
solemnis,  neque  ulla  ratio  erat  talem  dignitatem  Petro  affigendi. 

195.  Prob.min.  1.  Christus  declarat  Petrum  futurum  fundamentum 
societatis  a  se  instituendae,  seu  declarat  eum  futurum  reale  principium 
firmitatis  et  stabilitatis  huius  societatis  (cf.  Mt  7,  24  sqq).  Atqui  prin- 
cipium  reale  firmitatis  et  stabilitatis  in  societate  est  auctoritas  seu 
potestas  efficaciter  dirigendi  membra  societatis  ad  finem  socialem  asse- 
quendum,  quae  potestas  vocari  solet  in  ecclesia  potestas  iurisdictionis. 
Ergo  Petrus,  isque  solus,  habet  hanc  potestatem  in  totam  ecclesiam; 
ipse  enim  solus  a  Christo  designatus  est  futurum  fundamentum  ecclesiae. 
Possunt  quidem  omnes  apostoli  simul  ratione  muneris  et  doctrinae  vo- 
cari  fundamentum  ecclesiae  (Eph  2,  20).  Attamen  nulli  apostolo  in 
specie  dictum  est :  Tu  es  petra,  super  quam  aedificabo  ecclesiam  meam, 
sed  haec  est  praerogativa  solius  Petri.  Ergo  solus  Petrus  est  prin- 
cipium  commune  stabilitatis  pro  tota  ecclesia  et  pro  omnibus  et  sin- 
gulis  partibus  eius.  Eo  quod  apostoli  simul  cum  Petro  collegialiter 
sunt  fundamentum,  non  excluditur  Petrum  in  hoc  collegio  esse  speciali 
sensu  fundamentum,  in  quo  totum  collegium  habet  principium  unitatis 
et  stabilitatis. 

2.  Addit  Christus:  «Et  portae  inferi  non  praevalebunt  adversus 
eam.y>  Christus  quodammodo  agit  personam  architecti  dicentis:  Aedi- 
ficabo  domum  meam  supra  petram ;  et  quia  supra  petram  aedificabitur, 
tam  firma  erit,  ut  nullae  adversae  potestates  eam  subvertere  possint. 
«Inferus»  (^Aidyjq)  vel  in  genere  est  locus  mortuorum,  qui  non  sunt  in 
beatitudine  (Act  2,  31.  Apc  6,  8);  vel  in  specie  est  locus  damnatorum 
(Lc  16,  22  sq.  Mt  1 1,  23.  Apc  20,  3).  «Portae»  inferi  sunt  ipsum  regnum 
inferi  (cf.  Gn  22,  17.  Is  38,  10).  Ergo  regnum  inferi  est  inimica  potestas, 
quae  conatur  evertere  regnum  Christi.  Unde  per  se  sensus  verborum 
Christi  esse  potest :  Regnum  meum  super  Petrum  tam  firmiter  stabiliam, 
ut  mors,  quae  omnia  vincit,  non  possit  illud  superare.  Verumtamen 
mors  ut  talis  numquam  exhibetur  ut  potestas  pugnans  contra  regnum 
Christi,  sed  potius  sic  exhibentur  semper  diabolus  et  angeli  eius  (cf. 
Io  12,  31;  14,  30;  16,  11.  Lc  11,  20  sqq.  Hebr  2,  14.  Eph  6,  12). 
Contra  hos  diabolicos  impetus  promittit  Christus  oratione  sua  se  pro- 
tecturum  esse  Petrum  (Lc  22,  31  sq).  Itaque  per  Petrum,  in  quantum 
a  Christo  fundamentum  constitutus  est  et  participatam  soliditatem  ac- 
cepit,  ecclesia  contra  omnes  inimicos  impetus  firma  et  insuperabilis  fiet. 
Hoc  autem  non  intellegi  de  transeunte  actu  Petri  sed  de  permanente 
munere,  ex  locutione  Christi  et  ex  natura  rei  evidens  est. 

3.  Tandem  Christus  addit:  «Et  tibi  dabo  claves  regni  caelorum.» 
Iterum  est  metaphora,  quam  Christus  statim  explicat  dicens :  «Et  quod- 
cumque  ligaveris  super  terram,  erit  ligatum  et  in  caelis;  et  quodcumque 
solveris  super  terram,  erit  solutum  et  in  caelis.»  Aliis  verbis:  Deus 
actus  ligandi  et  solvendi,  quos  Petrus  in  terra  posuerit,  ratos  habebit. 
Ergo  Petrus  constituetur  claviger  ecclesiae  cum  potestate  claudendi  et 
aperiendi,  i.  e.  cum  potestate  iurisdictionis  in  universam  ecclesiam: 
Christus   quidem  principali  potestate   «habet  clavem  David,    qui  aperit 

et  nemo  claudit,  claudit  et  nemo  aperit»  (Apc  3,  7;  cf.  Is  22,  22), 
sed  hanc  potestatem  cum  Petro  ita  communicavit,  ut  Petrus  in  ecclesia 
utatur  suprema  potestate  vicaria. 

Possunt  esse  et  sunt  in  ecclesia  etiam  alii,  qui  habent  potestatem 
ligandi  et  solvendi,  sed  nullus  est  claviger  totius  ecclesiae.  Ita  Mt 
18,  18  Christus  alloquens  collegium  apostolorum  illi  promittit  potesta- 
tem  ligandi  et  solvendi ;  at  hic  nullum  ex  apostolis  constituit  supremum 
clavigerum,  seu  nulli  ex  iis  dat  in  specie  universalem  potestatem  in 
totam  ecclesiam,  quemadmodum  Mt  16,  19  Petro  dedit.  Apostoli  ut 
apostoli  inter  se  erant  pares,  sed  omnes,  sicut  subiecti  erant  Christo, 
ita  subiecti  erant  vicario  Christi,  Petro,  quia  quicumque  sunt  in  regno, 
subiecti  sunt  ei,  qui  habet  claves  regni. 

Itaque  Petro  soli  promissa  est  dignitas  fundamenti  et  clavigeri  totius 
regni  Christi ;  ergo  ipsi  promissus  est  primatus  iurisdictionis  in  universam 
ecclesiam  (cf.  Knabenbauer,  In  Matth.,  II2,   130  sqq). 

196.  Arg.  II.     Ex  collatione  primatus. 

Post  resurrectionem  apparens  quibusdam  discipulis  ad  mare  Gali- 
laeae,  «dicit  Simoni  Petro  Iesus:  Simon  Ioannis,  diligis  me  plus  hisr 
Dicit  ei:  Etiam,  Domine,  tu  scis,  quia  amo  te.  Dicit  ei:  Pasce  agnos 
meos.  Dicit  ei  iterum:  Simon  Ioannis,  diligis  me?  Ait  iili:  Etiam, 
Domine,  tu  scis,  quia  amo  te.  Dicit  ei:  Pasce  agnos  meos.  Dicit 
ei  tertio:  Simon  Ioannis,  amas  me?  .  .  .  Et  dixit  ei:  Domine,  tu  omnia 
nosti;  tu  scis,  quia  amo  te.     Dixit  ei:  Pasce  oves  meas»  (Io  21,  15  sqq). 

Atqui  his  verbis  Christus  Petro  tradidit  primatum  olim  promissum. 
Ergo  Petrus  accepit  primatum  iurisdictionis  in  universam  ecclesiam. 

Ad  mai.  Textus  est  critice  indubius,  neque  ullas  notabiles  lec- 
tiones  variantes  habet.  Quia  Christus  Petro  commissurus  erat  gregem 
suum,  eum  prius  ter  interrogat  de  caritate,  quia  ad  gregem  Christi 
recte  pascendum  magna  caritate  opus  est.  Fortasse  etiam  alludit  ad 
trinam  negationem  Petri.  Petrus  iam  restitutus  erat  in  dignitatem 
apostoli;  nam  ei  cum  ceteris  apostolis  Christus  iam  dixerat:  «Sicut 
misit  me  Pater,  et  ego  mitto  vos.  .  .  .  Accipite  Spiritum  Sanctum» 
(Io  20,  21  sq).  Ergo  Io  21,  15  sqq  sermo  non  est  de  restituenda  hac 
dignitate  sed  de  alia  re,  quae  non  est  nisi  actualis  collatio  primatus 
antea  promissi. 

197.  Prob.  min.  Christus  se  ipsum  vocat  pastorem,  cuius  grex  est 
populus  fidelis  Novi  Testamenti  (Mt  9,  36;  10,  6.  Io  10,  II  sqq). 
Iam  in  Vetere  Testamento  populus  Dei  vocabatur  grex  Domini,  cuius 
pastores  constituti  erant  sacerdotes;  quia  vero  hi  gregem  neglexerant, 
Deus  eos  abiecit  et  promisit  novum  pastorem,  Christum  (Ez  34,  1  sqq  23  ; 
cf.  supra  n.  161,  2).  Hic  novus  pastor  rursus  instituit  alium  pastorem 
vicarium,  qui  post  ascensionem  Christi  regeret  gregem  suum,  i.  e.  totam 
congregationem    fidelium:    Booxe    rd    dpuca  fiou,    -oiuatve  rd  Tzpoptdrtd 

fj.00.  Etsi  quis  non  vult  urgere  dpvca  esse  communes  fideles,  npofidria 
autem  vel  npoftara  superiores  seu  praepositos,  quia  de  hac  re  sunt 
diversae  sententiae,  evidens  tamen  est  his  vocabulis  designari  universum 
gregem  Christi.  Christus  igitur  Petrum  fecit  pastorem  totius  ecclesiae, 
seu  tradidit  ei  potestatem  docendi  et  regendi  totam  ecclesiam.  Pastorem 
enim  hominum  esse  idem  est  ac  regere  eos  per  potestatem  iurisdic- 
tionis  (2  Reg  5,2.  Is  44,  28.  Mt  2,  6  graece).  Itaque  si  haec  verba 
comparantur  cum  promissione  primatus  (Mt  16,  17  sqq),  dubium  non 
est,  quin  Christus  hic  impleverit,  quod  tunc  promisit,  et  Petrum  uni- 
versae  ecclesiae  primatem  constituerit. 

198.     Confirm.  I.     Ex  apostolorum  agendi  modo. 

Apostoli  quidem  ab  initio  vim  primatus  Petro  collati  non  magis 
intellexerant  quam  praedictam  passionem  et  mortem  Christi  et  varias 
alias  doctrinas  Christi ;  sed  post  adventum  Spiritus  Sancti  cessavit  eorum 
disputatio,  quis  eorum  videretur  esse  maior,  et  primas  partes  sine  in- 
vidia  Petro  concesserunt.  Ideo  evangelistae,  et  ipsi  iam  participes  facti 
Spiritus  Sancti,    quando   scribebant,    Petrum    omnibus   aliis  praeferunt. 

Nam  1.  In  catalogis  apostolorum  Petrus  primo  loco  ponitur 
(Mc  3,  16.  Lc  6,  14.  Act  1,  13)  et  diserte  «primus»  dicitur  inter 
apostolos,  non  per  modum  enumerationis,  quia  non  sequitur  «secundus, 
tertius»,  neque  quia  primus  discipulus  Iesu  fuit,  cum  ante  eum  alii  se 
Iesu  adiunxerint  (Io  1,  35  sqq),  neque  ob  ullam  aliam  rationem,  quia 
nulla  indicatur,  sed  ideo  quia  est  Petrus:  «Primus  Simon,  qui  dicitur 
Petrus»  (Mt  10,  2).  Hoc  etiam  aliis  loquendi  formulis  innuitur,  quibus 
Petrus  ut  caput  collegii  apostolici  effertur:  6  lipcov  xac  ol  pez  adzou 
(Mc  1,  36),  o  JlerpoQ  xdt  ol  obv  auzw  (Lc  9,  32),  6  IJerpoQ  abv  to7q 
evdexa  (Act  2,  14),  IJerpoQ  xa\  ol  Xoitto}  d-KoazoXoi  (Act  2,  37), 
IJerpoQ  xdt  o\  dnoaroloi  (Act  5,  29).  I  Cor  I,  12  ordo  inversus  est, 
ubi  habetur  gradatio:  Paulus  se  infimo  loco  ponit,  dein  Apollo,  dein 
Petrum,  dein  Christum.  Similiter  3,  22  et  9,  6.  Gal  2,  9  lectio  est 
incerta;  si  Iacobus  primo  loco  ponitur,  ratio  est,  quia  ibi  agitur  de 
iis,  qui  Ierosolymis  in  honore  erant,  et  ideo  Iacobus,  episcopus  huius 
civitatis,  primo  loco  nominatur. 

2.  Evangelistae  narrant  Petrum  speciali  modo  a  Christo  honoratum 
esse.  Nam  Christus  quoties  erat  in  urbe  Capharnaum,  habitabat  in 
domo  Petri  (Mt  8,  14.  Mc  1,  29.  Lc  4,  38),  e  navi  Petri  docebat 
(Lc  5,  3),  et  post  miraculosam  capturam  piscium  Petro  dixit  eum 
futurum  esse  piscatorem  hominum  (Lc  5,  10),  miraculo  procurat  sta- 
terem,  quem  Petrus  solveret  pro  Christo  et  pro  se  ipso  (Mt  17,  26), 
post  resurrectionem  apparet  Petro,  quando  hic  solus  erat  (Lc  24,  34. 
1  Cor   15,   5). 

3.  Post  diem  Pentecostes,  quando  apostoli  sunt  simul,  Petrus  prae- 
sidet  et  omnium  nomine  loquitur.    Ita  in  electione  Matthiae  (Act  1,  15), 

ita  die  Pentecostes  (Act  2,  14),  ita  coram  principibus  et  senioribus 
iudaeorum  (Act  4,  8),  ipse  primus  gentes  ad  ecclesiam  admittit  (Act 
10,  34),  ipse  primus  quaestionem  definit  in  concilio  apostolorum  (Act 
15,  7),  ipse  cunctas  ecclesias  visitat  et  confirmat  (Act  9,  32  sqq). 

Haec  si  simul  sumuntur,  ostendunt  condicionem  Petri  fuisse  pror- 
sus  singularem  in  primitiva  ecclesia,  et  sic  confirmant  ea,  quae  de 
primatu  Petri  probavimus.  Sed  negato  hoc  primatu  plane  nulla  apparet 
ratio,  cur  Petrus  hunc  singularem  locum  honoris  habuerit. 

199.  Confirm.  II.     Ex  testimonio  veteris  ecclesiae. 

Origenes  de  Petro  ait:  «Magno  illi  ecclesiae  fundamento  et  petrae 
solidissimae,  super  quam  Christus  fundavit  ecclesiam,  vide,  quid  dicatur 
a  Domino»  (In  Exod.  hom.  5,  n.  4);  Petrus  «apostolorum  princeps» 
(In  Luc.  hom.  17).  Tertullianus :  «Latuit  aliquid  Petrum,  aedificandae 
ecclesiae  petram  dictum,  claves  regni  caelorum  consecutum  et  solvendi 
et  alligandi  in  caelis  et  in  terris  potestatem?»  (De  praescript.  22.) 
6".  Hi/arius  Petrum  alloquitur:  «O  in  nuncupatione  novi  nominis  felix 
ecclesiae  fundamentum»  (In  Matth.  16,  18),  «regni  caelestis  ianitor» 
(In  Ps.  131,  n.  4).  vS.  Ioannes  Chrysost.:  «Quae  uni  Deo  sunt  propria, 
nempe  peccata  solvere,  ecclesiam  in  tanto  fluctuum  concursu  immotam 
reddere,  hominemque  piscatorem  toto  impugnante  orbe  petra  firmiorem 
reddere,  haec  se  illi  [Petro]  daturum  [Christus]  pollicetur»  (In  Matth. 
hom.  54,  n.  2).  *S.  Cyrillus  HierosoL:  Petrus  est  b  xopucpatozaroc,  xa\ 
71 pajroGTaTYjC,  twv  djzooToXwv  (Catech.  myst.  2,  19).  Alia  vide  in  Bre- 
viario  Rom.  die  13  Ian.  et  die  22  Febr.  Unde  haec  magna  Petri 
aestimatio  prae  omnibus  apostolis,  nisi  Petrus  primatum  habuit? 

200.  ObL  I.  Complures  Patres  docent  petram,  super  quam  aedificata  sit 
ecclesia,  esse  confessionem  divinitatis  Christi.  Ergo  non  Petrus  est  petra 
sed  fides  seu  confessio  eius. 

Resp.  Dist.  antec. :  Ita  SS.  Patres  loquuntur  excludendo  primatum  Petri, 
neg.  antec;  includendo  primatum  Petri,  conc.  antec.     Et  neg.  conseq. 

Illo  modo  loquendi  utuntur  praecipue  SS.  Patres,  quando  argumen- 
tantur  contra  arianos,  qui  negabant  divinitatem  Christi.  Contra  hos  urgent 
Petrum  non  accepisse  primatum,  nisi  postquam  confessus  sit  divinitatem 
Christi.  «Super  hanc  igitur  confessionis  petram  ecclesiae  aedificatio  est.» 
Ita  S.  Hilarius  (De  Trin.  1.  6,  n.  36),  qui  toties  repetit  Petrum  esse  funda- 
mentum  ecclesiae  (e.  g.  In  Ps.  131,  n.  4;  In  Ps.  141,  n.  8).  Similiter  S.  Am- 
brosius  saepe  dicit  Petrum  factum  esse  «ecclesiae  firmamentum»  (In  Luc. 
1.  4,  n.  70;  De  virginit.  c.  16,  n.  105;  De  fide  1.  4,  c.  5,  n.  56);  nihilo- 
minus  ait:  «Fides  ergo  est  ecclesiae  fundamentum;  non  enim  de  carne 
Petri  sed  de  fide  dictum  est,  quia  portae  mortis  ei  non  praevalebunt»  (De 
incarn.  c.  5,  n.  34).  Idem  valet  de  aliis  Patribus.  Ergo  hae  duae  exposi- 
tiones  se  non  excludunt;  nam  Petrum  factum  esse  fundamentum  ecclesiae, 
et  rationem  huius  facti  fuisse  fidem  Petri,  optime  inter  se  cohaerent  (cf. 
Knabenbauer,  In  Matth.,  II2,  58sqq). 


Cap.  I.    De  institutione  et  constitutione  ecclesiae.    Prop.  XXIV.  i?c 

Neque  cum  primatu  Petri  pugnat,  quod  interdum  Patres  dicunt  quem- 
libet  imitatorem  Christi  esse  petram,  super  quam  aedificetur  ecclesia.  Haec 
et  similia  non  sunt  explicationes  textus  sed  applicationes  morales. 

201.  Obi.  II.  Petrus  ab  apostolis  missus  est  in  Samariam  (Act  8,  14),  et 
reprehensus  est  a  Paulo  (Gal  2,  n).  Atqui  superior  non  mittitur  neque  re- 
prehenditur  ab  inferioribus.  Ergo  Petrus  non  habebat  primatum  inter 
apostolos. 

Resp.  Dist.  mai. :  Petrus  missus  et  reprehensus  est  auctoritative,  neg. 
mai. ;  amico  consilio  vel  monitione ,  conc.  mai.  Dist.  min. :  Superior  non 
mittitur  vel  reprehenditur  ab  inferiore  auctoritative,  conc.  ??iin.;  neque  um- 
quam  id  fieri  potest  per  modum  consilii  vel  amicae  monitionis,  neg.  min. 
Et  sub  data  distinctione,  neg.  conseq. 

Primatus  Petri  non  statim  ab  initio  eodem  modo  prodibat,  quo  nunc 
primatus  romani  pontificis.  Etiam  primatus  habet  suam  historiam  tum  quoad 
perfectam  eius  cognitionem  tum  quoad  usum.  Praecipue  primis  temporibus, 
quando  pauci  erant  fideles  et  non  tam  agebatur  de  gubernanda  ecclesia 
quam  de  propagando  evangelio  et  de  fundandis  communitatibus  christianis, 
potestas  primatialis  vix  non  semper  manebat  in  actu  primo,  et  eo  tantum 
fere  modo  manifestare  se  poterat,  qui  cernitur  in  primis  capitibus  Actuum 
apostolorum.  Etsi  conceditur  apostolos  omnes  immediate  a  Christo  accepisse 
iurisdictionem  suam  (quamquam  pauci  id  negant;  cf.  Suarez,  De  fide  disp.  10, 
sect.  1,  n.  4),  quia  omnibus  aequaliter  Christus  dixit:  «Quaecumque  alliga- 
veritis  ...»  (Mt  18,  18),  et:  «Sicut  misit  me  Pater,  et  ego  mitto  vos»  (Io 
20,  21),  et:  «Euntes,  docete  omnes  gentes  ...»  (Mt  28,  19;  cf.  Gal  1,  1); 
nihilominus  haec  iurisdictio  pendebat  a  iurisdictione  Petri,  quia  solus  Petrus 
poterat  universae  ecclesiae,  inclusis  apostolis,  leges  dare,  et  quia  ecclesiae, 
quas  apostoli  fundabant,  Petro  subiectae  erant,  non  vero  ceteris  apostolis. 
Unde  Petrus  plenissimam  potestatem  habebat,  ceteri  apostoli  aliquid  de  hac 
plenitudine  habebant. 

202.  Obi.  III.  Paulus  apostolus  se  aequalem  considerat  Petro,  dicens:  «Cre- 
ditum  est  mihi  evangelium  praeputii,  sicut  et  Petro  circumcisionis»  (Gal  2,  7). 
Atqui  si  Paulus  est  Petro  aequalis,  etiam  ceteri  apostoli  sunt  Petro  aequales. 

Resp.  Dist.  mai. :  Paulus  se  aequalem  considerat  Petro  quatenus  ipse 
immediate  a  Christo  accepit  missionem  praedicandi  evangelium,  praecipue 
inter  gentes,  sicut  Petrus  immediate  a  Christo  accepit  missionem  praedi- 
candi  evangelium,  praecipue  inter  iudaeos,  et  similiter  ratione  immediatae 
missionis  omnes  apostoli  aequales  sunt,  conc.  mai.;  Paulus  et  ceteri  apostoli 
aequales  sunt  Petro  in  gubernanda  universa  ecclesia,  neg.  mai. 

S.  Paulus  ipse  sensum  verborum  suorum  explicat:  «Paulus  apostolus, 
non  ab  hominibus  neque  per  hominem  sed  per  Iesum  Christum  et  Deum 
Patrem.  .  .  .  Qui  enim  operatus  est  Petro  in  apostolatum  circumcisionis, 
operatus  est  et  mihi  inter  gentes»  (Gal  1,  1 ;  2,  8).  Neque  tamen  haec  di- 
visio  apostolatus  exclusive  sumitur;  nam  Paulus  etiam  iudaeis  praedicavit, 
et  Petrus  etiam  gentibus.  Non  magis  obest  primatui  Petri,  quod  Paulus  se 
ei  etiam  praefert  sub  alia  ratione.  «Ego  enim  sum  minimus  apostolorum . . . 
sed  abundantius  illis  omnibus  laboravi»  (1  Cor  15,  9  sq).  Quantopere  vero 
Paulus  agnoscat  eminentiam  Petri,  patet  ex  illis  verbis:  «Veni  Ierosolymam 

videre  (ircoprjaou)  Petrum,  et  mansi  apud  eum  diebus  quindecim ;  alium  autem 
apostolorum  vidi  neminem  nisi  Iacobum,  fratrem  Domini»,  episcopum  illius 
urbis  (Gal  i,  18  sq).  Ad  quae  verba  S.  Ioannes  Chrysost.  ait:  «Non  dixit 
IBeiv  IleTpov,  sed  bxop^aai  FlsTpov,  quomodo  loqui  solent  qui  magnas  splen- 
didasque  urbes  invisunt  cognoscendi  gratia.  Adeo  iudicabat  operae  pretium 
esse  etiam  virum  dumtaxat  videre.  .  .  .  Nam  et  virum  honore  prosequitur  et 
prae  omnibus  diligit;  neque  enim  propter  alium  quemvis  ex  apostolis  sed 
propter  ipsum  solum  se  venisse  scribit»  (In  Gal.   i,  18). 

203.  Coroll.  Ex  dictis  intellegitur,  qno  fundamento  nitatur  doc- 
trina  catholica,  quae  definita  est  in  Conc.  Vatic.  sess.  4,  c.  I :  «Si  quis 
dixerit  beatum  Petrum  apostolum  non  esse  a  Christo  Domino  consti- 
tutum  apostolorum  omnium  principem  et  totius  ecclesiae  militantis 
visibile  caput,  vel  eundem  honoris  tantum,  non  autem  verae  propriaeque 
iurisdictionis  primatum  ab  eodem  Domino  nostro  Iesu  Christo  directe  et 
immediate  accepisse,  A.  S.»   (Denz.  n.  1823). 

Iam  a.  1647  decreto  >S.  Officii  reiecta  est  Arnaldi  et  aliorum 
quorundam  doctrina  de  omnimoda  aequalitate  apostolorum  Petri  et 
Pauli:  «Sanctissimus  .  .  .  propositionem  hanc:  ,S.  Petrus  et  S.  Paulus 
sunt  duo  ecclesiae  principes,  qui  unicum  efficiunt',  vel :  ,Sunt  duo  eccle- 
siae  catholicae  coryphaei  ac  supremi  duces,  summa  inter  se  unitate 
coniuncti',  vel :  ,Sunt  geminus  universalis  ecclesiae  vertex,  qui  in  unum 
divinissime  coaluerunt1,  vel :  ,Sunt  duo  ecclesiae  summi  pastores  ac 
praesides,  qui  unicum  caput  constituunt',  ita  explicatam,  ut  ponat  omni- 
modam  aequalitatem  inter  S.  Petrum  et  S.  Paulum  sine  subordinatione 
et  subiectione  S.  Pauli  ad  S.  Petrum  in  potestate  suprema  et  regimine 
universalis  ecclesiae,  haereticam  censuit  et  declaravit»  (Denz.  n.  1091). 

Item  in  Concilio  Vaticano  1.  c.  reiecta  est  eorum  opinio,  «qui 
affirmant  eundem  primatum  non  immediate  directeque  ipsi  beato  Petro  sed 
ecclesiae  et  per  hanc  illi  ut  ipsius  ecclesiae  ministro  delatum  fuisse» 
(Denz.  n.  1822).  Christus  non  dixit:  Super  ecclesiam  aedificabo  Pe- 
trum,  sed :  Super  Petrum  aedificabo  ecclesiam ;  et  ipsi  Petro  dedit 
claves  regni  caelorum,  quemadmodum  iam  Tertullianus  erTert:  «Si 
adhuc  clausum  putas  caelum,  memento  claves  eius  hic  Dominum  Petro 
et  per  eum  ecclesiae  reliquisse»  (Adv.  gnosticos  Scorpiace  c.  10).  Sed 
quia  montanistae  et  alii  docebant  claves  datas  esse  Petro  ut  huic  pri- 
vatae  personae,  et  dignitatem  Petri  cum  eius  morte  cessasse  (Tertull., 
De  pudicit.  21),  ideo  SS.  Patres  dicunt  Petrum  accepisse  claves,  in 
quantum  gesserit  personam  totius  ecclesiae.  Ita  e.  g.  5.  Augustinus: 
«Propter  ipsam  personam,  quam  totius  ecclesiae  solus  gestabat,  [Petrus] 
audire  meruit :  Tibi  dabo  claves  regni  caelorum ;  has  enim  claves  non 
homo  unus  sed  unitas  accepit  ecclesiae»  (Sermo  295,  c.  2,  n.  2).  Petrus 
non  gessit  personam  ecclesiae  ex  delegatione  ecclesiae,  sed  ut  visibile 
ecclesiae  caput,  et  claves  accepit  in  ecclesiae  perenne  commodum; 
et  hoc  sensu  in  Petro  ut  in  persona  publica  tota  ecclesia  accepit  claves. 

Tandem  decreto  «Lamentabili»  n.  55  damnata  est  haec  propositio 
modernistarum :  «Simon  Petrus  ne  suspicatus  quidem  umquam  est  sibi 
a   Christo    demandatum   esse   primatum   in   ecclesia»    {Denz.  n.  2055). 


Prop.  XXV.  Christus  collegio  apostolorum  contulit  potestatem 
iurisdictionis  et  potestatem  ordinis. 

204.  Stat.  quaest  Vidimus  iam  (Prop.  XXIII)  Christum  collegio 
apostolorum  dedisse  munus  docendi,  quod  non  est  nuda  docendi  facultas, 
qualem  habere  potest  homo  privatus,  sed  est  munus  publicum,  quod 
certa  officia  et  iura  annexa  habet.  Apostoli  ex  mandato  Christi  debent 
praedicare ;  ergo  etiam  ius  praedicandi  a  Deo  acceperunt.  Quare  cum 
principes  iudaeorum  apostolis  denuntiassent,  «ne  omnino  loquerentur 
neque  docerent  in  nomine  Iesu,  Petrus  et  Ioannes  respondentes  dixerunt 
ad  eos :  Si  iustum  est  in  conspectu  Dei  vos  potius  audire  quam  Deum, 
iudicate.  Non  enim  possumus,  quae  vidimus  et  audivimus,  non  loqui» 
(Act  4,  i8sqq).  Qui  vero  apostolorum  doctrinam  ut  a  Deo  revelatam 
receperant,  eo  ipso  apostolorum  auctoritati  subiciebantur  in  omnibus 
ad  doctrinam  Christi  pertinentibus.  Habebant  igitur  apostoli  potestatem 
postulandi  intellectualem  oboedientiam  et  puniendi  inoboedientiam.  «In 
captivitatem  redigentes  omnem  intellectum  in  obsequium  Christi  et  in 
promptu  habentes  ulcisci  omnem  inoboedientiam»   (2  Cor   10,   5  sq). 

Itaque  magisterium  apostolis  commissum  continet  1.  potestatem 
infallibiliter  proponendi  doctrinam  Christi  seu  clavem  scientiae,  cui  ex 
parte  audientium  respondet  actus  fidei;  2.  potestatem  obligandi  fideles, 
ut  hanc  doctrinam  profiteantur,  seu  clavem  iurisdictionis ;  cui  ex  parte 
fidelium  respondet  actus  oboedientiae.  Attamen  potestas  iurisdictionis, 
i.  e.  potestas  dirigendi  fideles  legibus  latis  in  rebus  fidei  et  morum, 
et  consequenter  potestas  iudicandi  de  observatione  legum  et  vindicandi 
transgressiones  legum,  non  restringitur  ad  solum  magisterium  auctori- 
tativum,  sed  extenditur  ad  omnes  leges,  iudicia,  poenas,  quae  fini  re- 
ligionis  christianae  sunt  conformia.  Unde  potestas  iurisdictionis  com- 
plectitur  et  potestatem  docendi  et  potestatem  regendi. 

A  potestate  iurisdictionis  distinguitur  potestas  ordinis,  i.  e.  potestas 
sacrificandi  et  potestas  sanctificandi  homines  per  certos  ritus  a  Christo 
institutos,  qui  vocantur  sacramenta.  Hoc  loco  nondum  inquirimus  in 
numerum  neque  in  modum  efficaciae  sacramentorum,  sed  generatim 
tantum  ostendimus  apostolis  a  Christo  talem  potestatem  datam  esse. 
Vocatur  haec  potestas  ordinis,  quia  eius  exercitium  pertinet  ad  ordinem 
sacerdotalem. 

Quidam  duplicem  tantum  potestatem  distinguunt :  iurisdictionis  et 
ordinis,  sicut  Christus  homo  habuit  potestatem  regiam  et  sacerdotalem, 
potestatem  vero  docendi  revocant  ad  potestatem  iurisdictionis ;  aliis 
magis  placet  divisio  in  potestatem  magisterii,  ordinis,  regiminis,  quam 
comparant  cum  triplici  munere  Christi  prophetae  (seu  doctoris),  sacer- 

dotis,  regis.  Hic  diversus  modus  loquendi  nihil  mutat  in  re  ipsa  (cf. 
Franzelin,  De  ecclesia  46;  Wilmers,  De  ecclesia  93  sqq;  van  Noort, 
De  ecclesia  24  42). 

Quia  de  potestate  docendi  iam  diximus,  hic  restat,  ut  agamus  de 
potestate  regiminis  et  de  potestate  ordinis. 

205.     Prob.  pars  I.     Apostoli  acceperunt  potestatem  iurisdictionis. 

1.  Imprimis  iis  promissa  est  haec  potestas.  Nam  Christus  ait  ad 
apostolos:  Si  quis  «ecclesiam  non  audierit,  sit  tibi  sicut  ethnicus  et 
publicanus.  Amen  dico  vobis:  Quaecumque  alligaveritis  super  terram, 
erunt  ligata  et  in  caelo,  et  quaecumque  solveritis  super  terram,  erunt 
soluta  et  in  caelo»  (Mt  18,  17  sq).  Occasio  horum  verborum  erat 
doctrina  de  correctione  fraterna.  Christus  monet,  ut  prius  fiat  cor- 
reptio  privata;  si  hac  nihil  efficiatur,  adeundam  esse  auctoritatem  pu- 
blicam.  Ecclesiam  esse  coetum  fidelium,  eumque  non  aequalium  sed 
sub  auctoritate  constitutorum,  iam  Mt  16,  18  sq  dictum  erat.  Potestas 
ligandi  et  solvendi,  quae  antea  Petro  promissa  erat,  hic  promittitur 
omnibus  apostolis:  «dico  vobis».  Ergo  christianis  officium  incumbit 
audiendi  apostolos,  cum  Deus  suo  iudicio  approbet,  quae  apostoli  de- 
creverunt:  Quae  super  terram  ligaveritis  aut  solveritis,  erunt  etiam  in 
caelo  ligata  aut  soluta.  Democratia  religiosa  et  iudaeis  et  discipulis 
Christi  plane  ignota  erat.  Unde  «dic  ecclesiae»  idem  est  ac  «dic 
praesulibus  ecclesiae».  Non  ideo  populus  christianus  necessario  ex- 
cluditur  a  iudicio  de  fratre  peccante;  attamen  iudices  sunt  ii,  quibus 
Christus  potestatem  iudicandi  dedit;  populus  vero,  si  ratio  id  suadet, 
ad  consultationem  admitti  potest. 

Potestas  intra  limites  finis,  ad  quem  datur,  universalis  promittitur, 
ut  nihil  excipiatur,  quod  ad  utilitatem  ecclesiae  pertinet.  Ergo  Christus 
apostolis  promisit  potestatem  dandi  praecepta,  iudicandi,  absolvendi, 
puniendi. 

2.  Christus  post  mortem  suam  apostolis  potestatem  contulit,  dicens: 
«Sicut  misit  me  Pater,  et  ego  mitto  vos»  (Io  20,  21).  Christus  a  Patre 
missus  est  cum  plena  auctoritate;  similiter  apostoli  mittuntur  a  Christo 
cum  plena  auctoritate.  De  potestate  sermonem  esse  ostendunt  verba: 
«Quorum  remiseritis  peccata,  remittuntur  iis;  et  quorum  retinueritis, 
retenta  sunt»  (Io  20,  23).  Iterum  Iesus  provocans  ad  plenitudinem 
potestatis  suae,  ait  ad  apostolos:  «Discipulos  facite  (fxaftrjTEuoare)  omnes 
gentes  .  .  .  docentes  eos  servare  omnia,  quaecumque  mandavi  vobis» 
(Mt  28,  19  sq).  Sicut  Christus  cum  auctoritate  mandavit,  ita  apostoli 
cum  auctoritate  inculcant  observantiam  mandatorum  Christi. 

3 .  Apostoli  intellexerunt  sibi  a  Christo  veram  potestatem  legiferam, 
iudiciariam,  coactivam  datam  esse.  Ita  gentilibus  christianis  viventibus 
inter  iudaeos  legem  dederunt,  ut  abstinerent  ab  immolatis  simulacrorum 
et  sanguine  et  suffocato  (Act  15,  29),  quae  est  lex  positiva  ecclesiastica 
(cf.  1  Cor  10,  25  sqq).     «Cum  pertransirent  civitates  [Paulus  et  Timo- 

theus],  tradebant  iis  custodire  dogmata  [praecepta],  quae  erant  decreta 
ab  apostolis  et  senioribus,  qui  erant  Iersolymis»  (Act  16,  4).  S.  Paulus 
scribit:  «Laudo  vos,  fratres,  quod,  . .  .  sicut  tradidi  vobis,  praecepta  mea 
tenetis»  (1  Cor  II,  2).  Iubet  S.  Paulus  viros  orare  detecto  capite, 
mulieres  vero  velato  capite,  esurientes  domi  manducare,  non  vero  opu- 
lentam  cenam  cum  aliorum  scandalo  in  publico  conventu  christianorum 
sumere;  «cetera  autem,  cum  venero  disponam»  (1  Cor  11,  34).  Alia 
praecepta  dat  in  epistulis  ad  Timotheum  et  Titum.  Haec  autem  omnia 
praecipit,  non  quia  ab  hominibus  hanc  potestatem  accepit,  sed  quia 
pro  Christo  legatione  fungitur  (2  Cor  5,  20). 

S.  Paulus  tulit  sententiam  iudicialem  in  corinthium  incestuosum 
(1  Cor  5,  3  sqq)  et  in  Hymenaeum  et  Alexandrum  (1  Tim  1,  19  sq). 
Corinthios  interrogat:  «Quid  vultis,  in  virga  veniam  ad  vos,  an  in 
caritate  et  spiritu  mansuetudinis?»  (1  Cor  4,  21.)  «Praedixi  et  prae- 
dico,  ut  praesens  et  nunc  absens,  iis,  qui  antea  peccaverunt,  et  ceteris 
omnibus,  quoniam  si  venero  iterum,  non  parcam.  An  experimentum 
quaeritis  eius,  qui  in  me  loquitur  Christus? .  .  .  Ideo  haec  absens  scribo, 
ut  non  praesens  durius  agam  secundum  potestatem,  quam  Dominus 
dedit  mihi  in  aedificationem  et  non  in  destructionem»  (2  Cor  13,  2sq  10). 

Atqui  potestatem,  quam  Paulus  accepit  a  Christo,  ceteri  quoque 
apostoli  acceperunt.  Ergo  omnes  habuerunt  potestatem  iudicialem  et 
coactivam.  Unde  possunt  etiam  poenas  imponere  tam  spirituales  quam 
temporales,  in  quantum  iuvant  ad  finem  spiritualem. 

206.     Prob.  pars  II.     Apostoli  acceperunt  potestatem  ordinis. 

1.  Christus  docet:  «Nisi  quis  renatus  fuerit  ex  aqua  et  Spiritu  Sancto, 
non  potest  introire  in  regnum  Dei»  (Io  3,  5).  Potestatem  autem  re- 
generandi  homines  ex  aqua  et  Spiritu  Sancto  dedit  apostolis.  «Euntes 
ergo  docete  omnes  gentes,  baptizantes  eos  in  nomine  Patris  et  Filii 
et  Spiritus  Sancti»  (Mt  28,  19).  Rursus  dixit:  «Nisi  manducaveritis 
carnem  Filii  hominis  et  biberitis  eius  sanguinem,  non  habebitis  vitam 
in  vobis»  (Io  6,  54).  Potestatem  autem  dandi  hominibus  corpus  et 
sanguinem  Christi  dedit  apostolis  in  ultima  cena  (Lc  22,  19  sq).  Post 
resurrectionem  suam  dixit  apostolis :  «Accipite  Spiritum  Sanctum :  quo- 
rum  remiseritis  peccata,  remittuntur  iis»  (Io  20,  22  sq).  Ergo  apostoli 
acceperunt  a  Christo  potestatem  sanctificandi  homines  externis  quibus- 
dam  ritibus. 

2.  Revera  apostoli  per  extemos  ritus  homines  sanctificaverunt. 
Baptismo  peccata  delent  et  homines  in  ecclesiam  recipiunt  (Act  2, 
38  41).  Per  impositionem  manuum  dant  Spiritum  Sanctum  (Act  8,  17) 
et  episcopos  constituunt  (2  Tim  1,  6).  Deserviunt  altari,  benedicentes 
calici,  qui  est  «communicatio  sanguinis  Christi»,  et  frangentes  panem, 
qui  est  «participatio  corporis  Domini»  (1  Cor  10,  16).  Ergo  apostoli 
censuerunt  se  habere  potestatem  ordinis.  Neque  enim  solis  doctrinis 
et    praeceptis    dirigebant   homines,    ut   hi   seipsos   servando   praecepta 

sanctificarent,  sed'  ritibus  utebantur,  quibus  ex  institutione  Christi  in- 
erat  vis  conferendi  hominibus  interna  gratiae  dona. 

Thesis  est  dogmatice  definita,  sed  haec  res  et  alia,  quae  de  po- 
testate  ordinis  et  de  singulis  ritibus  sacris  quaeri  possunt,  pertinent  ad 
Tractatum  de  Sacramentis. 

207.  Obi.  I.  Christus  apostolos  vituperavit,  quod  disputarent,  quis  eorum 
esset  maior,  et  dixit  iis :  «Reges  gentium  dominantur  eorum  .  .  .  vos  autem 
non  sic»  (Lc  22,  25  sq).  Ergo  non  instituit  sacrum  dominium  seu  hier- 
archiam. 

Resp.  Dist.  antec:  Christus  vituperavit  ambitionem  apostolorum,  de 
prima  sede  disputantium,  et  seipsum  proposuit  iis  exemplum  humilitatis,  conc. 
antec. ;  Christus  negavit  se  habere  regnum  et  potestatem  et  se  velle  hanc 
potestatem  communicare  cum  apostolis,  neg.  antec.  (cf.  Lc  22,  29).  Dist. 
conseq.:  Non  instituit  hierarchiam,  quae  esset  obiectum  ambitionis,  conc.  conseq.; 
non  instituit  hierarchiam,  ad  quam  vocarentur  homines  secundum  electionem 
Patris,  neg.  conseq.  (cf.  Mt  20,   23;  Mc  10,  40). 

208.  Obi.  II.  Ritus  externi  erant  proprii  Veteris  Testamenti,  qui  abrogati 
sunt  in  Novo  Testamento,  in  quo  Deus  colitur  in  spiritu  et  veritate  (Gal 
4,  9.    Io  4,  23  sq). 

Resp.  Dist.  assert. :  Veteris  Testamenti  proprii  erant  ritus,  qui  solum 
significabant  futuram  salutem,  ipsi  vero  non  poterant  intrinsecus  sanctificare 
homines,  conc.  assert.  (Hebr  10,  1  sqq) ;  Novum  Testamentum  non  habet 
ritus  efficaces  sanctificationis  internae,  quia  tales  ritus  pugnant  cum  cultu 
Dei  in  spiritu  et  veritate,  neg.  assert.  Ne  Novum  quidem  Testamentum  fun- 
datum  est  pro  puris  spiritibus  sed  pro  hominibus,  qui  indigent  cultu  externo 
cum  convenientibus  ritibus  (cf.  supra  n.  44,  49).  In  Novo  Testamento  Deus 
colitur  in  spiritu  et  veritate,  quia  gratia  interna,  quam  lex  mosaica  solum 
promittebat,  per  Messiam  data  est,  ut  homines  sint  filii  Dei  et  ut  filii  Dei 
vivant  et  agant. 

209.  Obi.  III.  In  re  religiosa  nemo  est  cogendus  sed  suae  conscientiae 
committendus ,  cum  cultus  coactus  sit  cultus  nullus.  Ergo  ecclesiae  non 
competit  potestas  iudicialis  et  coactiva. 

Resp.  Dist.  antec. :  Nemo,  qui  nondum  est  membrum  ecclesiae,  pote- 
state  ecclesiastica  cogi  debet,  ut  fiat  membrum  ecclesiae,  conc.  antec. ;  nemo, 
qui  iam  est  membrum  ecclesiae,  per  potestatem  ecclesiasticam  cogi  potest, 
subdist.  antec. :  Si  agitur  de  actibus  pure  internis,  trans.  antec,  quia  de  hac 
re  postea  dicendum  erit;  si  agitur  de  actibus  externis,  neg.  antec  Nam  in 
omni  regno  bene  instituto  debet  esse  potestas  coercendi  actus  malos,  qui 
foras  prodeunt,  tum  per  poenas  medicinales  in  bonum  peccantis  adhibitas, 
tum  per  poenas  vindicativas  ad  bonum  publicum  tuendum.  Quae  autem  sint 
poenae  convenientes,  ex  multis  condicionibus  pendet,  de  quibus  iudicare 
magistratuum  est. 

Haec  valent  de  ecclesia,  ut  societas  est  et  ut  societas  habet  potestatem 
humanam  sibi  propriam,  etsi  a  Christo  datam,  seu  valent  in  foro  externo, 
ut  loquuntur.    In  hoc  enim  foro  ecclesia  agit  non  ut  causa  pure  instrumen- 

talis  sed  ut  causa  suo  modo  principalis.  Quare  eius  leges  sunt  leges  humanae. 
In  foro  vero  interno,  i.  e.  in  iudicandis  et  remittendis  peccatis  hominum  et 
in  tractandis  aliis  pure  internis,  ecclesia  solum  agit  ut  causa  instrumentalis, 
Deus  vero  est  unica  causa  principalis.     Sed  de  his  alibi  agendum  erit. 


Prop.  XXVI.  Christus  instituendo  collegium  apostolicum  sub 
Petro  primate  cum  potestate  iurisdictionis  et  ordinis  factus  est  auctor 
societatis  religiosae,  hierarchicae ,  monarchicae,  quam  vocavit  ec- 
clesiam  suam. 

210.  Stat  quaest  Haec  thesis  est  corollarium  ex  praecedentibus 
et  indiget  potius  explicatione  quam  probatione.  Nostra  aetate  ratio- 
nalistae  protestantes  eosque  secuti  modernistae  negarunt  Christum  fun- 
dasse  ullam  proprii  nominis  societatem.  Dicunt  eum  solum  docuisse 
homines  colere  Deum  ut  Patrem  caelestem  et  se  considerare  et  gerere 
ut  filios  huius  Patris,  inter  se  caritatis  vinculo  coniunctos.  Inde  proxime 
ortam  esse  «idealem»  quandam  ecclesiam,  i.  e.  coetum  fidelium  distinc- 
torum  a  iudaeis  incredulis;  ex  hac  autem  ideali  ecclesia  paulatim  ortam 
esse  realem  ecclesiam,  i.  e.  societatem  politice  constitutam  secundum 
exemplar  societatis  civilis.  Quomodo  primitiva  credentium  multitudo 
se  evolverit  ad  ecclesiam,  permultis  libris  exponitur,  incipiendo  ab 
A.  RitscJd  (Die  Entstehung  der  altkatholischen  Kirche2,  Bonn  1857) 
usque  ad  A.  Harnack,  A.  Sabatier  et  aliorum  recentiorum  opera.  In 
libro  «Die  neueren  Forschungen  iiber  die  Anfange  des  Episkopats  von 
Stan.  v.  Dunin-Borkowski»  (Freiburg  1900)  circiter  centum  scriptores 
de  hac  re  recensentur,  et  alios  addidit  Batiffol  in  «L'eglise  naissante» 
172  sqq.  Longum  et  inutile  est  has  omnes  theorias  discutere.  Sicut 
fieri  solet,  quando  a  vero  receditur,  maxima  est  inter  hos  scriptores 
discordia,  neque  raro  idem  scriptor  id,  quod  prius  ut  necessarium  postu- 
latum  scientiae  posuerat,  postea  ut  falsum  abicit.  Quae  theoria  nunc 
plerumque  circumferatur,  satis  patet  ex  decreto  «Lamentabili»  prop.  52  sqq 
et  ex  encyclica  «Pascendi»  {Denz.  n.  2052  sqq  2091  sqq).  Secundum 
modernistarum  placita  ecclesia  orta  est  ex  conscientiis  fidelium  collec- 
tive  sumptis,  quatenus  ad  commune  bonum  tuendum  et  augendum 
fideles  crearunt  magistratus,  quorum  esset  consociatos  in  communem 
finem  dirigere  et  communem  doctrinam  et  cultum  tueri.  Hac  via  circa 
initium  saeculi  III  exstitisse  primitivam  ecclesiam  catholicam,  quae  dein- 
ceps  constantes  mutationes  subierit  et  subeat.  Aliis,  ut  R.  SoJim,  videtur 
haec  transformatio  fuisse  ruina  primitivae  religionis  christianae;  alii,  ut 
Harnack,  censent  ex  natura  rei  non  potuisse  fieri,  ut  ipsum  evan- 
gelium  servaretur,  nisi  prima  forma  societatis  christianae  periret,  et  ob 
eandem  rationem  necessariam  esse  continuam  transformationem  et  adap- 
tationem  ad  exigentias  singulorum  saeculorum. 

Cum  hae  theoriae  pugnent  cum  variis  locis  Novi  Testamenti,  hos 
locos  aut  vi  quadam  in  alium  sensum  interpretantur,  aut,  si  nequeunt, 

interpolatos  esse  declarant.  Nos  hic  non  iterum  in  genuinitatem 
textuum  inquirimus,  sed  suppositis  iis,  quae  hucusque  probavimus,  sin- 
gulas  partes  thesis  explicamus. 

211.  Prob.  pars  I.  Christus  veram  societatem  instituit.  Nam  is 
instituit  societatem ,  qui  multos  homines  ad  communem  finem  pro- 
sequendum  sub  communi  auctoritate  stabili  modo  coniungit.  Atqui 
id  Christus  praestitit.     Ergo. 

Prob.  min.  Christus  ab  initio  vitae  suae  publicae  coepit  annun- 
tiare  regnum  Dei  vel  regnum  caelorum  (Mt  4,  17.  Mc  1,  15.  Lc  4,  43). 
Postulabat  autem,  ut  homines  admitterent  suam  doctrinam  ut  a  Deo 
revelatam  (supra  n.  127  129  sq),  et  ut  praecepta  sua  observarent  (Mt 
7,  21  sqq).  Eos,  qui  recipiebant  verba  eius,  vocavit  discipulos  suos 
(Lc  14,  26  sq.  Io  8,  31)  et  se  magistrum  eorum  (Mt  23,  8).  Ad 
discipulatum  suum  omnes  invitat:  «Venite  ad  me  omnes  .  .  .  et  discite 
a  me»  (Mt  11,  28  sq).  Attamen  non  omnes  veniunt,  sed  quibus  datum 
est  a  Patre  (Io  6,  66).  «Multi  enim  sunt  vocati,  pauci  vero  electi» 
(Mt  22,  14).  Hos,  quos  ipse  secundum  voluntatem  Patris  elegit  (Io 
15,  16;  17,  6),  Christus  distinguit  a  mundo  (Io  15,  19),  i.  e.  ab  in- 
credulis  sive  gentilibus  sive  iudaeis  (Mt  10,  i6sqq),  et  vocat  eos 
gregem  suum.  «Nolite  timere,  pusillus  grex»  (Lc  12,  32).  «Ego  sum 
pastor  bonus  .  .  .  et  alias  oves  habeo,  quae  non  sunt  ex  hoc  ovili  [iudaico], 
et  illas  oportet  me  adducere,  et  vocem  meam  audient,  et  fiet  unum 
ovile  et  unus  pastor»   (Io   10,   11  16). 

Fideles  sub  capite  suo  Christo  constituunt  regnum  Dei,  cuius  in- 
doles  est  spiritualis  et  supernaturalis.  Propterea,  cum  iudaei  exspec- 
tarent  regnum  quoddam  mundanum,  civili  et  militari  potestate  gloriosum, 
Christus  monet  regnum  Dei  non  venire  cum  pompax«ecce  enim  regnum 
Dei  intra  vos  est»  (Lc  17,  21),  in  medio  vestrum  iam  adest  in  me  et 
discipulis  meis. 

Regnum  quidem  Dei  non  uno  sensu  dicitur  in  evangeliis.  Saepe 
idem  est  ac  status  et  societas  beatorum  (Mt  25,  34;  cf.  8,  11);  immo 
hic  status  perfectus  indirecte  saltem  respicitur,  quoties  sermo  est  de 
regno  caelorum.  Nihilominus  saepe  sermo  est  de  regno  Dei  secundum 
statum  imperfectum  huius  vitae.  Comparatur  enim  regnum  Dei  cum 
familia  regis,  in  qua  sunt  servi  fideles  et  pigri  (Mt  18,  23  sqq);  cum 
operariis  in  vinea,  qui  vespere  exspectant  mercedem  laboris  (Mt  20, 
I  sqq) ;  cum  sagena  missa  in  mare,  qua  colliguntur  pisces  boni  et  mali 
(Mt  13,  47);  cum  agro,  in  quo  crescunt  triticum  et  zizania  (Mt  13, 
24  sqq) ;  sed  in  fine  mundi  angeli  colligent  de  hoc  regno  omnia  scan- 
dala,  i.  e.  «eos,  qui  faciunt  iniquitatem,  et  mittent  eos  in  caminum 
ignis»  (Mt  13,  41  sq).  Itaque  quia  haec  non  possunt  de  regno  bea- 
torum  intellegi,  dicta  sunt  de  regno  Dei  quale  in  hac  terra  exsistit. 
Hoc  igitur  regnum  est  coetus  fidelium  tum  eorum,  qui  aliquando  erunt 
in    caelo,    tum   eorum,    qui  a  caelo  excludentur.     Rex  huius  regni  est 

Christus,  cui  iudaei  credentes  acclamant:  «Benedictus,  qui  venit  in 
nomine  Domini,  rex  Israel»  (Io  12,  13).  Iesus  vero  a  Pilato  inter- 
rogatus:  Rex  es  tu?  respondet:  «Rex  sum  ego»  (Io  18,  37).  De  meta- 
phoris  civitatis,  domus,  templi  deque  parabolis,  quibus  Christus  naturam 
regni  sui  illustravit ,  cf.  Passaglia ,  De  ecclesia  1 ,  3 ;  /.  Schafer,  Das 
Reich  Gottes,  Mainz   1897,   109  sqq. 

Ergo  quia  Christus  collegit  coetum  hominum  stabilem  (Mt  24,  14) 
ad  doctrinam  suam  profitendam  et  praecepta  sua  sequenda,  et  quia 
instituit  collegium  apostolicum  ad  docendos  et  regendos  fideles,  dubium 
esse  nequit,  quin  veram  societatem  instituerit.  Attamen  ante  mortem 
Christi  solummodo  praeparabatur  institutio  huius  societatis,  sed  perfecte 
constituta  non  est  haec  societas  nisi  post  resurrectionem  Christi,  quia 
tum  demum  Christus  apostolis  potestatem  antea  promissam  contulit. 
Immo  voluit,  ut  apostoli  munus  suum  publicum  non  aggrederentur  nisi 
post  adventum  Spiritus  Sancti.  Idcirco  dies  Pentecostes  vero  quodam 
sensu  vocari  potest  dies  nativitatis  ecclesiae,  quam  nihilominus  Christus 
ipse  vere  instituit,  quia  institutio  facta  est  ex  eius  voluntate  et  secun- 
dum  normam  et  potestatem  ab  ipso  acceptam. 

212.  Prob.  pars  II.  Societas  a  Christo  instituta  est  societas  reli- 
giosa.  Diversae  societates  inter  se  distinguuntur  fine,  qui  est  ideale 
vinculum  omnis  societatis.  Sunt  igitur  societates  litterariae,  politicae, 
oeconomicae,  prout  eorum  finis  est  litterarius,  politicus,  oeconomicus. 
Atqui  finis  societatis,  quam  Christus  fundavit,  est  religiosus.  Ergo  haec 
societas  est  societas  religiosa. 

Societas  autem,  quia  est  unum  quoddam  corpus  morale,  etiam  so- 
cialem  actionem  habeat  necesse  est.  Neque  enim  eo  societas  iam  ex- 
sistit,  quod  plures  eundem  finem  appetunt,  v.  g.  quod  multi  volunt 
fieri  divites  vel  docti  vel  artifices,  sed  eo,  quod  voluntates  et  actiones 
suas  coniungunt  ad  communem  finem  prosequendum.  Ergo  in  socie- 
tate  religiosa,  ut  vere  societas  sit,  bona  religiosa  sociali  actione  pro- 
sequenda  sunt.  Neque  tamen  requiritur,  ut  omnia  societatis  membra 
eodem  modo  agant,  cum  in  omni  societate  quidam  sint  qui  dirigant, 
quidam  qui  praecepta  exsequantur,  et  generatim  variae  operationes 
requirantur,  quae  divisim  tantum  ab  aliis  et  aliis  fieri  possunt. 

Qui  vero  sit  finis  societatis  christianae  sociali  modo  prosequendus, 
ex  iis,  quae  diximus,  patet.  Christus  enim  misit  apostolos,  ut  doc- 
trinam  a  se  revelatam  conservarent  et  propagarent,  ut  homines  regerent 
et  ad  vitam  beatam  dirigerent,  ut  ritus  praescriptos  administrando 
Deum  colerent  et  homines  sanctificarent.  Alii  autem  docendo,  alii 
discendo  doctrinam  sacram  conservant;  alii  dant  praecepta  salutaria, 
alii  recipiunt,  sua  vero  officia  in  suo  quisque  ordine  implere  debet; 
alii  administrant  ritus  sacros,  alii  suscipiunt.  Sic  in  tota  ecclesia  est 
vita  quaedam  socialis,  cuius  singula  membra  participia  sunt.  Totius 
ecclesiae   est   religionem   christianam    conservare;    singulorum  fidelium 

est  in  ecclesia  religionem  christianam  exercere  eamque  exercendo  sa- 
lutem  animae  consequi. 

Christus  hunc  religiosum  finem  ecclesiae  maxime  effert  in  oratione 
sacerdotali,  qua  orat  Patrem,  ut  apostolos  et  omnes,  qui  credituri  sunt 
per  eos,  conservet  in  vera  fide  et  sanctificet  eos  et  firmet  in  caritate 
et  tandem  ducat  illuc,  ubi  est  Christus  in  gloria,  ut  sic  Deus  in  omnibus 
clarificetur  (Io  c.   13). 

Itaque  Christus  condidit  societatem  religiosam,  i.  e.  coetum  ho- 
minum  moraliter  et  constanter  unitorum  unitate  doctrinae,  rituum,  re- 
giminis,  qui  sub  apostolis  eorumque  primate  Petro  prosequuntur  finem 
religiosum.  Et  quia  tum  finis  tum  media  ad  finem  non  sunt  naturalia 
sed  ordinis  supernaturalis,  haec  societas  est  etiam  societas  supernatu- 
ralis  (cf.   Wilmers,  De  eccl.  1  sqq  28  sqq  53  sqq). 

213.  Prob.  pSLTS  III.  Societas  a  Christo  instituta  est  societas  hier- 
archica.  Hierarchia  est  sacer  principatus.  Unde  ecclesia  est  societas 
hierarchica,  si  ex  institutione  Christi  in  ea  sunt  alii  praepositi,  alii  subditi. 
Atqui  iam  probavimus  Christum  contulisse  collegio  apostolico  potestatem 
iurisdictionis  et  ordinis.    Ergo  societas  christiana  est  societas  hierarchica. 

At  non  solum  in  evangeliis  narratur  institutio  hierarchiae,  sed  in 
omnibus  scriptis  Novi  Testamenti  videmus  divisionem  fidelium  in 
praepositos  et  subditos.  S.  Paulus  comparat  communitatem  fidelium 
cum  organismo  corporis  humani,  cuius  «omnia  membra  non  eundem 
actum  habent»  (Rom  12,  4).  Ita  in  ecclesia  sunt,  qui  habent  mini- 
sterium,  qui  docent,  qui  exhortantur,  qui  praesunt  (Rom  12,  7  sq).  Fi- 
deles  vero  monentur:  «Mementote  praepositorum  vestrorum.  .  .  .  Oboe- 
dite  praepositis  vestris  et  subiacete  iis;  ipsi  enim  pervigilant,  quasi 
rationem  pro  animabus  vestris  reddituri»  (Hebr  13,  7  17).  Praepositis 
dicitur:  «Pascite,  qui  in  vobis  est,  gregem  Dei,  providentes  non 
coacte  sed  spontanee  secundum  Deum,  neque  turpis  lucri  gratia  sed 
voluntarie,  neque  ut  dominantes  in  cleris  sed  forma  facti  gregis  ex 
animo»   (1  Petr  5,  2  sq). 

Apostoli  instituebant  praepositos  in  singulis  ecclesiis  (Act  14,  22) 
per  impositionem  manuum  cum  oratione  (1  Tim  4,  14.  2  Tim  1,  6). 
Qui  ita  instituti  erant,  non  habebant,  sicut  apostoli,  iurisdictionem  in 
ecclesiam  universalem  sed  in  illam  tantum  ecclesiam  particularem,  cui 
praepositi  erant  (Act  20,  28.  1  Thess  5,  12.  Tit  1,  5  sqq.  Apc  2,  2 
14  sq  20;   3,  2  sq  9). 

Horum  praepositorum  tria  nomina  sunt;  vocantur  enim  episcopi, 
presbyteri,  diaconi.  Diaconi,  ut  nornen  indicat,  sunt  ministri  seu  adiu- 
tores  aliorum  praepositorum  in  gerendis  negotiis  temporalibus,  in  praedi- 
cando  verbo  divino,  in  administrandis  sacramentis,  ut  patet  ex  iis,  quae 
narrantur  de  Stephano  et  Philippo  diaconis  (Act  6,  1  sqq;  8,  5  sqq). 
Episcopus  vi  nominis  idem  est  atque  inspector.  Presbyter  vero  idem 
est  ac  senior  vel  maior  natu ;  et  sic  in  Vulgata  interdum  vertitur,  saepe 

vero  retinetur  vocabulum  presbyteri.  In  versione  Septuaginta  episcopi 
dicuntur   ii,    qui    in  gerendo  munere  publico  aliis  praepositi  sunt  (Nm 

4,  16;  31,  14.  Iud  9,  28.  4  Rg  11,  15  18).  Presbyteri  vero  dicuntur 
seniores,  qui  vices  populi  gerunt  (Ex  19,  7  sq;  cf.  3,  16  18 ;  4,  29sqq), 
membra  collegii  electi  ad  regendum  populum  (Nm  11,  16  sqq),  membra 
synedrii  iudaici  (Dn  13,  28  61;  graece  ante  c.  1.  1  Mach  12,  35). 
Ex  usu  igitur  versionis  Septuaginta  utrumque  nomen  significat  munus 
publicum,  cui  iurisdictio  quaedam  est  annexa. 

Si  quaeritur,  quae  in  Novo  Testamento  sit  differentia  inter  epi- 
scopos  et  presbyteros,  qui  sunt  praepositi  ecclesiastici,  certum  responsum 
dari  non  potest,  quia  iidem ,  qui  dicuntur  episcopi ,  etiam  vocantur 
presbyteri  (Act  20,  17  28.  Tit  1,  57.  1  Petr  5,  1).  Qui  usus  lo- 
quendi  etiam  postea  non  statim  disparuit.  Ita  ^S.  Irenaeus  ait:  «Pres- 
byteris  obaudire  oportet,  qui  cum  episcopatus  successione  charisma 
veritatis  acceperunt»  (Contra  haer.  4,  26,  2).  Quidam  posteriores  scrip- 
tores  censent  etiam  simplicibus  presbyteris  datum  esse  nomen  episco- 
porum.  Ita  wS.  Ioannes  Chrysost.  In  Phil.  I,  I,  quo  loco  plures  salu- 
tantur  episcopi  philippenses. 

Hinc  apud  eruditos  catholicos  nostrae  aetatis  ortae  sunt  variae 
opiniones.  A.  Michiels  contendit  temporibus  apostolorum  eos,  qui 
dicuntur  episcopi,  non  fuisse  nisi  simplices  sacerdotes ;  sacerdotes  vero 
primi  ordinis  tunc  non  habuisse  sedes  fixas  neque  appellationem  pro- 
priam,  sed  fuisse  missionarios  ad  instar  apostolorum  (prophetas,  evan- 
gelistas).  Singulis  urbibus  praepositum  fuisse  collegium  simplicium 
sacerdotum,  apostolos  vero  et  eorum  socios  missionarios  sibi  plenam 
iurisdictionem  reservasse.  Paulatim  vero  ecclesiis  principalibus  prae- 
fectum  esse  unum  virum  cum  plena  potestate  iurisdictionis  et  ordinis, 
et  ad  hos  viros  exclusive  transiisse  nomen  episcoporum  (L'origine  de 
1'episcopat,  Louvain  1900,  167  sqq  210  sqq).  P.  Batiffol  proponit  hoc 
systema :  Ab  initio  nomen  presbyteri  erat  nomen  honoris  tantum,  quod 
iis  tribuebatur,  qui  primi  religionem  christianam  receperant.  Ex  his 
veteranis  eligebantur,  qui  ordinarentur  sacerdotes  ad  regendas  ecclesias 
collegialiter.  Apostolis  autem  paulatim  morientibus  loco  illorum  pres- 
byterorum-episcoporum  constituti  sunt  episcopi  proprie  dicti  (Etudes 
d'histoire  et  de  theologie  positive  I5,  Paris  1907,  225  sqq  258  sqq). 
Plerique  exegetae  recentes,  ut  Felten,  Belser,  Knabenbauer ,  negant 
simplices  presbyteros  umquam  habuisse  nomen  episcoporum  et  dicunt 
Act  20,  17  sermonem  esse  de  episcopis  et  presbyteris,  Phil  1,  1  vero 
de    episcopis    ecclesiarum    Macedoniae.      Res    est    incerta.      Unde    e 

5.  Scriptura  possumus  quidem  probare  constitutionem  ecclesiae  esse 
hierarchicam ;  sed  qui  sint  singuli  gradus  hierarchiae,  e  traditione  di- 
scendum  est.     De  qua  re  postea. 

214.  Prob.  pars  IV.  Societas  a  Christo  instituta  est  societas 
monarchica.      Sicut    hierarchia    opponitur    democratiae    seu    regimini 

totius  multitudinis,  ita  monarchia  opponitur  aristocratiae  seu  regimini 
paucorum  inter  se  aequalium.  Vidimus  quidem  Christum  collegio 
apostolorum  dedisse  potestatem  iurisdictionis  ad  regendam  ecclesiam 
(Prop.  XXIII),  sed  vidimus  etiam  Christum  in  collegio  apostolorum 
Petro  primatum  iurisdictionis  dedisse  (Prop.  XXIV),  ita  ut  omnia 
membra  ecclesiae  uni  ut  capiti  visibili  essent  subiecta.  Atqui  haec  est 
constitutio  monarchica.  Totum  aedificium  ecclesiasticum  uni  petrae  in- 
nititur,  totus  grex  Christi  uni  supremo  pastori  commissus  est;  hic  pastor 
habet  claves  regni. 

Nihilominus  non  est  societas  a  Christo  instituta  monarchia  ab- 
soluta,  sed  admixtum  habet  elementum  aristocraticum.  Nam  Christus 
non  reliquit  arbitrio  Petri,  utrum  vellet  sibi  adiutores  eligere  ad  guber- 
nandam  ecclesiam  necne,  sed  ipse  instituit  collegium  apostolicum  eique 
potestatem  iurisdictionis  dedit.  Ergo  ceteri  apostoli  non  erant  vicarii 
Petri,  sed  propria  potestate  sub  Petro  pollebant.  Cumque  Petrus  non 
posset  mutare  formam  a  Christo  institutam,  non  poterat  abrogare  cete- 
rorum  munera  et  sibi  soli  omnem  iurisdictionem  reservare.  Unde  se- 
cundum  constitutionem  suam  ecclesia  est  monarchia  temperata.  Si  quis 
vero  mavult  eam  vocare  monarchiam  simplicem,  non  est  de  nomine 
disputandum,  dummodo  res  ipsa  concedatur. 

215.  Prob.  pars  V.  Christus  societatem  a  se  fundatam  vocavit 
ecclesiam  suam,  i.  e.  usus  est  aliquo  nomine  aramaico,  quod  apte  hac 
voce  graeca  redditur.  In  Septuaginta  vocabulum  ecclesiae  ponitur  ple- 
rumque  pro  hebraea  voce  kahal,  et  significat  populum  israeliticum  ut 
coetum  Deo  dicatum  (Dt  23,  2  sq.  Neh  13,  1.  Mich  2,  5).  Eodem 
modo,  quo  populus  Veteris  Testamenti  vocabatur  «ecclesia  Dei»,  Chri- 
stus  populum  fidelem  Novi  Testamenti  vocat  «ecclesiam  meam». 
Haec  vox  erat  theocratica  ex  usu  Veteris  Testamenti;  ex  altera  parte 
erat  apta  ad  distinguendos  discipulos  Christi  a  coetu  religioso  iudaeorum, 
qui  ea  aetate  vocabatur  synagoga  (hebr.  edah).  Unde  intellegitur,  cur 
Christus  eam  elegerit  ad  designandam  societatem  fidelium. 

Hoc  quidem  nomen  bis  tantum  in  evangeliis  legitur:  Mt  16,  18 
et  18,  17.  Quod  autem  haec  vox  non  habetur  apud  Marcum  et 
Lucam,  nihil  probat;  nam  neque  in  evangelio  Ioannis  est,  quamvis 
certum  sit  tempore  scriptionis  huius  evangelii  eam  iam  diu  fuisse  in 
usu.  Ab  ipsis  apostolis  societas  christiana  hoc  nomine  ut  proprio 
appellari  solet  (Act  5,  n.;  8,  359,  31;  12,  1;  20,  28.  1  Cor  6,  4; 
IO,  32;  14,  12;  15,  9.  Gal  I,  13.  Eph  I,  22;  3,  10  21;  5,  23  sqq. 
Phil  3,  6.  Col  1,  18  24).  Eadem  vox  cum  addito  vel  in  numero  plu- 
rali  significat  particulares  coetus  christianorum  (Act  25,  41.  I  Cor  4,  17; 
14,  33.  1  Thess  I,  1;  2,  14  etc).  Interdum  significat  publicum  fide- 
lium  conventum  (1  Cor  II,  18),  post  tempora  apostolorum  etiam 
materiale  aedificium,  quo  conveniunt  christiani  ad  peragenda  sacra 
mysteria.     Itaque    cum    vox    ecclesiae    iam    primis    temporibus   in    uni- 

versali  usu  fuerit,  signum  est  a  Christo  ipso  coetum  fidelium  sic  fuisse 
appellatum. 

21 6.  Coroll.  Ex  dictis  colligi  potest  definitio  ecclesiae.  Ecclesia 
est  coetus  hominum,  qui  eiusdem  fidei  professione  et  eorundem  sacra- 
mentorum  communione  sub  apostolicis  pastoribus  eorumque  primate 
regnum  Christi  in  terris  constituunt  (cf.  Bellarm.,  De  eccl.  3,  i ;  Suarez, 
De  relig.  tr.  7,  1.  1,  c.  2,  n.  2).  Qua  definitione  continentur  omnia 
elementa,  quae  prioribus  propositionibus  probavimus  ex  institutione 
Christi  ad  constitutionem  ecclesiae  pertinere. 

217«  Obi.  I.  Christus  omnibtis  hominibtis  viam  aperuit,  ut  sine  ullis  seques- 
tris  humanis  ad  Deum  Patrem  accedere  possint  (Hebr  4,  16),  et  ut  omnes 
sint  regale  sacerdotium  (1  Petr  2,  5  9),  et  dedit  illis  internam  unctionem, 
qua  doceantur,  ut  necesse  non  habeant,  ut  alius  doceat  et  regat  eos  (1  Io 
2,  27).  Ergo  tota  ista  quae  fmgitur  constitutio  hierarchica  ecclesiae  est 
contraria  spiritui  Christi. 

Resp.  Dist.  antec. :  Christus  non  externum  tantum  regimen  instituit, 
sed  etiam  adduxit  internum  regnum  gratiae  cum  cultu  interno  et  interno 
regimine  Spiritus  Sancti,  conc.  antec;  internum  regnum  gratiae  excludit  cultum 
et  regimem  externum,  neg.  antec.     Et  neg.  conseq. 

S.  Paulus,  qui  adeo  praedicat  adoptionem  filiorum  Dei  et  internum 
commercium  fidelium  cum  Deo,  nihilominus  urget  christianos  omnes  con- 
stituere  organismum  socialem,  in  quo  alii  praesint,  alii  oboediant.  S.  Petrus, 
qui  laudat  regale  sacerdotium  omnium  christianorum,  tamen  docet  in  ecclesia 
pastores  esse  constitutos  ad  pascendum  gregem  Dei  (supra  n.  213).  Et  si 
S.  Ioannes  voluisset  excludere  omne  externum  magisterium,  cur  scripsit  epi- 
stulam  suam  ad  docendos  et  monendos  «filiolos»  suos?  Ex  scriptis  Novi 
Testamenti  manifestum  est  ecclesiam  statim  ab  exordio  fuisse  societatem 
hierarchicam. 

2l8.  Obi.  II.  Ab  initio  ecclesia  regebatur  per  homines  charismaticos,  qui 
a  Deo  accipiebant  revelationes,  scientiam,  prophetiam,  alia  dona,  quorum 
diversitate  ecclesiae  similis  erat  corpori,  in  quo  singula  membra  suas  func- 
tiones  habent  (1  Cor  12,  7  sqq).  Magistratus  vero  tum  demum  institue- 
bantur,  cum  defervescente  primo  enthusiasmo  societati  christianae  alio  modo 
providendum  esset. 

Resp.  JDist.  assert.:  Primis  temporibus  frequenter  dabantur  charismata 
«in  signum»,  i.  e.  ad  probandam  vel  confirmandam  veritatem  doctrinae 
christianae,  sive  fidelibus  sive  infidelibus,  ut  S.  Paulus  ait  (1  Cor  14,  22), 
quae  charismata  postea  minus  frequenter  dabantur,  numquam  tamen  plane 
in  ecclesia  cessarunt,  conc.  assert.;  primis  temporibus  non  erant  magistratus 
ecclesiastici,  qui  homines  baptismo  in  ecclesiam  reciperent  receptosque  guber- 
narent,  neg.  assert.  Neque  enim  defervescente  primo  enthusiasmo  apostoli, 
episcopi,  diaconi  instituti  sunt  sed  statim  ab  initio,  ut  legimus  in  Actibus 
apostolorum.  S.  Paulus,  scribens  ad  eos,  qui  charismata  habebant,  cum 
auctoritate  iis  doctrinam  proponit  et  praecepta  dat,  neque  christianos  monet, 
ut  oboediant  charismaticis,  sed  ut  oboediant  praepositis  suis  (cf.  supra  n.  205, 

•213).  Erat  autem  consentaneura  ex  iis,  qui  donis  scientiae  vel  prophetiae 
vel  dexteritate  gubernandi  praediti  erant,  praepositos  ecclesiae  eligere;  et 
sic  poterant  etiam  inter  praepositos  ecclesiae  esse  prophetae  vel  generatim 
charismatici,  qui  nihilominus  non  gubernabant  vel  sacris  muneribus  funge- 
bantur,  quia  charismatici  erant,  sed  quia  ad  haec  munera  ab  apostolis  con- 
stituti  erant. 

Prop.  XXVII.     Christus  voluit,   ut   ecclesia   a  se  fundata  us- 
que  ad  finem  mundi  permaneret. 

219.  Haec  propositio  per  se  est  maximi  momenti;  nam  si  Christus 
voluisset  ea,  quae  instituit,  morte  apostolorum  perire,  nihil  iam  haec 
res  ad  nos  pertineret,  nisi  quatenus  ageretur  de  cognoscendo  facto 
historico  praeteritorum  saeculorum.  Nihilominus  propositio  non  indiget 
novis  argumentis;  nam  ex  iis,  quae  hucusque  vidimus,  satis  patet  ec- 
clesiam  non  fuisse  ad  breve  tempus  institutam,  sed  ut  permaneat  usque 
ad  nnem  temporum.  Solum  igitur  ut  hoc  manifestius  fiat,  quaedam 
recolligenda  vel  addenda  sunt. 

Potest  perennitas  ecclesiae  dnpliciter  intellegi,  aut  ita,  ut  ecclesia 
solum  dicatur  quomodocumque  materialiter  permanere,  etsi  substantia- 
liter   mutetur,    dummodo   subsequens    status   e    praecedenti    statu    sine 
interruptione   evolvatur;    aut   ita,    ut   ecclesia   usque   ad   finem   mundi 
formaliter  secundum  substantiam  eadem  perseveret.     Pure  materialem 
indefectibilitatem  ecclesiae  praeter  alios  statuunt  modernistae,  quibus  in 
ea  nihil  stabile  est,  sed  continua  mutatione  praecedentia  moriendo  pro- 
ducunt  subsequentia;    nam,    inquiunt,  omne  vivum  variabile  (cf.  Denz. 
n.  2094  2104).     Nos   vero  dicimus   ea,    quae  a  Christo  circa  ecclesiae 
constitutionem  decreta  sunt,  indefectibilia  esse  et  per  virtutem  divinam 
exempta  a  mutabilitate  substantiali.    Non  negamus  quidem,  immo  affir- 
mamus  ecclesiam  vivere;  cotidie  enim  docet,  regit,  sanctificat  homines; 
etiam  accommodat  modum  docendi    et  regendi  singulis  temporibus  et 
condicionibus.     Attamen  docet  conservando,    proponendo,  explicando, 
defendendo ,    applicando    eandem    doctrinam  revelatam ;     regit   secun- 
dum    formam   a  Christo    praescriptam ;   sanctincat   per   ritus   a  Christo 
institutos.    Neque  pro  doctrina  revelata  umquam  potest  aliam  doctrinam 
substituere,  neque  regimen  a  Christo  constitutum  in  aliud  transformare, 
neque   ritus   a  Christo   institutos    abrogare.     Sed    potest    ipsa  proprias 
leges    condere,    mutare,    abrogare;    potest    alios    et   alios    accidentales 
ritus  addere  vel    tollere;    potest    multis  modis  intellegentiam  doctrinae 
revelatae  excolere  et  promovere.     Itaque    substantialiter    eadem    manet 
ecclesia,    si    substantialiter   idem    manet  magisterium,    eadem  doctrina, 
si  substantialiter    iidem    manent    cultus    et  ritus  sacri,  si  substantialiter 
eadem  manet  forma  regiminis. 

220.     Arg.  1.     Ex  perpetuitate  munerum  ecclesiasticorum. 

Christus   voluit,    ut   substantialiter    eadem    doctrina,    idem    cultus, 
idem    regimen    ecclesiasticum     usque    ad    finem     mundi     permaneret. 

Ergo    voluit,    ut    ecclesia   a   se    fundata   usque   ad   finem   mundi   per- 
maneret. 

Prob.  antec.  Christus  dixit:  «Euntes  docete  omnes  gentes,  bapti- 
zantes  eos  in  nomine  Patris  et  Filii  et  Spiritus  Sancti,  docentes 
eos  servare  omnia,  quaecumque  mandavi  vobis.  Et  ecce  ego  vobis- 
cum  sum  omnibus  diebus  usque  ad  consummationem  saeculi»  (Mt 
28,  19  sq).  Ergo  usque  ad  consummationem  saeculi  ex  voluntate 
Christi  permanebit  apostolicum  magisterium  et  sacrum  ministerium  ad 
homines  docendos,  sanctificandos,  regendos;  ergo  etiam  usque  ad  finem 
mundi  permanebunt  doctrina  Christi,  mandata  Christi,  ritus  baptismi. 
Ideo  Christus  apostolis  promisit  Spiritum  Sanctum,  qui  cum  iis  ma- 
neret  «in  aeternum»  et  eos  flrmos  in  veritate  constitueret  et  ab  errori- 
bus  defenderet  (Io  14,  16  sq).  Propterea  S.  Paulus  ait:  «Licet  nos 
aut  angelus  de  caelo  evangelizet  vobis,  praeterquam  quod  evangeli- 
zavimus  vobis,  anathema  sit»  (Gal  1,  8).  Christus  dixit  suum  evan- 
gelium,  non  aliud ,  praedicandum  esse  omnibus  gentibus,  antequam 
veniret  consummatio  (Mt  24,  14).  Christus,  instituens  sacram  eucha- 
ristiam,  dixit  apostolis:  «Hoc  facite  in  meam  commemorationem» 
(Lc  22,  19).  De  qua  re  scribens  S.  Paulus  ait:  «Quotiescumque 
manducabitis  panem  hunc  et  calicem  bibetis,  mortem  Domini  annum 
tiabitis,  donec  veniat»  (1  Cor  11,  26),  i.  e.  usque  ad  finem  mundi. 
Non  ante  finem  mundi  venient  angeli  et  colligent  de  regno  Christi 
omnia  scandala  (Mt  13,  41  sqq).  His  et  aliis  dictis  Christi  manifestum 
est  eum  voluisse,  ut  regnum  a  se  fundatum  colligeret  omnes  homines 
omnium  saeculorum.  Quare  apostoli,  qui  non  erant  victuri  usque  ad 
finem  mundi,  instituerunt  praelatos  ecclesiasticos  ad  perpetuandum 
ministerium  et  regimen  apostolicum,  et  iniunxerunt  iis,  ut  alios  post  se 
instituerent  (Act  14,  22.   1  Tim  1,  3  18;  4,  14;  5,  7  19 sq.  Tit  1,  5;  2,  15). 

hi  specie  Christus  voluit,  ut  primatus  esset  perpetuus  in  ecclesia ; 
nam  primatum  ad  hunc  finem  instituit,  ut  portae  inferi  adversus  ec- 
clesiam,  supra  firmam  petram  aedificatam,  non  praevalerent  (Mt  16,  18). 
Cum  aedificium  sine  fundamento  nullam  habeat  soliditatem,  Christus 
voluit,  ut  fundamentum,  ex  quo  ecclesia  soliditatem  habet,  permaneret 
quamdiu  ipsa  ecclesia  permanet;  neque  enim  Christus  umquam  signifi- 
cavit  primum  fundamentum  removendum  et  aliud  eius  loco  ponendum 
esse.  Tradidit  etiam  Petro  integrum  gregem  suum  pascendum  (Io 
21,  15  sqq).  Atqui  ad  hunc  gregem  pertinent  omnes  fideles  omnium 
temporum.  Ergo  hi  omnes  a  successoribus  Petri  pascendi  sunt.  Sine 
primatu  perfecta  unitas  ecclesiae  non  subsisteret.  Itaque  primatus  Petri 
fuit  quidem  praerogativa  personalis  Petri,  quatenus  ei  praeter  ceteros 
apostolos  datus  est,  non  vero  quasi  cum  ipso  Petro  exstinguendus 
fuerit.  Protestantes  suo  exemplo  ostendunt,  quam  misere  in  sectas 
dilabatur  societas  supremo  unitatis  principio  orbata.  Tam  miserum 
autem  statum  dissensionis  et  discordiae  Christus  certe  noluit  ecclesiae 
suae  esse  proprium  (Mt   12,  25.    Io   17,   20  sq). 

221.     A.rg.  2.     Ex  vaticiniis  de  ecclesia. 

Vaticiniis  tum  Veteris  tum  Novi  Testamenti  praedicta  est  perpe- 
tuitas  regni  messianici.  Atqui  haec  vaticinia  non  possunt  non  impleri. 
Ergo  ecclesia  erit  perpetua. 

Prob.  mai.  De  rege  messianico  in  Vetere  Testamento  praedicitur: 
«Potestas  eius  potestas  aeterna,  quae  non  auferetur,  et  regnum  eius, 
quod  non  corrumpetur»  (Dn  7,  14).  «Et  erit,  in  novissimo  dierum 
erit  mons  domus  Domini  praeparatus  in  vertice  montium  .  .  .  et  regnabit 
Dominus  super  eos  in  monte  Sion  ex  hoc  nunc  et  usque  in  aeternum» 
(Mich  4,  1  7).  «Feriam  vobiscum  pactum  sempiternum,  misericordias 
David  fideles»  (Is  55,  3;  cf.  supra  n.  161).  Propterea  angelus  de 
Christo  annuntiat:  «Regnabit  in  domo  Iacob  in  aeternum,  et  regni 
eius  non  erit  finis»  (Lc  I,  32  sq).  Praedixerat  Deus :  «Adhuc  semel, 
et  ego  movebo  non  solum  terram  sed  et  caelum»  (Agg  2,  7).  Quae 
verba  pertinent  ad  regnum  messianicum,  et  a  S.  Paulo  ita  explicantur 
«Quod  autem  ,adhuc  semel'  dicit,  declarat  mobilium  [Veteris  Testa- 
menti]  translationem  tamquam  factorum,  ut  maneant  ea,  quae  sunt 
immobilia  [regnum  Christi].  Itaque  regnum  immobile  suscipientes, 
habemus  gratiam»  (Hebr  12,  27  sq).  Idem  apostolus  ait:  «Iesus 
Christus  heri  et  hodie,  ipse  et  in  saecula»  (Hebr  13,  8).  Atqui  Iesus 
Christus  non  est  physica  tantum  persona  sed  etiam  moralis  ut  caput 
ecclesiae,  quae  est  corpus  eius  (1  Cor  12,  12  sqq.  Eph  I,  22  sq. 
Col  1,  18);  et  de  hac  morali  relatione  apostolus  ad  hebraeos  loquitur. 
Neque  enim  relinquet  Christus  corpus  suum,  sed  semper  animabit, 
«donec  occurramus  omnes  in  unitatem  fidei  et  agnitionis  Filii  Dei,  in 
virum  perfectum,  in  mensuram  aetatis  plenitudinis  Christi»  (Eph  4,  13). 
Ecclesia  est  dilecta  Christi  sponsa,  quam  numquam  repudiabit  (Eph 
5,  22  sqq;  cf.  Os  2,  19  sq).  Ergo  ecclesia  permanere  debet,  quamdiu 
vivunt  homines  ad  salutem  ducendi;  nam  Deus  «omnes  homines  vult 
salvos  fieri  et  ad  agnitionem  veritatis  venire»  (1  Tim  2,  4).  Ergo  ecclesia 
in  hac  terra  permanebit  usque  ad  finem  mundi,  et  tunc  transibit  in 
statum  gloriosum  in  caelis. 

Quare  inde  a  primis  saeculis  christiani  profitebantur :  «Credo  unam 
sanctam  ecclesiam.»  Cum  hic  sit  articulus  fidei,  omnibus  christianis 
admittendus,  manifeste  christianis  omnibus  persuasum  est  ecclesiam 
numquam  perire,  sed  esse  perpetuam.  «Ecclesia  tempora  sua  habet, 
persecutionis  videlicet  et  pacis.  Nam  videtur  sicut  luna  deficere,  sed 
non  deficit.  Obumbrari  potest,  deficere  non  potest»  (S.  Ambrosius,  In 
Hexaem.  4,  2,  7).  «Non  vincetur  ecclesia,  non  eradicabitur,-  nec  cedet 
quibuslibet  tentationibus,  donec  veniat  huius  saeculi  finis»  (S.Augustinus, 
In  Ps.  60,  n.  6). 

222.  Obi.  I.  Quae  a  prophetis  praedicta  sunt  de  perfecta  felicitate  ser- 
vorum  Dei  in  regno  messianico  (e.  g.  Is  65,  17  sqq),  de  regno  mille  an- 
norum   (Apc    20,   1  sqq);    de   evangelio    aeterno   (Apc  14,  6),    impleta   non 

sunt  in  praesenti  statu  ecclesiae.  Ergo  exspectandus  est  alius  status  ecclesiae 
essentialiter  diversus. 

Resp.  Conc.  antec.  Dist.  conseq.:  Ergo  exspectandus  est  status  essen- 
tialiter  diversus  in  caelo,  conc.  conseq. ;  in  terra,  neg.  conseq. 

Quae  a  prophetis  praedicta  sunt  de  regno  Messiae,  ex  parte  tantum 
referuntur  ad  terrenam  huius  regni  formam ;  multa  vero  perfecte  non  imple- 
buntur  nisi  in  regno  Messiae  glorioso.  Neque  ea,  quae  a  prophetis  simul 
videntur  et  annuntiantur,  necessario  etiam  simul  implenda  sunt,  sed  sufficit, 
ut  successive  impleantur.  Praeterea  quae  metaphorice  dicuntur,  litteraliter 
intellegenda  non  sunt.  Hoc  valet  de  prophetiis  Veteris  et  Novi  Testamenti 
(e.  g.  Apc  21,  10  sqq).  Quare  exspectandum  non  est  tempus,  quando  leones 
paleas  comedant  (Is  n,  7),  vel  alia  materialiter  fiant,  quae  apud  prophetas 
sunt  involucra  sensus  spiritualis.  Mille  armi  apud  Ioannem  significant  lon- 
gum  illud  tempus,  quo  regnum  Dei  in  terra  florebit  et  crescet.  Evangelium 
aeternum  significat  aeterna  Dei  consilia  de  sorte  iustorum.  Ceterum  durante 
tempore  huius  vitae  postulat  Christus  ab  omnibus  discipulis  suis,  ut  cotidie 
tollant  crucem  suam  et  ipsum  per  multas  tribulationes  sequantur  ad  gloriam 
(Lc  9,  23;  14,   27;  cf.  Praelect.  dogm.  IX,  695  sqq). 

223»  ObL  II.  Erit  aliquando  apostasia  magna  (2  Thess  2,  3.  1  Tim  4,  1), 
ut  non  iam  fides  neque  caritas  sit  in  terra  (Mt  24,  12  24.  Lc  18,  8),  sed 
omnes  serviant  diabolo  (Apc  13,  3  sqq).  Ergo  ecclesia  non  perseverabit 
usque  ad  finem  mundi. 

Resp.  Dist.  antec:  Ante  finem  mundi  plurimi  deficient  ab  ecclesia, 
conc.  antec;  etiam  «electi»,  neg.  antec;  nam  hi  in  illis  textibus  diserte  ex- 
cipiuntur.  Dist.  conseq. :  Ergo  ecclesia  illis  temporibus  obnoxia  erit  magnis 
persecutionibus  et  externa  gloria  privabitur,  conc  conseq.;  plane  evanescet, 
ut  homines  etiam  bonae  voluntatis  eam  invenire  non  iam  possint,  neg.  conseq. 

Conferri  possunt,  quae  de  variis  ecclesiae  statibus  declaravit  auctoritas 
ecclesiastica  contra  fraticellos  (Denz.  n.  485  490)  et  contra  pistorienses 
(Denz.  n.  1501).  Ecclesiam  «ex  voluntate  auctoris  sui  unicam  in  omnibus 
terris  in  perpetuitate  temporum  esse  necesse  est.  .  .  .  Est  igitur  ecclesia 
Christi  unica  atque  perpetua.  Quicumque  seorsum  eant,  aberrant  a  volun- 
tate  et  praescriptione  Christi  Domini,  relictoque  salutis  itinere  ad  interitum 
digrediuntur»  (Leo  XIII. }  Encycl.  «Satis  cognitum»,  29.  Iun.  1896',  Denz. 
n-   1955). 

CAPUT  II. 
DE  PROPRIETATIBUS  ECCLESIAE. 

Cf.  P.  Murray,  De  ecclesia  Christi  I,  Dublinii    1860;   C.  Passaglia,  De  ecclesia  Christi, 

Ratisbonae    1857;    Fr.  Suarez,  De  fide  disp.   9;  —    Defensio    fidei    catholicae    adversus 

anglicanae  sectae  errores  1.    1  ;  A.  et  P.  de  Walenburch,  De  unitate  ecclesiae. 

Prop.  XXVIII.     Ecclesia  est  societas  visibilis. 

224.  Stat.  quaest.  Considerata  institutione  et  constitutione  ec- 
clesiae  considerandae  veniunt  quaedam  proprietates  eius,  quae  sua 
sponte  ex  eius  institutione  et  constitutione  fluunt.    Possunt  quidem  ea 

quoque,  quae  ad  constitutionem  ecclesiae  pertinent,  enuntiari  per  mo- 
dum  proprietatum,  et  ecclesia  dici  esse  societas  religiosa,  hierarchica, 
monarchica,  indefectibilis ,  a  Christo  fundata.  Solo  vario  modo  lo- 
quendi  non  mutatur  ipsa  res.  Nihilominus  quivis  intellegit  prius  esse 
concipiendam  societatem  determinato  modo  constitutam,  quam  de  eius 
proprietatibus  loquamur.  Unde  recte  vocamus  proprietates,  quae  lo- 
gice  posteriores  sunt  constitutione  ecclesiae  et  sunt  qualitates  e  consti- 
tutione  societatis  ecclesiasticae  emanantes,  quae  possunt  distingui 
quattuor.  Nam  ecclesia,  quia  est  pro  hominibus  instituta,  talis  esse 
debet,  quae  ab  hominibus  inveniri  possit,  seu  debet  esse  visibilis ;  quia 
ad  supremum  finem  mediis  convenientibus  est  instructa,  est  societas 
perfecta;  quia  omnes  homines  sub  uno  magisterio  et  regimine  colligit, 
est  unica ;  quia  hominibus  non  ad  libitum  offertur,  sed  omnibus  obli- 
gatio  imponitur  se  ei  adiungendi,  est  ad  salutem  necessaria.  Has 
igitur  proprietates  ecclesiae  ex  ordine  considerabimus,  et  imprimis  eius 
visibilitatem. 

Visibilitas  est  ea  proprietas  ecclesiae,  qua  ut  haec  societas  ab 
omni  alia  societate  dignosci  potest.  «Ut  haec  societas»  ;  nam  homines, 
qui  ad  ecclesiam  pertinent,  esse  visibiles  probandum  non  est;  sed 
quaeritur,  num  ab  hominibus  cognosci  possit,  quinam  pertineant  ad 
societatem  ecclesiasticam,  seu  num  haec  societas  reduplicative  sumpta 
humano  modo  cognosci  possit.  Visibile  dicitur  non  solum  illud,  quod 
secundum  se  totum  est  visibile,  sed  etiam  iilud,  quod  habet  quidem 
in  se  aliquid  invisibile,  verumtamen  externa  sua  exsistendi  et  agendi 
ratione  visibiliter  se  manifestat.  Ita  homo,  etsi  habet  animam  invisi- 
bilem,  tamen  per  corpus  et  actiones  externas  se  manifestat  ut  hominem. 
Similiter  ecclesia  in  se  quidem  multa  interna  dona  invisibilia  habet, 
sed  quaedam  eius  constitutiva  et  actiones  eam  reddunt  visibilem  ut 
hanc  societatem. 

Protestantes  modo  dixerunt  ecclesiam  esse  societatem  hominum 
fidelium  soli  Deo  notorum  ideoque  invisibilem,  modo  dixerunt  eam  esse 
societatem  visibilem,  modo  distinxerunt  duas  ecclesias,  alteram  visi- 
bilem  extrinsecus  profitentium  fidem  christianam,  alteram  invisibilem 
societatem  sanctorum  (cf.  /.  A.  Moe/i/er,  Symbolik  §  46  sqq;  Wi/mers, 
De  eccl.   58  sqq). 

225.     Arg.  1.     Ex  institutione  et  constitutione  ecclesiae. 

Christus  visibiliter  in  hoc  mundo  apparuit,  visibili  modo  instituit 
magisterium,  ministerium,  regimen  apostolicum,  apostolis  officium  do- 
cendi,  sanctificandi  per  ritus  externos,  regendi  homines  imposuit,  hoc 
munus  apostolicum  perenne  esse  voluit.  Atqui  societas,  quae  subest 
magisterio,  ministerio,  regimini  visibili,  est  societas  visibilis ;  nam  videri 
potest,  quinam  se  subiciant  huic  visibili  auctoritati.  Ergo  ecclesia  ex 
constitutione  a  Christo  accepta  est  societas  visibilis.  Maior  probata  est 
supra  n.  186  sqq.    Minor  est  evidens.     Quia  hoc  ita  est,  Christus  ec- 

clesiam  appellat  nominibus,  quae  significant  societatem  visibilem,  ut 
ovilis,  vineae,  familiae,  arboris  etc.  Et  monet:  «Dic  ecclesiae»  (Mt 
18,    17).     Quomodo  ecclesiae  invisibili  aliquid  dici  potest? 

226.  Arg.  2.     Ex  vaticiniis. 

Prophetae  Veteris  Testamenti ,  quamquam  saepe  efferunt  spiri- 
tualem  indolem  regni  messianici,  tamen  non  minus  efferunt  sub  variis 
metaphoris  visibilitatem  huius  regni.  Atqui  haec  vaticinia  non  possunt 
esse  falsa.     Ergo  ecclesia  est  visibilis. 

Isaias  ait:  «Et  erit  in  novissimis  diebus  praeparatus  mons  domus 
Domini  in  vertice  montium,  et  elevabitur  super  colles;  et  fluent  ad 
eum  omnes  gentes,  et  ibunt  populi  multi,  et  dicent:  Venite  et  ascen- 
damus  ad  montem  Domini»  (Is  2,  2  sq;  cf.  Mich  4,  1  sq).  «In  illa 
die  radix  Iesse,  qui  stat  in  signum  populorum,  ipsum  gentes  depreca- 
buntur.  ...  Et  levabit  signum  in  nationes»  (Is  11,  10  12).  Ergo  ec- 
clesia  visibilis  est  omnibus  hominibus,  ut  omnes  ad  eam  venire  possint; 
est  sicut  civitas  supra  montem  posita,  quae  non  potest  abscondi 
(Mt  5,   14). 

Sic  haec  vaticinia  intellexit  antiquitas  christiana.  .S.  Basilius: 
«Domus  Dei  in  montium  cacuminibus  sita  est  ecclesia  iuxta  apostoli 
sententiam  [1  Tim  3,  15.  Eph  2,  20]  .  .  .  cuius  fundamenta  sunt  in 
montibus  sanctis;  est  enim  aedificata  supra  fundamentum  apostolorum  et 
prophetarum»  (In  Is.  n.  66).  S.  Ioannes  Chrysost.:  «Neque  sol  ita  splen- 
didus  neque  eius  lux  ita  clara  est,  ut  sunt  ecclesiae  res.  Nam  domus  Dei 
supra  verticem  montium»  (In  Is.  c.  2,  n.  2).  6*.  Augustinus:  Ecclesia 
«nonne  manifesta  est?  Nonne  tenuit  omnes  gentes?  .  .  .  Ecce  mons 
implens  universam  faciem  terrae,  ecce  civitas,  de  qua  dictum  est:  Non 
potest  civitas  abscondi  super  montem  constituta.  .  .  .  Erit  in  novissimis 
diebus  manifestus  mons  domus  Domini»  (In  1  Io.  tr.  1,  n.  13).  Eodem 
modo  alii  Patres  loquuntur;  ergo  non  censuerunt  ecclesiam  esse  in- 
visibilem . 

227.  Arg.  3.     Ex  ratione  congrua. 

Homo  est  ens  compositum  ex  anima  et  corpore,  et  est  ens  so- 
ciale.  Atqui  Deus  cum  creaturis  agit  secundum  modum  naturae  earum 
convenientem.  Ergo  in  re  religiosa  non  diriget  hominem  modo  prorsus 
invisibili  neque  eum  tractabit  ut  ens  solitarium,  sed  in  societate  visibili 
eum  ad  salutem  perducet.  Sicut  tota  educatio  hominis  fit  in  societate 
et  modo  sociali,  ita  semper  et  ubique  videmus  homines  coeuntes  in 
societates  religiosas  et  religionem  socialiter  exercentes.  Quare  ecclesia 
invisibilis  est  aliquid  plane  alienum  a  natura  et  consuetudine  hominum. 

22o.  Obi.  I.  Etsi  cultores  religionis  christianae  exsistere  non  possunt  sine 
ulla  externa  communione,   haec   externa   communio   est   solummodo  «massa 

ecclesiastica»,  veri  autem  christiani  sunt  soli  iusti.  Ergo  verum  regnum  Christi 
est  invisibile,  thesaurus  absconditus  in  agro  (Mt  13,  44). 

Resp.  Dist.  mai. :  Veri  christiani  sunt  iusti,  qui  se  subiciunt  regimini 
visibili  a  Christo  instituto,  trans.  antec. ;  veri  christiani  et  iusti  esse  possunt, 
qui  nullo  modo  volunt  se  subicere  regimini  a  Christo  instituto,  neg.  antec. 
Dist.  conseq. :  Regnum  Christi  continet  elementa  invisibilia,  conc.  conseq. ;  non 
est  societas  visibilis,  neg.  conseq. 

Dixi :  trans.  antec,  quia  etiam  peccatores  pdssunt  esse  in  ecclesia  Christi, 
dummodo  sint  baptizati,  profiteantur  veram  fidem,  servent  necessariam  uni- 
tatem.  Nihilominus  iusti  sunt  praecipuo  quodam  sensu  veri  christiani,  sicut 
de  viro  moraliter  integro  praedicare  licet:  Hic  est  verus  homo;  non  quasi 
alii  homines  non  habeant  ea,  quae  ad  essentiam  hominis  requiruntur,  sed 
quatenus  improbi  deficiunt  a  perfecta  dignitate  hominis  (cf.  Palmieri,  De 
rom.  pont.  47  sqq).  Thesaurus  in  agro  est  invisibilis  ignorantibus,  visibilis 
invenientibus.  Ceterum  in  illa  parabola  non  agitur  de  visibilitate  vel  invisi- 
bilitate  sed  de  magno  pretio  regni  messianici,  pro  quo  omnia  danda  sunt. 
Si  quae  dicta  Scripturae  efferunt  elementa  invisibilia  ecclesiae  (e.  g.  Hebr 
12,  18  22  sq  ;  Eph  5,  27),  alibi  non  minus  clare  indicantur  elementa  visi- 
bilia.  Ergo  non  alterutra  neganda  sed  omnia  harmonice  iungenda  sunt. 

229«  Obi.  II.  Ecclesia  credenda  est.  Atqui  quae  videntur,  non  creduntur. 
Ergo  ecclesia  non  videtur. 

Resp.  Dist.  mai. :  Ecclesia  credenda  est,  quia  et  quatenus  est  a  Deo 
revelata,  conc.  mai. ;  quia  et  quatenus  videtur,  neg.  mai.  Dist.  min. :  Quae 
videntur  non  creduntur,  quia  et  quatenus  videntur,  conc.  min. ;  quia  et  qua- 
tenus  a  Deo  revelata  sunt,  neg.  min.     Et  neg.  conseq. 

Sicut  Christus  a  multis  visus  et  tamen  creditus  est,  ita  etiam  ecclesia 
certis  signis  vel  notis  a  nobis  cognoscitur,  et  sic  non  creditur,  sed  cognita 
simul  est  motivum  credibilitatis ;  in  quantum  vero  a  Deo  revelata  est,  non 
videtur,  sed  creditur.  Haec  quaestio  <3e  visis  et  creditis  magis  exponenda  est 
in  Tractatu  de  Fide. 

230.  Obi.  III.  Ecclesia  consistit  ex  iis,  qui  praeter  alia  requisita  habent 
characterem  baptismalem.  Atqui  character  baptismalis  videri  non  potest. 
Ergo  ecclesia  est  invisibilis. 

Resp.  Conc.  mai.  Dist.  min. :  Non  potest  videri  character  baptismalis 
in  se,  conc.  min. ;  non  potest  videri  ritus  baptismalis,  quo  character  imprimi- 
tur,  neg.  min.  Dist.  conseq. :  Ecclesia  est  invisibilis  quoad  quaedam,  conc.  conseq. ; 
simpliciter,  neg.  conseq. 

Ceterum  hic  non  quaeritur,  num  certo  videri  possit  hic  vel  ille  homo 
pertinere  ad  ecclesiam;  sed  num  ecclesia,  ut  est  societas,  videri  possit.  Si 
ecclesia  videtur,  aliunde  constat  in  ea  non  deesse  elementa  invisibilia,  sine 
quibus  ecclesia  Christi  esse  non  potest. 

Schol.  I.     De  membris  ecclesiae. 

231.  Cum  visibilitate  ecclesiae  cohaeret  quaestio  de  membris  ecclesiae; 
nam  in  societate  visibili  necesse  est  adsit  norma,  qua  distinguantur 
membra  eius  ab  iis,  qui  ad  eam  non  pertinent.    Sicut  in  civili  societate 

generatim  constat,  qui  sint  cives,  etsi  de  quibusdam  dubium  est,  ita 
etiam  in  ecclesia  generatim  scitur,  qui  sint  membra  eius,  etsi  quoad 
aliquos  homines  res  est  incerta. 

1.  Membra  ecclesiae  sunt  omnes  baptizati,  qui  se  non  separant 
ab  eiusdem  fidei  professione  neque  ab  ecclesiastici  regiminis  unitate. 
Baptismo  homo  recipitur  in  ecclesiam  (Act  2,  41.  1  Cor  12,  13).  Qui 
vero  aliam  fidem  profitetur,  non  manet  in  ecclesia;  nam  «unus  Do- 
minus,  una  fides,  unum  baptisma»  (Eph  4,  5).  Similiter  extra  eccle- 
siam  est,  qui  se  separat  ab  unitate  regiminis;  nam  ecclesia  est  «unum 
corpus  et  unus  spiritus»  (Eph  4,  4).  Neque  tamen  quavis  transgressione 
praecepti  ecclesiastici  recedit  quis  ab  ecclesia  sed  sola  rebellione  contra 
ecclesiae  regimen.  Infantes  omnes  rite  baptizati  membra  ecclesiae  sunt, 
quamdiu  non,  usum  rationis  adepti,  voluntarie  se  ab  ea  segregant. 

Ut  quis  se  separet  ab  ecclesia,  non  absolute  requiritur  actus  pecca- 
minosus,  sed  etiam  aliquis  bona  fide  ab  ea  separatus  esse  potest,  quia 
accessus  ad  societatem  visibilem  vel  recessus  ab  ea  diiudicatur  se- 
cundum  facta  externa,  non  secundum  pure  interna. 

2.  Qui  servat  externam  coniunctionem  cum  ecclesia,  manet  mem- 
bnun  eius,  etsi  intus  ab  ecclesia  defecit.  Ita  communissime  docent 
theologi  (e.  g.  Bellarminus,  De  eccl.  militante  3,  10;  Palmieri,  De 
rom.  pont.  43  sqq).  Quidam  negant  (ut  Suarez ,  De  fide  disp.  9, 
sect.  I,  n.  23  sqq).  Tenenda  est  communior  sententia,  quia  de  ratione 
visibilis  societatis  secundum  visibilia  facta  iudicandum  est,  et  reapse 
iudicatur,  quia  omnibus  fatentibus  episcopus  occulte  tantum  haereticus 
manet  episcopus  et  valide  ponit  actus  iurisdictionis. 

3.  Membra  ecclesiae  non  sunt  catechumeni,  i.  e.  ii,  qui  fidem  ec- 
clesiae  profitentur  et  volunt  baptismum  suscipere,  sed  nondum  sus- 
ceperunt;  ratio  est,  quia  per  solam  actualem  susceptionem  baptismi 
fit  ingressus  in  ecclesiam  (cf.  Conc.  flor.  decr.  pro  armen.,  et  Conc. 
trid.  sess.  14,  de  paenit.  c.  2;  Denz.  n.  696  895).  Ecclesia  non 
habet  iurisdictionem  in  catechumenos;  potest  tamen  ab  iis  quaedam 
exigere  ut  condicionem,  sine  qua  ad  baptismum  non  admittuntur  (vide 
sententias  oppositas  de  hac  re  apud  Bellarmin.  1.  c.  c.  3  et  Suarez 
1.  c.  n.  18).  Possunt  catechumeni  esse  iustificati  per  actus  fidei  et 
caritatis;  nam  sicut  intra  ecclesiam  non  omnes  sunt  iusti,  ita  extra 
ecclesiam  non  omnes  sunt  iniusti;  qui  inculpabiliter  non  sunt  in  ec- 
clesia,  possunt  cum  gratia  divina  ad  iustificationem  pervenire.  Iusti, 
qui  non  sunt  membra  visibilis  corporis  ecclesiae,  dicuntur  pertinere  ad 
animam  ecclesiae,  i.  e.  ad  illud  internum  principium  vitae  supernatu- 
ralis,  quod  per  se  est  in  ecclesia,  per  accidens  etiam  extra  ecclesiam. 

4.  Non  baptizati,  infideles,  apostatae,  notorii  haeretici  et  scJiismatici 
et  iuste  excommunicati  non  sunt  membra  ecclesiae.  Haeretici  sunt,  qui 
profitentur  doctrinam  oppositam  doctrinae  ecclesiae.  Si  quis  omnem 
fidem  denegat,  est  infidelis.  Si  quis  prius  credit,  dein  vero  aut  in- 
fidelis  aut  haereticus  fit,  est  apostata.     Schismatici  sunt  qui,  etsi  forte 

in  doctrina  non  errant,  separati  sunt  ab  unitate  regiminis  ecclesiastici, 
et  vel  simpliciter  oboedire  renuunt  vel  sectas  constituunt.  Excom- 
municati  sunt,  qui  sententia  auctoritatis  ecclesiasticae  ex  ecclesia  eiciun- 
tur.  Sola  iusta ,  i.  e.  non  certo  iniusta  excommunicatio  est  valida 
coram  Deo.  Perfecta  excommunicatio  tum  tantum  habetur,  cum 
«vitandi»  declarantur,  i.  e.  ii,  quibuscum  fidelibus  non  liceat  com- 
munionem  habere ,  et  qui  priventur  omnibus  bonis  ecclesiasticis,  quo- 
rum  participatio  ab  auctoritate  ecclesiastica  concedi  aut  auferri  potest. 
Excommunicati  tolerati,  qui  non  omni  communione  fidelium  neque 
omnibus  bonis  ecclesiasticis  privantur,  dicendi  non  sunt  eiecti  ex  ecclesia, 
sed  manent  membra  ecclesiae,  utique  gravissimae  poenae  obnoxia  ad 
eorum  contumaciam  frangendam.  Sunt  quidem  theologi,  qui  censent 
ne  maiore  quidem  excommunicatione  homines  expelli  ex  ecclesia.  Sed 
cum  in  ipsa  excommunicationis  formula  exprimatur  segregatio  ab  ec- 
clesia,  haec  sententia  non  est  admittenda  (cf.  Denz.  n.   763   1546). 

5.  Falsa  est  sententia  dicentium  solos  praedestinatos  vel  solos 
iustos  esse  membra  ecclesiae.  Hi  errores  saepe  damnati  sunt  ab  ec- 
clesia  contra  husitas  prop.  1  3  (Denz.  n.  627  629),  contra  Quesnel 
prop.  72  sq  (Denz.  n.  1422  sq) ,  contra  pistorienses  prop.  15  (Denz. 
n.  1515)»  Quia  pugnant  cum  doctrina  Christi  praedicentis  peccatores 
in  fine  mundi  e  regno  suo  collectum  et  in  ignem  missum  iri  (Mt  13, 
41  sq).  Quo  sensu  iusti  perfectiore  modo  sint  membra  ecclesiae  quam 
peccatores,  iam  diximus  (supra  n.  228).  In  iustis  praeter  vinculum 
fidei  et  subiectionis  est  etiam  vinculum  caritatis.  Tota  haec  quaestio 
de  membris  ecclesiae  copiose  exponitur  a  Wilmers,  De  eccl.  619  sqq; 
cf.  Franzelin,  De  eccl.  thes.  22  sq;  Murray,  De  eccl.  I   143  sqq. 

SchoL  2,     De  nomine  ecclesiae  latius  vel  strictius  accepto. 
232.    Si  simpliciter  de  ecclesia  loquimur,  intellegimus  homines  baptizatos 
in  unitate  ecclesiae  visibilis  in  hac  terra  viventes. 

Nihilominus  interdum  nomen  ecclesiae  latius  sumitur,  ut  complec- 
tatur  omnes,  qui  ab  initio  mundi  fidem  Christi,  saltem  implicitam,  pro- 
fessi  sunt.  «Sancti  [fideles]  ante  legem,  sancti  sub  lege,  sancti  sub 
gratia,  omnes  hi  perficientes  corpus  Domini,  in  membris  sunt  ecclesiae 
constituti»  (S.  Gregor.  M.  1.  5,  ep.  18).  Quatenus  omnes,  qui  sub 
Christo  capite  sunt,  eius  regnum  constituunt,  etiam  angeli  caelestes  ad 
ecclesiam  pertinent  (Col  1,  18  20.  Hebr  12,  22  sq).  Idem  valet  de 
animabus  in  purgatorio.  Unde  oritur  distinctio  ecclesiae  militantis  in 
hac  terra,  ecclesiae  purgantis  in  purgatorio,  ecclesiae  triumphantis  in 
caelo.  Hae  tres  partes  uniuntur  vinculo  gratiae,  auxilii,  precum  sub 
Christo  capite  (Eph  1,  20),  et  sic  constituunt  communionem  sanctorum. 
Sed  quia  vinculo  externae  societatis  non  uniuntur,  non  constituunt 
ecclesiam  simpliciter  vel  stricte  dictam. 

Quamquam  etiam  in  Vetere  Testamento  vero  quodam  sensu  fuit 
ecclesia  Christi,  synagoga  ab  ecclesia  Christi  stricte  dicta  multipliciter 

distinguitur .  Synagoga  non  erat  corpus  Christi  mysticum,  quia  Christus 
homo  nondum  erat;  ecclesia  est  corpus  Christi  mysticum  (Eph  i,  22  sq; 
4,  15).  Synagoga  erat  civilis  quoque  coetus,  ecclesia  non  est.  Syna- 
goga  erat  typus  (realis  prophetia)  ecclesiae,  et  ut  typus  gratiam  in- 
ternam  non  dabat,  sed  per  caerimonias  et  sanctificationem  legalem 
promittebat;  ecclesia  ut  antitypus  (impletio  prophetiae)  gratiam  dat 
(Hebr  7,  18  sq;  9,  9sqq;  cf.  Eugen.  IV.  decr.  pro  armen.;  Denz. 
n.  695 ;  Conc.  trid.  sess.  6 ,  c.  1 ;  Denz.  n.  793).  Synagoga  erat 
ecclesia  nationalis,  ecclesia  Christi  est  ecclesia  universalis  (cf.  Praelect. 
dogm.  V,  n.  464  sqq). 

Soli  damnati  ad  ecclesiam  nullo  modo  pertinent,  homines  autem 
viatores  omnes  aliquam  relationem  ad  ecclesiam  habent,  quia  voluntate 
Dei  ad  ecclesiam  destinantur  (1  Tim  2,  1  4).  Qui  characterem  baptis- 
malem  habent,  subiecti  sunt  iurisdictioni  ecclesiasticae,  etsi  hoc  invin- 
cibiliter  ignorant.  Excommunicati  ideo  ab  ecclesia  segregantur,  ut 
hac  poena  territi  ad  meliorem  frugem  redeant. 


Prop.  XXIX.    Ecclesia  est  societas  perfecta. 

233«  Stat.  quaest.  Societas  perfecta  dicitur,  quae  est  suprema 
et  independens  in  ordine  suo  ratione  finis  et  mediorum;  imperfecta 
dicitur,  quae  ex  natura  sua  destinata  est,  ut  cum  aliis  in  maiorem 
societatem  coalescat.  In  ordine  naturali  societas  perfecta  est  respublica 
seu  societas  civilis,  cuius  finis  est  integrum  bonum  communitatis  civium, 
et  quae  habet  media  omnia  necessaria  ad  hunc  finem  assequendum. 
Familiae  vero,  municipia,  aliae  societates  inferiores,  quae  non  possunt 
integrum  bonum  humanum  procurare,  sed  iungendae  sunt  in  rem- 
publicam  ad  omnia  vitae  commoda  paranda,  sunt  societates  imperfectae. 

Ecclesia  est  societas  ordinis  supernaturalis.  Unde  perfecta  est, 
si  finis  eius  est  supremus  finis  supernaturalis,  et  si  habet  media  ad 
hunc  finem  necessaria.  Parochiae  vero  et  dioeceses  sunt  societates  im- 
perfectae,  quae  sibi  solae  non  sufficiunt. 

Independentiae  internae  societatis  perfectae  respondet  indepen- 
dentia  externa,  quia  societas,  quae  ratione  finis  et  mediorum  sibi  sufficit, 
ab  alia  societate  non  dependet  in  ordine  suo. 

234.     Arg.  I.     Ex  constitutione  ecclesiae. 

Ecclesia  a  Christo  instituta  est,  ut  homines  per  rectum  Dei  cul- 
tum  perducat  ad  aeternam  salutem,  et  ad  hunc  finem  accepit  media 
necessaria.     Atqui    societas  ita  constituta  societas  perfecta  est.     Ergo. 

Maior  probata  est  in  praecedentibus ;  nam  vidimus  Christum  in- 
stituisse  magisterium,  regimen,  sacerdotium  apostolicum  ad  omnes  ho- 
mines  instruendos  de  revelatione  divina,  ad  eos  regendos,  ad  eos  sancti- 
ficandos,  ad  vitam  aeternam  perducendos. 

Prob.  min. ;  nam  ecclesia  habet  supremum  finem  spiritualem  et 
amplissimam  potestatem  ad  hunc  flnem  necessariam.  In  quantum  vero 
indiget  rebus  temporalibus,  lex  divina  providit,  ut  membra  ecclesiae 
pro  beneficiis  spiritualibus,  quae  recipiunt,  sustentent  eam  rebus  tempo- 
ralibus  (Mt  10,  10.  Lc  10,  7.  1  Cor  9,  4  sqq.  Gal  6,  6.  1  Tim  5,  18). 
Res  igitur  temporales  iure  suo  ecclesia  a  subditis  suis  postulare  potest, 
sed  praefert  modum  contributionum  voluntariarum  (cf.  Praelect.  dogm.  IX, 
n-   371  sqq). 

Cum  societates  naturales  nihil  possint  in  ordine  supernaturali,  mani- 
festum  est  ecclesiam  nulli  tali  societati  subici.  Neque  Christus  eam 
alii  societati  subiecit,  sed  totam  potestatem  ipse  apostolis  et  eorum 
successoribus  dedit.  Unde  apostoli  non  adeunt  auctoritatem  civilem, 
ut  ab  illa  potestatem  suam  recipiant  (cf.  Gal  1,  1;  Eph  4,  11  sqq); 
immo  sua  potestate  nixi,  interventum  potestatis  civilis  non  admittunt 
(Act  4,  19;  5,  29  42),  in  hac  re  secuti  doctrinam,  quam  a  Christo 
acceperant  (Mt   10,    17  sqq). 

235«     Arg.  II.     E  christianorum  persuasione. 

Inde  a  temporibus  apostolorum  usque  ad  nostram  aetatem  christianis 
persuasum  fuit  non  a  principum  saecularium  beneplacito  pendere  ec- 
clesiae  munus  et  regimen,  sed  potius  etiam  principes  fideles  in  rebus 
ad  salutem  aeternam  pertinentibus  subiectos  esse  magisterio  et  regi- 
mini  ecclesiastico.  Atqui  non  potuit  ecclesia  in  hac  re  constanter 
errare.     Ergo  vere  ecclesia  est  societas  perfecta. 

Prob.  mai.  De  apostolis  iam  diximus.  Post  apostolorum  tem- 
pora  Clemens  Rom.  (1  Cor.  42  44)  ait:  «Apostoli  nobis  evangelii  praedi- 
catores  facti  sunt  a  Domino  Iesu  Christo,  Iesus  Christus  missus  est  a 
Deo.  Christus  igitur  a  Deo  et  apostoli  a  Christo ;  et  factum  est  utrum- 
que  ordinatim  ex  voluntate  Dei.  Itaque  acceptis  mandatis  .  .  .  cum 
certa  Spiritus  Sancti  fiducia  agressi  sunt,  annuntiantes  regni  Dei  ad- 
ventum.  Per  regiones  igitur  et  urbes  praedicantes  .  .  .  constituerunt 
episcopos  et  diaconos.  .  .  .  Constituerunt  praedictos  ac  deinceps  ordi- 
nationem  dederunt,  ut,  cum  illi  decessissent,  ministerium  eorum  alii 
viri  probati  exciperent.»  Temporibus  persecutionum  christiani  con- 
stanter  renuerunt  in  rebus  religiosis  oboedire  principibus  saecularibus. 
Post  tempora  persecutionum  vS.  Gregorius  Naz.  alloquitur  principes  chri- 
stianos:  «Vos  quoque  imperio  meo  et  throno  lex  Christi  subicit.  Im- 
perium  enim  nos  quoque  gerimus,  addo,  etiam  praestantius  et  perfec- 
tius»  (Sermo  17,  n.  8).  S.  Athanasius ;  «Si  illud  episcoporum  decretum 
est,  quid  illud  attinet  ad  imperatorem?. . .  Quandonam  ecclesiae  decretum 
ab  imperatore  accepit  auctoritatem  aut  pro  decreto  illud  habitum  est? . . . 
Numquam  imperator  ecclesiastica  curiose  perquisivit»  (Hist.  arian. 
n.  52).  Hosius  Cordub.  ad  Constantium  imperatorem:  «Ne  te  rebus 
misceas  ecclesiasticis,  neque  nobis  his  de  rebus  praecepta  mandes, 
sed    a   nobis   potius  haec  ediscas;    tibi  Deus  imperium  tradidit,    nobis 

ecclesiastica  concredidit»  (apud  6".  Athan.,  Hist.  arian.  n.  44).  S.  Am- 
brosius:  «Tributum  Caesaris  est,  non  negatur;  ecclesia  Dei  est.  Caesari 
utique  non  debet  addici,  quia  ius  Caesaris  esse  non  potest  Dei  tem- 
plum.  .  .  .  Imperator  intra  ecclesiam,  non  supra  ecclesiam  est»  (Epist.  21, 
n.  35).  Alia  vide  apud  Denz.  n.  330  sqq  495  sqq,  ex  quibus  constat 
temporibus  medii  aevi  eandem  fuisse  persuasionem. 

Nostra  aetate  Pius  IX  damnavit  hanc  propositionem  19  syllabi: 
«Ecclesia  non  est  vera  perfectaque  societas  plane  libera,  nec  pollet  suis 
propriis  et  constantibus  iuribus,  sibi  a  divino  suo  fundatore  collatis, 
sed  civilis  potestatis  est  definire,  quae  sint  ecclesiae  iura  ac  limites, 
intra  quos  eadem  iura  exercere  queat»  (Denz.  n.  17 19).  Leo  XIII 
in  encyclica  «Immortale  Dei»,  1  Nov.  1885  ait:  Ecclesia  «distinguitur 
ac  difTert  a  societate  civili,  et,  quod  plurimum  interest,  societas  est  genere 
et  iure  perfecta,  cum  adiumenta  ad  incolumitatem  actionemque  suam 
necessaria,  voluntate  beneficioque  conditoris  sui,  omnia  in  se  et  per  se 
ipsa  possideat»   (cf.  infra  n.  239). 

Itaque  patet  ecclesiam  secundum  conscientiam,  quam  habet  sui- 
ipsius  ut  societatis  a  Christo  institutae,  esse  societatem  perfectam  et 
ab  omni  alia  societate  plane  independentem.  Esset  autem  absurdum 
censere  ecclesiam  in  hac  gravissima  re  semper  adhaesisse  et  adhaerere 
pertinaciter  errori. 

236.  Obi.  I.  S.  Optatus  Milevitanus  ait:  «Non  est  respublica  in  ecclesia, 
sed  ecclesia  in  republica  est»  (De  schism.  donat.  3,  3).  Atqui  his  verbis 
docetur  ecclesiam  subesse  potestati  civili.  Ergo  ecclesia  non  est  societas 
perfecta. 

Resp.  Conc.  mai.,  neg.  min.  et  conseq.  S.  Optatus  illis  verbis  non  docet 
ecclesiam  esse  partem  imperii  romani,  multo  minus  eam  huic  imperio  esse 
subiectam,  sed  monet  donatistas  non  esse  rebellandum  contra  imperatorem 
sed  pro  eo  orandum,  cum  in  imperio  romano  ecclesia  meliore  condicione 
fruatur  quam  inter  barbaras  gentes.  Hic  est  contextus  sermonis  eius :  Donatus 
«meditabatur  contra  praecepta  apostoli  Pauli  potestatibus  et  regibus  iniuriam 
facere,  pro  quibus,  si  apostolum  audiret,  cotidie  rogare  debuerat.  .  .  .  Non 
enim  respublica  est  in  ecclesia,  sed  ecclesia  in  republica,  i.  e.  in  imperio 
romano  .  .  .,  ubi  et  sacerdotia  sancta  sunt  et  pudicitia  et  virginitas,  quae  in 
barbaris  gentibus  non  sunt,  et  si  essent,  tuta  esse  non  possent.»  Ergo  agitur 
de  protectione  ecclesiae,  non  de  subiectione. 

237«  Obi.  II.  Ecclesia  non  habet  territorium  proprium,  sed  ingressa  est 
in  territorium  a  republica  iam  occupatum.  Atqui  in  alterius  territorium  in- 
gredi  non  licet  sine  permissione  possessoris.  Ergo  ecclesia  sub  hoc  saltem 
respectu  pendet  ab  arbitrio  reipublicae. 

Resp.  Dist.  mai.:  Ecclesia  non  habet  territorium,  in  quo  dominetur 
dominatione  civili,  conc.  mai.;  non  hab.et  territorium,  in  quo  dominetur  do- 
minatione  spirituali,  neg.  mai.  Nam  Christus  ei  assignavit  totum  mundum: 
«euntes  in  mundum  universum» ;  neque  hoc  territorium  occupatum  est  a  re- 
publica  dominatione  spirituali  sed  civili,    quam   ecclesia   non  appetit.     Dist. 

min. :  In  territorium  privatum  ingredi  non  licet  sine  permissione  possessoris 
aut  superioris  potestatis,  conc.  min. ;  in  territorium,  quatenus  in  eo  est  res- 
publica  civilis,  subdist.  min. :  Non  licet  ibi  aliud  civile  regimen  erigere,  conc. 
min. ;  non  licet  civibus  reipublicae  amplecti  fidem  christianam  et  dominationi 
spirituali  ecclesiae  se  subicere  secundum  mandatum  Christi,  neg.  min.  Nam 
potestati  reipublicae  in  suo  territorio  non  omnia  subiciuntur  sed  ea  tantum, 
quae  intra  limites  finis  eius  continentur.  Ad  haec  autem  non  pertinet  ordo 
religiosus  et  supernaturalis,  a  Christo  pro  omnibus  hominibus  institutus,  quem 
ordinem  respublica   sibi  arrogare   vel  impedire   sine  Dei  iniuria  non  potest. 

238.  Obi.  III.  Ex  coordinatione  ecclesiae  et  reipublicae  oritmtur  infinitae 
disputationes  et  lites.  Atqui  Deus  pacis  certe  noluit  statum  rerum,  qui  est 
perpetuus  discordiarum  fons.  Ergo  Deus  censendus  est  velle,  ut  ecclesia  rei- 
publicae,  utpote  diutius  exsistenti,  subiciatur. 

Resp.  Dist.  mai. :  Oriuntur  disputationes  et  lites,  si  et  principes  eccle- 
siastici  et  principes  saeculares  se  continent  intra  limites  suae  potestatis  et 
amico  inter  se  animo  agunt,  neg.  mai.;  si  ultra  limites  suos  procedunt  et 
inimica  mente  quaerunt  discordias,  conc.  mai.  Dist.  min. :  Deus  vult  pacem 
servari  perturbando  ordinem  a  se  institutum,  neg.  min. ;  servando  ordinem  a 
se  institutum,  conc.  min.  Et  neg.  conseq.  Ceterum  in  genere  tantum  fuit 
respublica  ante  ecclesiam ;  nam  civitates  in  specie,  quibuscum  nunc  vivit 
ecclesia,  pleraeque  post  ipsam  ortae  sunt.  At  hinc  nihil  pendet.  Nam  Deus, 
qui  est  omnium  civitatum  supremus  dominus,  positiva  revelatione  ecclesiae 
iura  determinavit. 

239.  Schol.     De  relatione  ecclesiae  ad  rempublicam  civilem. 
Cum    de    habitudine    ecclesiae    ad    societatem   civilem   agatur   in 

iure  canonico  (cf.  /.  Laurentins,  Instit.  iur.  eccl.  n.  931  sqq),  pauca 
hic  ex  encyclica  Leonis  XLII  «Immortale  Dei»  excerpsisse  sufficiat 
(cf.  Denz.  n.    1866  sqq). 

1.  Ecclesia  et  respublica  ex  ordinatione  Dei  sunt  duae  societates 
perfectae  et  independentes ;  nam  «Deus  humani  generis  procurationem 
inter  duas  potestates  partitus  est,  scilicet  ecclesiasticam  et  civilem, 
alteram  quidem  divinis,  alteram  humanis  rebus  praepositam.  Utraque 
est  in  suo  genere  maxima  [societas  perfecta] ;  habet  utraque  certos, 
quibus  contineatur,  terminos,  eosque  sua  cuiusque  natura  causaque 
proxima  definitos;  unde  aliquis  velut  orbis  circumscribitur,  in  quo  sua 
cuiusque  actio  iure  proprio  versetur.  .  .  .  Quidquid  igitur  est  in  rebus 
humanis  quoquo  modo  sacrum,  quidquid  ad  salutem  animorum  cultumve 
Dei  pertinet  .  .  .  id  est  omne  in  potestate  arbitrioque  ecclesiae.  Cetera 
vero,  quae  civile  et  politicum  genus  complectitur,  rectum  est  civili 
auctoritati  esse  subiecta.»  Seu,  ut  in  encyclica  «Sapientiae  christianae» 
d.  10  Ian.  1890  habetur:  «Ecclesia  et  civitas  suam  habet  utraque  po- 
testatem,  neutra  paret  alteri.» 

2.  Neque  monarchica  reipublicae  forma  neque  aristocratica  neque 
democratica  neque  mixta  cum  ecclesiae  doctrina  pugnat.  «Nulla  per 
se    reprehenditur   ex   variis    reipublicae    formis,    ut    quae    nihil   habent, 

quod  doctrinae  catholicae  repugnet,  eaedemque  possunt,  si  sapienter 
adhibeantur  et  iuste,  in  optimo  statu  tueri  civitatem.  Immo  neque  illud 
per  se  reprehenditur  participem  plus  minus  esse  populum  reipublicae, 
quod  ipsum  certis  in  temporibus  certisque  legibus  potest  non  solum 
ad  utilitatem  sed  etiam  ad  officium  pertinere  civium.» 

3.  Non  singuli  tantum  cives  sed  etiam  respublica  Deo  divinaeque 
legi  subiecta  est.  Quare  reicienda  est  doctrina  a  Pio  IX  iam  in  Syllabo 
n.  39  damnata:  «Reipublicae  status,  utpote  omnium  iurium  origo  et 
fons,  iure  quodam  pollet  nullis  circumscripto  limitibus.»  Quare  non 
potest  civitas  permittere  omnimodam  quaslibet  opiniones  propagandi 
licentiam  contra  bonos  mores  et  divina  praecepta  (Syll.  n.  79).  «Intellegi 
necesse  est  ortum  publicae  potestatis  a  Deo  ipso,  non  a  multitudine, 
repeti  oportere.  .  .  .  Officia  religionis  nullo  loco  numerare  vel  uno 
modo  esse  in  disparibus  generibus  affectos  nefas  esse  privatis  hominibus, 
nefas  civitatibus. »  Nihilominus  «si  divini  cultus  varia  genera  eodem 
iure  esse,  quo  veram  religionem,  ecclesia  iudicat  non  licere,  non  ideo 
tamen  eos  damnat  rerum  publicarum  moderatores,  qui  magni  alicuius 
adipiscendi  boni  aut  prohibendi  causa  mali  moribus  atque  usu  patienter 
ferunt,  ut  ea  habeant  singula  in  civitate  locum.  Atque  illud  quoque 
magnopere  cavere  ecclesia  solet,  ut  ad  amplexandam  fidem  catholicam 
nemo  invitus  cogatur.» 

4.  Ecclesia  et  respublica  non  sunt  inter  se  separandae,  quia  eosdem 
habent  subditos  et  sibi  mutuum  auxilium  ad  bonum  publicum  promo- 
vendum  ferre  possunt  et  debent.  De  qua  re  Gregorius  XVI  in  en- 
cyclica  «Mirari  vos»  d.  15.  Aug.  1832  ait:  «Neque  laetiora  et  religioni 
et  principatui  ominari  possemus  ex  eorum  votis,  qui  ecclesiam  a  regno 
separari  mutuamque  imperii  cum  sacerdotio  concordiam  abrumpi  dis- 
cupiunt.  Constat  quippe  pertimesci  ab  impudentissimae  libertatis  amatori- 
bus  concordiam  illam,  quae  semper  rei  et  sacrae  et  civili  fausta  exstitit  ac 
salutaris.»  Pius  IX  vero  damnavit  hanc  thesim  Syll.  n.  55:  «Ecclesia  a 
statu  statusque  ab  ecclesia  seiungendus  est.»  Solum  propter  iniquas 
rerum  condiciones  et  ad  cavendum  maius  malum  separatio  ecclesiae  a 
republica  practice  tolerari  potest,  dummodo  sincere  servetur,  neque 
praetextus  sit  statuendi  ea,  quae  ecclesiae  perniciosa  sunt. 

5 .  Inter  ecclesiam  et  rempublicam  non  bellum  sed  amicitiam  inter- 
cedere  oportet.  Cum  ecclesia  diserte  agnoscat  rempublicam  esse  inde- 
pendentem  in  negotiis  civilibus,  bellum  seu  discordia  eo  oritur,  quod 
respublica,  fisa  potestate  sua  physica,  conatur  sibi  subicere  etiam  res 
sacras,  aut  res  mixtas,  quae  sub  diversis  respectibus  et  ad  ecclesiam 
et  ad  rempublicam  pertinent,  ita  dirigere,  ut  ecclesia  ab  earum  admini- 
stratione  excludatur  aut  in  ea  impediatur.  «Ecclesiam  in  suorum 
officiorum  munere  potestati  civili  velle  esse  subiectam  magna  quidem 
iniuria,  magna  temeritas  est.  Hoc  facto  perturbatur  ordo,  quia  quae 
naturalia  sunt,  praeponuntur  iis,  quae  sunt  supra  naturam,  tollitur  aut 
certe    minuitur    frequentia    bonorum ,    quibus,    si    nulla   re    impediretur, 

communem  vitam  ecclesia  compleret;  praetereaque  via  ad  inimicitias 
munitur,  et  certamina,  quae  quantum  utrique  reipublicae  perniciem 
afferant,  nimis  saepe  eventus  demonstravit. »  Intellegi  necesse  est  «neque 
debere,  qui  summam  imperii  teneant,  committere,  ut  sibi  servire  aut 
subesse  ecclesiam  cogant,  aut  minus  esse  sinant  ad  suas  res  agendas 
liberam,  aut  quidquam  de  ceteris  iuribus  detrahant,  quae  in  ipsam  a 
Iesu  Christo  collata  sunt.  In  negotiis  autem  mixti  iuris  maxime  esse 
secundum  naturam  itemque  secundum  Dei  consilia  non  secessionem 
alterius  potestatis  ab  altera  multoque  minus  contentionem  sed  plane 
concordiam,  eamque  cum  causis  proximis  congruentem,  quae  causae 
utramque  societatem  genuerunt.»  Sunt  autem  hae  causae  positivae  in- 
stitutiones  Christi  quoad  ecclesiam ,  praecepta  legis  naturalis  quoad 
rempublicam  civilem. 

Prop.  XXX.     Ecclesia  Christi  est  unica. 

240.  Stat.  quaest.  Anglicani  et  alii  protestantes  volunt  singulas 
societates  ecclesiasticas ,  quae  saltem  essentialia  elementa  religionis 
christianae  retineant,  etsi  ratione  regiminis  inter  se  prorsus  separatae 
sint,  constituere  simul  integram  ecclesiam  Christi,  esse  ramos  unius  ar- 
boris  (Branch-Churches)  vel  ecclesias-sorores  (Schwesterkirchen).  Contra 
quos  statuimus  non  posse  esse  nisi  unicam  ecclesiam  Christi,  alios  vero 
coetus  sibi  immerito  hanc  appellationem  attribuere. 

241.  Arg.  I.     Ex  iis,  quae  Christus  instituit. 

Christus  instituit  unicum  regimen  apostolicum  sub  uno  primate. 
Atqui  unicitas  regiminis,  supposita  unitate  finis,  efficit  unitatem  socie- 
tatis.     Ergo  ecclesia  Christi  est  unica. 

Maior  probata  est  Prop.  XXIII  sqq.  Christus  unum  ovile  suum 
esse  voluit  (Io  10,  16),  super  unum  fundamentum  primatus  integram 
ecclesiam  suam  aedificavit,  et  uni  dedit  claves  regni  caelorum  (Mt 
16,  18  sq),  uni  pastori  omnes  oves  suas  commisit  (Io  21,  17).  Num- 
quam  Christus  loquitur  de  regnis  suis,  de  ovilibus  suis,  de  ecclesiis 
suis,  sed  semper  de  uno  regno,  de  uno  ovili,  de  una  ecclesia.  —  Minor 
argumenti  est  de  conceptu  societatis. 

242.  Arg.  2.     Ex  doctrina  apostolorum. 

Apostoli,  quamquam  loquuntur  de  singulis  ecclesiis,  sicut  et  nos 
loquimur,  non  tamen  agnoscunt  nisi  unam  ecclesiam  Christi.  «Sicut 
enim  corpus  unum  est  et  membra  habet  multa,  omnia  autem  membra 
corporis,    cum    sint   multa,    unum    tamen    corpus   sunt,  ita  et  Christus. 

Etenim  in  uno  Spiritu  omnes  nos  in  unum  corpus  baptizati  sumus Vos 

autem  estis  corpus  Christi  et  membra  de  membro.  Et  quosdam  qui- 
dem  posuit  Deus  in  ecclesia,  primum  apostolos,  secundo  prophetas, 
tertio    doctores»    (1   Cor   12,    12  sq    27  sq).      «Unum    corpus    et    unus 

spiritus,  sicut  vocati  estis  in  una  spe  vocationis  vestrae.  Unus  Do- 
minus,  una  fides,  unum  baptisma,  unus  Deus  et  Pater  omnium»  (Eph 
4,  4  sqq).  Ecclesia  est  sponsa  Christi  (Apc  21,  2).  Propterea  mo- 
nentur  viri :  «Viri  diligite  uxores  *  vestras,  sicut  et  Christus  dilexit  ec- 
clesiam.  .  .  .  Sacramentum  hoc  [matrimonii]  magnum  est,  ego  autem 
dico  in  Christo  et  in  ecclesia.  Verumtamen  et  vos  singuli  unusquisque 
uxorem  suam  sicut  se  ipsum  diligat»  (Eph  5,  25  32  sq).  Numquid 
Christus  habet  plures  sponsas?  Numquid  habet  plura  corpora?  et  cor- 
pora  tam  inter  se  diversa,  quam  sunt  diversi  illi  coetus,  ex  quibus 
protestantes  volunt  constitui  ecclesiam  Christi?  Si  omnes  isti  coetus 
cum  suis  oppositis  doctrinis  consituerent  ecclesiam  Christi,  verum  non 
esset  quod  ait  apostolus:  «Ecclesia  Dei  vivi,  columna  et  firmamentum 
veritatis»   (1  Tim  3,   15). 

243.     A.rg.  3.     Ex  doctrina  veteris  ecclesiae. 

In  Symbolis  professio  fidei  nt  non  in  ecclesias  sed  in  ecclesiam, 
vel  in  unam  sanctam  ecclesiam  (Denz.  n.  2  6  9  14  86).  Clemens  Alex. 
docet  «unam  esse  veram  ecclesiam,  eam,  quae  vere  est  antiqua  .  .  . 
quae  est  una,  quam  conantur  haereses  in  multas  discindere»  (Strom. 
7,  17).  5.  Basilius:  «Ne  mihi  privatas  aulas  aut  ecclesias  excogitetis. 
Una  est  aula  sancta  Dei»  (In  Ps.  28,  n.  3).  >S.  Cyprianus :  «Super  unum 
[Petrum  Christus]  aedificat  ecclesiam.  ...  Ut  unitatem  manifestaret, 
unitatis  eiusdem  originem,  ab  uno  incipientem,  sua  auctoritate  dis- 
posuit.  .  .  .  Quam  unitatem  tenere  firmiter  et  vindicare  debemus, 
maxime  episcopi,  qui  in  ecclesia  praesidemus»  (De  unit.  eccl.  4  sq). 
5".  Optatus  Milev. :  «Christus  sponsus  est  unius  ecclesiae»  (De  schism. 
donat.  1,  10).  vS.  Ambrosius:  «Non  multae  congregationes  sunt,  sed 
una  est  congregatio  et  una  ecclesia»   (In  Hexaem.  3,   1,  3). 

Haec  constans  fides  apostolorum  et  Patrum  ratio  est,  cur  auc- 
toritas  ecclesiastica  doctrinam  de  pluralitate  ecclesiarum  saepius  reiecerit. 
Ita  Pius  IX  in  Syllabo  n.  18  :  «Protestantismus  non  aliud  est  quam  diversa 
verae  eiusdem  christianae  religionis  forma,  in  qua  aeque  ac  in  ecclesia 
catholica  Deo  placere  datum  est»  {Denz.  n.  17 18).  *S.  Officium  ad  epi- 
scopos  Angliae  d.  16.  Sept.  1864:  Anglicani  docent  «tres  christianas 
communiones:  romano-catholicam,  graeco-schismaticam  et  anglicanam, 
quamvis  invicem  separatas  ac  divisas,  aequo  tamen  iure  catholicum 
nomen  sibi  vindicare  .  .  .  utpote  quae,  prout  supponitur,  ecclesiam  ca- 
tholicam  omnes  simul  iam  constituunt»  Haec  doctrina  «divinam  ec- 
clesiae  constitutionem  susque  deque  vertit.  .  .  .  Ecclesia  igitur  catholica 
una  est.  .  .  .  Nec  alia  est  ecclesia  catholica,  nisi  quae  super  unum 
Petrum  aedificata,  in  unum  conexum  corpus  atque  compactum  unitate 
fidei  et  caritatis  assurgit»  (Denz.  n.  1685  sq).  Leo  XIII  in  encyclica 
«Satis  cognitum»  d.  29.  Iun.  1896:  «Ecclesiam  Iesus  Christus  non  talem 
finxit  formavitque,  quae  communitates  plures  complecteretur  genere 
similes   sed    distinctas   neque  iis  vinculis  alligatas,    quae  eclesiam  indi- 

viduam  atque  unicam  efficerent,  eo  plane  modo,  quo  Credo  unam  ec- 
clesiam  in  symbolo  fidei  profitemur.  .  .  .  Quaecumque  praeter  hanc 
cogitetur  alia,  cum  non  sit  per  Iesum  Christum  condita,  ecclesia  Christi 
vera  esse  non  potest»   (JDenz.  n.  195  5). 

244.  Obi.  I.  Potest  in  aliqua  societate  unitas  essentialis  servari,  etsi  inter 
membra  eius  dissensiones  oriuntur  et  ad  tempus  externa  communio  inter- 
rumpitur.  Atqui  ita  res  se  habet  inter  varias  commimitates  christianas.  Ergo 
hae  omnes  societates  constituunt  unam  ecclesiam  Christi. 

Resp.  Dist.  mai. :  Servatur  unitas  societatis,  quamdiu  omnes  agnoscunt 
unam  supremam  auctoritatem  socialem  et  parati  sunt  se  subicere  decretis 
eius,  conc.  mai.;  si  non  iam  ullam  auctoritatem  agnoscunt  et  pertinaciter 
oboedientiam  detractant,  neg.  mai.  Dist.  min. :  Illae  communitates  manent 
intra  ecclesiam,  quae  non  obstantibus  aliis  differentiis  agnoscunt  unam  su- 
premam  auctoritatem  ecclesiasticam  a  Christo  institutam,  et  paratae  sunt 
oboedire  eius  definitivis  decretis,  conc.  min.;  quae  theoretice  vel  practice  se 
separant  ab  hac  auctoritate,  neg.  min.     Et  neg.  conseq. 

245«  Obi.  II.  In  vetere  ecclesia  saepe  erant  dissensiones,  ut  de  die  Paschatis, 
de  rebaptizandis  haereticis,  de  aliis  rebus.  Atqui  tunc  communitates  aliter 
sentientes  non  dicebantur  recessisse  ab  unitate  ecclesiae.  Ergo  ne  nunc  qui- 
dem  communitates  dissentientes  dicendae  sunt  recessisse  ab  ecclesia. 

Resp.  Dist.  mai. :  In  vetere  ecclesia  interdum  quidam  episcopi,  quoad 
nonnulla  dissentientes  a  communi  doctrina  vel  praxi  ecclesiae,  agnoscebant 
necessariam  unitatem  supremi  regiminis  ecclesiastici ,  et  solum  censebant 
quaestiones,  de  quibus  agebatur,  nondum  esse  sufficienter  elucidatas  et  de- 
finitas,  conc.  mai. ;  negabant  ipsam  unitatem  regiminis,  subdist.  mai. :  Si  erant 
haeretici  vel  schismatici,  conc.  mai. ;  si  non  erant,  neg.  mai.  Dist.  min. :  Non 
dicebantur  recessisse  ab  ecclesia,  qui  necessitatem  unitatis  agnoscebant,  conc. 
min. ;   qui  eam  negabant,  neg.  min.     Et  sub  eadem  distinctione,  neg.  conseq. 

In  vetere  ecclesia  exsurgebant  haeretici  et  schismatici,  et  erant  inter- 
dum  etiam  catholici  non  recte  sentientes.  Hi  tamen  circa  quaestionem  iuris 
non  dubitabant,  sed  errabant  circa  quaestionem  facti ;  haeretici  vero  vel  schis- 
matici  circa  quaestionem  iuris  falsa  statuebant,  sicut  haeretici  et  schismatici 
nostrae  aetatis. 

246.  Obi.  III.  In  variis  communitatibus  christianis  sunt  homines,  qui  cum 
gratia  Dei  praecepta  Christi  servant  et  progressus  spirituales  faciunt.  Atqui 
si  essent  extra  ecclesiam  Christi,  Spiritus  Sanctus  eos  non  iuvaret  gratia  sua. 
Ergo  sunt  intra  ecclesiam  Christi. 

Resp.  Conc.  mai.  Dist.  min.,  prout  agitur  de  iis,  qui  aut  mala  aut 
bona  fide  sunt  extra  ecclesiam:  Spiritus  Sanctus  eos,  qui  mala  fide  sunt 
extra  ecclesiam  Christi,  gratia  sua  non  iuvat  nisi  ea  tantum  intentione,  ut  de- 
ponant  malam  voluntatem,  conc.  min.;  eos,  qui  sunt  bona  fide  extra  ecclesiam 
Christi,  Spiritus  Sanctus  non  iuvat  gratia  sua,  ut  non  obstante  inculpabili  suo 
errore,  progressus  spirituales  faciant,  neg.  min.  Et  dist.  conseq. :  Homines  illi 
bonae  fidei  sunt  intra  ecclesiam  intrinsecus,  quantum  ad  statum  gratiae, 
conc.  conseq.;  extrinsecus  quod  attinet  coniunctionem  cum  visibili  ecclesia, 
neg.  conseq.     De  qua  re  in  sequenti  thesi.     Cur  Deus   non   omnes   homines 

bonae  fidei  ducat  ad  ecclesiam,  pertinet  ad  inscrutabilia  Dei  iudicia,  de  qui- 
bus  summum  possumus  facere  aliquas  probabiles  coniecturas,  e.  g.  quod  Deus 
vult  in  illis  communitatibus  fortasse  aliquod  bonum  fermentum  conservare, 
ne  tanta  errantium  massa  prorsus  corrumpatur. 


Prop.  XXXI.  Ecclesia  Christi  omnibus  hominibus  ad  salutem 
consequendam  necessaria  est. 

247.  Stat.  qliaest.  Necessarium  ad  salutem  est  id,  sine  quo  salus 
aeterna  obtineri  nequit.  Haec  autem  necessitas  oritnr  aut  ex  natura 
rei  aut  ex  positiva  Dei  institutione .  Ita  ad  Deum  immediate  viden- 
dum  ex  natura  rei  aliquod  speciale  auxilium  Dei  est  necessarium.  Ec- 
clesia  autem  Christi  non  ex  natura  rei  est  necessaria  ad  salutem  sed 
ex  positiva  institutione  (cf.  Denz.  n.  1954),  quia  per  se  Deus  alia  quo- 
que  via  homines  ad  salutem  ducere  potuit.  Potest  iteru^n  aliquid posi- 
tive  institui  aut  per  modum  praecepti  observandi  aut  per  modum  me- 
dii  adhibendi.  Ita  in  Vetere  Testamento  Deus  praeceptum  dederat, 
ut  omnes  viri  ter  in  anno  venirent  ad  templum  (Dt  16,  16).  Qui  non 
poterat  venire,  excusabatur;  nam  observatio  praecepti  eatenus  neces- 
saria  est,  quatenus  transgressio  eius  graviter  culpabilis  inducit  statum 
peccati  mortalis  et  sic  impedit  salutem.  Necessitas  autem  medii  in  eo 
est,  quod  res  aliqua  ad  finem  obtinendum  requiritur;  unde  etiamsi 
inculpabiliter  omittitur,  finis  obtineri  nequit.  Tali  modo  infantibus  (ex- 
ceptis  martyribus)  baptismus  est  necessarius  ad  salutem;  ergo  infantes, 
quamquam  transgressionis  praecepti  sunt  incapaces,  tamen,  nisi  bapti- 
zantur,  ad  visionem  beatificam  venire  non  possunt.  Sic  igitur  distin- 
guenda  est  necessitas  praecepti  et  necessitas  medii. 

Necessitas  medii  duplex  est :  necessitas  absoluta  et  necessitas  hypo- 
thetica.  Necessitas  absoluta  est,  si  res  aliqua  ita  ad  finem  requiritur, 
ut  numquam  per  aliud  medium  suppleri  possit.  Ita  status  gratiae  tem- 
pore  mortis  est  medium  absolute  necessarium  ad  consequendam  sa- 
lutem.  Necessitas  hypothetica  est,  si  sub  certis  condicionibus  medium 
per  se  necessarium  ad  salutem  per  aliud  medium  suppleri  potest.  Hac 
ratione  sacramentum  baptismi  ita  est  medium  necessarium  ad  salutem, 
ut,  si  eius  susceptio  impossibilis  est,  salus  obtineri  possit  per  actum 
caritatis  cum  desiderio  sacramenti. 

Iamvero  ecclesia  ita  est  a  Christo  instituta,  ut  sit  medium  ad  sa- 
lutem  necessarium  et  ideo  omnibus  lege  divina  praeceptum.  Nihilo- 
minus  si  quis  in  physica  vel  morali  impotentia  est  ingrediendi  ec- 
clesiam,  potest  cum  auxilio  gratiae  divinae  per  fidem  vivam  salutem 
consequi. 

248.  Arg.  I.     Ex  Sacra  Scriptura. 

Ex  voluntate  Christi  homines  salutem  consequi  non  possunt,  nisi 
crediderint,  baptizati  fuerint,  ecclesiam  audierint  (Mt  18,  17.   Mc  16,  16. 

Io  3,  5.  Act  2,  38.  Rom  io,  9  sqq.  Hebr  II,  6).  Atqui  per  fidem, 
baptismum,  oboedientiam  homo  flt  membrum  eccleciae.  Ergo  ecclesia 
omnibus  hominibus  necessaria  est  ad  salutem. 

Haec  necessitas  est  necessitas  praecepti,  ut  patet.  Sed  est  etiam 
necessitas  medii.  Nam  media,  quae  Christus  instituit  ad  salutem  con- 
sequendam,  non  quibuslibet  hominibus  dedit  sed  apostolis  et  eorum 
successoribus  (supra  Prop.  XXV  sqq),  ut  sola  ecclesia  vi  muneris  a 
Christo  accepti  infallibiliter  doceat  veram  doctrinam  salutis,  rite  ad- 
ministret  media  sanctificationis,  recte  dirigat  hominem  ad  finem  beati- 
tudinis.  Ergo  quia  nulli  extra  ecclesiam  commissum  est  hoc  munus, 
ecclesia  ad  salutem  necessaria  est  necessitate  medii.  Idcirco  qui  baptis- 
mum  non  recipit,  aut  qui  aliena  doctrina  vel  inoboedientia  pertinaci 
se  separat  ab  ecclesia,  salvus  fieri  nequit.  «Haereticum  hominem  post 
unam  et  secundam  correptionem  devita,  sciens,  quia  subversus  est,  qui 
eiusmodi  est,  et  delinquit,  cum  sit  proprio  iudicio  condemnatus»  (Tit 
3,    losqq). 

249.  Arg.  II.     Ex  constanti  doctrina  ecclesiae. 

kS.  Ignatius  M.:  «Ne  erretis,  fratres  mei,  si  quis  schisma  facientem 
sectatur,  regni  divini  hereditatem  non  consequitur»  (Philad.  3,  3).  £.  Ire- 
naeus:  «Qui  sunt  extra  ecclesiam,  sunt  extra  veritatem.  . . .  Qui  schis- 
mata  operantur,  sunt  inanes,  non  habentes  Dei  dilectionem»  (Contra 
haer.  4,  33,  7).  vS.  Cyprianus :  «Habere  non  potest  Deum  patrem,  qui 
ecclesiam  non  habet  matrem.  Si  potuit  evadere,  quisquis  extra  arcam 
Noe  fuit,  et  qui  extra  ecclesiam  foris  fuerit,  evadit»  (De  unit.  eccl.  6). 
vS.  Augustinus:  «Quid  prodest,  si  Deum  confiteris.  .  .  .  Filium  eius 
agnoscis  .  .  .  et  blasphemas  ecclesiam  eius?  .  .  .  Tenete  ergo,  caris- 
simi,  tenete  omnes  unanimiter  Deum  Patrem  et  matrem  ecclesiam» 
(In  Ps.  88  sermo  2,  n.  14).  Similiter  multi  alii  Patres.  Eadem  doc- 
trina  viget  saeculis  sequentibus.  Saeculo  VI  Pelagius  II:  «Considerate, 
quia,  quicumque  in  pace  et  unitate  ecclesiae  non  fuerit,  Dominum  ha- 
bere  non  poterit»  {Denz.  n.  246).  Saeculo  XIII  Bonifacius  VIII:  «Extra 
quam  [ecclesiam]  nec  salus  est  nec  remissio  peccatorum.  .  .  .  Una  nempe 
fuit  diluvii  tempore  arca  Noe,  unam  ecclesiam  praefigurans»  (Denz. 
n.  468).  Nostra  aetate  Pius  IX:  «Tenendum  quippe  ex  fide  est  extra 
apostolicam  romanam  ecclesiam  salvum  fieri  neminem  posse,  hanc  esse 
unicam  salutis  arcam,  hanc  qui  non  fuerit  ingressus  diluvio  periturum» 
{Denz.  n.  1647).  Leo  XIII :  supra  n.  223.  His  omnibus  non  solius 
praecepti  necessitas  sed  etiam  necessitas  medii  docetur,  ut  e.  g.  patet 
ex  illa,  quae  saepissime  a  doctoribus  ecclesiasticis  adhibetur,  compa- 
ratione  cum  arca  Noe. 

250.  Obi.  I.  Qui  docet  non  esse  salutem  extra  ecclesiam,  omnes,  qui 
extra  ecclesiam  moriuntur,  addicit  aeternae  damnationi.  Atqui  hominis  non 
est  iudicare  de  aeterna  sorte  mortuorum.  Ergo  illa  doctrina  statuenda 
non  est. 

Resp.  Dist.  mai.:  Qui  docet  extra  ecclesiam  non  esse  salutem,  docet 
damnari  eos,  qui  sine  sua  culpa  non  pertinent  ad  visibilem  ecclesiam,  neg. 
mai. ;  qui  sua  culpa  sunt  extra  ecclesiam,  subdist.  mai. ;  bos  ipse  addicit 
aeternae  damnationi,  neg.  mai.;  proponit  doctrinam  Christi  docentis  eos  dam- 
nari,  conc.  mai.  Non  tamen  ideo  homo  de  singulis  iudicat,  utrum  habeant 
bonam  an  malam  fidem,  sed  hoc  iudicium  relinquit  Deo.  Dist.  min. :  Ho- 
minis  non  est  iudicare  de  sorte  aeterna  singulorum  hominum,  in  quantum 
agitur  de  singulorum  fide  bona  aut  mala,  conc.  min. ;  in  quantum  solummodo 
agitur  de  universali  doctrina  a  Christo  revelata,  neg.  min.    Et  neg.  conseq. 

Sensus  doctrinae  propositae  hic  est :  Christus  instituit  ecclesiam  ut  me- 
dium  ordinarium  salutis,  et  ideo  omnibus  hominibus  praecepit,  ut  ecclesiam 
ingrederentur.  Ii,  qui  nondum  sunt  in  ecclesia  sed  eam  ut  veram  ecclesiam 
cognoverunt,  debent  habere  voluntatem  explicitam  se  adiungendi  ecclesiae. 
Quae  voluntas  solet  vocari  votum  (i.  e.  desiderium),  quare  tales  homines  di- 
cuntur  pertinere  ad  ecclesiam  in  voto.  Qui  vero  invincibiliter  ignorat  eccle- 
siam,  debet  saltem  habere  voluntatem  adhibendi  media  salutis  a  Deo  prae- 
scripta.  Cum  inter  haec  media  sit  etiam  ecclesia,  talis  homo  habet  votum 
implicitum  ecclesiae,  per  quod  salvari  potest,  in  quantum  hoc  votum  informatur 
caritate  perfecta  erga  Deum.  Quicumque  hac  via  iustificantur  sine  actuali 
susceptione  baptismi  et  coniunctione  cum  ecclesia  visibili,  dicuntur  pertinere 
ad  animam  ecclesiae,  etsi  sunt  extra  corpus  ecclesiae.  Anima  ecclesiae  est 
gratia  sanctificans.  Ergo  actu  esse  vel  fieri  membrum  ecclesiae  cuivis  ho- 
mini  adulto  est  necessarium  necessitate  praecepti,  voto  saltem  implicito  esse 
membrum  ecclesiae  est  necessarium  necessitate  medii  absoluta,  a  qua  ne- 
cessitate  nulla  ignorantia  excusat,  quia  quivis  adultus  debet  habere  volun- 
tatem  sequendi  omnia  praecepta  et  adhibendi  omnia  media  a  Deo  ut  ad 
salutem  necessaria  revelata. 

Haec  est  expressa  ecclesiae  doctrina,  quam  Pius  IX  his  verbis  pro- 
ponit:  «Reprehendere  oportet  gravissimum  errorem,  in  quo  nonnulli  catholici 
misere  versantur,  qui  homines  in  erroribus  viventes  et  a  vera  fide  atque  a 
catholica  unitate  alienos  ad  aeternam  vitam  pervenire  posse  opinantur.  Quod 
quidem  catholicae  doctrinae  vel  maxime  adversatur.  Notum  nobis  vobisque 
est  eos,  qui  invincibili  circa  sanctissimam  nostram  religionem  ignorantia 
laborant,  quique  naturalem  legem  eiusque  praecepta,  in  omnium  cordibus  a 
Deo  insculpta,  sedulo  servantes  ac  Deo  oboedire  parati  honestam  rectam- 
que  vitam  agunt,  posse,  divinae  lucis  et  gratiae  operante  virtute,  aeternam 
consequi  vitam,  cum  Deus,  qui  omnium  mentes,  animos,  cogitationes  habitus- 
que  plane  intuetur,  scrutatur  et  noscit,  pro  summa  sua  bonitate  et  clementia 
minime  patiatur  quempiam  aeternis  puniri  suppliciis,  qui  voluntariae  culpae 
reatum  non  habeat»  [Denz.  n.  1677).  Alia  vide  in  Praelect.  dogm.  I, 
n.  395- 

251«  Obi.  II.  Si  illud  principium :  «Extra  ecclesiam  nulla  salus»,  esset  verum, 
excluderetur  tolerantia  aliter  sentientium.  Atqui  sic  oriretur  bellum  omnium 
contra  omnes.     Ergo  illud  principium  admitti  nequit. 

Resp.  Dist.  mai.:  Excluderetur  tolerantia  dogmatica  erroris,  conc.  mai. ; 
excluderetur  tolerantia  civilis  et  privata  errantium,  neg.  mai.  Dist.  min.:  Ex  in- 
tolerantia  dogmatica  erroris  oritur  bellum,  neg.  min.,  nisi  bellum  dicatur  de- 
fensio  intellectualis  veritatis  contra  aggredientes,  quod  bellum  non  nocet ;  ex 

intolerantia  civili  et  privata  posset  oriri  bellum  omnium  contra  omnes,  conc. 
min.     Et  neg.  conseq. 

Tolerantia  dogmatica  est  idem  atque  indifferentismus  erga  verum  et 
falsum,  quem  ecclesia  saepe  damnavit  (Denz.  n.  i6i3sq  1646  sq  iyi5sqq). 
Tolerantia  civilis  est  permissio  ab  auctoritate  civili  concessa  exercendi  varios 
cultus.  De  qua  re  Le 0  XIII  ait:  «Si  divini  cultus  varia  genera  eodem  iure 
esse,  quo  veram  religionem,  ecclesia  iudicat  non  licere,  non  ideo  tamen  eos 
damnat  rerum  publicarum  moderatores,  qui  magni  alicuius  adipiscendi  boni 
aut  prohibendi  causa  mali  moribus  atque  usu  patienter  ferunt,  ut  ea  habeant 
singula  in  civitate  locum»  (Denz.  n.  1874).  Tolerantia  privata  proprie  non 
est  mera  tolerantia  sed  potius  exercitium  caritatis  omnibus,  etiam  errantibus, 
exhibendae,  ut  aitPiusIX:  «Absit,  ut  catholicae  ecclesiae  filii  ullo  umquam 
modo  inimici  sint  iis,  qui  iisdem  fidei  caritatisque  vinculis  nobiscum  minime 
sunt  coniuncti.  Quinimmo  illos,  sive  pauperes  sive  aegrotantes  sive  aliis 
quibusque  aerumnis  afflictos,  omnibus  christianae  caritatis  officiis  prosequi  et 
adiuvare  semper  studeant,  et  imprimis  ab  errorum  tenebris,  in  quibus  misere 
iacent,  eripere  atque  ad  catholicam  veritatem  et  ad  amantissimam  matrem 
ecclesiam  reducere  contendant»  (Denz.  n.   1678). 

252.  Obi.  III.  Historia  testis  est  ex  illo  principio:  «Extra  ecclesiam  nulla 
salus»,  processisse  cruentas  persecutiones  haereticorum.  Ergo  ecclesia  solum 
ideo,  quia  ipsi  deest  potestas  aliter  agendi,  et  quia  timet,  ne  vis  vi  repella- 
tur,  invite  admittit  tolerantiam. 

Resp.  Dist.  antec. :  Olim  interdum  haeretici  durius  tractabantur  quam 
nunc  propter  diversas  temporum  morumque  condiciones,  conc.  antec. ;  ipsa 
principia  doctrinalia,  quae  ecclesia  nunc  proponit  de  hac  re,  tunc  non  ad- 
mittebantur,  neg.  antec.  Et  dist.  conseq. :  Ergo  ecclesia  non  sincere  proponit 
principia  tolerantiae,  neg.  conseq. ;  si  condiciones  rerum  essent  aliae,  etiam  alia 
esset  applicatio  principiorum,  conc.  conseq. 

Non  una  omnibus  temporibus  erat  ratio  agendi  cum  haereticis.  Per 
multa  saecula  haeretici  sine  aliis  poenis  simpliciter  excludebantur  ab  ecclesia. 
Quando  intima  ecclesiae  cum  republica  civili  coniunctio  facta  est,  non 
raro  aut  ecclesia  contra  haereticorum  violentias  in  auxilium  vocavit  brachium 
saeculare,  aut  principes  saeculares  haereticos  consideraverunt  et  tracta- 
verunt  ut  perturbatores  boni  publici.  Saevitia  autem  poenarum  non  pro- 
veniebat  ex  ullo  principio  ecclesiastico  sed  ex  illius  aetatis  moribus,  qui- 
bus  crimina  gravibus  et  crudelibus  poenis  vindicare  consonum  erat.  Primas 
leges  civiles  contra  haereticos  dedit  Constantinus  M.}  postea  Theodosius  M. 
et  alii  (cf.  Kirch ,  Enchir.  760  sqq).  S.  Augustinus ,  ut  ipse  narrat  in 
epistula  93,  n.  17  et  De  haer.  69,  prius  censuerat  non  esse  vim  adhiben- 
dam  contra  haereticos,  sed  postea  sententiam  mutavit,  maxime  com- 
motus  criminibus  haereticorum ,  qui  «circumcelliones»  vocabantur  [Kirch 
n.  669  704).  Sed  hanc  invocationem  brachii  saecularis  non  esse  sine  peri- 
culo  tum  apparebat,  cum  ariani,  imperatorum  auxilio  freti,  catholicos  per- 
sequi  coeperant.  Nihilominus  temporibus  medii  aevi  potestas  civilis  haere- 
ticos  habere  solebat  pro  inimicis  reipublicae,  et  ut  tales  puniebat.  Revera 
albigenses  et  alii  sectarii  non  minus  societati  civili  quam  ecclesiasticae  peri- 
culosi  erant.  Attamen  non  omnia  et  singula,  quae  umquam  contra  haereticos 
facta  sunt,  approbari  vel  defendi  debent.    Ceterum  haeretici,  quando  potestas 

civilis  iis  favebat,  multo  atrociora  in  catholicos  vel  alios  haereticos  per- 
petrarunt,  quam  catholici  in  haereticos.  Exemplo  sint  dirae  persecutiones 
factae  in  Anglia,  Hollandia,  Germania  tempore  reformationis,  quae  dicitur. 
Immo  inter  eos,  qui  nunc  maxime  contra  intolerantiam  ecclesiae  declamant, 
multi  sunt,  qui  a  nulla  atrocitate  abhorrerent,  si  hac  via  possent  ecclesiam 
in  perniciem  agere.  Considera,  quae  fiunt  in  Gallia,  Lusitania,  aliis 
regionibus. 

253*     Schol.     De  ecclesia  corpore  Christi  mystico. 

Omnis  societas  est  corpus  quoddam  morale,  quia  constat  ex 
multis  membris,  quae  sub  communi  auctoritate  quasi  capite  in  unum 
finem  conspirant.  Hoc  sensu  etiam  ecclesia  est  corpus,  cuius  caput 
est  Christus  homo,  a  quo  omnis  auctoritas  ecclesiastica  orta  est.  At- 
tamen  Christus  modo  multo  excellentiore  est  caput  ecclesiae,  quam  in 
aliis  societatibus  sunt  ii,  qui  supremam  in  iis  auctoritatem  habent. 
Nam  hi  extrinsecus  tantum  negotia  societatum  gerunt,  Christus  autem 
est  internum  principium  totius  vitalitatis  ecclesiae.  Quod  ipse  indi- 
cavit  illis  verbis:  «Ego  sum  vitis,  vos  palmites.  Qui  manet  in  me  et 
ego  in  eo,  hic  fert  fructum  multum,  quia  sine  me  nihil  potestis  facere» 
(Io   15,   5). 

Hanc  vitalem  Christi  cum  ecclesia  coniunctionem  S.  Paulus  pro- 
ponit  sub  imagine  corporis  humani,  cuius  caput  est  Christus.  «Sicut 
enim  in  uno  corpore  multa  membra  habemus  .  .  .  ita  multi  unum  corpus 
sumus  in  Christo»  (Rom  12,  4  sq).  «Vos  estis  corpus  Christi»  (1  Cor 
12,  27).  Deus  Christum  «dedit  caput  supra  omnem  ecclesiam,  quae 
est  corpus  ipsius  et  plenitudo  eius,  qui  omnia  in  omnibus  adimpletur» 
(Eph  I,  22  sq),  i.  e.,  Christus,  ut  habeat  completum  corpus  (morale), 
requirit  multa  membra,  quae  sunt  fideles  secundum  varia  ministeria, 
quae  exercent  in  hoc  organismo  morali. 

Ab  humanitate  Christi  ut  instrumento  coniuncto  divinitatis  de- 
scendit  omnis  potestas  iurisdictionis  et  ordinis.  «Et  ipse  dedit  quos- 
dam  quidem  apostolos,  quosdam  autem  prophetas,  alios  vero  evan- 
gelistas,  alios  autem  pastores  et  doctores  ad  consummationem  sanctorum 
in  opus  ministerii,  in  aedificationem  corporis  Christi»  (Eph  4,  1 1  sq). 
Christus  homo  operaiur  in  sacramentis,  ut  in  baptismo  «mundans  la- 
vacro  aquae  in  verbo  vitae,  ut  exhiberet  ipse  sibi  gloriosam  ecclesiam, 
non  habentem  maculam  aut  rugam  aut  aliquid  huiusmodi,  sed  ut  sit 
sancta  et  immaculata»  (Eph  5,  26  sq).  Ipse  in  sacrificio  missae  cotidie 
se  offert  pro  ecclesia,  in  eucharistia  manet  perpetuo  sacramentaliter 
cum  ea,  constanter  vigilat  super  eam.  «Ecce  ego  vobiscum  sum  om- 
nibus  diebus  usque  ad  consummationem  saeculi»  (Mt  28,  20).  Simul 
vero  in  caelo  est  ad  dexteram  Patris,  «semper  vivens  ad  interpellan- 
dum  pro  nobis»  (Hebr  7,  25).  Itaque  tam  per  externam  gubernationem 
quam  per  internum  influxum  donorum  supernaturalium  Christus  est 
fons  omnis  vitae  spiritualis  in  ecclesia.  «Et  de  plenitudine  eius  nos 
omnes   accepimus  et  gratiam  pro  gratia»   (Io   1,   16),    i.  e.  gratias  sine 

intermissione  inter  se  succedentes.  Gratia  omnis,  in  quantum  est  in 
Christo  ut  in  fonte,  e  quo  descendit  in  ecclesiam,  dicitur  gratia  capitis; 
ecclesia  vero  ut  organismus  cum  Christo  iuncta  et  influxu  gratiarum 
vivificata,  dicitur  corpus  Christi  mysticum;  et  mysticum  quidem,  quia 
haec  relatio  ad  Christum  est  aliquid  spirituale  et  supernaturale,  non 
oculis  visibile  sed  sola  fide  perceptibile  (cf.  Franzelin,  De  eccl. 
296  sqq;  Wilmers,  De  eccl.   8osqq). 

CAPUT  III. 

DE  NOTIS  ECCLESIAE. 

Cf.  Bellarminus,  De  ecclesia  militante  1.  4 ;  Suarez,  De  fide  disp.  9,  sect.  4  sqq ;  Wilmers, 
De  ecclesia  492  sqq ;  Manzoni,  De  ecclesia  n.  209  sqq ;  /.  Doellinger,  Kirche  und  Kirchen 
(gallice :  L'eglise  et  les  eglises,  Paris  1862);    Th.  Specht,  Lehrbuch  der  Apologetik  291  sqq. 

Prop.  XXXII.  Quattuor  sunt  notae  verae  ecclesiae  Christi: 
apostolicitas,  unitas,  catholicitas,  sanctitas. 

254.  Sta.t.  quaest.  Cum  ecclesia  Christi  sit  societas  visibilis  (supra 
n.  224  sqq),  necessario  etiam  habet  quasdam  visibiles  proprietates, 
quibus  ab  aliis  coetibus  distinguitur.  Quae  proprietates  vocantur  notae. 
Nam  nota  est  proprietas  inhaerens  et  essentialis,  qua  hoc  subiectum 
ab  omnibus  aliis  subiectis  dignoscitur.  Nota  est  proprietas  inhaerens ; 
signum  enim  mere  externum,  quo  subiectum  aliquod  ab  aliis  distin- 
guitur,  non  est  eius  nota,  quemadmodum  non  est  nota  hominis,  quod 
in  hac  vel  illa  domo  habitat,  etsi  hoc  sufiicere  potest,  ut  inveniatur; 
nota  vero  alicuius  hominis  est  oris  et  vultus  ingenium.  Est  praeterea 
nota  proprietas  essentialis,  quia  per  proprietatem  accidentalem,  quae 
adesse  vel  abesse  potest,  non  certo  neque  semper  hoc  subiectum  ab 
omni  alio  distinguitur.  Est  igitur  nota  ecclesiae  proprietas  soli  verae 
ecclesiae  Christi  inhaerens  eamque  ut  ecclesiam  Christi  visibiliter 
manifestans. 

Non  quaeritur,  qua  via  singuli  homines  ad  ecclesiam  perveniant, 
quia  potest  aliquis  signo  vel  motivo  prorsus  accidentali  ad  ecclesiam 
adduci,  ut  miraculo,  quod  Deus  in  eius  favorem  patrat.  Quaestio 
potius  sola  est,  quidnam  in  ecclesia  obiective  rationem  notae  habeat. 
Auctor  notarum  est  ipse  auctor  ecclesiae,  qui  eam  quibusdam  charao 
teribus  insignivit,  quibus  omnibus  manifesta  esset. 

Nota,  cum  sit  de  genere  signorum,  magis  manifesta  sit  necesse 
est  quam  id,  quod  hac  nota  demoitstratur.  Nam  interroganti,  quo- 
modo  inveniatur  id,  quod  quaeritur,  non  potest  nisi  absurde  responderi 
indicando  aliquid,  quod  non  magis,  immo  minus  notum  est.  Ideo 
admitti  nequit  doctrina  multorum  protestantium  notas  ecclesiae  esse 
puri  verbi  Dei  praedicationem  et  rectam  sacramentorum  administra- 
tionem.  Nam  per  veram  ecclesiam  cognoscimus  veram  doctrinam  et 
rectum    usum   sacramentorum,   non  vice  versa.     Omnes  sectae  sibi  at- 

tribuunt  veram  doctrinam  et  vera  sacramenta,  quod  ideo  facile  est, 
quia  haec  veritas  in  se  est  res  abscondita,  ad  quam  inveniendam  alia 
magis  nota  servire  oportet. 

Bellarminus  (De  eccl.  4,  3  sqq)  enumerat  quindecim  notas,  addit 
autem:  «Quas,  si  quis  velit,  poterit  aliquo  modo  revocare  ad  illas 
quattuor»,  quas  scilicit  theologi  communiter  statuunt,  sequentes  arti- 
culum  Symboli,  quo  profitemur  «unam,  sanctam,  catholicam  et  aposto- 
licam  ecclesiam».  Ceterum  sicut  ecclesia  ipsa,  ita  notae  eius  sunt 
quidem  aliquid  visibile,  sed  possunt  in  se  continere  aliquid  invisibile, 
sicut  sanctitas  est  in  se  invisibilis,  sed  manifestatur  per  opera  visibilia. 

255»     Arg.  I.     Ex  institutione  et  constitutione  ecclesiae. 

Ratione  originis  ecclesia  essentialiter  est  apostolica,  ratione  con- 
stitutionis  ecclesia  est  una,  ratione  efficientiae  extensivae  et  externae 
ecclesia  est  catholica,  ratione  efficientiae  intensivae  et  internae  ecclesia 
est  sancta.  Atqui  hae  quattuor  proprietates  essentiales  sunt  visibiles 
et  soli  verae  ecclesiae  propriae.    Ergo  sunt  notae  verae  ecclesiae  Christi. 

Ad  mai.  a)  Probavimus  supra  (n.  186  sqq  204  sqq)  Christum  de- 
disse  apostolis  supremam  et  universalem  docendi,  regendi,  sanctificandi 
potestatem ,  et  voluisse ,  ut  haec  potestas  in  legitimis  successoribus 
apostolorum  usque  ad  finem  mundi  permaneret  (n.  219  sqq).  Ergo 
ecclesia  ratione  institutionis  est  essentialiter  apostolica.  Quantumcum- 
que  enim  ratione  temporis  distant  ab  apostolis  ii,  qui  nunc  ecclesiam 
regunt,  tamen  per  legitimam  missionem  munus  eorum  ad  ipsos  apo- 
stolos  ascendit,  et  ab  iis  derivatum  est. 

b)  Porro  ex  apostolicitate  immediate  fluit  ecclesiae  unitas,  qua 
ecclesia  est  ab  omni  alia  societate  distincta  et  in  se  indivisa.  Nam 
qui  subsunt  uni  eidemque  auctoritati  apostolicae,  eo  ipso  constituunt 
unam  societatem.  Suprema  auctoritas  ecclesiastica  immediate  efficit 
unitatem  socialem,  ex  qua  fluunt  unitas  fidei  et  unitas  cultus.  Ad  uni- 
tatem  fidei  non  requiritur,  ut  omnes  explicite  cognoscant  et  credant 
omnes  et  singulos  articulos  fidei,  sed  ut  agnoscant  unum  supremum 
magisterium  et  parati  sint  se  eius  decisionibus  subicere.  Neque  ad 
unitatem  cultus  requiritur,  ut  omnibus  omni  tempore  et  in  omni  loco 
eaedem  leges  praescribantur,  sed  requiritur,  ut  omnes  servent  ea,  quae 
Christus  omnibus  servanda  praecepit,  et  ut  subiciantur  omnes  eidem 
supremo  regimini.  Repugnat  vero  huic  unitati  tolerantia  obstinatae 
inoboedientiae   sive   in  rebus  fidei  sive  in  rebus  morum  et  disciplinae. 

c)  Apostoli  missi  sunt  ad  omnes  homines  omnium  temporum  (Mt 
28,  19.  Mc  16,  15.  Act  1,  8).  Ergo  ecclesia  Christi  non  est  ecclesia 
particularis  huius  vel  illius  populi  sed  ecclesia  universalis  seu  catholica. 
Haec  autem  divina  missio  fructu  non  carebit  (Io  15,  16),  sed  multi 
ex  omnibus  populis  regno  Dei  aggregabuntur  (Mt  8,  11.  Mc  13,  27). 
Ergo  ecclesia  non  destinatione  tantum  sed  etiam  actu  erit  catholica, 
non    statim    quidem    ab    initio  sed  paulatim,    neque  umquam  tam  per- 

fecte,  ut  omnes  omnino  homines  ad  eam  pertineant,  cum  Christus  per- 
secutiones  ecclesiae  usque  ad  finem  mundi  futuras  praedixerit.  Ergo 
tanta  erit  singulis  temporibus  catholicitas  ecclesiae,  quanta  ex  libera 
cooperatione  hominum  cum  gratia  divina  esse  potest.  Catholicitas  ab- 
soluta  est  ea  qualitas  ecclesiae,  qua  ubique  terrarum  visibiliter  exsistit; 
catholicitas  relativa  est  tanta  multitudo  membrorum  ecclesiae,  ut  ec- 
clesia  hac  ratione  omnem  coetum  christianum,  sive  haereticum,  sive 
schismaticum  superet.  Haec  relativa  catholicitas  videtur  inde  recte 
deduci  posse,  quod  gratia  Dei  soli  ecclesiae  assistat  eiusque  labores 
fructuosos  reddat  ultra  id,  quod  vires  humanae  per  se  possunt.  Patet 
in  nota  catholicitatis  includi  notam  unitatis;  nam  si  alius  coetus  esset 
hic,  alius  ibi,  nullus  ex  iis  esset  universalis. 

d)  Christus  ecclesiam  instituit  ut  sanctam,  i.  e.  ad  homines  sancti- 
ficandos  (Io  c.  17.  Eph  5,  26  sqq.  Tit  2,  14),  et  ad  hunc  finem  dedit 
ei  media  sanctificationis  interna  et  externa  (supra  n.  204  sqq),  sanctam 
doctrinam ,  sancta  praecepta ,  sanctum  regimen ,  sancta  sacramenta. 
Atqui  «omnis  arbor  bona  fructus  bonos  facit»  (Mt  7,  17),  praesertim 
si  vegetatur  virtute  supernaturali  et  divina.  Ergo  semper  erunt  in 
ecclesia  sancti  homines,  immo  non  quomodocumque  tantum  sancti  sed 
etiam  eximie  sancti.  Neque  enim  Christus  frustra  oravit,  «ut  sint  ipsi 
sanctificati  in  veritate»  (Io  17,  19).  Neque  umquam  deerunt,  qui  se- 
quuntur  consilia  evangelica  (Mt  19,  12  21.  1  Cor  7,  25).  Neque  um- 
quam  in  ecclesia  plane  deerunt  signa  illa  charismatica  sanctitatis,  quae 
Christus  promisit  (Mc   16,   17.    Io   17,  22.     1   Cor  c.   12). 

256.  Prob.  min.  a)  Hae  proprietates  sunt  visibiles.  Nam  videri 
potest,  num  magistratus  ecclesiastici  legitime  instituantur ,  et  num 
eorum  praedecessores  legitime  instituti  sint,  et  sic  via  historica  ascendi 
potest  usque  ad  apostolos.  Etsi  non  omnes  homines  examen  historicum 
facere  possunt,  res  tamen  obiective  est  aliquid,  quod  humano  modo 
cognosci  potest  in  ecclesia  non  minus  quam  in  aliis  societatibus.  Immo 
in  ecclesia  est  facilior  via  hanc  quaestionem  solvendi  quam  in  aliis 
societatibus,  quia  qui  a  primate  totius  ecclesiae  mittitur,  vel  quem  tota 
ecclesia  agnoscit,  eo  ipso  habet  apostolicam  successionem.  Sed  de  hac 
re  postea.  Visibilis  est  unitas  quoque,  quia  videri  potest,  qui  regimini 
ecclesiastico  oboediant.  Visibilis  est  catholicitas,  seu  videri  potest,  num 
ecclesia  sit  universalis  tum  contentione  tum  actu.  Tandem  videri 
potest,  num  ecclesia  sancte  doceat  et  sancte  agat,  et  num  Deus  eam 
iuvet  donis  charismaticis. 

b)  Hae  proprietates  sunt  soli  verae  ecclesiae  Chnsti  propriae. 
Nam  fieri  non  potest,  ut  in  ulla  societate  praeter  veram  ecclesiam  sit 
legitima  successio  apostolica,  cum  eo  ipso,  quod  quis  legitime  mittitur, 
subsit  etiam  legitimae  auctoritati  ecclesiasticae.  Potest  quidem  fieri, 
ut  in  aliqua  particulari  ecclesia  aliquando  fuerit  successio  formaliter 
apostolica,  et  ut  materialiter,  i.  e.  sine  externa  interruptione  haec  suc- 

cessio  permanserit,  et  ut  nihilominus  talis  ecclesia  non  iam  sit  apo- 
stolica.  Sed  ea  tantum  ratione  hoc  fieri  potest,  ut  certus  quidam 
episcopus  et  eius  successores  per  haeresim  aut  schisma  se  a  corpore 
ecclesiae  et  consequenter  a  formali  successione  apostolica  separaverint. 
Pure  igitur  materialis  successio  non  sufficit  ad  apostolicitatem,  sed 
requiritur  legitima  successio  seu  permanens  coniunctio  cum  magisterio 
et  regimine  a  Christo  instituto.  Talis  autem  coniunctio  ex  conceptu 
rei  non  potest  esse  extra  veram  ecclesiam  Christi,  quia  unica  est  ec- 
clesia  (supra  n.  240  sqq).  Eo  ipso  efficitur  unitatem  ecclesiae  extra 
ipsam  non  inveniri ;  nam  qualicumque  vinculo  aliae  societates  uniuntur, 
certe  non  vinculo  illius  auctoritatis,  quam  Christus  instituit.  Haec  autem 
unitas  in  conceptu  catholicitatis  includitur;  unde  ecclesia  est  catholica, 
si  ita  est  per  totum  orbem  dirTusa,  ut  tamen  maneat  una.  Hoc  autem, 
considerata  magna  diversitate  opinionum  et  inclinationum  in  diversis 
et  dissitis  nationibus,  moraliter  fieri  non  potest  sine  speciali  adiutorio 
divino,  quod  Deus  non  dat  haereticis  vel  schismaticis.  Unde  fit,  ut, 
si  secta  aliqua  per  magnam  partem  orbis  difTundatur,  mox  internam 
unitatem  amittat  et  in  novas  sectas  scindatur.  Quod  si  ita  est,  num- 
quam  relativa  catholicitas  alicuius  sectae  esse  potest.  Neque  umquam 
Deus  falsas  sectas  eximia  sanctitate  et  donis  charismaticis  exornabit. 
Ergo  illae  quattuor  proprietates  sunt  essentiales,  visibiles,  soli  verae 
ecclesiae  propriae,  seu  sunt  verae  notae. 

257.     Arg.  II.     Ex  doctrina  ecclesiae. 

Ecclesiae  semper  persuasum  fuit  illas  quattuor  notas  sibi  soli  ita 
convenire,  ut  per  eas  ab  hominibus  cognosci  possit.  Atqui  haec  per- 
suasio  non  potest  esse  falsa.  Ergo  illae  proprietates  vere  notae  ec- 
clesiae  sunt. 

Prob.  mai.  a)  Apostolicitas  quam  maxime  urgetur  a  SS.  Patribus. 
»S.  Irenaeus:  «Iis,  qui  in  ecclesia  sunt,  presbyteris  [episcopis]  obaudire 
oportet,  his,  qui  successionem  habent  ab  apostolis,  . . .  qui  cum  episco- 
patus  successione  charisma  veritatis  certum  secundum  placitum  Patris 
acceperunt;  reliquos  vero,  qui  absistunt  a  principali  successione  et  quo- 
cumque  loco  colligunt,  suspectos  habere.  .  .  .  Ab  omnibus  talibus  ab- 
sistere  oportet,  adhaerere  vero  his,  qui  et  apostolorum,  sicut  praediximus, 
doctrinam  custodiunt»  (Contra  haer.  4,  26,  2  sq).  Quia  vero  difficile  est, 
in  singulorum  successiones  inquirere,  ideo,  inquit,  simplicissima  via  sol- 
vendi  quaestionem  est,  inspicere,  num  servent  unionem  cum  ecclesia 
romana  (3,  3,  2),  in  qua  est  Petri  cathedra;  «ad  hanc  enim  ecclesiam 
propter  potentiorem  principalitatem  necesse  est  omnem  convenire  ec- 
clesiam»  (Kirch,  Enchir.  n.  112).  Eandem  viam  indicat  S.  Ambrosius: 
«Ubi  Petrus,  ibi  ecclesia»  (In  Ps.  40,  n.  30).  Tertullianus  de  haere- 
ticis  ait:  «Edant  origines  ecclesiarum  suarum,  evolvant  ordinem  epi- 
scoporum  suorum,  ita  per  successionem  ab  initio  decurrentem,  ut  primus 
ille  episcopus  aliquem  ex  apostolis  vel  apostolicis  viris,  qui  tamen  cum 

apostolis  perseveraverit,  habuerit  auctorem  et  antecessorem.  Hoc  enim 
modo  ecclesiae  apostolicae  census  suos  deferunt,  sicut  smyrnaeorum 
ecclesia  Polycarpum  ab  Ioanne  collocatum  refert,  sicut  romanorum 
Clementem  a  Petro  ordinatum  edit;  proinde  utique  et  ceterae  exhibent, 
quos  ab  apostolis  in  episcopatum  constitutos  apostolici  seminis  traduces 
habeant»  (De  praescr.  32).  vS.  Hieronymus:  «In  illa  ecclesia  perma- 
nendum  est,  quae  ab  apostolis  fundata,  usque  ad  hanc  diem  perdurat» 
(Adv.  Lucif.  38).  Similiter  alii  Patres  saepe  haereticos  vel  schismaticos 
refutant  ostensa  eorum  origine  non  apostolica. 

b)  Unitas  ut  distinctivum  omnino  necessarium  ecclesiae  a  Patribus 
praedicatur.  Quaedam  supra  (n.  243)  iam  audivimus.  J>.  Irenaeus  ait : 
Apostolorum  doctrinam  «ecclesia,  et  quidem  in  universum  mundum 
disseminata,  diligenter  custodit,  quasi  unam  domum  inhabitans,  et  simi- 
liter  credit  iis,  videlicet  quasi  unam  animam  habens  et  unum  cor,  et 
consonanter  haec  praedicat  et  docet  et  tradit,  quasi  unum  possidens 
os.  Nam  etsi  in  mundo  loquelae  dissimiles  sunt,  sed  tamen  virtus 
traditionis  una  et  eadem  est»  (Contra  haer.  1,  10,  2).  Tertullianus: 
«Tot  ac  tantae  ecclesiae;  una  est  illa  ab  apostolis  prima,  ex  qua  omnes. 
Sic  omnes  primae  et  apostolicae,  dum  una  omnes  probant  unitatem  .  .  . 
eiusdem  sacramenti  [doctrinae]  una  traditio.  .  .  .  Communicamus  cum 
ecclesiis  apostolicis,  quod  nulli  doctrina  diversa;  hoc  est  testimonium 
veritatis»  (De  praescr.  20  sq).  ^.  Cyprianus :  «Ecclesiae  unitatem  qui 
non  tenet,  tenere  se  fidem  credit?»    (De  unit.  eccl.  4.) 

c)  Catholicitas  est  praedicatum,  quod  iam  a  Patribus  apostolicis 
tribuitur  verae  ecclesiae,  ut  a  »S.  Ignatio  (Smyrn.  8,  2)  et  in  martyrio 
vS.  Polycarpi  (in  inscriptione  et  8,  1).  S.  Cyrillus  Hieros.  instruit 
catechumenos,  ne  in  aliena  urbe  simpliciter  quaerant,  ubi  sit  ecclesia, 
«sed  ubi  sit  catholica  ecclesia;  hoc  enim  proprium  nomen  est  huius 
sanctae  et  matris  omnium  nostrum,  quae  quidem  et  sponsa  est  Domini 
nostri  Iesu  Christi»  (Catech.  18,  n.  26).  Et  5.  Augustinus  ait  hoc 
nomine  solam  veram  ecclesiam  in  toto  orbe  esse  notam  (De  vera  relig. 
n.  12).  Unde  illud  >S.  Paciani:  «Christianus  mihi  nomen  est,  catho- 
licus  vero  cognomen.  Illud  me  nuncupat,  istud  ostendit;  hoc  probor, 
inde  significor»  (Ep.  1  ad  Sympron.  n.  4).  Aliis  verbis :  me  esse  verum 
christianum  inde  probatur,  quod  catholicus  sum.  Habet  quidem  hoc 
nomen  varias  significationes  apud  SS.  Patres,  qui  ecclesiam  dicunt  ca- 
tholicam,  quia  multos  coetus  in  unum  colligit,  quia  omnibus  temporibus 
exsistit,  quia  integram  doctrinam  Christi  tradit,  quia  omnes  homines 
suscipit.  lta  S.  Cyrillus  Hieros. ,  qui  nihilominus  primo  loco  ait : 
Ecclesia  «vocatur  catholica,  quia  in  toto  orbe  est»  (Catech.  18,  n.  23). 
Hoc  sensu  SS.  Patres  plerumque  catholicitatem  explicant  et  ut  notam 
ecclesiae  efferunt.  Ita  5.  Augustinus  in  serm.  46,  n.  18,  docet  solam 
veram  Christi  ecclesiam  esse  per  totum  orbem  diffusam,  haereticos  vero 
alios  esse  aliis  locis,  nullos  ubique.  «Non  omnes  haeretici  per  totam 
faciem  terrae,    sed  tamen  haeretici  per  totam  faciem  terrae.     Alii  hic, 

alii  ibi,  nusquam  tamen  desunt.»  Catholica  ecclesia  ubique  est,  ubi 
haeretici  sunt.  «Illa  sic  est  tamquam  vitis  crescendo  ubique  diffusa; 
illi  sic  sunt  tamquam  sarmenta  inutilia,  agricolae  falce  praecisa  merito 
sterilitatis  suae.  .  .  .  Vitis  autem  crescens  per  omnia,  et  sarmenta  sua 
novit,  quae  in  illa  manserunt,  et  iuxta  se,  quae  de  illa  praecisa  sunt.» 

d)  Sanctitas  secundum  vS.  Cyrillum  Hieros.  ideo  quoque  est  praedi- 
catum  essentiale  ecclesiae,  quia  ecclesia,  ut  catholica  sit,  debet  omni 
modo  esse  sancta.  «Catholica  enim  vocatur  . . .  etiam  eo,  quod  omne  ho- 
minum  genus  recto  cultui  subiciat .  .  .  ac  denique  quia  generaliter  omne 
peccatorum  genus,  quae  per  animam  et  corpus  perpetrantur,  curat  et 
sanat;  eadem  vero  omne  possidet,  quovis  nomine  significetur,  virtutis 
genus,  in  factis  et  verbis  et  spiritualibus  cuiusvis  speciei  donis»  (Catech. 
18,  n.  23).  Iam  6*.  Irenaeus  ait:  «Ubi  ecclesia,  ibi  et  Spiritus  Dei;  et 
ubi  Spiritus  Dei,  illic  et  ecclesia  et  omnis  gratia»  (Contra  haer.  3,  24,  1); 
et  haereticis  obicit  apud  eos  non  esse  charismata,  quae  in  vera  ecclesia 
numquam  deficiant  (ibid.  2,  31,  2).  Sanctitatem  ecclesiae  praedicat 
vS*.  Augustinus  in  serm.  214,  ubi  n.  11  ait:  «Sanctam  ecclesiam,  matrem 
vestram,  tamquam  supernam  Ierusalem,  sanctam  civitatem  Dei  honorate, 
diligite,  praedicate  .  .  .  quae  malos,  in  fine  separandos,  a  quibus  interim 
discedit  disparilitate  morum,  tolerat  in  communione  sacramentorum.» 
Et  monet  putandum  non'  esse  umquam  in  ecclesia  charismata  plane 
cessare  (Retract.   1,   13). 

Haec  pauca  sufficiant,  quia  nimis  multa  sunt,  quae  SS.  Patres  in 
expositione  symboli  de  his  quattuor  notis  praedicant,  quam  quae  hic 
proponi  possint. 

258.  Obi.  I.  Christus  ait:  «Oves  meae  vocem  meam  audiunt  (Io  10,  27). 
«Qui  crediderit  et  baptizatus  fuerit,  salvus  erit»  (Mc  16,  16).  «Ubi  sunt  duo  vel 
tres  congregati  in  nomine  meo,  ibi  sum  in  medio  eorum»  (Mt  18,  20).  At- 
qui  his  et  similibus  significatur  recta  fides  et  rectus  usus  sacramentorum. 
Ergo  haec  duo  sunt  notae  ecclesiae. 

Resp.  Trans.  mai.  et  min.  et  neg.  conseq.,  quia  deest  consequentia.  Nam 
nihil  sequitur  nisi  rectam  doctrinam  et  rectum  usum  sacramentorum  esse 
proprietatem  ecclesiae;  non  vero  sequitur  hanc  proprietatem  esse  notam, 
quia  non  est  res  in  se  manifesta,  et  ideo  omnes  sectae  gloriantur  sibi  con- 
venire  hanc  proprietatem. 

259*  Obi.  II.  SS.  Patres  saepe  dicunt  ex  Scriptura  discendum  esse,  ubi  sit 
vera  ecclesia,  e.  g.  6".  Augustinus,  De  unit.  eccl.  2,  3.  Ergo  secundum  hanc 
doctrinam  ibi  est  vera  ecclesia,  ubi  Scriptura  admittitur  ut  suprema 
norma  fidei. 

Resp.  Dist.  antec:  SS.  Patres  dicunt  iis,  qui  admittant  S.  Scripturam, 
ex  Scriptura  ostendi  posse,  ubi  sit  vera  ecclesia,  conc.  antec. ;  dicunt  ibi  esse 
veram  ecclesiam,  ubi  recipiatur  S.  Scriptura,  neg.  antec.  Nam  donatistae,  de 
quibus  ibi  loquitur  Augustinus,  non  minus  admittebant  Scripturam  quam  ca- 
tholici.  Quare  Augustinus  dicit  eos,  si  sinceri  esse  velint,  e  Scriptura  discere 
posse   veritatem   ecclesiae   catholicae.     Et  sub  data  distinctione,  neg.  conseq. 

260.  Obi.  III.  Ii  recte  dicuntur  constituere  veram  ecclesiam  Christi,  qui 
fundamentalia  dogmata  servant.  Atqui  fundamentalia  dogmata  sunt  articuli 
de  vero  Deo  uno  et  trino,  de  Christo  redemptore,  de  iustificatione.  Ergo 
professio  horum  dogmatum  est  nota  verae  ecclesiae. 

Resp.  Dist.  mai. :  Qui  admittunt  theoretice  et  practice  ea,  quae  ex  in- 
stitutione  Christi  ad  salutem  necessaria  sunt  necessitate  medii  vel  praecepti, 
constituunt  veram  ecclesiam  Christi,  conc.  mai.;  qui  secundum  suos  conceptus 
quaedam  eligunt,  quae  fundamentalia  vocant  et  alia  ut  indifferentia  neg- 
legunt,  neg.  mai.  Dist.  min. :  Illa  tria  sunt  quaedam  praecipua  dogmata  eo 
sensu  tenenda,  quo  Christus  revelavit,  conc.  min.;  nihil  aliud  Christus  reve- 
lavit  ut  necessarium  ad  salutem,  et  illa  tria  recto  sensu  conservari  possunt, 
si  alia  negleguntur,  neg.  min.  Et  neg.  conseq.  Qui  magisterium  et  regimen  a 
Christo  institutum  reiecerunt,  de  consensu  circa  articulos  fundamentales  gloriari 
non  possunt,  tum  quia  non  convenit  inter  eos,  quaenam  sint  fundamentalia, 
tum  quia  ab  auctoritate  legitima  avulsi,  sensum  dogmatum,  etiam  maxime 
fundamentalium,  pervertunt. 

261.  Obi.  IV.  Ut  quis  inveniat  ecclesiam,  cognoscere  oportet  ea,  quae  sunt 
ecclesiae  essentialia.  Atqui  vera  doctrina  est  ecclesiae  maxime  essentialis. 
Ergo  ut  quis  inveniat  ecclesiam,  oportet  eum  antea  cognoscere  veritatem 
doctrinae  eius. 

Resp.  Dist.  mai. :  Ut  quis  inveniat  ecclesiam,  oportet  cognoscere  ali- 
quid,  quod  soli  ecclesiae  est  essentiale  et  proprium,  conc.  mai.;  omnia  es- 
sentialia,  neg.  mai. ;  nam  inventa  ecclesia  potest  per  ipsam  alia  essentialia 
discere.  Dist.  min. :  Veritas  doctrinae  est  aliquid  essentiale  ecclesiae,  conc. 
min.;  est  unicum  essentiale,  et  est  per  se  visibile,  neg.  min.  Et  neg.  conseq. 
Si  ex  aliqua  certa  nota  vel  certo  argumento  constat  hanc  esse  veram  eccle- 
siam  Christi,  eo  ipso  constat  hanc  ecclesiam  infaliibiliter  docere  veram  doc- 
trinam  a  Christo  revelatam.  Ergo  nequaquam  opus  est  prius  examinare  in- 
tegram  doctrinam,  ut  diiudicetur,  num  ecclesia  sit  vera,  sed  potius  inversa 
via  incedendum  et  prius  ostendendum  est,  quae  sit  vera  ecclesia,  ut  scia- 
tur,  ubi  sit  vera  doctrina  Christi. 

Prop.  XXXIII.  Quattuor  notae  verae  ecclesiae  soli  ecclesiae 
romanae  conveniunt. 

262.  Sted,  quaest.  Sufficit  per  se  considerare  solam  ecclesiam  ro- 
manam,  i.  e.  illam,  cuius  supremum  caput  visibile  est  episcopus  romanus. 
Nam  si  ostenderimus  hanc  esse  veram  ecclesiam  Christi,  certum  quoque 
est,  nullum  alium  coetum  esse  veram  ecclesiam,  cum  haec  non  sit  nisi 
unica.  Nihilominus  utile  erit  quaedam  de  aliis  coetibus  addere.  Qui  com- 
mode  possunt  in  tres  partes  dividi.  Sunt  a)  ecclesiae  schismaticae 
orientales  (circiter  127000000),  quae  a.  1054  ab  ecclesia  romana  se 
separarunt  proxime  non  propter  doctrinas  differentes,  sed  quia  nolebant 
oboedire  romano  pontifici;  postea  vero  etiam  varia  falsa  dogmata 
receperunt.  Solent  tamen  computari  inter  schismaticos  potius  quam 
inter    haereticos.     b)    Sectae    orientales,    i.  e.  nestoriani   (in  Kurdistan, 

summum  500000,  probabiliter  multo  pauciores),  et  monophysitae 
(iacobitae  in  Syria,  armeni  gregoriani,  copti,  aethiopes,  inter  se  in- 
dependentes,  sed  omnes  simul  circiter  9000000).  c)  Protestantes, 
omnes  simul  circiter   186000000. 

Tum  schismatici  orientales  tum  protestantes  dividuntur  in  plurimos 
coetus,  inter  se  dissidentes.  Schismatici  sunt :  Russi  sub  «sancta  synodo», 
eius  caput  est  imperator,  cuius  nomine  praesidet  dux  aliquis  militum; 
graeci  sub  synodo  atheniensi ;  patriarchatus  constantinopolitanus,  hiero- 
solymitanus,  alexandrinus,  antiochenus;  accedunt  novem  alii  coetus 
independentes,  ut  in  Serbia,  Rumenia,  Bulgaria.  Protestantes  sunt: 
lutherani,  calvinistae,  evangelici  uniti  (in  Borussia),  methodistae,  pres- 
byteriani,  baptistae.  Sed  omnes  hi  dividuntur  in  multas  alias  minores 
sectas,  quae  in  sola  Anglia  circiter  trecentae  numerantur.  Ceterum 
simile  quid  valet  de  russis  schismaticis. 

Numerus  catholicorum  est  circiter  293000000.  (Hi  numeri  sumpti 
ex  dissertatione  «Religionsstatistik»  ab  H.  Krose  conscripta,  in  «Staats- 
lexikon»  IV  [191 1],  575  sqq.)  Iam  si  iudicandum  est  inter  ecclesiam 
romanam  et  alios  coetus  christianos,  a  priori  in  quaestionem  venire  non 
possunt  plurimae  parvae  sectae,  quibus  nomen  ecclesiae  Christi  nemo 
serio  applicuerit.  Quaestio  ad  hoc  fere  reducitur:  utrum  veram  ec- 
clesiam  Christi  constituant  catholici  romani,  an  maiores  coetus  schis- 
matici  orientales,  an  anglicani  simul  cum  aliis  protestantibus  ? 

Anglicani  autem,  videntes  quattuor  illas  notas  verae  ecclesiae  sibi 
certe  non  omnes  convenire,  excogitaverunt  interdum  theoriam,  secun- 
dum  quam  sufficit  unam  ex  illis  notis  habere,  etsi  aliae  desint.  Dixerunt 
igitur  sic:  Ecclesia  anglicana,  si  non  est  catholica,  est  tamen  apostolica; 
et  si  forte  de  apostolicitate  dubitatur,  est  tamen  sancta;  hoc  autem 
sufficit  ad  ostendendum  eam  esse  partem  verae  ecclesiae  Christi.  Ita 
de  se  ipso  narrat  H.  Newman  (Apologia  pro  vita  sua.  New  edition, 
London  1874,  106  sqq  H4sqq  148  sqq),  qui  tamen  paulatim  intellexit 
hanc  opinionem  non  posse  sustineri,  et  catholicus  factus  est.  Alii  autem 
videntur  in  simili  theoria  perstitisse.  Quare  Congregatio  *S.  Officii  in 
litteris  ad  episcopos  Angliae  datis  die  16  Sept.  1864  monet:  «Vera  Iesu 
Christi  ecclesia  quadruplici  nota,  quam  in  Symbolo  credendam  asse- 
rimus,  auctoritate  divina  constituitur  et  dignoscitur ; 1  et  quaelibet  ex 
hisce  notis  ita  cum  aliis  cohaeret,  ut  ab  iis  nequeat  seiungi.  Hinc  fit, 
ut  quae  vere  est  et  dicitur  catholica,  unitatis  simul,  sanctitatis  et  aposto- 
licae  successionis  praerogativa  debeat  effulgere»   {Denz.  n.  1686). 

263«  Prob.  pars  I.  Quattuor  illae  notae  conveniunt  ecclesiae  romanae. 
a)  Ecclesia  romana  est  apostolica.  Nam  ecclesia  urbis  Romae 
apostolicis  temporibus  fundata  et  ab  apostolis  ut  ecclesia  apostolica 
agnita  est,  ut  constat  ex  epistula  S.  Pauli  ad  romanos  et  ex  multis 
aliis  documentis.  Episcopi  vero  huius  ecclesiae  serie  non  interrupta 
usque  ad  nostram  aetatem  perseveraverunt.     Omnes  vero  alii  episcopi 

catholici  totius  mundi  cum  episcopo  romano  communionem  habent  et 
ab  eo  iurisdictionem  accipiunt.  Ergo  eorum  quoque  successio  est  apo- 
stolica.  Iam  vS.  Irenaens  ait:  «Quoniam  valde  longum  est  .  .  .  omnium 
ecclesiarum  enumerare  successiones,  maximae  et  antiquissimae,  et  om- 
nibus  cognitae,  a  gloriosissimis  duobus  apostolis  Petro  et  Paulo  Romae 
fundatae  et  constitutae  ecclesiae,  eam  quam  habet  ab  apostolis  tradi- 
tionem,  et  annuntiatam  hominibus  fidem,  per  successiones  episcoporum 
pervenientem  usque  ad  nos,  indicantes,  confundimus  omnes  eos,  qui . .  . 
praeterquam  oportet,  colligunt»  (Contra  haer.  3,  3,  2).  Omnes  aliae 
ecclesiae  ab  apostolis  fundatae  iniuria  temporum  interierunt,  etsi  quae- 
dam  ex  illis  postea  resuscitatae  sunt.  Sola  romana  ecclesia  inter  omnes 
casus  temporum  perseveravit.  Itaque  si  haec  non  est  apostolica,  nulla 
est  apostolica,  quod  est  impossibile.  Omnes  alii  coetus  sero  exorti 
sunt,  quam  qui  possint  esse  apostolici. 

Praeterea  antequam  essent  recentes  haeretici,  antequam  essent 
schismatici  orientales,  episcopus  romanus  ab  omnibus  christianis  agno- 
scebatur  successor  Petri  et  primas  universalis  ecclesiae,  ut  postea  osten- 
demus.  Atqui  ecclesia  universalis  non  potuit  errore  decipi.  Ergo  quia 
in  ecclesia  romana  permansit  successio  legitima,  etiam  Pius  X  est  suc- 
cessor  S.  Petri  et  primas  ecclesiae. 

b)  Ecclesia  romana  est  una.  Subest  enim  collegio  episcoporum 
sub  eorum  primate  romano  pontifice.  Omnes  profitentur  eandem 
doctrinam  et  oboedientiam  erga  regimen  ecclesiasticum.  Permittitur 
libertas  quoad  ea,  quae  ecclesia  non  definite  constituit,  sed  omnes 
parati  sunt  ad  amplectendas  definitiones  et  constitutiones,  si  quae  fiunt. 
De  unitate  catholica  5.  Irenaeus  ait:  «Neque  hae,  quae  in  Germania 
sunt  fundatae  ecclesiae,  aliter  credunt  aut  aliter  tradunt,  neque  hae, 
quae  in  Hiberiis  sunt,  neque  hae,  quae  in  Celtis,  neque  hae,  quae  in 
Oriente,  neque  hae,  quae  in  Aegypto,  neque  hae,  quae  in  Libya,  ne- 
que  hae,  quae  in  medio  mundi  constitutae;  sed  sicut  sol,  creatura 
Dei,  in  universo  mundo  unus  et  idem  est,  sic  et  lumen,  praedicatio 
veritatis,  ubique  lucet  et  illuminat  omnes  homines,  qui  volunt  ad  cogni- 
tionem  veritatis  venire»   (Contra  haer.    1,    10,  2). 

c)  Catholicitas  ecclesiae  romanae  probatione  non  indiget.  In 
Europa  sunt  ultra  188000000  catholicorum,  in  America  meridionali 
et  centrali  ultra  65000000,  in  America  septentrionaii  et  Canada  non 
multo  infra  1 8  000  000,  in  Africa  circiter  3  000  000,  in  Australia  et  Poly- 
nesia  ultra  1  200  000,  in  Asia  ultra  1 2  000  000  (cf.  Staatslexikon 3  sub 
verbo  «Religionsstatistik»).  Ergo  ecclesia  romana  ubique  terrarum 
visibiliter  exsistit,  nuspiam  ut  ecclesia  nationalis  sed  ubique  ut  ecclesia 
universalis.  Neque  umquam  obliviscitur  destinationis  catholicae,  sed 
semper  memor  est  verbi  Domini :  «Praedicate  evangelium  omni  crea- 
turae.»  Etiam  relative  ecclesia  unumquemque  alium  coetum  superat. 
Nam  latissimus  coetus  schismaticorum  orientalium  numerat  1 10  000  000; 
neque  est  una  ecclesia,  sed  in  multas  sectas  scinditur. 

d)  Ecclesia  romana  est  sancta  iila  conspicua  sanctitate,  quae  est 
nota  verae  ecclesiae  Christi.  Sancta  enim  est  eius  doctrina,  qua  vitia 
corripiuntur,  virtutes  inculcantur,  homines  ad  perfectionis  studium  ex- 
citantur,  nec  sola  praecepta  Christi  sed  etiam  consilia  evangelica  com- 
mendantur.  Hanc  sanctam  doctrinam  ecclesia  magno  animo  et  magna 
libertate  defendit,  neque  umquam  alicuius  temporalis  lucri  vel  damni 
ratione  veritatem  venalem  habuit,  sed  potius  per  immobilem  suam  con- 
stantiam  in  vera  doctrina  tenenda  odium  mundi  in  se  excitare  non 
timet.  Testis  est  nostra  aetate  praeter  multa  alia  fortis  contra  moder- 
nistarum  et  rationalistarum  errores  pugna.  Numquam  ecclesia  prodidit 
Christum,  numquam  prodidit  eius  doctrinam  vel  praecepta,  numquam 
prodidit  Sacram  Scripturam  vel  apostolicam  traditionem,  sed  pro  eorum 
defensione  gravissimum  errantium  et  iniquorum  odium  et  pessimas  per- 
secutiones  viriliter  et  intrepide  sustinuit  et  sustinet.  Sancta  sunt  ecclesiae 
sacramenta,  sanctus  eius  cultus,  sanctae  eius  leges,  sancta  eius  instituta, 
quibus  vitam  spiritualem  promovere  solet. 

Haec  sancta  arbor  semper  protulit  uberrimos  sanctitatis  fructus. 
Sunt  quidem  in  ecclesia,  quemadmodum  Christus  futurum  praedixit, 
iusti  et  peccatores,  sed  iusti  secundum  eius  leges  viventes,  peccatores 
autem  praeceptis  ecclesiae  inoboedientes  neque  umquam  per  ecclesiam 
veniam  in  vitiis  insordescendi  adepti  sed  perpetuo  ad  correctionem 
excitati.  In  ecclesia  post  apostolos  numquam  defqerunt  viri  et  mulieres 
sanctitatis  studiosi,  martyres,  confessores,  virgines,  eremitae,  monachi, 
insignes  caritatis  erga  proximos  cultores.  Hoc  etiam  de  nostris  tem- 
poribus  valet.  Nam  vix  quidquam  saepius  et  efficacius  movet  homines 
ad  admirationem  ecclesiae,  quam  quod  vident  ex  eius  membris  tot 
viros  et  feminas,  etiam  nobiles  et  divites,  renuntiantes  commodis  saecu- 
laribus,  ut  totos  se  servitio  Christi  et  proximorum  impendant.  Fructus 
et  documenta  sanctitatis  sunt  etiam  tot  magnifica  templa,  nosocomia, 
orphanotrophia,  singularis  cura  egenis  et  infirmis  impensa.  Multorum 
christianorum,  qui  sanctitatis  fama  florebant,  vitam  ecclesia  strictissimo 
examini  subiecit  et  eos  vere  insigniter  sanctos  fuisse  declaravit.  Eo 
ipso  saeculo  XVI,  quo  novatores  de  maxima  ecclesiae  corruptione 
querebantur,  prodierunt  multi  heroes  sanctitatis,  ut  Pius  V,  Carolus 
Borromaeus,  Philippus  Neri,  Ignatius,  Franciscus  Xaverius,  Franciscus 
Borgia,  Stanislaus  Kostka,  Aloysius,  Theresia,  Ioannes  a  Cruce,  alii  non 
pauci.  Saeculo  XIX  declarati  sunt  beati  310,  sancti  78.  Ergo  neque 
nostris  temporibus  eximiorum  sanctorum  genus  exstinctum  est.  Tandem 
in  ecclesia  numquam  defuerunt  charismata,  quae  ecclesiae  suae  Christus 
promisit.  Etsi  haec  primis  temporibus  frequentius  accidebant,  quia  magis 
necessaria  erant,  non  tamen  ullo  tempore  defuerunt.  Omnium  eorum, 
qui  ab  ecclesia  beatificantur  vel  canonizantur,  miracula  plura  post  ac- 
curatam  inquisitionem  approbata  sunt.  Prope  Lourdes  facta  esse  miracula 
non  videntur  negare  posse  nisi  ii,  qui  a  priori  admittere  miracula  nolunt. 
Idem  valet  de  vita  Ioannis  B.  Vianney  et  de  aliis  factis  nostrae  aetatis. 

12  * 

Manet  igitur  verum,  quod  S.  Augustinus  ait:  «Multa  sunt,  quae  in 
eius  [ecclesiae  catholicae]  gremio  me  iustissime  teneant.  Tenet  consensio 
populorum  atque  gentium  [unitas] ;  tenet  auctoritas,  miraculis  incohata, 
spe  nutrita,  caritate  aucta,  vetustate  firmata  [sanctitas] ;  tenet  ab  ipsa 
sede  Petri  apostoli,  cui  pascendas  oves  suas  post  resurrectionem  Do- 
minus  commendavit,  usque  ad  praesentem  episcopatum  successio  sacer- 
dotum  [apostolicitas] ;  tenet  postremo  ipsum  catholicae  nomen,  quod 
non  sine  causa  inter  tam  multas  haereses  sic  ista  ecclesia  sola  obtinuit, 
ut,  cum  omnes  haeretici  se  catholicos  dici  velint,  quaerenti  tamen 
alicui  peregrino,  ubi  ad  catholicam  conveniatur,  nullus  haereticorum 
vel  basilicam  suam  vel  domum  audeat  ostendere.  Ista  ergo  tot  et 
tanta  nominis  christiani  carissima  vincula  recte  hominem  tenent  cre- 
dentem  in  catholica  ecclesia»   (Contra  ep.  Manich.  c.  4). 

264.     Prob.  pars  II.      Quattuor    illae    notae    non    conveniunt   ulli 
coetui  haeretico  vel  schismatico. 

a)  Apostolicitas  non  invenitur  in  protestantismo ;  nam  ante  saer 
culum  XVI  non  erant  protestantes,  sed  hi  orti  sunt  per  apostasiam 
ab  ecclesia  catholica,  quam  antea  ut  veram  ecclesiam  agnoverant.  Plu- 
rimae  communitates  protestantes  fundatae  sunt  a  principibus  civilibus, 
in  quibus  certe  non  permansit  successio  apostolica.  Idem  valet  de 
ecclesia  russiaca,  quae  formam  suam  accepit  ab  imperatore  Petro  Magno 
{1689 — 1725).  Hic  instituit  «sanctam  synodum»,  cui  subiectae  sunt 
res  omnes  dogmaticae  et  ecclesiasticae,  ipsa  vero  subiecta  est  Caesari. 
Ecclesia  regni  graeci  a.  1833  ab  ecclesia  constantinopolitana  se  inde- 
pendentem  declaravit.  Unica  pars  schismaticorum  orientalium,  quae 
speciem  quandam  externam  successionis  servavit,  est  patriarchatus 
constantinopolitanus.  At  gubernium  turcicum  olim  solebat  dignitatem 
patriarchalem  vendere  ei,  qui  maximam  pecuniam  ofiferebat,  qui  non 
est  modus  legalis  apostolicae  successionis.  Praeterea  ante  Photium 
graeci  agnoscebant  primatum  romani  pontificis,  et  in  concilio  con- 
stantinopolitano  IV  (oecum.  VIII,  869 — 870)  Photium  damnarunt  {Denz. 
n.  341).  Ergo  aut  temporibus  huius  concilii  et  prioribus  ecclesia  graeca 
habebat  apostolicitatem,  et  tunc  posteriores,  schisma  facientes,  eam 
perdiderunt ;  aut  non  habebat,  et  consequenter  neque  posteriores  habent. 
Etiam  in  conciliis  lugdunensi  et  florentino  graeci  agnoverunt  primatum 
romani  pontificis,  et  postea  rursus  defecerunt.  Ergo  apud  eos  non  est 
constans  et  perpetua  traditio. 

b)  Unitas  et  catholicitas  plane  deficiunt  in  protestantismo.  Nam 
si  omnes  sectae  simul  sumuntur,  nulla  est  inter  eas  unitas;  si  singulae 
sumuntur,  nulla  catholicitas.  Uniti  «evangelici»  non  sunt  extra  Bo- 
russiam,  anglicani  in  Europa  paucissimi  inveniuntur  extra  Britanniam, 
et  sic  de  aliis.  Plurimi  e  coetibus  protestanticis  volunt  esse  ecclesiae 
nationales.  Et  quam  diversa  elementa  vel  una  talis  ecclesia  nationalis 
in  se  continet,  incipiendo  ab  «orthodoxis»,  qui  servant  fidem  Trinitatis, 

Incarnationis  aliaque  dogmata  christiana,  usque  ad  numerosos  illos 
«liberales»,  qui  non  credunt  in  Deum  personalem  et  omnia  illa  dog- 
mata  reiciunt.  Vix  in  meliore  condicione  sunt  schismatici  orientales, 
qui  neque  inveniuntur  in  toto  orbe  neque  inter  se  uniuntur,  neque  alia 
fere  ratione  aliquam  speciem  unitatis  obtinent  nisi  ope  brachii  saecu- 
laris.  In  clerum  graecum  et  russiacum  magis  magisque  irrepit  rationa- 
lismus  protestanticus.  Praeterea  in  Russia  magnus  numerus  secta- 
riorum  est. 

c)  Sanctitas  ab  initio  non  fuit  nota  protestantismi.  Sane  ea  non 
eminebant  neque  Lutherus  neque  Calvinus  neque  Henricus  VIII  neque 
alii  fundatores  protestantismi.  Necessitatem  bonorum  operum  ad  sa- 
lutem  et  libertatem  voluntatis  humanae  negarunt,  plurimos  fidei  arti- 
culos  paulatim  protestantes  abiecerunt,  libertinismo  vias  straverunt.  Qui 
fructus  secuti  sint,  historia  docet.  Homines  sanctitate  insignes  hucus- 
que  in  protestantismo  non  apparuerunt.  Charismata  tantum  abest,  ut 
protestantes  habeant,  ut  ea  omnino  fieri  posse  plurimi  eorum  negent. 
Vix  meliora  dici  possunt  de  schismaticis  orientalibus.  Quales  fuerint 
Photius,  Michael  Caerularius,  imperator  Petrus  Magnus,  notum  est.  Ec- 
clesia  russiaca  est  institutum  politicum  ad  fines  politicos,  cuius  clerus 
saecularis  fruitur  valde  mediocri  aestimatione.  Ecclesia  graeca,  olim 
fertilis  mater  Sanctorum,  post  schisma  nullum  virum  sanctitate  eximium 
protulit.  Negandum  non  est  inter  haereticos  et  schismaticos  esse  ho- 
mines,  qui  pro  sua  bona  fide  et  pietate  rectam  vitam  agant.  At  Deus, 
si  quem  vult  ad  magnam  sanctitatem  adducere,  non  relinquet  hominem 
in  tenebris  ignorantiae,  etsi  inculpabilis,  sed  ducet  eum  ad  veram  ec- 
clesiam,  ut  exemplo  multorum  hominum  insignium  ad  ecclesiam  con- 
versorum  ostenditur. 

Itaque  quattuor  notae  verae  ecclesiae  Christi  in  sola  ecclesia  ro- 
mano-catholica   inveniuntur;    ergo    haec    est   sola  vera  ecclesia  Christi. 

265.  Obi.  I.  In  ecclesia  romana  tempore  magni  schismatis  occidentalis 
(1378 — 141 7)  tres  erant  aemuli  pontificatus  romani,  et  ecclesia  romana 
scissa  erat  in  plures  «oboedientias».  Ergo  illa  aetate  interiit  unitas  et  apo- 
stolicitas  ecclesiae  romanae. 

Resp.  Dist.  antec. :  Tempore  schismatis  dubitabatur  de  quaestione  iuris, 
num  unus  deberet  esse  summus  pontifex  in  ecclesia,  neg.  antec;  dubita- 
batur  de  quaestione  facti,  quis  esset  pontifex  legitime  electus,  conc.  antec. 
Dist.  conseq. :  Interierat  unitas  quoad  quaestionem  facti,  conc.  conseq. ;  quoad 
quaestionem  iuris,  neg.  conseq.;  interiit  apostolicitas  ecclesiae,  neg.  conseq.,  quia 
etiam  quaestio  facti  per  legitimam  auctoritatem  legitimo  modo  soluta  est 
electo  Martino  V,  quem  tota  ecclesia  agnovit.  Ceterum  historice  Urbanus  VI 
erat  legitimus  pontifex  et  consequenter  eius  legitimi  successores  Bonifatius  IX, 
Innocentius  VII,  Gregorius  XII.  Eorum  adversarii  erant  antipapae,  illegi- 
time  electi. 

266.  Obi.  II.  Aliquando  maxima  pars  christianorum  erant  ariani,  cum 
S.  Hieronymus  testetur:    «Ingemuit   totus  orbis,    et  arianum   se  esse  miratus 

est»  (Adv.  Lucif.  n.  19).  Ergo  illa  aetate  ecclesia  romana  non  erat  ca- 
tholica. 

Resp.  Dist.  antec:  Hieronymus  dicit  ea  aetate  totum  orbem  fuisse 
arianum,  neg.  antec. ;  totum  miratum  esse  se  esse  arianum,  conc.  antec.  Et 
neg.  conseq.  Videlicet  Constantius  imperator  synodum  episcoporum  occiden- 
talium  Ariminum  convocaverat  (a.  359).  Multo  maior  pars  episcoporum  ca- 
tholice  sentiebat,  et  fidem  nicaenam  profitebatur.  Quare  ariani  ambiguam 
formulam  proponebant,  cui  etiam  catholici  subscripserunt,  partim  dolo  circum- 
venti,  partim  vi  adacti.  Sed  paulo  post  quidam  ex  iis  diserte  declararunt  se 
nequaquam  sensum  haereticum  formulae  admittere  voluisse.  De  hac  re  valet 
illud  dictum  Hieronymi.  Ergo  illa  aetate  orbis  non  erat  vere  arianus,  sed 
vi  et  dolo  videbatur  esse  arianus.  S.  Athanasius  obicit  arianis  nullum  pru- 
dentem  et  cordatum  virum  ex  eorum  parte  stare  (De  decr.  nicaenae  syn. 
n.  27),  id  quod  certe  non  dixisset,  si  omnes  fere  episcopi  fuissent  ariani 
(cf.  Kirch,  Enchir.  n.  374  sqq). 

267.  Obi.  III.  In  ecclesia  romana  saepe  pessimi  homines  fuerunt,  non 
laici  tantum  sed  etiam  sacerdotes  et  episcopi,  immo  summi  pontifices;  e 
contra  apud  protestantes  multi  sunt  homines,  qui  vitam  vere  bonam  agunt 
Ergo  ecclesia  romana  non  insignitur  nota  sanctitatis  prae  protestantismo. 

Resp.  Dist.  antec. :  In  ecclesia  romana  fuerunt  multi  mali  et  in  pro- 
testantismo  multi  boni,  qui  tales  fuerunt  vi  communionis  ecclesiasticae,  ad 
quam  pertinebant,  neg.  antec;  qui  tales  fuerunt  propter  singulorum  indivi- 
duam  indolem,  conc  antec  Et  dist.  conseq. :  Non  singulis  catholicis  convenit 
nota  sanctitatis  prae  singulis  protestantibus,  conc  conseq. ;  ecclesiae  catholicae 
non  convenit  nota  sanctitatis  prae  protestantismo,  ut  hic  est  societas  eccle- 
siastica,  neg.  conseq.  Haec  in  thesi  exposita  sunt.  Ipsi  quoque  romani  ponti- 
fices,  etsi  quidam  inter  eos  mali  fuerunt,  non  tamen  novas  ecclesias  fun- 
darunt,  sicut  fundatores  sectarum ;  ergo  si  quidam  eorum  mali  fuerunt,  solum 
vitam  privatam  non  instituerunt  ad  normam  doctrinae  et  praeceptorum,  quae 
publice  profitebantur.  Ceterum  inter  pontifices  romanos  tot  sunt  viri  eximii 
et  sancti,  ut  sub  hoc  respectu  nulla  principum  series  cum  iis  comparari  pos- 
sit.  Protestantismus  vero  ut  systema  vel  societas  de  malo  in  peius  constanter 
labitur,  neque  in  eo  ulla  adest  auctoritas,  quae  possit  malorum  cursum  effi- 
caciter  impedire. 

268.  Conclusio.  Ergo  ecclesia  romano-catholica  ita  comparata  est, 
ut  non  docti  tantum  sed  etiam  minus  eruditi  eam  satis  facile  ut  veram 
ecclesiam  Christi  cognoscere  possint.  Nam  eam  esse  antiquiorem  om- 
nibus  aliis  coetibus  christianis,  eam  solam  esse  vere  catholicam,  eam 
insigniri  unitate,  quae  extra  eam  nusquam  invenitur,  haec  etiam  sine 
magno  studio  ab  omnibus  ratione  utentibus  perspiciuntur.  Neque  diffl- 
cile  est  intellegere  omnes  coetus,  quotquot  extra  ecclesiam  catholicam 
sunt,  non  protulisse  viros  vel  mulieres,  qui  cum  tot  et  tantis  sanctis 
catholicis  comparari  possint.  Et  si  in  genere  confertur  vita  sacer- 
dotum,  missionariorum,  religiosorum  catholicorum  cum  vita  ministrorum 
protestantium,  non  tam  obtusae  mentis  sunt  homines,  ut  magnam  dif- 
ferentiam  non  videant;  et  interdum  scriptores  ipsi  protestantes  testi- 
monium  huius  rei  dare  non  timuerunt. 


Cap.  III.     De  notis  ecclesiae.     Prop.  XXXIII.  Schol.  1 33 

Quod  non  obstante  manifesta  ecclesiae  catholicae  prae  sectis  emi- 
nentia  relative  pauci  sectarii  ad  matrem  suam  redeunt,  varias  causas 
habet:  1.  Multo  facilius  est  naturali  homini  protestantice  vivere  quam 
catholice,  praesertim  si  quis  tenet  illud  principium  opera  bona  ad  sa- 
lutem  non  requiri  sed  sufficere  solam  fidem,  vel  si  cum  Luthero  tenet 
voluntatem  humanam  non  esse  liberam,  vel  si  affirmat  cum  recentibus 
non  esse  in  re  religiosa  ullam  auctoritatem  audiendam  sed  solam  sub- 
iectivam  persuasionem  sequendam.  Confessio  peccatorum,  oboedientia 
erga  auctoritatem  ecclesiasticam,  observatio  praeceptorum  ecclesiae  alia- 
que  similia  non  paucos  homines  terrent.  —  2.  Plurimi  veram  ecclesiam 
non  norunt  sed  imaginem  tantum  eius  distortam,  quae  ipsis  a  pueritia 
ante  oculos  posita  est  eo  fine,  ut  horrorem  eius  conciperent  et  a  re 
quavis  catholica  tamquam  a  peste  fugerent.  Pauci  quidem  proprio  studio 
in  verum  inquirentes,  fraude  detecta  eo  magis  ad  ecclesiam  attrahuntur; 
at  plurimi  prorsus  inepti  sunt  ad  se  expediendos  a  praeiudiciis  tam  alte 
menti  impressis.  —  3.  Malum  exemplum  multorum  catholicorum  est 
maximum  impedimentum  conversionis  protestantium  vel  aliorum,  cum 
hi  se  excusent  dicentes:  Cur  fiam  catholicus,  cum  catholici  non  sint 
meliores  quam  nos?  —  4.  Gratia  conversionis,  sicut  aliae  gratiae,  pendet 
non  mediocriter  ab  orationibus  et  bonis  operibus,  quae  ad  eam  im- 
petrandam  Deo  offeruntur.  Ergo  quo  minor  est  zelus  et  diligentia  in 
hac  parte,  eo  pauciores  erunt  conversiones.  —  5.  Tandem  multi  homines 
cuperent  quidem  esse  catholici,  si  ita  nati  et  educati  essent;  sed  ani- 
mum  non  habent  ad  relinquenda  multa  sibi  carissima,  quae  relin- 
quenda  sunt,  si  catholici  fieri  volunt.  Quam  minutae  et  inanes  saepe 
sint  considerationes,  quibus  homines  impediri  se  sinunt  a  regressu  ad 
ecclesiam,  exponit  cardinalis  Newman  in  libro  «Difficulties  of  Angli- 
cans».  Nihilominus  gratia  divina  singulis  annis  multa  milia  haereti- 
corum  vel  schismaticorum  ad  ecclesiam  adducit. 

SchoL  De  praescriptione  theologica. 
269.  Cum  ad  apostolicitatem  ecclesiae  etiam  pertineat  apostolicitas  doc- 
trinae  eius,  theologo  ostendendum  est  hanc  vel  illam  doctrinam,  quam 
ecclesia  tenendam  proponit,  aut  contineri  in  deposito  apostolico  aut  ex 
doctrina  apostolica  per  legitimam  conclusionem  derivari.  Sed  fieri  po- 
test,  ut  demonstratio  directa  apostolicitatis  aut  sit  nimis  longa  aut 
etiam  impossibilis,  quia  non  adsunt  documenta,  quae  usque  ad  ipsos 
apostolos  ascendunt.  Quod  si  accidit,  indirecte  apostolicitas  demon- 
stratur  argumento  praescriptionis,  quod  nititur  principio:  Melior  est 
condicio  possidentis.  Hoc  principium  recte  ad  theologiam  applicatur, 
quia  in  ea  non  agitur  de  nova  doctrina  invenienda  sed  de  doctrina 
Christi  recte  proponenda  et  explicanda.  Consequenter  a)  ex  duabus 
doctrinis  oppositis  recentior  non  est  vera,  quia  non  est  apostolica,  etsi 
non  immediate  colligitur  antiquiorem  esse  apostolicam;  b)  doctrina, 
quae  ab  ecclesia  moraliter  tota  aliquamdiu  recepta  fuit,  est  apostolica, 

cum  propter  infallibilitatem  ecclesiae  fieri  non  possit,  ut  doctrina  ab 
apostolis  nullo  modo  tradita  a  tota  ecclesia  proponatur  ut  pertinens 
ad  depositum  apostolicum.  Vis  huius  argumenti  manet,  etiamsi  pure 
historice  consideratur,  quia  conspiratio  in  universalem  errorem  est  im- 
possibilis.  Ergo  si  adversarii  non  possunt  ostendere,  quando,  a  quo, 
quomodo  aliqua  doctrina,  quae  universaliter  admittitur,  primum  intro- 
ducta  sit,  oportet  concedere  talem  doctrinam  habere  apostolicam  ori- 
ginem.  Hoc  modo  indirecte  exceptio  contra  doctrinam  ut  apostolicam 
facta,  praescriptionis  argumento  removetur. 

Iam  S.  Irenaeus  contra  haereticos  utitur  praescriptionis  argumento. 
Tertullianus  de  eo  speciale  opus  conscripsit.  Plura,  quae  ad  hanc  rem 
pertinent,  collecta  sunt  in  primo  tomo  Cursus  theologiae  a  Migne  editi. 


CAPUT  IV. 

DE  SUBIECTO  POTESTATIS  ECCLESIASTICAE. 

ARTICULUS  I. 
DE  EPISCOPIS. 

Cf.  Petavius,  De  ecclesiastica  hierarchia,  ed.  Barri-Ducensis  (tomus  8) ;  Sianis.  v.  Dunin- 
Borkowski,  Die  neueren  Forschungen  uber  die  Anfange  des  Episkopats,  Freiburg  1900; 
P.  Baiiffol,  Etudes  d'histoire  et  de  theologie  positive  I5,  Paris  1907,  225  sqq;  H.  Bru- 
ders,    Die    Verfassung    der    Kirche,    Mainz   1904;    e    canonistis  e.  g.  Fr.  X.  Wemz,    Ius 

decretalium  II,  n.   729  sqq. 

Prop.  XXXIV.  Successores  collegii  apostolorum  in  magi- 
sterio  et  ministerio  ecclesiastico  sunt  episcopi. 

270.  Stat.  quaest.  Cum  viderimus,  quae  sit  vera  ecclesia,  cui 
Christus  tradidit  doctrinam  suam  et  potestatem  sanctificandi  et  regendi 
homines,  quaeritur,  quinam  in  hac  societate  sint  illi,  qui  nomine  Christi 
et  ex  eius  institutione  sacro  magisterio  et  ministerio  funguntur.  Ab 
initio  quidem  omnis  potestas  ecclesiastica  apostolis  data  erat.  Sed  quia 
ipsi  mortui  sunt,  ecclesia  autem  usque  ad  finem  mundi  maneat  necesse 
est  (supra  n.  219  sqq),  investigandum  est,  qui  sint  successores  aposto- 
lorum.     Respondemus  esse  collegium  episcoporum. 

Episcopus  vocatur  is,  qui  suprema  ordinis  potestate  instructus 
aliquam  ecclesiam  particularem  seu  dioecesim  vi  muneris  ordinarii  regit. 
Si  unum  ex  his  deest,  non  est  episcopus  sensu  perfecto,  ut  si  quis 
iam  habet  supremam  iurisdictionem,  sed  nondum  habet  ordinationem 
episcopalem ;  vel  vice  versa  si  habet  ordinationem,  sed  non  habet  actu 
iurisdictionem  in  ullam  dioecesim;  vel  si  administrat  dioecesim,  non  quia 
est  eius  episcopus,  sed  ex  delegatione  summi  pontificis. 

Apostolorum  erat  duplex  munus,  alterum,  ut  essent  apostoli,  i.  e. 
legati  immediate  a  Deo  (Christo)  missi,  revelationibus  novis  edocti,  ad 
doctrinam    revelatam    ubique    terrarum    infallibiliter    praedicandam    et 

miraculis  confirmandam;  alterum,  ut  essent  pastores  et  rectores  ec- 
clesiarum  a  se  fundatarum.  Iam  munus  apostolatus  ipsum  erat  tem- 
porarium,  morte  apostolorum  finiendum;  nam  post  ipsos  alii  homines  non 
immediate  a  Deo  vocati  sunt  ad  novas  revelationes  accipiendas  et  pro- 
ponendas,  neque  singuli  erant  infallibiles,  neque  singulorum  iurisdictio 
erat  illimitata  ratione  loci  et  subiectorum.  Alterum  autem  munus, 
i.  e.  mumis  pastorale,  perpetuandum  erat  in  ecclesia,  quia  numquam 
debebant  deesse  in  ecclesia  qui  docerent,  sanctificarent,  regerent.  Hoc 
solo  sensu  episcopi  dicuntur  successores  apostolorum. 

Praeterea  episcopi  dicuntur  successores  apostolorum,  quatenus 
collegium  episcopale  successit  collegio  apostolico.  Neque  enim  quivis 
episcopus  formaliter  est  successor  determinati  apostoii,  v.  g.  Ioannis, 
Bartholomaei  vel  Matthaei ;  sed  solum  illud  munus  pastorale,  quod  olim 
in  apostolis  erat  ut  in  subiecto,  nunc  est  in  episcopis  ut  in  subiecto.  Unde 
etsi  alicuius  ecclesiae  episcopi  a  certo  apostolo  successione  numquam 
interrupta  usque  ad  nostra  tempora  pervenissent ,  non  tamen  illius 
apostoli  potestas  potius  quam  aliorum  apostolorum  in  eos  transiisset, 
sed  in  ratione  potestatis  episcopalis  haec  successio  pure  accidentaliter 
et  materialiter  se  haberet.  Hoc  sensu  recte  dixit  *S.  Cyprianus :  «Episco- 
patus  unus  est,  cuius  a  singulis  in  solidum  pars  tenetur»  (De  unit. 
eccl.  5).  Excipitur  solus  romanus  pontifex,  qui  est  successor  S.  Petri 
ut  capitis  collegii  apostolici  (cf.  Suarez ,  De  fide  disp.  10,  sect.  i, 
n.  4  25). 

Supra  (n.  213)  ostendimus  ecclesiam  a  Christo  institutam  esse 
societatem  hierarchicam,  sed  simul  diximus  non  posse  e  sola  S.  Scrip- 
tura  cum  certitudine  erui,  quae  sit  differentia  inter  episcopos  et  pres- 
byteros.  Unde  nunc  traditionem  adimus,  ut  ex  ea  hanc  differentiam 
discamus.  Supponimus  probatum  (supra  n.  220  sqq)  constitutionem 
ecclesiae  esse  substantialiter  immutabilem. 

Episcopos  esse  successores  apostolorum  admittunt  schismatici  orien- 
tales,  item  anglicani  et  alii  quidam  protestantes ;  plurimi  tamen  prote- 
stantes  id  negant.  Modernistarum  error  his  verbis  enuntiatur  (Prop.  50) : 
«Seniores,  qui  in  christianorum  coetibus  invigilandi  munere  fungebantur, 
instituti  sunt  ab  apostolis  presbyteri  aut  episcopi  ad  providendum  neces- 
sariae  crescentium  communitatum  ordinationi,  non  proprie  ad  perpetuan- 
dam  missionem  et  potestatem  apostolicam»  (JDenz.  n.  2050).  Doctrina 
catholica  habetur  in  Tridentino  sess.  23,  c.  4,  ubi  inter  alia  haec  di- 
cuntur:  «Sacrosancta  synodus  declarat  praeter  ceteros  ecclesiasticos 
gradus  episcopos,  qui  in  apostolorum  locum  successerunt,  ad  hunc 
hierarchicum  ordinem  praecipue  pertinere»  (Denz.  n.  960;  cf.  n.  966  sqq). 

271.     Arg.  L     Ex  factis  historicis. 

Inde  a  temporibus  apostolorum  singuiis  ecclesiis  particularibus 
praefuerunt  episcopi  singuli  et  hoc  sensu  «monarchici».  Atqui  hoc 
factum   ostendit   ab   apostolis   potestatem  episcopalem   «monarchicam» 

traditam  esse  praepositis  ecclesiarum.  Ergo  ratione  huius  potestatis 
ab  apostolis  acceptae  recte  dicuntur  episcopi  successores  apostolorum 
in  munere  pastorali. 

Prob.  mai.  Circa  medium  saeculum  II  Romae  fuit  Hegesippus, 
vir  ex  Oriente  (Syria  vel  Palaestina)  catholicus,  qui  inquirendae  purae 
traditionis  apostolicae  causa  multas  ecclesias  peragravit.  Hic  «scribit 
se,  cum  Romam  proficisceretur,  plurimos  episcopos  adiisse  et  ab  om- 
nibus  unam  eandemque  audivisse  doctrinam.  .  .  .  Et  corinthiorum  quidem 
ecclesia  in  recta  fide  permansit  usque  ad  Primum,  eiusdem  loci  epi- 
scopum,  quocum  familiariter  collocutus  sum.  .  .  .  Romam  vero  cum 
venissem,  catalogum  feci  usque  ad  Anicetum  [f  166],  cuius  tum  dia- 
conus  erat  Eleutherus.  Post  obitum  deinde  Aniceti  successit  Soter 
[f  175],  quem  excepit  Eleutherus  [f  189].  In  singulis  autem  episco- 
porum  successionibus  et  per  singulas  urbes  eadem  manent,  quae  per 
legem  ac  prophetas  et  a  Domino  ipso  praedicata  sunt»  (Euseb.  H.  E. 
4,  22;  Kirch,  Enchir.  n.  58).  Ergo  medio  saeculo  II  iam  persuasio 
erat  in  ecclesia  per  continuam  episcoporum  successionem  veram  aposto- 
lorum  doctrinam  usque  ad  illa  tempora  descendisse. 

Circa  annum  195  Polycrates,  episcopus  ephesinus,  tum  65  annos 
natus,  scripsit  epistulam  ad  Victorem  papam  (f  199),  in  qua  ait: 
«Polycarpus,  qui  apud  Smyrnam  episcopus  et  martyr  fuit,  itemque 
Thraseas,  Eumeniae  episcopus  et  martyr,  qui  Smyrnae  requiescit.  Quid 
Sagarim  episcopum  eundemque  martyrem  attinet  dicere,  qui  Laodiceae 
est  mortuus?  .  .  .  Ego  quoque  omnium  vestrum  minimus  Polycrates  ex 
traditione  cognatorum  meorum ,  quorum  etiam  nonnullos  assectatus 
sum ;  fuerunt  enim  septem  omnino  ex  cognatis  meis  episcopi,  quibus 
ego  octavus  accessi»  (Euseb.  H.  E.  5,  24;  Kirch,  Enchir.  n.  79  sq). 
Etiam  hoc  testimonium,  quo  probat  Polycrates  se  et  suos  collegas  in 
Asia  minore  servare  traditionem  apostolicam,  ostendit  initio  saeculi  II, 
immo    aetate  apostolorum,  fuisse  episcopos   «monarchicos»  in  ecclesia. 

Idem  testatur  *S.  Irenaeus:  «Habemus  annumerare  eos,  qui  ab 
apostolis  instituti  sunt  episcopi,  et  successores  eorum  usque  ad  nos. . . . 
Valde  enim  perfectos  et  irreprehensibiles  in  omnibus  eos  volebant  esse, 
quos  et  successores  relinquebant,  suum  ipsorum  locum  magisterii  tra- 
dentes.  .  .  .  Fundantes  igitur  et  instruentes  beati  apostoli  [Petrus  et 
Paulus  romanam]  ecclesiam,  Lino  episcopatum  administrandae  ecclesiae 
tradiderunt.  .  .  .  Succedit  autem  ei  Anacletus;  post  eum  tertio  loco  ab 
apostolis  episcopatum  sortitur  Clemens,  qui  et  vidit  ipsos  apostolos.  .  .  . 
Huic  autem  Clementi  succedit  Evaristus  et  Evaristo  Alexander.  .  .  . 
Nunc  duodecimo  loco  episcopatum  ab  apostolis  habet  Eleutherius.  .  .  . 
Et  Polycarpus  autem  non  solum  ab  apostolis  edoctus  et  conversatus 
cum  multis  ex  iis,  qui  Dominum  nostrum  viderunt,  sed  etiam  ab  apo- 
stolis  in  Asia  in  ea,  quae  est  Smyrnis,  ecclesia  constitutus  episcopus, 
quem  et  nos  vidimus  in  prima  nostra  aetate»  (Contra  haer.  3,  3;  cf. 
Kirch,  Enchir.  n.  83    1 1 1  sqq). 

Ex  aliis  vetustissimis  documentis  ab  Eusebio  excerpti  sunt  cata- 
logi  episcoporum  variarum  ecclesiarum:  a)  episcopi  alexandrini:  post 
Marcum  evangelistam  Annianus,  Abilius,  Cerdo,  Primus  .  .  .  (H.  E.  2,  24; 
3,  14  21;  4,  1  4sq  11  19;  5,  22);  b)  episcopi  antiocheni:  Evodius, 
a  Petro  apostolo  institutus,  Ignatius,  Hero,  Cornelius  .  .  .  (H.  E.  3, 
2  3  36;  4,  20  24;  5,  19);  c)  episcopi  hierosolymitani:  «Primus  fuit 
Iacobus ,  is  qui  Domini  frater  vocabatur ,  secundus  Simeon ,  tertius 
Iustus  ...»   (H.  E.  4,   5). 

Itaque  temporibus  apostolorum  aut  brevi  post  episcopos  fuisse 
Romae,  Ierosolymis,  Smyrnae,  Antiochiae,  Alexandriae,  Corinthi,  aliis 
locis,  historicis  documentis  constat.  His  licet  addere  aliarum  ecclesia- 
rum  Asiae  minoris  episcopos,  de  quibus  sermo  est  in  Apocalypsi  (c.  2  3) 
sub  nomine  «angelorum».  Nam  angeli,  quibus  ibi  dicitur  commissa 
esse  cura  ecclesiarum,  non  possunt  esse  beati  spiritus,  qui  peccatorum 
et  neglegentiarum  sunt  incapaces,  neque  minis  in  implendo  officio  coer- 
cendi  sunt.  Ergo  sunt  episcopi,  quod  fragmentum  quoque  Murato- 
rianum  dicit,  loquens  de  apostolo  Ioanne  et  «episcopis  suis»  {Kirch, 
Enchir.  n.   135). 

Ergo  episcopi  mox  ab  initio  ecclesiae  instituti  sunt  successores 
apostolorum  in  munere  docendi  et  regendi  ecclesias  particulares. 

272.     Arg.  IL     Ex  doctrina  SS.  Patrum. 

Apud  vetustissimos  quidem  scriptores  nomina  presbyteri  et  episcopi 
etiamtum  promiscue  dicuntur,  sed  institutio  episcoporum  diserte  ad 
apostolos  refertur.  5.  Clemens  Rom.  (1  Cor.  42  44):  Apostoli  «per  re- 
giones  et  urbes  verbum  praedicantes,  primitias  earum  spiritu  cum  pro- 

bassent,  constituerunt  episcopos  et  diaconos  eorum,  qui  credituri  erant 

Constituerunt  praedictos,  ac  deinceps  ordinationem  dederunt,  ut,  cum 
illi  decessissent,  ministerium  eorum  alii  viri  probati  exciperent».  Com- 
parat  hierarchiam  ecclesiasticam  cum  hierarchia  Veteris  Testamenti: 
«Cuncta  ordine  debemus  facere,  quae  nos  Dominus  statutis  temporibus 
peragere  iussit.  .  .  .  Summo  quippe  sacerdoti  sua  munera  tributa  sunt, 
sacerdotibus  locus  proprius  assignatus  est,  et  levitis  sua  ministeria  in- 
cumbunt.  Homo  laicus  praeceptis  laicis  constringitur»  (1.  c.  40).  Haec 
comparatio  frequens  est  apud  SS.  Patres  (cf.  Constit.  apost.  8,  46; 
S.  Hieronymi  ep.  52,  n.  7;  5.  Leonis  M.  serm.  59,  c.  7).  Apud 
.S.  Iustinum  M.  vocatur  «praepositus»  (r.poearcjQ)  is,  qui  regit  con- 
ventus  ecclesiasticos,  qui  eucharistiam  conficit,  cuius  est  sermones  habere 
ad  populum,  qui  eleemosynas  oblatas  custodit  et  indigentibus  distribuit 
(Apol.  I,  65  67). 

Ex  epistulis  5.  Ignatii  Martyris  non  solum  discimus  ipsum  fuisse 
episcopum  antiochenum  (Smyrn.  11,  1),  sed  etiam  aliorum  episcoporum 
nomina  indicantur:  Onesimus,  episcopus  ephesinus  (Eph.  1,  3),  Damas, 
episcopus  magnesius  (Magn.  2),  Polybius,  episcopus  trallianus  (Trall. 
1,   1),  Polycarpus,  episcopus  smyrnaeus  (Magn.  15).     Episcopus  phila- 

delphensis  valde  laudatur,  sed  nomen  non  indicatur  (Philad.  i).  Immo 
«per  tractus  terrae»,  i.  e.  per  totum  orbem,  episcopi  constituti  sunt 
(Eph.  3,  2),  idque  «in  sententia»,  i.  e.  ex  voluntate  Iesu  Christi, 
ut  ibidem  dicitur.  Cum  Ignatius  martyrium  passus  sit  sub  Traiano 
(98 — 117),  initio  saeculi  II  episcopatus  «monarchicus»  non  erat  recens 
institutum,  sed  eius  initia  ad  apostolorum  tempora  pertinent.  Quid 
autem  est  episcopus  secundum  S.  Ignatium?  Est  in  sua  ecclesia  su- 
premus  in  hierarchia  ecclesiastica.  In  unaquaque  ecclesia  «unus  epi- 
scopus  cum  prebyterio  et  diaconis»  (Philad.  4).  «Sine  his  ecclesia 
non  vocatur»  (Trall.  3,  1).  Diaconus  laude  dignus  est,  si,  ut  debet, 
subditus  est  episcopo  et  presbyterio  (Magn.  2).  Presbyterium  vero 
debet  esse  «ita  coaptatum  episcopo,  ut  chordae  citharae»  (Eph.  4,  1). 
«Omnes  episcopo  obtemperate,  ut  Iesus  Christus  Patri.  .  .  .  Separatim 
ab  episcopo  nemo  quidquam  faciat  eorum,  quae  ad  ecclesiam  spectant. 
Valida  eucharistia  habeatur  illa,  quae  sub  episcopo  peragitur,  vel  sub  eo, 
cui  ipse  concesserit.  Ubi  comparuerit  episcopus,  ibi  et  multitudo  sit, 
quemadmodum,  ubi  fuerit  Christus  Iesus,  ibi  catholica  est  ecclesia.  Non 
licet  sine  episcopo  neque  baptizare  neque  agapen  celebrare;  sed  quod- 
cumque  ille  probaverit,  hoc  et  Deo  est  beneplacitum,  ut  firmum  et 
validum  sit  omne,  quod  peragitur»  (Smyrn.  8).  «Manifestum  igitur 
est,  quod  episcopum  respicere  oporteat  ut  ipsum  Dominum»  (Eph.  6,  1). 

Alia  testimonia  iam  supra  (n.  257)  audivimus.  Tertullianus  ait: 
«Dandi  quidem  [baptismum]  habet  ius  summus  sacerdos,  qui  est  epi- 
scopus;  dehinc  presbyteri  et  diaconi,  non  tamen  sine  episcopi  auctori- 
tate»  (De  bapt.  17).  Secundum  Origenem  episcopus  «totius  ecclesiae 
arcem  obtinet»  (In  Ier.  hom.  11,  n.  3).  Secundum  vS.  Cyprianum  epi- 
scopi  ab  ipso  Christo  instituti  sunt,  quia  apostoli  erant  episcopi  ab  eo 
instituti  (Ep.  3 ,  3  [ed.  Hartel]).  In  episcopo  est  tota  potestas  et 
unitas  ecclesiae.  Quid  est  ecclesia?  «Plebs  sacerdoti  adunata  et  pastori 
suo  grex  adhaerens.  Unde  scire  debes  episcopum  in  ecclesia  esse  et 
ecclesiam  in  episcopo,  et  si  qui  cum  episcopo  non  sit,  in  ecclesia  non 
esse»   (Ep.  66,  n.  8). 

Ex  dictis  patet  secundum  traditionem  usque  ad  apostolorum  tem- 
pora  pertingentem  episcopos  habere  supremam  potestatem  magisterialem 
et  ministerialem,  et  ideo  vocari  successores  apostolorum.  *S.  Cyprianus : 
Episcopi  «apostolis  vicaria  ordinatione  succedunt»  (Ep.  66,  4).  S.  Hiero- 
nymus:  «Apud  nos  apostolorum  locum  episcopi  tenent»  (Ep.  41,  3). 
►S.  Gregorius  M.:  «Horum  [apostolorum]  profecto  nunc  in  ecclesia 
locum  episcopi  tenent»  (In  evang.  hom.  26,  5).  Ergo  concilium  triden- 
tinum  veterem  traditionem  sequitur,  cum  de  episcopis  ait:  «Qui  in 
apostolorum  locum  successerunt»  (sess.  23,  c.  4;  Denz.  n.  960).  Idem 
docet  concilium  vaticanum  (sess.  4;  Denz.  n.  1821). 

273*      Obi.  I.    S.  Hieronymus   haec  scribit:    «Idem  est  ergo   presbyter   qui 
et  episcopus*,  et  antequam  diaboli  instinctu  studia  in  religione  fierent  et  di- 

ceretur  in  populis:  ,Ego  sum  Pauli,  ego  Apollo,  ego  autem  Cephae*  [i  Cor 
i,  12],  communi  presbyterorum  consilio  ecclesiae  gubernabantur.  Postquam 
vero  unusquisque  eos,  quos  baptizaverat,  suos  putabat  esse,  non  Christi,  in 
toto  orbe  decretum  est,  ut  unus  de  presbyteris  electus  superponeretur  ceteris, 
ad  quem  omnis  ecclesiae  cura  pertineret,  et  schismatum  semina  tolleren- 
tur.  .  .  .  Sicut  ergo  presbyteri  sciunt  se  ex  ecclesiae  consuetudine  ei,  qui  sibi 
praepositus  fuerit,  esse  subiectos,  ita  episcopi  noverint  se  magis  consuetudine 
quam  dispositionis  dominicae  veritate  presbyteris  esse  maiores  et  in  com- 
mune  debere  ecclesiam  regere,  imitantes  Moysen,  qui  cum  haberet  in  pote- 
state  solum  praeesse  populo  Israel,  septuaginta  elegit,  cum  quibus  populum 
iudicaret»  (In  Tit.  1,  5).  Et  alibi:  «Apostolus  perspicue  docet  eosdem  esse 
presbyteros  quos  episcopos» ,  et  narrat  Alexandriae  presbyteros  elegisse 
unum  de  gremio  suo  et  nominasse  episcopum  (Ep.  146).  Ergo  episcopatus 
sola  consuetudine  ecclesiastica  introductus,  non  ab  apostolis  ex  praecepto 
Christi  institutus  est. 

Resp.     Conc.  antec.  Nego  consequens  et  consequentiam. 

De  illis  verbis  S..  Hieronymi  permultum  disputatum  est  (cf.  Historisches 
Jahrbuch,  Miinchen  1900,  221  sqq).  Quidam,  ut  Vazquez  (Disp.  140,  c.  1, 
n.  15)  censent  Hieronymum  errasse.  Quod  absolute  fieripotuit;  et  si  factum 
esset,  nihil  probaret  contra  doctrinam  certo  stabilitam.  Aliis  autem  videntur 
verba  Hieronymi  recte  explicari  posse,  dummodo  detrahatur  quaedam  ex- 
aggeratio  rhetorica,  qua  non  raro  Hieronymus  utitur,  praesertim  si  iratior 
scribit,  ut  in  hac  re  accidit. 

a)  Hieronymus  docet  potestate  ordinis  episcopos  esse  maiores  pres- 
byteris,  ut  in  illa  epistula  146  ad  Evangelum:  «Quid  facit  excepta  ordina- 
tione  episcopus,  quod  presbyter  non  faciat?»  (Cf.  Adv.  Ioann.  Hieros.  n.  37.) 
b)  Quod  ait:  «Idem  est  presbyter  qui  et  episcopus»,  ipse  ibidem  proxime 
explicat  de  appellatione :  «eosdem  episcopos  illo  tempore,  quos  et  pres- 
byteros  appellabant».  Quod  quo  sensu  verum  sit,  dissentiunt  eruditi  (supra 
n.  213).  c)  Ab  initio  «communi  presbyterorum  consilio  ecclesias  gubernatas 
esse»,  ut  probabilis  hypothesis  admitti  potest,  dummodo  haec  verba  ne  ita 
explicentur,  quasi  temporibus  apostolorum  nondum  exstiterit  episcopatus  mo- 
narchicus,  de  quo  episcopatu  Hieronymus  ait:  «Certe  in  una  civitate  plures, 
ut  nuncupantur,  episcopi  esse  non  poterant»  (In  Tit.  1,  5).  Secundum  eum 
temporibus  apostolorum  episcopi  monarchici  fuerunt  Iacobus,  «frater  Domini», 
Ierosolymis,  Linus  Romae,  Polycarpus  Smyrnae,  Papias  Hierapoli,  alii  aliis 
locis  (De  vir.  ill.  2,  15  17  sq).  Immo  generaliter  ait  apostolos  «per  singulas 
provincias  presbyteros  et  episcopos  ordinasse»  (In  Matth.  25,  26).  d)  Quod 
ait  occasione  factionum  corinthiarum  in  toto  orbe  decretum  esse,  ut  unus 
neret  episcopus,  est  fictio,  ut  recte  iudicat  L.  Sanders  (fitudes  sur  St.  Jerome, 
Bruxelles  1903,  327  sq).  Ceterum  Hieronymus  ipse  in  Tit.  3,  13  ait  ante 
illas  factiones  Apollo  fuisse  Corinthi  episcopum,  occasione  factionum  urbem 
reliquisse,  postea  vero  a  Creta  illuc  rediisse.  e)  Quod  narrat  de  ecclesia 
alexandrina,  potest  sic  intellegi:  in  illa  ecclesia  soli  presbyteri  excluso  po- 
pulo  episcopum  eligebant  unum  de  gremio  suo  (cf.  Epiph.,  Haer.  49,  11). 
Sed  haec  res  est  obscura. 

Saeculo  IV  medio  orta  est  haeresis  Aerii  de  aequalitate  episcoporum 
et  presbyterorum,  quam  doctrinam  ut  stoliditatis  plenissimam  S.  Epiphanius 
impugnat  (Haer.  75,  1  sqq ;  cf.  S.  Aug.,  De  haer.  53). 

274-  Obi.  II.  Initio  religionis  christianae  erant  multae  ecclesiae,  quae  non 
habebant  episcopum.  Atqui  si  ecclesiae  possunt  esse  sine  episcopo,  epi- 
scopatus  non  est  institutio  divina  sed  humana.  Ergo  episcopi  aut  consuetu- 
dine  aut  lege  humana  introducti  sunt. 

Resp.  Dist.  mai. :  Erant  initia  quaedam  communitatum  christianarum, 
quae  non  habebant  episcopum,  conc.  mai.;  erant  ecclesiae  iam  perfecte  con- 
stitutae,  quae  non  habebant  episcopum,  neg.  mai.  Dist.  min. :  Si  ecclesiae 
possunt  esse  perfecte  constitutae  sine  episcopo,  episcopatus  non  est  divinitus 
institutus,  conc.  min. ;  si  possunt  solum  esse  initia  communitatum  christianarum 
sine  episcopo,  neg.  min.     Et  neg.  conseq. 

Certe  apostoli  non  statim,  quotiescumque  aliquo  loco  quosdam  ad 
fidem  converterant,  integram  hierarchiam  ibidem  instituebant,  sed  exspecta- 
bant  rerum  progressum  et  sufficientem  hominum  educationem,  usquedum 
illis  novis  communitatibus  ultimam  formam  imponerent.  Eodem  modo  nunc 
in  missionibus  exteris  sunt  communitates  christianae,  quibus  praeest  catechista 
tantum,  aliae  habent  saltem  sacerdotem ;  in  integris  regnis  vel  regionibus  non 
est  episcopus,  sed  «praefectus  apostolicus»  ;  postea  fiunt  «vicarii  apostolici», 
qui  habent  ordinem  episcopalem  et  titulum  alicuius  ecclesiae  exstinctae,  sed 
in  missionibus  habent  iurisdictionem  delegatam  tantum  a  romano  pontifice; 
tandem  rebus  omnibus  maturatis  instituitur  hierarchia  integra  et  ordinaria. 
Similiter  aetate  apostolorum  erant  «ecclesiae  domesticae»  sine  ullo  sacerdote, 
vel  ecclesiae  urbanae  et  regionales  cum  solis  sacerdotibus,  quarum  supremum 
regimen  apostoli  sibi  reservaverant.  Sed  quando  singulae  ecclesiae  se  ad 
debitum  statum  evolverant,  iis  episcopos  praeponebant.  Haec  igitur  non  est 
mutatio  essentialis  constitutionis  ecclesiae  sed  progressus  a  statu  imperfecto 
ad  statum  perfectum  ab  initio  intentum.  Prisci  illi  testes,  Ignatius,  Hege- 
sippus,  Polycrates,  Irenaeus  nihil  sciunt  de  mutatione  introducta,  sed  episco- 
patum  habent  institutum  ad  conservandam  rectam  doctrinam  et  ad  ecclesiam 
regendam  inde  ab  apostolorum  temporibus  necessarium. 

275*  Obi.  III.  Olim  episcopi  a  populo  eligebantur.  Atqui  qui  eligitur, 
totam  potestatem  suam  accipit  ab  eligente.  Ergo  potestas  episcopalis  olim 
conferebatur  a  populo. 

Resp.  Dist.  mai. :  Aliquibus  locis  in  vetere  ecclesia  populi  iudicium 
exquirebatur  de  dignitate  eligendorum,  conc.  mai. ;  umquam  populus  sua  elec- 
tione  contulit  potestatem  vel  ordinis  vel  iurisdictionis,  neg.  mai.  Dist.  min. : 
Qui  electione  ipsa  fit  episcopus,  accipit  potestatem  ab  eligente,  trans.  min.; 
qui  electione    declaratur  gratus  et  dignus  munere,   neg.  min.     Et  neg.  conseq. 

In  S.  Scriptura  ministri  sacri  dicuntur  institui  ab  apostolis  vel  ab  apo- 
stolorum  adiutoribus  (Act  14,  22.  Tit  1,  5).  Semel  rogatur  iudicium  populi 
de  bona  fama  instituendorum  (Act  6,  7).  Secundum  Clementem  Rom.  (1  Cor. 
44)  primi  episcopi  constituti  sunt  ab  apostolis,  «vel  deinceps  ab  aliis  viris 
eximiis  consentiente  universa  ecclesia».  Secundum  S.  Cyprianum  «dili- 
genter  de  traditione  divina  et  apostolica  observatione  servandum  est  et  tenen- 
dum,  quod  apud  nos  quoque  et  fere  per  provincias  universas  tenetur,  ut  ad 
ordinationes  rite  celebrandas  ad  eam  plebem,  cui  praepositus  ordinatur, 
episcopi  eiusdem  provinciae  proximi  quique  conveniant,  et  episcopus  deligatur 
plebe  praesente,  quae  singulorum  vitam  plenissime  novit  et  uniuscuiusque 
actum  de  eius  conversatione  perspexit»  (Ep.  67,5  [ed.  I/artel]).    Concilium  nicae- 

num  I,  can.  4,  statuit  episcopum  ab  omnibus  eiusdem  provinciae  episcopis  aut 
saltem  a  tribus  ordinandum  esse  consentientibus  ceteris  [Kirch,  Enchir.  n.  364). 
Concilium  constantinopoliianum  IV  post  act.  10  can.  22  statuit  promotiones  et 
consecrationes  episcoporum  fieri  electione  et  decreto  episcoporum  collegii  sine 
laicorum  intercessione.  Saeculo  XII  ius  eligendi  episcopum  datum  est  capi- 
tulo  ecclesiae  cathedralis  (Decr.  Greg.  IX,  1.  1,  tit.  6,  c.  14;  Conc.  later.  II, 
can.  28).  Secundum  ius  commune  nostra  aetate  designatio  personae  fit  libera 
collatione  romani  pontificis,  sed  hoc  ius  in  variis  regionibus  varias  modifica- 
tiones  patitur. 

Schol  I.  Varii  errores,  ab  ecclesia  damnati,  de  collatione  pote- 
statis  ecclesiasticae. 

276.  Saeculo  XIV  Marsilius  Patavinus  in  «Defensore  pacis»  docet 
omnem  potestatem  ecclesiasticam  residere  in  populo  christiano  et  ab 
eo  seu  ab  imperatore  ut  repraesentante  populi  conferri  praepositis  ec- 
clesiasticis,  ita  ut  imperator  possit  etiam  summurn  pontificem  instituere 
et  deponere,  cum  tota  hierarchia  voluntate  humana  tantum  instituta 
sit.  Quae  doctrina  ut  haeretica  damnata  est  a  Ioanne  XXII  (Denz. 
n.  495  sqq;   cf.    17 19). 

Eundem  errorem  renovaverunt  haeresiarchae  saeculi  X  VI,  ut  Lutherus 
in  libro  «De  missa  privata»  et  Calvinus  (Instit.  4,  3  sq).  Hi  dixerunt 
omnes  christianos  esse  aequaliter  sacerdotes,  sed  cum  non  omnes  possint 
ministerio  verbi  vacare,  a  populo  vel  a  magistratu  vocari  quosdam  ad 
hoc  munus,  quorum  auctoritas  unice  ex  hac  vocatione  derivetur.  Hunc 
errorem  damnavit  concilium  tridentinum ,  sess.  23,  c.  4  et  can.  1  7 
(Denz.  n.  960  sq  967). 

Saeculo  XVII  Edmundus  Richer  in  libello  «De  ecclesiastica  et 
politica  potestate»  docuit  plenitudinem  ecclesiasticae  potestatis  esse 
prius  in  tota  ecclesia,  dein  in  episcopis  et  presbyteris  omnibus  simul 
sumptis,  singulos  vero  accipere  certum  ambitum  potestatis  ex  deputatione, 
ipsum  summum  pontificem  esse  solum  caput  ministeriale  ecclesiae,  sub- 
iectum  collegio  episcoporum.  Postea  van  Espen,  Febronius,  pistorienses, 
alii  similia  docuerunt  (cf.  Wilmers,  De  eccl.  239  sqq).  Haec  doctrina, 
quae  maxime  placuit  gallicanis,  iansenistis,  iosephinistis,  saepius  dam- 
nata  est  (cf.  Denz.  n.  1502  sq  cum  nota).  Nihilominus  modernistae 
hunc  errorem  innovaverunt  (Denz.  n.   2091  sqq). 

Schol.  2.  De  gradibus  hierarchicis  ab  ecclesia  institutis. 
277«  In  hierarchia  ordinis  praeter  tres  gradus  a  Christo  institutos 
episcopatus,  presbyteratus,  diaconatus  sunt  alii  ordines,  quos  theologi 
nunc  communius  censent  esse  ab  ecclesia  institutos:  subdiaconatus, 
acolythatus,  exorcistatus,  lectoratus,  ostiariatus,  de  quibus  agitur  in 
tractatu  de  sacramento  ordinis. 

In  hierarchia  iurisdictionis  duo  tantum  sunt  gradus  a  Christo 
instituti:  primatus  et  episcopatus.  Itaque  quicumque  praeter  summum 
pontificem  et  praeter  episcopos  habent  iurisdictionem  in  ecclesia,  sive 

ordinariam  sive  delegatam,  eam  habent  non  vi  institutionis  divinae  sed 
vi  legis  vel  consuetudinis  ecclesiasticae.  Infra  episcopos  iurisdictionem 
in  foro  interno  ordinariam  seu  vi  muneris  habent  parochi.  Sed  primis 
tribus  saeculis  parochi  nulli  erant  in  ecclesia;  inde  fere  a  saeculo  V 
ecclesiae  quaedam  rurales  factae  sunt  veri  nominis  parochiae,  et  inde 
a  saeculo  XI  etiam  in  civitatibus  episcopalibus  parochiae  erigi  coeptae 
sunt  (cf.  /.  Laurentius,  Instit.  iur.  eccl.,  n.  203  sq).  At  ne  nunc  quidem 
repugnat  esse  dioeceses,  in  quibus  episcopus  est  unicus  verus  parochus, 
alii  vero  sacerdotes  eius  adiutores,  ab  eo  delegati,  quia  totum  institutum 
parochorum  est  iuris  ecclesiastici.  Sententia  gallicanorum  et  ianseni- 
starum,  secundum  quam  parochi  non  minus  quam  episcopi  iure  proprio 
sunt  iudices  fidei  et  rectores  ecclesiarum,  reiecta  est  a  Pio  VI  (Denz. 
n.    1509  sqq). 

Supra  episcopos  sunt  archiepiscopi,  patriarchae,  alii,  quorum  digni- 
tas  vel  potestas  partim  naturali  quodam  progressu,  partim  legislatione 
ecclesiastica  orta  est  et  a  summo  pontifice  ob  iustas  causas  abrogari 
vel  mutari  potest.     De  his  omnibus  agitur  in  iure  canonico. 


Prop.  XXXV.  Episcopi  iure  divino  in  suis  dioecesibus  ha- 
bent  iurisdictionem  fori  interni  et  externi,  et  sunt  magistri  authen- 
tici;  nihilominus  singuli  non  sunt  magistri  infallibiles,  sed  infallibilis 
est  solum  tota  ecclesia  docens,  i.  e.  collegium  episcoporum  sub  suo 
capite  romano  pontifice. 

278.  Stat.  quaest.  Diximus  episcopos  esse  successores  aposto- 
lorum  in  munere  pastorali.  Iam  paulo  accuratius  hoc  munus  pastorale 
episcoporum  determinandum  est,  quia  de  hac  re  variae  quaestiones 
oriri  possunt  et  ortae  sunt.  Imprimis  videndum  est,  quid  in  munere 
episcopali  sit  iuris  divini,  et  quid  iuris  ecclesiastici.  Non  agitur  de 
potestate  ordinis;  hanc  enim  potestatem  episcopi  accipiunt  conse- 
cratione,  i.  e.  sacramento  ordinis  a  Christo  instituto,  cuius  supremus 
gradus  est  episcopatus.  Consequenter  haec  potestas  immediate  con- 
fertur  a  Deo  neque  ullo  modo  limitari  potest,  sed  ex  opere  operato 
adest,  ut  exponitur  in  tractatu  de  sacramentis.  Aliter  res  se  habet 
quoad  potestatem  iurisdictionis,  et  de  hac  unice  quaeritur.  Possumus 
eam  distinguere  in  potestatem  regendi  et  potestatem  docendi.  Sic 
thesis  habet  varias  partes. 

279.  Prob.  pars  I.  a)  Episcopi  in  sua  quisque  dioecesi  habent 
iurisdictionem.  Apostoli  indeterminate  ad  omnes  homines  missi  erant, 
et  ubique  poterant  praedicare  et  iurisdictionem  exercere.  Non  sic 
episcopi.  Supra  quidem  (n.  213)  diximus  obscuritatem  quandam  esse 
in  modo,  quo  loquatur  Scriptura  de  episcopis  et  presbyteris.  Ex  altera 
parte  Scriptura  non  ambigue  testatur  iam  ab  apostolis  assignatos  esse 
singulis  ecclesiis  praepositos,  qui  suam  quisque  ecclesiam  regerent.  «Cum 


Cap.  IV.  De  subiecto  potestatis  ecclesiasticae.  Art.  i.  De  episcopis.  Prop.  XXXV.      10,3 

constituissent  per  singulas  ecclesias  presbyteros  ...»  (Act  14,  22). 
«Attendite  vobis  et  universo  gregi,  in  quo  vos  Spiritus  Sanctus  posuit 
episcopos,  regere  ecclesiam  Dei»  (Act*20,  28).  «Rogavi  te,  ut  remaneres 
Ephesi»  (1  Tim  1,  3).  «Reliqui  te  Cretae,  ut  ea,  quae  desunt,  corrigas 
et  constituas  per  civitates  presbyteros,  sicut  et  ego  disposui  tibi. 
Si  quis  sine  crimine  est .  .  .  oportet  enim  episcopum  sine  crimine  esse» 
(Tit  1,  5  sqq).  «Pascite,  qui  in  vobis  est,  gregem  Dei»  (1  Petr  5,  2). 
Unde  S.  Ioannes  loquitur  de  angelo  Ephesi  ecclesiae,  de  angelo  Smyrnae 
ecclesiae  etc.  (Apc  c.  2) 

Similiter  SS.  Patres,  quorum  testimonia  quaedam  audivimus  in 
praecedenti  thesi,  constanter  docent  episcopi  esse  suam  ecclesiam  re- 
gere,  «cum  singulis  pastoribus  portio  gregis  sit  adscripta,  quam  regat 
unusquisque  et  gubernet»  (S.  Cyprian.,  Ep.  58,  n.  14  [ed.  Hartel\). 
Quare  *S.  Augustinus  ait  ad  se  non  pertinere  «curam  propriam  nisi 
hipponensis  ecclesiae.  .  .  .  In  aliis  autem  civitatibus  tantum  agimus, 
quod  ad  ecclesiam  pertinet,  quantum  vel  nos  permittunt  vel  nobis  im- 
ponunt  earundem  civitatum  episcopi»  (Ep.  34,  n.  5).  Concilium  vati- 
canum  sess.  4,  c.  3  de  episcopali  iurisdictione  ait:  «qua  episcopi . . .  tam- 
quam  veri  pastores  assignatos  sibi  greges  singuli  singulos  pascunt  et 
regunt»  {Denz.  n.  1828).  Ideo  episcopis  officium  incumbit  residendi 
in  dioecesibus  suis  (quae  olim  parochiae  vocabantur).  Hoc  officium 
inculcatur  multis  canonibus  ecclesiasticis,  quos  canones  renovavit  con- 
cilium  tridentinum  simul  cum  sanctionibus  in  neglegentes  statutis 
(sess.  6,    c.   1   de  reform.). 

b)  Episcopi  iure  divino  constituti  sunt.  Itaque  non,  sicut  parochi, 
iure  humano  sunt  in  ecclesia  sed  voluntate  Christi,  ut  romanus  pontifex 
non  possit  regere  ecclesiam  per  se  et  suos  delegatos  sine  episcopis 
ordinariis.  Quae  fuerit  voluntas  Christi,  inde  discimus,  quod  ex  una 
parte  Christus  est  auctor  ecclesiae  et  constitutionis  eius,  et  ex  altera 
parte  ecclesia  numquam  fuit  sine  episcopis.  Nisi  Christus  voluisset,  ut 
ecclesia  ab  episcopis  regeretur,  intellegi  non  posset,  cur  ecclesia  iam 
inde  a  primo  saeculo  ubique  constitutionem  episcopalem  habuisset, 
et  cur  hanc  constitutionem  divinitus  datam  considerasset.  «Vos  Spiritus 
Sanctus  posuit  episcopos  regere  ecclesiam  Dei»  (Act  20,  28).  Christus 
«ipse  dedit  quosdam  quidem  apostolos,  quosdam  autem  prophetas, 
alios  vero  evangelistas,  alios  autem  pastores  et  doctores»  (Eph  4,  11). 
Sicut  igitur  Christus  elegerat  apostolos  et  eorum  adiutores  (prophetas 
et  evangelistas)  ad  fundandas  ecclesias,  ita  ad  regendas  ecclesias  iam 
fundatas  posuit  pastores  et  doctores,  quod  duplex  munus  primo  et 
principaliter  convenit  episcopis.  In  Apocalypsi  Ioannis  in  visione  ap- 
paret  Christus,  habens  «in  dextera  sua  stellas  septem»,  etait:  «Sacra- 
mentum  septem  stellarum.  .  .  .  Septem  stellae  angeli  [episcopi]  sunt 
septem  ecclesiarum»  (Apc  I,  16  20).  Etiam  his  verbis  et  sequentibus 
indicatur  Christum  velle,  ut  in  ecclesia  sint  episcopi,  qui  regimen  et 
curam   singularum   ecclesiarum  habeant.     Propterea  SS.  Patres  docent 

episcopos  ex  Dei  mandato  ab  apostolis  constitutos  esse.  5.  Clemens 
Rom.  (i  Cor.  43):  «Et  quid  mirum  eos  [apostolos],  quibus  in  Christo 
a  Deo  hoc  munus  commissum  fuit,  praedictos  [episcopos]  constituisse.» 
S.  Ignatius  M.  (Eph.  6,  1)  ait:  «Quemcumque  paterfamilias  [Christus] 
mittit  ad  gubernandam  familiam  suam,  hunc  ita  accipere  debemus  ut 
illum  ipsum,  qui  mittit.  Manifestum  igitur  est,  quod  episcopum  respicere 
oporteat  ut  ipsum  Dominum. »  *S.  Cyprianus  inculcat :  «Episcopos  et  prae- 
positos  Dominus  elegit.»  Nihil  «audere  contra  Deum  possumus,  qui  epi- 
scopos  facit»  (Ep.  3,  3  [ed.  Hartel]).  Similiter  alii  Patres.  De  hac 
re  consentiunt  theologi.  Concilium  vaticanum  docet:  «Tantum  abest, 
ut  haec  summi  pontificis  potestas  officiat  ordinariae  ac  immediatae  illi 
episcopalis  iurisdictionis  potestati,  qua  episcopi,  qui,  positi  a  Spiritu 
Sancto,  in  apostolorum  locum  successerunt,  tamquam  veri  pastores 
assignatos  sibi  greges  singuli  singulos  pascunt  et  regunt,  ut  eadem  a 
supremo  et  universali  pastore  asseratur,  roboretur  ac  vindicetur»  (sess.  4, 

c.  3  ;  Denz.  n.  1828). 

c)  Episcopis  iurisdictio  probabilius  confertur  a  summo  pontifice. 
De  hac  re  est  duplex  theologorum  sententia.  Alii  volunt  non  solum 
episcopatum  institutum  esse  a  Christo,  sed  cuivis  etiam  episcopo  in 
ordinatione  immediate  a  Christo  conferri  iurisdictionem  episcopalem  in 
actu  primo,  exercitium  vero  huius  iurisdictionis  in  actu  secundo  pendere 
a  summo  pontifice.  In  concilio  tridentino  maxime  hispani  hanc  sen- 
tentiam  defendebant,  contra  quos  disputavit  Lainez  (cf.  Grisar,  Iacobi 
Lainez  disputationes  tridentinae  I,  31*  190  sqq).  Etsi  Lainez  vi  argumen- 
torum  suorum  multos  theologos  attraxit  ad  suam  sententiam,  quidam 
tamen  etiam  postea  defenderunt  iurisdictionem  episcoporum  immediate 
a  Deo  conferri,  idque  in  ipsa  consecratione  tyVirceburg.,  De  leg. 
n.  103  sqq).  Sed  haec  sententia  est  improbabilis,  quia  per  consecra- 
tionem  ipsam  episcopus  non  accipit  determinatos  subditos  vel  deter- 
minatam  dioecesim.  Nam  consecratio  episcopi  est  valida,  etsi  episcopus 
est  nullius  dioecesis  et  nullam  accipit  iurisdictionem.  Christus  quidem 
omnibus  apostolis  immediate  dedit  iurisdictionem.  At  non  omnia  privi- 
legia  apostolorum  ad  episcopos  transierunt.  Immo  cum  in  ecclesia 
adsit  summus  pontifex,  cuius  potestas  sufficit  ad  iurisdictionem  epi- 
scopis  conferendam,  immerito  recurritur  ad  Deum  ipsum,  qui  non  solet 
sine  concursu  causarum  secundarum  producere  efTectus,  ad  quos  pro- 
ducendos  causae  secundae  aptae  sunt.  Si  romanus  pontifex  confert 
iurisdictionem,  facile  intellegitur,  quomodo  eam  possit  amplificare,  re- 
stringere,  auferre,  quod  eum  posse  nemo  negat.  Haec  est  doctrina 
J>.  Thomae  (In  Matth.  16,  2),  Bellarmini  (De  rom.  pont.  4,  24), 
Suaresii  (De  leg.  4,  4),  multorum  aliorum  theologorum.  Quare  Bene- 
dictus  XIV  ait:  Haec  sententia  «et  rationi  et  auctoritati  conformior 
videtur»  (De  syn.  1.  4,  n.  2).    Pius  VI  in  constitutione  «Super  soliditate» 

d.  28.  Nov.    1786   eandem   doctrinam  proponit  {Denz.  n.    1500).     Ac- 
cedunt  multae  conciliorum  provincialium  declarationes  (cf.  Wernz,  Ius 

decret.  II,  n.  737).  Itaque  haec  doctrina  nunc  communiter  recepta, 
non    tamen    contraria    damnata    est.     Plura    apud    Wilmers,    De    eccl. 

355  sqq. 

Actus,  quo  summus  pontifex  episcopis  potestatem  confert,  vocatur 
iniunctio ;  est  enim  iniunctio  actus  voluntatis,  quo  superior  alicui  im- 
ponit  curam  regendi  alios.  Duo  hoc  actu  efficit  pontifex:  episcopo 
imponit  munus  regendi  cum  annexis  iuribus  et  oneribus,  eumque  facit 
principem  ecclesiasticum;  fideles  vero  alicuius  territorii  facit  subditos 
eius,  iisque  praecipit  oboedientiam  erga  episcopum.  Itaque  in  iniunc- 
tione  effectus  producitur  immediate  voluntate  humana,  in  consecratione 
vero  episcopi  effectus  (character  et  gratia)  producitur  immediate  volun- 
tate  divina ;  in  consecratione  minister  adstringitur  ritibus  sacramentalibus 
a  Christo  institutis,  in  iniunctione  vero  nullus  determinatus  ritus  neces- 
sarius  est,  sed  quivis  modus  conveniens  eligi  potest. 

d)  Episcopus  habet  iurisdictionem  in  foro  interno  et  externo.  Ad 
forum  internum  maxime  pertinet  sacramentum  paenitentiae.  Itaque 
episcopus  potest  omnes  suos  subditos  absolvere  et  aliis  sacerdotibus 
dare  facultatem  eos  absolvendi  sacramentaliter.  Praeterea  ad  forum 
internum  pertinent  causae  omnes  spirituales  singulorum  fidelium,  quae 
non  sacramentaliter  expediuntur,  ut  e.  g.  ea,  quae  pertinent  ad  vota 
privata.  Itaque  intra  et  extra  sacramentum  episcopus  habet  iuris- 
dictionem  fori  interni  in  suos  subditos  intra  eos  limites,  quos  vel  ius 
commune  vel  specialis  ordinatio  summi  pontificis  statuit. 

Iurisdictio  fori  externi  proxime  respicit  bonum  publicum.  Pro- 
videtur  autem  bono  publico  per  leges,  per  iudicia,  per  sanctiones,  per 
visitationes,  per  administrationem  bonorum,  per  alia,  quae  exponuntur 
in  iure  canonico,  quare  hic  ea  indicasse  sufficiat. 

280.  Prob.  pars  II.  a)  Episcopi  in  suis  dioecesibus  sunt  magistri 
auihentici.  Magister  seu  doctor  authenticus  is  est,  qui  vi  muneris 
constitutus  est  ad  proponendam  cum  auctoritate  doctrinam  ecclesiae. 
Itaque  non  ratione  singularis  eruditionis,  non  propter  efficacia  argu- 
menta,  quae  affert,  episcopus,  proponens  doctrinam  christianam,  au- 
diendus  est,  sed  quia  cum  auctoritate  docet,  ad  hoc  missus  immediate 
a  summo  pontifice  et  mediate  a  Christo  ipso.  SS.  Patres,  ut  vidimus 
(n.  271),  hoc  maxime  efferunt  per  episcopos  servandam  esse  in  ecclesia 
traditionem  apostolicam.  Iam  in  S.  Scriptura  monentur  episcopi,  ut 
diligenter  servent  sanam  doctrinam  (Tit  1,  9),  et  vituperantur,  qui  negle- 
gentes  sunt  in  hoc  officio  (Apc  2,  I4sqq  20).  Concilium  tridentinum 
monet:  Quia  praedicatio  evangelii  «est  praecipmum  episcoporum  munus, 
statuit  et  decrevit  eadem  sancta  synodus  omnes  episcopos  .  .  .  teneri  per 
se  ipsos,  si  legitime  impediti  non  fuerint,  ad  praedicandum  sanctum  Iesu 
Christi  evangelium»  (sess.  5,  c.  2  de  reform.;  cf.  sess.  24,  c.  4  de  reform.). 
Episcoporum  quoque  est  cavere,  ne  falsae  doctrinae  irrepant;  et  ideo 
in  dioecesibus  suis  et  vi  muneris  ordinarii  et  ut  delegati  sedis  aposto- 

licae  interdicere  possunt  vel  etiam  debent  libros,  quos  fidei  vel  bonis 
moribus  nocivos  iudicant;  et  censura  librorum  edendorum  de  materia 
fidei  et  morum  ad  eos  pertinet.  Hoc  offlcium  gravissimis  verbis  in- 
culcat  Pius  X  in  fine  encyclicae  «Pascendi».  Itaque  patet,  quo  sensu 
episcopi  sint  doctores  authentici. 

b)  Singuli  episcopi  non  sunt  magistri  infallibiles.  S.  Paulus,  al- 
loquens  episcopos,  quos  Miletum  vocaverat,  ait:  «Ex  vobis  ipsis  ex- 
surgent  viri  loquentes  perversa,  ut  abducant  discipulos  post  se»  (Act 
20,  30).  Idem  scribit  ad  Timotheum:  «Ineptas  et  aniles  fabulas  de- 
vita.  . . .  Stultas  autem  et  sine  disciplina  quaestiones  devita»  (1  Tim  4,  7 
[cf.  6,  20].  2  Tim  2,  23).  Similiter  ad  Titum  (1,  5  sqq;  2,  7;  3,  9). 
Atqui  nemo  sic  alloquitur  homines  in  docendo  infallibiles.  Praeterea 
historia  testis  est  episcopos  quosdam  factos  esse  doctores  haereticos, 
ut  Paulum  Samosatenum,  Nestorium,  tot  episcopos  arianos.  Etiam 
inter  catholicos  nonnulli  episcopi  errores  docuerunt,  ut  e.  g.  S.  Cyprianus 
et  alii  episcopi  africani  de  rebaptizandis  haereticis.  Ceterum  in  ecclesia 
semper  admissum  est  singulos  episcopos,  etiam  in  rebus  fidei  et  morum, 
errare  posse.  Cf.  prop.  6  et  85  synodi  pistoriensis  {Denz.  1506  1 593)» 
quae  synodus  cum  multis  suis  erroribus  est  confirmatio  doctrinae  de 
fallibilitate  singulorum  episcoporum. 

c)  Collegium  episcoporum  sub  romano  pontifice,  seu  ecclesia  docens, 
est  infallibilis.  Probavimus  enim  Christum  instituisse  magisterium  in- 
fallibile  (n.  186  sqq)  et  voluisse,  ut  hoc  magisterium  usque  ad  finem 
mundi  permaneret  (219  sqq).  Ergo  cum  singuli  episcopi  non  sint  in- 
fallibiles,  saltem  integrum  collegium  debet  esse  infallibile,  ut  sit  «ec- 
clesia  Dei  vivi  columna  et  firmamentum  veritatis»  (1  Tim  3,  15).  Nam 
si  totum  collegium  episcoporum  falsam  doctrinam  in  rebus  fidei  et 
morum  proponeret,  aut  tota  ecclesia  erraret,  si  episcopos  sequeretur, 
aut  ecclesiae  unitas  destrueretur,  si  grex  contra  pastores  rebellaret. 
Neque  sic  impleretur,  quod  Christus  promisit:  «Ecce  ego  vobiscum 
sum  usque  ad  consummationem  saeculi»  (Mt  28,  20),  neque  Spiritus 
veritatis  maneret  curn  ecclesia,  neque  eam  induceret  in  omnem  veri- 
tatem  (Io  14,  i6sqq;  16,  I2sq);  et  portae  inferi  contra  ecclesiam 
praevaluissent.  Quod  cum  fieri  non  possit,  ecclesia  docens  est  infalli- 
bilis  in  proponenda  et  explicanda  doctrina  revelata  et  in  reiciendis 
oppositis  erroribus.  De  qua  re  a.  476  scribit  5.  Simplicius  pontifex : 
«Perstat  in  successoribus  suis  haec  et  eadem  apostolicae  norma  doc- 
trinae,  cui  Dominus  curam  totius  ovilis  iniunxit,  cui  se  usque  in  finem 
saeculi  minime  defuturum,  cui  portas  inferi  numquam  praevalituras  esse 
promisit,  cuius  sententia  quae  ligarentur  in  terris,  solvi  testatus  est 
non  posse  nec  in  caelo.  .  .  .  Quod  apostolicis  manibus  cum  ecclesiae 
universalis  assensu  acie  meruit  evangelicae  falcis  abscidi,  vigorem  sumere 
non  potest  renascendi;  nec  in  dominicae  vitis  fructivam  valet  redire  pro- 
paginem,  quod  igni  deputatum  constat  aeterno»  (Denz.n.  160).  Quomodo 
vero  ecclesia  infallibili  magisterio  fungatur,  postea  videbimus(n.  304  sqq). 

281.  Obi.  I.  Primis  temporibus  illi,  qui  dicuntur  episcopi  fuisse,  ut  Timo- 
theus,  Titus  aliique,  non  erant  alligati  ad  unum  locum,  sed  variis  locis  munera 
apostolica  obibant,  ut  narratur  e.  g.  in  Act  18,  5;  19,  23;  20,  4;  2  Tim  4, 
8  10.  Ergo  episcopi  certas  sedes  habentes  non  pertinent  ad  primitivam 
ecclesiae  constitutionen. 

Resp.  Trans.  antec. ;  neg.  conseq.  Poterant  enim  Timotheus,  Titus  alii- 
que  prius  esse  simplices  adiutores  apostolorum  in  laboribus  apostolicis  et 
postea  demum  fieri  episcopi.  Poterant  etiam  illi,  qui  iam  erant  episcopi,  ab 
apostolis  ad  missiones  extraordinarias  mitti.  In  his  igitur  non  potestate  ordi- 
naria  utebantur  sed  delegata,  quemadmodum  nostra  aetate  vicarii  apostolici. 
Fuisse  autem  inde  a  temporibus  apostolorum  episcopos  pastores  animarum, 
quibus  cura  determinati  gregis  commissa  erat,  argumentis  certis  probavimus. 

282.  Obi.  II.  Quae  divinitus  instituta  sunt,  immutabilia  sunt.  Atqui  iuris- 
dictio  episcoporum  est  mutabilis.     Ergo  divinitus  instituta  non  est. 

Resp.  Dist.  mai. :  Divinitus  instituta  sunt  immutabilia  praecise  eo  am- 
bitu,  quo  divinitus  instituta  sunt,  conc.  mai. ;  ulterius,  neg.  mai.  Dist.  min. : 
Iurisdictio  episcoporum  est  mutabilis,  quatenus  possunt  esse  aut  non  esse  in 
ecclesia,  qui  vi  muneris  ordinarii  singulas  partes  dominici  gregis  pascunt  tum 
suprema  ordinis  potestate  tum  potestate  iurisdictionis  in  foro  interno  et  ex- 
terno,  neg.  min. ;  potest  episcoporum  iurisdictio  manente  substantia  multis 
modis  mutari,  conc.  min.  Et  dist.  conseq. :  Potestas  episcopalis  quoad  sub- 
stantiam  non  est  divinitus  instituta,  neg.  conseq. ;  quoad  alia,  conc.  conseq.  Quae 
vero  essentialiter  pertineant  ad  iurisdictionem  episcopalem,  et  quae  sint 
mutabilia,  docetur  in  iure  canonico.  Essentiale  est  episcopo,  ut  habeat 
gregem  proprium  seu  dioecesim  propriam.  Utrum  vero  grex  sit  maior  an 
minor;  utrum  plures  an  pauciores  dioeceses  sint  in  mundo,  non  est  de  es- 
sentia  episcopatus.  Similiter  essentiale  est  episcopo,  ut  possit  absolvere  sub- 
ditos  a  peccatis;  potest  nihilominus  romanus  pontifex  quosdam  casus  spe- 
ciales  sibi  reservare.  Idem  dicendum  est  de  causis,  quae  pertinent  ad  forum 
externum. 

283.  Obi.  III.  Episcopi  sunt  successores  apostolorum.  Atqui  apostoli  im- 
mediate  a  Christo  acceperant  iurisdictionem.  Ergo  eodem  modo  episcopi 
accipiunt,  et  ideo  dicuntur  positi  a  Spiritu  Sancto. 

Resp.  Dist.  mai. :  Episcopi  sunt  successores  apostolorum  in  munere 
ordinario  regendi  ecclesiam,  conc.  mai. ;  in  omnibus  omnino  praerogativis, 
neg.  mai.  Conc.  min.  Dist.  conseq. :  Episcopi  accipiunt  iurisdictionem  a  Christo 
et  sunt  positi  a  Spiritu  Sancto,  quatenus  episcopatus  est  divinitus  institutus,  et 
vi  huius  institutionis  valide  confertur  a  romano  pontifice,  conc.  conseq. ;  quatenus 
Christus  singulis  immediate  confert  iurisdictionem,  non  per  romanum  ponti- 
ficem,  neg.  conseq.  In  consecratione  quidem  episcopi  Deus  ut  causa  princi- 
palis  immediate  imprimit  characterem  et  confert  gratiam.  At  hoc  solo  non- 
dum  est  quis  perfectus  episcopus,  sed  assignandus  est  grex  et  conferenda 
potestas  in  gregem,  id  quod  fit  actu  voluntatis  romani  pontificis.  Solum- 
modo  in  eo  casu,  in  quo  iurisdictio  papae  est  dubia  et  simul  adest  titulus 
coloratus  et  error  communis,  censendus  est  Deus  supplere  in  necessariis  iuris- 
dictionem  obiective  invalidam,  ut  in  similibus  casibus  canonistae  et  mora- 
listae  docent  de  iurisdictione   dubia   parochi   vel   confessarii   supplenda   per 

ecclesiam.  Sed  hic  est  casus  extraordinarius,  secundum  quem  diiudicanda  non 
sunt  ea,  quae  regulariter  fiunt  in  ecclesia  (cf.  Wilmers,  De  eccl.  257  365  sq). 

284«  Obi.  IV.  Ecclesia  veteris  Testamenti  seu  synagoga  conservabat  et 
tradebat  doctrinam  revelatam.  Atqui  synagoga  non  habebat  magisterium  in- 
fallibile ;  nam  summus  sacerdos  et  ceteri  magistri  reicerunt  verum  Messiam, 
et  totum  populum  in  errorem  induxerunt.  Ergo  ad  revelationem  conservan- 
dam  et  tradendam  non  requiritur  magisterium  infallibile. 

Resp.  Nego  suppositum  totius  argumenti.  Neque  enim  ex  eo  argu- 
mentati  sumus,  quod  Deus  non  possit  multis  modis  providere  revelationis 
conservationi  et  traditioni,  sed  ex  eo,  quod  Christus  reapse  instituit  magi- 
sterium,  cui  omnes  se  subicere  debent.  Synagoga  erat  inferior  ecclesia, 
maxime  ratione  magisterii.  In  vetere  Testamento  communi  populo  pauca 
erant  fide  divina  credenda,  ut  Deus  unus,  creator  et  gubernator  omnium,  et 
futurus  Messias.  Ad  haec  pauca  docenda  sufficiebat  magisterium  aaroniticum 
fallibile.  Si  ordinarii  pastores  officio  suo  deerant,  mittebat  Deus  prophetas, 
qui  sacerdotes  et  populum  in  rectam  viam  reducerent.  Sic  per  pastores 
ordinarios  et  extraordinarios  sufficienter  provisum  erat  ecclesiae  illi  praepara- 
toriae,  usquedum  veniret  Messias,  qui  omnia  ad  perfectionem  adduceret,  et 
ipse  perenniter  in  ecclesia  permanens,  magisterium  perpetuum  infallibilitatis 
praerogativa  donaret. 

285.  Obi.  V.  Cum  homines  per  se  non  sint  infallibiles,  episcopis,  ut  fierent 
permanenter  infallibiles,  esset  aliquis  supernaturalis  habitus  infundendus.  At- 
qui  hoc  inauditum  est,  neque  intellegitur,  quid  sit.    Ergo  admittendum  non  est. 

Resp.  Neg.  mai.  Infallibilitas  non  est  qualitas  ecclesiae  docenti  in- 
haerens  sed  externa  assistentia  Spiritus  Sancti,  ecclesiam  dirigentis  et  ca- 
ventis,  ne  per  eam  umquam  falsum  pro  vero  proponatur.  Iuvat  igitur  Spiritus 
Sanctus  variis  auxiliis,  ut  ecclesia  docens  verum  percipiat  et  proponat,  et 
impedit,  ne  errorem  admittat  et  doceat.  Utrumque  potest  efficere  et  efficit 
sine  habitu  infuso  infallibilitatis.  Hic  influxus  neque  revelatio  est  neque  in- 
spiratio  proprie  dicta  neque  quidquam,  quo  episcopi  fiant  pura  instrumenta 
Spiritus  Sancti,  sed  ecclesia  in  exercitio  magisterii  est  causa  principalis 
actuum  suorum. 

ARTICULUS  11. 
DE  ROMANO  PONTIFICE. 

Cf.  Bellarminus,  De  romano  pontifice;  Suarez,  De  fide  disp.  10;  P.  Ballerini,  De  vi  ac 
ratione  primatus  romanorum  pontificum  ;  D.  Palmieri,  De  romano  pontifice  3,  Romae  1902  ; 
T.  W.  Allies,  The  See  of  S.  Peter,   London  1866;   /.  Ottiger,  De  ecclesia  Christi  526  sqq. 

Prop.  XXXVI.    Romanus   pontifex   est  successor  Sancti  Petri 
in  primatu. 

286.  Stat.  quaest.  Sicut  collegium  episcoporum  succedit  collegio 
apostolorum  in  munere  regendi  singulas  ecclesias,  ita  romanus  pontifex 
succedit  S.  Petro  in  munere  primatiali,  quod  refertur  ad  totam  ec- 
clesiam.  Iesus  Christus  constituit  S.  Petrum  caput  apostolorum  eique 
contulit  munus  regendi  omnes  oves  Christi  (supra  n.  193  sqq).    Simul 

voluit,  ut  hic  Petri  primatus  in  perpetuum  maneret  in  ecclesia  (supra 
n.  220);  de  modo  autem,  quo  transferendus  sit,  nihil  dicitur  in  S.  Scrip- 
tura.  Historice  vero  constat  primatum  semper  annexum  fuisse  sedi 
romanae,  ita  ut  qui  episcopus  romanus  fieret,  eo  ipso  esset  summus 
pontifex  seu  primas  et  successor  S.  Petri. 

Iam  supra  (n.  201)  annotavimus  dogma  primatus,  sicut  alia  dog- 
mata  ecclesiae,  tum  quoad  perfectam  cognitionem  et  doctrinalem  ex- 
positionem  tum  quoad  usum  practicum  habere  suam  historiam  et  pro- 
gressum.  Unde  non  omnes  quaestiones  incidentes  primis  saeculis 
theoretice  et  practice  iam  perfecte  solutae  erant.  Sufncit,  ut  ecclesia 
semper  agnoverit  principium  dogmaticum,  quo  nititur  primatus  romanus. 

Quod  argumenta  attinet,  alia  sunt  dogmatica,  alia  historica.  Cum 
ecclesia  sit  infallibilis  in  rebus  fidei  et  morum  (supra  n.  280  c)t  ro- 
manus  pontifex  est  primas,  si  id  ecclesia  docuit.  Argumentis  vero 
historicis  simul  ostenditur,  quomodo  primatus  a  S.  Petro  transierit  ad 
romanos  pontifices.  Etsi  haec  altera  quaestio  cum  certitudine  solvi 
non  posset,  inconcussa  maneret  demonstratio  ipsius  facti  ex  consensu 
ecclesiae.  Unde  haec  res  non  pendet  ex  quaestione,  num  Petrus 
Romae  fuerit  et  ut  episcopus  huius  ecclesiae  mortuus  sit;  nam  absolute 
fieri  potuit,  ut  S.  Petrus  nullam  sedem  sibi  eligeret,  sed  solum  signi- 
ficaret,  quomodo  post  mortem  suam  primatus  ad  successores  trans- 
ferendus  esset. 

Primatum  romanum  aut  negant  aut  solum  honoris  primatum  con- 
cedunt,  quicumque  non  sunt  catholici;  nam  omnis  christianus,  qui 
primatum  theoretice  et  practice  agnoscit,  eo  ipso  est  catholicus;  qui 
negat,  eo  ipso  non  est  catholicus. 

287.     Arg.  I.     Ex  voluntate  Christi. 

Voluntas  Christi  primatum  instituentis  et  perpetuum  esse  volentis 
non  potuit  effectu  carere.  Atqui  nisi  romanus  pontifex  esset  successor 
S.  Petri  in  primatu,  voluntas  Christi  effectu  careret.  Ergo  romanus 
pontifex  est  successor  S.  Petri  in  primatu. 

Prob.  min.  Nullus  praeter  romanum  pontificem  umquam  in  ec- 
clesia  agnitus  est  successor  S.  Petri  in  primatu ;  immo  nullus  umquam 
alius  episcopus  hanc  dignitatem  sibi  attribuere  ausus  est.  Ergo  aut 
nullus  est  successor  S.  Petri  in  primatu,  aut  est  romanus  pontifex; 
illud  est  falsum,  ergo  hoc  est  verum.  Fuerunt  qui  dicerent  se  esse 
romanos  pontifices,  cum  non  essent  (antipapae).  Haec  res  non  tangit 
quaestionem  iuris  de  necessitate  perpetuitatis  primatus,  sed  respicit 
quaestionem  facti,  quis  illis  temporibus  fuerit  verus  primas.  Multi 
negant  a  Christo  institutum  esse  primatum ,  sed  haec  quaestio  sup- 
ponitur  hic  soluta.  Neque  negare  possunt  per  multa  saecula  a  tota 
ecclesia  agnitum  esse  primatum  a  Christo  institutum.  Ergo  quia  tota 
ecclesia  in  re  dogmatica  errare  nequit,  primatus  est  a  Christo  institutus; 
et   consequenter   romanus  pontifex   est   successor  S.  Petri   in  primatu. 

288.     Arg.  II.     Ex  consensu  ecclesiae. 

Romani  pontifices  sibi  semper  attribuerunt  successionem  in  primatu 
S.  Petri,  et  ecclesia  hanc  doctrinam  agnovit.  Atqui  non  potest  tota 
ecclesia  errore  esse  decepta  in  hac  doctrina.  Ergo  verum  est  romanum 
pontificem  esse  successorem  S.  Petri  in  primatu. 

Prob.  mai.  pars  I.  Romani  pontifices  sibi  attribuerunt  primatum. 
Primo  saeculo  circa  a.  96,  5*.  Clemens  Rom.  (teste  Eusebio,  H.  E.  3, 
16  38)  cum  magna  auctoritatis  significatione  monuit  corinthios,  ut  per- 
turbationes  in  ipsorum  ecclesia  ortas  componerent.  «Ut  vos  officii  vestri 
admoneamus,  scribimus»  (1  Cor.  7,  1).  «Turpia,  fratres,  turpia  valde 
auditu  sunt  et  christiana  vivendi  ratione  indigna,  quae  comperimus; 
firmissimam  et  antiquam  corinthiorum  ecclesiam  propter  unum  aut 
alterum  hominem  seditionem  movere  contra  presbyteros»  (ibid.  47,  6). 
«Sin  quidam  non  obtemperaverint  iis,  quae  ille  [Christusl  per  nos  dixit, 
cognoscant  ofTensioni  et  periculo  non  parvo  sese  implicaturos  esse,  nos 
autem  innocentes  erimus  ab  hoc  peccato»  (ibid.  59,  1  sq).  «Gaudium  et 
laetitiam  nobis  praestabitis,  si  oboedientes  facti  iis,  quae  scripsimus  per 
Spiritum  Sanctum,  resecetis  illegitimum  zeli  vestri  studium  secundum 
exhortationem,  quam  de  pace  ac  concordia  fecimus  in  hac  epistula» 
(ibid.  63,  2;  cf.  Denz.  n.  41).  Ita  non  loquitur,  nisi  qui  auctoritatem  sibi 
in  eos  adscribit,  ad  quos  loquitur.  Unde  ecclesia  romana  auctoritatem 
in  corinthios  sibi  attribuit,  et  eam  quidem,  qua  habeat  ius  et  officium 
docendi  et  dirigendi  corinthios  et  postulandi  ab  iis  oboedientiam  sub 
poena  peccati.  Talem  auctoritatem  ecclesia  romana  habere  non  poterat, 
nisi  eam  a  Deo  acceperat.  Unde  et  quomodo  acceperit,  in  epistula 
non  indicatur. 

Saeculo  secundo  vS.  Victor  I  (189 — 199)  contra  usum  «quarto- 
decimanorum»  (i.  e.  celebrantium  Pascha  a  die  14  mensis  Nisan)  scripsit 
(teste  Eusebio,  H.  E.  5,  24)  epistulam  ad  Polycratem,  episcopum  ephe- 
sinum,  eumque  monuit  convocare  episcopos  Asiae  minoris  iisque  in- 
iungere,  ut  se  usui  romano  accommodarent,  minatus  se  excommunica- 
turum  inoboedientes,  a  qua  quidem  excommunicatione  destitit,  rogatus 
a  S.  Irenaeo  et  aliis  (cf.  Kirch,  Enchir.  n.  84  sqq).  Ergo  S.  Victor 
sibi  auctoritatem  attribuit  in  illas  ecclesias. 

Saeculo  tertio  5.  Callistus  (217 — 222)  statuit  etiam  moechiae  et 
fornicationis  peccata  paenitentibus  esse  remittenda.  Quare  Tertullianus 
verbis  ironicis  eum  prosequens,  ait:  «Audio  etiam  edictum  esse  pro- 
positum  et  quidem  peremptorium.  Pontifex  scilicet  maximus,  quod 
est  episcopus  episcoporum,  edicit :  Ego  et  moechiae  et  fornicationis 
delicta  paenitentia  functis  demitto»  (De  pud.  1).  «Bonus  pastor  et 
benedictus  papa  contionaris»  (ibid.  13).  «Exhibe  igitur  et  nunc  mihi, 
apostolice,  prophetica  exempla. .  .  .  De  tua  nunc  sententia  quaero,  unde 
hoc  ius  ecclesiae  usurpes.  Si,  quia  dixerit  Petro  Dominus :  ,Super  hanc 
petram  aedificabo  ecclesiam  meam,  tibi  dedi  claves  regni  caelestis' ; 
vel  ,Quaecumque   alligaveris  vel   solveris   in    terra,    erunt    alligata   vel 

soluta  in  caelis'  [Mt  16,  18  sq],  idcirco  praesumis  et  ad  te  derivasse 
solvendi  et  alligandi  potestatem,  i.  e.  ad  omnem  ecclesiam  Petri  pro- 
pinquam,  qualis  es,  evertens  atque  commutans  manifestam  Domini  in- 
tentionem,  personaliter  hoc  Petro  conferentem?  .  .  .  Quid  nunc  et  ad 
ecclesiam,  et  quidem  tuam,  psychice?»  (ibid.  21).  Itaque  «psychicorum», 
i.  e.  catholicorum,  doctrina  erat  Christum  aedificasse  ecclesiam  suam 
supra  Petrum,  et  a  Petro  potestatem  ligandi  et  solvendi  descendisse 
ad  eius  successores  romanos  pontifices  et  ad  «omnem  ecclesiam  Petri 
propinquam».  —  Eodem  saeculo  5.  Stephanus  papa  (f  257)  reiecit 
Cypriani  et  multorum  aliorum  episcoporum  africanorum  et  asiaticorum 
doctrinam  de  rebaptizandis  haereticis,  et  ecclesia  non  Cyprianum  alios- 
que  episcopos  sed  Stephanum  secuta  est. 

Saeculo  quarto  >S.  Siricius  anno  385  ad  Himerium ,  episcopum 
tarraconensem  scribit:  «Consultationi  tuae  responsum  competens  non 
negamus,  quia  officii  nostri  consideratione  non  est  nobis  dissimulare, 
non  est  tacere  libertas,  quibus  maior  cunctis  christianae  religionis  zelus 
incumbit.  Portamus  onera  omnium,  qui  gravantur;  quin  immo  haec 
portat  in  nobis  beatus  apostolus  Petrus,  qui  nos  in  omnibus,  ut  con- 
fidimus,  administrationis  suae  protegit  et  tuetur  heredes»  (Denz.  n.  87). 

Saeculo  quinto  >S.  Innocentius  I  ad  concilium  carthaginiense 
(a.  417)  scribit:  «Ad  nostrum  referendum  esse  approbastis  iudicium, 
scientes,  quid  apostolicae  sedi,  cum  omnes  hoc  loco  positi  ipsum  sequi 
desideremus  apostolum  [Petrum],  debeatur,  a  quo  ipse  episcopatus  et 
tota  auctoritas  nominis  huius  emersit. .  .  .  [Patres]  non  humana  sed  divina 
decrevere  scientia,  ut  quidquid,  quamvis  de  disiunctis  remotisque  pro- 
vinciis  ageretur,  non  prius  ducerent  finiendum,  nisi  ad  huius  sedis 
notitiam  perveniret,  ut  tota  huius  auctoritate,  iusta  quae  fuerit,  pronun- 
tiatio  firmaretur»  (Denz.  n.  100).  Anno  418  iterum  ad  episcopos  afri- 
canos  5".  Zosimus  scribit:  «Quamvis  patrum  traditio  apostolicae  sedi 
auctoritatem  tantam  tribuerit,  ut  de  eius  iudicio  disceptare  nullus  au- 
deret,  idque  per  canones  semper  regulasque  servaverit,  et  currens 
adhuc  suis  legibus  ecclesiastica  disciplina  Petri  nomini,  a  quo  ipsa 
quoque  descendit,  reverentiam,  quam  debet,  exsolvat :  .  .  .  cum  ergo 
tantae  auctoritatis  Petrus  caput  sit,  .  . .  tamen  cum  tantum  nobis  esset 
auctoritatis,  ut  nullus  de  nostra  possit  retractare  sententia,  nihil  egimus, 
quod  non  ad  vestram  notitiam  nostris  ultro  litteris  referremus»  (Denz. 
n.    109). 

Multi  alii  pontifices  eadem  docuerunt,  ut  *S.  Leo  I  (Kirch,  Enchir. 
n.  810  sqq),  5.  Gelasius  I  (Denz.  n.  163),  Pelagius  I  (Denz.  n.  230), 
Adrianus  I  (Denz.  n.  298),  5.  Nicolaus  I  (Denz.  n.  332  sq).  Sed  haec 
omittimus,  cum  nemo  negare  possit  primatum  romanum  illis  temporibus 
ubique  agnitum  esse. 

289.  Prob.  mai.  pars  II.  Ecclesia  agnovit  primatum  romani  ponti- 
ficis.    Hoc  iam  aliquo  modo  indicat  ^.  Ignatius  M.,  qui  in  inscriptione 


202  Pars  II-     De  ecclesia  Christi. 

epistulae  ad  romanos  ait:  «Ecclesiae,  .  . .  quae  praesidet  in  loco  regionis 
romanorum,  digna  Deo  .  .  .  et  universo  caritatis  coetui  praesidens.» 
Hic  igitur  ecclesia  romana  dicitur  npoxaftrjfiivr)  zrjc,  dydirrjQ.  JTpoxa- 
&rja$ai  tivoq  est  praesidere  alicui  loco  vel  societati.  Cui  praesidet 
ecclesia  romana?  «CaritatL»  ^Aydnr]  addito  nomine  Zfiupvaicov,  'Eipeaiajv 
vel  alio  significat  ecclesiam  aliquam  particularem  (cf.  Trall.  13,  1). 
Ergo  sine  addito  potest  significare  universum  coetum  fidelium  seu  ec- 
clesiam  universalem.  Immo  aliud  hic  significare  non  potest;  nam  quod 
quidam  volunt:  «ecclesia,  quae  excellit  caritate»,  admitti  nequit,  quia 
npoxa&rja&ai  cum  genetivo  non  habet  hunc  sensum,  et  quia  ponitur 
articulus  zrjc,  d^dnrjg. 

S.  Irenaeus  de  ecclesia  romana  ait:  «Ad  hanc  ecclesiam  propter 
potentiorem  [potiorem]  principalitatem  necesse  est  omnem  convenire 
ecclesiam,  hoc  est  eos,  qui  sunt  undique  fideles,  in  qua  semper  ab 
his,  qui  sunt  undique,  conservata  est  ea,  quae  est  ab  apostolis  traditio» 
(Contra  haer.  3,  3,  2;  Kirch,  Enchir.  n.  112).  In  contextu  sermo  est 
de  modo  cognoscendi  veram  traditionem  apostolicam.  Dicit  Irenaeus 
eam  cognosci  ex  serie  non  interrupta  episcoporum,  praecipue  ex  ec- 
clesia  romana,  ad  quam  propter  eius  potentiorem  principalitatem  omnes 
fideles  convenire,  i.  e.  quacum  in  fide  consentire  debeant,  ita  ut  rides 
romana  sit  fides  totius  ecclesiae.  Ergo  romanae  ecclesiae  adscribitur 
singularis  auctoritas  in  universam  ecclesiam.  Auctoritas  autem  ecclesiae 
secundum  Irenaeum  residet  in  episcopo.  Ergo  illa  singularis  auctoritas 
est  auctoritas  pontiricis  romani. 

Eodem  saeculo  secundo  saepius  viri  illustres  Romam  venerunt,  ut 
romanum  pontificem  de  rebus  fidei  et  morum  consulerent.  Ita  Poly- 
carpus  ad  Anicetum  de  quaestione  Paschatis  {Euseb.  H.  E.  4,  14; 
cf.  Kirch,  Enchir.  n.  87).  Ad  eundem  pontificem  venit  Hegesippus, 
ut  rectam  doctrinam  investigaret  (supra  n.  271).  Irenaeus  ad  Eleu- 
therum  papam  profectus  est  (Euseb.  5,  4;  Kirch,  n.  53).  Albercius, 
episcopus  hieropolitanus,  de  se  ait:  «Sanctus  pastor  [i.  e.  Christus,  me] 
Romam  misit,  tum  regiam  arcem  conspicere,  tum  reginam  videre  de- 
aurato  vestitu,  auro  calceatam;  populum  quoque  vidi  ibi,  splendidum 
signum  praeferentem»  {Kirch,  n.  133).  Cur  hi  et  alii  viri  Romam  ve- 
nerunt  ob  quaestiones  fidei  et  disciplinae,  romanus  vero  pontifex  num- 
quam  alias  ecclesias  adiit,  ut  ab  iis  edoceretur?  Alia  ratio  non  est 
nisi  primatus  romanae  sedis.  Ipsi  quoque  haeretici  studebant  ab  hac 
sede  agnosci,  quia  secus  suos  conatus  irritos  esse  cognoscebant  (cf. 
e.  g.  Tertull.,  Adv.  Prax.  1).  Romae  haereses  profligatae  sunt,  ro- 
manae  disciplinae  et  doctrinae  omnes  ecclesiae,  quantumvis  forte  ab 
initio  repugnantes,  se  conformabant,  ut  patet  ex  historia  gnosticismi 
et  montanismi,  ex  quaestionibus  de  Paschate,  de  rebaptizandis  haere- 
ticis  etc. 

S.  Cyprianus  rogat  Cornelium  papam,  ne  se  circumveniri  patiatur 
mendaciis    quorundam,    qui   in   Africa   damnati,    ad    romanam   sedem 

confugerant.  «Navigare  audent  et  ad  Petri  cathedram  atque  ad  ec- 
clesiam  principalem,  unde  unitas  sacerdotalis  exorta  est,  ab  schisma- 
ticis  et  profanis  litteras  ferre,  nec  cogitare  eos  esse  romanos,  quorum 
fides  apostolo  praedicante  laudata  est,  ad  quos  perfidia  habere  non 
possit  accessum»  (Ep.  59,  n.  14  [ed.  Hartel]).  Cum  de  Cornelii 
pontificis  electione  falsi  rumores  in  Africa  sparsi  essent,  Cyprianus  rei 
veritate  comperta  ait:  «Factus  est  autem  Cornelius  episcopus  de  Dei 
et  Christi  eius  iudicio  .  .  .  cum  Fabiani  locus,  i.  e.  cum  locus  Petri 
et  gradus  cathedrae  sacerdotalis  vacaret»  (Ep.  55,  n.  8).  Ad  Cor- 
nelium  vero  scribit  se  curasse  ad  omnes  Africae  episcopos  litteras  fieri, 
«ut  te  universi  collegae  nostri  et  communicationem  tuam,  i.  e.  catholicae 
ecclesiae  unitatem,  pariter  et  caritatem  probarent  firmiter  ac  tenerent» 
(Ep.  48,  n.  3).  Stephanum  papam  rogat,  ut  Marcianum,  episcopum 
arelatensem,  qui  se  Novatiano  adiunxerat,  deponat  et  excommunicet 
et  curet,  ut  alius  eius  loco  substituatur  (Ep.  68).  Concedendum 
quidem  est  Cyprianum  nusquam  clare  evolvere  vim  ac  rationem  pri- 
matus  romani,  et  fortasse  neque  claram  huius  rei  notitiam  habuisse,  sed 
negari  nequit  secundum  eum  ecclesiae  romanae  principalitatem  inesse, 
quae  nulli  alii  ecclesiae  conveniat  (cf.  Kirch,  Enchir.  n.  242  sqq  260). 

.S.  Hieronymns  ad  Damasum :  «Beatitudini  tuae,  i.  e.  cathedrae 
Petri,  communione  consocior.  Super  illam  petram  aedificatam  ecclesiam 
scio.  Quicumque  extra  hanc  domum  agnum  comederit,  profanus  est» 
(Ep.  15).  ^S.  Augnstinus  de  sede  romana  ait:  «In  qua  semper  apo- 
stolicae  cathedrae  viguit  primatus»  (Ep.  43,  n.  7).  ^.  Optatus  Milevi- 
tanus:  «Negare  non  potes  scire  te  in  urbe  Roma  Petro  primo  cathe- 
dram  episcopalem  esse  collatam,  in  qua  sederit  omnium  apostolorum 
caput  Petrus,  .  .  .  ut  iam  schismaticus  et  peccator  esset,  qui  contra  sin- 
gularem  cathedram  alteram  collocaret»  (De  schism.  donat.  1.  2,  n.  2). 
Similiter  multi  alii  Patres. 

Sed  quod  etiam  maioris  momenti  est,  non  singuli  tantum  doctores, 
sed  etiam  concilia  universalia  eundem  primatum  agnoverunt.  In  con- 
cilio  ephesino  (act.  3)  Philippus,  apostolicae  sedis  legatus,  consen- 
tientibus  patribus  dixit:  «Nulli  dubium,  immo  saeculis  omnibus  notum 
est,  quod  sanctus  beatissimusque  Petrus,  apostolorum  princeps  et  ca- 
put  fideique  columna  et  ecclesiae  catholicae  fundamentum,  a  Domino 
nostro  Iesu  Christo,  salvatore  humani  generis  ac  redemptore,  claves 
regni  accepit,  solvendique  ac  ligandi  peccata  potestas  ipsi  data  est; 
qui  ad  hoc  usque  tempus  et  semper  in  suis  successoribus  vivit  et  iudi- 
cium  exercet»  (Denz.  n.  112).  Haec  verba  a  concilio  vaticano  (sess.  4, 
c.  2)  in  definitionem  suam  recepta  sunt  (Denz.  n.  1824).  Concilium 
chalcedonense  ad  Leonem  papam  scripsit:  «Quibus  [episcopis  concilii] 
tamquam  caput  membris  praepositus  eras»  (Denz.  n.  149).  Patres  con- 
cilii  constantinopolitani  III  de  Agathone  papa  dicunt:  «Summus  nobis- 
cum  concertabat  apostolorum  princeps ;  illius  enim  imitatorem  et  sedis 
successorem   habuimus    fautorem    et  divini  sacramenti  illustrantem  per 

litteras  .  .  .  et  per  Agathonem  Petrus  loquebatur»  (Denz.  n.  288, 
nota  2).  In  concilio  nicaeno  II  lectae  sunt  litterae  Adriani  papae,  in 
quibus  ait:  «Cuius  [Petri]  sedes  in  omnem  terrarum  orbem  primatum 
tenens  refulget,  et  caput  omnium  ecclesiarum  Dei  consistit.»  Litteris 
lectis  legati  pontificii  interrogarunt :  «Dicat  nobis  sancta  synodus,  si 
admittit  litteras  sanctissimi  papae  senioris  Romae,  annon.»  Synodus 
respondit:  «Sequimur  et  suscipimus  et  admittimus»  {Hardouin,  Conc. 
collect.  IV,  102  sq;  cf.  Denz.  n.  298).  Ut  multa  alia  omittamus,  in 
concilio  lugdunensi  II  approbata  est  professio  Michaelis  Palaeologi, 
in  qua  haec  leguntur:  «Ipsa  sancta  romana  ecclesia  summum  et  ple- 
num  primatum  et  principatum  super  universam  ecclesiam  catholicam 
obtinet,  quem  se  ab  ipso  Domino  in  beato  Petro,  apostolorum  principe 
sive  vertice,  cuius  romanus  pontifex  est  successor,  cum  potestatis  pleni- 
tudine  recepisse  veraciter  et  humiliter  recognoscit»  (Denz.  n.  466).  Con- 
cilium  florentinum  in  decreto  unionis  statuit:  «Diffinirnus  sanctam 
apostolicam  sedem  et  romanum  pontificem  in  universum  orbem  tenere 
primatum,  et  ipsum  pontificem  romanum  successorem  esse  beati  Petrir 
principis  apostolorum,  et  verum  Christi  vicarium  totiusque  ecclesiae 
caput  et  omnium  christianorum  patrem  ac  doctorem  exsistere,  et  ipsi 
in  beato  Petro  pascendi,  regendi  ac  gubernandi  universalem  ecclesiam 
a  Domino  nostro  Iesu  Christo  plenam  potestatem  traditam  esse;  quem- 
admodum  etiam  in  gestis  oecumenicorum  conciliorum  et  in  sacris  ca- 
nonibus  continetur»   (Denz.  n.  694). 

290.  Conclusiones.  Tandem  concilium  vaticanum  doctrinam 
praecedentium  conciliorum  repetit  et  in  varias  conclusiones  col- 
ligit: 

Prima  conclusio:  «Quicumque  in  hac  [romana]  cathedra  Petro  suc- 
cedit,  is  secundum  Christi  ipsius  institutionem  primatum  Petri  in  uni- 
versam  ecclesiam  obtinet.  ...  Si  quis  ergo  dixerit  non  esse  ex  ipsius 
Christi  institutione  seu  iure  divino,  ut  beatus  Petrus  in  primatu  super 
universam  ecclesiam  habeat  perpetuos  successores,  aut  romanum  ponti- 
ficem  non  esse  beati  Petri  in  eodem  primatu  successorem,  A.  S.» 
(sess.  4,  c.  2 ;  Denz.  n.  i824sq).  —  Itaque  eo  ipso,  quod  aliquis  legitime 
eligitur  episcopus  romanus  et  consentit,  a  Christo  vi  primae  institutionis 
primatum  in  universam  ecclesiam  obtinet.  Ab  hominibus  designatur 
persona  eo  legitimo  modo,  qui  variis  temporibus  alius  et  alius  fuit,  nunc 
vero  consistit  in  electione  facta  per  cardinales  in  conclavi  consistentes. 
Personae  designatae  a  Christo  ipso  confertur  iurisdictio,  quia  cum  nullus 
homo  sit,  qui  supremam  iurisdictionem  habeat,  neque  ullus  est,  qui 
eam  in  alium  transferre  possit;  neque  Christus  ullum  hominem  de- 
signavit,  qui  successoribus  Petri  hanc  potestatem  conferret.  Ut  haere- 
tica  damnata  est  a  Pio  VI  doctrina,  «quae  statuit  romanum  pontificem 
esse  caput  ministeriale,  sic  explicata,  ut  romanus  pontifex  non  a  Christo 
in    persona   beati  Petri   sed   ab  ecclesia  potestatem  ministerii  accipiat, 

qua  velut  Petri  successor,  verus  Christi  vicarius  ac  totius  ecclesiae  caput 
pollet  in  universa  ecclesia»   (Denz.  n.  1503). 

Secunda  conclusio:  «Docemus  proinde  et  declaramus  ecclesiam  ro- 
manam  disponente  Domino,  super  omnes  alias  ordinariae  potestatis 
obtinere  primatum,  et  hanc  romani  pontificis  iurisdictionis  potestatem, 
quae  vere  episcopalis  est,  immediatam  esse,  erga  quam  cuiuscumque 
ritus  ac  dignitatis  pastores  atque  fideles,  tam  seorsum  singuli  quam 
simul  omnes  officio  hierarchicae  subordinationis  veraeque  oboedientiae 
obstringuntur,  non  solum  in  rebus,  quae  ad  fidem  et  mores  sed  etiam 
in  iis,  quae  ad  disciplinam  et  regimen  ecclesiae,  per  totum  orbem 
difTusae,  pertinent;  ita  ut,  custodita  cum  romano  pontifice  tam  com- 
munionis  quam  eiusdem  fidei  professionis  unitate,  ecclesia  Christi  sit 
unus  grex  sub  uno  summo  pastore.  Haec  est  catholicae  veritatis  doc- 
trina,  a  qua  deviare  salva  fide  atque  salute  nemo  potest»  (sess.  4, 
c.  3;  Denz.  n.  1827).  —  Itaque  potestas  romani  pontificis  in  universam 
ecclesiam  est  ordinaria  potestas,  non  delegata;  est  episcopalis,  non 
nudum  officium  inspectionis  et  directionis;  est  immediata  in  omnes 
episcopos  et  in  omnes  eorum  subditos.  Haec  ideo  ita  se  habent,  quia 
Christus  Petro  commisit  munus  pascendi  omnes  oves  suas.  Atqui  hanc 
esse  potestatem  ordinariam,  per  modum  muneris  collatam,  regendi  omnes 
et  singulas  oves  Christi,  tum  ex  verbis  ipsis,  tum  e  conciliorum  defi- 
nitionibus,  quas  citavimus,  constat.  DifTerentiam  inter  iurisdictionem 
mediatam  et  immediatam  ^S.  Thomas  ita  illustrat:  «Constat,  quod  archi- 
episcopus  non  habeat  immediatam  iurisdictionem  in  illos,  qui  sunt  de 
dioecesi  episcopi,  nisi  causa  ad  eum  deferatur.  Sed  episcopus  habet 
immediatam  iurisdictionem  in  parochianos  sacerdotis.  .  .  .  Cuius  ratio 
est,  quia  potestas  sacerdotis  naturaliter  et  ex  iure  divino  subditur  po- 
testati  episcopi,  cum  sit  imperfecta  respectu  illius;  sed  episcopus 
subditur  archiepiscopo  solum  ex  ordinatione  ecclesiae.  .  .  .  Papa 
habet  immediatam  iurisdictionem  in  omnes  ecclesias,  quia  romana  ec- 
clesia  nullis  synodicis  constitutis  ceteris  ecclesiis  praelata  est,  sed  evan- 
gelica  voce  Domini  et  Salvatoris  nostri  primatum  obtinuit»  (Contra 
impugn.  relig.  4). 

Tertia  conclusio:  Romanus  pontifex  utitur  «suprema  potestate 
gubernandi  universam  ecclesiam»,  non  singulas  tantum  separatim  sumptas 
sed  omnes  simul  (cf.  Denz.  n.  1961).  «Et  quoniam  divino  apostolici 
primatus  iure  romanus  pontifex  universae  ecclesiae  praeest,  docemus 
etiam  et  declaramus  eum  esse  iudicem  supremum  fidelium ,  et  in 
omnibus  causis  ad  examen  ecclesiasticum  spectantibus  ad  ipsius  posse 
iudicium  recurri ;  sedis  vero  apostolicae,  cuius  auctoritate  maior  non 
est,  iudicium  a  nemine  fore  retractandum,  neque  cuiquam  de  eius  licere 
iudicare  iudicio.  Quare  a  recto  veritatis  tramite  aberrant,  qui  affirmant 
licere  ab  iudiciis  romanorum  pontificum  ad  oecumenicum  concilium 
tamquam  ad  auctoritatem  romano  pontifice  superiorem  appellare» 
(sess.  4,  c.  3 :  Denz.  n.  1829  sq).  —  Nam  Petrus  solus  est  fundamentum 

totius  ecclesiae,  ipse  solus  accepit  munus  pascendi  omnes  oves  Christi. 
Numquam  autem  aedificium  portat  fundamentum,  numquam  oves  pa- 
scunt  pastorem.  Ergo  non  ecclesia  habet  iurisdictionem  in  Petri  suc- 
cessorem,  sed  Petri  successor  habet  supremam  iurisdictionem  in  ec- 
clesiam ,  neque  ipse  ullis  subicitur  legibus  ecclesiasticis  (cf.  Denz. 
n.  1324). 

Tandem  concilium  his  verbis  finit  definitionem :  «Si  quis  itaque 
dixerit  romanum  pontificem  habere  tantummodo  officium  inspectionis 
vel  directionis,  non  autem  plenam  et  supremam  potestatem  iurisdictionis 
in  universam  ecclesiam,  non  solum  in  rebus,  quae  ad  fidem  et  mores 
sed  etiam  in  iis,  quae  ad  disciplinam  et  regimen  ecclesiae  per  totum 
orbem  difTusae  pertinent;  aut  eum  habere  tantum  potiores  partes,  non 
vero  totam  plenitudinem  huius  supremae  potestatis;  aut  hanc  eius 
potestatem  non  esse  ordinariam  et  immediatam,  sive  in  omnes  ac  sin- 
gulas  ecclesias  sive  in  omnes  et  singulos  pastores  et  fideles,  A.  S.» 
(Denz.  n.  1831). 

Hic  habemus  claris  et  definitis  verbis  expressum,  quod  ecclesia 
per  tot  saecula  docuerat  et  crediderat.  Atqui  non  potuit  ecclesia  in 
hac  re  fundamentali  constanter  errare.  Ergo  haec  doctrina  vera  et  a 
Deo  revelata  est. 

29  !•  Obi.  I.  Inter  christianos  orientales  longe  maxima  pars,  inter  occiden- 
tales  anglicani  et  generatim  omnes  protestantes  negant  primatum  romani 
pontificis,  ut  haec  doctrina  ab  aeque  fere  multis  negetur  atque  admittatur. 
Atqui  hoc  signum  est  eam  non  esse  a  Deo  revelatam.     Ergo. 

Resp.  Dist.  mai. :  Coeperunt  hanc  doctrinam  negare  per  apostasiam  a 
doctrina  prius  communiter  admissa,  conc.  mai. ;  permanentes  in  priore  tradi- 
tione  et  fide,  neg.  mai.  Dist.  min. :  Dissensus,  si  ab  initio  et  per  omnia 
subsequentia  saecula  adfuisset,  ostenderet  doctrinam  non  esse  revelatam, 
conc.  min. ;  dissensus  etiam  plurimorum,  qui  factus  est  per  apostasiam  a  priore 
consensu,  neg.  min. 

Schisma  graecorum  per  Photium  saeculo  IX  incohatum  et  per  Micha- 
elem  Caerularium  saeculo  XI  perfectum  est.  Usque  ad  illa  tempora  non 
singuli  tantum  doctores  sed  etiam  concilia  in  Oriente  celebrata  primatum 
summi  pontificis  agnoverunt,  et  a  concilio  constantinopolitano  IV  Photius  dam- 
natus  est  [Denz.  n.  341).  Ergo  posteriores  graeci  non  solum  a  latinis  sed 
etiam  ab  ipsa  priore  ecclesia  graeca  eiusque  doctrina  defecerunt.  Apud 
occidentales  vero  rebelliones  quidem  interdum  factae  sunt  contra  apostolicam 
sedem,  ut  a  waldensibus  et  aliis  sectariis;  attamen  tales  haereses  vel  schis- 
mata  numquam  effecerunt,  ut  in  Occidente  primatus  romani  pontificis  ab  in- 
signi  ecclesiae  parte  negaretur  vel  in  dubium  vocaretur.  Prima  magna  de- 
fectio  facta  est  in  Occidente  saeculo  XVI;  sed  omnes  communitates  ab 
ecclesiae  unitate  deficientes,  eo  etiam  criminis  poenam  luerunt,  quod  mox  in 
plures  et  plures  sectas,  inter  se  oppugnantes,  scissae  et  pessimis  erroribus 
infectae  et  a  plurimis  doctrinis  revelatis  et  fundamentalibns  abalienatae  sunt 
et  magis  magisque  in  infidelitatem  ruunt.    Quare  haec  ipsa  res  non  mediocre 

argumentum  est,  quam  sapienter  Christus  ecclesiae  unitati  et  doctrinae  puri- 
tati  providerit  instituendo  primatum. 

292.  Obi.  II.  Primi  christiani  nihil  sciebant  de  primatu  romani  pontificis, 
sed  naturali  et  historica  evolutione  factum  est,  ut  episcopalis  sedes  urbis 
Romae,  quae  caput  orbis  erat,  quandam  indefinitam  excellentiae  praero- 
gativam  acquireret,  qua  utentes  romani  pontifices,  potestatem  suam  datis 
occasionibus  auxerunt,  usquedum  superatis  multorum  reclamationibus  plenam 
primatus  potestatem  paulatim  adepti  sunt.  Ergo  primatus  non  est  res  di- 
vinae  institutionis  sed  historicae  evolutionis. 

Resp.  Neg.  antec. :  Haec  enim  theoria  non  hausta  est  e  fontibus  histo- 
ricis,  sed  a  priori  statuta  a  rationalistis,  qui  negant  omnia  supernaturalia,  et 
ideo  necesse  habent  construere  origines  et  progressus  naturales  religionis  et 
ecclesiae  christianae.  Considerationes  vero  criticae  et  historicae  secundo 
tantum  loco  veniunt  ad  illas  constructiones  ornamentis  scientiae  decorandas. 

Principia  et  fundamenta  primatus  in  S.  Scriptura  ponuntur;  primatus 
romanus  iam  a  primis  scriptoribus  ecclesiasticis,  ut  Clemente,  Ignatio,  Irenaeo, 
Tertulliano  indicatur,  cognitio  vero  et  usus  primatus  per  subsequentia  saecula 
suos  progressus  habet.  Quae  omnia  bene  intelleguntur  et  explicantur  supposita 
veritate  huius  dogmatis.  At  explicatio  pure  naturalis  eo  magis  est  improba- 
bilis,  quod  non  solum  rationalistae  alii  rem  aliter  explicant,  sed  etiam  suam 
quisque  theoriam  saepe  mutant  et  novas  indies  constructiones  tentant. 

293«  Obi.  III.  S.  Gregorius  M.  titulum  «episcopi  oecumenici»  non  tantum 
valde  vituperavit  in  Ioanne  Ieiunatore,  episcopo  constantinopolitano,  sed  etiam 
a  se  repudiavit,  scribens:  «Certe  pro  beati  Petri,  apostolorum  principis,  honore 
per  venerandam  chalcedonensem  synodum  romano  pontifici  oblatum  est  [illud 
nomen].  Sed  nullus  eorum  umquam  hoc  singularitatis  nomine  uti  consensit, 
ne,  dum  privatum  aliquid  daretur  uni,  honore  debito  sacerdotes  [episcopi] 
privarentur  universi»  (Epist.  1.  5,  ep.  20).  Ergo  S.  Gregorius  non  agnovit  se 
esse  omnium  ecclesiarum  episcopum. 

Resp.  Conc.  antec.  Dist.  conseq.:  S.  Gregorius  noluit  esse  «episcopus 
oecumenicus»  eo  sensu,  quasi  alii  non  essent  veri  et  ordinarii  episcopi  sed 
vicarii  tantum  romani  pontificis,  et  nomen  illud  repudiavit,  quatenus  hunc 
falsum  conceptum  ingerere  poterat,  conc.  conseq. ;  S.  Gregorius  negavit  se 
habere  iurisdictionem  in  ceteras  ecclesias,  neg.  conseq.  Immo  de  ipsa  sede 
constantinopolitana  scribit:  «Quis  eam  dubitet  sedi  apostolicae  esse  subiectam? 
Quod  et  piissimus  domnus  imperator  et  frater  noster  eiusdem  civitatis  epi- 
scopus  assidue  profitentur»  (Epist.  1.  9,  ep.   12). 

Neque  timendum  est,  ne  ex  potestate  romani  pontificis  in  omnes  ecclesias 
oriatur  confusio,  cum  sic  quaevis  ecclesia  a  duobus  episcopis  regatur.  Nam 
suprema  potestas  data  non  est  pontifici,  ut  in  cotidiana  dioecesium  negotia 
se  ingerat,  sed  ut  tum  solum  intercedat,  cum  speciales  causae  et  rationes  id 
postulant  (cf.  Denz.  n.  1828).  Historia  docet  nullam  in  singulis  ecclesiis  fieri 
perturbationem  ex  usu  potestatis  romani  pontificis,  sed  saepe  gravissima  mala 
ab  iis  averti,  etsi  non  absolute  repugnat  homines  interdum  abuti  hac  pote- 
state,  sicut  omni  potestate  abuti  possunt. 

294»  Obi.  IV.  Magna  illa  potestas,  quae  medio  aevo  attribuebatur  romano 
pontifici,  est  fructus  falsificationum  Pseudo-Isidori.  Ergo  non  est  referenda  ad 
institutionem  Christi. 

Resp.  Neg.  antec.  Decretales  Isidori  sunt  collectio  canonum,  orta  sae- 
culo  IX  in  Gallia,  quando  ibi  res  civiles  et  ecclesiasticae  gravissime  per- 
turbabantur.  Cui  malo  ut  mederetur,  ignotus  quidam  (fortasse  Benedidus 
Levitd)  collectis  in  unum  corpus  legibus  ecclesiasticis  disciplinam  ecclesiae  bo- 
minibus  in  mentem  revocare  studuit.  Non  novam  disciplinam  excogitavit, 
sed  eam,  quae  tunc  vigebat,  falsis  decretalibus  confirmavit,  quas  vel  ipse  vel 
alius,  e  quo  hauserat,  pontificibus  vel  conciliis  priorum  saeculorum  adscripsit; 
totum  vero  opus  Isidoro  (Hispalensi)  attribuit.  Hae  falsae  decretales  in  opera 
posteriorum  scriptorum  transierunt;  sed  respectu  primatus  nihil  continent, 
quod  non  multo  ante  in  ecclesia  agnitum  erat,  ut  ostendit  e.  g.  Palmieri 
(De  rom.  pont.  530  sqq).  Cf.  Paul  Fournier,  De  1'origine  des  fausses  de- 
cretales  (Congres  scient.  internat,  Paris  1889),  403  sqq. 

295«  Obi.  V.  Concilium  constantiense  in  sess.  5  declaravit,  quod  haec  syno- 
dus  «potestatem  a  Christo  immediate  habet,  cui  quilibet  cuiuscumque  status 
vel  dignitatis,  etiamsi  papalis  exsistat,  oboedire  tenetur  in  his,  quae  pertinent 
ad  fidem  et  exstirpationem  dicti  schismatis».  Ergo  papa  saltem  subiectus 
est  concilio  universali. 

Resp.  Dist.  antec. :  Haec  verba  inveniuntur  in  actis  concilii ,  conc. 
antec;  sunt  definitio  conciliaris,  neg.  antec.  Nam  Martinus  V  duobus  bullis 
«Inter  cunctas»  et  «In  eminentis»  non  approbavit  nisi  quae  decreta  erant 
contra  Wiclif,  Hus,  Hieronymum  de  Praga,  dein  de  communione  sub  una 
specie,  et  salvum  conductum  haereticorum. 

Ceterum  illa  verba  possunt  varium  sensum  habere,  et  iam  tempore  con- 
cilii  ab  aliis  aliter  intellegebantur.  Nam  possunt  referri  ad  papam  dubium, 
de  qua  re  tunc  agebatur;  papa  autem  dubius  est  papa  nullus  [Bellarminus, 
De  conc.  2,  19,  ad  3  arg.  Gerson.),  si  electio  ab  initio  fuit  dubia  (in- 
dubie  legitimus  non  potest  postea  fieri  dubius).  Si  verba  sic  intelleguntur, 
nihil  dicunt  de  natura  primatus.  Quidam  autem  ea  universaliter  interpretati 
sunt,  et  voluerunt  verum  papam  concilio  subicere.  Hoc  sensu  verba  non 
solum    approbata   non    sunt,    sed   etiam    damnata    (cf.    Denz.    n.    657    nota 

74o  1323)- 

Itaque  papa  certe  legitimus  non  potest  per  concilium  iurisdictione  pri- 
vari,  sed  eam  non  amittit  nisi  a)  morte,  b)  voluntaria  resignatione,  c)  amentia 
certa  et  perpetua,  quia  amens  non  potest  iurisdictionem  exercere,  d)  haeresi 
aperta,  qua  separatur  ab  ecclesia,  in  quam  tamen  etiam  privatim  tantum  in- 
cidere  posse  summum  pontificem  multi  theologi  aut  negant  aut  in  dubium 
vocant.  Plura  de  hac  re  apud  canonistas  (e.  g.  Wernz ,  Ius  decret.  II, 
n.  612  sqq).  In  nullo  ex  his  casibus  deponitur  romanus  pontifex  ab  ecclesia, 
sed  ad  summum  profertur  sententia  declaratoria  de  iurisdictione  iam  amissa. 

296.  Obi.  VI.  Secundum  S.  Leonem  I  (ep.  106,  n.  5)  «aliud  sunt  sedes, 
aliud  praesidentes».  Ergo  ex  eo,  quod  sedi  romanae  quaedam  iura  vel  privi- 
legia  conveniunt,  non  singulis  pontificibus  romanis  eadem  iura  vel  privilegia 
attribuenda  sunt. 

Resp.  Dist.  antec. :  Secundum  mentem  S.  Leonis  iura  et  privilegia  se- 
dium  eadem  sunt,  etsi  merita  singulorum  praesidentium  diversa  sunt,  conc. 
antec;  sunt  quaedam  iura  et  privilegia  sedium,  quae  non  habent  praesi- 
dentes,  neg.  antec    Etsi  S.  Leo  ibi  non  loquitur  de  romano  pontifice  (sed  de 

patriarcha  alexandrino),  tamen  illo  sensu  distinctio  etiam  in  summum  ponti- 
ficem  quadrat.  Gallicani  abutebantur  illa  distinctione  contra  privilegia  romani 
pontificis,  quasi  ea  resideant  in  ecclesia  romana  vel  in  tota  serie  pontificum, 
non  in  singulis  pontificibus.  Quilibet  pontifex  morte  amittit  omnem  suam 
potestatem;  unde  ne  S.  Petrus  quidem  ullam  iurisdictionem  in  ecclesiam 
habet;  sed  tota  iurisdictio  in  eo  tantum  est,  qui  actu  est  romanus  pontifex. 
Ante  electionem  novi  pontificis  haec  iurisdictio  in  nullo  homine  est  sed  in 
voluntate  Christi,  qui  eam  confert  legitime  succedenti.  «Unde  quicumque  in 
hac  cathedra  Petro  succedit,  is  secundum  Christi  ipsius  institutionem  primatum 
Petri  in  universam  ecclesiam  obtinet»  [Conc.  Vatic.  sess.  4,  c.  2 ;  De?iz.  n.  1824). 

Schol  I.     Quibus   argumentis   probetur  Petrum  Romae  fuisse 
ibique  mortuum  esse. 

297.  S.  Petrus  in  prima  sua  epistula  (5,  13)  scribit:  «Salutat  vos  ec- 
clesia,  quae  est  in  Babylone  collecta,  et  Marcus,  filius  meus.»  Haec 
Babylon  neque  est  Babylon  ad  Euphratem ,  quae  eo  tempore  erat 
regio  fere  deserta,  neque  alia  urbs,  sed  urbs  Roma,  quae  etiam  in  Apo- 
calypsi  (c.  14  sqq)  et  ab  aliis  veteribus  scriptoribus  vocatur  Babylon.  De 
urbe  Roma  loqui  Petrum  testantur  Papias  et  Clemens  Alex.  apud  Eu- 
sebium  (H.  E.  2,  15;  Kirch,  Enchir.  n.  386  sq).  Veteres  etiam  referunt 
Marcum  scripsisse  evangelium,  quod  Petrus  Romae  praedicaverit 
(Euseb.  6,  14;  Kirch  n.  394).  Marcum  Romae  fuisse  colligitur  ex 
S.  Scriptura  (Col  4,   10.    Phil  24). 

Clemens  Rom.  inter  «proximos  athletas  ttjq  yeveaQ  r^fj.cbv^,  qui 
«inter  nos,  ev  rjfuv»  martyrium  passi  sunt,  enumerat  apostolos  Petrum 
et  Paulum  (1  Cor.  5,  6;  Kirch  n.  8  sq).  5.  Ignatius  M.  ad  romanos 
scribit:  «Non  ut  Petrus  et  Paulus  vobis  praecipio»  (Rom.  4,  3;  Kirch 
n.  20).  Dionysius  Corinthius  romanis  in  mentem  revocat  Petrum  et 
Paulum  Romae  praedicasse  et  martyrium  passos  esse  (Euseb.  2,  25). 
Caius  presbyter:  «Ego  vero  apostolorum  tropaea  possum  ostendere. 
Nam  sive  in  Vaticanum  sive  ad  ostiensem  viam  pergere  libet,  occurrent 
tibi  tropaea  eorum,  qui  ecclesiam  illam  fundaverunt»  (Euseb.  1.  c. ; 
Kirch  n.  117).  Irenaeus  quoque  testatur  ecclesiam  romanam  a  Petro 
et  Paulo  fundatam  esse  (Contra  haer.  3,  3;  Kirch  n.  110  112  sq). 
Item  Clemens  Alex.  testatur  Petrum  Romae  praedicasse  (Euseb.  6,  14). 
Tertullianus  ait:  Romanis  «evangelium  et  Petrus  et  Paulus  sanguine 
quoque  suo  signatum  reliquerunt»  (Adv.  Marc.  4,  5  ;  cf.  De  praescr.  36, 
Scorp.  15;  Kirch  n.  186  170  192).  Origeites  de  Petro  scribit:  «Qui 
ad  extremum  Romam  veniens,  cruci  suffixus  est  capite  deorsum  de- 
misso;  sic  enim  ut  in  cruce  collocaretur,  oraverat»  (Com.  in  Gen.  tom.  3; 
Kirch  n.  388).  Numquam  alia  urbs  praeter  Romam  gloriata  est  S.  Petrum 
in  se  mortuum  et  sepultum  esse.  Alia  colligere  superfluum  videtur; 
quia  unanimis  prorsus  est  traditio  in  testando  Petrum  Romae  praedi- 
casse  et  mortuum  esse  (cf.  Ottiger,  De  eccl.  560  sqq).  Quamdiu  Petrus 
Romae  fuerit,  nihil  ad  quaestionem  de  primatu  pertinet;  hanc  igitur 
quaestionem  relinquimus  historicis. 

Schol  2.  Quibus  argumentis  probetur  Petrum  episcopum  ro- 
manum  fuisse. 

298.  Etiam  haec  res  constat  ex  unanimi  veterum  traditione,  qui  non 
indicant  alium  primum  episcopum  romanum  nisi  S.  Petrum.  Quando 
S.  Paulus  scribebat  epistulam  ad  romanos,  ecclesia  romana  iam  erat 
perfecte  constituta,  et  ubique  terrarum  magna  fama  fruebatur.  Iamvero 
ecclesia  non  est  perfecta  sine  episcopo,  ut  Ignatius  M.,  S.  Irenaeus 
aliique  praedicant.  Ergo  quod  quidam  fabulantur  de  collegio  pres- 
byterorum,  quod  ecclesiam  romanam  rexerit,  est  ex  natura  rei  incredi- 
bile,  et  fundamento  historico  destituitur.  Alius  autem  episcopus  ro- 
manus  ante  Petrum  in  nullo  fonte  indicatur. 

Veteres  catalogi  romanorum  pontificum,  quorum  satis  magnus  nu- 
merus  exstat  in  ecclesia  occidentali  et  orientali,  et  qui  vetustissima  tradi- 
tione  nituntur,  ordiuntur  seriem  romanorum  pontificum  a  S.  Petro.  Primus 
ex  his  catalogis  medio  circiter  saeculo  II  ortus  est.  Eusebius,  qui  hos 
catalogos  prae  oculis  habuit  ad  annum  Abrahae  2058  haec  scribit: 
«Petrus  apostolus,  cum  Antiochiae  primam  fundasset  ecclesiam,  Romam 
proficiscitur,  praedicans  evangelium.  Ipse  post  antiochenam  ecclesiam 
etiam  romanae  praesidebat  usque  ad  obitum  suum»  (verba  graeca  apud 
Kirch,  Enchir.  n.  381 ;  cf.  n.  492  520  570).  Tenor  verborum  in  versione 
Hieronymi  et  in  aliis  versionibus  non  est  plane  idem,  sed  in  omnibus 
clare  dicitur  Petrus  fuisse  episcopus  romanus.  Hanc  esse  fictionem, 
saeculo  II  ortam  et  ubique  in  Occidente  et  Oriente  receptam,  est 
hypothesis  nimis  levis  quam  quae  seriam  considerationem  mereatur 
(cf.  Duchesne,   Le   «Liber  pontificalis»).. 

Tertullianus  vocat  romanam  sedem  cathedram  Petri:  «Percurre 
ecclesias  apostolicas,  apud  quas  ipsae  adhuc  cathedrae  apostolorum 
suis  locis  praesident.  ...  Si  Italiae  adiaces,  habes  Romam  .  .  .  ubi 
Petrus  passioni  dominicae  adaequatur»  (De  praescr.  36;  Kirch  n.  170). 
Pseudo-Tertullianus ,  in  poemate  «Adv.  Marcionem»  recensens  romanos 
pontifices  a  Petro  usque  ad  Anicetum,  ait:  «Hac  cathedra  Petrus,  qua 
sederat  ipse,  locatum  maxima  Roma  Linum  primum  considere  iussit.» 
vS.  Cyprianus:  «Factus  est  Cornelius  episcopus  .  .  .  cum  Fabiani  locus, 
i.  e.  cum  locus  Petri  et  gradus  cathedrae  sacerdotalis  vacaret»  (Ep.  55» 
n.  8  [ed.  Hartel]).  S.  Hieronymus  ad  Damasum:  «Beatitudini  tuae, 
i.  e.  cathedrae  Petri,  communione  consocior»  (Ep.  15).  >S.  Augustinus: 
«Cathedra  quid  tibi  fecit  ecclesiae  romanae,  in  qua  Petrus  sedit?» 
(Contra  litt.  Petil.  2,  51.)  5.  Optatus  Milevitanus:  «Negare  non  potes 
scire  te  in  urbe  Roma  Petro  primo  cathedram  episcopalem  esse  collatam» 
(De  schism.  donatist.  2,  2).  Similiter  alii,  quos  omitto;  contradixit 
enim  nemo  ex  veteribus.     Quaedam  supra  n.  288  sq. 

Numquid  aliter  orientales?  Nequaquam.  Eusebium  iam  audivimus. 
Eodem  modo,  quicumque  texunt  catalogos  romanorum  pontificum, 
omnes  Petrum  dicunt  episcopum  romanum  fuisse.    Ita  e.  g.  Epiphanius : 

«Romanorum  pontificum  ista  successio  est:  Petrus  et  Paulus,  Linus  ac 
Cletus,  Clemens,  Evaristus»  (Haer.  27,  6).  Theodoretus  in  2  Tim.  4,  21 : 
«Ferunt  Linum  magno  Petro  successisse  et  romanorum  ecclesiae  post 
illum  sedem  tenuisse.»  Similiter  Chrysostomus  in  eundem  locum :  «Hunc 
Linum  narrant  quidam  post  Petrum  romanae  ecclesiae  episcopum  fuisse.» 
Sozomenus  romanam  sedem  vocat  «sedem  Petri,  rov  THrpoo  ttpovov» 
(H.  E.  4,  15).  Concilium  sardicense :  «Quodsi  aliquis  episcoporum  iudi- 
catus  fuerit  in  aliqua  causa  et  putat  se  bonam  causam  habere,  ut 
iterum  concilium  (xpiaiq)  renovetur,  si  vobis  placet,  sancti  Petri  apostoli 
memoriam  honoremus,  ut  scribatiir  ab  his,  qui  causam  examinarunt, 
Iulio  romano  episcopo,  et  si  iudicaverit  renovandum  esse  iudicium, 
renovetur  .  .  . ;  si  autem  probaverit  .  .  .  quae  decreverit ,  confirmata 
erunt»   {Kirch,  Enchir.  n.  448). 

His  et  aliis  testimoniis  patet,  quis  primis  saeculis  fuerit  sensus  ec- 
clesiae.  Contradicunt  quidem  protestantes  unanimiter  fere.  At  etiamsi 
res  pure  historice  consideratur,  praesumendum  est  eos  rectius  iudicasse, 
qui  propiores  erant  eventui,  de  quo  agitur,  et  qui  tam  firmiter  tradi- 
tioni  inhaerebant;  eos  autem,  qui  recentes  sunt  et  traditioni  resistunt, 
ne  debeant  admittere  primatum  romanum,  oculis  caligantibus  non  vi- 
dere  verum.  Si  dogmatice  res  consideratur,  licet  dogma  primatus  ro- 
mani  non  necessario  pendeat  ab  hac  quaestione  historica,  est  tamen 
reapse  Petri  episcopatus  romanus  factum  dogmaticum,  quod  nulli  ca- 
tholico  in  dubium  vocare  fas  est  (cf.  Denz.  n.  1824). 

Schol  3.     Quo  iure  primatus  annexus  sit  sedi  romanae. 
299.     Haec  quaestio  duplici  sensu  accipi  potest: 

a)  Estne  in  praesenti  ordine  pontifex  romanus  successor  S.  Petri 
in  primatu  iure  divino  an  iure  ecclesiastico  ?  Respondetur :  Iure  divino. 
Nam  Christus  instituens  primatum  perennem,  voluit,  ut  omnes  et  singuli, 
qui  legitime  S.  Petro  succederent,  haberent  primatum.  Atqui  in  prae- 
senti  ordine  soli  romani  pontifices  legitime  succedunt  S.  Petro.  Ergo 
hi  omnes  et  soli  voluntate  Christi  habent  primatum.  Itaque  hoc  saltem 
hypothetico  sensu,  quod  solus  romanus  pontifex  est  legitimus  successor 
S.  Petri,  ecclesiae  romanae  iure  divino  annexus  est  primatus  (cf.  Denz. 
n.  163  332). 

b)  Sed  estne  successio  S.  Petri  ita  iure  divino  nexa  cum  sede  ro- 
mana,  ut  per  nullam  auctoritatem  humanam  possit  cum  alia  sede 
coniungi?  Certe  talis  translatio,  si  omnino  possibilis  est,  non  potest 
fieri  nisi  per  romanum  pontificem  vel  saltem  non  sine  eius  consensu 
(cf.  Denz.  n.  1735).  Sed  num  omnino  possibilis  sit,  dissentiunt  theo- 
logi.  Benedictus  XIV  ait:  «Non  videtur  posse  sustineri  illorum  opinio, 
qui  asseruerunt  praefatam  conexionem  [primatus  cum  romana  sede]  ita 
esse  de  iure  humano,  ut  possit  ab  ecclesia  dissolvi  et  una  ab  altera 
separari»  (De  syn.  2,  1,  1).  Haec  est  communior  sententia  theologorum, 
quae  hac  ratione  nititur:  Per  multa  saecula  ubique  praedicatur  ecclesia 

14  * 


212  Pars  II.     De  ecclesia  Christi. 

romano-catholica  (cf.  Denz.  n.  694  991).  Si  vero  transferretur  primatus 
ad  aliam  sedem,  non  iam  vera  esset  haec  sententia,  sed  ecclesia  dicenda 
esset  parisiensis-catholica  vel  viennensis-catholica  vel  alio  nomine  appel- 
landa.  Hoc  autem  intolerabile  sonat  auribus  catholicis.  Potest  tamen 
romanus  pontifex,  manens  quod  est,  residerealio  loco,  etiam  permanenter, 
si  iusta  causa  id  postulat.  Item  si  destrueretur  urbs  Roma,  posset  tamen 
manere  romana  ecclesia,  i.  e.  plebs  fidelis  sub  suo  episcopo. 

Christus  igitur  aut  ipse  indicavit  Petro  Romae  sedem  primatialem 
esse  collocandam,  aut  ei  mandatum  dedit,  ut  ipse  eligeret  sedem,  cuius 
deinceps  episcopi  essent  successores  Petri  in  primatu.  Ergo  principium 
iuris  divini  est  actus  voluntatis  Christi  aut  antevertens  omnem  actum 
Petri  de  hac  re,  aut  specialiter  confirmans  electionem  a  Petro  factam. 
Utro  modo  Christus  egerit,  nescimus.  Haec  valent  in  suppositione 
communioris  et  probabilioris  opinionis  nexum  primatus  cum  sede  ro- 
mana  esse  iuris  divini. 

Schol.  4.     De  subiecto  passivo  auctoritatis  ecclesiasticae. 

300.  Sicut  in  ecclesia  sunt  praepositi,  ita  sunt  subditi.  Illi  sunt  sub- 
iectum  activum  auctoritatis  ecclesiasticae,  quia  habent  potestatem  re- 
gendi;  hi  sunt  subiectum  passivum,  quia  debent  se  regi  sinere  seu 
oboedire.  De  subiecto  activo  hucusque  diximus;  iam  quaedam  dicenda 
sunt  de  subiecto  passivo. 

a)  Nemo  habet  ius  regendi  nisi  subditos  suos.  Iamvero  subditi 
ecclesiae  homines  fiiint  per  baptismum  (cf.  supra  n.  231).  Ergo  soli 
baptizati  iurisdictioni  ecclesiae  subiciuntur ;  «cum  ecclesia  in  neminem 
iudicium  exerceat,  qui  non  prius  in  ipsam  per  baptismi  ianuam  fuerit 
ingressus»  {Con.  trid.  sess.  14,  de  paenit.  c.  2;  Denz.  n.  895).  Sed 
omnes  baptizati  iurisdictioni  ecclesiae  subiciuntur,  etsi  forte  ob  aliquam 
rationem  non  iam  sunt  membra  ecclesiae,  quia  cum  baptismo  obli- 
gationem  lege  divina  acceperunt  oboediendi  ecclesiae  (Mt  28,  i8sqq; 
cf.  Denz.  n.  864  870).  Si  invincibili  ignorantia  laborant,  utique  non 
peccant  neglegendo  mandata  pure  ecclesiastica ;  sed  per  se  obligatio  ob- 
oedientiae  non  eo  ipso  tollitur,  quod  quis  se  subtrahit  auctoritati  a  Deo 
institutae;  hoc  satis  per  se  patet.  Nihilominus  obligatio  servandi  praecepta 
ecclesiae  habet  in  haereticis  quasdam  limitationes,  de  quibus  videnda  est 
theologia   moralis   vel   ius   canonicum   (cf.  Denz.   n.   1454  2070,  §  3). 

b)  Ecclesia  non  potest  cogere  iudaeos,  paganos  vel  alios  infideles 
ad  audiendam  praedicationem,  multo  minus  ad  suscipiendum  baptismum. 
Si  infideles  vi  resistunt  praedicationi  evangelii,  potest  ecclesia  ius  suum 
defendere  adhibito  auxilio  brachii  saecularis.  Quando  infideles  subiecti 
sunt  principibus  christianis  et  vivunt  inter  christianos,  ex  hac  civili  re- 
latione  fit,  ut  ecclesia  quaedam  possit  praecipere  non  baptizatis,  quae 
directe  ex  vi  auctoritatis  ecclesiasticae  non  potest.  Hac  via  interdum 
non  baptizati  adigebantur  ad  audiendam  instructionem  christianam. 

c)  Etiam  subditis  suis  ecclesia  praecipere  non  potest  nisi  quae  sunt 
intra  finem  mandati  a  Christo  accepti,  i.  e.  ea,  quae  aliquo  modo  per- 
tinent  ad  ordinem  religiosum  et  supernaturalem,  non  vero  res  pure 
civiles  et  politicas. 

Neque  ius  divinum  obiectivum,  quod  Deus  ipse  lege  sua  sive 
naturali  sive  positiva  statuit,  ita  subest  auctoritati  ecclesiasticae,  ut  ec- 
clesia  possit  illud  abrogare  vel  mutare  vel  in  eo  dispensare.  Ideo  non 
potest  sibi  dare  aliam  constitutionem,  instituere  alia  sacramenta,  dare  licen- 
tiam  furandi  etc.  Ratio  est,  quia  neque  Deus  hanc  potestatem  diserte 
dedit,  neque  haec  potestas  ad  finem  ecclesiae  est  necessaria,  neque  um- 
quam  ecclesia  dictis  vel  factis  ostendit  se  habere  talem  potestatem.  Potest 
autem  auctoritas  ecclesiastica  ius  divinum  authentice  interpretari,  quia 
hoc  requiritur,  ut  possit  semper  homines  secure  dirigere  in  via  salutis. 

Est  etiam  ius  divinum  subiectivum,  quod  dicitur,  seu  ius  Dei  ortum 
ex  actibus  quibusdam  humanis.  Nam  peccatis  hominum  Deus  acquirit 
ius  eos  odio  habendi  et  puniendi.  Ecclesiam  autem  habere  potestatem 
nomine  Dei  remittendi  peccata  et  poenas,  est  de  fide  et  probatur  in 
tractatu  de  paenitentia.  Praeterea  homines  per  votum  vel  iuramentum 
aliquid  Deo  vel  coram  Deo  teste  promittere  possunt,  unde  Deus  ius 
acquirit  postulandi  impletionem  promissionis.  Iamvero  potest  accidere, 
ut  bonum  commune  postulet  condonationem  talis  promissionis.  Quo  in 
casu  ecclesia  dicenda  est  a  Deo  accepisse  ius  talis  condonationis,  quia 
universalem  omnino  potestatem  accepit  dirigendi  homines  in  actibus  suis 
ad  salutem  aeternam  pertinentibus.  Hoc  confirmatur  ex  praxi  ecclesiae. 
Idem  dicendum  est  de  unico  contractu  sacro,  qui  fit  inter  christianos, 
i.  e.  de  matrimonio  (non  consummato),  quia  potest  interdum  bonum  com- 
mune  postulare,  ut  talis  contractus  rescindatur  (cf.  Suarez,  De  leg.  10,  6). 

Ecclesia  vi  so/ius  iurisdictionis  fori  externi  non  potest  suis  sub- 
ditis  praecipere  actus  mere  internos,  e.  g.  ut  cotidie  eliciant  actum 
fidei.  Ecclesia  enim  numquam  significavit  se  habere  talem  potestatem ; 
neque  de  talibus  actibus  potest  iudicare  in  foro  externo  neque  coercitione 
circa  eos  uti;  iurisdictio  autem  fori  externi  postulat  potestatem  iu- 
dicialem  et  coercitivam  (cf.  .S.  Tkom.  1,  2,  q.  91,  a.  4;  2,  2,  q.  104, 
a.  5;  Suarez,  De  leg.  4,  12).  Potest  vero  ecclesia  praecipere  actus  ex- 
ternos,  ad  quos  ponendos  necessarii  sunt  actus  interni,  ut  communionem 
annuam,  missam  a  parocho  pro  parochia  dicendam.  Potest  sacerdos 
per  potestatem  iurisdictionis  praecipere  actus  internos  in  administratione 
sacramenti  paenitentiae.  Possunt  etiam  superiores  ecclesiastici  per  pote- 
statem  dominativam  praecipere  actus  internos  iis,  qui  se  libere  iis  quoad 
tales  actus  subiecerunt  voto  oboedientiae  vel  alio  modo. 

Haec  breviter  indicasse  sufficiat  de  subiecto  passivo  auctoritatis 
ecclesiasticae ;  fusius  enim  singula  alibi  explicantur. 


PARS  III. 

DE  FONTIBUS  THEOLOGICIS. 

PRAENOTANDA  DE  FONTIBUS  THEOLOGICIS  IN  GENERE. 

301.  Ostendimus  Christum  attulisse  doctrinam  revelatam,  omnibus 
hominibus  necessario  amplectendam.  Praeterea  ostendimus  eum  ad 
hanc  doctrinam  conservandam,  omnibusque  hominibus  omnium  saecu- 
iorum  proponendam  et  explicandam  instituisse  magisterium  ecclesiasticum 
infallibile.  Hoc  igitur  vivum  magisterium  non  est  quidem  motivum  fidei, 
sed  est  regula  fidei  et  motivum  credibilitatis,  i.  e.  medium  logicum 
obiectivum,  per  quod  cognoscunt  homines  has  et  illas  res  esse  a  Deo 
revelatas.  Unde  ex  praedicatione  ecclesiae  hauritur  notitia  rerum  re- 
velatarum.  Id  valet  de  simplicibus  fidelibus,  valet  etiam  de  theologis, 
quia  principia  fidei  eadem  sunt  pro  omnibus,  sed  theologi  ex  his  prin- 
cipiis  procedunt  ad  scientiam  theologicam  excolendam. 

Iamvero  media,  ex  quibus  hauriuntur  principia  ad  argumentandum 
in  aliqua  scientia,  dicuntur  «fontes»  vel  «loci»  (zonoi)  huius  scientiae, 
praesertim  si  agitur  de  scientia  positiva,  ut  est  historia  et  partim  etiam 
theologia.  Itaque  fontes  vel  loci  theologici  sunt  sedes  argumentorum 
theologicorum  seu  instrumenta  quaelibet,  quae  argumenta  conclusionum 
theologicarum  exhibent. 

Proprie  unicus  tantum  fons  fidei  est:  praedicatio  apostolica,  in- 
cohata  ab  ipsis  apostolis,  continuata  et  continuanda  per  eorum  suc- 
cessores  in  magisterio  apostolico.  Nam  haec  est  unica  via,  quam 
Christus  indicavit:  «Euntes  docete.  Qui  crediderit,  salvus  erit.  Et  ego 
vobiscum  sum  usque  ad  consummationem  saeculi.»  Revera  magisterium 
apostolicum,  quod  hic  et  nunc  fungitur  munere  a  Christo  accepto,  est 
regula  proxima  et  universalis,  cui  omnes  se  conformare  debent  (supra 
n.  187).  Ad  credenda  vera  divinitus  revelata  haec  regula  et  hic  fons 
omnibus  praesto  est,  nihil  aliud  omnibus  possibile,  nihil  aliud  omnibus 
praeceptum  est  (cf.  /.  V.  Bainvel,  De  magisterio  vivo  et  traditione,  Paris 
1905,   56sqq). 

Restat  tamen  quaestio,  quomodo  magisterium  apostolicum  munus 
suum  exerceat,  et  ad  hanc  quaestionem  imprimis  respondendum  est. 
Haec   autem   quaestio   in    duas   alias   resolvitur:    de   activitate   seu   de 

exercitio  magisterii  ecclesiastici,  et  de  obiectis,  circa  quae  magisterium 
ecclesiasticum  exercetur. 

302.  Dein  vero  magisterium  ecclesiasticum  non  nunc  tantum  docet, 
sed  etiam  praecedentibus  saeculis  docuit  et  doctrinam  suam  non  ore 
tantum  proposuit,  sed  etiam  scriptis  consignavit.  Unde  haec  quoque 
scripta  sunt  fontes  fidei  et  theologiae.  Nam  quae  olim  ecclesia  docuit 
ut  vera,  etiam  nunc  vera  sunt,  cum  veritas  sit  immutabilis.  Ergo  eo  ipso, 
quod  constat,  quid  olim  ecclesia  docuerit,  etiam  constat,  quid  nunc  do- 
ceat,  cum  infallibilis  ecclesia,  quae  nunc  est,  non  possit  contradicere  in- 
fallibili  ecclesiae,  quae  olim  fuit.  Immo  cum  ecclesia  nunc  non  accipiat 
novas  revelationes  publicas,  sed  tradere  debeat  revelationes  olim  apostolis 
factas,  has  revelationes  magistri  posteriores  a  magistris  prioribus  ac- 
cipiant  necesse  est.  Quod  quidem  per  se  fieri  potuit  traditione  pure  orali. 
et  etiam  sic  potuit  Spiritus  Sanctus  per  assistentiam  suam  efficere,  ut  nihil 
veri  revelati  perderetur,  nihil  falsi  admisceretur.  Nihilominus  magis  con- 
sentaneum  est  indoli  humanae,  ut  res  graves  etiam  litteris  commendentur 
ad  faciliorem  conservationem.  Quare  providentia  divina,  in  hac  quoque  re 
se  accommodans  ingenio  humano,  procuravit,  ut  non  solum  ipsae  reve- 
lationes  divinae,  sed  etiam  earum  explicationes,  singulis  aetatibus  factae, 
scriberentur,  et  sic  posteri  hereditate  acciperent  promptuarium  sacrum, 
quod  et  ipsi  augerent  et  post  se  venientibus  simili  condicione  traderent. 
Itaque  scripta  priorum  saeculorum,  i.  e.  Acta  conciliorum  et  pontificum, 
opera  sanctorum  Patrum,  opera  theologorum,  etiam  sunt  fontes  theo- 
logici.  Haec  scripta  maiorum  mediatam  regulam  fidei  constituunt, 
quatenus  magisterium  nostrorum  temporum  ex  iis  haurit  doctrinam, 
quam  fidelibus  proponit.  Ad  hos  fontes  theologis  quoque  recurren- 
dum  est,  tum  ut  ostendant  fidem  nostram  esse  eandem  atque  fidem 
patrum  nostrorum,  tum  ut  in  rebus,  quas  magisterium  ecclesiasticum 
nondum  definivit,  ex  illis  fontibus  argumenta  depromant  ad  quaestiones 
theologicas  dirimendas. 

303.  Tandem  Deus  per  homines  ut  instrumenta  dignatus  est  fieri 
auctor  librorum  sacrorum,  qui  revelationes  divinas  continent  et  Sacra 
Scriptura  vocantur.  Hos  libros  non  singulis  fidelibus  ut  regulam  im- 
mediatam  fidei  dedit,  sed  magisterio  ecclesiastico  tradidit,  ut  eos  populo 
explicaret.  A  magisterio  ecclesiastico  theologi  quoque  Sacram  Scripturam 
accipiunt,  ut  secundum  mentem  ecclesiae  ex  iis  doctrinam  revelatam 
eruant,  explicent,  probent,  defendant.  Theologi  enim,  in  quantum 
missionem  canonicam  habent,  sunt  adiutores  eorum,  qui  vi  muneris 
ordinarii  sunt  doctores  authentici  in  ecclesia,  i.  e.  summi  pontificis  et 
episcoporum.  Quod  magisterium  auctoritative  proponit,  hoc  scientifice 
excolere  theologorum  est. 

Itaque  fontes  theologici  omnes  continent  verbum  Dei;  sed  Sacra 
Scriptura,    quia   principaliter  a  Deo  scripta,    etiam  formaliter  verbum 

Dei  est,  alia  vero  instrumenta,  quibus  verbum  Dei  traditur,  materialiter 
tantum  verbum  Dei  sunt,  formaliter  vero  dicta  vel  scripta  hominum 
sunt.  Hoc  sensu  tractatus  de  fontibus  theologicis  duas  partes  com- 
plectitur,  alteram  de  Traditione,  alteram  de  Scriptura.  Scriptura  qui- 
dem  traditionem  superat,  quatenus  perfectiore  modo  verbum  Dei  est, 
traditio  vero  magis  necessaria  est,  quia  ab  ipsa  Scripturam  accipimus, 
et  quia  universalior  est  (cf.  Denz.  n.  783    1781). 

Tam  Scriptura  quam  traditio  potest  sumi  active  ut  organum,  quo 
proponitur  doctrina  revelata,  et  passive  ut  doctrina  proposita.  Sensu 
passivo  potest  iterum  traditio  aut  omnino  presse  accipi  ut  doctrina, 
sola  orali  traditione,  non  vero  in  Scriptura  proposita,  aut  late,  in  quan- 
tum  comprehendit  totam  doctrinam  a  magisterio  ecclesiastico  propo- 
sitam,  etiam  eam,  quae  in  Scriptura  legitur,  et  Scripturam  ipsam,  ut 
est  obiectum  traditionis  (cf.  2  Thess  2,  14),  «traditam  per  apostolos 
revelationem  seu  depositum  fidei»  integrum  (Denz.  n.  1836).  Presso 
sensu  loquimur  in  numero  plurali  de  sacris  traditionibus,  i.  e.  de  doc- 
trinis  et  institutis,  quae  in  Scriptura  non  commemorantur  (cf.  Conc.  trid, 
sess.  4;  Denz.  n.  783).  Haec,  si  agitur  de  divino-apostolicis  tradi- 
tionibus,  sunt  relative  pauca,  ut  doctrina  de  canone  Scripturae  et  alia 
quaedam,  de  quibus  suo  loco  sermo  erit.  Hic  interim  non  tam  in 
sistimus  quaedam  alia  praeter  Scripturam  esse  ab  apostolis  proposita, 
sed  quod  multo  maioris  momenti  est,  doctrinam  revelatam  integram 
aliter  seu  alio  modo  quam  per  solam  Scripturam  esse  propositam  et 
adhuc  proponi  vi  institutionis  a  Christo  factae,  scilicet  per  magisterium 
vivum.     Unde  imprimis  de  exercitio  huius  magisterii  agendum  est. 

CAPUT  I. 
DE  EXERCITIO  MAGISTERII  ECCLESIASTICI. 

ARTICULUS  I. 
DE  MAGISTERIO  COLLEGII  EPISCOPORUM. 

Cf.  Bellarminus,  De  conciliis ;  D.  Bouix,  De  papa,  ubi  et  de  concilio  oecumenico,  Paris 
1868 — 1870;  L.  Hefele,  Konziliengeschichte,  Introductio  (etiam  gallice,  Paris  1907); 
Wihners,  De  ecclesia  391  sqq;    J.  M.  A.  Vacant,    Le  magistere    ordinaire    de  1'eglise  et 

ses  organes,   Paris   1887. 

Prop.  XXXVII.  Doctrina  fidei  infallibiliter  proponitur  coti- 
diano  exercitio  magisterii  ecclesiastici ,  cum  episcopi  per  orbem 
sparsi,  iuncti  cum  summo  pontifice,  unanimiter  docent,  quid  firmo 
assensu  tenendum  sit. 

304.  Stat.  quaest.  Episcopi  sub  summo  pontifice  constituunt  magi- 
sterium  apostolicum,  semper  in  ecclesia  vivum  (supra  n.  270  sqq).  Nihilo- 
minus  singuli  episcopi,  quamvis  in  suis  dioecesibus  sint  magistri  authen- 
tici,  non  tamen  sunt  infallibiles ,  sed  integra  ecclesia  docens  simul 
sumpta  est  infallibilis  (supra  n.  280). 

Iamvero  dupliciter  fieri  potest,  ut  episcopi  munus  docendi  exer- 
ceant.  Aut  ordinario  modo  in  sua  quisque  dioecesi  fideles  docet  sive 
immediate  per  se  sive  mediate  per  parochos  et  alios  adiutores  suos; 
aut  episcopi  extraordinario  modo  conveniunt  ad  consultandum  et  de- 
cernendum  de  rebus  fidei  et  morum,  quemadmodum  fit  in  conciliis. 
Imprimis  igitur  quaerendum  est,  num  episcopi  ordinarium  magisterium 
in  suis  dioecesibus  exercentes,  sint  infallibiles,  si  omnes  simul  cum 
romano  pontifice  idem  docent  ut  omnibus  tenendum  assensu  firmo. 
Coniunctio  cum  romano  pontifice  requiritur,  quia  sine  hac  non  habetur 
magisterium  a  Christo  institutum.  Consensus  omnium  requiritur,  quia, 
si  inter  se  dissentiunt,  non  constituunt  auctoritatem.  Sufficit  tamen 
moralis  consensus  plurimorum  cum  pontifice,  quia  hi  sunt  ecclesia 
docens,  non  vero  pauci  a  collegio  et  capite  dissentientes.  Oportet 
etiam  doctrinam  proponi  ut  certam  et  absoluto  assensu  tenendam ; 
nam  sola  probabilitas  non  excludit  veritatem  doctrinae  oppositae. 

Consensus  episcoporum  circa  aliquam  doctrinam  potest  esse  aut 
expressus  aut  tacitus.  Expressus  consensus  manifestatur :  a)  litteris 
pastoralibus  vel  similibus  scriptis  publicis,  quibus  episcopi  doctrinam 
veram  populo  proponunt  vel  doctrinam  falsam  notant;  b)  editione  vel 
approbatione  catechismorum  et  aliorum  librorum  doctrinalium ;  c)  con- 
tionibus  et  instructionibus  ab  episcopo  habitis.  Alii  modi  iam  sunt 
magis  extraordinarii :  d)  celebratione  synodi  provincialis,  cuius  acta 
promulganda  non  sunt  nisi  prius  Romae  approbata;  unde  sunt  quidem 
magnae  auctoritatis,  non  tamen  documenta  infallibilia ;  sed  ex  collatione 
variorum  conciliorum  provincialium  facile  constare  potest  de  consensu 
ecclesiae.  e)  Interdum  episcopi  rogati  a  summo  pontifice,  sententiam 
promunt  de  quaestione  dogmatica,  ut  e.  g.  factum  est  in  praeparatione 
definitionis  de  immaculata  conceptione  B.  Virginis,  qui  modus  proxime 
accedit  ad  actionem  conciliarem,  a  qua  differt,  quatenus  hoc  modo 
episcopi  non  accipiunt  iurisdictionem  in  universam  ecclesiam. 

Tacitus  consensus  habetur,  si  episcopi  sciunt  aliquam  doctrinam 
communiter  tradi  in  suis  dioecesibus  neque  contradicunt.  Debent  enim 
doctrinae  theologicae  resistere,  quam  principiis  fidei  contrariam  censent. 
Potest  quidem  ex  prudenti  dispensatione  tolerari  ad  tempus  error  non- 
dum  late  diffusus  neque  periculosus;  sed  hoc  minime  fieri  potest,  si 
error  tam  late  serpit,  ut  fiat  periculosus,  nisi  ei  resistatur  (cf.  vS.  August., 
Ep.   55,  c.  19,  n.  35). 

305.     Arg.    I.     Ex  institutione  Christi. 

Christus  magisterium  apostolicum  ita  instituit,  ut  illud  miserit  in 
universum  mundum  ad  praedicandum,  et  omnes  obligaverit  ad  eius 
doctrinam  admittendam.  Atqui  non  possunt  omnes  obligari  ad  doc- 
trinam  magisterii  per  orbem  sparsi  admittendam,  nisi  hoc  magisterium 
esset  infallibile.  Ergo  magisterium  per  orbem  sparsum  est  infallibile 
saltem  collegialiter   sumptum;    et  cum  constet  singulos  episcopos  non 

esse  infallibiles,    saltem  omnes  simul,    consentientes  de  doctrina  sacra, 
sunt  infallibiles. 

306.  Arg.  2,     Ex  persuasione  ecclesiae. 

Ecclesiae  semper  persuasum  fuit  episcopos  unanimiter  docentes 
esse  infallibiles  in  doctrina  sacra  tradenda  et  explicanda.  Atqui  non 
potuit  ecclesia  in  hac  fundamentali  doctrina  errare.  Ergo  haec  per- 
suasio  vera  est. 

Prob.  mai.  Testibus  SS.  Patribus  doctrina  apostolica  servatur 
integra  in  ecclesia  per  successionem  non  interruptam  episcoporum. 
^.  Ignatius  M. :  «Episcopi,  per  tractus  terrae  constituti,  in  sententia 
Iesu  Christi  sunt;  unde  oportet  vos  in  episcopi  sententiam  concurrere, 
quod  et  facitis»  (Eph.  3,  2  sqq).  »S.  Irenaeus:  Episcopis  in  unitate 
ecclesiae  manentibus  «obaudire  oportet,  his,  qui  successionem  habent 
ab  apostolis,  qui  cum  episcopatus  successione  charisma  veritatis  certum 
secundum  placitum  Patris  acceperunt»  (Contrahaer.  4,  26).  Tertullianus: 
Apostoli  condiderunt  ecclesias,  «a  quibus  traducem  fidei  et  semina 
doctrinae  ceterae  exinde  ecclesiae  mutuatae  sunt,  et  cotidie  mutuantur, 
ut  ecclesiae  fiant».  Quomodo  ergo  probabunt  singulae  ecclesiae  veri- 
tatem  doctrinae  suae?  «Evolvant  ordinem  episcoporum  suorum»  usque 
ad  apostolos.  Illae  vero  ecclesiae,  «quae  licet  nullum  ex  apostolis  vel 
apostolicis  auctorem  suum  proferant,  ut  multo  posteriores,  quae  deni- 
que  cotidie  instituuntur,  tamen  in  eadem  fide  conspirantes,  non  minus 
apostolicae  deputantur  pro  consanguinitate  doctrinae»  (De  praescr.  20  32). 
Totum  opus  de  praescriptionibus  nititur  hac  suppositione  non  posse 
ab  ecclesia  per  orbem  sparsam  tradi  aliam  doctrinam  nisi  veram  et 
apostolicam.  Ex  hac  persuasione  factum  est,  ut  veteres  tam  diligenter 
in  successiones  episcoporum  inquirerent  (supra  n.  271).  «Perstat  enim», 
inquit  vS.  Simp/icius  papa,  «in  successionibus  suis  haec  et  eadem 
apostolicae  norma  doctrinae»   {Denz.  n.   160). 

Neque  aliter  sentit  ecclesia  nostrae  aetatis.  De  qua  re  Pius  IX: 
«Etiamsi  ageretur  de  illa  subiectione,  quae  fidei  divinae  actu  est  prae- 
standa,  limitanda  tamen  non  esset  ad  ea,  quae  expressis  oecumeni- 
corum  conciliorum  aut  romanorum  pontificum  huiusque  sedis  decretis 
definita  sunt,  sed  ad  ea  quoque  extendenda,  quae  ordinario  totius  ec- 
clesiae,  per  orbem  dispersae,  magisterio  tamquam  divinitus  revelata 
traduntur»  {Denz.  n.  1683).  Idem  docet  concilium  vaticanum  (sess.  3, 
c.  3;    Denz.  n.    1792). 

Itaque  nisi  tota  ecclesia  circa  normam  fidei  erravit,  quod  est 
impossibile,  magisterii  ecclesiastici  exercitio  cotidiano  infallibiliter  pro- 
ponitur  fidei  doctrina. 

307.  Arg.  3.     Ex  absurditate  contrariae  opinionis. 

Si  tota  ecclesia  in  ordinario  magisterio  posset  errare,  tribus  primis 
saeculis  non  fuisset  infallibilis,  sed  potuisset  corrumpere  doctrinam  apo- 

stolicam ;  nam  primum  concilium  universale  anno  325  Nicaeae  habitum 
est.  Etiam  posterioribus  temporibus  inter  singula  concilia  saepe  saecula 
interiacent,  e.  g.  inter  concilium  octavum,  anno  870  Constantinopoli 
habitum,  et  nonum,  anno  11 20  in  Latcrano  habitum;  inter  Triden- 
tinum,  anno  1563  finitum,  et  Vaticanum,  anno  1870  finitum.  Non  semper 
fieri  possunt  concilia.  Intermediis  igitur  temporibus  ecclesia  posset 
errare,  dein  vero  concilium  esset  convocandum,  ut  damna  resarcirentur. 
Hoc  sane  fingere  fas  non  est;  neque  enim  sic  impleretur  promissio 
Christi:  «Ecce  ego  vobiscum  sum  omnibus  diebus  usque  ad  consum- 
mationem  saeculi»   (Mt  28,  20). 

Natura  et  finis  ecclesiae  postulant,  ut  in  ordinario  exercitio  magi- 
sterii  sit  infallibilis,  quia  semper  debet  homines  ad  agnitionem  veritatis 
adducere  et  haereticas  doctrinas  arcere.  Propterea  ecclesia  sibi  semper 
ius  attribuit  etiam  extra  concilium  oecumenicum  definitive  iudicandi 
de  haeresibus,  ut  e.  g.  de  doctrina  Pelagii,  Berengarii,  Iansenii.  Haere- 
tici  vero,  contra  damnationem  suam  provocantes  ad  concilium,  saepe 
reiecti  sunt,  sicut  iam  »S.  Augustinus  dicit  pelagianis  ad  eorum  dam- 
nationem  nullum  requiri  concilium  (Contra  duas  epist.  pelag.  4,  12,  n.  34). 

308.  Obi.  I.  Singuli  episcopi  non  sunt  infallibiles.  Atqui  multiplicatione 
seu  additione  non  mutatur  qualitas  rerum.  Ergo  etiam  multi  et  omnes  epi- 
scopi  non  sunt  infallibiles. 

Resp.  Conc.  mai.  Dist.  min.:  Nuda  additione  non  mutatur  rerum  qua- 
litas,  conc.  min. ;  si  cum  additione  iungitur  aliud  elementum,  quod  in  singulis 
non  habetur,  neg.  min.  Et  dist.  conseq. :  Solo  numero  episcoporum  per  se 
sumpto  non  mutatur  eorum  qualitas  doctrinalis,  conc.  conseq. ;  non  mutatur, 
quatenus  in  collegio  episcoporum  habetur  aliquod  elementum,  quod  in  sin- 
gulis  non  est,  neg.  conseq. 

Elementum  istud  est  principaliter  assistentia  Spiritus  Sancti,  qua  non 
singuli  episcopi  fiunt  infallibiles,  sed  integrum  collegium,  moraliter  unum  in 
proponenda  doctrina,  fit  infallibile. 

Ceterum  etsi  res  mere  naturaliter  consideratur,  verum  non  est  testi- 
monium  multorum  hominum  sive  historicum  sive  doctrinale  esse  aeque  falli- 
bile  atque  testimonium  singulorum.  Nam  si  hoc  verum  esset,  rueret  certi- 
tudo  moralis  omnis,  quippe  quae  praecise  multitudine  testium  consentientium 
nititur.  Itaque  etsi  physica  qualitas  rerum  sola  additione  non  mutatur,  hoc 
tamen  non  simpliciter  transferendum  est  ad  ordinem  moralem,  ut  in  philo- 
sophia  exponitur.  Recte  de  nostra  quaestione  Tertullianus :  «Age  nunc, 
omnes  [ecclesiae]  erraverint;  deceptus  sit  apostolus  .  .  .;  nullam  respexerit 
Spiritus  Sanctus  .  .  .  sinens  ecclesias  aliter  interim  intellegere,  aliter  credere, 
quam  ipse  per  apostolos  praedicabat :  ecquid  verisimile  est,  ut  tot  ac  tantae 
in  unam  fidem  erraverint?  Nullus  inter  multos  [disparatos]  eventus  unus  est 
exitus;  variasse  debuerat  error  doctrinae  ecclesiarum.  Ceterum  quod  apud 
multos  unum  invenitur,  non  est  erratum,  sed  traditum»   (De  praescr.  28). 

309'     Obi.  II.    Episcopi  non  sunt  collegium  apostolicum  nisi  uniti  cum  ro 
mano  pontifice.    Atqui  episcopi  possunt  se  separare  a  romano  pontifice.    Ergo 

saltem  in  bac  suppositione  ecclesia  per  orbem  sparsa  non  iam  esset  in- 
fallibilis. 

Resp.  Conc.  mai.  Neg.  min. ,  saltem  si  sic  accipitur,  quasi  omnes 
episcopi  vel  tanta  eorum  pars  posset  se  separare  a  summo  pontifice,  ut 
reapse  ecclesia  docens  non  iam  exsisteret ;  nam  ecclesia  est  indefectibilis  et 
magisterium  apostolicum  usque  ad  finem  mundi  docebit  homines.  Singuli 
episcopi  possunt  fieri  schismatici,  sed  non  tanta  eorum  pars,  ut  magisterium 
apostolicum  esse  desinat.  Sed  quanta  haec  pars  sit,  non  potest  exacte  de- 
terminari. 

310.  Obi.  III.  Convenit  non  singulis  tantum  hominibus  sed  etiam  toti 
generi  humano,  ut  non  in  solis  rebus  profanis  sed  etiam,  et  maxime,  in  re 
religiosa  per  multos  errores  et  opiniones  variabiles  magis  magisque  accedant 
ad  veritatem ;  non  vero,  ut  veritatem  immutabilem  ab  initio  possideant  et 
tamquam  rem  sterili  admiratione  contemplandam  de  manu  ad  manum  trans- 
mittant.  Ergo  eodem  modo  ecclesia  per  orbem  sparsa,  non  episcopi  tantum 
sed  integer  populus  christianus,  doctrinam  dogmaticam  evolvit  relative  veram, 
quae  continuo  emendanda  et  perficienda  est. 

Resp.  Haec  est  doctrina  modernistarum,  ab  ecclesia  damnata  (Denz. 
n.  2006  2083  2095),  estque  commentum,  a  quo  vel  ipse  sanus  sensus  ab- 
horret,  quasi  nulla  sint  vera  immutabilia,  sed  omnia  constanter  fluant.  Multo 
magis  absurda  est  haec  opinio,  si  agitur  de  veritate  a  Deo  revelata,  quia 
quod  Deus  dixit  verum,  numquam  potest  fieri  falsum.  Neque  tamen  ideo 
christiani  veritatem  a  Deo  revelatam  otiose  contemplantur,  sed  singuli  pro 
sua  condicione  eam  magis  magisque  perfecte  perspicere  et  in  usum  vitae 
religiosae  convertere  student.  Sic  habebitur  progressus  verus,  qui  non  con- 
sistit  in  evertendis  vel  pervertendis  iis,  quae  tradita  sunt,  sed  in  augendo 
eorum  intellectu  et  perficiendo  eorum  usu. 

Prop.  XXXVIII.  Concilia  oecumenica  infallibiliter  docent 
non  in  solis  canonibus  contra  haereticos  factis  sed  etiam  in  capitibus, 
quatenus  in  iis  doctrinam  omnibus  tenendam  proponunt,  non  vero 
quoad  disputationes  et  argumentationes,  quae  solum  explicationis 
gratia  adduntur. 

311.  Stat.  quaest.  a)  Si  episcopi  ex  toto  orbe  (ix  tyjq  olxoufiiuyg), 
a  summo  pontifice  convocati,  conveniunt  ad  deliberandum  et  definien- 
dum  de  rebus  ad  fidem  et  mores  pertinentibus,  talis  conventus  est 
concilium  oecumenicum  seu  universale.  Talia  concilia  viginti  nume- 
rantur:  1.  nicaenum  I  (325);  2.  constantinopolitanum  I  (381);  3.  ephe- 
sinum  (431);  4.  chalcedonense  (451);  5.  constantinopolitanum  II  (553); 
6.  constantinopolitanum  III  (680 — 681);  7.  nicaenum  II  (787);  8.  con- 
stantinopolitanum  IV  (869 — 870);  9.  lateranense  I  (1123);  10.  latera- 
nense  II  (1139);  II.  lateranense  III  (1179);  12.  lateranense  IV  (1215); 
13.  lugdunense  I  (1245);  14.  lugdunense  II  (1274);  15.  viennense 
131 1 — 1312);  16.  constantiense  (1414 — 1418);  17.  florentinum  (1438 
ad  1445);  18.  lateranense  V  (15 12 — 15 17);  19.  tridentinum  (1545  ad 
1563);   20.  vaticanum  (1869 — 1870).    Ex  his  conciliis  lateranensia  I,  II, 

III  et  lugdunense  I  non  agunt  de  rebus  dogmaticis.  Concilium  cartha- 
giniense  anni  418  (milevitanum)  et  concilium  arausicanum  II  anni  529 
per  se  sunt  provincialia ;  attamen  eorum  canones  eandem  vim  habent 
atque  doctrina  conciliorum  oecumenicorum ,  quia  universaliter  re- 
cepti  sunt. 

b)  Ut  sit  concilium  universale  ratione  convocationis ,  invitandi 
sunt  omnes  episcopi,  qui  actu  regunt  ecclesias  particulares,  non  neces- 
sario  ii,  qui  consecrati  sunt  episcopi  sed  non  habent  actu  iurisdictionem, 
quia  hi  non  sunt  actu  pastores  gregis  Christi.  Si  unius  provinciae  vel 
regionis  episcopi  vocantur,  patet  concilium  non  esse  oecumenicum. 
Sufficit,  ut  moraliter  omnes  invitentur,  etsi  nonnulli  ob  aliquod  im- 
pedimentum  invitari  non  possunt.  Neque  necessario  singuli  speciatim 
invitandi  sunt,  sed  per  se  sufficit  invitatio  publica  et  universalis,  quae 
singulis  innotescere  potest,  etsi  per  accidens  ad  quosdam  non  pervenit, 
quia  ex  talibus  accidentibus  exercitium  magisterii  ecclesiastici  secundum 
Dei  voluntatem  pendere  non  potest. 

c)  Ius  convocandi  conciliu^Ji  est  penes  solum  summimi  pontificem, 
tum  quia  illi  soli  subsunt  omnes  episcopi  totius  orbis,  tum  quia  ille 
solus  episcopis  concedere  potest  iurisdictionem  in  universam  ecclesiam. 
Nihil  impedit,  quominus  exsecutionem  huius  negotii  aliis  demandet, 
etiam  principibus  saecularibus.  Veteres  imperatores  christiani  plura 
concilia  oecumenica  convocarunt.  Si  hoc  fecerunt  consentiente  summo 
pontifice,  recte  egerunt;  si  non  consentiente  summo  pontifice,  male 
egerunt,  neque  tunc  illa  concilia  ratione  convocationis  erant  oecumenica, 
sed  facta  sunt  oecumenica  per  sequentem  acceptationem  et  approba- 
tionem  summi  pontificis.  Hae  quaestiones  potius  pertinent  ad  historiam 
ecclesiasticam.  Dogmatica  quaestio  indubie  soluta  est  (cf.  Denz.  n.  740). 
Potest  summus  pontifex  etiam  cardinalibus,  qui  non  sunt  episcopi,  et 
aliis  clericis  concedere  ius  veniendi  ad  concilium  et  ibi  exercendi  iuris- 
dictionem  quasi  episcopalem. 

d)  Ratione  celebratio?zis  concilium  est  oecumenicum,  si  tot  episcopi 
adsunt,  ut  tota  ecclesia  docens  vere  repraesentetur.  Ad  hoc  praecipue 
pertinet,  ut  praesideat  summtts  pontifex  vel  per  se  vel  per  legatos 
suos.  Sed  legati  eatenus  tantum  repraesentant  pontificem,  quatenus 
eius  instructiones  exsequuntur.  Si  numerus  episcoporum  est  minor 
quam  quo  repraesentetur  tota  ecclesia,  possunt  decreta  tamen  fieri 
universalia,  si  alii  episcopi  ea  acceptant.  Non  necessario  omnes  episcopi 
in  concilio  unanimiter  consentire  debent,  ut  definitio  sit  infallibilis.  Nam 
cum  singuli  episcopi  non  sint  infallibiles,  possunt  inter  eos  esse  diversae 
sententiae.  Ex  altera  parte  interdum  quaestio  aliqua  necessario  deci- 
denda  est.  Ergo  opposita  sententia  quorundam  episcoporum  non 
potest  reddere  impossibilem  definitionem.  Secus  ecclesia,  sive  per 
orbem  sparsa  sive  in  concilium  collecta,  vix  umquam  posset  quaestio- 
nem  dogmaticam  decidere  et  errorem  contrarium  efficaciter  evellere. 
Quae    igitur    pars    in    concilio    est   ecclesia   infallibiliter  docens?     Sine 

dubio  summus  pontifex  cum  episcopis  sibi  consentientibus,  quia  ceteri 
sunt  sine  illo  capite,  quod  essentiale  est  magisterio  apostolico.  In 
multis  conciliis  erant  episcopi  dissentientes.  Ita  in  nicaeno  Secundus 
et  Theonas,  in  constantinopolitano  I  triginta  sex  macedoniani.  In 
tridentino  plus  quam  quinquaginta  patribus  decretum  de  invaliditate 
matrimoniorum  clandestinorum  displicuit,  in  vaticano  sat  multi  episcopi 
restiterunt  definitioni  infallibilitatis  summi  pontificis.  Nihilominus  horum 
conciliorum  decreta  ut  valida  agnita  sunt  a  tota  ecclesia.  Ceterum 
optimi  theologi  semper  docebant  validam  esse  definitionem,  etiamsi 
minor  tantum  pars  episcoporum  cum  summo  pontifice  in  definiendo 
consentiret  (e.  g.  Canus,  De  loc.  theol.  5,  9,  2;  Bellarm.,  De  conc. 
1,   18,  §   «Obiciunt  secundo»;  Benedict.  XIV,  De  syn.    13,  2,  3). 

e)  Decreta  et  definitiones  concilii  a  summo  pontifice  approbari 
debent,  quia  solum  cum  capite  collegium  episcoporum  constituit  magi- 
sterium  apostolicum  et  in  universam  ecclesiam  iurisdictionem  exercere 
potest.  Confirmat  vero  pontifex  acta  concilii:  a)  aut  ferendo  senten- 
tiam  in  ipso  concilio  sive  voce  sive  scripto,  sive  per  se  sive  per  le- 
gatos,  determinatam  sententiam  pontificis  deferentes;  b)  aut  postea 
addendo  actis  concilii  disertam  confirmationem ;  c)  aut  simpliciter  reci- 
piendo  et  promulgare  sinendo  acta  concilii. 

312.  Prob.  pstTS  I,  Concilium  oecumenicum  est  infallibile  in  de- 
finienda  doctrina  omnibus  tenenda.  Nam  magisterium  a  Christo  in- 
stitutum  est  collegialiter  infallibile.  Atqui  episcopi  in  concilio  collegia- 
liter  definiunt  aliquam  doctrinam  omnibus  necessario  esse  tenendam. 
Ergo  in  hoc  iudicio  infallibiles  sunt,  quia  secus  Christus  et  Spiritus 
Sanctus  ecclesiam  reliquissent,  et  in  errorem  inducto  toto  magisterio 
ecclesiastico  portae  inferi  praevaluissent  adversus  ecclesiam,  et  ecclesia 
cessasset  esse  columna  et  firmamentum  veritatis. 

Haec  semper  fuit  persuasio  ecclesiae.  S.  Athanasius  de  concilio 
nicaeno:  «Domini  verbum,  per  oecumenicam  nicaenam  synodum  pro- 
latum ,  in  aeternum  manet»  (Ep.  ad  afr.  n.  2).  5.  Leo  M.  de  de- 
cretis  conciliorum  oecumenicorum  ait:  Deus  haec  «universae  fraternitatis 
irretractabili  firmavit  assensu»  (Ep.  120,  c.  1).  «Unde  si  qui  sunt, 
qui  ab  his,  quae  caelitus  sunt  constituta,  dissentiant,  suis  opinionibus 
relinquantur,  et  ab  unitate  ecclesiae  cum  ea,  quam  elegerunt,  perversi- 
tate  discedant»  (Ep.  162,  c.  2).  wS.  Gregorius  M.  de  quinque  con- 
ciliis  usque  ad  sua  tempora  habitis:  «Sicut  sancti  evangelii  quattuor 
libros,  sic  quattuor  concilia  suscipere  et  venerari  me  fateor:  nicaenum 
scilicet,  in  quo  perversum  Arii  dogma  destruitur;  constantinopolitanum 
quoque,  in  quo  Eunomii  et  Macedonii  error  convincitur;  ephesinum 
etiam  primum,  in  quo  Nestorii  impietas  iudicatur;  chalcedonense  vero, 
in  quo  Eutychis  Dioscorique  pravitas  reprobatur,  tota  devotione  com- 
plector,  integerrima  approbatione  custodio,  quia  in  his  velut  in  quadrato 
lapide  sanctae  fidei  structura  consurgit,  et  cuiuslibet  vitae  atque  actionis 

exsistat,  quisquis  eorum  soliditatem  non  tenet,  etiamsi  lapis  esse  cer- 
nitur,  tamen  extra  aedificium  iacet.  Quintum  quoque  concilium  pariter 
veneror.  .  .  .  Quisquis  ergo  aliud  sapit,  anathema  sit»   (1.  1,  ep.  25). 

Eandem  persuasionem  concilia  ipsa  habent,  quia  anathemate  af- 
ficiunt  eos,  qui  doctrinam  definitam  nolunt  recipere,  i.  e.  ab  universali 
ecclesia  separant,  ut  e.  g.  nicaenum  ait:  «Hos  anathematizat  catholica 
ecclesia»  (Denz.  n.  54).  Anathema  quidem  etiam  interdum  pronun- 
tiatur  a  conciliis  particularibus,  sed  hoc  per  se  solum  hunc  sensum 
habet :  Solvimus  communionem  ecclesiasticam  cum  iis,  qui  aliter  docent. 
Concilia  autem  oecumenica  anathemate  perculsum  eiciunt  ex  ecclesia, 
quod  certe  fieri  non  deberet,  si  ipsa  possent  in  definitionibus  errare 
(cf.  Denz.  n.  658). 

Concilia  sunt  infallibilia  per  se,  non  per  consensum  ecclesiae 
audientis ,  ut  olim  gallicani  et  alii  voluerent  (cf.  Collect.  Lac.  VII, 
1520  sqq).  Ecclesia  enim  audiens  non  est  constituta  ad  docendum 
sed  ad  discendum.  Ideo  illi,  qui  definitiones  conciliorum  recipere  no- 
lebant,  semper  habiti  sunt  haeretici.  Hic  valet  illud  .S.  Cypriani:  «Etsi 
contumax  ac  superba  obaudire  nolentium  multitudo  discedat,  ecclesia 
tamen  a  Christo  non  recedit,  et  illi  sunt  ecclesia:  plebs  sacerdoti  adu- 
nata  et  pastori  suo  grex  adhaerens»  (Ep.  66,  n,  8;  [ed.  Hartel]). 
Supra  (n.  235)  iam  audivimus  ecclesiam  regi  a  solis  episcopis. 

Concilium  est  infallibile  per  assistentiam  Spiritus  Sancti  (cf.  supra 
n.  285).  Novas  quidem  revelationes  non  accipit,  sed  ex  traditione 
haurit  doctrinam  definiendam.  Ideo  requiritur  inquisitio  in  doctrinam 
traditam.  At  neque  hoc  studium  neque  eruditio  vel  ingenium  episco- 
porum  est  fundamentum  infallibilitatis  sed  Spiritus  Sanctus,  qui  epi- 
scopos  iuvat  et  dirigit,  ut  verum  inveniant,  inventumque  definiant. 
Unde  definitio  indubitanter  recipienda  est,  quia  Spiritus  Sanctus  non 
permittit  definitionem  nisi  absolute  veram,  etsi  forte  rationes,  ob  quas 
singuli  episcopi  consenserint,  erant  insufficientes.  Ecclesia  non  vult 
credi,  quantum  argumenta  fortasse  proposita  probant,  sed  quantum 
auctoritas  infallibilis  postulat. 

313.  Prob.  pSLTS  II,  Concilia  infallibiliter  docent  non  in  solis 
canonibus,  sed  etiam  in  capitibus,  quatenus  in  iis  proponunt  doctrinam 
omnibus  tenendam.  Quidam  recentes  theologi,  et  quod  mirum  est, 
ipse  quoque  Denzinger  in  praefatione  Enchiridii  (p.  VII),  censent 
capita  et  generatim  omnia  praeter  canones  non  cadere  sub  definitionem 
neque  infallibilem  doctrinam  continere.  Quae  opinio  est  manifeste 
contra  ipsam  mentem  conciliorum.  Tridentinum  in  prooemio  decreti 
de  iustificatione  ait:  Synodus  «exponere  intendit  omnibus  christifideli- 
bus  veram  sanamque  doctrinam  ipsius  iustificationis,  quam  sol  iustitiae 
Christus  Iesus,  fidei  nostrae  auctor  et  consummator,  docuit,  apostoli 
tradiderunt,  et  catholica  ecclesia  Spiritu  Sancto  suggerente  perpetuo 
retinuit,    districtius    inhibendo,    ne    deinceps    audeat    quisquam    aliter 

credere,  praedicare  aut  docere,  quam  praesenti  decreto  statuitur  ac 
declaratur».  Item  in  prooemio  decreti  de  ss.  eucharistia:  «Sacrosancta 
synodus  sanam  et  sinceram  illam  de  venerabili  hoc  et  divino  eucha- 
ristiae  sacramento  doctrinam  tradens,  quam  semper  catholica  ecclesia, 
ab  ipso  Iesu  Christo  Domino  nostro  et  eius  apostolis  erudita  atque 
a  Spiritu  Sancto,  illi  omnem  veritatem  in  dies  suggerente,  edocta,  re- 
tinuit  et  ad  finem  usque  saeculi  conservabit,  omnibus  christifidelibus 
interdicit,  ne  posthac  de  sanctissima  eucharistia  aliter  credere,  docere 
aut  praedicare  audeant,  quam  ut  est  hoc  praesenti  decreto  explicatum 
et  definitum.»  Similia  concilium  saepe  repetit  (cf.  Denz.  n.  810  882 
910).  Eodem  modo  loquitur  Vaticannm,  e.  g.  in  sess.  4,  c.  3 :  «Haec 
est  catholicae  veritatis  doctrina,  a  qua  deviare  salva  fide  atque  salute 
nemo  potest»  {Denz.  n.   1827). 

Ceterum  idem  theologi  semper  tam  communiter  docuerunt,  ut 
paucorum  contraria  opinio  pro  nihilo  habenda  sit.  Quam  opinionem 
Scheeben  vocat  absurdam  (Dogmatik  1.  1,  n.  562),  Kleatgen  plane  arbi- 
trariam,  ipso  modo  procedendi  conciliorum  manifeste  refutatam  (Theo- 
logie  derVorzeit,  I2,  n.  50),  alii  eam  simpliciter  ut  falsam  reiciunt  (e.  g. 
Tanquerey,  De  eccl. 13  n.  966;  Wilmers,  De  eccl.  prop.  68).  Ceterum 
patet  a  Christo  infallibilitatem  ecclesiae  nullo  speciali  modo  loquendi 
alligatam  esse ;  neque  natura  rei  aliud  postulat,  nisi  ut  concilium  mentem 
definiendi  indubie  manifestet.  In  symbolis  ab  ecclesia  receptis  et  in 
magisterio  ecclesiastico  cotidiano,  etsi  non  adduntur  anathematismi, 
doctrina  tamen  necessario  omnibus  admittenda  est.  Florentinum  in  de- 
creto  unionis  cum  graecis  non  utitur  canonibus,  et  tamen  definit  doc- 
trinam  omnibus  tenendam  (cf.  Denz.  n.  691  sqq).  Itaque  dicendum  est 
concilium  tum  definire,  cum  hoc  perspicuis  verbis  significat. 

314.  Prob.pa.TS  III.  Disputationes  et  argumentationes  et  similia, 
quae  leguntur  in  actis  conciliorum,  non  sunt  definitiones  infallibiles, 
etsi  non  ideo  spernenda  sunt.  Nam  qui  argumentatur,  non  utitur  auc- 
toritate,  sed  rationibus  studet  intellectum  alterius  convincere.  Similiter 
qui  obiter  aliquid  dicit  vel  alteri  vult  sensum  alicuius  doctrinae  variis 
illustrationibus  aperire,  non  censetur  uti  tota  auctoritate,  quam  in  re 
illa  habet.  Potest  utique  concilium  definire  argumentum  aliquod,  ex 
fontibus  revelationis  haustum,  omnibus  ut  validum  admittendum  esse. 
Sed  si  hoc  intendit,  verbis  claris  haec  intentio  manifestanda  est.  Unde 
quando  nihil  tale  declarat,  neque  talis  intentio  adesse  censenda  est. 

Communem  theologorum  sententiam  clare  proponit  Bellarminus: 
«In  conciliis  maxima  pars  actorum  ad  fidem  non  pertinet.  Non  enim 
sunt  de  fide  disputationes,  quae  praemittuntur,  neque  rationes,  quae 
adduntur,  neque  ea,  quae  ad  explicandum  et  illustrandum  afieruntur,  sed 
tantum  ipsa  nuda  decreta,  et  ea  non  omnia,  sed  tantum  quae  proponuntur 
tamquam  de  fide.  Interdum  enim  concilia  aliquid  definiunt  non  ut 
certum  sed  ut  probabile,  ut  concilium  viennense,  quod  decrevit  tenen- 

dum  ut  probabilius  infantibus  in  baptismo  infundi  gratiam  et  virtut/  s 
\Denz.  n.  483].  . . .  Quando  autem  decretum  proponatur  tamquam  de  fide, 
facile  cognoscitur  ex  verbis  concilii.  Semper  enim  dicere  solent  se 
explicare  fidem  catholicam,  vel  haereticos  habendos,  qui  contrarium 
sentiunt,  vel  quod  est  communissimum,  dicunt  anathema  et  ab  ecclesia 
excludunt  eos,  qui  contrarium  sentiunt.  Quando  autem  nihil  horuni 
dicunt,  non  est  certum  rem  esse  de  fide.  Denique  in  ipsis  decretis 
de  fide  non  verba  sed  sensus  tantum  ad  fidem  pertinet;  non  enim  est 
haereticum  dicere  in  canonibus  conciliorum  aliquod  verbum  esse  super- 
vacaneum  aut  non  recte  positum,  nisi  forte  de  ipso  verbo  sit  decretum 
formatum,  ut  cum  in  concilio  nicae?io  decreverunt  recipiendam  vocem 
bfioouoLov^  et  in  ephesino  vocem  Seozoxov»  (De  conc.  2,  12,  §  «Quartum 
est»).  Similiter  docent  Melchior  Canus  (De  loc.  theol.  5,  5),  Caietanus 
(In  I,  q.  61,  a.  3  ad  3),  Gregorius  a  Valentia  (1,  disp.  4,  q.  12, 
punct.  2),  Suarez  (De  angelis  1,  3,  14),  alii,  quorum  verba  leguntur 
apud  Wilmers  (De  eccl.  400  sqq), 

3^5-  Obi.  I.  S.  Gregorius  Naz.  haec  scribit:  «Ego,  si  vera  scribere  opor- 
tet,  ita  animo  affectus  sum,  ut  omnem  episcoporum  conventum  fugiam, 
quoniam  nullius  concilii  finem  laetum  et  faustum  vidi,  nec  quod  depulsionein 
malorum  potius  quam  accessionem  et  incrementum  habuerit»  (Ep.  130  ad 
Procop.).  Ergo  S.  Gregorius  non  videtur  censuisse  concilia  infallibiliter  de- 
finire  res  dogmaticas. 

Resp.  Conc.  antec.  Et  neg.  conseq.  Nam  S.  Gregorius  omnino  non  lo- 
quitur  de  definitionibus  dogmaticis  conciliorum  oecumenicorum  sed  de  variis 
conventibus,  in  quibus  ariani  conabantur  doctrinam  a  concilio  nicaeno  de- 
finitam  vi  et  fraude  pervertere  et  contra  episcopos  catholicos  machinari*, 
quales  conventus  fuerunt  tyrensis,  seleucensis,  ariminensis,  mediolanensis, 
alii.  Eiusmodi  igitur  conventus  respicit  Gregorius,  in  quibus  propter  inter- 
ventum  imperatorum,    arianis    faventium,    vere  conciliariter  agi  non  poterat. 

3l6.  Obi.  II.  S.  Augustinus  ait:  «Ipsa  concilia,  quae  per  singulas  regiones 
vel  provincias  fiant,  plenariorum  conciliorum  auctoritati,  quae  fiunt  ex  uni- 
verso  orbe  christiano,  sine  ullis  ambagibus  cedunt;  ipsaque  plenaria  saepe 
priora  posterioribus  emendantur,  cum  aliquo  experimento  rerum  aperitur, 
quod  clausum  erat,  et  cognoscitur,  quod  latebat»  (De  bapt.  2,  3).  Atqui 
concilia  plenaria,  quae  emendari  possunt,  non  sunt  infallibilia.  Ergo  se- 
cundum  S.  Augustinum  concilia  plenaria  non  sunt  infallibilia. 

Resp.  Conc.  mai.  Dist.  min. :  Concilia  plenaria  non  sunt  infallibilia,  si 
eorum  definitiones  dogmaticae  postea  everti  possunt,  conc.  min. ;  sed  nego 
hunc  esse  sensum  S.  Augustini.  Si  ea,  quae  antea  dubia  vel  indefinita  re- 
licta  erant,  postea  definiuntur,  vel  si  novae  leges  disciplinares  statuuntur, 
neg.  ?nin. 

Ante  Augustini  tempora  duo  tantum  concilia  plenaria  habita  erant, 
nicaenum  (325)  et  constantinopolitanum  I  (381),  quibus,  si  placet,  addi  potest 
sardicense  (343).  Iamvero  constantinopolitanum  non  emendavit,  i.  e.  correxit 
doctrinam  nicaeni,  sed  eam  confirmavit,  et  praeterea  diserte  definivit  divini- 
tatem  Spiritus  Sancti  contra  macedonianos,  de  qua  nicaenum  nihil  expresse 

dixerat  (cf.  Denz.  n.  54  85  sq).  Sardicense  autem  nihil  de  fide  definivit,  sed 
deponendos  esse  episcopos  arianos  statuit  (Kirch,  Enchir.  n.  464).  In  his 
igitur  conciliis  factae  non  sunt  emendationes  dogmaticae  priorum  conciliorum, 
nisi  emendatio  intellegitur  magis  explicita  definitio.  Sed  quia  Augustinus 
dicit  saepe  emendari  concilia,  videtur  potius  cogitasse  de  illis  conventibus, 
de  quibus  in  praecedenti  obiectione  diximus,  qui  possunt  concilia  plenaria 
vocari,  quatenus  ad  ea  multi  episcopi  ex  Oriente  et  Occidente  conveniebant. 
Ex  his  conciliis  utique  saepe  posteriora  emendarunt  priora,  usquedum  omnes 
formulae  falsae  et  ambiguae  remotae  erant.  Sed  haec  non  erant  concilia 
oecumenica  secundum  sensum  in  thesi  expositum. 

3J7'  Obi.  III.  Vincentius  Lirinensis  ait:  «In  ipsa  catholica  ecclesia  magnopere 
curandum  est,  ut  id  teneamus,  quod  ubique,  quod  semper,  quod  ab  omnibus 
creditum  est»  (Commonit.  2 ,  5 ;  Kirch  n.  742).  Ergo  si  in  concilio  epi- 
scopi  quidam  contradicunt,  nihil  definiri  potest. 

Resp.  Conc.  antec.  Et  neg.  conseq.  Vincentius  non  exponit,  quomodo 
conciliorum  definitiones  fieri  debeant,  sed  quomodo  singulis  catholicis  agen- 
dum  sit,  si  dubitatio  oriatur  de  vero  sensu  S.  Scripturae;  et  ait  non  esse 
audiendos  haereticos,  qui  novas  doctrinas  invehant  contra  id,  quod  semper, 
quod  ubique,  quod  ab  omnibus  creditum  est.  Statuit  igitur  normam  posi- 
tivam,  non  eo  sensu  exclusivam,  quasi  veritas  non  possit  alia  via  inveniri. 
Nam  pergit:  Quid  si  deest  universitas?  «Tunc  providebit,  ut  antiquitati  in- 
haereat.»  Quid  si  in  ipsa  antiquitate  quidam  dissentiunt?  «Tunc  omnino 
curabit,  ut  paucorum  temeritati  vel  inscitiae  .  .  .  universalis  concilii  decreta 
praeponat»  Quid  si  nihil  tale  inveniatur?  Tunc  adeat  probabiles  magistros, 
«in  unius  tameii  ecclesiae  catholicae  communione  et  fide  permanentes  . . .  et 
quidquid  . . .  omnes  pariter  uno  eodemque  consensu  aperte,  frequenter,  perseve- 
ranter  tenuisse,  scripsisse,  docuisse  cognoverit,  id  sit  sibi  quoque  intellegat 
absque  ulla  dubitatione  credendum»  (Kirch  n.  743  sqq).  Itaque  inter  media 
cognoscendae  veritatis  sine  ulla  restrictione  universalis  concilii  decreta  com- 
memorantur.  Hoc  patet  ex  iis  quoque,  quae  in  fine  Commonitorii  dicit  de 
concilio  ephesino,  in  quo  a  ducentis  patribus  Nestorius  damnatus  sit  ut 
«vetustati  contrarius»,  Cyrillus  approbatus  ut  «antiquitati  consentaneus».  Pro- 
vocat  ibidem  ad  «apostolicae  sedis  auctoritatem»,  ad  Sixtum  et  Caelestinum 
pontifices,  qui  sanctam  vetustatem  defenderint. 

318.  Obi.  IV.  Secundum  doctrinam  catholicam  summus  pontifex  infalli- 
biliter  definire  potest  quaestiones  dogmaticas.  Ergo  concilia  oecumenica  sunt 
superflua. 

Resp.  Conc.  antec.  Et  neg.  conseq.  Nam  non  obstante  infallibilitate  summi 
pontificis  multiplex  est  conciliorum  utilitas :  1.  Omnes  episcopi  simul  aptiores 
sunt  ad  veritatem  revelatam  investigandam ;  nam  cum  assistentia  Spiritus 
Sancti  non  liberet  a  necessitate  inquirendi  in  traditionem,  episcopi  ex  toto 
orbe  convenientes  valde  apti  sunt  ad  hanc  praeviam  quaestionem  deciden- 
dam.  2.  Episcopi  ex  actionibus  et  disceptationibus  concilii  pleniorem  rerum 
notitiam  hauriunt,  et  paratiores  fiunt  ad  doctrinas  definitas  proponendas  et 
tuendas.  3.  Licet  definitio  conciliaris  non  sit  magis  infallibilis  vel  magis  ob- 
liget  quam  definitio  pontificia,  est  tamen  in  illa  maius  quoddam  robur  ex- 
ternum,   quia   cum   maiore   sollemnitate   fit   et   magis   ad  oculos  demonstrat 

sensum  totius  ecclesiae,  et  sic  ex  natura  rei  maiorem  quandam  vim  habet 
ad  procurandam  pacem  et  unitatem  ecclesiae  et  ad  profligendos  adversarios. 
Hac  externa  ratione  potest  dici  sententia  pontificis  confirmari  consensu 
concilii. 

SchoL     Sitne  unum  an  duplex  subiectum  infallibilitatis. 

319.  De  hac  re  sunt  duae  probabiles  sententiae  theologorum.  Alii 
censent  assistentiam  Spiritus  Sancti  ita  adesse  summo  pontifici,  ut  ab 
hoc  se  extendat  ad  episcopos  cum  ipso  consentientes,  ita  ut  reapse  unum 
tantum  sit  subiectum  immediatum  infallibilitatis.  Ita  e.  g.  Wilmers 
(De  eccl.  438).  Alii  censent  esse  duplex  subiectum,  inadaequate  di- 
stinctum,  ita  ut  episcopi  sub  summo  pontifice  constituant  subiectum 
infallibilitatis  per  assistentiam  Spiritus  Sancti  toti  collegio  concessam, 
independenter  ab  infallibilitate  pontificis  per  se  solum  definientis.  Ita 
e.  g.  Franzelin  (De  Trad.  et  Script.  4  109  sq).  Haec  altera  sententia 
praeferenda  videtur.  Nam :  a)  Vaticanum  docet  summum  pontificem 
«ea  infallibilitate  pollere,  qua  divinus  Redemptor  ecclesiam  suam  in 
definienda  doctrina  de  fide  vel  moribus  instructam  esse  voluit»  (Sess.  4, 
c.  4;  Denz.  n.  1839).  Hic  igitur  comparatur  infallibilitas  pontificis  cum 
infallibilitate  totius  ecclesiae  docentis,  quae  comparatio  minus  apta  esset, 
si  etiam  in  tota  ecclesia  docente  solus  pontifex  esset  subiectum  im- 
mediatum  infallibilitatis.  b)  Ante  definitam  infallibilitatem  summi  ponti- 
ficis  haec  infallibilitas  sine  haeresi  negari  poterat  et  a  multis  negabatur; 
infallibilitatem  autem  totius  ecclesiae  docentis  negare  etiam  tum  erat 
haereticum.  Ergo  videtur  esse  duplex  subiectum  infallibilitatis.  c)  Di- 
stinctae  etiam  sunt  promissiones  Christi,  factae  collegio  apostolorum 
(Mt  28,  20)  et  factae  S.  Petro  (Mt  16,  18).  —  Ceterum  non  est  magna 
dififerentia  inter  duas  illas  sententias.  Nam  qui  unum  tantum  subiectum 
infallibilitatis  admittunt,  proxime  solum  intendunt  excludere  opinionem 
eorum,  qui  volunt  episcopos  separatos  a  summo  pontifice  infallibiles 
esse,  vel  qui  considerant  episcopos  et  pontificem  ut  coordinatos.  Quam 
opinionem  etiam  illi  excludunt,  qui  duplex  subiectum,  inadaequate  di- 
stinctum,  esse  censent. 

Inter  omnes  convenit  episcopos  in  conciliis  esse  veros  iudices  et 
auctoritative  sententiam  ferre,  quod  patet  ex  illa  formula  antiquis  usi- 
tata:  «Definiens  subscripsi.»  Hoc  etiam  tum  valet,  cum  res  iam  antea 
definita  rursus  definitur,  id  quod  saepius  in  conciliis  factum  est.  Nam 
ad  auctoritative  loquendum  non  requiritur,  ut  quis  sit  independens  a 
veritate,  sed  ut  possit  sua  sententia  aliis  imponere  obligationem  accep- 
tandi  ea,  quae  statuuntur.  Si  theologus  aliquam  doctrinam  probat  ex 
definitionibus  conciliorum,  nemo  officium  habet  admittendi  doctrinam 
propter  auctoritatem  theologi.  Si  vero  concilium  posterius  rursus  de- 
finit  doctrinam  prioris  concilii,  omnes  debent  hanc  doctrinam  admittere 
non  minus  propter  auctoritatem  posterioris  quam  prioris  concilii. 

ARTICULUS  II. 
DE  MAGISTERIO  SUMMI  PONTIFICIS. 

Cf.  Bellarminus,    De    rom.  pont.    1.  4;    Cl.  Schrader,    De  unitate  romana,  Parisiis   1878; 

Palmieri,    De    rom.    pont.    thes.    25  sq;    J.  M.  A.  Vacant,    Etudes    theologiques    sur   les 

constitutions  du  concile  du  Vatican,  Paris   1895;  Wilmers,  De  ecclesia  409  sqq. 

Prop.  XXXIX.  Romanus  pontifex  e  cathedra  loquens  eadem 
infallibilitate  pollet,  qua  ecclesia  docens. 

320.  Stat.  quaest.  Haec  thesis  in  concilio  vaticano  sess.  4,  c.  4 
non  solum  definjta  sed  etiam  explicata  est:  «Docemus  et  divinitus  re- 
velatum  dogma  esse  definimus :  romanum  pontificem,  cum  ex  cathedra 
loquitur,  i.  e.  cum  omnium  christianorum  pastoris  et  doctoris  munere 
fungens,  pro  suprema  sua  apostolica  auctoritate  doctrinam  de  fide  vel 
moribus  ab  universa  ecclesia  tenendam  definit,  per  assistentiam  divinam, 
ipsi  in  B.  Petro  promissam,  ea  infallibilitate  pollere,  qua  divinus  Re- 
demptor  ecclesiam  suam  in  definienda  doctrina  de  fide  et  moribus 
instructam  esse  voluit,  ideoque  eiusmodi  romani  pontificis  definitiones 
ex  sese,  non  autem  ex  consensu  ecclesiae,  irreformabiles  esse»  {Denz. 
n.  1839). 

Itaque:  a)  Romani  pontificis  definitiones  ex  se  infallibiles  sunt,  non 
ideo,  quia  episcopi  vel  omnes  fideles  consentiunt,  sed  quia  pontifex 
ipse  per  assistentiam  Spiritus  Sancti  infallibilis  est  in  definiendo  (cf.  quae 
supra  n.  312  dicta  sunt  de  concilio).  Obiective  quidem  consensus  ec- 
clesiae  numquam  deest,  quia  non  aliud  sentit  ecclesia,  aliud  caput  eius, 
tamen  infallibilitas  pontificis  non  derivatur  in  ipsum  ab  ecclesia  sed  a 
Spiritu  Sancto. 

b)  Pontifex  est  infallibilis,  si  ex  cathedra  loquitur  (cf.  Mt  23,  2), 
i.  e.  si  auctoritate  doctoris  pro  summo  gradu  utens,  universae  ecclesiae 
officium  imponit  doctrinam  definitam  assensu  absoluto  tenendi.  Sum- 
mus  pontifex  semper  quidem  habet  supremam  docendi  auctoritatem 
in  ecclesia,  sed  non  necessario  ea  semper  utitur,  quando  doctrinam 
aliquam  proponit.  Complures  pontifices,  ut  e.  g.  Benedictus  XIV,  opera 
theologica  in  lucem  ediderunt,  ut  alii  doctores  privati.  Haec  igitur  ut 
aliorum  theologorum  opera  consideranda  sunt.  Maiore  auctoritate  utitur 
pontifex,  quando  contiones  habet,  quia  pars  muneris  episcopalis  est 
doctrinam  revelatam  praedicare.  Maiore  etiam  auctoritate  utitur,  si 
interrogatus  de  doctrina  ab  episcopo,  responsum  dat;  neque  tamen  eo 
ipso  totam  ecclesiam  obligare  vult.  Immo  etiamsi  summus  pontifex 
encyclicas  mittit  ad  totam  ecclesiam  et  in  iis  agit  de  quaestionibus 
dogmaticis,  censendum  non  est  eum  velle  omnes  has  quaestiones  in- 
fallibiliter  definire.  Intentio  definiendi  ipsis  verbis  indubie  manifestari 
debet,  quamquam  certae  formulae  non  requiruntur  (cf.  Franzelin,  De 
trad.4,  nosq;  Choupin,  Valeur  des  decisions  doctrinales  et  discipli- 
naires  du  Saint-Siege,  Paris   1907,   24  sqq). 

c)  Summus  pontifex  est  personaliter  infallibilis,  non  quia  ad  eius 
personalem  utilitatem  data  est  haec  praerogativa,  cum  subiectum  utili- 
tatis  sit  tota  ecclesia,  sed  quia  ipsi  soli  competit  et  in  alios  delegari 
nequit,  et  quia  non  convenit  sedi  romanae,  ut  distinguitur  a  sedente,  sed 
singulis  pontificibus  pro  tempore  regnantibus  (cf.  supra  n.  296).  Sedes 
igitur  apostolica  ratione  infallibilitatis  idem  est  ac  singuli  pontifices. 
De  qua  re  ait  Vaticanwn:  «Huic  pastorali  muneri  ut  satisfacerent 
praedecessores  nostri  indefessam  semper  operam  dederunt,  ut  salutaris 
Christi  doctrina  apud  omnes  terrae  populos  propagaretur,  parique  cura 
vigilarunt,  ut,  ubi  recepta  esset,  sincera  et  pura  conservaretur.  Quo- 
circa  totius  orbis  antistites,  nunc  singuli,  nunc  in  synodis  congregati, 
longam  ecclesiarum  consuetudinem  et  antiquae  regulae  formam  se- 
quentes,  ea  praesertim  pericula,  quae  in  negotiis  fidei  emergebant,  ad 
hanc  sedem  apostolicam  retulerunt,  ut  ibi  potissimum  resarcirentur 
damna  fidei,  ubi  fides  non  potest  sentire  defectum.  Romani  autem 
pontifices,  prout  temporum  et  rerum  condicio  suadebat,  nunc  convo- 
catis  oecumenicis  conciliis  aut  explorata  ecclesiae  per  orbem  dispersae 
sententia,  nunc  per  synodos  particulares,  nunc  aliis,  quae  divina  sup- 
peditabat  providentia,  adhibitis  auxiliis,  ea  tenenda  definiverunt,  quae 
Sacris  Scripturis  et  apostolicis  traditionibus  consentanea  Deo  adiutore 
cognoverant.  Neque  enim  Petri  successoribus  Spiritus  Sanctus  pro- 
missus  est,  ut  eo  revelante  novam  doctrinam  patefacerent,  sed  ut  eo 
assistente  traditam  per  apostolos  revelationem  seu  fidei  depositum  sancte 
custodirent  et  fideliter  exponerent»   (sess.  4,  c.  4;  Denz.  n.  1836). 

Quae  supra  (n.  314)  diximus  de  rebus,  in  quibus  concilia  non  in- 
fallibiliter  definiunt,  applicanda  sunt  ad  definitiones  pontificias. 

321.     Arg.  I.     Ex  S.  Scriptura. 

Summus  pontifex  habet  illas  praerogativas,  quae  a  Christo  collatae 
sunt  S.  Petro  ut  primati.  Atqui  S.  Petro  ut  primati  collata  est  praero- 
gativa  infallibilitatis  in  docendo.  Ergo  summus  pontifex  ut  successor 
S.  Petri  in  primatu  eandem  praerogativam  infallibilitatis  habet. 

Maior  probata  est  supra  (n.  286  sqq).  Petrus  quidem  ut  apostolus 
habuit  varias  praerogativas  communes  cum  ceteris  apostolis,  quae  extra- 
ordinariae  et  temporariae  erant,  sicut  ipsum  munus  apostolatus  stricte 
dictum.  Hae  igitur  non  transierunt  in  romanos  pontifices,  ut  accipere 
novas  revelationes,  habere  donum  linguarum  et  alia  charismata.  Sed 
ea,  quae  pertinent  ad  Petrum  ut  fundamentum  ecclesiae  et  pastorem 
totius  gregis  Christi,  constituunt  munus  ordinarium  et  perpetuo  in  ec- 
clesia  mansurum  (supra  n.  193  sqq  220). 

Prob.  min.  a)  Mt  16,  18  sq  Christus  constituit  Petrum  futurum 
fundamentum  ecclesiae,  ut  portae  inferi  non  possint  praevalere  ad- 
versus  eam;  et  Petro  promittit  claves  regni  caelorum,  ut  qui  Petrum 
non  sequantur,  exclusi  sint  a  regno.     Atqui  Petrus,    si  utens  suprema 

hac  sua  auctoritate,  posset  inducere  totam  ecclesiam  in  errorem  quoad 
doctrinas  revelatas,  non  esset  fundamentum  firmum,  sed  posset  sub- 
vertere  ecclesiam,  quae  ita  superaretur  per  portas  inferi.  Ergo  Petrus 
non  potest  ecclesiam  inducere  in  errorem,  sed  est  infallibilis  in  do- 
cendo.  Item  si  Petrus,  utens  clavibus  regni  caelorum,  posset  ecclesiae 
imponere  officium  tenendi  doctrinam  falsam,  Christus  omnes  sub  poena 
perdendae  salutis  obligasset  ad  sequendam  doctrinam  falsam.  Atqui 
hoc  repugnat.  Ergo  Petrus  non  potest  uti  supremo  clavium  potestate 
ad  docendum  errorem,  sed  infallibiliter  docet  verum. 

b)  Io  21,  15  sqq  Christus  instituit  Petrum  vicarium  suum  pastorem 
supremum  ad  pascendum  totum  gregem  suum,  quem  omnes  oves  sequi 
debent  ut  Christum  ipsum.  Atqui  repugnat  Christum  ita  tradidisse 
gregem  suum  pastori,  qui  posset  eum  pascere  veneno  erroris.  Ergo 
Petrus  non  potest  pascere  gregem  Christi  nisi  sano  pabulo  veritatis, 
seu  est  infallibilis  in  docendo. 

c)  Lc  22,  32  Christus  ait  ad  Petrum :  «Ego  rogavi  pro  te,  ut 
non  deficiat  fides  tua,  et  tu  aliquando  conversus  confirma  fratres  tuos.» 
Unde  arguitur  ita:  Christus  Petro  dedit  mandatum  confirmandi  fratres 
in  fide,  et  rogavit  pro  eo,  ut  in  hoc  munere  exercendo  non  deficeret 
fides  eius.  Atqui  mandatum  et  oratio  Christi  fuerunt  efficacia.  Ergo 
Petrus  ita  confirmat  fratres  in  fide,  ut  fides  eius  numquam  deficiat, 
seu  infallibilis  est  in  tradenda  doctrina  fidei.  Nam  si  erraret,  non 
confirmaret  fratres,  sed  a  fidei  veritate  eos  abduceret  et  ipsius  fides 
deficeret. 

Voluit  Christus,  ut  apostoli  exercitium  magisterii  apostolici  non 
incoharent  nisi  post  acceptum  Spiritum  Sanctum  (Lc  24,  49.  Act  I,  8). 
Ergo  Petrus  quoque  a  die  tantum  Pentecostes  ordinarium  suum  munus 
supremi  magistri  orsus  est;  quae  vero  antea  dixit  vel  fecit,  ad  hoc 
ordinarium  munus  non  pertinent.  A  capite  2  usque  ad  caput  12  Ac- 
tuum  videmus  Petrum  exercentem  hoc  suum  docendi  et  regendi 
munus. 

Non  recens  inventa  est  explicatio,  secundum  quam  illa  verba 
Christi  apud  Lucam  referuntur  ad  Petrum  ut  ad  caput  ecclesiae. 
5.  Cyrillus  Alex.  ea  ita  circumscribit:  «Et  tu  aliquando  conversus  con- 
firma  fratres  tuos,  i.  e.  firmamentum  atque  magister  esto  illorum,  qui 
per  fidem  ad  me  accedunt»  (In  Luc.  22,  32).  vS.  Leo  M.  de  iisdem 
verbis  ait :  «Rationabiliter  laetamur,  gratias  agentes  sempiterno  regi, 
Redemptori  nostro,  quod  tantam  potentiam  dedit  ei,  quem  totius  ec- 
clesiae  principem  fecit,  ut  si  quid  etiam  nostris  temporibus  recte  per 
nos  agitur  recteque  disponitur,  illius  operibus,  illius  gubernaculis  sit 
deputandum,  cui  dictum  est:  Et  tu  conversus  confirma  fratres  tuos» 
(Sermo  4,  4).  5.  Theodorus  Studita  scribit  ad  S.  Paschalem  ponti- 
ficem:  «Tibi  dixit  Christus  Deus  noster:  Et  tu  aliquando  conversus 
confirmabis  fratres  tuos.  Ecce  tempus,  ecce  locus;  opitulare  nobis, 
qui  es  a  Deo  ad  hoc  ordinatus»  (M  PG  99,   1 1 53). 

322.     Arg.  2.     Ex  consensu  ecclesiae. 

Inde  a  primis  saeculis  multi  viri  catholici  insignes,  ipsi  summi 
pontifices,  tandem  etiam  concilia  oecumenica  implicite  vel  explicite 
agnoverunt  romanos  pontifices  in  definiendis  quaestionibus  fidei  et 
morum  errare  non  posse.  Atqui  hic  constans  ecclesiae  consensus  est 
certum  veritatis  argumentum.  Ergo  romani  pontifices  infallibiles  sunt, 
cum  ex  cathedra  res  fidei  et  morum  definiunt. 

Prob.  mai.  a)  5.  Irenaeas  ait:  «Maximae  et  antiquissimae  et 
omnibus  cognitae,  a  gloriosissimis  duobus  apostolis  Petro  et  Paulo 
Romae  fundatae  et  constitutae  ecclesiae,  eam  quam  habet  ab  apostolis 
traditionem  et  annuntiatam  hominibus  fidem,  per  successiones  episco- 
porum  pervenientem  usque  ad  nos,  indicantes,  confundimus . . .  [haereticos]. 
Ad  hanc  enim  ecclesiam  propter  potentiorem  principalitatem  necesse  est 
omnem  convenire  ecclesiam,  hoc  est  eos,  qui  sunt  undique  fideles,  in 
qua  semper  ab  his,  qui  sunt  undique,  conservata  est  ea,  quae  est  ab 
apostolis  traditio»  (Contra  haer.  3,  3,  2).  .S.  Cyprianus  de  quibusdam 
schismaticis  ait:  «Navigare  audent  et  ad  Petri  cathedram  atque  ad  ec- 
clesiam  principalem,  unde  unitas  sacerdotalis  exorta  est,  ab  schisma- 
ticis  et  profanis  litteras  ferre,  nec  cogitare  eos  esse  romanos,  quorum 
fides  apostolo  praedicante  laudata  est,  ad  quos  perfidia  non  possit 
habere  accessum»  (Ep.  59,  n.  14  [ed.  Hartel]).  S.  Ambrosius  ait: 
«Ubi  Petrus,  ibi  ecclesia;  ubi  ecclesia,  ibi  nulla  mors  sed  vita  aeterna» 
(In  Ps.  40,  n.  30).  Laudat  fratrem  suum  Satyrum,  quod  noluit  cum 
episcopo  communicare,  nisi  «cum  romana  ecclesia  conveniret»  (De  ex- 
cessu  fratris  sui  1,  47).  Scribit  ad  Siricium  papam:  «Recognovimus 
litteris  Sanctitatis  Tuae  boni  pastoris  excubias,  qui  fideliter  commissam 
Tibi  ianuam  serves  et  pia  soliicitudine  Christi  ovile  custodias,  dignus, 
quem  oves  Domini  audiant  et  sequantur.  .  .  .  Quos  Sanctitas  Tua 
damnavit,  scias  apud  nos  quoque  secundum  iudicium  tuum  esse  con- 
demnatos»  (Ep.  42).  S.  Augustinus  dicit  suum  et  conciliorum  provin- 
cialium  iudicium  de  causa  Pelagii  perfectam  firmitatem  accepisse  per 
sedem  apostolicam :  «Iam  enim  de  hac  causa  duo  concilia  missa  sunt 
ad  sedem  apostolicam.  Inde  etiam  rescripta  venerunt.  Causa  finita  est; 
utinam  aliquando  finiatur  error»  (Sermo  131,  n.  16;  Kirch,  Enchir. 
n.  672).  5.  Hieronymus  ad  Damasum  papam  scribit:  «Non  novi  Vi- 
talem,  Meletium  respuo,  ignoro  Paulinum.  Quicumque  tecum  non 
colligit,  spargit;  hoc  est,  qui  Christi  non  est,  Antichristi  est»  (Ep. 
15,  16).  E  posterioribus  saeculis  audiatur  .S.  Thomas :  «Ad  illius  auc- 
toritatem  pertinet  editio  symboli,  ad  cuius  auctoritatem  pertinet  fina- 
liter  determinare  ea,  quae  sunt  fidei,  ut  ab  omnibus  inconcussa  fide 
teneantur.  Hoc  autem  pertinet  ad  auctoritatem  summi  pontificis,  ad 
quem  maiores  et  difficiliores  ecclesiae  quaestiones  referuntur»  (2,  2, 
q.  I,  a.  10). 

b)  vS.  Bofiifacius  /ait:  «Numquam  licuit  de  eo  rursus,  quod  semel 
statutum    est    ab    apostolica    sede,    tractari»    (Ep.    13;    Denz.  n.    110; 

cf.  109).  >S.  Caelestinus  I  provocat  ad  «apostolicae  sedis  inviolabiles 
sanctiones»  (Ep.  21,  n.  n;  Denz.  n.  139;  cf.  129).  5.  Leo  M.  epi- 
stula  ad  Flavianum  data  damnaverat  errorem  Eutychetis,  de  qua  re 
scribit  ad  patres  concilii  chalcedonensis  huic  suo  iudicio  esse  standum, 
cum  «planissime  et  lucidissime  per  litteras,  quas  ad  beatae  memoriae 
Flavianum  episcopum  misimus,  fuerit  declaratum,  quae  sit  de  sacra- 
mento  incarnationis  Domini  nostri  Iesu  Christi  pia  et  sincera  confessio» 
(Ep.  93,  2).  Eutyches  quidem  studuerat  *S.  Petrum  Chrysol.  in 
suas  partes  trahere;  sed  hic  respondet:  «In  omnibus  hortamur  te,  frater 
honorabilis,  ut  his,  quae  a  beatissimo  papa  romanae  civitatis  scripta 
sunt,  oboedienter  attendas,  quoniam  iam  beatus  Petrus,  qui  in  propria 
sede  et  vivit  et  praesidet,  praestat  quaerentibus  fidei  veritatem»  (Ep.  25 
inter  S.  Leonis  M.  ep.).  Ad  finiendum  schisma  Acacianum,  *S.  Hor- 
misdas  praescripsit  professionem  fidei,  quae  recepta  est  ab  omnibus 
episcopis  orientalibus  et  a  concilio  oecumenico  VIII  act.  1.  In  qua 
professione  haec  dicuntur:  «Prima  salus  est  rectae  fidei  regulam  custo- 
dire  et  a  constitutis  Patrum  nullatenus  deviare.  Et  quia  non  potest 
Domini  nostri  Iesu  Christi  praetermitti  sententia  dicentis :  ,Tu  es  Petrus 
et  super  hanc  petram  aedificabo  ecclesiam  meam',  haec,  quae  dicta 
sunt,  rerum  probantur  efTectibus,  quia  in  sede  apostolica  citra  maculam 
semper  est  catholica  servata  religio.  .  .  .  Suscipimus  autem  et  pro- 
bamus  epistulas  beati  Leonis  papae  universas,  quas  de  christiana  reli- 
gione  conscripsit,  sicut  praediximus,  sequentes  in  omnibus  apostolicam 
sedem  et  praedicantes  eius  omnia  constituta.  Et  ideo  spero,  ut  in  una 
communione  vobiscum,  quam  sedes  apostolica  praedicat,  esse  merear, 
in  qua  est  integra  et  verax  christianae  religionis  et  perfecta  soliditas» 
(Denz.  n.  171  sq).  *S.  Leo  IX  ad  Michaelem  Caerularium,  citatis 
Mt  16,  18  et  Lc  22,  31,  sic  pergit:  «Erit  ergo  quisquam  tantae  de- 
mentiae,  qui  orationem  illius,  cuius  velle  est  posse,  audeat  in  aliquo 
vacuam  putare?  Nonne  a  sede  principis  apostolorum,  romana  videlicet 
ecclesia,  tam  per  eundem  Petrum  quam  per  successores  suos  repro- 
bata  et  convicta  atque  expugnata  sunt  omnium  haereticorum  commenta, 
et  fratrum  corda  in  fide  Petri,  quae  hactenus  nec  defecit  nec  usque 
in  finem  deficiet,  sunt  confirmata?»  {Denz.  n.  351).  —  Cum  vero  quidam 
coepissent  negare  infallibilitatem  romani  pontificis,  haec  negans  doc- 
trina  pluries  damnata  est.  Sixtus  IV  damnavit  propositionem  7  Petri 
Oxomensis:  «Ecclesia  urbis  Romae  errare  potest»  (Denz.  n.  730).  Ale- 
xander  VIII  damnavit  hanc  propositionem :  «Futilis  et  toties  convulsa 
est  assertio  de  pontificis  romani  supra  concilium  oecumenicum  auctori- 
tate  atque  in  fidei  quaestionibus  decernendis  infallibilitate»  (Denz.  n.  13 19). 
c)  Patres  concilii  ephesini  acceptis  litteris  Caelestini  papae,  quibus 
Nestorius  damnabatur,  dixerunt:  «Coacti  per  sacros  canones  et  epistulam 
sancti  patris  nostri  et  comministri  Caelestini,  romanae  ecclesiae  epi- 
scopi,  lacrimis  subinde  perfusi,  ad  lugubrem  hanc  contra  eum  [Nestorium] 
sententiam  necessario  venimus»  {Hardouin  I,   147 1).    In  concilio  chalce- 

donensi  lecta  epistula  dogmatica"  Leonis  papae  episcopi  dixerunt :  « Omnes 
ita  credimus,  orthodoxi  ita  credunt;  anathema  ei,  qui  non  ita  credit. 
Petrus  per  Leonem  ita  locutus  est»  (Hardouin  II,  306).  In  concilio 
constantinopolitano  III  episcopi  de  Agathone  papa  dixerunt:  «Summus 
nobiscum  concertabat  apostolorum  princeps;  illius  enim  imitatorem  et 
sedis  successorem  habuimus  fautorem  et  divini  sacramenti  illustrantem  per 
litteras.  .  .  .  Et  per  Agathonem  Petrus  loquebatur»  (Denz.  n.  288  nota  2). 
Concilium  constantinopolitanum  IV  recepisse  formulam  Hormisdae 
papae  modo  audivimus.  Concilium  lugdunense  II  acceptavit  profes- 
sionem  fidei  in  qua  haec  habentur:  «Ipsa  quoque  sancta  romana  ec- 
clesia  summum  et  plenum  primatum  et  principatum  super  universam 
ecclesiam  catholicam  obtinet.  ...  Et  sicut  prae  ceteris  tenetur  fidei 
veritatem  defendere,  sic  et  si  quae  de  fide  subortae  fuerint  quaestiones, 
suo  debent  iudicio  definiri»  (Denz.  n.  466).  Concilium  ftorentinum : 
«Diffinimus  sanctam  apostolicam  sedem  et  romanum  pontificem  in  uni- 
versum  orbem  tenere  primatum  .  .  .  et  ipsi  in  beato  Petro  pascendi, 
regendi  ac  gubernandi  universalem  ecclesiam  a  Domino  nostro  Iesu 
Christo  plenam  potestatem  traditam  esse»  (Denz.  n.  694).  Atqui  ro- 
manus  pontifex  non  habet  plenam  pascendi  potestatem,  nisi  habet 
eandem  potestatem  definiendi  res  dogmaticas,  quam  habet  concilium 
oecumenicum.  Ergo  concilium  vaticanum  sollemni  tantum  definitione 
stabilivit  doctrinam  iam  diu  ab  ecclesia  agnitam. 

Merito  igitur  Alexander  VIII  damnavit  articulum  quartum  cleri 
gallicani:  «In  fidei  quoque  quaestionibus  praecipuas  summi  pontificis 
esse  partes,  eiusque  decreta  ad  omnes  et  singulas  ecclesias  pertinere, 
nec  tamen  irreformabile  esse  iudicium,  nisi  ecclesiae  consensus  ac- 
cesserit»  (Denz.  n.  1325).  Quare  Tournely,  cui  propter  «libertates  galli- 
canas»  non  licebat  infallibilitatem  pontificis  romani  docere,  ait:  «Non 
dissimulandum  difficile  esse  in  tanta  testimoniorum  mole,  quae  Bellar- 
minus  (De  rom.  pont.  4,  1  sqq)  et  alii  congerunt,  non  recognoscere 
apostolicae  sedis  seu  romanae  ecclesiae  certam  et  infallibilem  auctori- 
tatem ;  at  longe  difficilius  esse  ea  conciliare  cum  declaratione  cleri 
gallicani,  a  qua  recedere  nobis  non  permittitur»  (De  rom.  pont. 
q-  5,  a.  3). 

323*  Obi.  I.  A  verbis,  quae  Christus  in  evangeliis  refertur  dixisse  ad 
S.  Petrum,  usque  ad  infallibilitatem  romani  pontificis,  est  via  tam  longa,  ut 
nulli  homini,  qui  illos  textus  simpliciter  legit,  veniat  ulla  suspicio  sermonem 
esse  de  infallibilitate  romani  pontificis.  Atqui  argumenta  tam  longe  petita 
inefficacia  sunt.  Ergo  argumentum  illud  biblicum  aut  nihil  aut  non  multum 
valet. 

Resp.  Dist.  mai. :  In  illis  verbis  non  est  explicite  sermo  de  romano 
pontifice,  conc.  mai. ;  in  illis  verbis  non  implicite  continetur  infallibilitas  ro- 
mani  pontificis,  subdist.  mai. :  Nisi  ex  evangeliis  constaret  Christum  fundasse 
regnum  spirituale,  in  quo  munera  ordinaria  permanere  debent  usque  ad  finem 
mundi,  conc.  mai. ;   si   perpetuitas  ecclesiae  et  munerum  ordinariorum  eccle- 

siasticorum  a  Christo  instituta  agnoscitur,  neg.  mai.  Dist.  min. :  Argumenta, 
quae  petuntur  ex  implicite  dictis,  sunt  inefficacia  pro  iis,  qui  non  habent  suf- 
ficientem  intellectum  vel  sufficientem  notitiam  ad  ea  penetranda,  conc.  min.; 
secus  neg.  min.  Rationalistae  et  modernistae  ideo  tantum  irrident  haec  ar- 
gumenta,  quia  ipsi  ut  certum  supponunt  Christum  non  cogitasse  de  fun- 
danda  ecclesia  in  multa  futura  saecula  permansura.  Nos  e  contra  supponimus 
cum  tota  traditione  christiana  perpetuitatem  ecclesiae  in  Scriptura  clare  doceri. 

324.  Obi.  II.  Argumenta,  quae  ex  traditione  primorum  saeculorum  afferun- 
tur  ad  probandam  infallibilitatem  romani  pontificis,  sunt  satis  ambigua ;  contra 
vero  manifestum  est  multos  rebellasse  contra  decisiones  romanorum  ponti- 
ficum  et  ita  practice  negasse  eorum  infallibilitatem,  ut  Hippolytum,  Ter- 
tullianum,  Novatianum,  Cyprianum,  alios.  Ergo  nequaquam  adest  consensus 
ecclesiae  de  infallibilitate  romani  pontificis. 

Resp.  Dist.  antec:  Testimonia  prima  sunt  ambigua,  i.  e.  non  tam  ex- 
plicita  quam  testimonia  posteriorum  saeculorum;  et  multi  rebellarunt  contra 
decisiones  pontificum,  et  facti  sunt  haeretici  aut  schismatici,  si  erant  perti- 
naces,  conc.  antec. ;  testimonia  illa  non  sufficienter  testantur  infallibilitatem 
pontificis  pro  condicione  rerum  et  temporum,  et  illi,  qui  pertinaciter  rebel- 
larunt  contra  pontifices,  manserunt  catholici,  neg.  antec.  Dist.  conseq. :  Non 
adest  consensus  ecclesiae,  si  nomine  ecclesiae  etiam  comprehenduntur  hae- 
retici  et  schismatici,  conc.  conseq. ;  si  intelleguntur  soli  catholici,  subdist.  conseq. : 
Non  fuit  semper  consensus  aeque  explicitus,  conc.  conseq.;  non  fuit  semper 
consensus  verus  et  sufficienter  manifestatus,  neg.  conseq. 

Progressum  in  intellectu  et  applicatione  doctrinae  concedimus,  muta- 
tionem  substantialem  doctrinae  negamus.  Ex  iis,  qui  contra  pontificem  ro- 
manum  rebellarunt,  alii  pertinaces  fuerunt,  alii  non  fuerunt.  Hippolytus  ante 
mortem  reconciliatus  est  cum  ecclesia.  Novatianus  et  novatiani  eiecti  sunt 
ex  ecclesia,  similiter  Tertullianus  et  montanistae.  Cyprianus  non  erat  mente 
haeretica  vel  schismatica  animatus,  sed  censebat  in  re  dubia,  in  qua  doctri- 
nalis  decisio  facta  non  erat,  singulis  episcopis  relinquendam  esse  libertatem 
suam  sententiam  sequendi ;  ceterum  reconciliatus  est  cum  Sixto  papa,  sed  sin- 
gula  facta  ad  nos  non  pervenerunt  (cf.  Praelect.  dogm.  VI,  234  sqq).  Auctoritas 
summi  pontificis  agnita  est  ab  ecclesia,  e.  g.  in  condemnatione  pelagianismi, 
nestorianismi,  monophysitismi  (cf.  Wilmers,  De  eccl.  417  sqq). 

325«  Ohi.  III.  Infallibilitas  romani  pontificis  est  potestas  exorbitans,  qua 
omnis  libera  inquisitio,  omnis  veri  nominis  scientia  perimitur.  Atqui  talem 
potestatem  Deus  censendus  non  est  dedisse  homini.  Ergo  admittenda  non 
est  infallibilitas  romani  pontificis. 

Resp.  Dist.  antec. :  Infallibilitas  esset  potestas  exorbitans,  si  pontifex  posset 
pro  arbitrio  definire,  quidquid  vellet,  conc.  antec;  si  pontifex  sub  assistentia 
Spiritus  Sancti  potest  solam  veritatem  a  Deo  revelatam  recte  proponere  et 
explicare,  neg.  mai. ;  et  nego  hoc  modo  perimi  scientiam  et  scientificam  in- 
quisitionem ;  nam  de  ratione  scientiae  non  est  effrenate  errare  et  vero  vel 
divinitus  revelato  vel  aliunde  certo  obloqui  posse.  Dist.  ?nin. :  Deus  cen- 
sendus  non  est  dedisse  homini  potestatem  definiendi  pro  arbitrio,  quidquid 
placet,  conc  min. ;  Deus  censendus  non  est  in  negotio  salutis  aeternae  de- 
disse  hominibus  doctorem,  qui  sub  assistentia  Spiritus  Sancti  infallibiliter  iis 
exhibeat  normam  veri  et  honesti,  neg.  min.     Et  neg.  conseq. 

Illi  soli,  qui  respuunt  omnem  revelationem  divinam,  consequenter  de- 
clamare  possunt  contra  infallibilitatem  pontificis  ut  inimicam  libertatis  scien- 
tiae.  Illi  autem,  qui  credunt  Deum  dedisse  nobis  revelationem,  eo  ipso  con- 
cedunt  limitatam  esse  licentiam  errandi ;  nam  sive  S.  Scripturam  sive  con- 
sensum  ecclesiae  sive  definitiones  pontificias  agnoscunt  infallibilem  veri 
normam,  subduntur  auctoritati,  a  qua  salva  fide  recedere  non  licet.  Ceterum 
definitiones  ex  cathedra  factae  relative  tam  paucae  sunt,  ut  etiam  in  inqui- 
sitionibus  theologicis  amplissimus  campus  industriae   scientificae   relinquatur. 

326.     Obi.  IV.    Romani  pontifices  varios  errores  docuerunt.    Ergo  non  sunt 
infallibiles. 

Resp.  Dist.  antec. :  Romani  pontifices  umquam  errorem  ex  cathedra 
definiverunt,  neg.  antec. ;  errarunt,  quando  ex  cathedra  non  definierunt,  trans. 
antec,  quia  ad  rem  nostram  non  pertinet.  Dist.  conseq. :  Romani  pontifices 
non  sunt  infallibiles,  quando  ex  cathedra  definiunt,  neg.  conseq. ;  quando  non 
definiunt,  trans.  conseq. 

Iuverit  breviter  recensere  errores,  qui  communiter  pontificibus  obici 
solent. 

1.  Liberius  papa  dicitur  subscripsisse  formulae  sirmiensi,  arianae  vel 
semiarianae. 

Resp.  Si  subscripsit,  nihil  definivit,  sed  coactus  tantum  id  fecit,  ut  se 
iniustis  vexationibus  subtraheret  (S.  Athan.,  Hist.  arian.  41 ;  Kirch,  Enchir. 
n-  377)-  At  certe  non  subscripsit  primae  formulae  anni  351;  secus  retentus 
non  esset  in  exsilio  usque  ad  annum  358.  Non  subscripsit  secundae  for- 
mulae,  quae  sola  est  manifeste  haeretica,  sed  eam  diserte  damnavit  (Sozom., 
H.  E.  4,  15;  Kirch  n.  846).  Ergo  si  omnino  subscripsit,  tertiae  for- 
mulae  subscripsit,  quae  est  quidem  ambigua,  sed  catholice  intellegi  potest 
(tres  formulas  vide  apud  Hardouin  I,  702  706  710).  Liberius  ab  arianis  ad 
ecclesiam  revertentibus  semper  postulavit,  ut  fidem  nicaenam  profiterentur 
(Socrates ,  H.  E.  4,  12;  Kirch  n.  777  sqq).  Quae  Hieronymus  et  alii 
narrant  de  lapsu  Liberii,  explicantur  ex  calumniis,  quae  ab  arianis  de  eo 
sparsae  erant.  Fragmenta  vero  Hilarii  (Kirch  n.  497)  a  plerisque  spuria 
habentur.     Iudicium  S.  Anastasii  I  de  Liberio  apud  Denz.  n.  93. 

2.  Vigilius  papa  prius  damnationi  «trium  capitulorum»  restitit,  postea  ea 
damnavit,  damnationem  retraxit,  in  fine  damnationi  consensit.  Ergo  in  uno 
aut  altero  casu  erravit. 

Resp.  In  quaestione  de  tribus  capitulis  non  iam  agebatur  de  dam- 
nando  aut  non  damnando  nestorianismo,  qui  iam  damnatus  erat,  sed  de  dam- 
nandis  tribus  scriptis  Theodori,  Theodoreti,  Ibae,  quibus  ille  error  contine- 
batur.  Quaestio  erat,  essetne  opportunum  illa  scripta  damnare  necne,  qua  in 
quaestione  practica  solvenda  Vigilius  quandam  inconstantiam  ostendit,  sed 
nullam  doctrinam  falsam  ex  cathedra  definivit.  Haec  res  plane  non  pertinet 
ad  quaestionem  de  infallibilitate  romani  pontificis. 

3.  Honorius  papa  docuit  in  Christo  unam  tantum  esse  voluntatem,  ob 
quem  errorem  inter  haereticos  damnatus  est. 

Resp.  Honorius  nihil  ex  cathedra  definivit.  «Non  nos  oportet  unam 
vel  duas  operationes  definientes  praedicare»  (Denz.  n.  252).  Praeterea  nihil 
falsi  docuit;  nam  statuit  duas  naturas  inconfusas,  «in  uno  Christo  unitate  naturali 

copulatas,  cum  alterius  communione  operantes  atque  operatrices,  et  divinam 
quidem  quae  Dei  sunt  operantem,  et  humanam  quae  carnis  sunt  exsequen- 
tem,  non  divise  neque  confuse  aut  convertibiliter  Dei  naturam  in  hominem 
et  humanam  in  Deum  conversam  edocentes  sed  naturarum  differentias  in- 
tegras  confitentes»  (ibid.).  Unitatem  voluntatum  docet  non  phvsicam  sed 
moralem,  quatenus  humana  Christi  voluntas  non  repugnat  contra  divinam, 
«quia  profecto  a  divinitate  assumpta  est  nostra  natura,  non  culpa,  illa  pro- 
fecto,  quae  ante  peccatum  creata  est,  non  quae  post  praevaricationem  vi- 
tiata»  (Denz.  n.  251).  Damnatus  quidem  est  Honorius  in  actione  13  con- 
cilii  III  constantinopolitani,  ubi  damnatis  Sergio  et  aliis  sic  pergitur:  «Cum 
his  vero  simul  proici  a  sancta  Dei  catholica  ecclesia  simulque  anathemati- 
zari  praevidimus  et  Honorium,  qui  fuerat  papa  antiquae  Romae,  eo  quod 
invenimus  per  scripta,  quae  ab  eo  facta  sunt  ad  Sergium,  quia  in  omnibus 
eius  mentem  secutus  est  et  impia  dogmata  confirmavit»  (Kirch  n.  976). 
Sed  hoc  concilium  nactum  non  est  dignitatem  concilii  oecumenici  nisi  per 
confirmationem  Leonis  II;  hic  autem  non  damnat  Honorium,  quod  haeresim 
docuerit,  sed  quod  ei  non  fortiter  restiterit,  «qui  flammam  haeretici  dog- 
matis  non,  ut  decuit  apostolicam  auctoritatem,  incipientem  exstinxit,  sed 
neglegendo  confovit»  (Kirch  n.  979).  Ioannes  IV,  qui  fuerat  familiaris 
Honorii,  dicit  errorem  monotheletismi  fuisse  «a  mente  catholici  patris  penitus 
alienum»  (M  PL  80,  603;  cf.  Denz.  n.   253). 

4.  Felix  III  papa  damnavit  formulam :  «Unus  de  Trinitate  crucifixus 
est»,  Ioannes  II  eam  approbavit. 

Resp.  Felix  eam  reiecit  intellectam  sensu  haeretico,  quia  Petrus  Fullo 
et  alii  ea  utebantur  ad  profitendum  monophysitismum  (J/PL  58,  903  sqq).  Cum 
vero  postea  quidam  monachi  eam  impugnabant  sensu  nestoriano,  Ioannes  II 
eam  approbavit  sensu  catholico  (Denz.  n.  201 ;  cf.   222   255   1463). 

5.  Zacharias  papa  damnavit  doctrinam  de  exsistentia  antipodum. 
Resp.    Nulla  facta  est  de  hac  re  defmitio   ex   cathedra,    sed   cum  Vir- 

gilius  quidem  accusatus  esset,  quod  doceret  sub  terra  exsistere  alium  mundum 
cum  aliis  hominibus,  alio  sole  et  alia  luna,  ita  ut  ibi  esset  prorsus  diversum 
genus  humanum,  scripsit  S.  Zacharias  ad  S.  Bonifacium,  episcopum  Mogun- 
tinum,  ut  inquireret  in  hanc  causam,  et  «si  clarificatum  fuerit  ita  eum  con- 
fiteri,  quod  alius  mundus  et  alii  homines  sub  terra  sint,  seu  sol  et  luna,  hunc 
habito  consilio  ab  ecclesia  pelle,  sacerdotii  honore  privatum».  Ceterum  se 
scripsisse,  ut  ad  se  mitteretur  Virgilius  et  responderet  de  doctrina  sua  (MPL  89, 
946  sq).  Nihil  mali  accidit  Virgilio,  sed  factus  est  episcopus  salzburgensis, 
et  post  mortem  a  Gregorio  IX  inter  sanctos  relatus  est. 

6.  Nicolaus  III  docuit  Christum  Dominum  nihil  omnino  possidendo 
exemplar  perfectae  paupertatis  fuisse.  «Dicimus,  quod  abdicatio  proprietatis 
omnium  rerum,  non  tam  in  speciali,  quam  etiam  in  communi,  propter  Deurii 
meritoria  est  et  sancta,  quam  et  Christus,  viam  perfectionis  ostendens,  verbo 
docuit  et  exemplo  firmavit»  (Const.  «Exiit,  qui  seminat»  in  6  Decret.  1.  5, 
tit.  12,  c.  3).  Contra  vero  Ioannes  XXII:  Assertionem  «Redemptorem  no- 
strum  ac  Dominum  Iesum  Christum  eiusque  apostolos  in  speciali  non  ha- 
buisse  aliqua  nec  in  communi  etiam  .  .  .  deinceps  erroneam  fore  censendam 
et  haereticam  de  fratrum  nostrorum  consilio  hoc  perpetuo  declaramus 
edicto»  (Const.  «Cum  inter  nonnullos» ;  Denz.  n.  494). 

Resp.  Non  est  vera  inter  hos  duos  pontifices  de  hac  re  dissensio ;  nam 
etiam  Nicolaus  III  docet  Christum  possedisse  quaedam.  Etenim  post  verba 
citata  prosequitur:  «Nec  his  quisquam  putet  obstare,  quod  interdum  dicitur 
Christum  loculos  habuisse.  .  .  .  Egit  namque  Christus  et  docuit  opera  per- 
fectionis,  egit  etiam  infirma,  sicut  interdum  et  in  fuga  patet  et  loculis,  sed 
utrumque  perfecte,  perfectus  exsistens,  ut  perfectis  et  imperfectis  se  viam 
salutis  ostenderet»  Est  autem  inter  illos  pontifices  diversitas  opinionum  circa 
rem,  quae  ad  fidem  non  pertinet  sed  ad  philosophiam  speculativam :  de  do- 
minio  rerum  usu  consumptibilium.     Hoc  nihil  ad  nostram  quaestionem. 

7.  Stephanus  VI  reordinari  iussit  ordinatos  a  Formoso  papa. 

Resp.  Stephanus  nihil  de  hac  re  definivit,  sed  male  egit.  Infallibilitas 
autem  pontificum  non  excludit  male  facta. 

8.  Benedictus  XII  definivit  a  beatis  caelestibus  videri  essentiam  Dei  ante 
diem  iudicii.     Hoc  autem  antea  negaverat  Ioannes  XXII. 

Resp.  Ioannes  XXII  ipse  declaravit  se  nihil  de  hac  re  definivisse,  sed 
locutum  tantum  esse  «conferendo  et  non  determinando  nec  etiam  tenendo, 
et  sic  et  non  aliter  volumus  esse  dicta»  (cf.  Praelect.  dogm.  IX,  585). 

9.  Sixtus  V  in  constitutione  «Aeternus  ille»  statuit  «de  apostolicae  po- 
testatis  plenitudine»  authenticam  editionem  Vulgatae  «sine  ulla  dubitatione 
aut  controversia  censendam  esse  hanc  ipsam,  quam  nunc,  prout  optime  fieri 
potuit,  emendatam  .  .  .  in  omnibus  christiani  orbis  ecclesiis  legendam  evul- 
gamus,  decernentes  eam  .  .  .  pro  vera,  legitima,  authentica  et  indubitata  in 
omnibus  publicis  privatisque  disputationibus,  lectionibus,  praedicationibus  et 
explanationibus  recipiendam  et  tenendam  esse».  Haec  autem  editio  erat 
mendosa,  ut  mox  retractata  sit  et  multis  correctionibus  factis  denuo  in  lucem 
prodierit. 

Resp.  Haec  constitutio  Sixti  V  numquam  publicata  est  et  ideo  ca- 
nonica  authenticitate  caret,  ut  ostendit  X.  Le  Bachelet  (Etudes  126  [Paris 
1910]  752  sqq,  vel  in  libro:  Bellarmin  et la Bible  Sixto-Cle'mentine,  Paris  1911). 
Neque  Sixtus  V  affirmat  editionem  suam  esse  tam  perfectam,  ut  nullae  im- 
posterum  emendationes  cum  auctoritate  apostolicae  sedis  fieri  possint,  sed 
simpliciter  eam  esse  authenticam  editionem.  Statim  post  opus  impressum 
coepit  ipse  varias  correctiones  facere,  sed  morte  praeventus  opus  ad  exitum 
perducere  non  potuit.  Neque  aliam  authenticitatem  editioni  attribuit  quam 
Tridentinum  Vulgatae.  Unde  si  qui  textus  sunt,  quorum  genuinitas  ex  de- 
dreto  tridentino  certe  probari  nequit,  ut  Comma  Ioanneum,  neque  ex  con- 
stitutione  Sixti  V  certo  probari  potest. 

10.  Tandem  Paulus  V  et  Urbanus  VIII  approbando  decreta  inquisitionis 
de  systemate  Galilaei  insigniter  erraverunt,  putantes  de  fide  esse  solem  circa 
terram  moveri. 

Resp.  Cum  decreta  congregationum  romanarum,  etiam  approbata  a 
summo  pontifice,  non  sint  definitiones  ipsius  pontificis  ex  cathedra  loquentis, 
hac  re  non  tangitur  infallibilitas  pontificia;  neque  ullus  theologus  catholicus 
umquam  docuit  congregationes  romanas  esse  infallibiles.  Historia  causae 
Galilaei  non  est  tractanda  in  theologia  dogmatica  (cf.  A.  Muller,  Der 
Galilei-Prozeft,  Freiburg  1909). 

Haec  exempla  sufficiant.  Multas  alias  obiectiones  proponit  et  discutit 
Bellarminus  (De    rom.    pont.  4,   8  sqq) ,    quarum    aliae    falsis   nituntur   docu- 

mentis,  aliae  tam  leves  sunt,  ut  commemorationem  non  mereantur.  Multae 
nunc  non  iam  repetuntur,  multae  quoque  solutiones  progressu  scientiae  fa- 
ciliores  et  simpliciores  factae  sunt,  quam  temporibus  Bellarmini  erant. 

327.  Coroll.  De  Syllabo  Pii  IX.  Si  incertum  est,  utrum  docu- 
mentum  pontificium  contineat  definitionem  ex  cathedra  necne,  non 
oritur  obligatio  credendi  vel  firmissimo  assensu  tenendi  ea,  quae  di- 
cuntur.  Exemplo  sit  Syllabus  Pii  IX.  Quidam  dicunt  eum  esse  defi- 
nitionem  ex  cathedra.  Ita  Card.  Mazzella  (De  relig.  et  eccl.  822). 
Alii  censent  non  esse  per  se  definitionem,  sed  singulas  eius  propo- 
sitiones  aliis  occasionibus  esse  damnatas  a  summo  pontifice  ex  cathedra 
loquente.  Ita  Rinaldi  (II  valore  del  Sillabo,  Roma  1888,  7  sqq).  Alii 
censent  eum  factum  esse  normam  infallibilem  vi  adhaesionis  episcoporum 
catholicorum  moraliter  omnium.  Ita  Hurter  (Comp.  theol.  I,  n.  513). 
Alii  censent  esse  normam,  etsi  non  infallibilem,  tamen  authenticam,  a 
summo  pontifice  toti  ecclesiae  praeceptam,  quam  omnes  sequi  debeant. 
Ita  Choupin  (Valeur  des  decisions  doctrinales  et  disciplinaires  du  Saint- 
Siege,  Paris  1907,  121  sqq).  Hoc  ultimum  esse  minimum,  quod  ad- 
mittendum  sit,  convenit  inter  theologos  (cf.  De  Groot,  Summa  apolo- 
get.y,   634  sqq). 

SchoL     De  auctoritate  congregationum  romanarum. 

328.  Congregationes  sunt  collegia  cardinalium,  certis  negotiis  diri- 
gendis,  discutiendis,  et  in  forma  sive  administrativa  sive  iudiciali  deci- 
dendis  designata.  Totum  hoc  institutum  per  constitutionem  «Immensa» 
Sixti  V  suam  formam  accepit,  sed  per  constitutionem  «Sapienti  con- 
silio»  Pii  X  in  novam  formam  redactum  est.  Ex  congregationibus 
principalis  est  «sanctum  officium»  (olim  «inquisitio»),  quod  est  summum 
fidei  tribunal  et  iudicat  de  haeresibus,  de  doctrinis  suspectis,  de  cri- 
minibus  cum  haeresi  nexis.  .  Praeses  eius  est  ipse  summus  pontifex, 
qui  solis  sessionibus  feriae  V  praesidet.  Votum  decisivum  soli  cardi- 
nales,  non  vero  consultores  vel  alii  habent.  Congregatio  indicis  est 
quasi  vicaria  sancti  officii;  eius  est  examinare  libros  eosque  prohibere, 
qui  quomodocumque  sunt  contra  sanam  doctrinam  vel  bonos  mores. 
Sanctum  officium  potestate  ordinaria,  a  summo  pontifice  accepta,  po- 
test  intra  certos  limites  universae  ecclesiae  dare  leges  in  rebus  fidei  et 
morum.  Sed  quia  non  est  infallibile,  eius  decisiones  non  sunt  per  se 
irreformabiles,  nisi  summus  pontifex  eas  sollemni  modo  suas  facit,  i.  e.  ex 
cathedra  definit,  aut  nisi  ita  ubique  recipiuntur,  ut  in  professionem 
totius  ecclesiae  transeant.  Ut  fiat  decretum  infallibile,  non  sufficit  sim- 
plex  approbatio,  i.  e.  mandatum,  ut  decretum  sancti  officii  promul- 
getur. 

Itaque  decisiones  sancti  officii  neque  fide  divina  neque  ullo  assensu 
absolute  firmo  teneri  possunt.  Neque  vero  ex  altera  parte  simpliciter 
respui  possunt ;  immo  neque  sufficit  solum  silentium  obsequiosum ;  sed 

quia  congregatio  cum  auctoritate  canonica  docet,  assensus  internus 
praebendus  est  (De?iz.  n.  1684).  Nam  non  solis  infallibilibus  auctori- 
tatibus  sed  omnibus,  quae  sunt  verae  et  legitimae  auctoritates,  assen- 
tiendum  est  eo  gradu  assensus  interni,  qui  respondet  gradui  auctori- 
tatis.  Sanctum  autem  officium  est  auctoritas  religiosa  supremi  gradus 
infra  infallibilem  auctoritatem.  Ergo  eius  decisionibus  assentiendum 
est  assensu  religioso,  i.  e.  assensu,  cuius  motivum  est  auctoritas,  non 
divina  sed  humana,  attamen  auctoritas  religiosa  summa,  in  ecclesia 
legitime  constituta,  cui  resistere  est  Deo  resistere,  cui  se  subicere  est 
Deo  se  subicere;  ideo  haec  subiectio  dicitur  fieri  per  assensum  reli- 
giosum.  Hic  assensus  eatenus  est  condicionatus,  quatenus  tacitam  con- 
dicionem  includit:  Nisi  decisio  postea  cognoscatur  erronea.  Ergo  si 
apparent  solida  et  sufficientia  motiva  dubitationis,  prudenter  suspenditur 
assensus;  sed  seclusis  talibus  motivis  standum  est  decisionibus  sancti 
officii.  Unde  merito  damnata  est  haec  propositio  modernistarum,  quae 
est  octava  decreti  «Lamentabili»  :  «Ab  omni  culpa  immunes  existimandi 
sunt,  qui  reprobationes,  a  sacra  congregatione  indicis  aliisve  sacris  ro- 
manis  congregationibus  latas,  nihili  pendunt»   (Denz.  n.  2008). 

Haec  eadem  applicanda  sunt  ad  decreta,  quae  summus  pontifex 
non  pro  suprema  sua  auctoritate  edit,  et  ad  decreta  aliorum  supe- 
riorum  ecclesiasticorum,  qui  sunt  doctores  authentici  sed  non  infalli- 
biles  (cf.  supra  n.  280).  Oboedientia  enim  intellectualis  multo  latius 
patet  quam  provincia  fidei  divinae  et  infallibilis  certitudinis  (cf.  Wilmers, 
De  eccl.  441  sqq;   Choupin,  Valeur  des  decisions  24  sqq  56  sqq). 

ARTICULUS  III. 
DE  OBIECTO  MAGISTERII  ECCLESIASTICI. 

Cf.  Franzelin,  De  tradit.  thes.  12,  schol.  1,  princip.  2;  Wilmers,  De  ecclesia  prop.  73sqq; 
L.  Choupin,  Valeur  des  decisions  doctrinales  et  disciplinaires  du  Saint  Siege,  Paris  1907; 
Palmieri,  in  proleg.  operis :  De  rom.  pont.  §  XL,   et  alii  auctores  in  tractatu  de  ecclesia. 

Prop.  XL.  Ecclesia  est  infallibilis  in  definienda  doctrina  re- 
velata. 

329.  Std.t.  quaest.  Magisterinm  ecclesiasticum  non  iam  accipit  a 
Deo  novas  revelationes  publicas,  quales  apostoli  acceperunt,  sed  offi- 
cium  habet  doctrinam  apostolis  revelatam  et  ab  ipsis  propositam  fide- 
liter  servandi  et  exponendi.  S.  Paulus  monet  Timotheum :  «Formam 
habe  sanorum  verborum,  quae  a  me  audisti.  .  .  .  Bonum  depositum 
custodi.  .  .  .  Quae  audisti  a  me  per  multos  testes,  haec  commenda 
fidelibus  hominibus,  qui  idonei  erunt  et  alios  docere.  .  .  .  Tu  assecutus 
es  meam  doctrinam.  .  .  .  Permane  in  iis,  quae  didicisti  et  credita  sunt 
tibi,  sciens,  a  quo  didiceris»  (2  Tim  1,  13  sq;  2,  2;  3,  10  14).  «Licet 
nos  aut  angelus  de  caelo  evangelizet  vobis  praeterquam  quod  evan- 
gelizavimus  vobis,    anathema   sit.     Sicut  praediximus,    et   nunc  iterum 

dico :  Si  quis  vobis  eyangelizaverit  praeter  id,  quod  accepistis,  ana- 
thema  sit»  (Gal  i,  8  sq).  Soli  apostoli  erant  organa  divinae  revela- 
tionis  immediate  accipiendae ;  aliis  omnibus  discendum  erat  ab  apostolis 
et  permanendum  in  iis,  quae  didicerant,  ut  ita  sint  «superaedificati 
super  fundamentum  apostolorum  et  prophetarum»  (Eph.  2,  20).  Kerygma 
apostolicum  continet  integram  doctrinam  revelatam  (cf.  Rom.  16,  17; 
Col.  2,  7;    Iud  v.  3). 

Ecclesia  semper  docuit  ?ion  esse  post  mortem  apostolorum  novas 
revelationes  exspectandas  sed  perseverandum  in  doctrina  tradita. 
vS.  Irenaeus:  «Non  oportet  adhuc  quaerere  apud  alios  veritatem,  quam 
facile  est  ab  ecclesia  sumere,  cum  apostoli,  quasi  in  depositorium  dives, 
plenissime  in  eam  contulerint  omnia,  quae  sint  veritatis,  ut  omnis,  qui- 
cumque  velit,  sumat  ex  ea  potum  vitae.  Haec  est  enim  vitae  introitus, 
omnes  autem  reliqui  fures  sunt  et  latrones.  Propter  quod  oportet 
devitare  quidem  illos,  quae  autem  sunt  ecclesiae,  cum  summa  diligentia 
diligere  et  apprehendere  veritatis  traditionem»  (Contra  haer.  3,  4,  1) 
vS.  Augustinus :  Episcopi  «quod  invenerunt  in  ecclesia,  tenuerunt;  quod 
a  patribus  acceperunt,  hoc  flliis  tradiderunt»  (Contra  Iulian.  2,  34). 
Vincentius  Lirinensis:  «Depositum  custodi,  i.  e.  quod  tibi  creditum  est, 
non  quod  a  te  inventum;  quod  accepisti,  non  quod  excogitasti;  rem 
non  ingenii  sed  doctrinae,  non  usurpationis  privatae  sed  publicae  tradi- 
tionis»  (Commonit.  22).  *S.  Caelestinus  I :  Fides  «plene  et  manifeste 
tradita  ab  apostolis  nobis,  nec  augmentum  nec  immunitionem  requirit» 
(Ep.  ad  Nest. ;  Mansi  IV,  1027  sq).  Cf.  supra  n.  306.  Idem  unani- 
miter  docent  theologi,  e.  g.  .S.  Thomas :  «Innititur  fides  nostra  revela- 
tioni  apostolis  et  prophetis  factae,  qui  canonicos  libros  scripserunt, 
non  autem  revelationi,  si  qua  fuit  aliis  doctoribus  facta»  (1,  q.  1, 
a.  8  ad  2).  Idem  post  alia  concilia  docuerunt  Tride?itinum  et  Vati- 
canu?n  [Denz.  n.  783  1787  1798  1800).  Damnata  vero  est  pro- 
positio  modernistarum :  «Revelatio,  obiectum  fidei  catholicae  consti- 
tuens,  non  fuit  cum  apostolis  completa»  (Decr.  «Lamentabili»  21; 
Denz.  n.  2021). 

Hac  re  supposita  patet,  quid  sit  definitio  dogmatica.  Nihil  enim 
aliud  est  nisi  authentica  et  sollemnis  declaratio  doctrinam  aliquam 
pertinere  ad  divinam  revelationem  ab  apostolis  traditam.  Ad  dogma 
enim  sensu  stricto  acceptum  duo  requiruntur:  a)  revelatio  divina, 
b)  sollemnis  propositio  ecclesiae.  Quae  a  Deo  revelata  sunt,  semper 
aut  explicite  aut  implicite  in  praedicatione  ecclesiastica  continebantur. 
At  pro  temporum  necessitate  modo  hae  modo  illae  veritates  magis 
efTerebantur,  aliis  interim  magis  e  luce  recedentibus.  Praeterea  multa 
prius  simpliciter  credebantur,  postea  vero  factae  sunt  obiectiones, 
dubitationes,  opinionum  varietates,  donec  ecclesia  definivit,  quid  in 
revelatione  contineretur.  Itaque  progressus  hic  fit  praecipue  in  certi- 
tudine  de  facto  revelationis  quantum  ad  has  vel  illas  speciales  doc- 
trinas. 

330.  Arg.  I.     Ex  promissione  Christi. 

Christus  promisit  ecclesiae  infallibilitatem  in  proponenda  doctrina 
revelata  (supra  n.  188  220  280  c).  Atqui  ecclesia  in  definienda  doc- 
trina  revelata  modo  maxime  sollemni  et  graviter  omnes  obligante  fun- 
gitur  munere  sibi  a  Christo  commisso.  Ergo  si  umquam,  tum  maxime 
infallibiliter  docet;  idque  valet,  sive  definitio  fit  conciliariter  sive  a  solo 
summo  pontifice.  Neque  refert,  utrum  proponatur  doctrina  pure  theo- 
retica,  quae  solum  credenda  definitur,  an  agatur  de  stabilienda  doc- 
trina  practica,  quae  ad  mores  pertinet.  Nam  etiam  morum  doctrina 
revelata  est;  et  si  ecclesia  id  quod  est  inhonestum  et  vitandum,  pro- 
poneret  ut  honestum  et  observandum,  eo  ipso  erraret  in  fide.  Neque 
solum  ecclesia  infallibilis  est,  quatenus  docet,  quid  tenendum  sit,  sed 
etiam  quatenus  errores  oppositos  damnat;  nam  qui  potest  infallibiliter 
docere,  quid  secundum  revelationem  divinam  sit  verum,  eo  ipso  infalli- 
biliter  docere  potest  contradictorium  esse  falsum. 

331.  Arg.  2.     Ex  persuasione  ecclesiae. 

Ecclesia  ipsa  scire  debet,  quando  sit  infallibilis;  nam  inutile  esset, 
si  ecclesia  sciret  se  esse  infallibilem,  sed  nesciret,  quando  et  quibus  in 
rebus.  Atqui  ecclesia  maxime  iudicat  se  esse  infallibilem,  quando  de- 
finit,  quid  sit  a  Deo  revelatum,  quid  vero  veritati  revelatae  contrarium. 
Nam  declarat  ad  salutem  necessarium  esse  credere,  quae  ita  definiuntur, 
et  anathemate  afficit  eos,  qui  credere  nolunt  (cf.  supra  n.  313).  Ergo 
ecclesia  est  infallibilis  in  definienda  doctrina  revelata.  Hoc  SS.  Pa- 
tres,  hoc  theologi  semper  agnoverunt,  ut  patet  ex  iis,  quae  dicta  sunt 
supra  in  Prop.  XXXVIII  et  XXXIX.  Damnata  vero  est  haec  thesis: 
«Romani  pontifices  et  concilia  oecumenica  .  .  .  etiam  in  rebus  fidei  et 
morum  definiendis  errarunt»  {Denz.  n.  1723). 

332.  Arg.  3.     Ex  forma  fidei  tridentina. 

Omnes  episcopi  et  multi  alii,  qui  indicantur  in  Tridentino  (sess.  25, 
c.  2  de  reform.),  in  bulla  Pii  IV  «Iniunctum  nobis»,  in  bulla  Pii  V 
«In  sacrosancta»  cum  iuramento  profitentur :  «Omnia  a  sacris  canonibus 
et  oecumenicis  conciliis,  ac  praecipue  a  sacrosancta  tridentina  synodo 
tradita,  definita  et  declarata  indubitanter  recipio  atque  profiteor;  simul- 
que  contraria  omnia  atque  haereses  quascumque,  ab  ecclesia  damnatas  et 
reiectas  et  anathematizatas,  ego  pariter  damno,  reicio  et  anathematizo» 
(Denz.  n.  1000).  Atqui  totus  episcopatus  seu  tota  ecclesia  docens  non 
potest  se  cum  iuramento  obligare  ad  definita  indubitanter  recipienda 
et  ad  anathematizandas  doctrinas  contrarias  damnatas,  nisi  definitiones 
sunt  infallibiliter  verae.  Ergo  ecclesia  infallibiliter  definit  veritates  re- 
velatas  et  damnat  contrarios  errores. 

333-     Obi.  I.     Si  ea,    quae  ecclesia    definivit,    sunt   in   perpetuum   immuta- 
biliter  stabilita,  non  iam  remanet  nisi  nuda  et  infructuosa  rerum  definitarum 

consideratio  et  repetitio.  Atqui  hoc  pugnat  cum  indole  intellectus  humani, 
semper  ad  ulteriora  nitentis.  Ergo  tam  immutabiles  definitiones  admittendae 
non  sunt. 

Resp.  Neg.  mai.  Nam  duplex  est  utilitas  definitionum  immutabilium : 
a)  Res  definitas  credentes,  meremur  apud  Deum  et  crescimus  in  fide ;  b)  re- 
mota  dubitatione  habemus  firmum  solum,  quo  tuto  progredi  possimus  tum 
ad  plura  cognoscenda,  tum,  si  agitur  de  veritatibus  practicis,  ad  mores  recte 
conformandos. 

Modernistarum  est  haec  mentis  aberratio,  quod  putant  in  vita,  quae 
vere  vita  sit,  omnia  necessario  esse  fluxa,  nihil  stabile  et  permanens.  Certe 
Deus  ipse  simul  summa  vita  est  et  summe  stabilis,  et  si  quod  principium  di- 
vinum  est  in  ecclesia,  participabit  ecclesia  et  de  vita  Dei  et  de  eius  im- 
mutabilitate.  Vitam  manifestabit  fide,  spe,  caritate  ceterisque  virtutibus  an- 
nexis ;  immutabilitatem  habebit  inhaerendo  primo  vero  et  summo  bono.  Sic 
praecise  definitiones  ecclesiasticae  incitamento  fuerunt  fidelibus  ad  scientiam 
theologicam  maiore  cum  fervore  expoliendam  et  sanctitatem  securius  pro- 
sequendam,  quemadmodum  e.  g.  factum  est  post  concilium  tridentinum. 
Fides  divina  postulat,  ut  id,  quod  creditur,  obiective  verum  sit ;  quod  autem 
obiective  verum  est,  semper  verum  est.  Quare  concilium  vaticanum  (sess.  3, 
de  fide  et  ratione  can.  3)  ait:  «Si  quis  dixerit  fieri  posse,  ut  dogmatibus  ab 
ecclesia  propositis,  aliquando  secundum  progressum  scientiae  sensus  tribuendus 
sit  alius  ab  eo,  quem  intellexit  et  intellegit  ecclesia,  A.  S.»  (Denz.  n.  18 18. 
Errores  modernistarum  ibid.  n.   2079  sq  2094)- 

334*  Obi.  II.  Quod  antea  sufficiebat  ad  salutem,  etiam  nunc  sufficit  ad 
salutem.  Atqui  antea  ad  salutem  necessarium  non  erat  ea  omnia  explicite 
credere,  quae  a  posterioribus  conciliis  definita  sunt.  Ergo  ne  nunc  quidem 
hoc  ad  salutem  necessarium  est. 

Resp.  Dist.  mai. :  Quae  antea  ex  necessitate  medii  sufficiebant  ad  sa- 
lutem,  etiam  nunc  sufficiunt  ad  salutem  ex  necessitate  medii,  conc.  mai. ;  non 
possunt  postea  ex  praecepto  esse  necessaria,  quae  antea  non  erant  neces- 
saria,  neg.  mai.  Conc.  min.  Et  dist.  conseq. :  Non  omnia,  quae  concilia  de- 
finierunt,  credenda  sunt  ex  necessitate  medii,  conc.  conseq. ;  non  omnia  cre- 
denda  sunt  ex  necessitate  praecepti,  subdist.  conseq. :  Non  omnia  omnibus  ex- 
plicite,  conc.  conseq. ;  non  omnia  omnibus  saltem  implicite,  neg.  conseq. 

Quaedam  principales  veritates,  ut  exsistentia  Dei  remuneratoris  bonorum 
et  malorum,  omnibus  adultis  credendae  sunt,  quia  haec  fides  est  mediwn  ab- 
solute  necessarium  ad  salutem  consequendam.  Alia  vero  ex  praecepto  divino 
necessario  credenda  sunt,  ut  qui  culpabiliter  hoc  praeceptum  neglegit, 
propter  peccatum  commissum  poena  dignus  sit.  De  singulis  obiectis,  quae 
haec  duplex  necessitas  respicit,  agitur  in  tractatu  de  fide  et  in  theologia 
morali.  Plurima,  quae  a  conciliis  definita  sunt,  creditu  necessaria  sunt  ne- 
cessitate  praecepti.  Haec  necessitas  praecepti  tum  tantum  adest,  cum  de 
praecepto  constat.  Quamdiu  de  praecepto  disputabatur  et  dubitabatur  relate 
ad  speciales  doctrinas,  hae  doctrinae  non  erant  necessario  explicite  credendae. 
Adest  vero  praeceptum,  si  per  definitionem  concilii  dubitatio  tollitur.  At 
ne  omnia  quidem  definita  omnibus  explicite  credenda  sunt;  nam  inter  ea 
non  pauca  subtiliora  sunt,  quae  eos  nosse  oportet,  qui  officium  docendi  in 
ecclesia   habent,    non   vero    communem    populum.     Itaque    statim    ab    initio 

ecclesiae  omnes  debebant  explicite  credere  quasdam  fundamentales  veritates, 
implicite  vero  omnia,  quae  Deus  revelavit  et  ecclesia  credenda  proponit. 
Haec  obligatio  eadem  semper  fuit  et  est  5  sed  quaedam  postea  explicite  pro- 
ponebantur,  quae  antea  implicite  credebantur,  et  sic  quaedam  extensio  ob- 
iecti  materialis  facta  est.  Hoc  est  incrementum  intellectus  et  progressus 
cognitionis,  quod  est  magnum  bonum  intellectuale,  quocum  comparari  ne- 
quit  onus  credendi  plura  explicite,  si  tamen  onus  dici  meretur. 

De  hac  re  inter  alia  ait  Vincentms  Lirinensis  in  Commonitorio :  «O  rerum 
mira  conversio !  Auctores  eiusdem  opinionis  catholici,  consectatores  vero 
haeretici  iudicantur;  absolvuntur  magistri,  condemnantur  discipuli;  conscrip- 
tores  librorum  filii  regni  erunt,  assertores  vero  gehenna  suscipit»  (c.  6).  Sed 
idem  praedicat  hanc  rerum  conversionem  ut  aliquid  gratulandum,  exponens 
verba  Pauli  ad  Timotheum :  «Intellegatur  te  [Timotheo]  exponente  illustrius, 
quod  ante  obscurius  credebatur ;  per  te  posteritas  intellectum  gratuletur,  quod 
ante  vetustas  non  intellectum  venerabatur»  (c.  22).  «Fas  est,  ut  prisca  illa 
caelestis  philosophiae  dogmata  processu  temporis  excurentur,  limentur,  po- 
liantur ;  sed  nefas  est,  ut  detruncentur,  ut  mutilentur.  Accipiant  licet  eviden- 
tiam,  lucem,  distinctionem,  sed  retineant  necesse  est  plenitudinem,  integri- 
tatem,  proprietatem»  (c.  23).  «Nullusne  ergo  in  ecclesia  profectus  habebitur 
religionis?  Habeatur  plane,  et  maximus.  Nam  quis  ille  est  tam  invidus  ho- 
minibus,  tam  exosus  Deo,  qui  istud  prohibere  conetur?  Sed  ita  tamen,  ut 
vere  profectus  sit  ille  fidei,  non  permutatio.  .  .  .  Crescat  igitur  oportet,  et 
multum  vehementerque  proficiat '  tam  singulorum  quam  omnium,  tam  unius 
hominis  quam  totius  ecclesiae,  aetatum  ac  saeculorum  gradibus,  intellegentia, 
scientia,  sapientia,  sed  in  suo  dumtaxat  genere,  in  eodem  scilicet  dogmate, 
eodem  sensu  eademque  sententia»  (c.   23;  cf.  Denz.  n.   1800). 

335-  Obi  III.  Si  per  definitiones  ecclesiae  infallibiliter  certa  fiunt,  quae 
antea  dubia  erant,  christiani  nostrae  aetatis  meliorem  cognitionem  rerum  re- 
velatarum  habent  quam  theologi  medii  aevi,  hi  theologi  meliorem  quam 
SS.  Patres,  SS.  Patres  meliorem  quam  apostoli.  Atqui  hoc  modo  ab  initio 
cognitio  revelationis  fuisset  valde  ieiuna  et  imperfecta,  id  quod  non  videtur 
admittendum. 

Resp.  Dist.  mai. :  Christiani  nunc  meliorem  cognitionem  habent  quam  apo- 
stoli,  neg.  mai. ;  quam  alii,  qui  post  apostolos  vixerunt,  subdist.  mai. :  Speciales 
quasdam  doctrinas  cum  maiore  certitudine  ut  revelatas  cognoscunt,  co7ic. 
mai. ;  integram  rationem  et  vim  religionis  revelatae  theoretice  et  practice 
melius  penetramus  et  applicamus,  quam  SS.  Patres  et  ecclesiae  Doctores,  neg. 
mai.     Unde  patet  responsum  ad  minorem. 

Fuit  unus  alterve  theologus  recentior,  qui  putabat  apostolos  et  primos 
christianos  praeter  pauca  dogmata  fundamentalia  vix  ullam  profundiorem 
notitiam  religionis  revelatae  habuisse,  ut  hac  ratione  potuerint  multa  discere 
a  SS.  Patribus,  et  Patres  rursum  a  sequentibus  theologis  (cf.  Kleutgen,  Theo- 
logie  der  Vorzeit  V,  n.  583).  Sed  haec  opinio  est  falsa,  et  nititur  falso  sup- 
posito,  quasi  profundior  intellegentia  rerum  revelatarum  in  ecclesia  sit  unice 
fructus  virium  naturalium  et  laborum  humanorum.  At  ecclesiae  promissus 
est  Spiritus  Sanctus,  qui  eam  introduceret  in  omnem  veritatem.  Spiritus 
autem  Sanctus  modo  plane  singulari,  postea  numquam  repetito,  illuminavit 
apostolos,  dein,  etsi  inferiore  gradu,  SS.  Patres  et  ecclesiae  Doctores. 

Itaque  haec  statuenda  sunt:  a)  Plurima  dogmata  statim  ab  initio  pro- 
posita  esse  patet  ex  S.  Scriptura  Novi  Testamenti.  In  theologia  positiva 
dogmata  omnia  probantur  ex  Scriptura  et  Patribus.  Ergo  certe  ab  initio  non 
fuit  ieiuna  notitia  revelationis.  b)  Quod  apostolos  attinet,  eorum  scripta 
ostendunt,  et  ecclesiae  semper  persuasum  fuit  eos  sub  influxu  Spiritus  Sancti 
melius  perspexisse  res  revelatas  quam  ullum  alium  post  eos,  etsi  forte  inter 
se  differebant  maiore  vel  minore  gradu  luminis  infusi,  et  licet  ipsi  non- 
dum  habuerint  terminos  technicos  posteriorum  temporum  neque  systema 
theologiae  scientifice  excultum.  Ergo  in  rebus  fidei  et  morum  apostoli  nihil 
discere  potuissent  a  SS.  Patribus  vel  theologis  nisi  quandam  externam  formam 
et  methodum  (cf.  Ioann.  Chrysost.,  Hom.  26  in  2  Cor. ;  S.  Ambros.,  Sermo  5 
in  Ps.  118,  n.  38;  S.  Aug.,  In  Io.  tract.  18  36  97;  Suarez,  De  fide  disp.  2, 
sect.  6,  n.  10;  De  Lugo,  De  fide  disp.  3,  sect.  5,  n.  67;  Franzelin,  De  trad. 
thes.  25,  n.  III). 

Ex  dictis  efficitur  aliquid  posse  esse  dogma  i?i  se  seu  verum  divinitus 
revelatum,  quod  non  sit  dogma  quoad  nos,  quia  nobis  non  certo  constat,  num 
sit  revelatum.  Si  dogma  aliquod  in  S.  Scriptura  vel  in  aliis  fontibus  theo- 
logicis  tam  clare  continetur,  ut  sine  definitione  ecclesiae  de  hac  re  dubitari 
non  possit,  est  dogma  fidei  divinae.  Illud  vero  dogma,  quod  definitione  con- 
cilii  vel  summi  pontificis  explicite  credendum  proponitur,  est  dogma  fidei  de- 
finitae.  Latiore  sensu  omnia,  quae  ecclesia  absolute  tenenda  proponit,  dog- 
mata  dici  possunt,  sed  ex  usu  dogma  dicitur  sola  veritas  formaliter  revelata. 
In  S.  Scriptura  voce  dogmatis  significatur  lex  sive  divina  sive  humana  (Act 
16,  4;  17,  7  \  Lc  2,   1  5  Eph  2,   15;  Col  2,   14  in  textu  graeco). 


Prop.  XLI.  Ecclesia  est  infallibilis  in  statuendis  conclusionibus 
theologicis. 

336.  Stat.  quaest.  Iam  in  ipsis  definitionibus  dogmaticis  stricte 
dictis  non  raro  obiectum  definitum  eatenus  non  est  pure  divinitus 
revelatum,  quatenus  ad  rem  revelatam  convenienter  exprimendam  eh- 
guntur  certi  termini  technici,  qui  ut  tales  a  Deo  non  sunt  revelati  sed 
sub  assistentia  divina  ab  ecclesia  electi,  e.  g.  bfiooootoQ,  transubstantiatio. 
Etenim  quia  sine  recta  dicendi  ratione  recta  doctrina  servari  nequit, 
ecclesia,  ut  depositum  fidei  integrum  custodiat,  infallibiliter  eligat  ne- 
cesse  est  convenientem  loquendi  modum,  quo  fideles  verum  revelatum 
debito  modo  profiteantur,  quia  «per  verba,  quae  quis  loquitur,  suam 
fidem  profitetur,  et  ideo,  si  sit  inordinata  locutio  circa  ea,  quae  sunt 
fidei,  sequi  potest  ex  hoc  corruptio  fidei»  (S.  Thomas  2,  2,  q.  II, 
a.  2  ad  2).  Itaque  termini  ab  ecclesia  definiti,  etsi  non  sunt  a  Deo 
revelati,  sunt  tamen  infallibiliter  recti  (cf.  Denz.  n.   1529). 

Magis  etiarn  intercedit  elementum  humanum  in  conclusionibus  thec- 
logicis.  In  his  enim  non  termini  tantum  ab  hominibus  inventi  sunt, 
sed  veritas  quoque  intercedit  non  a  Deo  revelata  sed  naturaliter  co- 
gnita.  Propositio  a  Deo  revelata  potest  adhiberi  ut  maior  alicuius  syl- 
logismi,  et  in  minore  poni  verum  naturaliter  notum,  ut  ex  principio 
altero  non  revelato  sed  naturaliter  certo  fiat  conclusio.    Talis  est  con- 

clusio  theologica,  quae  a  Deo  non  est  immediate  et  formaliter  sed 
mediate  et  virtualiter  revelata.  E.  g.  Deus  Filius  est  Verbum  Patris. 
Atqui  verbum  procedit  ex  intellectu.  Ergo  Filius  procedit  ex  intellectu 
Patris.  Maior  est  revelata;  minor  non  est  revelata  sed  naturaliter  certa. 
Ergo  conclusio  est  theologica. 

Conclusiones  theologicae  fieri  possunt  aut  a  doctoribus  privatis 
aut  ab  auctoritate  ecclesiastica.  Hic  agimus  de  conclusionibus  ab  ec- 
clesia  statutis,  sive  positive  statuuntur  tales  veritates  tenendae,  sive 
negative  reprobantur  falsae  doctrinae,  cum  veritate  revelata  mediate 
pugnantes.  Positive  e.  g.  statuitur  haec  thesis:  «Ratiocinatio  Dei 
exsistentiam,  animae  spiritualitatem,  hominis  libertatem  cum  certitudine 
probare  potest»  {Denz.  n.  1650).  Plerumque  reprobantur  errores  philo- 
sophici,  fidei  inimici. 

Infallibilitatis  subiectum  idem  est,  quod  supra  (n.  304  sqq)  indi- 
cavimus,  et  condiciones  eaedem. 

337.  Arg.  I.  Ex  munere  ecclesiae  integrum  servandi  depo- 
situm  fidei. 

Ecclesia  ad  hoc  accepit  infallibilitatem,  ut  integrum  servet  fidei 
depositum  (supra  n.  187  sq  220  2S0C  329).  Atqui  ecclesia  non  potest 
efficaciter  integrum  servare  depositum  fidei,  nisi  infallibiliter  statuere 
potest  conclusiones  theologicas.  Ergo  ecclesia  est  infallibilis  in  sta- 
tuendis  conclusionibus  theologicis. 

Prob.  min.  Depositum  fidei  destrui  vel  laedi  potest  per  errores 
ordinis  naturalis.  Fac  enim  a  philosopho  affirmari  naturalem  potentiam 
intellectus  investigandi  omne  verum  cuiuslibet  ordinis;  consequenter 
negatur  doctrina  revelata  de  mysteriis  fidei.  Vel  suppone  philosophum 
negare  exsistentiam  Dei  posse  ratiocinando  certo  cognosci;  hac  asser- 
tione  destruitur  possibilitas  fidei  supernaturalis.  Reapse  decursu  tem- 
porum  a  philosophis  permulti  errores  prolati  sunt,  cum  quibus  veritates 
revelatae  plane  consistere  nequeunt.  Ergo  nisi  ecclesia  infallibiliter 
iudicare  potest  de  veritate  aut  falsitate  doctrinarum  naturalium,  cum 
veritatibus  revelatis  cohaerentium ,  impar  est  deposito  fidei  integro 
custodiendo  et  tradendo. 

338.  Arg.  2.     Ex  doctrina  et  praxi  ecclesiae. 

Ecclesia  saepe  theoretice  et  practice  manifestavit  persuasionem  se 
posse  infallibiliter  iudicare  de  doctrinis  cum  revelatione  mediate  conexis. 
Atqui  ecclesia  scit,  quousque  extendatur  infallibilitas  sua.  Ergo  ecclesia 
in  diiudicandis  conclusionibus  theologicis  est  infallibilis. 

Prcb.  mai.  Adrianus  I  damnavit  adoptianismum  (Denz.  n.  299 
309  sqq),  de  quo  nihil  est  immediate  revelatum.  Martinus  V  iussit 
interrogari  suspectos  errorum  Wiclif  et  Hus,  utrum  credant  veram  et 
catholicam    esse    damnationem    articulorum    Wiclif  et    Hus,     «scilicet, 

quod  supradicti  quadraginta  quinque  articuli  Ioannis  Wiclif  et  Ioannis 
Hus  triginta  non  sunt  catholici,  sed  quidam  ex  iis  sunt  notorie  haere- 
tici,  quidam  erronei  ...»  (Denz.  n.  661).  Ergo  ecclesia  habet  pote- 
statem  non  solum  damnandi  articulos  haereticos,  qui  immediate  veritati 
revelatae  opponuntur,  sed  etiam  erroneos,  qui  mediate  tantum  oppo- 
nuntur.  Porro  ecclesia  damnavit  traditionalismum  (Denz.  n.  1622  sqq 
1649  sqq  1634  1790),  ontologismum  (Denz.  n.  1659  sqq),  falsa  syste- 
mata  Hermesii,  Guentheri  et  aliorum  (Denz.  n.  1634  sqq  1655  sqq). 
Decretis  autem  suis  contra  haec  falsa  systemata  latis  absolutam  oboe- 
dientiam  intellectualem  postulavit,  id  quod  etiam  patet  ex  iurisiurandi 
formula  contra  modernismum  praecepta.  Ergo  nisi  velimus  dicere  ec- 
clesiam  in  his  rebus  limites  auctoritatis  suae  transgressam  esse,  faten- 
dum  est  auctoritatem  eius  ad  haec  obiecta  extendi.  Etsi  varia  ex  his 
iudiciis  ecclesiasticis  non  prodierunt  a  tribunalibus  per  se  infallibilibus, 
tamen  propter  consensum  subsequentem  totius  ecclesiae  docentis  facta 
sunt  infallibilia. 

Pius  IX  docet  viris  catholicis  satis  non  esse,  ut  «ecclesiae  dog- 
mata  recipiant  ac  venerentur,  verum  etiam  opus  esse  ut  se  subiciant . . . 
iis  doctrinae  capitibus,  quae  communi  et  constanti  catholicorum  con- 
sensu  retinentur  ut  theologicae  veritates  et  conclusiones  ita  certae,  ut 
opiniones  iisdem  doctrinae  capitibus  adversae,  quamquam  haereticae 
dici  nequeant,  tamen  aliam  theologicam  mereantur  censuram»  (Denz. 
n.  1684).  Concilium  vaticanum  sess.  3,  c.  4  docet:  «Porro  ecclesia, 
quae  una  cum  apostolico  munere  docendi  mandatum  accepit  fidei  de- 
positum  custodiendi,  ius  etiam  et  officium  divinitus  habet  falsi  nominis 
scientiam  proscribendi,  ne  quis  decipiatur  per  philosophiam  et  inanem 
fallaciam.  Quapropter  omnes  christiani  fideles  huiusmodi  opiniones, 
quae  fidei  doctrinae  contrariae  esse  cognoscuntur,  maxime  si  ab  ecclesia 
reprobatae  fuerint,  non  solum  prohibentur  tamquam  legitimas  scientiae 
conclusiones  defendere,  sed  pro  erroribus  potius,  qui  fallacem  veritatis 
speciem  prae  se  ferant,  habere  tenentur  omnino»  (Denz.  n.  1798). 
Intellegi  autem  hic  non  solas  conclusiones  doctrinae  revelatae  immediate 
contrarias  sed  etiam  mediate  repugnantes,  patet  ex  fine  canonum  de 
fide  et  ratione,  ubi  haec  leguntur:  «Quoniam  vero  satis  non  est  hae- 
reticam  pravitatem  devitare,  nisi  ii  quoque  errores  diligenter  fugiantur, 
qui  ad  illam  plus  minusve  accedunt,  omnes  officii  monemus  servandi 
etiam  constitutiones  et  decreta,  quibus  pravae  eiusmodi  opiniones,  quae 
isthic  diserte  non  enumerantur,  ab  hac  sancta  sede  proscriptae  et  pro- 
hibitae  sunt»  (Denz.  n.  1820).  Tandem  damnatae  sunt  variae  pro- 
positiones  modernistarum  huc  pertinentes.  5:  «Cum  in  deposito  fidei 
veritates  tantum  revelatae  contineantur,  nullo  sub  respectu  ad  ecclesiam 
pertinet  iudicium  ferre  de  assertionibus  disciplinarum  humanarum. » 
7:  «Ecclesia,  cum  proscribit  errores,  nequit  a  fidelibus  exigere  ullum 
internum  assensum,  quo  iudicia  a  se  edita  complectantur.»  24:  «Repro- 
bandus    non    est  exegeta,    qui  praemissas  adstruit,    ex  quibus  sequitur 

dogmata  historice  falsa  aut  dubia  esse,  dummodo  dogmata  ipsa  directe 
non  neget»   {Denz.  n.   2005   2007  2024). 

Itaque  haec  nostra  thesis  nondum  quidem  sollemniter  est  definita, 
etsi  in  concilio  vaticano  praeparatus  erat  hic  can.  9  schematis  de 
ecclesia  Christi:  «Si  quis  dixerit  ecclesiae  infallibilitatem  ad  ea  tantum 
restringi,  quae  divina  revelatione  continentur,  nec  ad  alias  etiam  veri- 
tates  extendi,  quae  necessario  requiruntur,  ut  revelationis  depositum 
integrum  custodiatur,  A.  S.»  (Collect.  Conc.  Lac.  VII,  577).  Perventum 
non  est  ad  definitionem.  Unde  interim  thesis  nostra  consideranda  est 
saltem  ut  conclusio  theologica,  quae  non  solum  a  theologis  ut  certa 
agnoscitur,  sed  etiam  doctrina  et  praxi  auctoritatis  ecclesiasticae  non 
quidem  definita  sed  approbata  et  confirmata  est.  In  concilio  vaticano 
diserte  declaratum  est  patres  interim  nolle  decidere  quaestionem,  utrum 
infallibilitas  ecclesiae  in  his  rebus  esset  dogma  fidei  an  solum  veritas 
theologice  certa  (Collect.  Lac.  VII,  414  sqq). 

339«  Obl  I.  Ecclesia  non  est  infallibilis  nisi  intra  ambitum  rerum  revela- 
tarum,  quae  sunt  obiectum  eius  proprium.  Atqui  iudicando  de  rebus  non 
revelatis  sed  ad  naturalem  tantum  cognitionem  pertinentibus  non  manet  intra 
ambitum  obiecti  proprii.   Ergo  in  iudicando  de  his  rebus  non  est  infallibilis. 

Resp.  Dist.  mai. :  Ecclesia  non  est  infallibilis  nisi  circa  obiecta  reve- 
lata,  si  intelleguntur  sola  immediate  et  formaliter  revelata,  neg.  mai. ;  si  in- 
telleguntur  etiam  mediate  et  virtualiter  revelata,  conc.  mai.  Dist.  min. :  Ec- 
clesia  iudicando  de  rebus  naturalibus  cum  revelatione  non  cohaerentibus  non 
maneret  intra  ambitum  obiecti  proprii,  conc.  min. ;  sed  de  his  ecclesia  non 
iudicat;  iudicando  de  rebus  naturalibus,  quae  et  quatenus  cum  revelatis  co- 
haerent,  non  manet  intra  ambitum  obiecti  proprii,  neg.  min.  Et  sub  data 
distinctione,  neg.  conseq. 

340.  Obi  II.  Non  potest  quidquam  credi  fide  divina,  nisi  quod  a  Deo  for- 
maliter  revelatum  est  vel  explicite  vel  implicite.  Atqui  si  ecclesia  infalli- 
biliter  definit  conclusiones  theologicas,  hae  conclusiones,  quamvis  non  sint 
formaliter  revelatae,  tamen  fide  divina  credendae  essent.  Ergo  ecclesia  non 
potest  infallibiliter  definire  conclusiones  theologicas. 

Resp.  Conc.  mai.  Neg.  min. :  Est  quidem  de  hac  re  disputatio  inter  theo- 
logos,  sed  praeferenda  videtur  eorum  sententia,  qui  dicunt  has  conclusiones 
non  esse  fide  divina  credendas  sed  fide  ecclesiastica  tenendas  (cf.  Praelect. 
dogm.  VIII,  n.  256).  Etsi  Spiritus  Sanctus  praeservat  ecclesiam  ab  errore 
in  definiendis  conclusionibus  theologicis,  hoc  non  fit  per  novam  revelationem. 
Itaque  cum  Deus  ab  initio  non  proposuerit  has  conclusiones  ut  sua  testi- 
monia,  et  cum  ecclesia  eas  inveniat  ope  ratiocinii  naturalis,  non  possunt  hae 
doctrinae  accenseri  verbo  Dei  formaliter  revelato,  sed  sunt  medium  quid 
inter  veritatem  revelatam  et  veritatem  naturalem.  Si  theologus  iis  assentit, 
quia  ipse  perspicit  vim  argumenti,  est  assensus  scientificus.  Si  assentimus, 
quia  ecclesia  has  conclusiones  auctoritative  proponit,  est  fides  ecclesiastica, 
cuius  proximum  motivum  est  auctoritas  humana  ecclesiae,  per  assistentiam  di- 
vinam  infallibilis.   Propterea  theologi  solent  sic  distinguere :  Revelata  creduntur, 

conclusiones  theologicae  tenentur,  etsi  in  quaestionibus  theologicis  verbum 
credendi  modo  latius  modo  strictius  sumitur. 

34  *•  Obi.  III.  Disciplinae  naturales  habent  sua  propria  principia  et  normas. 
Atqui  ecclesia  iudicans  de  disciplinis  naturalibus,  fieret  earum  principium  et 
norma.     Ergo  ecclesia  de  iis  iudicare  nequit. 

Resp.  Conc.  mai.  Dist.  min. :  Ecclesia  fit  norma  interna  et  positiva, 
neg.  min. ;  fit  norma  externa  et  negativa,  subdist.  min. :  In  omnibus,  neg.  min. ; 
in  quibusdam ,  quae  cohaerent  cum  revelatis,  conc.  min.  Et  dist.  conseq. : 
Ecclesia  de  disciplinis  naturalibus  iudicare  nequit  in  omnibus  et  ut  norma 
interna,  conc.  conseq.;  in  iis,  quibus  revelatio  tangitur,  et  ut  norma  externa, 
neg.   conseq . 

Haec  est  doctrina  concilii  vaticani:  Ecclesia  «nec  sane  ipsa  vetat,  ne 
huiusmodi  disciplinae  in  suo  quaeque  ambitu  propriis  utantur  principiis  et 
propria  methodo ;  sed  iustam  hanc  libertatem  agnosc^ns,  id  sedulo  cavet,  ne 
divinae  doctrinae  repugnando  errores  in  se  suscipiant,  aut  fines  proprios 
transgressae,  ea  quae  sunt  fidei,  occupent  et  perturbent»  (sess.  3,  c.  4; 
Denz.  n.  1799). 

Schol.     De  censuris  doctrinalibus. 

342.  Quia  in  praecedentibus  saepius  mentio  facta  est  censurarum 
doctrinalium,  quaedam  de  his  addere  iuvat. 

a)  Censura  doctrinalis  est  qualificatio ,  qua  propositio  aliqua  no- 
tatur  ut  fidei  vel  bonis  moribus  aliquo  modo  opposita.  Si  censura  a 
magisterio  ecclesiastico  procedit,  est  iudicialis;  si  a  privatis  theologis, 
est  pure  scientifica.  Ceterum  non  licet  theologis  censuram  inurere  iis 
propositionibus ,  quarum  discussio  libera  theologis  catholicis  per- 
mittitur  ab  auctoritate  ecclesiastica  {Denz.  n.  12 16).  Censurae  ponti- 
ficiae,  quia  pronuntiantur  ut  perpetuo  valiturae  pro  universa  ecclesia, 
efficiunt,  ut  propositiones  censuratae  censendae  sint  falsae,  etsi  hoc 
verbis  censurae  non  exprimitur.  Nam  supponendum  non  est  eccle- 
siam  in  perpetuum  prohibere,  ne  doctrina  obiective  vera  umquam 
proponatur  ut  vera.  Solum  cum  propositiones  censurantur  unice  ob 
modum  loquendi  (censura  oeconomica) ,  accidere  potest,  ut  postea 
eas  defendere  liceat,  quia  modus  loquendi  varius  est  variis  tem- 
poribus. 

Interdum  censurae  ita  feruntur,  ut  singulis  propositionibus  singulae 
censurae  appendantur  (e.  g.  Denz.  n.  1501  sqq).  Interdum  multae 
propositiones  in  globo  damnantur,  i.  e.  adduntur  variae  censurae,  ex 
quibus  saltem  una  singulis  propositionibus  conveniat,  non  tamen  di- 
citur,  quae,  sed  hoc  concludendum  est  ex  subiecta  materia  (e.  g.  Denz. 
n.  1080).  Interdum  uni  propositioni  multae  censurae  appenduntur, 
quae  habendae  non  sunt  ut  synonymae,  sed  significant  illas  propo- 
sitiones  multiplici  modo  peccare  contra  sanam  doctrinam  (censura  cumu- 
lativa  vel  categorica;  e.  g.  Denz.  n.   1092  sqq). 

b)  Sensus  singularum  censurarum : 

Propositio  haeretica  est,  quae  immediate  adversatur  veritati  reve- 
latae  et  ab  ecclesia  propositae.  Non  requiritur,  ut  qui  eam  protulit, 
sit  subiective  haereticus. 

Haeresi  proxima  dicitur  propositio,  quam  non  omnino  sed  fere 
certum  est  repugnare  veritati  revelatae,  seu  cuius  contraria  unanimi 
fere  consensu  habetur  ut  revelata. 

Haeresim  sapiens  dicitur  propositio,  quae,  quamvis  absolute  bo- 
num  sensum  admittat,  tamen  potius  sensum  haereticum  prae  se  fert, 
maxime  attentis  circumstantiis  personarum  et  temporum.  Si  indicium 
minus  grave  est,  dicitur  suspecta  de  haeresi. 

Erronea  vel  error  in  fide  dicitur  propositio,  quae  vel  adversatur 
doctrinae  obiective  revelatae,  sed  neque  ab  ecclesia  definitae  neque 
communi  consensu  receptae  ut  revelatae,  qualis  olim  erat  doctrina  de 
immaculata  conceptione  B.  Virginis;  vel  adversatur  conclusioni  theo- 
logicae  unanimiter  receptae.  Vocatur  errori  proxima,  si  contradictoria 
probabilissime  est  vera. 

Male  sonans  dicitur  propositio,  quae  verbis  aequivocis  vel  in- 
congruis  utens,  facile  male  intellegi  potest.  Propositio  captiosa  verbis 
recte  sonantibus  sensum  falsum  ingerere  nititur,  in  qua  arte  Iansenius 
et  iansenistae  eminebant  (cf.  Denz.  n.    1517)- 

Propositio  temeraria  stricte  ut  censura  ecclesiastica  ea  est,  quae 
in  re  non  certa  recedit  a  communi  sententia  Patrum  et  theologorum 
sine  sufficiente  ratione  sive  asserendo  sive  negando.  Temeritas  in  eo 
est,  quod  in  rebus  theologicis  gravis  auctoritas  neglegitur.  Si  quis 
vero  solummodo  novam  sententiam  profert,  quae  fortasse  habet  so- 
lidum  fundamentum,  sed  nondum  est  satis  perpensa,  haec  est  mere 
negativa  vel    respectiva   temeritas,    quae   non  est  censura  ecclesiastica. 

Scandalosa  est  propositio,  quae  occasionem  praebet  ruinae  spiri- 
tualis,  ut  si  quis  diceret  ex  frequenti  usu  sacramentorum  evenire  plura 
incommoda  quam  utilitates. 

Piarum  aurium  offensiva  est  propositio,  quae  per  modum  loquendi 
reverentiam  rebus  sanctis  debitam  laedit. 

Quid  sit  propositio  blasphema,  schismatica,  seditiosa,  iniuriosa 
satis  per  se  patet. 

c)  Ut  inveniantur  verae  doctrinae,  opinionibus  censuratis  oppositae, 
attendendum  est,  utrum  propositio  reiecta  sit  absolute  an  modaliter 
(cf.  Denz.  n.  1080),  utrum  sit  propositio  universalis  an  particularis, 
utrum  damnatio  facta  sit  in  sensu  complexo  an  in  sensu  distributivo 
(cf.  Denz.  n.  11 84  11 86),  utrum  doctrina  ipsa  notata  sit  an  verba  tan- 
tum.  Non  raro  vi  solius  artis  logicae  opposita  sententia  certo  erui 
nequit.  Tunc  recurrendum  est  ad  documenta,  quae  pertinent  ad  illu- 
strandas  has  censuras  ut  e.  g.  ad  allocutiones  Pii  IX  pro  interpretando 
eius  Syllabo  {Denz.  n.   1700;  cf.  Schiffini,  De  virt.  infus.  n.  193  sqq). 

Prop.  XLII.  Ecclesia  est  infallibilis  in  diiudicandis  factis  dog- 
maticis. 

343.  Stat.  quaest.  Sensu  iatiore  factum  dogmaticum  est  factum 
ita  nexum  cum  dogmate,  ut  stante  facto  dogma  stet,  ruente  facto 
dogma  ruat.  E.  g.  definitiones  alicuius  concilii  oecumenici  solum  valent, 
si  concilium  fuit  legitimum,  unde  legitimitas  concilii  est  factum  dog- 
maticum. 

Strictiore  sensu  est  factum  doctrinale,  in  eo  consistens,  quod  in 
certo  libro  continetur  doctrina  orthodoxa  aut  heterodoxa.  Iudicium 
ecclesiae  de  hoc  facto  dogmatico  circa  duas  quaestiones  versatur: 
a)  num  doctrina,  de  qua  agitur,  in  libro  vel  verbis  quibusdam  conti- 
neatur  (sensus  qui  seu  quaestio  facti);  b)  utrum  haec  doctrina  sit  con- 
formis  rectae  fidei  necne  (sensus  qualis  seu  quaestio  iuris).  Ecclesia 
non  iudicat  de  sensu  pure  subiectivo,  quem  auctor  libri  habuit  in 
mente,  sed  de  sensu,  qui  verbis  expressus  est.  De  hoc  facto  dog- 
matico  quaeritur.  Sensus  igitur  propositionis  est  ecclesiam  posse  in- 
fallibiliter  iudicare,  quem  sensum  verba  habeant,  et  utrum  hic  sensus 
sit  orthodoxus  an  heterodoxus. 

344.  A.rg.  I.     Ex  historia  iansenismi. 

Contra  iansenistas  suprema  auctoritas  ecclesiastica  declaravit  se 
posse  damnare  propositiones  alicuius  libri  in  sensu  ab  auctore  intento 
et  omnibus  officium  imponere  hanc  decisionem  interno  et  irrevocabili 
mentis  assensu  acceptandi.  Atqui  hac  ratione  ecclesia  declaravit  se 
esse  infallibilem  in  diiudicandis  factis  dogmaticis.  Ergo  est  in  hac  re 
infallibilis. 

Prob.  mai.  Innocentius  X  constitutione  «Cum  occasione»  (1653) 
damnavit  quinque  propositiones  libri  lansenii,  qui  inscribitur  «Augu- 
stinus»  {JDenz.  n.  1092  sqq).  Tum  iansenistae  dixerunt,  eas  proposi- 
tiones  esse  quidem  merito  damnatas,  at  non  inveniri  in  libro  Iansenii  vel 
saltem  non  esse  damnatas  in  sensu  a  Iansenio  intento.  At  Alexander  VII 
in  constitutione  «Ad  sacram  beati  Petri  sedem»  (1656)  declaravit:  «Quin- 
que  illas  propositiones  .  .  .  in  sensu  ab  eodem  Cornelio  [Iansenio]  intento 
damnatas  fuisse  declaramus  et  definimus»  (Denz.  n.  1098).  In  constitutione 
vero  «Regiminis  apostolici»  (1664)  hanc  formulam  subscribendam  prae- 
scripsit:  «Ego  N.  constitutioni  apostolicae  Innocentii  X,  datae  die 
31  Maii  1653,  et  constitutioni  Alexandri  VII,  datae  die  i6  0ctobris  1656, 
summorum  pontificum,  me  subicio,  et  quinque  propositiones  ex  Cornelii 
Iansenii  libro,  cui  nomen  ,Augustinus',  excerptas,  et  in  sensu  ab  eodem 
auctore  intento,  prout  illas  per  dictas  constitutiones  sedes  apostolica 
damnavit,  sincero  animo  reicio  ac  damno,  et  ita  iuro»  (Denz.  n.  1099). 
Tunc  iansenistae  dixerunt  se  utique  vi  harum  constitutionum  teneri  ad 
«obsequiosum  silentium»,  non  vero  ad  internum  assensum.  Hoc  ef- 
fugium    destruxit   Clemens  XI  constitutione    «Vineam  Domini»   (1705) 

declarando,  «oboedientiae,  quae  praeinsertis  apostolicis  constitutionibus 
debetur,  obsequioso  illo  silentio  nequaquam  satisfieri,  sed  darnnatum 
in  quinque  praefatis  propositionibus  Iansenii  libri  sensum,  quem  illarum 
verba  prae  se  ferunt,  ut  praefertur,  ab  omnibus  christifidelibus  ut  hae- 
reticum,  non  ore  solum  sed  et  corde  reici  ac  damnari  debere,  nec 
alia  mente,  animo  aut  credulitate  supradictae  formulae  subscribi  licite 
posse»  {Denz.  n.  1350).  Post  has  apostolicas  constitutiones  tota  ec- 
clesia  catholica  illas  quinque  propositiones  in  sensu  a  Iansenio  intento 
haereticas  semper  habuit  et  habet.  Ergo  ecclesia  evidenter  manifestavit 
suam  persuasionem  infallibilitatem  extendi  ad  diiudicanda  facta  dog- 
matica ;  et  quia  in  hac  re  ecclesia  errare  non  potest,  revera  ecclesia, 
i.  e.  summus  pontifex  vel  concilium  oecumenicum,  in  tali  iudicio  ferendo 
est  infallibilis. 

345-     Arg.  2.     Ex  perpetua  ecclesiae  traditione. 

Multis  saeculis  ante  iansenismum  auctoritas  ecclesiastica  non  raro 
variorum  scriptorum  dicta  aut  ut  orthodoxa  approbavit  aut  ut  hetero- 
doxa  damnavit,  et  ita  quidem,  ut  omnes  deberent  huic  iudicio  se  sub- 
mittere.  Atqui  haec  agendi  ratio  ostendit  ecclesiae  semper  fuisse  per- 
suasum  se  posse  infallibiliter  iudicare  de  doctrina  alicuius  scriptoris, 
qualis  in  eius  scriptis  legitur,  seu  de  factis  dogmaticis. 

Prob.  mai.  E.  g.  concilium  ephesinum  approbavit  anathema- 
tismos  S.  Cyrilli  Alex.  contra  Nestorium  {Denz.  n.  113  sqq);  concilium 
constanti7iopolitanum  II  damnavit  scripta  Theodori,  Theodoreti,  Ibae 
pro  Nestorio  {Denz.  n.  224  sqq);  concilium  lateranense  IV  damnavit 
tractatum  abbatis  Ioachim  et  approbavit  opposita  dicta  Petri  Lombardi 
de  Trinitate  {Denz.  n.  431  sq) ;  concilium  constantiense  praescripsit, 
ut  quilibet  suspectus  errorum  Wiclif  et  Hus  interrogaretur :  «utrum 
credat,  quod  condemnationes  Ioannis  Wiclif,  Ioannis  Hus  et  Hieronymi 
de  Praga,  factae  de  personis  eorum,  libris  et  documentis  per  sacrum 
generale  constantiense  concilium,  fuerint  rite  et  iuste  factae  et  a  quo- 
libet  catholico  pro  talibus  tenendae  et  firmiter  asserendae»  {Denz. 
n.  659).  Multa  similia  afferri  possunt,  quibus  mens  ecclesiae  de  hac 
re  clare  manifestatur  (cf.   Wilmers,  De  eccl.  464  sqq). 

346.     Arg.  3.     Ex  fine  magisterii  infallibilis. 

Infallibilitas  ecclesiae  concessa  est  ad  hoc,  ut  integrum  servetur 
depositum  fidei.  Atqui  hic  finis  obtineri  nequit,  nisi  ecclesia  infallibilis 
est  in  diiudicandis  factis  dogmaticis.  Ergo  ecclesia  est  in  hac  re  in- 
fallibilis. 

Prob.  min.  Si  ecclesia  in  hac  re  non  est  infallibilis,  quivis  potest 
impune  spargere  doctrinas  revelationi  oppositas  et  iudicium  ecclesiae 
effugere,  eo  quod  ecclesia  non  sit  infallibilis  in  sensu  verborum  suorum 
diiudicando.  Ergo  hoc  modo  ecclesia  non  potest  efficaciter  cavere,  ne 
homines    falsas    doctrinas   pro  veris    addiscant   et   teneant,    quia  verbis 

et  scriptis  homines  docentur.  Revera  quotiescumque  fit  iudicium  de 
veritate  vel  falsitate  alicuius  doctrinae,  etiam  fit  iudicium  de  verbis, 
quibus  doctrina  exprimitur,  quia  humano  modo  aliter  doctrina  exponi 
nequit.  Unde  qui  non  potest  iudicare  de  rectis  verbis,  non  potest 
iudicare  de  recta  doctrina  (cf.  1  Tim  6,  20;  2  Tim  1,  13;  2,  16; 
»S.   Thomas  2,  2,  q.   11,  a.  2  ad  2). 

347.  Obi.  I.  Supposita  infallibilitate  ecclesiae  in  iudicando  de  ipsa  doc- 
trina  sufficit,  ut  ecclesia  indicet  libros  suspectos  et  ideo  fidelibus  non  legen- 
dos.  Ergo  non  requiritur,  ut  ecclesia  sit  infallibilis  in  quaestione  facti,  utrum 
doctrina  in  libro  proposita  sit  falsa  an  vera. 

Resp.  Neg.  antec.  Etsi  saepe  sufficere  potest,  ut  liber  aliquis  in  in- 
dicem  librorum  prohibitorum  referatur,  tamen  saepe,  ubi  agitur  de  gravis- 
simis  fidei  dogmatis,  hoc  non  sufficit  ad  unitatem  fidei  servandam.  Nam 
multi  homines,  quamquam  ex  oboedientia  non  legent  libros  prohibitos,  tamen 
sibi  intus  servabunt  iudicium  doctrinam  libro  traditam  esse  bonam,  et  for- 
tasse  etiam  ore  hoc  iudicium  proferent,  ut  multis  factis  constat.  Sic  autem 
non  servaretur  necessaria  fidei  unitas.  Propterea  ecclesia  communiter  qui- 
dem  libros  fidei  periculosos  solum  refert  in  indicem  librorum  prohibitorum  \ 
sed  si  agitur  de  maiore  periculo  et  de  erroribus  fundamentalibus,  etiam  ultra 
procedit  et  doctrinam  in  libris  contentam  sollemni  definitione  reprobat. 

348.  Obi.  II.  Quis  sit  sensus  propositionis  alicuius,  est  res  pertinens  ad 
artem  grammaticam,  non  ad  fidem  et  mores.  Atqui  obiectum  infallibilitatis 
ecclesiasticae  sunt  solae  res  fidei  et  morum.  Ergo  sensus  propositionis  alicuius 
non  pertinet  ad  infallibilitatem  ecclesiae. 

Resp.  Dist.  mai. :  Sensus  propositionis,  si  mera  compositio  verborum 
consideratur,  pertinet  ad  solam  artem  grammaticam,  conc.  mai.;  si  conside- 
ratur  sensus  theologicus  vel  alius,  qui  verbis  exprimitur,  pertinet  ad  solam 
grammaticam,  et  non  potest  pertinere  ad  fidem  et  mores,  neg.  mai.  Dist. 
min. :  Ecclesiasticae  infallibilitatis  obiectum  sunt  solae  doctrinae  nulla  habita 
ratione  verborum,  quibus  exprimuntur,  neg.  min.;  sunt  doctrinae  et  simul 
rectus  modus  eas  enuntiandi,  conc.  i?iin. ;  et  sub  data  distinctione,  neg.  conseq. 
Nisi  hoc  ita  esset,  ecclesia  ne  sciret  quidem,  num  verba,  quibus  ipsa  doc- 
trinam  exprimit,  recta  essent.  Sed  sicut  Spiritus  Sanctus  eam  assistentia  sua 
iuvat,  ut  in  definiendo  rectam  doctrinam  recto  modo  exprimat,  ita  eam  etiam 
iuvat,  ut  infallibiliter  iudicet,  utrum  doctrina  alterius  verbis  exposita,  sit  vera 
an  falsa. 

349*  Obi.  III.  Quidam  SS.  Patres  et  veteres  theologi  docuerunt  concilia 
esse  infallibilia  in  rebus  fidei,  sed  errare  posse  in  quaestione  facti.  Ergo 
saltem  illi  Patres  et  theologi  nostram  thesim  non  admiserunt. 

Resp.  Dist.  antec. :  Illi  Patres  et  theologi  docuerunt  ecclesiam  errare 
posse  circa  facta  non  dogmatica,  conc.  antec;  circa  facta  dogmatica,  neg. 
antec. 

Quaedam,  quae  praecipue  allegari  solent,  sunt  haec: 
a)  Pelagius  II  papa  in  epistula  5,  quae  est  3  ad  episcopos  Istriae,  qui 
rebellabant  contra  damnationem  trium  capitulorum,  provocantes  ad  epistulam 

Leonis  Magni  de  concilio  chalcedonensi,  ait  n.  19:  «Aperte  nobis  licentia 
tribuitur,  ut  quidquid  illic  [Chalcedone]  extra  fidei  causas  de  personis  gestum 
est,  retractetur.  Specialis  quippe  synodalium  conciliorum  causa  est  fides. 
Quidquid  ergo  praeter  fidem  agitur,  Leone  docente  ostenditur,  quia  nihil  ob- 
stat,  si  ad  iudicium  revocetur»  (J/PL  72,  733).  Attamen  quia  tota  Pelagii  papae 
epistula  scripta  est  ad  ostendendum  recte  factam  esse  damnationem  trium 
capitulorum,  haec  epistula  potius  est  argumentum  pro  thesi  nostra.  Leo  M. 
recusaverat  ea  approbare,  quae  legati  ultra  mandatum  fecissent.  Pelagius 
vero  ait  post  sessionem  sextam  in  concilio  chalcedonensi  non  iam  actum  esse 
de  rebus  fidei  sed  de  privatis  personarum  negotiis:  «Si  igitur  in  actione 
sexta  professio  fidei  consummatur,  .  .  .  si  beatus  Leo  negotiis,  quae  illic  pri- 
vate  mota  sunt,  contradicit,  .  .  .  cur  nos  .  .  .  reprehendimur?»  Itaque  haec 
obiectio  non  est  ad  rem. 

b)  S.  Thomas  ait :  In  rebus  fidei  ecclesia  non  errat ;  «in  aliis  vero  sen- 
tentiis,  quae  ad  particularia  facta  pertinent  .  .  .  possibile  est  iudicium  ecclesiae 
errare  propter  falsos  testes»  (Quodl.  9,  a.  16).  Sed  sufficit  addere  exempla, 
quae  S.  Thomas  ibidem  apponit,  ut  statim  appareat  eum  non  loqui  de  factis 
dogmaticis:  «ut  cum  agitur  de  possessionibus  vel  criminibus  vel  de  huius- 
modi». 

c)  Bellarminus  de  damnatione  Honorii  in  concilio  constantinopolitano  III 
facta  prius  suam  mentem  exponit,  dein  pergit:  Si  quis  hac  solutione  con- 
tentus  non  est,  «accipiat  alteram  solutionem,  quae  est  Ioannis  a  Turrecre- 
mata  1.  2  de  ecclesia  c.  93,  qui  docet  patres  sextae  synodi  damnasse  qui- 
dem  Honorium,  sed  ex  falsa  informatione,  ac  proinde  in  eo  iudicio  errasse. 
Quamvis  enim  generale  concilium  legitimum  non  possit  errare,  ut  neque 
erravit  hoc  sextum,  in  dogmatibus  fidei  definiendis,  tamen  errare  potest  in 
quaestione  de  facto.  Itaque  tuto  dicere  possumus  hos  patres  deceptos  ex 
falsis  rumoribus  et  non  intellectis  Honorii  epistulis,  immerito  cum  haereticis 
conumerasse  Honorium»  (De  rom.  pont.  1.  4,  c.  n).  Fatendum  est  Bellar- 
minum  minus  accurate  loqui;  nam  debuit  dicere,  concilium  illud  ut  appro- 
batum  a  summo  pontifice,  solum  ideo  damnasse  Honorium,  quia  hic 
neglegenter  se  habuit  adversus  haeresim  (supra  n.  326,  3).  Ceterum  verum 
est  posse  concilium  falsis  rumoribus  decipi,  quia  hoc  non  est  factum  dog- 
maticum. 


Prop.  XLIII.  Ecclesia  infallibilis  est  in  decretis  disciplinari- 
bus,  in  approbatione  ordinum  religiosorum,  in  canonizatione  sanc- 
torum. 

350.  Stat.  quaest.  a)  Restant  quaedam  consideranda,  in  quibus 
ecclesia  directe  non  facit  ullum  iudicium  doctrinale,  sed  potius  praxim 
quandam  praescribit  aut  approbat.  Huc  pertinent  imprimis  leges  ec- 
clesiasticcte,  universam  ecclesiam  spectantes,  quibus  fideles  diriguntur 
ad  vitam  recte  instituendam  et  Deum  debito  modo  colendum.  Tales 
leges  summus  pontifex  aut  concilium  oecumenicum  dare,  mutare,  abro- 
gare  possunt  (cf.  supra  n.  204  sqq  270  sqq  290).  Non  sunt  ergo  im- 
mutabiles  veritates.  Sed  quia  intime  cohaerent  cum  doctrina  et  mori- 
bus,    dicimus   ecclesiam  per  assistentiam  Spiritus  Sancti  adiuvari,   ne 

umquam  statuat  leges  universales  rectae  fidei  vel  bonis  moribus  op- 
positas.  Non  dicimus  tales  leges  omnium,  quae  excogitari  possint, 
semper  esse  optimas,  quia  rectoribus  ecclesiae  non  est  promissus  sum- 
mus  gradus  prudentiae  sed  is  saltem,  qui  sufficiat,  ut  fides  et  mores 
intacta  serventur. 

b)  Ad  res  disciplinares  revocari  potest  approbatio  ordinum  reli- 
giosorum.  Ordo  religiosus  est  societas  hominum,  qui  per  observationem 
votorum  perpetuorum  paupertatis,  castitatis,  oboedientiae  secundum  cer- 
tam  vivendi  regulam  studio  perfectionis  christianae  incumbunt  (cf.  Prae- 
lect.  dogm.  VIII,  n.  684  sqq).  Possunt  alia  vota  addi,  sed  haec  tria 
sunt  essentialia.  Praeterea  fieri  non  potest,  ut  homines  societatem  reli- 
giosam  constituant  quin  certis  quibusdam  legibus  tum  vita  communis 
tum  modus  servandi  vota  tum  alii  fines,  quos  sibi  proponere  solent, 
tum  media  ad  hos  fines  determinentur.  Approbatio  non  versatur  circa 
honestatem  votorum,  quia  haec  ab  ipso  Christo  Domino  approbata  sunt 
(cf.  Praelect.  dogm.  IX,  383  392),  sed  circa  honestatem  regulae  et  spe- 
cialium  institutorum.  Itaque  quaestio  est:  Potestne  ecclesia  ultimo  et 
definitivo  iudicio  approbare  instituta  alicuius  ordinis,  quae  sint  contraria 
fidei  vel  bonis  moribus  aut  inepta  ad  assequendam  perfectionem?  Nega- 
tiva  responsio  secundum  theologos  est  certa  (cf.  Beliarm.,  De  monach.  4; 
Suarez,  De  statu  relig.   2,    17,    17  sqq). 

c)  Canonizatio  sanctorum  est  ultima  et  definitiva  sententia  summi 
pontificis,  qua  servus  Dei  in  ecclesiam  triumphantem  receptus  esse  decla- 
ratur  et  omnibus  fidelibus  colendus  proponitur ,  ita  ut  omnes  fideles 
debeant  illum  indubitanter  pro  sancto  habere,  qui  cultu  publico  dignus 
sit.  Beatificatio  est  praevium  iudicium,  quo  cultus  permittitur  (cf.  Bene- 
dict.  XIV,  De  serv.  Dei  beatif.  1,  38  sq).  Olim  cultus  sanctorum, 
praecipue  martyrum,  permittebatur  ab  episcopis  post  examinata  acta 
martyrii.  Dein  nomina  et  acta  martyrum  mittebantur  ab  altera  ecclesia 
ad  alteram,  maxime  ad  ecclesiam  romanam ;  et  sic  consentientibus 
episcopis  et  romano  pontifice  cultus  alicuius  sancti  poterat  propagari 
per  totam  ecclesiam,  et  habebatur  canonizatio  aequipollens.  Species 
quaedam  talis  canonizationis  habetur  nunc,  quando  romanus  pontifex 
«cultum  immemorialem»  approbat  omissis  consuetis  formalitatibus  pro- 
cessus.  Post  Alexandrum  III  totum  negotium  beatificationis  et  canoni- 
zationis  reservatum  est  summo  pontifici  (cf.  Benedict.  XIV  1.  c.  I,  2  sqq). 
Inscriptio  nominum  sanctorum  in  martyrologio  non  est  canonizatio  neque 
formalis  neque  aequipollens. 

351.  Prob.  pars  I.  Ecclesia  est  infallibilis  in  decretis  discipli- 
naribus. 

a)  Ecclesia,  si  omnibus  fidelibus  aliquid  praeciperet  contra  fidem 
et  bonos  mores,  practice  errorem  profiteretur,  quasi  Deus  praeciperet, 
quod  reapse  vetat,  vel  vetaret,  quod  reapse  praecipit,  quia  per  con- 
stantem    agendi    modum    homines    non    minus    sententiam    suam  mani- 

festant  quam  per  verba.  Atqui  ecclesia  non  potest  lege  universali 
errorem  profiteri.  Ergo  in  universalibus  legibus  ferendis  ecclesia  est 
infallibilis. 

b)  Apostoli  statuentes  legem  universalem,  aiunt :  « Visum  est  Spiritui 
Sancto  et  nobis»  (Act.  15,  28).  Eadem  persuasio  viget  in  ecclesia. 
E.  g.  concilium  tridentinum  anathemate  afficit  eos,  qui  dicunt  ritus  ab 
ecclesia  praeceptos  in  sacramentorum  administratione  et  missae  cele- 
bratione  posse  contemni  ut  inutiles  et  bonis  moribus  oppositos  (sess.  7> 
c.  13;  sess.  22,  c.  7;  Denz.  n.  856  954).  Pius  VI  de  prop.  78  pisto- 
riensium  ait:  Haec  doctrina  «quatenus  pro  generalitate  verborum  com- 
prehendat  et  praescripto  examini  subiciat  etiam  disciplinam  ab  ecclesia 
constitutam  et  probatam,  quasi  ecclesia,  quae  spiritu  Dei  regitur,  disci- 
plinam  constituere  posset  non  solum  inutilem  et  onerosiorem,  quam 
libertas  christiana  patiatur,  sed  et  periculosam,  noxiam,  inducentem  in 
superstitionem  et  materialismum :  falsa,  temeraria,  scandalosa,  per- 
niciosa,  piarurn  aurium  offensiva,  ecclesiae  ac  Spiritui  Dei,  quo  ipsa  re- 
gitur,  iniuriosa,  ad  minus  erronea»   (Denz.  n.  1578). 

352.  Prob.  pa.rs  II.  Ecclesia  est  infallibilis  in  approbatione  or- 
dinum   religiosorum. 

a)  Summi  pontiflces  in  approbandis  ordinibus  utuntur  formulis,  quibus 
interdicitur  omnibus  fidelibus,  ne  sub  ullo  praetextu  audeant  impugnare 
tales  approbationes.  Atqui  si  approbationes  possunt  esse  malae,  im- 
merito  statueretur  tam  severa  et  universalis  prohibitio.  Ergo  summi 
pontifices  censent  se  in  hac  re  esse  infallibiles. 

Formula  communis  haec  est:  «Nulli  ergo  omnino  hominum  liceat 
hanc  paginam  nostrae  approbationis  infringere  vel  ei  ausu  temerario 
contraire;  si  quis  autem  hoc  attentare  praesumpserit,  indignationem 
omnipotentis  Dei  ac  beatorum  Petri  et  Pauli,  apostolorum  eius,  se  no- 
verit  incursurum.»  Interdum  etiam  poena  excommunicationis  additur, 
ut  e.  g.  in  bulla  Gregorii  XIII  «Ascendente  Domino»,  qua  confirmatur 
institutum  Societatis  Iesu :  «Praecipimus  in  virtute  sanctae  oboedientiae 
ac  sub  poenis  excommunicationis  latae  sententiae  necnon  inhabilitatis 
ad  quaevis  officia  et  beneficia  saecularia  et  quorumvis  ordinum  regu- 
laria,  eo  ipso  absque  alia  declaratione  incurrendis,  ne  quis,  cuiuscum- 
que  status,  gradus  et  praeeminentiae  exsistat,  dictae  societatis  insti- 
tutum,  constitutiones  vel  etiam  praesentes  aut  quemvis  eorum  vel  supra- 
dictorum  articulum  vel  aliud  quid  supradicta  concernens,  quovis  dispu- 
tandi  vel  etiam  veritatis  indagandae  quaesito  colore,  directe  vel  indirecte 
impugnare  vel  iis  contradicere  audeat.»  Iamvero  admitti  nequit  sum- 
mum  pontificem  posse  tali  vel  simili  modo  pro  suprema  sua  auctoritate 
tueri  res  fidei  vel  bonis  moribus  contrarias. 

b)  Idem  ratio  suadet.  Nam  pontifex,  quando  ordinem  approbat, 
toti  ecclesiae  hoc  vitae  institutum  proponit  ut  viam  tutam  non  virtutis 
tantum   sed   etiam    perfectionis   acquirendae.      Atqui    Spiritus   Sanctus 

permittere  nequit,  ut  res  mala  vel  inutilis  pro  virtute  et  perfectione 
universae  ecclesiae  a  summo  pontifice  auctoritative  proponatur.  Ergo 
in  approbatione  ordinum  pontifex  est  infallibilis. 

353»  Prob.  pars  III.  Ecclesia  est  infallibilis  in  canonizatione 
sanctorum. 

a)  Pontifices  tum  ut  infallibiles  doctores  agunt,  cum  toti  ecclesiae 
aliquid  tenendum  praescribunt.  Atqui  hoc  fit  in  canonizatione.  Ergo 
summus  pontifex  in  canonizatione  agit  ut  doctor  infallibilis.  Formula, 
qua  in  canonizatione  summus  pontifex  utitur,  haec  est:  «Auctoritate 
Domini  nostri  Iesu  Christi,  beatorum  apostolorum  Petri  et  Pauli  ac 
nostra  .  .  .  beatum  N.  sanctum  esse  decernimus  et  definimus  ac  sanc- 
torum  catalogo  adscribimus,  statuentes  ab  ecclesia  universali  illius  me- 
moriam  quolibet  anno  die  eius  natali  .  .  .  pia  devotione  recoli  debere» 
{Benedict.  XIV,  De  serv.  Dei  beatif.  1,   36,  21). 

b)  Summi  pontifices  interdum  disertis  verbis  mentem  suam  de  hac 
re  manifestarunt.  Ita  Sixtus  V  in  oratione  habita  ante  canonizationem 
S.  Didaci,  ut  refert  Benedictus  XIV  (1.  c.  1,  43,  2),  dixit  «romanum 
pontificem  . . .  pro  quo  oravit  Christus  Dominus,  ne  eius  fides  deficeret, 
eundemque  verum  caput  ecclesiae,  quae  est  firmamentum  et  columna 
veritatis,  quaeque  a  Spiritu  Sancto  regitur  et  gubernatur,  in  sanctorum 
canonizatione  errare  et  falli  non  posse.  Idque  non  modo  pie  sed 
necessario  et  certissima  fide  credendum  affirmavit».  Ipse  Benedictus  XIV 
(1.  c.  1,  45,  28)  ita  censet:  «Si  non  haereticum,  temerarium  tamen, 
scandalum  toti  ecclesiae  afTerentem,  in  sanctos  iniuriosum,  faventem 
haereticis  negantibus  auctoritatem  ecclesiae  in  canonizatione  sanctorum, 
sapientem  haeresim,  utpote  viam  sternentem  infidelibus  ad  irridendum 
fideles,  assertorem  erroneae  propositionis  et  gravissimis  poenis  obnoxium 
dicemus  eum,  qui  auderet  asserere  pontificem  in  hac  aut  illa  canoni- 
zatione  errasse,  huncque  aut  illum  sanctum  ab  eo  canonizatum  non  esse 
cultu  duliae  colendum.» 

c)  Argumentitm  rationis  inde  petitur,  quod  macularetur  cultus 
religiosus,  si  homo  damnatus  ut  colendus  et  ut  exemplar  vitae  recte 
instituendae  a  summo  pontifice  [p.m  sollemni  modo  toti  ecclesiae  pro- 
poneretur.  Atqui  ecclesiae  ad  data  est  infallibilitas,  ut  sit  magistra 
fide  digna  in  re  religiosa  et  morali.  Ergo  in  canonizatione  sanctorum 
est  infallibilis. 

Theologorum  quidem  iudicia  de  certitudine  huius  doctrinae  sunt 
satis  diversae,  quia  secundum  quosdam  est  «pia»,  secundum  alios  est 
de  fide  (cf.  Benedict.  XIV  1.  c.  1,  45).  Communius  censent  eam  esse 
theologice  certam,  cui  iudicio  standum  est. 

354«  Obi.  I.  Ecclesia  iubet  sacerdotes  omnes  in  lectionibus  secundi  noc- 
turni  Breviarii  recitare  quasdam  narrationes  veritate  historica  destitutas.  At- 
qui  hoc  est  contra  bonos  mores.  Ergo.  ecclesia  non  est  infallibilis  in  de- 
cretis  disciplinaribus. 

Resp.  Dist.  mai. :  Ecclesia  iubet  illas  narrationes  recitare  quasi  absoluto 
assensu  pro  veris  habendas,  neg.  mai.;  ut  pias  quasdam  et  humanas  tradi- 
tiones  non  leviter  despiciendas,  conc.  mai.  Dist.  min. :  Contra  bonos  mores 
est  pro  absolute  certo  affirmare,  quod  certum  non  est,  conc.  min.;  contra 
bonos  mores  est  reverenter  tractare  antiquas  traditiones,  neg.  min.  Et  neg. 
conseq.  Ecclesia  saepe  quaestionibus  melius  discussis  lectiones  mutavit,  et 
parata  est  audire  rationes,  si  quae  solidae  contra  lectiones  proferuntur;  at 
non  ob  quosvis  clamores  et  audaces  *assertiones  praecipitanter  agit,  sed  ex- 
spectat,  dum  docti  ad  unanimem  et  bene   fundatam  sententiam  pervenerint. 

355-  Obi.  II.  Ecclesia  interdum  ordines  approbavit  et  postea  suppressit. 
Ergo  prius  censuit  eos  bonos,  et  postea  censuit  eos  esse  malos,  et  con- 
sequenter  non  cum  infallibilitate  iudicavit. 

Resp.  Dist.  antec:  Ecclesia  umquam  idem  institutum  in  se  conside- 
ratum,  quod  antea  approbaverat  ut  bonum,  postea  reprobavit  ut  malum, 
neg.  antec. ;  ecclesia  aliquando  iudicavit  aliquod  institutum  in  se  bonum 
propter  mutatas  circumstantias  melius  supprimi,  conc.  antec.  Ratio  suppri- 
mendi  aliquod  institutum  antea  approbatum  potest  esse,  aut  quia  non  iam 
sunt  homines  satis  multi,  qui  velint  illud  amplecti,  aut  quia  membra  eius 
plurima  a  sanctitate  instituti  defecerunt,  aut  quia  propter  mutatas  rerum  con- 
diciones  non  iam  est  opportunum,  e.  g.  quia  finis  eius  primitivus  non  iam 
exsistit,  ut  accidit  in  ordinibus  equestribus.  Evidens  autem  est  ecclesiam  non 
corrigere  iudicium  suum  prius,  eo  quod  nunc  supprimat  propter  mutatas 
circumstantias  institutum,  quod  in  aliis  condicionibus  approbavit. 

3  5  6.  Obi.  III.  Ante  canonizationem  summus  pontifex  praemittit  preces, 
quibus  Deus  rogatur,  ut  in  eo  actu  omnem  errorem  avertat.  Atqui  si  vi 
promissionum  Christi  pontifex  esset  in  hoc  actu  infallibilis,  superfluae  essent 
preces.     Ergo  preces  faciendo  pontifex  declarat  se  non  esse  infallibilem. 

Resp.  Conc.  mai.  Neg.  min.  Nam  per  preces  summus  pontifex  pro- 
testatur  se  non  ut  hunc  privatum  hominem  esse  infallibilem,  sed  totam  in- 
fallibilitatem  descendere  ab  assistentia  Spiritus  Sancti.  Sic  etiam  in 
conciliis  oecumenicis  definitionibus  praemitti  solet  invocatio  Spiritus  Sancti. 
At  hoc  agendi  modo  certe  ndn  indicant  concilia  se  posse  falli  in  de- 
finitionibus.  Sicut  ante  definitiones  adhibenda  sunt  media  convenientia 
naturalia  et  supernaturalia,  et  tamen  infallibilitas  nititur  sola  assistentia  Spi- 
ritus  Sancti,  ita  ante  canonizationem  e4  ninantur  vita  et  miracula  servi  Dei, 
cuius  causa  agitur,  audiuntur  testes,  fiw  -  preces  et  alia,  sed  ultima  ratio  in- 
fallibilitatis  est  assistentia  Spiritus  Sancti  (cf.  Benedict.  XIV,  De  serv.  Dei 
beatif.  1,  44,  21).  Etsi  pontifices  n'  n  orant,  ut  infallibilitatem  accipiant, 
quia  haec  iis  absolute  promissa  est;  orant  tamen,  ne  in  toto  procedendi 
modo  quidquam  contra  Dei  voluntatem  committant ;  nam  in  concomitantibus 
circumstantiis  non  habent  donum  impeccantiae. 


ARTICULUS  IV. 
DE   SANCTIS  PATRIBUS  ET  THEOLOGIS. 

Cf.   Canus,    De  locis  theologicis;    Theologia  Wirceburgensis   (Kilber)  I,  ed.  Paris.   1852, 
397  sqq;  Franzelin,  De  divina  traditione  sect.  II;  Introductiones  in  patrologias,  ut  Fessler- 
Pesch,  Compend.  theol.  dogm.    I.  17 

Jungmann,  Institutiones  patrologiae,  Oeniponte  1890;  0.  Bardenhewer ,  Geschichte  der 
altkirchlichen  Literatur  I,  Freiburg   1903;  —  Patrologie 3,  Freiburg   19 10  (etiam  gallice, 

Taris   1905). 

Prop.  XLIV.  Unanimis  consensus  Patrum  in  rebus  fidei  et 
morum  est  certum  argumentum  theologicum. 

357.  Stat.  quaest.  a)  Hucusque  consideravimus  ipsum  exercitium 
magisterii  infallibilis :  ecclesiae  dispersae  docentis,  conciliorum  oecu- 
menicorum,  summi  pontificis.  Hoc  magisterium,  eo  ipso  quod  infalli- 
bile  est,  directe  et  irrefragabiliter  ostendit,  quid  tenendum,  quid  rei- 
ciendum  sit.  Quare  e.  g.  una  definitio  unius  concilii  sufficit  ad  contro- 
versiam  de  re  definita  removendam. 

Sed  praeter  hunc  fontem  primarium  sunt  etiam  fontes  theologici 
secundarii,  e  quibus  notitiae  theologicae  non  tam  simplici  modo  cum 
certitudine  hauriri  possunt,  sed  qui  solum  indirecte  nos  iuvant  ad  certi- 
tudinem  theologicam  acquirendam.  Hi  sunt  SS.  Patres  et  theologi,  qui 
ut  tales  non  sunt  infallibiles,  sed  sunt  duces  ad  inveniendam  doctrinam 
magisterii  infallibilis.  Quorum  studium  ob  duplicem  rationem  utile  et 
necessarium  est.  Nam  1.  non  omnia,  quae  ad  fidem  pertinent,  sollemni 
modo  sunt  ab  ecclesia  definita,  quare  campus  theologiae  latius  patet 
quam  definitiones  conciliorum  et  pontificum.  2.  Non  sufficit  theologo 
scire,  quid  a  conciliis  et  pontificibus  definitum  sit,  sed  ei  etiam  contra 
adversarios  ostendendum  est  doctrinas  definitas  semper  fuisse  ab  ec- 
clesia  traditas ;  ad  hoc  autem  requiritur  inspectio  fontium,  e  quibus 
ipsa  concilia  et  ipsi  pontifices  doctrinam  hauserunt.  Simul  vero  haec 
investigatio  confert  ad  sensum  definitionum  melius  intellegendum  et 
ad  solvendas  difficultates,  si  quae  forte  oriuntur.  Has  ob  causas  ex- 
ponere  oportet,  quae  sit  auctoritas  Patrum  et  theologorum,  et  quo- 
modo  eorum  operibus  utendum  sit. 

b)  Patres  vocantur  scriptores  ecclesiastici,    qui  1 .  primis  saeculis 
Jioruerunt,    et  2.  doctrina  orthodoxa  et  3.  sanctitate  conspicui  fuerunt. 

De  orthodoxia  et  sanctitate  constat  ex  sollemni  iudicio  vel  simplici 
consensu  ecclesiae ;  unde  potest  addi,  4.  qui  ab  ecclesia  approbati 
sunt.  Unus  alterve  error  materialis  non  impedit  orthodoxiam,  dum- 
modo  ille,  de  quo  agitur,  mentem  catholicam  habuerit  et  in  plurimis 
doctrinam  catholicam  recte  proposuerit.  Quod  antiquitatem  attinet,  in 
ecclesia  latina  S.  Gregorius  M.  (f  604),  in  ecclesia  vero  graeca  S.  Ioan- 
nes  Damascenus  (f  c.  med.  saec.  VIII)  ultimi  Patres  haberi  solent. 

c)  Quidam  scriptores  primorum  saeculorum  sunt  quidem  magni 
momenti  in  re  theologica  sive  ob  antiquitatem  sive  ob  eruditionem, 
sed  inter  Patres  non  numerantur  aut  propter  errores  in  doctrina  aut 
propter  defectum  sanctitatis,  ut  Tertullianus,  Origenes,  Eusebius  Caesa- 
riensis.  Hi  igitur  auctoritate  dogmatica,  ut  Patres,  non  fruuntur,  sed 
ut  testes  invocantur,  si  agitur  de  antiquitate  alicuius  doctrinae  vel 
praxis.     Vocantur  «scriptores  ecclesiastici». 

d)  A  titulo  Patris  distinguitur  titulus  doctoris  ecclesiae,  qui  con- 
cessus  est  ab  auctoritate  ecclesiastica  quibusdam  viris  sanctitate  et  doc- 
trina  theologica  praestantibus.  A  veteribus  scriptoribus  solent  quidem 
latiore  sensu  omnes  Patres  vocari  doctores,  sed  ab  hoc  loquendi  modo 
distinguendus  est  specialis  titulus  doctoris,  quibusdam  tantum  concessus. 
Ut  quis  sit  doctor  ecclesiae  non  requiritur  antiquitas  sed  eminentia 
doctrinae  theologicae.  Maximi  doctores  latini  habentur  S.  Ambrosius, 
S.  Hieronymus,  S.  Augustinus,  S.  Gregorius  M. ;  graeci  vero  S.  Atha- 
nasius,  S.  Basilius,  S.  Gregorius  Nazianzenus,  S.  Ioannes  Chrysostomus. 

358.     A.rg.  I.     Ex  testimonio  ecclesiae. 

a)  Iam  vetera  concilia  oecumenica  inculcarunt  permanendum  esse 
in  doctrina  SS.  Patrum.  De  concilio  nicaeno  ait  *S.  Athanasius : 
«Episcopi  non  sibimetipsis  adinvenientes  verba  sed  habentes  ea  a 
SS.  Patribus,  testimonia  conscripserunt»  (Ep.  ad  afros,  n.  6).  In 
concilio  constantinopolitano  I  interrogabantur  macedoniani,  «utrum 
vellent  stare  iudicio  Patrum,  qui  floruerunt,  antequam  nasc^rentur  illae 
haereses,  de  quibus  agebatur»  (Socrates,  H.  E.  ad  ann.  381).  Concilium 
ephesiyium  in  actione  I  statuit:  «Divinitus  placuit  nihil  aliud  posteris 
credendum  decernere,  nisi  quod  sacra  sibi  consentiens  SS.  Patrum 
tenuerit  antiquitas»  (Mansi  IV,  1 1 83).  Concilium  constantinopolitanum  II: 
«Confitemur  fidem  tenere  et  praedicare  .  .  .  quam  et  SS.  Patres  con- 
fessi  sunt  et  explanaverunt»  (Denz.  n.  212).  Similiter  multa  alia  concilia 
(cf.  Denz.  n.  269  271 — 273  302 — 304  320  336  786  sq  1788).  Atqui 
ecclesia  non  potest  ita  inculcare  necessitatem  sequendi  consensum  SS.  Pa- 
trum,  nisi  hic  consensus  praebet  certum  argumentum. 

b)  Eadem  ratione  posteriores  Patres  de  prioribus  iudicant.  >S.  Augu- 
stinus,  contra  Iulianum  Eclanensem  provocans  ad  SS.  Patres  ait:  «Isti 
episcopi  sunt,  docti,  graves,  sancti,  veritatis  acerrimi  defensores  ad- 
versus  garrulas  vanitates.  ...  Si  episcopalis  synodus  ex  toto  orbe 
congregaretur,  mirum,  si  tales  possent  illic  facile  tot  sedere.  Quia  nec 
isti  uno  tempore  fuerunt,  sed  fideles  et  multis  excellentiores  paucos 
dispensatores  suos  Deus  per  diversas  aetates,  temporum  locorumque 
distantias,  sicut  ei  placet  atque  expedire  iudicat,  ipse  dispensat.  .  .  . 
Catholicam  fidem,  quam  in  lacte  suxerunt,  quam  in  cibo  sumpse- 
runt,  cuius  lac  et  cibum  parvis  magnisque  ministraverunt,  quam  contra 
inimicos  .  .  .  apertissime  et  fortissime  defenderunt.  Talibus  post  apo- 
stolos  sancta  ecclesia  plantatoribus,  rigatoribus,  aedificatoribus,  pasto- 
ribus,  nutritoribus  crevit ...  cui  divinae  familiae  dominica  cibaria  fide- 
liter  ministrantes,  ingenti  in  Domino  gloria  claruerunt»  (Contra  Iulian. 
2,  10,  37).  5.  Cyrillus  Alex.  ait:  «Omnibus  enim,  quibus  integra  mens 
est,  propositus  est  hic  scopus,  ut  illorum  [Patrum]  opiniones  sequantur, 
quoniam  et  ipsi,  apostolica  et  evangelica  traditione  cum  mentem  im- 
plessent,  suam  ac  fidei  doctrinam  recte  ac  citra  labem  et  errorem  ad- 
modum    tractassent,    luminaria  in    mundo    fuerunt,    verbum    vitae    con- 

tinentes»   (Apol.  pro  12  capp.,  in  Anath.  8).     Similia  apud  alios  Patres 
leguntur. 

c)  Cum  nostra  aetate  quidam  theologi  doctrinam  SS.  Patrum  sub 
praetextu  cultioris  scientiae  parvi  facere  coepissent,  auctoritas  eccle- 
siastica  eorum  coeptis  fortiter  restitit.  Ita  Pius  IX  de  Guenthero 
30  Martii  1857  ac^  episcopum  wratislaviensem  scripsit:  «Neque  satis 
intellexit,  quantopere  deferendum  sit  venerandae  sanctissimorum  Pa- 
trum  auctoritati,  et  quo  studio  cavendum,  ne  profanae  novitatis  amore 
tuta  illorum  vestigia  deserantur,  et  gravissimi  diffundantur  errores.» 
Pius  X  autem  contra  modernistarum  errores  iussit  omnes  episcopos  et 
sacerdotes  iurare :  «Fidem  Patrum  firmissime  retineo  et  ad  extremum 
vitae  spiritum  retinebo»  (Denz.  n.  2147).  Atqui*  haec  obligatio  im- 
poni  non  deberet,  si  fides  Patrum  posset  esse  falsa. 

359.     Arg.  2.     Ex  relatione  Patrum  ad  magisterium  infallibile. 

SS.  Patres  eam  habent  relationem  ad  magisterium  ecclesiasticum, 
ut  si  unanimiter  in  rebus  fidei  et  morum  errassent,  ipsum  magisterium 
ecclesiasticum  circa  fidem  et  mores  errasset.  Atqui  magisterium  ec- 
clesiasticum  non  potest  ita  errare.     Ergo  neque  SS.  Patres. 

Prob.  mai.  Duplex  potissimum  est  relatio  SS.  Patrum  ad  magi- 
sterium  ecclesiasticum.  Nam:  a)  Suis  temporibus  SS.  Patres  constitue- 
bant  magisterium  ecclesiasticum,  aut  saltem  erant  pars  eius  principalis. 
Unde  erant  doctores  authentici.  b)  Posterius  magisterium  ecclesiasti- 
cum  ex  scriptis  SS.  Patrum  haurit  doctrinam,  quam  fidelibus  proponit, 
ut  vidimus.     Sub  hoc  respectu  SS.  Patres  sunt  testes  traditionis. 

Plurimi  SS.  Patres  erant  episcopi  (quae  fuit  prima  ratio,  cur  ap- 
pellarentur  «Patres»),  qui  pro  officio  suo  doctrinam  revelatam  propone- 
bant  et  explicabant.  Ipsos  «multis  excellentiores  paucos  dispensatores 
Deus  per  diversas  aetates  dispensavit»,  quemadmodum  S.  Augustinum 
dicentem  audivimus.  Erant  veluti  «lampades  semper  lucentes  et  illu- 
minantes  gressus  nostros»,  ut  ait  concilium  constantinopolitanum  IV 
(Denz.  n.  336).  Eos  reliqui  episcopi  11 1  duces  suos  sequebantur.  Unde 
si  hi  duces  unanimiter  errorem  docuissent,  ceteris  episcopis  non  solum 
tacentibus  sed  etiam  consentientibus,  tota  iam  ecclesia  errore  fuisset 
decepta.  Inter  SS.  Patres,  qui  maiora  opera  nobis  relinquerunt,  pauci 
erant  laici  (e.  g.  S.  Iustinus  M.),  diaconi  (e.  g.  S.  Ephraem),  prebyteri 
(e.  g.  S.  Hieronymus).     Hi    igitur   potius    considerandi   sunt    ut   testes. 

Ceterum  sub  utroque  illo  respectu  consensus  SS.  Patrum  est  argu- 
mentum  certum.  Quod  quidam  dicunt  SS.  Patres  ut  testes  tantum  esse 
ineluctabilis  auctoritatis,  non  ut  doctores,  tum  solum  verum  est,  cum 
singuli  Patres  considerantur  ut  doctores  privati,  non  vero  si  conside- 
rantur  ut  repraesentantes  magisterii  anthentici.  Ergo  quando  de  eorum 
consensu  constat,  inquirendum  non  est,  utrum  locuti  sint  ut  testes  an 
ut  doctores  (cf.  Franzelin,  De  trad.  thes.  XV,  I,  2°  a). 

SS.  Patres  ut  doctores  iam  naturaliter  maxima  aestimatione  digni 
sunt,  quia  erant  viri  docti,  in  theologia  bene  versati,  plerique  ingeniosi, 
virtute  praestantes,  amore  veri  flagrantes,  in  studium  veritatis  revelatae 
diligenter  incumbentes,  non  raro  pro  ea  magno  animo  graves  molestias 
subeuntes,  immo  et  mortem  perferentes.  Itaque  si  tanti  viri,  locis 
temporibusque  distantes,  in  unam  sententiam  conspirant,  hic  consensus 
singulare  indicium  est  veritatis.  Attamen  principalis  ratio  auctoritatis 
eorum  est  providentia  divina,  quae  eos  non  solum  participes  fecit 
potestatis  magisterialis  in  ecclesia,  sed  iis  indidit  tam  singularem  capa- 
citatem,  amorem,  fervorem  veritatis  indagandae,  propagandae,  defen- 
dendae.  Communem  de  hac  re  ecclesiae  sensum  ita  exprimit  Leontius 
Byzantinus:  «Post  apostolos  et  prophetas  Deus  in  ecclesia  doctores 
[Patres]  posuit  secundum  providentiam  Spiritus  Sancti  incomprehensam 
in  opus  ministerii  ad  aedificationem  corporis  Christi»  (Contra  nestor. 
et  euchych.  1,  35).  Cf.  in  Breviario  romano  lectiones  secundi  nocturni 
de  communi  doctorum. 

360.  Obi.  I.  SS.  Patres  ea  aetate  vixerunt,  qua  disciplinae  philosophicae 
nondum  ad  eum  gradum  perfectionis  pervenerant,  quem  nunc  obtinent.  At- 
qui  recta  notitia  rerum  theologicarum  multum  pendet  e  disciplinis  naturali- 
bus.  Ergo  SS.  Patribus  non  convenit  auctoritas  nisi  pro  gradu  perfectionis, 
quem  disciplinae  naturales  ea  aetate  habebant. 

Resp.  Trans.  mai.  Dist.  min. :  Philosophia  vel  generatim  scientia  na- 
turalis  est  fons,  unde  hauritur  notitia  rerum  theologicarum,  neg.  min.;  est  ad- 
iumentum,  quo  utitur  ecclesia  vel  theologi  ad  res  revelatas  terminis  certis  et 
fixis  proponendas  et  in  systema  scientificum  redigendas,  conc.  min.  Et  dist. 
conseq. :  SS.  Patribus  non  convenit  auctoritas  nisi  pro  gradu  scientiae  illius 
aetatis  in  rebus  pure  philosophicis,  conc.  conseq. ;  in  rebus  theologicis,  subdist. 
conseq. :  Quoad  terminologiam,  ea  aetate  fortasse  nondum  certam  et  fixam,  et 
quoad  systema  scientificum,  si  quod  habent,  conc.  conseq.;  quoad  ipsas  res 
theologicas,  neg.  conseq. 

«Neque  enim  fidei  doctrina,  quam  Deus  revelavit,  velut  philosophicum 
inventum  proposita  est  humanis  ingeniis  perficienda  sed  tamquam  divinum 
depositum  Christi  sponsae  tradita,  fideliter  custodienda  et  infallibiliter  de- 
claranda.»  Naturalis  scientia  duplicem  fidei  opem  fert,  «cum  recta  ratio: 
[a]  fidei  fundamenta  demonstret,  [b\  eiusque  lumine  illustrata,  rerum  divinarum 
scientiam  excolat».  Similiter  ratio  duplex  a  fide  beneficium  accipit,  cum 
«fides:  [a\  rationem  ab  erroribus  liberet  ac  tueatur,  [b]  eamque  multiplici 
cognitione  instruat».   \\.&Vaticanum,  de  fide  sess.  3,  c.  4  (Denz.  n.   1799  sq). 

361.  Obi.  II.  Patrum  doctrina  plena  est  dissensionum  et  contradictionum. 
Atqui  talis  doctrina  numquam  potest  praebere  argumentum  certum.  Ergo 
falsa  est  thesis. 

Resp.  Dist.  mai. :  Patres  interdum  in  rebus  theologicis  (de  quibus  solis 
agitur)  dissentiunt,  conc.  mai. ;  non  consentiunt  in  plurimis  et  gravissimis  quae- 
stionibus,  neg.  mai.  Dist.  min. :  Non  praebet  Patrum  doctrina  certum  argu- 
mentum,  quando  dissentiunt,  conc.  min.;  quando  consentiunt,  neg.  min.  Et 
neg.  conseq. 

Ipse  dissensus  Patrum  in  quibusdam  roborat  eorum  auctoritatem,  quando 
consentiunt.  Nam  signum  est  eos  non  caece  secutos  esse  alios,  sed  pro- 
posuisse  et  defendisse  suas  proprias  sententias,  quamdiu  oppositae  non  vide- 
bantur  sufficienter  stabilitae. 

Neque  tamen  admittendum  est  fuisse  una  aetate  consensum  Patrum  circa 
aliquam  doctrinam,  et  secuta  deinceps  aetate  Patres  consensisse  in  oppositam 
doctrinam.  Hoc  si  factum  esset,  ecclesia  una  aetate  errasset.  Sed  potuerunt 
una  aetate  Patres  inter  se  dissentire,  et  postea  re  melius  deliberata  potuit 
sequi  consensus. 

Potest  obici  Patres  trium  priorum  saeculorum  unanimiter  docuisse  chi- 
liasmum,  i.  e.  gloriosum  regnum  Christi  millenarium,  in  hac  terra  ante  re- 
surrectionem  universalem  futurum;  posteriores  vero  Patres  hanc  opinionem 
unanimiter  reiecisse. 

Sed  respondendum  est  nullum  fuisse  umquam  consensum  Patrum  de 
chiliasmo.  Nam  praeter  S.  Iustinum  et  S.  Irenaeum  ii,  qui  erant  praecipui 
defensores  huius  doctrinae,  non  sunt  Patres  ecclesiae,  ut  Papias,  Tertullianus, 
Nepos,  Commodianus,  Lactantius,  alii,  qui  non  pollent  auctoritate  dogmatica. 
Iustinus  vero  et  Irenaeus  agnoscunt  chiliasmi  doctrinam  etiam  a  bonis  chri- 
stianis  reici.  «Multos  etiam  christianorum,  qui  purae  et  piae  sententiae  sunt, 
hoc  non  agnoscere  tibi  significavi»,  ait  Iustinus  (Dial.  cum  Tryph.  80).  Ergo 
de  consensu  dogmatico  non  potest  esse  sermo. 

SchoL     De  usu  SS.  Patrum  in  theologia. 
362.     Ut   ex  Patrum    auctoritate   fiat   firmum  argumentum,    quaedam 
condiciones  requiruntur,  quae  breviter  exponendae  sunt. 

1.  Per  se  patet  opera,  ex  quibus  argumenta  hauriantur,  oportere 
esse  genuina  et  lectiones  critice  certas,  quia  ex  spuriis  et  incertis  non 
potest  fieri  certum  argumentum.  Nihilominus  vis  probationis  dogma- 
ticae  plerumque  non  destruitur  neque  minuitur  eo,  quod  opus  alicuius 
S.  Patris  per  errorem  attribuitur  alii  Patri,  sicut  medio  aevo  quae- 
dam  opera  S.  Fulgentii  solebant  adscribere  S.  Augustino.  Praeterea 
sunt  quaedam  opera  ignotorum  auctorum,  quae  iam  temporibus 
SS.  Patrum  aderant  et  ab  iis  magni  fiebant,  ut  «De  vocatione  omnium 
gentium».     Ex  talibus  operibus  utique  argumentari  licet. 

2.  Supposita  certitudine  textuum  ante  omnia  quaestio  solvenda  est, 
quis  sit  sensus  verborum  ab  auctore  intentus.  Saepissime  SS.  Patres 
verbis  disertis  et  minime  ambiguis  enuntiant  aliquid  credendum  aut 
e  contra  ut  haereticum  reiciendum  esse.  Quotiescumque  sensus  est 
clarus  et  definitus,  de  hac  re  nihil  amplius  inquirendum  est.  Saepe  autem 
satis  non  est  inspicere  sententias  e  contextu  avulsas,  sed  perpendendus 
est  contextus,  modus  ratiocinandi  et  loquendi,  quo  uti  solet  S.  Pater, 
immo  interdum  modus  loquendi  toti  illi  aetati  proprius.  Quae  si  negle- 
gimus,  scimus  fortasse,  quem  sensum  verba  allegata  habere  possint, 
sed  nequaquam,  quem  sensum  illo  loco  reapse  habeant.  Nam  non 
solum  suam  quisque  scriptor  habet  peculiarem  indolem,  sed  etiam  plus 
vel  minus  genio  aetatis  suae  servit.  Ita  termini  technici  posteriorum 
temporum    non    habent    eundem    determinatum    sensum    apud    priscos 

Patres,  ut  e.  g.  vocabula  sacramenti,  substantiae,  hypostasis.  Praeterea 
SS.  Patres,  quando  impugnant  doctrinam  haereticam,  non  raro  rationes 
errori  oppositas  ita  efferunt,  ut  neglegere  et  quasi  negare  videantur 
alteram  partem  veri,  quemadmodum  e.  g.  S.  Augustinus  plane  alio  modo 
loquitur  contra  manichaeos  negantes  libertatem,  alio  modo  contra  pela- 
gianos  exaggerantes  libertatem  humanam,  qui  non  ideo  censendus  est 
in  pugna  cum  pelagianis  revocasse  ea,  quae  contra  manichaeos  stabi- 
liverat.  Comparanda  igitur  inter  se  sunt,  quae  aliquis  S.  Pater  de  una 
eademque  re  variis  temporibus  et  variis  occasionibus  scripsit.  Ceterum 
evidens  est  non  posse  has  omnes  inquisitiones  proponi,  quotiescumque 
aliquod  argumentum  ex  SS.  Patribus  fit,  sed  suppositum  necessarium 
est  verba  Patrum  vere  secundum  eorum  mentem  habere  eum  sensum, 
qui  iis  tribuitur. 

3 .  Patres  interpretandi  snnt  ut  testes  traditionis  catholicae.  Inter- 
dum  quidem  per  modum  principii  statuitur  SS.  Patres  eodem  modo 
interpretandos  esse,  quo  profanos  auctores.  Hoc  verum  est,  quod 
attinet  interpretationem  mere  grammaticam  verborum;  nam  praecepta 
sana  artis  hermeneuticae  ad  omnia  scripta,  etiam  sacra,  applicanda  sunt. 
Sed  falsum  est  illud  principium,  si  agitur  de  interpretatione  reali  seu 
de  inveniendo  vero  sensu  theologico  verborum.  Nam  SS.  Patres,  ut 
ipsi  saepissime  protestantur,  volunt  ante  omnia  servare  doctrinam  re- 
velatam  et  ab  apostolis  traditam  (cf.  supra  n.  329).  Ergo  quamdiu  non 
est  certum,  aliquem  Patrem  in  aliqua  re  a  recta  doctrina  recessisse, 
praesumendum  est  eum  voluisse  verbis  suis  doctrinam  traditam  pro- 
ponere,  etsi  forte  verba  grammatice  sumpta  alium  sensum  aeque  facile 
vel  etiam  facilius  admittant.  Maxime  hic  modus  explicandi  sequendus 
est,  si  unus  alterve  Pater  loqui  videtur  contra  doctrinam  ea  aetate 
communiter  receptam,  quia  improbabile  est  viros  tam  insignes,  quales 
secundum  iudicium  ecclesiae  sunt  SS.  Patres,  doctrinam  communem 
suae  aetatis  vel  ignorasse  vel  impugnasse.  Quare  iam  ipsi  SS.  Patres 
praedecessores  suos  hoc  modo  interpretati  sunt,  ut  S.  Athanasius 
S.  Dionysium  Alex.  dicentem  Deum  Patrem  esse  notrjTrjv  Filii  sui 
(S.  Athan.,  De  sent.  Dionys.  n.  21);  S.  Basilius  S.  Gregorium  Thaumat. 
(BasiL,  Ep.  210,  al.  64,  n.  5);  S.  Augustinus  S.  Hilarium  (August.,  De 
Trin.  6,  10,  11).  S.  Ambrosius  ait:  «Verbum  si  offenderit,  virtutem 
professionis  interrogato.  .  .  .  Etiam  sermonem  dubium  mens  non  dubia 
obumbrat  et  defendit  a  lapsu»  (Ep.  48,  n.  4);  i.  e.  ipsa  mens  orthodoxa 
S.  Patris  postulat,  ut  verba  eius  ambigua  orthodoxe  explicemus.  Con- 
trarius  agendi  modus  damnatur  in  iurisiurandi  formula  a  Pio  X  prae- 
cepta:  «Sententiam  illorum  reicio,  qui  tenent  .  .  .  scripta  Patrum 
singulorum  interpretanda  solis  scientiae  principiis,  sacra  qualibet  auc- 
toritate  seclusa,  eaque  iudicii  libertate,  qua  profana  quaevis  monumenta 
solent  investigari.»  Sancti  enim  Patres  ut  Patres  non  sunt  individui 
tantum  homines  sed  membra  traditionis  catholicae,  active  spectatae, 
ab  apostolis  usque  ad  nostra  tempora  sine  ruptura  pertinentis. 

4.  Ut  auctoritas  Patrum  sit  irrefragabilis,  requiritur  eorum  con- 
sensus,  quia  ipso  dissensu  tollitur  auctoritas  alterius  per  alterum  in  re, 
de  qua  dissentiunt.  Sufficit  autem  consensus  Patrum  unius  aetatis, 
dummodo  tot  sint  testes,  ut  vere  ecclesiam  illius  aetatis  repraesentent, 
quia  ecclesia  non  potuit  ulla  aetate  errorem  docere.  Si  tamen  de  una 
eademque  re  multi  Patres  testimonium  dederunt,  opus  non  est  omnes 
ad  unum  audire,  priusquam  certum  iudicium  fleri  possit,  sed  si  ii,  qui 
maxime  eminent  et  ceteris  duces  erant,  indubitanter  consentiunt,  de 
reliquorum  consensu  prudenter  dubitari  nequit.  Exemplo  sit  concilium 
ephesinum,  quod  duodecim  Patrum  dictis  allegatis  censuit  Nestorii  ne- 
gotium  esse  confectum.  De  qua  re  ait  Vincentius  Lirinensis :  «Quam- 
quam  multo  amplior  maiorum  numerus  adhiberi  potuerit,  sed  necesse 
non  fuit,  quia  .  .  .  illos  non  aliud  vere  sensisse  quam  ceteros  omnes 
collegas  suos  nemo  dubitabat»  (Commonit.  c.  30).  Praeterea  oblivi- 
scendum  non  est  silentium  non  esse  dissensum ;  quare  argumentum  ex 
silentio    raro   et   sub   specialibus   tantum   condicionibus  aliquid  probat. 

Interdum  auctoritas  ecclesiastica  doctrinam  alicuius  S.  Patris  speciali 
modo  approbavit,  ut  doctrinam  S.  Augustini  (Denz.  n.  128  sqq), 
ita  tamen,  ut  «profundiores  difficilioresque  partes  incurrentium  quae- 
stionum,  .  .  .  sicut  non  audemus  contemnere,  ita  non  necesse  habeamus 
adstruere»  (Denz.  n.  142;  cf.  1320).  Immo  quorundam  Patrum  doc- 
trinam  specialissimo  modo  approbavit,  ut  anathematismos  S.  Cyrilli 
Alex.  contra  Nestorium  (Denz.  n.  113  sqq).  Quia  approbatio  ecclesiae 
est  praecipua  ratio,  quae  SS.  Patribus  auctoritatem  conciliat  in  ordine 
logico  seu  respectu  demonstrationis  theologicae,  eo  maior  est  alicuius 
Patris  auctoritas,  quo  specialius  eius  doctrina  approbata  est. 

5.  Singuli  Patres,  quia  non  sunt  infallibiles,  errare  poterant,  in 
una  alterave  quaestione,  et  revera  nonnulli  eorum  errarunt,  praecipue 
in  rebus,  quae  ea  aetate  nondum  pertinebant  ad  explicitam  profes- 
sionem  ecclesiae,  ut  in  quaestionibus  de  spiritualitate  angelorum,  de 
rebaptizandis  haereticis,  aliis.  Si  dissensus  horum  Patrum  a  posteriore 
doctrina  explicita  ecclesiae  manifestus  est,  factum  est  concedendum, 
et  rationes  erroris  exponendi  sunt,  et  hoc  modo,  non  vero  per  ex- 
plicationes  artificiosas  et  improbabiles,  auctoritati  SS.  Patrum  consu- 
lendum  est  (cf.  5.  August.,  De  bapt.  contra  donat.  1,  1 ;  2,  4;  2,  14; 
5,  26;  6,  3). 

6.  Non  ideo  quia  singuli  Patres  errare  poterant ,  singulorum 
auctoritas  nulla  est,  cum  inter  auctoritatem  infallibilem  et  auctoritatem 
nullam  multi  gradus  auctoritatis  interiaceant.  Itaque  etiam  singuli 
Patres,  quia  ab  ecclesia  approbati  sunt,  maiorem  auctoritatem  in  rebus 
theologicis  habent  quam  alii,  qui  non  ita  approbati  sunt.  Est  igitur 
dictum  alicuius  Patris  verum  argumentum,  at  per  se  solum  argumentum 
probabile,  quod  rem  quidem  non  absolute  efficit,  sed  neque  leviter 
reiciendum  est.  Sequenda  est  hac  in  re  regula,  quam  S.  Thomas 
statuit:  Sacra  doctrina  «auctoritatibus  canonicae  Scripturae  utitur  pro- 

prie  et  ex  necessitate  argumentando ;  auctoritatibus  autem  aliorum 
doctorum  ecclesiae  quasi  arguendo  ex  propriis,  sed  probabiliter»  (1, 
q.  1,  a.  8  ad  2).  Et  provocat  ad  verba  vS.  Augustini:  «Alios  [praeter 
scriptores  inspiratos]  ita  lego,  ut,  quantalibet  sanctitate  doctrinaque 
praepolleant,  non  ideo  verum  putem,  quia  ipsi  ita  senserunt,  sed  quia 
mihi  vel  per  illos  auctores  canonicos  vel  probabili  ratione,  quod  a  vero 
non  abhorreat,  persuadere  potuerunt»  (Ep.  82,  n.  3).  Hoc  dicit  de 
singulis  Patribus;  ex  consensu  vero  argumentatur,  «ut  appareat  ab 
initio  usque  ad  praesens  tempus  [idem  dogma]  apud  ecclesiae  fidem 
tanta  constantia  custoditum»  (De  peccat.  merit.  et  remiss.  3,  7,  14). 
7.  Tandem  quaeritur,  quomodo  diiudicandum  sit,  utrum  SS.  Patres 
velint  aliquam  doctrinam  proponere  ut  ecclesiae  traditionem,  an  ut 
suam  tantum  opinionem  plus  vel  minus  probabilem.  Saepe  hoc  est 
ex  verbis  eorum  immediate  perspicuum.  Sufficit  legere  e.  g.  quae 
SS.  Patres  scripserunt  contra  arianos  et  contra  pelagianos,  vel  cate- 
cheses,  quas  habuerunt  catechumenis.  Saepe  vero  SS.  Patres  doc- 
trinam  aliquam  simpliciter  proponunt,  non  addentes,  utrum  necessario 
admittenda  sit  necne.  Quod  si  fit,  ex  solis  verbis  discerni  nequit, 
num  agatur  de  dogmate  vel  de  re  cum  dogmate  necessario  nexa,  sed 
ex  aliis  eorum  dictis  concludendum  est,  velintne  hanc  doctrinam  ut 
unice  veram  et  catholicam  haberi.  Si  hoc  certo  conici  nequit,  argu- 
mentum  per  se  non  est  certum.  Si  vero  apud  posteriores  Patres  et 
theologos  constanter  et  exclusive  proponitur  eadem  doctrina  ut  ne- 
cessario  amplectenda,  signum  est  doctrinam  priorum  Patrum  conside- 
ratam  esse  ut  unice  catholicam;  et  ideo  etiam  priorum  Patrum  sen- 
tentia  hoc  modo  exponenda  est.  Sub  hoc  respectu  theologia  scholastica 
multum  iuvat  ad  Patres  recte  interpretandos,  quia  est  theologia  pa- 
tristica  in  systema  redacta  et  ad  faciliorem  intellegentiam  accommodata. 
Quae  Patres  obiter  dicunt  vel  in  orationibus  rhetorice  exaggerant,  gene- 
ratim  quaecumque  ita  dicunt,  ut  manifestum  sit  eos  nolle  ibi  exacte 
et  praecise  doctrinam  proponere,  haec  caute  tantum  et  cum  necessariis 
restrictionibus  utenda  recipiantur. 

PfOp.  XL V.  Etiam  unanimis  theologorum  consensus  in  rebus 
fidei  et  morum  est  certum  argumentum  theologicum. 

363.  Stat,  quaest.  Loquimur  de  iis  theologis,  qui  inde  a  sae- 
culo  XII  in  scholis  catholicis  sub  vigilia  et  prospicientia  ecclesiae  florue- 
runt  (cf.  supra  n.  18  sqq).  Sunt  igitur  imprimis  ii,  qui  vocantur  «scho- 
lastici»,  ut  distinguantur  ab  aliis  recentioribus,  qui  relictis  principiis 
per  multa  saecula  in  omnibus  scholis  catholicis  vigentibus,  novorum 
philosophematum  placita  ad  theologiam  applicaverunt. 

Plerique  theologi  non  erant  episcopi,  ideoque  non  pertinebant  ad 
ecclesiam  docentem.  Sub  hoc  respectu,  sicut  et  ratione  antiquitatis, 
difTerunt  a  SS.  Patribus.     Nihilominus  ut  testes  traditionis  manifestant 

nobis  sensum  ecclesiae  suorum  temporum.  Praeterea  systema  theologiae 
scientifice  excoluerunt,  ideoque  ad  plurimas  quaestiones  dant  responsa 
determinata,  et  eorum  usus  est  expeditior  quam  SS.  Patrum.  Auc- 
toritas  eorum  derivatur  praecipue  ab  approbatione  ecclesiae,  et  tanto 
maior  est,  quanto  specialius  approbati  sunt.  Nonnulli  eorum  sunt  doctores 
ecclesiae,  ut  S.  Thomas  et  S.  Bonaventura.  Etsi  in  quaestionibus  dog- 
maticis  imprimis  theologi  dogmatici  audiendi  sunt,  non  tamen  penitus 
excluduntur  canonistae,  exegetae,  alii,  qui  data  occasione  de  rebus 
dogmaticis  scripserunt. 

Hic  locus  theologicus  ideo  quoque  nostra  aetate  valde  obser- 
vandus  est,  quia  quidam,  qui  theologi  esse  volunt,  eum  prorsus  igno- 
rare  videntur.  Nam  cum  iis  proponitur  argumentum  ex  consensu  theo- 
logorum,  respondent:  Sic  olim  theologi  censuerunt,  ego  autem  contra 
censeo;  quasi  non  eo  ipso  erroris  convincatur,  qui  contra  communem 
consensum  novas  theorias  statuit.  Praesertim  modernistae,  ut  ait  Pius  X 
in  encyclica  «Pascendi»,  «philosophiam  ac  theologiam  scholasticam 
derident  passim  atque  contemnunt.  Sive  id  ex  ignoratione  faciant  sive 
ex  metu  sive  potius  ex  utraque  causa,  certum  est  studium  novarum 
rerum  cum  odio  scholasticae  methodi  coniungi  semper ;  nullumque  est 
indicium  manifestius,  quod  quis  modernismi  doctrinis  favere  incipiat, 
quam  cum  incipit  scholasticam  horrere  methodum». 

364.     A.rg.  I.     Ex  approbatione  ecclesiae. 

Ecclesia  saepe  theologiam  scholasticam  summis  laudibus  celebravit 
et  omnibus  sequendam  commendavit.  Atqui  id  non  potuisset  fieri,  si 
scholastici  unanimi  consensu  doctrinas  fidei  contrarias  tradidissent.  Ergo 
eorum  consensus  est  argumentum  doctrinae  fidei  consentaneae. 

Prob.  mai.  Sixtus  V  in  bulla,  qua  S.  Bonaventuram  doctorem 
ecclesiae  declaravit,  ait:  « Haereticorum  insidiae  et  diabolicae  machi- 
nationes,  quibus  sacram  theologiam,  quae  scholastica  appellatur,  hoc 
luctuoso  saeculo  oppugnant  vehementissime,  nos  summopere  admonent, 
ut  eandem  theologiam,  qua  nihil  ecclesiae  Dei  fructuosius,  omni  studio 
retineamus,  illustremus,  propagemus.  .  .  .  Quanto  igitur  magis  hanc 
munitissimam  scholasticae  theologiae  arcem  oppugnare  et  evertere  co- 
nantur,  tanto  magis  nos  decet  hoc  invictum  fidei  propugnaculum 
defendere  et  hereditatem  patrum  nostrorum  conservare  et  tueri  et 
acerrimos  veritatis  defensores  meritis  honoribus,  quantum  possumus 
decorare.»  Laudes,  quas  Sixtus  V  tribuit  theologiae  scholasticae,  re- 
petit  et  confirmat  Leo  XIII  in  encyclica  «Aeterni  Patris»  (Acta  Sanctae 
Sedis   1879,   107  sq). 

Quoties  vero  adversarii  theologiam  scholasticam  impugnarunt,  ec- 
clesia  has  impugnationes  repulit.  Ita  Pius  VI  prop.  y6  pistoriensium : 
«Insectatio,  qua  synodus  scholasticam  exagitat  .  .  .  falsa,  temeraria,  in 
sanctissimos  viros  et  doctores,  qui  magno  catholicae  religionis  bono 
scholasticam  excoluere,    iniuriosa,    favens   infestis  in  eam  haereticorum 

conviciis»  (Denz.  n.  1576).  Pius  IX  loquitur  de  opinione,  quae  in- 
valuerat  «adversus  veterem  scholam  et  adversus  doctrinam  summorum 
illorum  doctorum,  quos  propter  admirabilem  eorum  sapientiam  et  vitae 
sanctitatem  universalis  veneratur  ecclesia.  Qua  falsa  opinione  ipsius 
ecclesiae  auctoritas  in  discrimen  vocatur,  quandoquidem  ipsa  ecclesia 
non  solum  per  tot  continentia  saecula  permisit,  ut  ex  eorundem  doc- 
torum  methodo  et  ex  principiis  communi  omnium  catholicarum  scho- 
larum  consensu  sancitis  theologica  excoleretur  scientia,  verum  etiam 
saepissime  summis  laudibus  theologicam  eorum  doctrinam  extulit,  illam- 
que  veluti  fortissimum  fidei  propugnaculum  et  formidanda  contra  suos 
inimicos  arma  vehementer  commendavit»  (Denz.  n.  1680).  Quare  si 
agitur  «de  illa  subiectione,  quae  fidei  divinae  actu  est  praestanda, 
limitanda  tamen  non  esset  ad  ea,  quae  expressis  oecumenicorum  con- 
ciliorum  aut  romanorum  pontificum  huiusque  sedis  decretis  definita  sunt, 
sed  ad  ea  quoque  extendenda,  quae  .  .  .  universali  et  constanti  con- 
sensu  a  catholicis  theologis  ad  fidem  pertinere  retinentur».  Si  vero 
agitur  de  assensu  fide  inferiore,  opus  est,  «ut  se  subiciant ...  iis  doc- 
trinae  capitibus,  quae  communi  et  constanti  catholicorum  consensu 
retinentur  ut  theologicae  veritates  et  conclusiones  ita  certae,  ut  opi- 
niones  iisdem  doctrinae  capitibus  adversae,  quamquam  haereticae  dici 
nequeant,  tamen  aliam  theologicam  censuram  mereantur»  (Denz. 
n.  1683  scl)-  Haec  sufficiant  ad  ostendendum,  quo  modo  et  quo 
sensu  auctoritas  ecclesiastica  theologos  scholasticos  et  eorum  doctrinam 
approbaverit  (cf.  Denz.  n.  1620  1652  1657).  Priora  de  hac  re  statuta 
Pius  X  in  encyclica   «Pascendi»   rursus  confirmavit. 

Quod  dictum  est  de  Patribus,  valet  de  theologis:  Quo  specialius 
alicuius  theologi  doctrina  approbata  est,  eo  maior  est  huius  theologi 
auctoritas.  Iamvero  si  doctrina  generatim  spectatur,  nemo  saepius  et 
magnificentius  a  summis  pontificibus  laudatus  et  commendatus  est  quam 
5".  Thomas  Aquinas,  de  quo  ait  Leo  XIII :  «Inter  scholasticos  doctores 
omnium  princeps  et  magister  longe  eminet  Thomas  Aquinas,  qui,  uti 
Caietanus  animadvertit,  veteres  doctores  quia  summe  veneratus  est, 
ideo  intellectum  omnium  quodammodo  sortitus  est»  (encyclica  «Aeterni 
Patris» ;  Acta  S.  Sedis  1879,  108).  Hisce  quidem  et  aliis  laudibus 
non  declaratus  est  infallibilis  S.  Thomas,  sed  proponitur  ut  doctor, 
quem  tuto  sequimur,  et  a  cuius  doctrina  recedendum  non  est,  nisi 
solida  ratio  id  postulat,  id  quod  in  quaestionibus  dogmaticis  perraro 
contingit.  Non  ideo  neglegendos  esse  alios  magnos  theologos  vix  est 
cur  speciatim  efferatur.  Generatim  de  usu  theologorum  in  theologia 
eadem  valent,  quae  supra  (n.   362)  dicta  sunt  de  SS.  Patribus. 

365.     A.rg.  2.     Ex  nexu  theologorum  cum  ecclesia  docente. 

Is  est  nexus  theologorum  scholasticorum  cum  ecclesia  docente, 
ut,  si  ipsi  unanimiter  errores  in  rebus  fidei  et  morum  docuissent,  ec- 
clesia   ipsa    in    errores    incidisset.     Atqui    hoc    est    impossibile.     Ergo 

theologi  scholastici  non  possunt  unanimiter  docere  errores  in  rebus 
fidei  et  morum. 

Ad  mai.  A  saeculo  XII  usque  ad  saeculum  XVIII  scholae  theo- 
logicae  erant  sub  providenti  regimine  auctoritatis  ecclesiasticae,  non 
de  iure  tantum  sed  etiam  de  facto.  Auctoritas  ecclesiastica  assignabat 
magistros,  invigilabat  doctrinae,  corrigebat  vel  etiam  deponebat  er- 
rantes.  Cuius  rei  exempla  sat  multa  leguntur  in  historia  (cf.  e.  g. 
Denz.  n.  368  sqq  412  sqq  419  sqq  495  sqq).  Itaque  si  scholastici 
non  reclamante  ecclesia  unanimiter  falsam  doctrinam  proposuissent, 
ecclesiae  rectores  officio  suo  graviter  defuissent,  immo  laudando  et  com- 
mendando  theologiam  scholasticam  positive  errorem  fovissent  (cf.  Denz. 
n.  480  483). 

Praeterea  ex  scholis  illis  ecclesiasticis  prodibant  sacerdotes,  epi- 
scopi,  summi  pontifices,  qui  omnes  principiis  scholasticis  imbuti  erant. 
Fieri  igitur  non  potuit,  ut  in  scholis  omnibus  error  doceretur,  et  rec- 
tores  ecclesiae  ab  errore  immunes  manerent.  Immo  constat  rectores 
ecclesiae  non  aliam  fidelibus  proposuisse  doctrinam,  nisi  quae  commu- 
niter  a  theologis  tradebatur.  Ergo  errantibus  omnibus  theologis  ecclesia 
universa  errasset.  Quia  vero  ecclesia  nulla  aetate  errare  potuit,  doc- 
trina,  quae  medio  aevo  communiter  recepta  erat,  nunc  infirmari  non 
potest  eo,  quod  nonnulli  theologi  incipiunt  contradicere ;  sed  ea,  quae 
olim  unanimiter  tradebantur  ut  fide  credenda,  sunt  de  fide ;  quae  trade- 
bantur  ut  theologice  certa,  etiam  nunc  sunt  theologice  certa;  quae 
tradebantur  ut  sententiae  communiter  receptae  sine  ulla  qualificatione 
theologica,  sine  temeritate  reici  nequeunt  nisi  ob  solidas  rationes.  Si 
vero  dissentiunt  inter  se  scholastici,  non  necessario  pars  maior  sequenda 
est,  sed  perpendendae  sunt  rationes,  quibus  probant  assertiones  suas;  si 
vero  rationibus  aliis  quaestio  non  solvitur,  rationabile  est  sequi  eos, 
qui  sunt  maioris  auctoritatis,  et  imprimis  S.  Thomam.  Si  unus  tantum 
vel  alter  obscurioris  nominis  vel  notae  singularitatis  theologus  contra 
communem  torrentem  nititur,  hoc  pro  nihilo  habendum  est  (cf.  Canus, 
De  locis  theol.   8,  4;   Wirceburg.  I,  234  sqq). 

366.  Obi.  I.  Theologi  scholastici  terminis  suis  barbaris,  abstracto  loquendi 
modo,  forma  syllogistica  arida  et  incomposita,  infinitis  divisionibus  et  di* 
stinctionibus,  aliis  gravibus  defectibus  reddunt  theologiam  insipidam  et  ho- 
mines  deterrent  potius  quam  alliciunt.  Ergo  theologia  scholastica  relin- 
quenda  et  alia,  temporum  nostrorum  condicionibus  magis  accommodata, 
substituenda  est. 

Resp.  Dist.  antec. :  Omnes  illi  defectus,  in  quantum  veri  supponuntur, 
effecerunt,  ut  doctrina  ipsa  corrumperetur,  neg.  antec;  doctrinam  ipsam  in- 
tactam  reliquerunt,  de  qua  re  tinice  thesis  nostra  loquitur,  conc.  antec. 

Si  cui  ista,  quae  obiciuntur,  displicent  in  scholasticis,  emendet  defectus, 
si  potest,  et  retineat  sanam  eorum  doctrinam.  Praeferenda  tamen  est  in 
tractatibus  theologicis  ariditas  loquacitati,  distinctionum  usus  confusioni,  forma 
perspicua  et  simplex  ornatui   quaesito  et  alieno.     Ceterum  apud  ipsos  scho- 

lasticos  tanta  cernitur  differentia  in  modo  scribendi,  ut  de  dictione  schola- 
stica  quasi  de  re  omnibus  communi  nemo  rationabiliter  loqui  possit,  sed  si 
quis  quaerit,  cuiusvis  fere  sermonis  exemplaria  in  eorum  scriptis  inveniat. 
Haec  non  pertinent  ad  essentiam  theologiae  scholasticae ,  sed  sunt  ac- 
cidentalia. 

367.  Obi.  II.  Scholastici  carebant  sensu  historico  et  omnia  a  priori  de- 
finire  studebant;  unde  inepti  erant  ad  eas  quaestiones  recte  solvendas,  quae 
diiigentes  investigationes  historicas  postulant.  Ergo  doctrina  eorum  in  multis 
relinquenda  est. 

Resp.  Dist.  antec:  Scholastici  quaestiones  pure  historicas  plerumque 
neglexerunt,  conc.  antec. ;  non  habuerunt  eam  notitiam  traditionis  catholicae, 
quae  requiritur,  ut  doctrina  theologica  pura  servetur,  neg.  antec. 

Doctrina  apostolica  in  ecclesia  servatur  non  proxime  et  principaliter 
studio  historiae  sed  cotidiano  magisterio  et  extraordinariis  definitionibus  con- 
ciliorum  et  pontificum.  Haec  est  proxima  regula  et  norma  fidei  et  theo- 
logiae.  Studium  historicum  sacrae  doctrinae  utilissimum  quidem  est  sed  ad- 
iumentum  tantum  et  fons  secundarius.  Etiam  hunc  fontem  secundarium, 
imprimis  opera  SS.  Patrum,  scholastici  non  neglexerunt,  cuius  rei  eorum 
libri  testes  sunt,  etsi  omnia  non  tam  historice  quam  theologice  considera- 
bant.  Nostra  quidem  aetate  sensus  historicus  multo  magis  evolutus  est,  sed 
sensus  theologicus  saepe  deficit.  Unde  non  raro  in  uno  opere  de  historia 
dogmatum  conscripto  plures  et  graviores  errores  theologici  inveniuntur  quam 
in  omnibus  voluminibus  maximorum  scholasticorum  simul  sumptis.  Sic  minor 
defectus  maiore  defectu  commutatus  est.  Caveantur  igitur  defectus,  et  maneat 
usus  secundum  sapiens  consilium  a  Pio  X  in  encyclica  «Pascendi»  datum : 
«Maior  profecto  quam  antehac  positivae  theologiae  ratio  est  habenda;  id 
tamen  sic  fiat,  ut  nihil  scholastica  detrimenti  capiat,  iique  reprehendantur, 
utpote  qui  modernistarum  rem  gerunt,  quicumque  positivam  sic  extollant,  ut 
scholasticam  theologiam  despicere  videantur.» 

368.  Obi.  III.  Scholastici  reapse  errores  theologicos  docuerunt  unanimiter. 
Ergo  falsa  est  thesis. 

Resp.  Neg.  antec,  in  quantum  agitur  de  doctrinis  theologicis,  quas 
unanimiter  proposuerunt  ut  omnibus  credendas  vel  tenendas. 

Errores,  qui  in  operibus  scholasticorum  proponuntur,  in  tres  classes 
dividi  possunt: 

a)  In  disciplinis  pure  naturalibus  imbuti  erant  opinionibus  falsis  ea 
aetate  communibus,  ut  de  quattuor  elementis  et  similibus.  Est  tamen  no- 
tandum  eos  sibi  conscios  fuisse  multas  ex  his  opinionibus  non  esse  nisi  hypo- 
theses  vel  theorias  probabiles  tantum.  E.  g.  S.  Thomas  de  astronomis,  qui 
sequebantur  systema  ptolemaicum  quoad  motum  siderum,  ait:  «Illorum  sup- 
positiones,  quas  adinvenerunt,  non  est  necessarium  esse  veras.  Licet  enim 
talibus  suppositionibus  factis  apparentia  salvarentur,  non  tamen  oportet  di- 
cere  has  suppositiones  esse  veras,  quia  forte  secundum  aliquem  alium  modum, 
nondum  ab  hominibus  comprehensum,  apparentia  circa  stellas  salvantur» 
(De  caelo  1.  2,  lect.  17;  idem  dicit  in  Summa  1,  q.  32,  a.  1  ad  2). 

b)  In  quaestionibus  theologicis  potuerunt  vetustiores  scholastici  ut  doc- 
trinam   probabilem   vel   probabiliorem   admittere   eam,    quae   postea  a  theo- 


270  Pars  III.     De  fontibus  theologicis. 

logis  reiecta  est.  Huc  referre  licet  e.  g.  quod  veteres  scholastici  satis  unani- 
miter  docuerunt,  episcopatum  non  esse  ordinem  sacramentalem  distinctum 
a  presbyteratu.  Neque  enim  hanc  opinionem  tradiderunt  ut  necessario  am- 
plectendam.  Ita  unus  ex  vetustissimis  scholasticis ,  Gulielmus  Parisiensis 
(Alvernus)  defendit  quidem  illam  opinionem,  sed  infineait:  «Si  quis  dicere 
voluerit  episcopatum  esse  ordinem  distinctum  a  sacerdotio  minore,  non  op- 
ponimus  nos»  (De  sacram.  ordinis  13). 

c)  Errores  dogmaticps  in  rebus  ab  ecclesia  nondum  defmitis  potuerunt 
tradere  quidam  vel  etiam  multi,  at  non  omnes  unanimiter.  Ita  multi  acer- 
rime  impugnarunt  doctrinam  de  immaculata  conceptione  Beatae  Virginis 
Mariae;  sed  alii  non  minus  fortiter  eam  defenderunt. 

SchoL  I.  De  consensu  populi  christiani  in  rebus  fidei  et  morum. 

369.  Christus  Dominus  magisterio  ecclesiastico  infallibilitatem  dedit 
in  utilitatem  omnium  fidelium,  ut  omnes  concurrant  in  unitatem  fidei 
(Io  17,  20  sq.  Eph  4,  1 1  sqq).  Itaque  sicut  per  Spiritum  Sanctum 
infallibilis  servatur  testincatio  docentium,  ita  etiam  fides  credentium. 
Ideo  iam  SS.  Patres  ex  consensu  fidelium  arguunt  contra  haereticos. 
Ita  SL  Basilius  vituperat  Eunomium,  «quod  non  putet  oportere  in  sim- 
plici  ac  nuda  multorum  fide  permanere,  sed  artificiosis  quibusdam  captio- 
sisque  rationibus  veritatem  rursus  ad  id,  quod  sibi  videtur,  detrudere» 
(Adv.  Eunom.  3,  1).  5*.  Augustinus  contra  Iulianum:  «Non  tibi,  sicut 
calumniaris,  ,solum  populi  murmur1  opponimus,  quamquam  et  ipse  po- 
pulus  adversus  vos  propterea  murmuret,  quia  non  est  talis  quaestio, 
quae  possit  etiam  cognitionem  fugere  popularem.  Divites  et  pauperes, 
excelsi  atque  infimi,  docti  et  indocti,  mares  et  feminae  norunt,  quid 
cuique  aetati  in  baptismate  remittatur.  .  .  .  Quasi  parva  sit  istius  veritatis 
assertio,  quod  in  hoc  fidei  firmissimo  et  antiquissimo  fundamento  ipsa 
toto  orbe  diffusa  non  a  se  discrepet  multitudo»  (Contra  Iul.  1,  7,  31). 
His  verbis  indicatur,  quibus  in  rebus  populi  consensus  invocari  possit, 
scilicet  non  in  quaestionibus  subtilioribus,  quae  captum  populi  effugiunt, 
sed  in  iis  quae  omnibus  pervia  sunt,  quia  vel  ad  doctrinam  vel  ad 
praxim  cotidianam  pertinent.  Ergo  si  in  his  rebus  clarus  consensus 
populi  apparet,  certum  argumentum  est  rem  istam  a  magisterio  ec- 
clesiastico  omnibus  credendam  vel  tenendam  proponi.  Apparet  autem 
sensus  populi  variis  modis,  in  libris,  picturis,  monumentis,  inscriptio- 
nibus.  Maxime  picturae  et  inscriptiones  factae  a  christianis  primorum 
saeculorum  utiles  esse  possunt  ad  argumentationem  dogmaticam.  Sed 
quia  hae  res  multas  inquisitiones  postulant,  antequam  firmum  argumen- 
tationis  fundamentum  praebent,  tractantur  in  speciali  disciplina,  quae 
vocatur  archaeologia  sacra  (cf.  P.  Syxtus ,  Notiones  archaeologiae 
christianae,  Romae  1908  sqq).  Idem  valet  de  historia  ecclesiastica 
(cf.  Franzelin,  De  tradit.  thes.  XII). 

Schol.  2.     De  usu  rationis  humanae  in  theologia. 

370.  6".  Thomas  ait:  «Utitur  sacra  doctrina  etiam  ratione  humana, 
non  quidem    ad    probandam    fidem  sed  ad  manifestandum  aliqua  alia, 

quae  traduntur  in  hac  doctrina.  Cum  igitur  gratia  non  tollat  naturam 
sed  perficiat,  oportet,  quod  naturalis  ratio  subserviat  fidei,  sicut  et 
naturalis  inclinatio  voluntatis  subsequitur  caritati»  (i,  q.  i,  a.  8  ad  2). 
Ratio  intellegitur  subiective  aut  obiective.  Ratione  snbiectiva,  i.  e.  in- 
tellectu  nostro,  intellegimus,  quid  credendum  sit,  et  cur  credendum  sit, 
actum  fidei  elicimus,  fidei  doctrinas  meditando  nobis  asciscimus.  Ra- 
tione  obiectiva ,  i.  e.  principiis  naturaliter  cognitis,  utitur  theologus 
quadrupliciter :  1.  ad  stabilienda  praeambula  fidei  et  motiva  credibili- 
tatis,  quae  ante  theologiam  sciri  debent;  2.  ad  formandas  conclusiones 
theologicas  ex  maiore  revelata  et  minore  philosophice  cognita;  3.  ad 
ostendendum  dogmata  consentire  cum  veritatibus  philosophicis  vel 
saltem  iis  non  contradicere,  et  etiam  ad  mysteria  analogiis  quibusdam 
aliquo  modo  illustranda;  4.  ad  defendendas  veritates  revelatas  ab  ob- 
iectionibus  adversariorum. 

Hinc  intellegitur,  cur  etiam  auctoritas  philosophorum  intra  certos 
limites  invocetur  in  theologia.  Manet  autem  in  sacra  doctrina  philo- 
sophia  semper  ancilla,  numquam  fit  domina;  et  etiam  ad  famulandum 
eatenus  tantum  admittenda  est,  quatenus  est  vera  in  principiis,  sana 
in  doctrinis,  cauta  in  delectu  opinionum,  sobria  in  usu  (cf.  Conc.  vat. 
sess.  3,  c.  4;  Denz.  n.  1795  sqq,  praeterea  n.  1669  sqq;  Wirceburg.  I, 
n.  242). 

CAPUT  11. 
DE  SACRA  SCRIPTURA. 

Cf.  R.  Cornely,  Introductio  in  utr.  T.  libros  sacros  I2,  Parisiis  1894;  —  Introductionis 
compendium7,  Parisiis  19 1  I ,  ubi  in  append.  II  tractatus  de  inspiratione ;  Franzelin,  De 
Trad.  et  Scriptura ;  Franc.  Schmid,  De  inspirationis  bibliorum  vi  et  ratione,  Brixinae 
1885;  G.  I.  Creis,  De  divina  Bibliorum  inspiratione,  Lovanii  1886;  D.  Zanecchia,  Di- 
vina  inspiratio  Sacrarum  Scripturarum,  Romae  1898;  L.  Billot,  De  inspiratione  Sacrae 
Scripturae,  Romae  1903;  S.  Schiffini,  Divinitas  Scripturarum,  Augustae  Taur.  1905; 
Chr.  Pesch,  De  inspiratione  Sacrae  Scripturae,   Friburgi  Brisg.    1906. 

PRAENOTANDA. 
371.  Quid  intellegatur  Sacra  Scriptura.  Proxima  regula  fidei  et 
proximus  fons,  ex  quo  fideles  omnes  hauriunt  notitiam  rerum  creden- 
darum,  est  vivum  magisterium  ecclesiasticum  (supra  n.  301).  Huic 
autem  magisterio  Deus  tradidit  quosdam  libros,  quorum  ipse  per  ho- 
mines  ut  instrumenta  factus  est  auctor,  quique  ideo  «Sacra  Scriptura» 
vocantur  (supra  n.  303).  Hoc  nomen  desumptum  est  ex  his  ipsis  libris, 
in  quibus  collectio  librorum  sacrorum  iudaeorum  vocatur,  aut  simpli- 
citer  Yj  ypa<pY]  vel  at  ypa<pa't,  aut  ypa<pdt  dytat,  tepa  ypdppaza  (cf.  Io. 
7,  38;  17,  12;  19,  24sqq;  Mt  22,  29;  Rom  1,  2;  4,  3;  2  Tim  3,  15  sq). 
1  Mach.  12,  9  vocantur  rd  fttftkta  za  dyta;  unde  illud  nomen :  «Biblia 
sacra».  Maxima  pars  horum  librorum  ante  Christum  iam  exstabat. 
Sed  etiam  quidam  apostoli  vel  apostolorum  discipuli  libros  sacros  con- 
scripserunt.  Quare  dividitur  Scriptura  in  libros  Veteris  et  Novi  Testa- 
menti,  qui  etiam  simpliciter  dicuntur  Vetus  et  Novum   Testamentum. 

372.  Qui  sint  hi  libri,  definitum  est  a  concilio  tridentino,  quod 
(in  sess.  4)  enumerat  eos  omnes  et  solos,  qui  in  editione  latina  Vulgata 
nostra  leguntur  ab  initio  Genesis  usque  ad  finem  Apocalypsis ;  et  dein 
pergit:  «Si  quis  autem  libros  ipsos  integros  cum  omnibus  suis  partibus, 
prout  in  ecclesia  catholica  legi  consueverunt  et  in  vetere  Vulgata  la- 
tina  editione  habentur,  pro  sacris  et  canonicis  non  susceperit . . .  A.  S.» 
(Denz.  n.  784).  Quam  definitionem  repetiit  concilium  vatica?ium  sess.  3, 
c.  2  (Denz.  n.  1787).  Hic  catalogus  librorum  sacrorum  non  est  novus, 
sed  iam  statutus  fuit  a  concilio  carthaginensi  a.  397  {Denz.  n.  92 ; 
cf.  n.  84  96)  et  deinceps  saepius.  Catalogus  sacrorum  librorum  solet 
vocari  canon^  et  libri  in  catalogum  recepti  dicuntur  libri  canonici.  Nihilo- 
minus  haec  significatio  vocabuli  canonis  non  est  primitiva,  cum  canon 
per  se  sit  idem  ac  mensura  vel  regula.  Hoc  nomen  transferentes 
SS.  Patres  ad  res  dogmaticas,  loquuntur  de  canone,  i.  e.  de  regula  fidei 
(S.  Clemens  Rom.,  1  Cor.  7.  Irenaeus,  Contra  haer.  3,  11,  I  etc).  Ergo 
quia  Scriptura  est  regula  fidei,  libri  ad  eam  pertinentes  recte  vocantur 
libri  canonici. 

Quia  olim  de  canonicitate  quorundam  librorum  tum  Veteris  tum 
Novi  Testamenti  disputatum  est  in  ecclesia,  illi  libri,  qui  semper  et 
ubique  canonici  habebantur,  vocari  solent  protocanonici;  illi  vero,  de 
quibus  aliquando  dubitabatur,  deuterocanonici.  His  nominibus  non  indi- 
catur  maior  vel  minor  gradus  auctoritatis  sed  unice  factum  historicum 
prioris  et  posterioris  acceptionis  universalis  illorum  librorum.  Libri 
deuterocanonici  Veteris  Testamenti  sunt:  Tobias,  Iudith,  Sapientia,  Ec- 
clesiasticus,  Baruch  et  epistula  Ieremiae,  duo  libri  Machabaeorum 
Esther  10,  4  usque  ad  flnem  libri,  Daniel  3,  24 — 90;  13,  1  usque  ad 
finem  libri.  Libri  deuterocanonici  novi  Testamenti  sunt:  ep.  ad  He- 
braeos,  ep.  Iacobi,  ep.  2  Petri,  ep.  2  et  3  Ioannes,  ep.  Iudae,  Apocalypsis, 
Marcus  16,  9 — 20,  Lucas  22,  43  sq,  Ioannis  7,  53  ad  8,  II,  Deutero- 
canonica  Veteris  Testamenti  a  protestantibus  vocantur  apocrypha;  quae 
vero  a  catholicis  vocantur  apocrypha,  a  protestantibus  vocantur  pseud- 
epigrapha  (e.  g.  3  et  4  libri  Machabaeorum,  Psalmi  Salomonis,  liber 
Henoch). 

Historia  canonis  traditur  in  introductione  in  Sacram  Scripturam. 
Quia  haec  res  postulat  longiores  inquisitiones  historicas,  quam  quae  hic 
commode  institui  vel  cum  utilitate  breviter  recapitulari  possint,  eam 
illi  disciplinae  theologicae  relinquimus.  Dogmatice  omnis  dubitatio, 
quae  olim  de  quibusdam  libris  movebatur,  iam  diu  sublata  est. 

373.  Ad  conceptum  libri  canonici  duo  pertinent:  a)  ut  liber  sit  in- 
spiratus,  b)  ut  qua  i?ispiratus  ecclesiae  sit  traditus.  Id  definitum  est 
a  concilio  vaticano  (sess.  3,  c.  2):  Libros  Veteris  et  Novi  Testamenti 
«ecclesia  pro  sacris  et  canonicis  habet,  non  ideo,  quod  sola  humana 
industria  concinnati,  sua  deinde  auctoritate  sint  approbati,  nec  ideo 
dumtaxat,    quod    revelationem    sine    errore    contineant,    sed    propterea, 

quod  Spiritu  Sancto  inspirante  conscripti,  Deum  habent  auctorem,  atque 
ut  tales  ipsi  ecclesiae  traditi  sunt»  (Denz.  1787).  Quia  vero  libri  sacri 
ecclesiae  traditi  sunt  conservandi  et  exponendi,  non  singulis  hominibus 
dati  ut  regula  fidei  proxima,  multo  minus  ut  unica,  ideo  concilium 
tridentinum  (sess.  4)  «ad  coercenda  petulantia  ingenia  decernit,  ut  nemo, 
suae  prudentiae  innixus,  in  rebus  fidei  et  morum,  ad  aedificationem 
doctrinae  christianae  pertinentium,  Sacram  Scripturam  ad  suos  sensus 
contorquens,  contra  eum  sensum,  quem  tenuit  et  tenet  sancta  mater 
ecclesia,  cuius  est  iudicare  de  vero  sensu  et  interpretatione  Scripturarum 
Sanctarum,  aut  etiam  contra  unanimem  consensum  Patrum  ipsam  Scrip- 
turam  Sacram  interpretari  audeat»  (Denz.  n.  786).  Cum  quidam  dixis- 
sent  hoc  decreto  interdictum  tantum  esse  Scripturam  interpretari  contra 
sensum  ecclesiae  et  Patrum,  non  tamen  positive  statutum  esse  sensum 
ecclesiae  aut  Patrum  esse  necessario  admittendum,  concilium  vatica- 
num,  hanc  pravam  expositionem  reiciens,  ait  (sess.  3,  c.  2):  «Nos,  idem 
decretum  renovantes,  hanc  illius  mentem  esse  declaramus,  ut  in  rebus 
fidei  et  morum,  ad  aedificationem  doctrinae  christianae  pertinentium,  is 
pro  vero  sensu  Sacrae  Scripturae  habendus  sit,  quem  tenuit  ac  tenet 
sancta  mater  ecclesia»  (Denz.  n.  1788).  His  igitur  decretis  duo  clare 
enuntiantur:  a)  Sacram  Scripturam  ita  esse  a  Deo  inspiratam,  ut  Deus 
sit  eius  auctor;  b)  hanc  Sacram  Scripturam  non  singulis  sed  ecclesiae 
traditam  esse  exponendam.  Haec  igitur  duo  iam  explicanda  et  osten- 
denda  sunt.  Agemus  primum  de  essentia  inspirationis,  deinde  de  ex- 
tensione  inspirationis. 

Prop.  XLVI.  Libri  Sacrae  Scripturae  Spiritu  Sancto  inspirante 
conscripti  Deum  auctorem  habent. 

374.  Stat.  quaest.  Deus  libros  sacros  non  produxit  miraculose 
per  se  solum,  sed  movit  homines  ad  eos  conscribendos.  Hic  influxus 
divinus  in  scriptores  sacros  vocatur  inspiratio  (activa);  scriptores  ipsi 
sub  hoc  influxu  divino  constituti  vocantur  scriptores  inspirati  (inspi- 
ratio  personalis) ;  similiter  libri  ab  iis  ex  hoc  influxu  conscripti  vocantur 
libri  inspirati  (inspiratio  realis).  Graece  plenius  dicitur  tteoxveuoTia, 
scriptores  vero  et  libri  sacri  ftebizveuoToi.  Quae  appellatio  desumpta  est 
ex  2  Tim  3,    16:   IJdoa  ypayrj  SeoTrveuoTOQ. 

Imprimis  igitur  probandum  est  Deum  exercuisse  eiusmodi  influxum 
in  homines  quosdam,  ut  libri  vi  huius  influxus  divini  conscripti  ad 
Deum  auctorem  referendi  sint  et  divina  quadam  auctoritate  polleant. 
De  accurata  natura  huius  influxus  et  de  extensione  huius  auctoritatis 
postea  dicemus.  Non  quaeritur,  quomodo  inspiratio  absolute  fieri 
potuerit,  sed  quomodo  revera  facta  sit,  idque  non  ex  nuda  speculatione 
de  conceptu  inspirationis  vel  auctoris  sed  ex  fontibus  theologicis  di- 
scendum  est,  in  quibus  hi  conceptus  explicantur. 

Patet  nos  non  posse  probare  inspirationem  Scripturae  ex  auctori- 
tate   Scripturae   ut   inspiratae.     Bene  vero    possumus   ex   Scriptura   ut 

fonte  historico  discere,  quid  personae  in  ea  loquentes  de  inspiratione 
Scripturae  sentiant;  et  si  hae  personae  cum  auctoritate  infallibili  lo- 
quuntur,  ut  Christus  et  apostoli,  eorum  doctrina  de  inspiratione  Scrip- 
turae  admittenda  est.  Nihilominus  in  quantum  agitur  non  de  inspira- 
tione  in  genere  vel  de  inspiratione  quorundam  tantum  librorum,  sed 
de  inspiratione  omnium  librorum  canonicorum,  argumentum  praesto  non 
est  ex  sola  Scriptura,  sed  necessario  recurrendum  est  ad  traditionem. 
Cum  veteres  theologi  protestantes,  maxime  saeculis  XVI  et  XVII, 
inspirationem  adeo  exaggerassent,  ut  ad  veram  quandam  bibliolatriam 
pervenissent,  recentes  plerique  omnem  veri  nominis  inspirationem  rei- 
ciunt;  et  si  forte  vocem  retinent,  nihil  aliud  intellegunt  nisi  libros  sacros 
scriptos  esse  ab  hominibus  sensu  religioso  valde  commotis,  et  ideo 
aptos  esse  ad  similem  sensum  in  legentibus  excitandum  (cf.  Chr.  Pesch, 
De  inspir.  n.  224  sqq).  Protestantes  rationalistas  hac  in  re  secuti  sunt 
modernistae,  quorum  propositio  damnata  9  haec  est:  «Nimiam  simplici- 
tatem  aut  ignorantiam  prae  se  ferunt,  qui  Deum  credunt  vere  esse 
Sacrae  Scripturae  auctorem»   {Denz.  n.  2009;  cf.  2090). 

375-     Arg.  I.     Ex  Sacra  Scriptura  ut  fonte  historico. 

Iam  in  Vetere  Testamento  libri  sacri  speciali  modo  ad  Deum  auc- 
torem  referuntur;  in  Novo  autem  Testamento  Christus  Dominus  et 
apostoli  hanc  fidem  approbant,  et  docent  libros  sacros  ita  Deum  ha- 
bere  auctorem,  ut  ob  hoc  ipsum  eorum  dicta  firmissimum  argumentum 
veritatis  sint.  Atqui  haec  doctrina,  utpote  divinitus  revelata,  vera  est. 
Ergo  libri  sacri,  divinitus  inspirati,  Deum  auctorem  habent.  Sola  maior 
argumenti  probatione  indiget. 

Prob.  mai.  a)  Ex  Vetere  Testamento.  Saepe  in  Vetere  Testa- 
mento  viri  specialiter  a  Deo  electi  mandatum  divinum  acceperunt  scri- 
bendi  res  a  Deo  revelatas  et  haec  scripta  conservandi  et  suis  tem- 
poribus  populo  in  memoriam  revocandi.  Tales  viri  erant  Moyses, 
Iosue,  Samuel  (cf.  Ex  17,  4;  24,  4sqq;  34,  27;  Dt  31,  10  sqq  24  26; 
Ios  1,  8;  24,  26;  1  Rg  10,  55).  Hi  viri  erant  «prophetae»  (Nm  12, 
6  sqq.  Dt  34,  10.  Ios  3,  7  sqq.  1  Rg  3,  20).  Post  hos  venerunt  alii 
prophetae ,  qui  simile  mandatum  a  Deo  acceperunt  (Is  8,  1 ;  30,  8 ; 
34,  16.  Ier  30,  2;  36,  1  sqq.  Hab  2,  2).  Praeter  eos,  qui  stricte  pro- 
phetae  appellantur,  alii  quoque  viri,  qui  carmina  composuerunt,  di- 
cuntur  ita  scripsisse,  ut  Deus  ipse  per  eos  locutus  sit.  «Dixit  David  .  . . 
egregius  psaltes  Israel:  Spiritus  Domini  locutus  est  per  me,  et  sermo 
eius  per  linguam  meam»  (2  Rg  23 ,  1  sq).  Haec  est  ipsa  definitio 
prophetae,  qui  est  quasi  os  Domini  (Ier  15,  19),  ut,  dum  ipse  loquitur, 
ei  dicere  liceat:  «Haec  dicit  Dominus»  (Ez  3,  10  sq.  Zach  7,  12).  Qui 
reicit  verba  prophetae,  reicit  verba  Dei  (Ier  7,  25  sqq.  Ez  3,  7).  Quando 
ut  prophetae  loquuntur,  sunt  sub  speciali  motione  Spiritus  Sancti 
(1  Rg  10,  10;  19,  20.  2  Par  20,  14.  Ez  3,  10).  Itaque  quia  non  solae 
prophetiae   stricte    dictae  sed  etiam  lex  et  psalmi  referuntur  ad  scrip- 

tores  propheticos,  qui  ex  speciali  mandato  vel  speciali  impulsu  Dei 
scripserunt,  intellegitur,  cur  in  tanta  veneratione  apud  israelitas  fuerint 
(cf.  i  Mach  12,  9;  Io  5,  39),  et  cur  S.  Paulus  inter  praerogativas  israeli- 
tarum  numeret,  «quia  credita  sunt  illis  eloquia  Dei»  (Rom  3,  2),  prae- 
cipue  eloquia  scripta. 

Hanc  fidem  confirmat  Flavius  Iosephus:  «Apud  iudaeos  non  cuivis 
licebat  historiam  conscribere,  sed  «prophetis  tantum,  qui  remotissima 
et  antiquissima  ex  divina  inspiratione  didicerunt.  .  .  .  Sunt  duo  tantum 
supra  viginti  libri,  totius  temporis  descriptionem  continentes.  Et  horum 
quinque  sunt  Moysis.  .  .  .  Prophetae  Moysi  succedentes  suorum  tem- 
porum  res  gestas  tredecim  libris  conscripserunt.  Reliqui  quattuor  libri 
hymnos  ad  Deum  et  vitae  praecepta  hominibus  data  continent.»  Scripta 
post  Artaxerxem  facta  «non  eadem  fide  digna  habentur  atque  priora, 
quia  minus  manifesta  fuit  successio  prophetarum»  (Contra  Apionem 
1,  7sq). 

b)  In  Novo  Testamento  Christus  Dominus  et  apostoli  hanc  fidem 
iudaeorum  approbant.  Nam  illae  formulae:  «Scriptura  dicit»,  «Scriptum 
est»,  inducunt  verba  Veteris  Testamenti  ut  argumentum  ineluctabilis 
certitudinis,  cui  contradicere  non  liceat  (Mt  4,  4  7  10;  21,  42.  Io  10, 
34  sq.  Rom  3,  10).  Similes  formulae  circiter  centies  quinquagies  re- 
petuntur.  «Non  potest  solvi  Scriptura»  (Io  10,  35).  «Oportet  im- 
pleri  Scripturam»  (Act  1,  16).  «Necesse  est  impleri  omnia,  quae  scripta 
sunt  in  lege  Moysi  et  prophetis  et  psalmis  de  me»  (Lc  24,  44).  Cur 
tam  firma  sunt  verba  Scripturae?  Quia  sunt  verba  Dei,  vel  quia  ho- 
mines  ea  dixerunt  vel  scripserunt  sub  motione  divina.  Ita  David  «in 
spiritu»  locutus  est  de  Christo  (Mt  22,  43).  Deus  in  Scriptura  loquitur 
ad  iudaeos  tempore  Christi  viventes  (Mt  22,  31).  «Oportet  impleri 
Scripturam,  quam  praedixit  Spiritus  Sanctus  per  os  David»  (Act  1,  16). 
Dixit  Deus  ea,  quae  Gen  2,  2  scripta  sunt  de  die  septima  (Hebr  4,  4). 
Gal  3,  8  loco  Dei  loquentis  ponitur  Scriptura  loquens.  Ergo  secundum 
doctrinam  Christi  et  apostolorum  dicta  Scripturae  infallibiliter  vera  sunt, 
quia  sunt  verbum  Dei  scriptum,  seu  quia  sunt  a  Deo  inspirata. 

In  epistula  2  ad  Tim  (3,  15  sq)  illa  Scriptura,  quam  Timotheus 
ab  infantia  didicit,  i.  e.  Vetus  Testamentum  (secundum  versionem  Sep- 
tuaginta),  dicitur  ypa<pr)  ^eoTvueuarog,  Scriptura  a  Deo  inspirata.  De 
«omni  prophetia  Scripturae»  S.  Petrus  ait:  «Non  voluntate  humana 
allata  est  aliquando  prophetia,  sed  Spiritu  Sancto  inspirati  (utto  tiveu- 
fiazoQ  ayiou  (pepopevot)  locuti  sunt  sancti  Dei  homines»  (2  Petr  I,  21). 
Quae  verba  serviunt  ad  explicandum  illud  b^eonveooroc,  S.  Pauli.  Nam 
Scriptura  ideo  est  fyeoTzveoozoQ,  quia  principalis  causa  eius  non  est 
voluntas  humana  scriptorum  sed  Spiritus  Sanctus  movens  homines  a 
Deo  electos  ad  loquendum  sive  ore  sive  scripto. 

Haec  omnia  testimonia  referuntur  ad  libros  Veteris  Testamenti. 
Novi  autem  Testamenti  libri  ab  initio  religionis  non  statim  aderant; 
ergo   non   poterant   commemorari   nisi   ab   iis,    qui   post  primos  libros 

editos  scripserunt.  Ita  S.  Petrus  in  secunda  sua  epistula  (3,  15  sqq) 
loquitur  de  S.  Pauli  epistulis:  «Domini  nostri  longanimitatem  salutem 
arbitremini,  sicut  et  carissimus  frater  noster  Paulus  secundum  datam 
sibi  sapientiam  scripsit  vobis,  sicut  et  in  omnibus  epistulis,  loquens  in 
iis  de  his,  in  quibus  sunt  quaedam  difficilia  intellectu,  quae  indocti  et 
instabiles  depravant,  sicut  et  ceteras  Scripturas,  ad  suam  ipsorum  perdi- 
tionem.»  Recenset  igitur  epistulas  paulinas  inter  «Scripturas»,  ojq  xat  tolq 
lotnaQ  YpacpaQ.  Quas  epistulas  Pauli  habuerit,  nescimus.  S.  Paulus  videtur 
allegare  verba  quaedam  ex  evangelio  Lucae  (1  Tim  5,  18;  cf.  Lc  10,  7). 
S.  Ioannes  in  Apocalypsi  saepe  testatur  se  a  Deo  mandatum  scribendi 
accepisse  (1,  10  sq  19  etc),  et  libro  suo  tantam  auctoritatem  tribuit, 
ut  sub  gravissimis  poenis  a  Deo  infligendis  non  liceat  quidquam  addere 
aut  demere  (22,    18  sq). 

Itaque  ex  Sacra  Scriptura  possumus  quidem  probare  exsistentiam 
librorum  inspiratorum,  quorum  Deus  auctor  est,  non  vero  possumus  ex 
Scriptura  sola  probare,  quinam  sint  illi  libri  omnes  et  soli,  qui  in- 
spirati  sunt. 

376.     A.rg.  2.     Ex  consensu  Patrum  et  theologorum. 

SS.  Patres  et  theologi  docent  scriptores  humanos  in  conficienda 
Sacra  Scriptura  fuisse  instrumenta  Spiritus  Sancti,  ita  ut  principalis 
auctor  Scripturae  non  sint  homines  sed  Deus.  Ergo  diserte  docent 
thesim  nostram.  >S.  Iustinus  (vel  alius  eius  aequalis)  de  scriptoribus 
sacris  ait:  «Quibus  verborum  artificio  opus  non  fuit  .  .  .  sed  puros  seipsos 
divini  Spiritus  operationi  praebere,  ut  divinum  illud  delapsum  e  caelis 
plectrum,  velut  quodam  citharae  vel  lyrae  instrumento,  iustis  hominibus 
uteretur»  (Cohort.  c.  8).  .S.  Theophilus  Antioch.  vocat  sacros  scrip- 
tores  opyava  6eou,  ita  ut  Deus  potius  per  eos  quam  ipsi  homines  lo- 
quantur  (Ad  Autol.  2,  10).  Hinc  Scriptura  sibi  consentit,  «quia  omnes 
Spiritu  moti  (nveopaToyopoi)  uno  Spiritu  Dei  locuti  sunt»  (1.  c.  3,  12). 
Athenagoras'.  Prophetae  «movente  eos  divino  Spiritu  elocuti  sunt,  quae 
inspirabantur,  utente  illis  Spiritu,  sicut  si  tibicen  inflet  tibiam»  (Le- 
gatio  9).  ^.  Irenaeus:  «Scripturae  perfectae  sunt,  quippe  a  Verbo  Dei 
et  Spiritu  eius  dictae»  (Contra  haer.  2,  28,  2).  5.  Cyprianus :  «Nos 
Deus  per  Scripturas  Sanctas  erudire  et  instruere  dignatus  est»  (Prooem. 
in  libros  testim.).  5.  Basilius:  «Omnis  Scriptura  est  divinitus  inspirata, 
ideo  a  Spiritu  Sancto  conscripta,  ut  .  .  .  ad  nostrum  morbum  curan- 
dum  medelam  seligere  possimus»  (In  Ps.  1 ,  n.  1).  «Paulus  dixit: 
Omnis  Scriptura  divinitus  inspirata.  .  .  .  Quomodo  Spiritus  Sanctus 
Deus  non  est,  cum  illius  Scriptura  divinitus  inspirata  sit?»  (Contra 
Eunom.  5;  M  PG  29,  722).  >S.  Cyrillus  Alex.:  «Unus  liber  est  tota 
Scriptura  et  dicta  per  Spiritum  Sanctum»  (In  Is.  1.  3,  t.  2,  v.  13). 
*S.  Ioannes  Chrysost.:  Sacras  Scripturas  «divino  Spiritu  afflati  pro- 
phetae  locuti  sunt;  ideo,  utpote  a  Spiritu  scriptae,  ingentem  in  se  con- 
tinent  thesaurum«   (In  Gen.  21,   1).    5.  Hieronytnus :  Omnes  Scripturae 

«uno  scriptae  sunt  Spiritu  Sancto,  et  propterea  unus  liber  appellantur» 
(In  Is.  29,  9  sqq).  »S.  Augustinus  Deum  alloquitur:  «O  Domine,  nonne 
ista  Scriptura  tua  vera  est,  quoniam  tu  verax  et  veritas  edidisti  eam?» 
(Confess.  13,  29.)  5.  Gregorius  M.:  Quis  singula  in  Scripturis  con- 
tenta  scripserit,  «valde  supervacue  quaeritur,  cum  tamen  auctor  libri 
Spiritus  Sanctus  fideliter  credatur.  Ipse  igitur  haec  scripsit,  qui  scri- 
benda  dictavit.  Ipse  scripsit,  qui  in  illius  opere  inspirator  exsistit,  et 
per  scribentis  vocem  imitanda  ad  nos  facta  transmittit»  (In  Iob  praef. 
n.   1  sq). 

Haec  pauca,  ex  plurimis  selecta,  sufficiunt  ad  ostendendum  se- 
cundum  communem  et  constantem  traditionem  SS.  Patrum  Deum  ita 
inspirasse  Sacram  Scripturam,  ut  verus  eius  auctor  dicendus  sit.  Vix 
ulla  doctrina  clarius  et  saepius  in  traditione  repetitur.  Unanimis  quoque 
est  consensus  theologorum.  *S.  Bonaventura  excellentiam  Scripturae 
exponit  in  prooemio  Breviloquii,  ubi  inter  alia,  agens  de  modo  proce- 
dendi  Scripturae,  ait:  «In  ipsa  nihil  contemnendum  tamquam  inutile, 
nihil  respuendum  tamquam  falsum,  nihil  repudiandum  tamquam  ini- 
quum,  pro  eo  quod  Spiritus  Sanctus,  eius  auctor  perfectissimus,  nihil 
potuit  dicere  falsum,  nihil  superfluum,  nihil  diminutum.»  vS.  Thomas : 
Sacrae  Scripturae  «Spiritus  Sanctus  est  auctor,  homo  vero  instrumentum» 
(Quodl.  7,  a.  16).  «Scripturam  fides  supponit  Spiritu  Sancto  dictante 
promulgatam  esse»  (In  2  sent.  dist.  12,  a.  2).  Opus  non  est  alia  alle- 
gare,  quia  omnes  eandem  doctrinam  tradunt.  Tandem  haec  doctrina 
definita  est  a  concilio  vaticano  (supra  n.  373). 

377*  Obi.  I.  Christus  Dominus  et  apostoli,  loquentes  de  Scriptura,  se  ac- 
commodarunt  opinioni  iudaeorum,  qui  libris  sacris,  praecipue  libris  mosaicis, 
divinam  auctoritatem  tribuebant.  Ergo  eorum  dicta  potius  sunt  consideranda 
ut  argumentum  ad  hominem,  non  vero  premenda,  quasi  sint  revelatio  divina 
de  origine  et  auctoritate  Scripturae. 

Resp.  Neg.  antec.  Nam  etsi  concedi  potest  Christum  vel  apostolos 
interdum  usos  esse  argumento  ad  hominem,  tamen  tam  constanter  inculcant 
auctoritatem  Scripturae,  ut  irrationabile  sit  haec  omnia  velle  considerare  ut 
argumentum  ad  hominem,  praesertim  cum  saepe  non  agatur  de  convincendis 
iudaeis  sed  de  discipulis  instruendis  (e.  g.  Lc  24,  27  44  sq;  2  Tim  3,  15  sq). 
Hic  modus  omnia  dicta,  quae  non  placent,  explicandi  per  accommodationem 
ad  praeiudicia  iudaeorum,  est  quidem  satis  communis  apud  rationalistas,  sed 
est  efFugium  nimis  leve  et  arbitrarium,  quo  Christo  tribuitur  usus  agendi  plane 
indignus. 

378*  Obi.  II.  Veteres  scriptores  christiani,  quando  de  inspiratione  Scrip- 
turae  loquuntur,  tam  manifeste  exaggerant,  ut  eorum  testimonium  ob  hoc 
ipsum  magnam  vim  non  habeat  ad  probandum.  Nam  comparant  sacros  scrip- 
tores  cum  lyra,  cithara  vel  aliis  instrumentis,  ut  hi  tamquam  instrumenta 
sensu  carentia  et  mantica  vi  acti  appareant.  Ergo  argumentum  ex  vetere 
traditione  non  est  efficax. 

Resp.  Neg.  antec.  Nam  etsi  veteres  interdum  valde  efferunt  praeva- 
lentem  influxum  Spiritus  Sancti  in  hagiographos,  nihilominus  saepe  et  clare 
dicunt  hos  non  scripsisse  mente  perturbata  sed  illuminata  et  bene  per- 
spicientes,  quid  agerent  et  scriberent.  Quando  montanistae  manticam  pro- 
phetiam  introducere  conabantur,  catholici  fortiter  restiterunt ;  et  montanistae 
ex  ecclesia  eiecti  sunt.  «Huiusmodi  spiritu  nullum  umquam  nec  in  Vetere 
nec  in  Novo  Testamento  prophetam  afflatum  poterunt  demonstrare»  [Euseb. 
H.  E.  5,  17). 

379*  Obi.  III.  Veteres  scriptores  non  raro  extendunt  inspirationem  ad  libros 
non  canonicos,  ut  cum  S.  Augustinus  dicit  S.  Hieronymum  scripsisse  «non 
tantum  donante,  verum  etiam  dictante  Spiritu»  (Ep.  82,  2).  Ergo  ex  eorum 
dictis  nihil  concluditur  de  origine  et  auctoritate  Scripturae  unice  propria. 

Resp.  Dist.  antec.  SS.  Patres  interdum  utuntur  vocabulo  inspirationis 
sensu  lato  et  minus  proprio,  ita  ut  ex  nudo  verbo  inspirationis  nihil  certi  et 
determinati  colligi  possit,  conc.  antec. ;  non  applicant  hoc  vocabulum  ad  Scrip- 
turam  sensu  presso  et  determinato,  quo  nulli  alii  libro  conveniat,  neg.  antec. 
Ita  S.  Augusti?ius :  «Solis  iis  Scripturarum  libris,  qui  canonici  appellantur, 
didici  hunc  timorem  honoremque  cfeferre,  ut  nullum  auctorem  eorum  in 
scribendo  aliquid  errasse  firmissime  credam.  .  .  .  Alios  autem  ita  lego,  ut 
quantalibet  sanctitate  doctrinaque  praepolleant,  non  ideo  verum  putem,  quia 
ita  senserunt»  (Ep.  82,  3;  cf.  supra  n.  362,  6).  Soli  libri  canonici  ubique 
in  liturgia  legebantur,  idque  cum  specialibus  venerationis  signis ;  multi  mortem 
subire  malebant  quam  eos  gentilibus  tradere  (cf.  quae  scripsi  De  inspir. 
n.  389  sqq).  Iam  tot  commentarii  biblici,  quos  SS.  Patres  ediderunt,  efficax 
argumentum  praebent  ad  ostendendum,  quid  censuerint  de  divina  Scripturae 
inspiratione. 


Prop.  XLVII.  Deus  eo  factus  est  auctor  Sacrae  Scripturae, 
quod  scriptores  sacros  supernaturali  virtute  ita  ad  scribendum  ex- 
citavit  et  movit,  ita  scribentibus  adstitit,  ut  ea  omnia  eaque  sola, 
quae  ipse  iuberet,  et  recte  mente  conciperent  et  fideliter  conscribere 
vellent  et  apte  infallibili  veritate  exprimerent. 

380.  Stat.  quaest.  Etsi  catholici  omnes  unanimiter  consentiunt 
Scripturam  vere  esse  a  Deo  inspiratam,  nihilominus  non  idem  con- 
sensus  adest,  si  agitur  de  notione  inspirationis  accuratius  explicanda. 
Explicationes  quasdam  falsas  vel  minus  probabiles  in  fine  thesis  re- 
censebimus.  Cum  inspiratio  consistat  in  influxu  quodam  Dei  in  sacros 
scriptores,  quaeritur,  qualis  hic  influxus  fuerit.  In  omni  scriptore  distin- 
guimus  actus  intellectus,  .quibus  concipit  quid  scribere  velit,  voluntatem 
scribendi,  exsecutionem  voluntatis.  Itaque  quaestio  de  inspiratione  est 
quaestio  de  modo,  quo  Deus  se  habuerit  ad  hos  varios  actus  hagio- 
graphorum. 

Respondemus  verbis,  quibus  Leo  XIII  in  encyclica  «Providentis- 
simus  Deus»  rationem  inspirationis  exponit  {Denz.  n.  1952).  Haec 
doctrina   iam   ante   illam    encyclicam    fuit  valde   communis  inter  theo- 

logos;  e.  g.  paene  ad  verbum  traditur  a  Cornely  in  dissertatione  de 
inspiratione,  quae  est  appendix  II  Compendii  Introductionis  (n.  4),  et 
ab  eo,  quem  ipse  sequitur,  Card.  Franzelin  in  thesi  III  de  Scriptura, 
ut  huius  expositio  quodammodo  sit  praevius  quidam  commentarius  doc- 
trinae  pontificiae,  quidquid  nonnulli  in  contrarium  imaginati  sunt.  — 
Per  partes  verba  propositionis  exponemus. 

381.  Prob.  pars  I.  Influxus  inspirativus  est  supernaturalis.  Nam 
Deus  est  auctor  principalis  Scripturae,  scriptores  vero  humani  sunt  eius 
instrumenta.  Atqui  per  solum  influxum  supernaturalem  Deus  est  auctor 
Scripturae,  hagiographi  vero  eius  instrumenta. 

Maior  probata  est  in  thesi  praecedenti  (n.  376)  et  saepe  docetur 
a  SS.  Patribus.  S.  Hippolytus :  Scriptores  sunt  prophetae  «ad  instar 
organorum  habentes  in  se  Verbum  ut  plectrum»  (De  Christo  etAntichr.  2). 
Theodoretus  Cyrensis:  «Sunt  divini  Spiritus  instrumenta»  (In  Dan.  praef.). 
Secundum  *S.  Hieronymum  scriptor  sacer  quodammodo  dixit:  «Meum 
est  quasi  organum  praebere  linguam,  illius  [Spiritus  Sancti]  quasi  per 
organum  sonare,  quae  sua  sunt»  (Ep.  65,  7).  Secundum  »S.  Augustinum 
Christus  ad  scriptores  Novi  Testamenti  se  habet  ut  caput  ad  manus. 
«Quidquid  enim  ille  de  suis  factis  et  dictis  nos  legere  voluit,  hoc  scri- 
bendum  illis  tamquam  suis  manibus  inspiravit»  (De  consensu  evan- 
gelist.  1,  54).  Tandem,  ut  alia  omittamus,  Leo  XIII  in  encyclica 
«Providentissimus  Deus»  ait  «Spiritum  Sanctum  assumpsisse  homines 
tamquam  instrumenta  ad  scribendum»,  et  Deo  tribuendum  esse  Scrip- 
turam  ut  «primario  auctori». 

Prob.  min.  Instrumentum  non  producit  efTectum  per  actionem, 
quam  accipit  a  seipso,  sed  per  motionem,  quam  accipit  ab  alio,  qui 
est  causa  principalis  et  agit  per  virtutem  sibi  insitam  simulque  motum 
tribuit  instrumento.  Ergo  si  Deus  speciali  modo  utitur  hagiographis 
ut  instrumentis  ad  scribendos  libros  sacros,  requiritur  influxus  Dei 
supernaturalis,  quia  in  naturalibus  actionibus  creaturae  agunt  per  vim 
et  motionem  sibi  propriam ;  quare  Deus,  etsi  concurrit  ad  omnes  actiones, 
non  tamen  est  sensu  proprio  auctor  omnium  librorum,  qui  scripti  sunt. 
Immo  neque  quivis  influxus  supernaturalis  sufficit,  ut  homo  agens  sit 
causa  tantum  instrumentalis.  Nam  si  agit  per  formas  supernaturaliter 
sibi  inditas,  quarum  usus  arbitrio  hominis  subditur,  ut  sunt  gratia 
sanctificans  et  virtutes,  manet  causa  principalis.  Unde  etsi  quis  cum 
auxilio  gratiae  scribit  librum,  Deus  non  est  proprio  sensu  auctor  neque 
inspirator  libri.  Ideo  SS.  Patres  et  theologi  scholastici  inspirationem  do- 
cent  reduci  ad  donum  charismaticum  prophetiae,  et  hagiographos  vocant 
prophetas  (cf.  quae  collegi  De  inspir.  n.  38  40  43  sq  47  51  61  64  68  sq 
71  83  117  170  sqq  etc),  quem  modum  loquendi  hauserunt  ex  Sacra 
Scriptura  (supra  n.  375).  Iam  paucis  illis,  quae  ex  Patribus  et  theo- 
logis  excerpsimus,  clarissime  constat  inspirationem  esse  influxum  super- 
naturalem  plane  extraordinarium  in  scriptores  sacros.    Neque  restringunt 

hunc  influxum  ad  hunc  vel  illum  librum,  sed  integram  Scripturam 
verbum  seu  oraculum  Dei  esse  docent. 

382.  Prob.  pars  II.  Deus  supernaturaliter  movit  intellectum  et 
voluntatem  hagiographorum.  Nam  Deus  utitur  creaturis  ut  instru- 
mentis  secundum  naturam  ipsarum.  Atqui  scriptores  sunt  creaturae 
rationales,  per  intellectum  et  voluntatem  agentes.  Ergo  Deus  iis  usus 
est  ut  instrumentis  per  influxum  supernaturalem  in  intellectum  et  volun- 
tatem.  Hoc  SS.  Patres  maxime  inculcarunt,  pugnantes  contra  manticam 
theoriam  montanistarum.  Itaque  sacri  scriptores  scientes  et  volentes 
scripserunt,  sed  intellectu  illustrato  et  voluntate  mota  a  Deo.  .S.  Hippo- 
lyius:  «Non  enim  ex  sua  facultate  loquebantur,  ut  impostores,  nec 
quae  ipsi  volebant,  haec  annuntiabant,  sed  prius  perVerbum  recte  in- 
struebantur»  (De  Christo  et  Antichr.  2).  ^.  Ioannes  Chrysost.:  «Di- 
scimus  prophetas  non  fuisse  sicut  vates  [gentiles].  Illic  enim  daemon, 
quando  animam  invasit,  orbat  mentem  et  obscurat  ratiocinationem. . . . 
At  Spiritus  Sanctus  non  ita  agit,  sed  sinit  cor  intellegere,  quae  di- 
cuntur.  .  .  .  Utpote  sollicitus  et  beneficus,  eos,  qui  ipsum  suscipiunt, 
cognitionis  participes  reddit»  Loquitur  de  psalmista  (In  Ps.  44,  1). 
De  aliis  scriptoribus  sacris  ait:  «Prophetabant,  ut  ipsos  decebat,  cum 
intellegentia  et  omni  libertate.  .  .  .  Deus  autem  non  per  necessitatem 
impellit  sed  consiliis.  .  .  .  Dei  est  illuminare  et  cum  intellegentia  do- 
cere,  quae  opus  est»  (In  1  Cor.  hom.  29,  2).  .S.  Augustinus :  Matthaeus 
scripsit  «sequens  auctoritatem  Spiritus  Sancti,  a  quo  mentem  suam  regi 
plus  nobis  ille  utique  sentiebat»  (De  consensu  evangelist.  3,  7,  29). 
Similiter  alii  Patres,  item  theologi  communiter.  Si  scriptores  sacri  sine 
supernaturali  Dei  motione  suo  intellectu  et  sua  voluntate  elegissent, 
quae  scriberent,  ipsi  essent  auctores  primarii,  non  Deus.  Non  ideo 
tamen  Deus  impediebat  libertatem  eorum  in  scribendo;  nam  Deus 
sapientia  et  potentia  sua  potest  etiam  liberis  instrumentis  cum  infalli- 
bili  efficacia  uti,  quomodocumque  vult. 

383.  Prob.  pars  III.  Deus  scribentibus  ita  adstitit,  ut  scribenda 
infallibili  veritate  apte  exprimerent.  Assistentia  divina  refertur  ad 
exsecutionem  seu  ad  ipsam  materialem  scriptionem  libri.  Potest  enim 
homo,  etiam  sub  supernaturali  motione,  deficere  in  exsecutione,  quia 
facultates  exsecutivae  non  semper  perfecte  oboediunt  voluntati.  Ergo 
requiritur  assistentia  ad  cavendos  saltem  eos  defectus,  quibus  sensus 
a  Deo  intentus  mutaretur.  Potest  etiam  sacer  scriptor  uti  amanuensi 
ad  scribendum,  qui  non  est  inspiratus,  ut  Paulus  scripsit  epistulam  ad 
romanos  per  Tertium  (Rom  16,  22)  et  alias  epistulas  per  alios  ama- 
nuenses.  Ne  igitur  ob  has  vel  alias  rationes  defectus  irreperent,  quibus 
sensus  afficeretur,  Deus  invigilavit,  et  sivit  causas  secundas  agere, 
quamdiu  vidit  omnia  apte  scribi;  sed  quam  primum  vidit  hominem 
aberrantem  a  recta  scriptione,  ita  influxit,  ut  errores  caverentur.    Assi- 

stentia  igitur  hoc  modo  concepta,  per  se  est  aliquid  negativum,  arcens 
defectus;  et  solum  ubi  opus  est,  accedit  influxus  positivus.  Ita  hanc 
assistentiam  explicant  Banes,  Contenson,  Bellarminus,  Suarez,  plurimi 
recentiores. 

Scripturam  igitur  sic  confectam  Deus  apostolis  revelavit  esse  Scrip- 
turam  a  se  inspiratam,  et  per  eos  ecclesiae  tradidit.  Nam  sine  reve- 
latione  divina  non  posset  inspiratio  credi  fide  divina,  sicut  ecclesia  cre- 
dendam  praecipit.  Ergo  quia  ecclesia  omnem  revelationem  ab  apostolis 
accepit  (supran.  329),  etiam  Sacram  Scripturam  ut  inspiratam  ab  apostolis 
accepit.  Traditio  Scripturae  sane  non  constituit  inspirationem  librorum, 
sed  eam  supponit  et  manifestat.  Sed  actus,  quo  Deus  vult,  ut  liber 
ecclesiae  tradatur  qua  inspiratus,  est  de  conceptu  inspirationis  complete 
sumptae.  Causa  enim  finalis  libri  inspirati  est,  ut  ecclesiae  tradatur  ut 
custodiendus  et  explicandus.  Ergo  intentio,  ut  liber  tamquam  canonicus 
ecclesiae  tradatur,  et  inspiratio  supernaturalis  sunt  duae  res  insepara- 
biliter  nexae. 

384»  ObL  I.  Sacri  scriptores  saepe  litteris  consignarunt  res  sibi  natura- 
liter  notas.  Atqui  in  hoc  casu  non  requiritur  supernaturalis  illustratio  intel- 
lectus.     Ergo  haec  non  est  de  essentiali  conceptu  inspirationis. 

Resp.  Conc.  mai.  Dist.  min. :  In  eo  casu  non  erat  necessaria  nova  re- 
velatio  rerum  iam  notarum,  conc.  min. ;  non  erat  necessarium  supernaturale 
iudicium  de  scribendis  rebus,  neg.  min.     Et  eodem  modo  dist.  conseq. 

Si  Deus  volebat  scribi  res  scriptoribus  plane  ignotas,  requirebatur  re- 
velatio.  Sed  Deus  poterat  etiam  homines  inspirare,  ut  scriberent  res,  quas 
aliunde  noverant.  S.  Ioannes  scripsit  multa,  quae  viderat  (Io  19,  35;  1  lo  1, 
1  sqq).  Lucas  diligenter  inquisivit  in  ea,  quae  in  evangelio  scripturus  erat 
(Luc  1,  3),  et  in  Actibus  multa  narrat,  quibus  ipse  interfuerat.  Secundus 
liber  Machabaeorum  breviatus  est  ex  libris  Iasonis  Cyrenaei  (2  Mach  2, 
24  sqq).  His  notitiis  scriptorum  potuit  Deus  uti  et  usus  est ;  sed  ut  fieret 
auctor  libri,  debuit  eorum  intellectum  illuminare,  ut  iudicarent  haec  esse 
scribenda  (cf.  S.  Thomas  2,  2,  q.  174,  a.  2  ad  3).  Eo  ipso  autem,  quod 
movet  scriptorem  ad  hoc  iudicium  formandum  et  quod  revelat  ecclesiae  se 
eum  ita  movisse,  Deus  etiam  testatur  res  scribendas  veras  esse,  quia  non 
potest  inspirare  ad  falsa  scribenda.  Neque  tamen  inde  certo  concluditur  sin- 
gulos  scriptores  inspiratos  sibi  conscios  fuisse  supernaturalitatis  huius  influxus, 
quemadmodum  aliae  quoque  supernaturales  illustrationes  intellectus  sunt, 
quarum  supernaturalitas  non  directe  a  nobis  apprehenditur,  sed  solum  ex 
doctrina  ecclesiae  cognoscitur.  Multi  tamen  theologi  censent  conveniens  esse, 
ut  scriptor  inspiratus  conscius  sit  inspirationis,  etsi  concedunt  id  non  esse 
de  ratione  huius  charismatis  (cf.  Franzelin,  De  Script.  thes.  III,  coroll.  3). 

385*  Obi.  II.  Sacri  scriptores  non  raro  scripserunt  rogati  vel  interrogati 
ab  aliis  hominibus,  ut  Paulus  apostolus  a  corinthiis,  vel  moti  aliis  occasioni- 
bus  et  circumstantiis.  Atqui  qui  ob  tales  rationes  scribit,  non  movetur  a  Deo 
ad  scribendum.  Ergo  non  necessario  requiritur  motio  supernaturalis  et  in- 
terna  ad  inspirationem. 

Resp.  Conc.  mai.  Neg.  min.  Deus  enim  potest  uti  illis  circumstantiis 
externis  et  cum  iis  iungere  internam  motionem,  sicut  cum  praedicatione  ex- 
terna  iungit  internam  gratiam  fidei.  Si  scriptorum  voluntas  non  a  Deo  sed 
a  causis  externis  tantum  mota  esset  ad  scribendum,  Deus  non  esset  auctor 
librorum;  at  non  cessat  esse  auctor,  si  simul  movet  motione  externa  et  in- 
terna.  Notandum  autem  est  ecclesiam  una  generali  et  comprehensiva  sen- 
tentia  defmire  omnes  libros  sacros  inspiratos  esse  neque  agnoscere  libros 
magis  aut  minus  inspiratos  ratione  originis  et  auctoritatis,  sed  omnes  «pari 
pietatis  affectu  ac  reverentia  suscipit  ac  veneratur»  (Conc.  trid.  sess.  4).  Si 
vero  agitur  de  personali  inspiratione  scriptorum,  potuerunt  habere  maiorem 
aut  minorem  illustrationem  intellectus  et  motionem  voluntatis,  de  qua  re 
nihil  scimus,  sed  hoc  scimus,  eos  omnes  ita  inspiratos  esse,  ut  eorum  libri 
sint  Dei  verbum  infallibile.  Potuit  etiam  unus  scriptor  inspiratus  prae  alio 
habere  inspirationes  propheticas,  poeticas,  alias;  attamen  haec  ad  essentiam 
inspirationis  biblicae  non  pertinent,  sed  ad  eam  concomitanter  se  habent. 

Schol.     Excluduntur  varii  errores  de  conceptu  inspirationis. 

386.  1.  Falsum  est  dicere  inspirationem  consistere  in  sola  assistentia 
divina,  qua  arceantur  errores  a  Scriptura.  Hoc  docuit  Io.  Iahn  in 
introductione  in  libros  Veteris  Testamenti  (Einleitung  in  die  Geschichte 
der  Biicher  des  Alten  Bundes2,  Wien  1802,  §  19,  p.  91  sq).  Reiecta 
est  haec  doctrina  in  concilio  vaticano  sess.  3,  c.  2:  Libros  Sacrae 
Scripturae  «ecclesia  pro  sacris  et  canonicis  habet  non  ideo  .  .  .  dum- 
taxat,  quod  revelationem  sine  errore  contineant ...»  {Denz.  n.  1787). 
Nemo  fit  auctor  libri  eo  quod  invigilat  tantum,  ne  quid  falsi  scribatur. 
Atqui  Deus  est  auctor  Sacrae  Scripturae.  Ergo  sola  assistentia  divina 
non  sufficit.  Neque  is,  qui  negativam  tantum  assistentiam  praebet, 
recte  dicitur  inspirare,  id  quod  Iahn  concedit,  et  addit  appellationem 
inspirationis  non  esse  valde  aptam.  Atqui  hoc  nomen  theopneustiae 
est  appellatio  sollemnis,  qua  tum  Scriptura  tum  traditio  indicat  modum 
proprium,  quo  Deus  se  habeat  ad  libros  sacros  (supra  n.  375  ^  376). 
Ergo  sola  assistentia  divina  non  sufficit. 

2.  Falsum  est  dicere  aliquos  libros  ideo  dici  inspiratos,  quod, 
etsi  fue7'int  per  se  scripta  pure  humana,  ab  ecclesia  in  canonem  re- 
cepti  sint.  Hoc  olim  docuerat  D.  Haneberg  in  historia  revelationis 
biblicae  (Versuch  einer  Geschichte  der  biblischen  Offenbarung,  Regens- 
burg  1850,  714),  sed  postea  sententiam  retractavit.  Concilium  vati- 
canum  1.  c.  docet:  «Eos  vero  ecclesia  pro  sacris  et  canonicis  habet, 
non  ideo  quod,  sola  humana  industria  concinnati,  sua  deinde  auctoritate 
sint  approbati  ...»  Manifeste  approbatio  ecclesiae  non  potest  efficere, 
ut  Deus  fiat  auctor  et  inspirator  libri,  qui  sine  eius  speciali  influxu 
confectus  est. 

3 .  Falsum  est  dicere  Deum  posse  Jieri  auctorem  libri  per  solam 
subsequentem  approbationem.  Bonfrerius  distinguit  triplicem  modum, 
quo  Deus  se  habere  possit  ad  aliquem  librum,  scilicet  inspirando, 
assistendo,  approbando,  seu  antecedenter,  concomitanter,  consequenter. 

Dein  addit:  «Hoc  tertio  modo,  etsi  non  existimem  Spiritum  Sanctum 
aliquando  usum  in  iis,  quos  habemus,  Sacrae  Scripturae  libris,  absolute 
tamen  nihil  vetat  uti»  (Praeloquia  in  Scripturam  Sacram  c.  8,  sect.  7). 
Itaque  haec  est  quaestio  iuris  pure  speculativa,  non  quaestio  facti. 
Simile  quid  Lessius  docuerat.  Hanc  quaestionem  scholasticam  non 
attingi  decreto  concilii  vaticani,  in  ipso  concilio  declaratum  est  (Collect. 
Lac.  VII,  140).  Concedendum  est  Deum  approbando  veritatem  dic- 
torum  in  aliquo  libro  conferre  libro  auctoritatem  divinam,  sed  negan- 
dum  est  eum  hac  approbatione  fleri  auctorem  libri,  qui  modo  pure 
humano  sine  speciali  Dei  motione  scriptus  est.  Numquam  tamen  Bon- 
frerius  locutus  est  de  inspiratione  concomitante  aut  consequente,  quod 
ei  interdum  attribuunt. 

4.  Neque  ad  inspirationem  sufficit  divinum  consilium  vel  man- 
dattim  scribendi,  neque  initialis  tantum  excitatio  ad  scribendum  et 
directio  in  exsecutione,  neque  generalis  suppeditatio  materiae,  ut  cen- 
suit  Rich.  Simon  (Historia  critica  textus  novi  Testamenti  c.  23  sqq). 
Haec  fortasse  sufficerent,  ut  Deus  dici  posset  inspirasse  Scripturam ; 
sed  nequaquam  sufficiunt,  ut  Deus  sit  auctor  principalis,  homines  vero 
causa  instrumentalis  tantum  Sacrae  Scripturae. 

5.  Multo  minus  sufficit  mere  personalis  inspiratio,  de  qua  saepe 
loquuntur  recentes  protestantes.  Intellegunt  autem  singularem  quan- 
dam  commotionem  religiosam,  qua  correpti  sacri  scriptores  ita  scrip- 
serunt,  ut  eandem  commotionem  in  mentibus  legentium  excitent.  Qui 
hanc  theoriam  sequuntur,  distinguunt  varios  gradus  inspirationis  in  variis 
libris  sacris,  prout  cum  maiore  vel  minore  commotione  scripti  sint,  et 
concedunt  alios  libros,  ut  «Imitationem  Christi»,  esse  magis  inspiratos 
quam  quosdam  Scripturae  libros. 

Hanc  falsam  opinionem  suam  fecerunt  modernistae,  secundum 
quos  scriptores  sacri  exhibent  res  praeteritas,  praesentes,  futuras  non 
secundum  obiectivam  veritatem  sed  secundum  suas  subiectivas  appre- 
hensiones,  quae  apprehensiones  non  sunt  quid  pure  humanum  sed  etiam 
effectus  Dei  immanenter  in  homine  agentis,  non  tamen  ab  errore  in 
scribendo  servantis.  Ideo  Scriptura  est  quidem  inspirata,  non  tamen 
ab  erroribus  immunis.  Haec  opinio  quantum  consonat  placitis  ratio- 
nalistarum  protestantium,  tantum  aliena  est  a  catholica  de  inspiratione 
doctrina,  et  ideo  ab  ecclesia  damnata  est  (Denz.  n.  2010  sq  2090). 

Stat  igitur  haec  catholica  notio  inspirationis :  Inspiratio  biblica 
est  charismatica  illustratio  intellectus  et  motio  voluntatis  et  assistentia 
divina  hagiographo  praestita  ad  ea  omnia  et  sola  scribenda,  quae  Deus 
suo  nomine  scribi  et  ecclesiae  tradi  vult. 


Prop.  XLVIII.  Inspiratio  ita  extenditur  ad  omnes  res  et  sen- 
tentias  Scripturae,  ut  omnia  vi  inspirationis  infallibiliter  vera  sint, 
etsi  non  omnia  eodem  modo   vera;   ad   verba   autem   materialia  ita 

extenditur,  ut  non  quidem  singula  a  Deo  sint  dictata,  sed  eo  modo 
a  scriptore  electa,  quo  Deus  voluit. 

387.  Stat.  quaest.  Statuta  notione  inspirationis  quaeritur,  num  et 
quomodo  inspiratio  extendatur  ad  totam  Scripturam  et  omnes  partes 
eius.  Possumus  in  Scriptura,  sicut  in  omni  libro,  distinguere  res  quae 
dicuntur,  et  verba,  quibus  dicuntur.  Res  vocantur  etiam  veritates  seu 
sententiae  vel  iudicia,  obiective  sumpta. 

Iam  saeculo  XVII  H  Holden  sola  «doctrinalia»  et  quae  cum  iis 
proxime  cohaerent,  inspirata  esse  docebat  (Divinae  fidei  analysis  I,  5,  1). 
Ad  cuius  opinionem  accesserunt  alii,  ut  Ph.  N.  Chrismann  (Regula 
fidei  catholicae  §  51).  Saeculo  XIX  Fr.  Lenormant  statuit  «inspira- 
tionem  non  extendi  nisi  ad  ea,  quae  religionem  spectant,  quae  fidem 
et  mores  tangunt,  hoc  est  ad  instructiones  supernaturales  in  Scriptura 
contentas»  (Les  Origines  de  1'histoire,  Paris  1880,  VII).  Similiter  alii. 
Contra  hanc  opinionem,  quam  auctoritas  ecclesiastica  notavit,  prima 
pars  thesis  statuitur. 

Ex  altera  parte  multi  theologi  olim  censebant  non  res  tantum  et 
sententias  omnes  sub  inspiratione  scriptas  et  infallibiliter  veras  esse, 
sed  etiam  singula  verba  materialia  a  Spiritu  Sancto  determinata  et  dic- 
tata  esse.  Ita  e.  g.  Banes  (In  1,  q.  1,  a.  3,  dub.  3)  et  thomistae 
communiter,  sed  alii  quoque  non  pauci.  Haec  sententia  ab  omnibus 
fere  relicta  est.  Verba  «materialia»  dicuntur  secundum  formam  gram- 
maticam  considerata;  sententiae  secundum  sensum  acceptae  dicuntur 
verba  «formalia»,  seu  «res  et  sententiae»,  i.  e.  sententiae,  quatenus 
res  significant. 

Nihilominus  multi  ex  iis,  qui  «mechanicam»,  ut  aiunt,  verborum 
materialium  inspirationem  reiciunt,  insistunt  inspirationem  extendi  etiam 
ad  verba,  quatenus  homo  inspiratus  scribat  facultatibus  supernaturaliter 
elevatis;  et  ita  inspirationem  verbalem  non  esse  mechanice  sed  psycho- 
logice  concipiendam  (cf.  Revue  biblique  1904,  293  sq).  Hanc  «psycho- 
logicam»  extensionem  inspirationis  ad  verba  illi  theologi,  quos  hi  re- 
centes  defensores  inspirationis  verbalis  impugnant,  non  negarunt.  Ideo 
tota   haec  quaestio   per  se  est  magis  de  modo  loquendi  quam  de  re. 

388.  Prob.  pars  I.  Inspiratio  ita  extenditur  ad  omnes  res  et 
sententias ,  ut  omnia  vi  inspirationis  infallibiliter  vera  sint.  Nam 
Christus  et  apostoli  ut  testimonia  inspirata  et  infallibilia  citant  dicta 
Scripturae  non  dogmatica  tantum  et  moralia  sed  etiam  historica  (Mt 
2,  18;  12,  3  sq  40  sqq;  23,  35;  24,  37  sqq.  Mc  2,  25  sqq.  Lc  II, 
30  sqq.  Io  3,  14.  Hebr  c.  1 1  et  plurimis  aliis  locis).  Ideo  omnis  Scrip- 
tura  est  utilis  ad  docendum,  quia  divinitus  inspirata  est  (2  Tim  3,  16). 

SS.  Patres  unanimiter  et  constanter  urgent  omnia  et  singula  Scrip- 
turae  verba  esse  vera,  quia  a  Spiritu  Sancto  dicta.  >S.  Hilarius:  «De 
caelestibus   eloquiis  opinandum  est,    ut  quidquid  in  his  est,    excelsum, 

divinum,  rationabile  et  perfectum  esse  existimetur»  (In  Ps.  135,  n.  1). 
S.  Gregorius  Naz.,  loquens  de  factis  historicis  in  Scriptura  narratis, 
ait:  «Numquam  concedemus,  neque  enim  fas  est,  vel  res  minimas  a  scrip- 
toribus  temere  esse  positas»  (Orat.  de  fuga  sua  c.  105).  >S.  Ioannes 
Chrysost.:  «Ne  illas  quidem,  quae  exiguae  videntur,  Scripturarum  sen- 
tentias  praetercurramus ;  nam  et  ipsae  de  Spiritus  gratia  sunt»  (Ad 
pop.  antioch.  hom.  1,  1).  .S.  Hieronymus  de  se  ait:  «Non  adeo  hebetis 
fuisse  me  cordis,  et  tam  crassae  rusticitatis  .  .  .  ut  aliquid  de  dominicis 
verbis  aut  corrigendum  putaverim  aut  non  divinitus  inspiratum»  (Ep. 
27,  1).  .S.  Augustinus:  «Scripturam  esse  veracem  nemo  dubitat  nisi 
infidelis  aut  impius»  (De  gen.  ad  litt.  7,  28,  42).  «Maior  est  quippe 
Scripturae  huius  auctoritas  quam  omnis  humani  ingenii  capacitas» 
(ibid.  2,  5,  9).  Quia  omnes  SS.  Patres,  de  hac  re  loquentes,  idem 
de  inspiratione  et  inerrantia  Scripturae  docuerunt,  vS.  Leo  M.  monet: 
«Ab  evangelica  apostolicaque  doctrina  ne  uno  quidem  verbo  liceat  dis- 
sidere  aut  aliter  de  Scripturis  divinis  sapere,  quam  beati  apostoli  et 
Patres  didicerunt  atque  docuerunt»  (Ep.  82,  1),  «cum  indubitabilem 
obtineat  auctoritatem  sacra  narratio»   (Sermo  52,  c.  1). 

Perfectus  quoque  est  de  hac  re  scholasticorum  consensus.  *S.  Thomas 
ait:  «Scripturae  divinae  a  Spiritu  Sancto  traditae  non  potest  falsum 
subesse»  (De  pot.  q.  4,  a.  1),  sicut  aliis  scientiis;  «nam  aliae  scientiae 
sunt  per  rationem  humanam  editae,  haec  autem  Scriptura  per  instinc- 
tum  inspirationis  divinae»  (In  Ps.  prooem.).  Canus :  «Scriptorum  sa- 
crorum  hoc  privilegium  est,  ut  nullus  eorum  in  scribendo  erret»  (De 
loc.  theol.  2,  18).  Alia  vide,  si  placet,  in  opere  meo  De  inspir. 
n.    157  sqq. 

Nostra  aetate  Leo  XIII  in  encyclica  «Providentissimus  Deus» 
docet:  «Nefas  omnino  fuerit  aut  inspirationem  ad  aliquas  tantum  Sacrae 
Scripturae  partes  coangustare,  aut  concedere  sacrum  ipsum  errasse 
auctorem.  Non  enim  toleranda  est  eorum  ratio,  qui  ex  istis  diffi- 
cultatibus  se  expediunt,  id  nimirum  dare  non  dubitantes,  inspira- 
tionem  divinam  ad  res  fidei  et  morum,  nihil  praeterea,  pertinere.  .  .  . 
Etenim  libri  omnes  atque  integri,  quos  ecclesia  tamquam  sacros  et 
canonicos  recepit,  cum  omnibus  suis  partibus  Spiritu  Sancto  dictante 
conscripti  sunt.  Tantum  vero  abest,  ut  divinae  inspirationi  error  ullus 
subesse  possit,  ut  ea  per  se  ipsa  non  modo  errorem  excludat  omnem, 
sed  tam  necessario  excludat  et  respuat,  quam  necessarium  est  Deum, 
summam  veritatem,  nullius  omnino  erroris  auctorem  esse»  {Denz. 
n.    1950  sqq). 

389.  Prob.  pars  II.  In  Sacra  Scriptura  non  omnia  eodem  modo 
vera  sunt.  Ex  iis,  quae  hucusque  diximus,  utique  cum  certitudine 
hoc  colligitur :  a  sacris  scriptoribus  nihil  affirmari  ut  verum  quod  falsum 
sit;  nihil  negari  ut  falsum,  quod  verum  sit.  Ergo  omnia  dicta  Scrip- 
turae  eo   sensu  sunt  vera,    quo  a  Sancto  Spiritu  per   sacros  scriptores 

affirmantur.    Sed  hoc  principio  non  obstante  non  omnia  eodem  sensu 
affirmantur,  neque  eodem  modo  vera  sunt. 

a)  Imprimis  manifesta  est  distinctio  inter  ea,  quae  Spiritus  Sanctus 
ipse  dicit,  et  ea,  quae  ab  aliis  dicta  refert.  Quando  alii  neque  ex- 
plicite  neque  implicite  loquentes  inducuntur,  Spiritus  Sanctus  ipse  lo- 
quitur,  ut  statim  ab  initio  Scripturae:  «In  principio  creavit  Deus  caelum 
et  terram.»  Sed  ipse  quoque  Spiritus  Sanctus  potest  loqui  historice, 
prophetice,  poetice,  didactice,  brevi,  potest  uti  omni  genere  loquendi 
rationabili,  inter  homines  usitato.  Alia  autem  est  veritas  carminis,  alia 
veritas  historicae  narrationis,  alia  aliorum  generum  litterariorum.  Com- 
para  e.  g.  quae  in  psalmis  104  et  105  cantantur,  cum  narrationibus 
historicis  pentateuchi,  vel  descriptiones  animalium  in  capitibus  39  et  40 
libri  Iob  cum  zoologia  scientifica.  Quando  parabola  proponitur,  potest 
tota  narratio  esse  ficta,  dummodo  doctrina,  quae  narratione  illustratur, 
sit  vera.  Prophetae  saepe  uno  conspectu  proponunt  res  longo  tem- 
porum  intervallo  disiunctas,  quia  eas  simul  vident  (cf.  Ioel  2,  28  sqq). 
Metaphorae,  etiam  cum  a  Spiritu  Sancto  adhibentur,  accipiendae  sunt 
ut  metaphorae,  non  sensu  crasse  litterali.  Et  sic  singula  genera  litte- 
raria,  etiam  in  Sacra  Scriptura,  suam  propriam  veritatem  habent.  Porro, 
quia  Deus  saepe  movit  scriptores  ad  scribenda  ea,  quae  naturaliter  scirent, 
sine  nova  revelatione,  intellegitur,  quomodo  possint  esse  in  Scriptura 
assertiones  indeterminatae  vel  dubitativae  (cf.  Io  2,  6;  6,  19;  Act  25,  6; 
1  Cor  1,  16).  Hae  non  sunt  dubitationes  Spiritus  Sancti  sed  scriptorum  hu- 
manorum,  qui  inspirati  sunt  ad  manifestandam  notitiam,  quam  habebant. 

b)  Sacra  Scriptura  loquitur  de  rebus  physicis,  sicut  omnes  homines 
loqui  solent,  de  ortu  solis  et  occasu  et  de  aliis  similibus,  secundum 
externam  apparentiam,  non  secundum  intimam  rerum  naturam.  De 
qua  re  monet  Leo  XIII :  «In  consideratione  sit  primum  scriptores 
sacros  seu  verius  ,Spiritum  Dei,  qui  per  ipsos  loquebatur,  noluisse  ista 
(videlicet  intimam  adspectabilium  rerum  constitutionem)  docere  homines, 
nulli  saluti  profutura'  (S.  August.,  De  Gen.  ad  litt.  2,  9,  20);  quare 
eos,  potius  quam  explorationem  naturae  recta  persequantur,  res  ipsas 
aliquando  describere  et  tractare  aut  quodam  translationis  modo,  aut 
sicut  communis  sermo  per  ea  ferebat  tempora  hodieque  de  multis  fert 
rebus  in  cotidiana  vita  ipsos  inter  homines  scientissimos.  Vulgari  autem 
sermone  cum  ea  primo  proprieque  efferantur,  quae  cadant  sub  sensus, 
non  dissimiliter  scriptor  sacer  (monuitque  et  Doctor  Angelicus  1,  q.  70, 
a.  1  ad  3)  ,ea  secutus  est,  quae  sensibiliter  apparent',  seu  quae  Deus 
ipse,  homines  alloquens,  ad  eorum  captum  significavit  humano  more» 
(«Providentissimus  Deus»,  ed.  Herder  55).  Ita  e.  g.  lepus,  quia  secun- 
dum  externam  apparentiam  ruminat  et  ungulas  non  dividit,  conume- 
ratur  inter  animalia  immunda  (Lv  11,  6),  etsi  secundum  rei  veritatem 
non  ruminat  sed  ungulas  dividit.  Deus  igitur,  ut  finem  legis  obtineret, 
debuit  ita  loqui,  ut  a  populo  israelitarum  intellegeretur  (cf.  Ottiger, 
De  revelat.  supernat.  440  sq). 

c)  Non  eadem  ratione  atque  res  physicae  res  historicae  diiudi- 
candae  sunt.  Nam  1.  res  physicae  per  se  non  pertinent  ad  ordinem 
salutis;  contra  vero  multa  facta  historica  per  se  intime  ad  ordinem 
supernaturalem  pertinent,  ut  peccatum  originale,  historia  populi  israe- 
litici,  maxime  dicta  et  facta  Christi.  2.  Deus  revelatione  non  tradidit 
scientiam  naturalem,  qua  de  internis  rerum  constitutionibus  erudiremur; 
sed  multa  facta  historica  revelavit  et  per  ecclesiam  credenda  proponit, 
ut  iam  ex  Symbolis  apparet.  3.  Modus  communis  loquendi  de  phaeno- 
menis  physicis  non  adhibetur  ad  exponendam  rerum  naturam ;  sed 
historica  narratio  fit  ad  docendos  homines  res  gestas.  Unde  historico 
non  licet  ut  vere  facta  narrare  ea,  quae  facta  non  sunt;  sed  si  quae- 
dam  refert,  quae  in  populari  tantum  opinione  erant,  debet  sufficienter 
indicare  se  rumores  tantum  referre,  vel  se  hoc  invenisse  in  documentis, 
quibus  fidem  rerum  committat.  In  iis,  quae  ita  citantur,  sufficit  veritas 
citationis,  non  requiritur  veritas  rei  citatae.  Ita  in  duabus  epistulis, 
quae  praemittuntur  libro  secundo  Machabaeorum,  quaedam  narrantur 
de  morte  Antiochi,  quae  cum  narratione  ipsius  libri  non  conveniunt 
(2  Mach  1,  15  sq;  9,  1  sqq).  In  epistulis  referuntur  rumores  inter 
iudaeos  sparsi,  in  libro  ipso  narratur  verum  factum.  Possunt  esse 
citationes  explicitae  (Neh  7,  5  sqq);  possunt  etiam  esse  qitationes 
tacitae  seu  implicitae  (2  Par  5,  9;  8,  8).  Sed  quod  attinet  «citationes 
implicitas» ,  exaggeratio  cavenda  est.  Nam  libri  historici  Veteris  Testa- 
menti  non  sunt  congeries  citationum,  quas  sacri  scriptores  collegerunt 
nullo  facto  iudicio  de  earum  veritate  et  falsitate,  sed  sunt  historia  or- 
dinis  supernaturalis,  quae  a  Christo  et  ab  apostolis  ut  vera  historia  ad 
docendum  adhibetur.  Unde  auctoritas  ecclesiastica  negavit  licere  cita- 
tiones  implicitas  supponere  sine  solida  ratione  {Denz.  n.  1979).  Multo 
magis  et  saepius  damnata  est  sententia  dicentium  in  Scriptura  sub 
forma  historica  narrari  mythos  vel  fictiones  historica  veritate  carentes, 
quae  solum  serviant  ad  ideas  aliquas  religiosas  illustrandas  (cf.  Denz. 
n.   1707   1980  2014  2016 — 2018). 

d)  In  Sacra  Scriptura  non  raro  homines  vel  angeli  loquentes  tn- 
ducuntur.  Quod  si  fit,  proxime  Spiritus  Sanctus  solum  testatur  verba 
dicta  esse  ab  hoc  vel  illo;  sed  utrum  illa  dicta  vera  sint  necne,  aliunde 
discernendum  est.  Interdum  aliorum  dicta  approbantur  ut  vera  (e.  g. 
Tit  1,  12  sq),  interdum  reprobantur  ut  falsa  (e.  g.  Ier  28,  15  sq) ; 
interdum  simpliciter  referuntur.  Si  persona,  cuius  verba  referuntur, 
loquitur  ut  legatus  divinus,  est  testimonium  Dei  ipsius ;  sed  si  quaedam 
dicit  non  ut  legatus  Dei  sed  suo  nomine,  falli  potest  (cf.  2  Reg  7, 
2  sqq).  Si  longa  oratio  laudatur  propter  principale  intentum,  non  se- 
quitur  singula ,  quae  in  illa  oratione  accessorie  dicuntur,  esse  vera 
(cf.  Iob  42,  3  et  42,  7).  Angeli  boni  ad  homines  venientes  et  loquentes, 
censentur  semper  loqui  ut  legati  Dei  (cf.  Dn  9;  Hebr  1,  14;  Apc 
passim).  Si  homines  quidam  vel  in  genere  vel  ob  speciale  factum  lau- 
dantur,   non  ideo  omnia  eorum  dicta  ut  vera  neque  omnia  eorum  facta 

ut  bona  praedicantur  (cf.  Ex  i,  15  sqq;  Iud  10,  12  sqq).  Si  sacri 
scriptores  referunt,  quid  ipsi  olim  dixerint  vel  egerint,  vi  inspirationis 
solum  verum  est  eos  ita  olim  dixisse  vel  egisse  (cf.  Ex  2,  13  sqq).  Si 
praesentes,  quos  habent  inter  scribendum,  affectus  amoris,  gaudii,  tristi- 
tiae  aliosve  exprimunt,  certum  est  proxime  eos  habuisse  hos  affectus; 
sed  etiam  videtur  certum  hos  affectus  esse  moraliter  honestos,  quia 
secus  non  esset  finis  rationabilis  eorum  scriptionem  inspirandi.  Haec 
pauca  sufficiunt  ad  ostendendum,  qua  attentione  saepe  opus  sit  in 
argumentando  ex  Sacra  Scriptura. 

390.  Prob.  pars  III.  Per  inspirationem  non  singula  verba  mc- 
terialia  a  Deo  dictantur.     Nam: 

a)  Ista  verbalis  dictatio  seu  influxus  divinus  supernaturalis,  quo 
homines  determinantur  ad  haec  individua  verba  adhibenda,  videtur 
pugnare  cum  indole  Sacrae  Scripturae,  in  qua  non  pauci  defectus 
grammaticales  et  litterarii  insunt,  ut  SS.  Patres  iam  observarunt.  Atqui 
inconveniens  est  hos  defectus  ad  specialem  motionem  Spiritus  Sancti 
referre.  Ergo  potius  referendi  sunt  ad  naturalem  indolem  scriptorum 
humanorum.  Revera  interdum  sacri  scriptores  ipsi  sibi  hos  defectus 
adscribunt.  Ita  auctor  secundi  libri  Machabaeorum :  «Si  quidem  bene, 
et  ut  historiae  convenit  [scripsi],  hoc  et  ipse  volui;  sin  tenuiter  et 
mediocriter,  hoc  est,  quod  assequi  potui»  (2  Mach  15,  38,  graece). 
S.  Paulus  se  vocat  «imperitum  sermone»  (2  Cor  11,  6).  Similiter 
SS.  Patres  hos  defectus  non  ad  inspirationem  sed  ad  singulorum  scrip- 
torum  naturales  condiciones  referunt,  et  diserte  distinguunt  verborum 
compositionem,  quibus  singuli  differant,  a  sensibus,  qui  ubique  divini 
sint.  Ita  e.  g.  vS.  Hieronymus  de  Ieremia:  «Ieremias  propheta  sermone 
quidem  apud  hebraeos  Isaia  et  Osee  et  quibusdam  aliis  prophetis  vi- 
detur  esse  rusticior,  sed  sensibus  par  est,  quippe  qui  eodem  spiritu 
prophetaverit.  Porro  simplicitas  eloquii  de  loco  ei,  in  quo  natus  est, 
accidit»  (In  Ier.  prolog.).  Similiter  loquitur  de  S.  Paulo  (In  Eph.  3,  1). 
Neque  iuvat  dicere  Spiritum  Sanctum  in  supernaturali  sua  motione  se 
singulorum  indoli  accommodasse;  nam  Deus  nihil  agit  frustra,  potuit 
autem  eundem  effectum  obtinere  scriptores  singulos  suae  naturali  dispo- 
sitioni  relinquendo. 

b)  Hagiographi  interdum  allegant  dicta  Scripturae  secundum  sen- 
sum  tantum,  mutatis  vocabulis  (c(.  2  Reg  c.  22  et  Ps  17,  ubi  est  idem 
psalmus  sed  magna  differentia  verborum;  vel  Rom  9,  3  cum  Is  8,  14 
et  28,  16).  Atqui  ita  non  agerent,  si  censuissent  Spiritum  Sanctum 
determinasse  illa  vocabula.  Item  evangelistae  eosdem  sermones  Christi 
aliis  et  aliis  verbis  narrant,  ut  e.  g.  verba  institutionis  eucharistiae 
(Mt  26,  26  sqq.  Mc  14,  22  sqq.  Lc  22,  19  sq).  «Ut  enim  quisque 
meminerat,  et  ut  cuique  cordi  erat,  vel  brevius  vel  prolixius  eandem 
explicare  sententiam,  ita  eos  explicasse  manifestum  est.  ...  Ut  quod 
ad   doctrinam    fidelem    maxime   pertinet,    intellegeremus   non  tam  ver- 

borum  quam  rerum  quaerendam  vel  amplectendam  esse  veritatem» 
(S.  August.,  De  cons.  evangel.  2,  27  sq).  Ergo  SS.  Patres,  si  toties 
inculcant  singula  verba  Scripturae  esse  Spiritus  Sancti  verba  et  ideo 
plena  sensuum,  loquuntur  de  verbis  formalibus,  non  de  verbis  mate- 
rialibus.  «In  divinis  Scripturis  non  verborum  seriem  sed  rerum  pondus 
examinare  debemus»   (S.  Ambros.,  In  Luc.  8,  63). 

c)  Si  de  conceptu  Scripturae  inspiratae  sunt  verba  materialia,  a 
Spiritu  Sancto  determinata,  Scriptura  magna  ex  parte  periit,  quia 
plurium  librorum  textus  originalis  non  iam  habetur,  ut  e.  g.  evan- 
gelii  S.  Matthaei.  Praeterea  versiones,  etiam  authenticae,  ut  Septua- 
ginta  et  Vulgata,  non  possunt  sensu  perfecto  vocari  Scriptura  Sacra, 
quia  desunt  vocabula  a  Spiritu  Sancto  determinata.  Atqui  ecclesia 
versiones  authenticas  semper  sine  ulla  restrictione  pro  canonica  Scrip- 
tura  habuit.  Immo  plurimi  Patres  et  concilia  non  respexerunt  textum 
hebraicum,  quem  ne  legere  quidem  poterant,  et  tamen  censebant  se 
habere  Scripturam.  His  omnibus  satis  ostenditur  verba  materialia,  in 
quantum  ab  iis  non  dependet  sensus  Sacrae  Scripturae,  plane  acciden- 
taliter  se  habere  ad  conceptum  libri  inspirati,  ideoque  prorsus  gratuito 
asseri  scriptores  inspiratos  supernaturali  modo  ad  usum  horum  ver- 
borum  determinatos  esse.  Quod  si  quis  obicit:  Nonne  erTatum  Chry- 
sostomi,  alia  lingua  redditum,  ab  omnibus  simpliciter  et  sine  addito 
vocatur  verbum  Chrysostomi  ?  valde  obvium  est  responsum :  Ab 
omnibus  habetur  verbum  formale  Chrysostomi,  concedo ;  ab  ullo 
rationabili  homine  habetur  verbum  materiale  Chrysostomi,  nego; 
nam  Chrysostomus  haec  verba  materialia  fortasse  ne  intellexisset 
quidem. 

391.  Prob.  pars  IV.  Inspiratio  eatenus  extenditur  ad  verba  mate- 
rialia,  quatenus  vi  inspirationis  omnia  eo  modo  exprimuntur,  quo  Deus 
voluit.  Nam  liber  non  potest  esse  sine  determinatis  verbis  et  compo- 
sitione  verborum.  Ergo  Deus,  si  supernaturali  influxu  efficit,  ut  liber 
fiat,  etiam  influit  in  externam  compositionem  libri.  Nullus  umquam 
theologus  cordatus  hoc  negavit;  sed  qui  impugnaverunt  «inspirationem 
verbalem»,  illam  «dictationem  mechanicam»  tantum  reiecerunt,  quam 
etiam  defensores  recentis  «theoriae  psychologicae»  respuunt.  Etiam 
verba  materialia  esse  aliquo  modo  inspirata  docent  e.  g.  Suarez  (De 
fide  disp.  5,  sect.  3),  Franzelin  (De  S.  Scriptura  thes.  III.  p.  II,  n.  1), 
Kleutgen  (apud  Schneemann,  Controv.  de  grat.  473  sqq).  Sed  hi  auc- 
tores  clare  exponunt,  quemadmodum  inspiratio  extendatur  alia  ratione 
ad  res,  alia  ratione  ad  verba  materialia.  Non  pauci  vero  ex  defen- 
soribus  recentis  theoriae  de  inspiratione  verbali  plane  indeterminate  et 
sine  ulla  distinctione  dicunt  tam  res  quam  verba  esse  inspirata,  et  decla- 
mantes  contra  «vivisectionem»  Scripturae,  praeferunt  confusionem.  Ita- 
que  videndum  est,  qualem  influxum  inspiratio  habeat  vel  non  habeat 
in  verba  materialia. 

Pesch,  Compend.  theol.  dogm.    I.  19 

a)  Deus  movens  scriptorem,  ut  lingua  hebraica  vel  graeca  vel  alia 
scribat  de  certis  rebus,  eo  ipso  movet  eum,  ut  utatur  iis  verbis,  quibus 
res  illae  exprimuntur.  Qui  vult  de  aqua  et  igni  scribere,  debet  nomi- 
nibus  aquae  et  ignis  uti,  non  vero  nominibus  arboris  et  lapidis.  Prae- 
terea  Deus,  quia  movet  modo  ad  scribendum  poema,  modo  ad  scri- 
bendam  historiam  vel  epistulam  vel  alia,  etiam  movet  ad  eligendam 
dictionem  poeticam,  historicam,  epistularem  vel  aliam. 

b)  Nihilominus  non  inspiratione  confertur  notitia  linguae  neque  ars 
poetica,  historica,  epistularis,  sed  his  rebus  aliunde  suppositis,  Deus 
utitur  hominibus  ut  instrumentis  aptis  ad  talem  librum  scribendum. 
Neque  enim  omnia,  quae  requiruntur,  ut  liber  inspiratus  scribatur,  ex 
inspiratione  derivanda  sunt,  sed  ea  tantum,  quae  sine  charismatico  Dei 
influxu  esse  et  concipi  nequeunt. 

c)  Non  nimis  urgendum  est  hoc  quorundam  argumentum:  Sacer 
scriptor  supernaturaliter  elevatus  est  ad  scribendum,  et  ut  supernatura- 
liter  elevatus  et  motus  scribit  sententias  et  verba.  Ergo  etiam  verba 
sunt  inspirata.  Etsi  aliquid  veri  inest  in  hoc  argumento,  duplici  tamen 
difficultate  laborat.  Nam  i.  fieri  potest,  ut  stilus  libri  non  sit  scrip- 
toris  inspirati  sed  alterius  cuiusdam.  Paulus  apostolus  «divinorum  sen- 
suum  maiestatem  digno  non  poterat  graeci  eloquii  explicare  sermone. 
Habebat  ergo  Titum  interpretem.  .  .  .  Denique  et  duae  epistulae,  quae 
feruntur  Petri,  stilo  inter  se  et  charactere  discrepant.  Ex  quo  intelle- 
gimus  pro  necessitate  rerum  diversis  eum  usum  esse  interpretibus» 
(S.  Hieronymus,  Ep.  120,  11).  Maxime  de  epistula  ad  hebraeos  est 
opinio  quorundam  veterum  et  posteriorum  sententias  esse  Pauli,  dic- 
tionem  alicuius  discipuli  eius  (e.  g.  Euseb.  H.  E.  6,  25;  Bellarminus, 
De  Verbo  Dei  1,  17).  Si  haec  opinio  admittitur,  corruit  illud  argu- 
mentum  «psychologicum»,  et  efficitur  in  libris  inspiratis  electionem  ver- 
borum  materialium  non  esse  necessario  derivandam  ex  inspiratione. 
2.  Verum  non  est  eum,  qui  mente  rem  scribendam  conceperit,  eo  ipso 
determinatum  esse  ad  certa  verba  adhibenda.  Nam  saepe  homines 
multum  laborant,  dum  inveniant  aptissimum  modum  exprimendi  ea, 
quae  in  mente  habent,  neque  raro  in  hoc  conatu  deficiunt.  Hoc  de 
S.  Paulo  asserit  5.  Hieronymus:    «Cum  ipse  sentiat,    quid  loquatur,  in 

alienas  aures  puro  non  potest  transferre  sermone Se  ipsum  inter- 

pretari  cupiens,  involvitur»   (Ep.  121,   1). 

.  Ceterum  si  cui  placet  illa  nova  theoria  inspirationis,  suam  faciat, 
quia  est  res  per  se  prorsus  innocua.  Id  solum  ne  obliviscatur  hanc 
theoriam  a  quibusdam  adeo  amari,  quia  putant  se  hoc  modo  posse 
deprimere  efficaciam  inspirationis.  Sic  enim  argumentantur :  Cum  verba 
inspirata  manifeste  saepe  valde  imperfecta  sint,  patet  inspiratione  non 
removeri  defectus  humanos.  Atqui  si  defectus  verborum  consistunt 
cum  inspiratione,  etiam  defectus  sententiarum  et  rerum  cum  inspiratione 
conciliantur.  Si  hac  mente  doctrina  de  inspiratione  verbali  recipitur, 
patet  eam  non  carere  periculo,  cui  revera  quidam  acerrimi  defensores 

eius  succubuerunt  (cf.  quae  scripsi  De  inspir.  n.  454).  Quare  securius 
est  dicere  Deum  inspiratione  res  et  sententias  determinasse,  et  simul 
invigilasse,  ut  omnia  apte  exprimerentur  (cf.  supra  Prop.  XLVII).  Sic 
enim  clarius  exprimitur  diversus  respectus  inspirationis  ad  res  et  verba 
materialia,  quam  si  in  confuso  dicitur:  Tam  res  quam  verba  sunt  in- 
spirata. 

392.  Obi.  I.  Qui  nostra  aetate  loquuntur  de  ortu  et  occasu  solis  vel  de 
aliis  phaenomenis  physicis,  ideo  tantum  non  falluntur  neque  fallunt,  quia 
omnes  sciunt  res  obiective  aliter  se  habere.  Atqui  scriptores  sacri  in  plurimis 
rebus  talem  scientiam  non  habuerunt.     Ergo  revera  errarunt. 

Resp.  Neg.  mai.  Trans.  min.  Neg.  conseq.  Neque  enim  loquentes  de 
ortu  solis  et  occasu  vel  similibus  ob  hoc  ipsum  non  decipimur,  quia  secreto 
apud  nos  cogitamus :  Scio  obiective  res  aliter  se  habere,  sed  quia  ita  loquentes 
abstrahimus  ab  intima  rerum  natura,  et  simpliciter  verbis  significamus,  quae 
sensus  referunt.  Idem  dicendum  est  de  hagiographis.  Extra  statum  quae- 
stionis  est,  quid  de  intima  rerum  constitutione  hagiographus  in  mente  ha- 
buerit,  et  solum  quaeritur,  quae  phaenomena  sensibilia  verbis  expresserit 
(cf.  De  inspir.  509  sqq). 

393*  Obi.  II.  Sacri  scriptores  arte  critica  destituti  erant.  Atqui  sine  arte 
critica  non  potest  historia  perfecte  conscribi.  Ergo  historia  sacra  est  im- 
perfecta. 

Resp.  Dist.  mai.:  Sacri  scriptores  non  erant  scientifice  exculti  in  arte 
critica,  trans.  mai. ;  sacri  scriptores  non  habebant  sanum  sensum  et  adiutorium 
divinum,  quo  verum  a  falso  distinguere  possent  in  rebus,  quae  scribendae 
erant,  neg.  mai.  Dist.  min.:  Sine  arte  critica  scientifice  exculta  non  potest 
perfecte  excoli  scientia  historica,  conc.  min.;  non  potest  umquam  verum  a 
falso  distingui  et  recte  enuntiari,  ne  cum  adiutorio  quidem  divino,  neg. 
min.  Dist.  conseq. :  Historia  sacra  est  imperfecta,  quatenus  neque  omnia  ne- 
que  modo  perfectissimo  et  scientifico  narrantur,  conc.  conseq. ;  quatenus  falsa 
pro  veris  affirmantur,  neg.  conseq.  Sicut  ars  critica  non  est  remedium  ab- 
solutum  omnium  errorum,  quemadmodum  in  multis  libris  criticorum  bibli- 
corum  cernitur,  ita  defectus  criticae  scientificae  non  necessario  ducit  ad  affir- 
mandos  errores,  quia  in  necessariis  natura  et  gratia  provident,  scientia  autem 
non  dat  rationem,  sed  eam  supponit  et  perficit  (cf.  De  inspir.  n.  498). 

394«  Obi.  III.  Liber  absolute  verus,  in  usum  hominum  conscriptus,  repugnat, 
quia  mutatis  dispositionibus  mentalibus  homines  easdem  res  aliter  et  aliter 
concipiunt.  Ergo  etiam  historia  Sacrae  Scripturae  est  relative  tantum  vera. 
Resp.  Dist.  antec. :  Repugnat  liber  hoc  sensu  absolute  verus ,  quod 
omnem  veritatem  modo  perfectissimo  et  omnibus  hominibus  proportionato 
doceat,  conc.  antec.  \  repugnat  liber  hoc  sensu  absolute  verus,  quod  nihil  falsi 
affirmet,  neg.  antec.  Dist.  conseq. :  Historia  sacra  est  relative  vera,  quatenus 
certas  tantum  veritates  modo  hominibus  accommodato  docet,  conc.  conseq.; 
quod  falsa  affirmet,  neg.  conseq.  Veritas  absoluta  eo  tantum  sensu  tribuitur 
historiae  sacrae,  quod  eius  affirmationes  conformes  sunt  cum  ordine  onto- 
logico.  Eatenus  autem  haec  historia  relative  tantum  vera  est,  quatenus  non 
omnia    narrantur,    quae   hominibus  et  ipsis  quoque  hagiographis  nota  erant, 

quatenus  insunt  locutiones  indeterminatae  et  summariae,  quatenus  interdum 
hagiographi  diserte  dicunt  se  velle  referre  ea  sola,  quae  in  certis  fontibus 
invenerunt,  ut  auctor  secundi  libri  machabaeorum  (cf.  De  inspir.  n.  516  sqq). 

395*  Obi.  IV.  Theoria  inspirationis  verbalis  praeferenda  est,  si  a)  melius 
convenit  cum  conceptu  libri  inspirati,  si  b)  melius  respondet  doctrinae  Patrum, 
si  c)  est  rationabilior.     Atqui  ita  est.     Ergo. 

Resp.  Conc.  mai.  Neg.  min.  Nam  ad  a)  quidquid  est  de  conceptu 
libri  inspirati  in  abstracto  considerati,  in  libris,  quos  ecclesia  inspiratos  esse 
docet,  verba  materialia  non  sunt  determinata  a  Spiritu  Sancto,  ut  supra 
(n.  390)  vidimus ;  unde  cum  his  libris  inspiratis  inspiratio  verbalis  non  melius 
convenit,  sed  ab  iis  discrepat.  Ad  b)  SS.  Patres  verba  materialia  non  ex 
inspiratione  sed  ex  humanorum  scriptorum  ingenio  et  condicionibus  repetunt. 
Ad  c)  rationi  et  experientiae  contradicit,  qui  ait  verba  materialia  in  individuo 
esse  eo  ipso  determinata,  quod  quis  sciat,  quas  res  velit  scribere.  Qui  pro 
tali  affirmatione  ad  leges  psychologicas  provocat,  solum  ostendit  se  ignorare 
leges  psychologicas. 

Schol.     De  usu  Vulgatae  in  theologia  dogmatica. 

396.  Nullius  libri  inspirati  textus  autographus  ad  nos  pervenit  sed 
apographa  tantum,  immo  nonnullorum  librorum  solae  versiones.  Prae- 
terea  in  communi  usu  totius  ecclesiae  vel  etiam  alicuius  particularis 
ecclesiae  numquam  fuit  textus  hebraicus  Veteris  Testamenti  sed  ver- 
siones,  inter  quas  eminent  versio  Septuaginta  et  versio  latina  illa,  quae 
vocatur  Vulgata.  Ecclesia  autem  infallibilis  est  in  agnoscenda  authentia 
alicuius  versionis,  sive  sollemni  definitione  sive  practico  tantum  usu 
eam  authenticam  declarat;  nam  Scriptura  ut  fons  revelationis  et  regula 
fidei  sine  dubio  est  unum  ex  principalibus  obiectis  infallibilitatis  ec- 
clesiasticae.  Et  usu  quidem  practico  SS.  Patrum  graecorum,  immo 
ipsorum  apostolorum,  authentica  declarata  est  versio  Septuaginta,  sol- 
lemni  vero  ecclesiae  definitione  Vulgata. 

Sic  enim  ait  concilium  tridentinum  in  sess.  4:  «Si  quis  libros  ipsos 
integros,  cum  omnibus  suis  partibus,  prout  in  ecclesia  catholica  legi 
consueverunt  et  in  vetere  Vulgata  latina  editione  habentur,  pro  sacris 
et  canonicis  non  susceperit  ...  A.  S.  .  .  .  Insuper  eadem  sacrosancta 
synodus,  considerans  non  parum  utilitatis  accedere  posse  ecclesiae  Dei, 
si  ex  omnibus  latinis  editionibus,  quae  circumferuntur,  sacrorum  libro- 
rum,  quaenam  pro  authentica  habenda  sit,  innotescat,  statuit  et  de- 
clarat,  ut  haec  ipsa  vetus  et  Vulgata  editio,  quae  longo  tot  saeculorum 
usu  in  ipsa  ecclesia  probata  est,  in  publicis  lectionibus,  disputationibus, 
praedicationibus  et  expositionibus  pro  authentica  habeatur,  et  ut  nemo 
illam  reicere  quovis  praetextu  audeat  vel  praesumat»  {Denz.  n.  784  sq). 
Dein  de  expositione  Scripturae  ea  addit,  quae  iam  supra  (n.  373) 
citata  sunt.     Circa  hoc  decretum  pauca  adnotasse  iuvat. 

a)  Concilium  Vulgatam  declaravit  authenticam  versionem,  non  com- 
paratione   facta  cum  textibus  primigeniis  secundum  postulata  scientiae 

criticae,  sed  ex  principio  theologico,  quia  haec  versio  longo  saecu- 
lorum  usu  ab  ecclesia  probata  est,  cum  ecclesia  non  possit  pro  genuina 
Scriptura  adhibere  eam,  quae  non  sit  genuina. 

b)  Quare  proxime  haec  versio  declarata  est  authentica  sensu  iuridico 
seu  legali,  quatenus  non  licet  in  foro  theologico  ullum  argumentum, 
quod  ex  Vulgata  legitime  fit,  sub  hoc  praetextu  reicere,  quod  sit  ex 
versione  et  ideo  vim  probandi  non  habeat,  usquedum  probetur  con- 
formitas  cum  textu  primitivo.  Consequenter  haec  authentia  iuris  sup- 
ponit  authentiam  conformitatis  cum  scripto  inspirato,  saltem  quoad  sub- 
stantiam,  quia  secus  non  posset  legitimum  argumentum  biblicum  ex 
versione  fieri. 

c)  Quia  in  decreto  agitur  de  statuenda  certa  norma  fidei  et  morum, 
non  requiritur  perfecta  conformitas  cum  textu  originali  neque  immu- 
nitas  ab  errore  in  iis  quoque  rebus,  quae  ad  fidem  et  mores  nullo 
modo  pertinent,  sed  a  solis  textibus  dogmaticis  et  moralibus  omnis 
prorsus  error  doctrinalis  excluditur.  Ergo  ubi  res  fidei  et  morum  in 
quaestione  non  sunt,  licet  a  Vulgata  ob  sufficientes  rationes  re- 
cedere. 

d)  Textus,  qui  ante  Tridentinum  critice  dubii  erant  in  Vulgata, 
per  declarationem  concilii  nacti  non  sunt  maiorem  auctoritatem,  quia 
concilium  respicit  Vulgatam,  prout  in  ecclesia  legi  consueverat.  Ergo 
quae  certa  erant,  manent  certa,  et  quae  dubia  erant,  manent  dubia. 
Sunt  autem  paucissimi  eiusmodi  textus  dubii,  qui  dogma  afficiunt, 
et  omnibus  noti,  ut  i  Cor  15,  51.  Ex  his  igitur  certum  argumentum 
fieri  non  potest,  saltem  si  agitur  de  re  inter  ipsos  catholicos  contro- 
versa.  Si  vero  exstat  in  Vulgata  textus,  qui  ab  ecclesia  receptus  est 
ut  dogma  revelatum  enuntians,  hic  textus  praebet  certum  argumentum 
theologicum,  quamquam  fortasse  in  primigenia  Scriptura  non  legebatur; 
attamen  in  hoc  casu  non  est  argumentum  biblicum,  sed  argumentum 
traditionis,  sicut  multi  iudicant  de   1   Io  5,  7. 

e)  Si  textus  Vulgatae  est  obscurus  vel  ambiguus,  explicatur  textu 
claro  Scripturae  originalis  vel  aliarum  versionum  authenticarum.  De 
qua  re  ait  Leo  XIII :  «Neque  tamen  non  sua  habenda  erit  ratio  reli- 
quarum  versionum,  quas  christiana  laudavit  usurpavitque  antiquitas, 
maxime  codicum  primigeniorum.  Quamvis  enim  ad  summam  rei  quod 
spectat,  ex  dictionibus  Vulgatae  hebraea  et  graeca  bene  eluceat  sen- 
tentia,  attamen  si  quid  ambigue,  si  quid  minus  accurate  inibi  elatum 
sit,  inspectio  praecedentis  linguae,  suasore  Augustino,  proficiet»  {Denz. 
n.  1941).  Ex  quibus  verbis  efficitur,  quod  ceteroquin  etiam  per  se 
manifestum  est,  definitione  tridentina  non  esse  quidquam  detractum 
authentiae  aliorum  textuum.  Ex  his  igitur  aeque  bene  atque  ex  Vul- 
gata  et  sub  iisdem  condicionibus  argumentum  biblicum  fieri  potest. 

Plura  de  his  rebus,  sicut  etiam  de  praeceptis  hermeneuticis  tra- 
duntur  in  introductione  ad  Sacram  Scripturam.  Ideo  pauca  haec  in 
memoriam  revocasse  sufficit. 

Propw  XLIX.  Sacra  Scriptura  non  est  unicus  fons  revela- 
tionis,  sed  alter  fons  est  sacra  traditio,  secundum  quam  Scriptura 
est  explicanda. 

397.  Stat.  quaest  Iam  supra  (n.  301)  diximus  proximum  fontem 
et  proximam  regulam  fidei  esse  praedicationem  ecclesiasticam.  Haec 
praedicatio  ecclestiastica,  inde  ab  apostolis  usque  ad  nostram  aetatem 
continuata,  est  sacra  traditio  active  spectata.  Doctrina,  quatenus  hoc 
modo  tradita  est,  est  traditio  passive  spectata.  Si  utrumque  elemen- 
tum  simul  sumitur,  habetur  traditio  complete  sumpta. 

Veterum  protestantium  principium  fundamentale  erat  Sacram  Scrip- 
turam  esse  unicam  regulam  et  unicum  fontem  fidei,  neque  quidquam 
posse  esse  pbiectum  fidei,  quod  in  Scriptura  non  doceatur.  E.  g. 
formula  concordiae  n.  1 :  «Credimus,  confitemur  et  docemus  unicam 
regulam  et  normam,  secundum  quam  omnia  dogmata  omnesque  doc- 
tores  aestimari  et  iudicari  oporteat,  nullam  omnino  aliam  esse  quam 
prophetica  et  apostolica  scripta  tum  Veteris  tum  Novi  Testamenti» 
(cf.  Moehler,  Symbolik  §  44).  Recentes  protestantes  in  varias  partes 
abeunt.  Rationalistae  neque  Scripturam  neque  traditionem  agnoscunt 
immutabilem  normam  fidei,  sed  solam  naturalem  rationem  normam 
supremam  omnis  religionis  statuunt.  Methodistae,  pietistae,  alii  ad- 
mittunt  internam  motionem  (visitationem)  Spiritus  Sancti,  qua  diri- 
gantur  in  via  salutis.  Ii,  qui  «orthodoxi»  vel  «conservativi»  vocantur, 
solent  praeter  Scripturam  admittere  «libros  symbolicos»  (Confessionem 
Augustanam  etc.)  ut  regulam  fidei. 

Secundum  catholicam  vero  doctrinam  non  sola  Scriptura  est  fons 
et  regula  fidei,  sed  omnia  credenda  vel  tenenda  sunt,  quae  ab  apostolis 
per  vivum  magisterium  ecclesiasticum  ad  nos  pervenerunt,  sive  in  Scrip- 
tura  continentur,  sive  non  continentur.  Cum  haec  iam  probaverimus 
(supra  n.  186  sqq  219  sqq  301  sqq),  hic  maxime  quaeritur  de  habi- 
tudine  traditionis  ad  Scripturam. 

398.  Arg.  I.     Ex  Sacra  Scriptura. 

Christus  Dominus  apostolis  numquam  dedit  praeceptum  scribendi 
libros  sed  eundi  et  praedicandi  evangelium  in  toto  mundo  usque  ad 
consummationem  saeculi  (Mt  28,  19  sq.  Mc  16,  16  sq).  « 1111  autem 
profecti  praedicaveruut  ubique»  (Mc  16,  20)  et  instituerunt  alios  ad 
praedicandum  et  eos  iusserunt  iterum  post  se  alios  ad  idem  munus 
instituere  (Act  14,  22.  1  Tim  1,  3  18;  4,  14;  5,  7  19  sq.  Tit  1,  5; 
2,  15).  Pauci  ex  apostolis  ob  speciales  rationes  scripserunt,  neque 
umquam  remittunt  fideles  ad  libros  ab  apostolis  scriptos,  sed  monent, 
ut  permaneant  in  iis,  quae  audierant  (Rom  16,  17.  1  Cor  7,  17; 
11,  23;  14,  33.  2  Cor  1,  18.  Gal  1,  8.  Col  2,  6  sq.  2  Thess  2,  14. 
2  Tim  1,  13  sq;  2,  2).  Hic  totus  agendi  modus  ostendit  ecclesiam 
principaliter   super   oralem  traditionem   esse  aedificatam  et  in  futurum 

aedificandam  (cf.  Euseb.  H.  E.  3,  24).    «Quomodo  credent  ei,  quem  non 
audierunt?    Quomodo  autem  audient  sine  praedicante?»  (Rom  10,  14.) 

399.  Arg.  2.     Ex  persuasione  veteris  ecclesiae. 

Nam  vetustissimi  Patres  ut  Clemens  Rom.,  S.  Ignatius  M.,  S.  Ire- 
naeus,  alii  docent  apostolos  orali  praedicatione  annuntiasse  evangelium 
et  successores  instituisse,  qui  eadem  via  doctrinam  revelatam  posteris 
traderent  (supra  n.  271  sq).  Praeterea  SS.  Patres  iam  reiciunt  haere- 
ticorum  provocationem  ad  Scripturam  ut  unicum  fontem  revelationis. 
S.  Ignatio  M.  disputandum  erat  cum  haereticis  dicentibus:  «Nisi  in- 
venero  in  archivis,  hoc  est  in  evangelio,  non  credo,  et  dicente  me 
ipsis,  quod  scriptum  est,  responderunt  mihi  hoc  esse  demonstrandum» 
(Philad.  8,  2).  .S.  Irenaeus  ait  omnes  haereticos  mendacia  sua  ab- 
scondere  per  Scripturam  (Contra  haer.  5,  21,  2).  «Quid  autem  si 
neque  apostoli  quidem  Scripturas  reliquissent  nobis,  nonne  oportebat 
ordinem  sequi  traditionis,  quam  tradiderunt  iis,  quibus  committebant 
ecclesias?»  (ibid.  3,  4,  1).  6*.  Hilarius:  «Memento  tamen  neminem 
haereticorum  esse,  qui  se  non  secundum  Scripturas  praedicare  ea,  qui- 
bus  blasphemat,  mentiatur»  (Ad  Constant.  2,  9).  Vincentius  Lirin.: 
«Aliter  namque  illam  [Scripturam]  Novatianus,  aliter  Sabellius,  aliter 
Donatus  exponit,  aliter  Arius,  Eunomius,  Macedonius,  aliter  Pho- 
tinus.  . . .  Idcirco  multum  necesse  est  propter  tantos  tam  varii  erroris  an- 
fractus,  ut  propheticae  et  apostolicae  interpretationis  linea  secundum 
ecclesiastici  et  catholici  sensus  normam  dirigatur»  (Commonit.  c.  2). 
Seu,  ut  multo  ante  Tertullianus  dixerat:  «Ergo  non  ad  Scripturas 
provocandum  est,  nec  in  his  constituendum  examen.  .  .  .  Ordo  rerum 
desiderabat  illud  prius  proponi,  quod  nunc  solum  disputandum  est,  quibus 
competat  fides  ipsa,  cuius  sint  Scripturae.  .  .  .  Ubi  enim  apparuerit  esse 
veritatem  et  disciplinae  et  fidei  christianae,  illic  erit  veritas  Scripturarum 
et  expositionum  et  omnium  traditionum  christianarum»  (De  praescr.  19). 

400.  Arg.  3.     Ex  contradictionibus  oppositae  sententiae. 

Illa  doctrina  non  potest  admitti,  quae  ducit  ad  manifestas  contra- 
dictiones.  Atqui  talis  est  doctrina,  quae  statuit  Scripturam  unicam 
fidei  regulam.     Ergo. 

Prob.  min.  a)  Protestantes  docent  libros  omnes  et  solos  in  canone 
contentos,  esse  verbum  Dei  inspiratum;  itaque  nihil  fide  credendum 
esse,  quod  ex  his  libris  non  hauriatur;  tertio  singulos  fideles  esse  authen- 
ticos  interpretes  Scripturae.  Atqui  nihil  horum  docetur  in  Sacra  Scrip- 
tura,  sed  potius  ibi  docetur  institutio  magisterii  ecclesiastici  authentici. 
Ergo  doctrina  de  sola  Scriptura  ut  fidei  regula  ducit  ad  contradictiones. 

b)  Praeterea  protestantes  communiter  docent  parvulos  esse  bapti- 
zandos,  baptismum  haereticorunr  esse  validum,  loco  sabbati  diem 
dominicam  esse  colendam,  multa  alia,  quae  non  ex  Scriptura  sed  ex 
traditione  hausta  sunt. 

c)  Multi  omnibus  temporibus  erant,  qui  sibi  Scripturam  comparare 
non  poterant,  et  tamen  salvandi  erant.  Multi  homines  ne  legere 
quidem  possunt.  Pauci  sunt,  qui  linguam  hebraeam  et  graecam 
norunt,  qua  conscripti  sunt  sacri  libri.  Plurimi  ergo  fidere  debent 
versionibus,  de  quarum  authentia  ipsi  iudicare  non  possunt.  Ita  loco 
magisterii  infallibilis,  a  Christo  instituti,  admittunt  testes  et  normas 
fallibiles,  quibus  se  ut  ducibus  committunt  in  negotio  salutis. 

d)  Verba  Scripturae  saepe  sunt  obscura  vel  difficilia,  et  male  in- 
tellecta  grave  periculum  creare  possunt  (2  Petr  3,  16).  Per  multa 
saecula  viri  docti  ad  Scripturam  elucidandam  omnem  operam  impen- 
derunt,  nec  tamen  nunc  usque  omnes  tenebras  removere  potuerunt. 
Quomodo  igitur  omnibus  hominibus  Scriptura  potest  esse  unica  norma 
credendi,  quibus  praesto  non  est  scientia  theologica,  historica,  philo- 
logica  ad  Scripturae  studium  necessaria,  immo  ne  ingenium  quidem 
neque  otium? 

e)  Revera  gravissimi  textus  Scripturae  a  protestantibus  contrario 
modo  exponuntur,  sicut  e.  g.  illa  verba:  «Hoc  est  corpus  meum», 
incredibilem  multitudinem  expositionum  inter  se  contradicentium  habu- 
erunt.  Teste  Bellarmino  (De  euchar.  1,  8)  anno  1577  prodiit  libellus, 
in  quo  ducentae  expositiones  horum  verborum  enumerantur.  Ex  doc- 
trina  de  sufficientia  Scripturae  pullularunt  tot  sectae,  inter  se  vehe- 
menter  pugnantes,  quarum  quaevis  veram  interpretationem  Scripturae 
sibi  vindicat.  Unde  vanum  est  efTugium  dicentium  singulis  dari  a 
Spiritu  Sancto  illuminationem  ad  Scripturam  recte  intellegendam. 
Spiritus  Sanctus  non  est  spiritus  discordiae  et  infidelitatis.  Inter  eos 
autem,  qui  neglecta  traditione  et  magisterio  ecclesiastico  solam  Scrip- 
turam  se  sequi  iactitant,  maxima  discordia  praevalet,  et  infldelitas  in 
dies  crescit. 

Itaque  gratias  Deo  agere  debemus,  qui  dedit  nobis  fontem  et  re- 
gulam  fidei  omnibus  his  defectibus,  contradictionibus,  periculis  exemp- 
tam,  magisterium  apostolicum,  semper  vivum,  ad  quod  omnibus  patet 
accessus,  a  quo  in  rebus  fidei  et  morum  omnes,  qui  sincere  volunt,  infalli- 
bilem  institutionem  accipiunt,  cui  dictum  est  a  Christo:  «Qui  recipit  vos, 
me  recipit;   et  qui  me  recipit,  recipit  eum,  qui  me  misit»  (Mt  10,  40). 

40  !•     Obi.  J.   SS.  Patres  saepe  testantur  S.  Scripturam  sufficere.   Ergo  ipsa 
traditione  docetur  sufficientia  Scripturae. 

Resp.  SS.  Patres  docent  S.  Scripturam  sufficere  eo  sensu,  quo  pro- 
testantes  volunt,  neg.  antec;  alio  sensu,  conc.  antec.    Videlicet: 

a)  SS.  Patres  docent  Scripturam  canonicam  sufficere,  neque  adeundos 
esse  libros  apocryphos.  Ita  S.  Cyrillus  Hierosol.  in  catech.  quarta  n.  33  35 : 
«Studiose  disce,  et  quidem  ab  ecclesia,  qui  sint  Veteris  Testamenti  libri, 
qui  vero  Novi;  neque  mihi  quidquam  apocryphorum  legas.  .  .  .  Eos  solos 
studiose  meditare,  quos  etiam  in  ecclesia  cum  fiducia  legimus.  Multo  pru- 
dentiores  et  religiosiores  te  erant  apostoli  et  veteres  episcopi,  ecclesiae  rectores, 
qui  eos  tradiderunt.    Tu  ergo,  filius  ecclesiae  cum  sis,  noli  leges  transgredi.» 

b)  SS.  Patres  docent  Scripturam  sufficere  ad  demonstrandos  praecipuos 
illos  articulos  fidei  qui  in^Symbolo  sunt,  quod  catechumenis  addiscendum 
erat.  De  Symbolo  loquens  ait  £.  Cyrillus  Hierosol.:  «Oportet  circa  divina 
et  sancta  fidei  mysteria  ne  minimum  quidem  absque  divinis  Scripturis  tradi 
nec  temere  probabilitatibus  argumentisque  in  verborum  artificio  consistentibus 
abduci.  .  .  .  Haec  enim  fides  non  ex  commentitia  disputatione  sed  ex  divi- 
narum  Scripturarum  demonstratione  vim  habet»  (Catech.  4,  n.  17).  Hic  Scrip- 
tura  non  opponitur  traditioni  ecclesiasticae  sed  commentis  philosophicis. 

c)  SS.  Patres  interdum  docent  Scripturam  sufficere  ad  componendas  varias 
disputationes  cum  iis  haereticis,  qui  cum  catholicis  Scripturae  auctoritatem 
agnoscunt.  Ita  S.  Augustinus,  disputans  cum  donatistis,  ait:  «Sunt  certe 
libri  dominici,  quorum  auctoritati  utrique  consentimus.  ...  Ibi  discutiamus 
causam  nostram.  .  .  .  Auferantur  ergo  de  medio,  quae  adversus  nos  in- 
vicem  non  ex  canonicis  libris  sed  aliunde  recitamus»  (De  unit.  eccl. 
n.  5  sq).  Tantum  vero  abest,  ut  S.  Augustinus  solam  Scripturam  sine  ecclesiae 
auctoritate  regulam  fidei  statuat,  ut  dicat:  «Ego  vero  evangelio  non  crederem, 
nisi  me  catholicae  ecclesiae  commoveret  auctoritas»  (Contra  epist.  Manich. 
c.  5,  n.  6).     Plura  apud  Franzelin,  De  trad.  thes.  XIX. 

402.  Obi.  II.  Etiam  inter  catholicos  sunt  disputationes  de  rebus  fidei,  et 
multi  ex  catholicis  a  fide  defecerunt.  Ergo  ex  eo,  quod  inter  protestantes 
sunt  discordiae  et  multi  fiunt  infideles,  nihil  probatur  contra  regulam  fidei, 
quam  statuunt. 

Resp.  Nego  paritatem.  Nam  catholici,  quamdiu  sequuntur  suam  regulam 
fidei,  habent  remedium  certum  discordantium  opinionum,  neque  possunt  a 
fide  deficere.  Protestantes  vero,  qui  profitentur  se  solam  Scripturam  sequi, 
non  habent  aliud  medium  Scripturam  interpretandi  nisi  subiectivas  suas 
opiniones,  et  ideo  necessario  incidunt  in  oppositas  doctrinas.  Et  per  hunc 
subiectivismum  via  latissima  aperitur  dubitationi  et  infidelitati.  Ergo  quod 
catholici  non  possunt  agere  nisi  contra  sua  principia,  hoc  protestantes  agunt 
secundum  sua  principia ;  et  ideo  omnino  consequenter  plurimi  ex  iis  omnem 
auctoritatem  tam  Scripturae  quam  traditionis  respuunt,  et  suam  quisque  ra- 
tionem  subiectivam  supremam  religionis  normam  statuunt. 

403*  Obi.  III.  «Omnis  Scriptura  divinitus  inspirata  utilis  est  ad  docen- 
dum,  ad  arguendum,  ad  corripiendum,  ad  erudiendum  in  iustitia,  ut  perfectus 
sit  homo  Dei,  ad  omne  opus  bonum  instructus»  (2  Tim  3,  16  sq).  Ergo 
Scriptura  per  se  solam  sufficit. 

Resp.  Conc.  antec.  Neg.  conseq.,  quia  nulla  est  consequentia.  Nam  ex 
eo,  quod  accurata  Scripturae  notitia  sit  episcopo  utilis  ad  instruendos  ho- 
mines  in  omni  opere  bono,  sane  rationabiliter  non  colligitur  nullum  esse 
aliud  medium  ad  hunc  finem  conferens,  et  multo  minus  colligitur  Scripturam 
singulis  esse  datam  ut  unicam  normam  fidei  et  morum.  Apostolus  Timo 
theum  monet:  «Formam  habe  sanorum  verborum,  quae  a  me  audisti.  .  .  . 
Bonum  depositum  custodi»  (2  Tim  1,  13  sq).  «Ut  scias,  quomodo  oporteat 
te  in  domo  Dei  conversari,  quae  est  ecclesia  Dei  vivi,  columna  et  firma- 
mentum  veritatis»  (1  Tim  3,   15). 

Alexander  VIII  damnat  gallicanos  322. 

Ambrosius,  S.,  dicit  Petrum  esse  ecclesiae 
fundamentum  200 ;  —  vindicat  indepen- 
dentiam  Ecclesiae  235  ;  —  de  infallibilitate 
romani  pontificis  322. 

Anima  ecclesiae  250. 

Antipodes  326  n.   5. 

Apocrypha  evangelia   115. 

Apologetica  :  definitur  27;  —  subiectum,  ob- 
iectum  materiale  et  formale  huius  scientiae 
ibid.\  —  eius  finis  est  defendere  principia, 
super  quae  aedificatur  theologia  dogma- 
tica  ibid. ;  —  vocatur  theologia  fundamen- 
talis  vel  propaedeutica  ibid. ;  —  methodus 
huius  scientiae  28 ;  —  dividitur  in  tres  par- 
tes,  scilicet  de  Christo  legato  divino,  de  ec- 
clesia  Christi,  de  fontibus  theologicis  ibid. ; 

—  apolog.  immanentiae  29 ;  quid  de 
ea  censendum  30. 

Apostoli  constituti  sunt  vivum  magisterium 
186  sqq;  —  infallibilitate  praediti  188;  — 
sunt  unum  collegium  magisteriale  193  ;  — 
ipsis  collata  est  potestas  iurisdictionis  et 
potestas  ordinis  204  sqq;  —  eorum  suc- 
cessores  in  munere  ordinario  pastorali 
sunt  episcopi  270  sqq ;  —  duplex  munus  et 
praerogativae  apostolorum  ibid. ;  —  in  eorum 
collegio  Petrus  fuit  primas   193  sqq. 

Apostolicitas  est  nota  verae  ecclesiae  255  ; 

—  ecclesiae  romanae  convenit  263 ;  — 
non  convenit  ulli  coetui  haeretico  vel 
schismatico  264. 

Apparitiones  Christi  post  resurrectionem 
150;  —  cur  Christus  solis  amicis  appa- 
ruerit   155. 

Appellationes  ad  romanum  pontificem  pos- 
sunt  fieri  a  quocumque  inferiore  iudice 
ecclesiastico  290 ;  —  non  possunt  fieri 
a  papa  ad  concilium  ibid. 

Approbatio  ordinum  religiosorum  350  b 
352  a\    —    doctrinae    SS.    Patrum    357  £ 


362  n.  4 ;  —  subsequens  S.  Scripturae 
386  n.   2  sq. 

Aristocratia  num  sit  in  ecclesia  214. 

Arnaldus :  doctrina  de  aequalitate  omni- 
moda  Petri  et  Pauli  203. 

Assensus  fidei  59;  —  religiosus  328. 

Athanasius,  S. ,  vindicat  independentiam 
ecclesiae  235  ;  —  de  infallibilitate  concilii 
oecumenici  312. 

Athenagoras  de  inspiratione  376. 

Auctor  ecclesiae  210  sqq;  —  S.  Scripturae 
374  sqq. 

Augustinus,  S.,  loquendum  esse  docet  de 
quattuor  libris  unius  evangelii  106;  — 
de  primatu  Petri  203 ;  —  de  visibilitate 
ecclesiae  226 ;  —  de  catholicitate  et 
sanctitate  ecclesiae  257  c\  —  de  consensu 
populi  christiani  369 ;  —  de  sufficientia 
Scripturae  401  c. 


B. 


Babylon  idem  ac  Roma  297. 

Basilides    gnosticus     testatur    genuinitatem 

evangeliorum   1 1 1. 
Basilius,    S.,    de  visibilitate  ecclesiae  226 ; 

—  de  inspiratione  S.  Scripturae  376. 
Beatificatio  vide  Canonizatio. 
Bellarminus  enumerat  notas  ecclesiae  254; 

—  de    erroribus    summorum    pontificum 
326  n.    10  349  ^. 

Benedictus    XIV    de    conexione    primatus 

cum    sede    romana  299 ;   —  de  canoniza- 

tione  sanctorum  353  c. 
Bonfrerius    erravit    circa    naturam    libri  in- 

spirati  386  n.  3. 
Bonifacius    I,  S.,    de  infallibilitate    romani 

pontificis  322  b. 
Buddha:    quid    de    eius    miraculis    censen- 

dum  sit   147;  — buddhismus  170. 


c. 


Caius  presbyter  de  sepulcro  Petri  297. 
Canon:  quid  sit  372;  —  quid  requiratur  ad 
conceptum  libri  canonici  373. 

Canonizatio:  definitur  350  c\  —  distin- 
guitur  a  beatificatione  ibid. ;  infallibilitas 
ecclesiae  in  canonizatione  sanctorum  353. 

Catalogi  episcoporum  vetustissimi  271  ;  — 
romanorum  pontificum  298. 

Catechumini  non  sunt  membra  ecclesiae 
231   n.   3. 

Cathedra :  locutio  ex  cathedra  quid  sit 
320  b  ;  —  infallibilitas  romani  pontificis  ex 
cathedra  loquentis  probatur  321  sqq. 

Catholici:  eorum  numerus  262. 

Catholicitas  est  nota  verae  ecclesiae 
254  sqq;  —  convenit  ecclesiae  romanae 
263  c ;  —  nulli  coetui  haeretico  vel  schis- 
matico  convenit  264  b. 

Celsus  de  evangeliis   111. 

Censurae  doctrinales  :  quid  sint  342  ;  —  sen- 
sus  singularum  censurarum  ibid.  b ;  — 
quomodo  inveniantur  verae  doctrinae 
opinionibus  censuratis  oppositae  ibid.  c. 

Chalcedonense  concilium  agnovit  primatum 
romani  pontificis  289. 

Chiliasmus  Patrum  361. 

Christus,  legatus  divinus :  exspectabatur  a 
iudaeis  126;  —  seipsum  professus  est  le- 
gatum  divinum  127;  — valor  huius  testi- 
monii  examinatur  128;  — docuit  integram 
suam  doctrinam  omnibus  hominibus  amplec- 
tendam  esse  133  sqq;  —  ad  probandam 
legationem  suam  divinam  provocavit  ad 
miracula  138  sqq  ;  —  vera  miracula  patravit 
145  sqq;  —  speciatim  eius  resurrectio  per- 
penditur  149  sqq;  —  vaticiniis  se  proba- 
vit  legatum  divinum  156  sqq;  —  vaticinia 
V.  T.  in  Christo  impleta  sunt  160  sqq. 
Divinitas  doctrinae  Christi  probatur  mira- 
bili  propagatione  i66sqq;  —  modernistae 
distinguunt  «Christum  historiae»  et  «Chris- 
tum  fidei»  131.  —  institutor  ecclesiae 
vide  Ecclesia. 

Chrysostomus,  S.,  de  primatu  Petri  199; 
—  de  visibilitate  ecclesiae  226 ;  —  de 
inspiratione    Sacrae    Scripturae    382  388. 

Citationes  implicitae  389  c. 

Clavis  regni  caelorum  195  n.  3;  —  scien- 
tiae  et  potestatis  204. 

Clemens  Alexandrinus  testatur  genuini- 
tatem  evangeliorum   108. 

Clemens  Romanus,  S.,  testatur  episcopos 
successisse  apostolis  272;  —  de  romana 
S.  Petri  commoratione  297. 

Concilium  oecumenicum :  eius  natura  et 
requisita  311;  —  quot  enumerentur  ibid. ;  — 
est  infallibile  in  definienda  doctrina  om- 
nibus  tenenda  312;  — infallibiliter  docet 
non  in  solis  canonibus  313. 

Conclusio  theologica :  quid  sit  336 ;  —  in- 
fallibilitas  ecclesiae  in  statuendis  con- 
clusionibus  theologicis  337  sqq. 

Congregationes  romanae :  quaenam  sit  ea- 
rum  auctoritas  328. 


Constantiense  concilium :  immento  qui  ne- 

gant  primatum    romanum    pontificis,   pro- 

vocant  ad  hoc  concilium  295. 
Constantinopolitanum  III    testatur   prima- 

tum  romani  pontificis  289. 
Corpus  mysticum  Christi  253. 
Credibilitas  evangeliorum   121  sqq. 
Criteria   revelationis  79 ;    —    interna    evan- 

geliorum  112;  —  doctrinae  Christi  177  sqq ; 

—  criterium  inspirationis  374. 
Cyprianus,  S.:   eius  doctrina  de  necessitate 

ecclesiae  249 ;  —  de  episcopis  272  ;  — 
testatur  primatum    romani  pontificis  289 ; 

—  de  infallibilitate  romani  pontificis  322  a. 
Cyrillus  Alex.,    S. ,    explicat    verba  Lucae 

22,  32   «ego  rogavi  pro  te»  de  infallibili- 
tate  romani  pontificis  321  c. 
Cyrillus  Hieros.,  S.,  effert  ecclesiae  catho- 
licitatem  et  sanctitatem  257. 

D. 

Daniel ,     eius    vaticinium    de    tempore    ad- 

ventus  Messiae   161   n.  4. 
Definitio  dogmatica  329. 
Depositum  fidei  329. 
Deus     personalis     31     sqq;     —    colendus 

40  sqq;  —  religione,    quam    ipse  praeci- 

pit  49. 
Doctores    ecclesiae    quinam    sint    357;    — 

qualem    auctoritatem    habeant    SS.  Patres 

ut  privati  doctores  362  n.  5  sq. 
Doctrina  christiana  excellentissima  177  sqq; 

—  quomodo  conservanda   185  sqq. 
Dogma  in  se  et  quoad  nos  335. 

E. 

Ecclesia  Christi:  institutio  2iosqq;  —  eius 
definitio  216;  —  aedificatur  super  Pe- 
trum  195  ,  super  apostolos  186  sqq 
204  sqq;  —  est  societas  hierarchica  213, 
monarchica  214,  perenniter  instituta 
219  sqq;  —  est  societas  visibilis  224  sqq; 

—  quo  sensu  ab  initio  mundi  exstiterit  232; 

—  est  societas  perfecta  233  sqq;  —  ec- 
clesiae  relatio  ad  rempublicam  civilem 
239  ;  —  est  unica  240  sqq ;  —  est  omnibus 
hominibus  ad  salutem  necessaria  247  sqq; 

—  est  corpus  Christi  mysticum  253;  — 
notae  ecclesiae  sunt  quattuor  254  sqq, 
soli  ecclesiae  romanae  conveniunt  262  sqq; 

—  ecclesiae  infallibilitas :  in  definienda 
doctrina  revelata  329  sqq,  in  statuendis 
conclusionibus  theologicis  336  sqq ,  in 
diiudicandis  factis  dogmaticis  343  sqq, 
in  decretis  disciplinaribus ,  in  approba- 
tione  ordinum  religiosorum ,  in  canoni- 
zatione  sanctorum  350  sqq  ;  —  membra  ec- 
clesiae  231. 

Ephesinum  concilium  agnovit  infallibili- 
tatem  romani  pontificis  322. 

Episcopi :  de  dififerentia  episcoporum  a  1 
presbyteris  in  libris  N.  T.  213;  —  sunt  j 
successores    collegii  apostolorum  270  sqq ;  j 

—  iure  divino  in  suis  dioecesibus  habent 
iurisdictionem  278  sqq ;  —  sunt  magistri 
authentici,  non  tamen  singuli  infallibiles  J 
ibid. ;  collegium  episcoporum  sub  romano  ' 
pontifice  est  infallibile  ibid. ;  —  probabilius 
iurisdictio  confertur  episcopis  a  summo 
pontifice  279  c. 

Evangelia :  verus  evangelii  conceptus  statui- 
tur  1 06 ;  —  genuinitas  evangeliorum  vindica- 
turio7sqq;  —  eorum  integritas  probatur 
117  sqq ;  —  eorum  credibilitas  defenditur 
121   sqq;   —  evangelia  apocrypha   115. 

Excommunicati  non  sunt  membra  ecclesiae 
231   n.  4. 

F. 

Factum  dogmaticum  quid  sit  343 ;  —  ec- 
clesiae  infallibilitas  in  diiudicandis  factis 
dogmaticis  probatur  344  sqq. 

Felix  III  num  errorem    docuerit  326  n.   4. 

Fides     divina    59 ;     —     ecclesiastica    340 ; 

—  fidei  depositum  329. 

Flavius  Iosephus  testatur  Christi  exsisten- 
tiam    125;   —  de    Sacra    Scriptura  V.  T. 

375  «; 

Florentinum    concilium    definivit   primatum 

romani  pontificis  289. 
Fragmentum  Muratorianum   108. 
Fundamentum  ecclesiae   195. 

G. 

Galilei  damnatio  326  n.    10. 

Gallicani  errarunt  circa  infallibilitatem  sum- 
mi  pontificis  322  c. 

Genuinitas  definitur  106 ;  —  distinguitur 
ab  inspiratione  et  canonicitate  105 ;  — 
quattuor    evangeliorum  probatur  107  sqq. 

Gregorius  M.,  S.,  testatur  episcopos  esse  suc- 
cessores  apostolorum  272 ;  —  titulum 
«episcopi     oecumenici»     repudiavit    293 ; 

—  de  auctoritate  conciliorum  312. 
Gregorius  Nazianzenus,    S. ,    vindicat    in- 

dependentiam  ecclesiae  235  ;  —  non  ne- 
gat  infallibilitatem  conciliorum  oecumeni- 
corum  315. 

H. 

Haeretici  notorii  non  sunt  membra  ecclesiae 
231  n.  4  ;  —  haeretica  propositio  quae 
sit  342/5. 

Haneberg  de  natura  inspirationis  quid  sen- 
serit  386  n.  2. 

Harnack,  A.,  negat  Christum  cogitasse  de 
evangelizandisgentibus  133;  — de  genuini- 
tate  evangeliorum  116;  —  de  miraculis 
Christi   138;   —  de    resurrectione    Christi 


149;  —  de  verbis  «tu  es  Petrus  etc» 
194;  —  eius  placita  de  origine  ecclesiae 
210. 

Hegesippus  de  episcopis  271. 

Hierarchia :  ecclesia  est  societas  hierarchica 
213   273  276  sq. 

Hieronymus,  S  ,  de  apostolicitate  ecclesiae 
257  ;  —  de  differentia  inter  episcopos  et 
presbyteros  272  sq ;  —  testatur  primatum 
romani  pontificis  289  ;  —  de  infallibilitate 
romani  pontificis  322  a  ;  —  de  inspiratione 
376 ;   —  de  extensione    inspirationis  388. 

Honorius  papa  non  erravit  e  cathedra  lo- 
quens  326  n.   3. 

Hormisdas,  S. ,  praescripsit  professionem 
fidei  receptam  a  concilio  oecumenico  VIII 
322  c. 


I. 


Iacob :    eius    vaticinium    de    futuro    Messia 

161   n.    1. 
Iahn  erravit   circa  inspirationis  naturam  386 

n.   1. 
Iansenistae    de  infallibilitate   romani  ponti- 

ficis  in  factis  dogmaticis  344. 
Iensen    derivat    historiam   Iesu    ex  carmine 

babylonico  Gilgamesh   147. 
Ignatius  Martyr,  S.,  testatur  episcopos  esse 

successores   apostolorum  272  ;   —  testatur 

primatum  romani  pontificis  289. 
Immutabilitas  religionis  christianae  133  sqq; 

—  ecclesiae  219  sqq  247  sqq;  —  dog- 
matum  329  sqq. 

Indifferentismus  religiosus  49  133  sqq 
247   sqq. 

Infallibilitas  magisterii  apostolici  188;  — 
episcoporum  280  sqq ;  —  magisterii  per 
orbem  dispersi  304  sqq;  —  conciliorum 
oecumenicorum  311  sqq  ;  —  quotuplex  sub- 
iectum  infallibilitatis  319;  — romani  ponti- 
ficis  320  sqq;  —  non  est  habitus  infusus 
285  ;  —  infallibilitatis  obiectum  :  doctrina 
revelata  329  sqq,  conclusiones  theologicae 
336  sqq,  facta  dogmatica  343  sqq;  de- 
creta  disciplinaria  351,  approbatio  ordinum 
religiosorum    352,    canonizatio   sanctorum 

353- 
Innocentius  I  sibi  attribuit  primatum  288. 
Inspiratio  :   exsistentia  inspirationis  probatur 

374  sqq  ;  —  natura  eius  exponitur  380  sqq  ; 

—  errores  de  conceptu  inspirationis  386 ;  — 
extensio  eius  387  sqq;  —  verbalis  non 
admittenda  390;  — criterium  unicum  suf- 
ficiens  inspirationis  omnium  hbrorum 
sacrorum  est  traditio  374- 

Integritas  evangeliorum   1 1 7  sqq. 

Ioannes  XXII  de  paupertate  Christi  326 
n.  6 ;  —  de    visione    beatifica  ibid.  n.   8. 

Irenaeus,  S.  :  eius  testimonium  de  genuini- 
tate  evangeliorum  108;  —  de  apostolici 
tate,  unitate,  sanctitate  ecclesiae  257  ;  — 

testatur  primatum    romani  pontificis  289  ; 

—  de  inspiratione  S.  Scripturae  376. 
Iurisdictio     est    potestas    dirigendi    fideles 

legibus  latis  in  rebus  fidei  et  morum  et 
consequenter  potestas  iudicandi  de  ob- 
servatione  legum  et  vindicandi  transgres- 
siones  legum  204;  —  promissa  et  col- 
lata  est  apostolis  205  ;  —  primatus  iurisdic- 
tionis  vide  Primatus;  —  differt  a  pote- 
state    ordinis  204 ;  —  episcoporum    279 ; 

—  summi  pontificis  290. 

Iustinus  Martyr,  S.,  testatur  genuinitatem 
evangeliorum    108;  —  de  chiliasmo  361. 

L. 

Lactantius  de  martyrio  ut  testimonio  di- 
vino   173. 

Legatus  divinus  68   126  sqq. 

Lenormant  de  extensione  inspirationis  387. 

Leo  M.,  S,,  de  primatu  Petri  296 ;  —  ex- 
plicat  verba  Lucae  22,  32  «ego  rogavi 
pro  te  etc»  de  infallibilitate  romani  ponti- 
ficis  321  c\  —  «Petrus  perLeonem  ita  lo- 
cutus  est»   322  c. 

Leo  XIII  dicit  ecclesiam  esse  societatem 
perfectam  235  ;  —  de  relatione  ecclesiae 
ad  rempublicam  civilem  239 ;  —  de  tole- 
rantia  dogmatica  et  civili  251;  —  ap- 
probavit  doctrinam  S.  Thomae  364 ;  — 
de  extensione  inspirationis  388. 

Liberius  papa  non  erravit  in   fide  326  n.  1. 

Loci  theologici  quid  sint  301  ;  —  quot 
sint  302  sq. 

Loisy  de  origine  religionis  51;  —  im- 
pugnat    credibilitatem    evangeliorum   121. 

Lugdunense  II  concilium  agnovit  primatum 
et  infallibilitatem  romani   pontificis  322  c. 

Lutherus :  error  eius  de  constitutione  ec- 
clesiae  276. 

M. 

Magisterium  ecclesiasticum  a  Christo  in- 
stitutum  185  sqq  ;  —  eius  infallibilitas  188  ; 

—  eius  subiectum  activum  vide  Episcopi, 
Pontifex ;  —  eius  subiectum  passivum  300 ; 

—  eius  obiectum  329  sqq. 

Marcion  haereticus  testatur  genuinitatem 
evangeliorum   111. 

Marsilius  Patavinus  erravit  quoad  con- 
stitutionem  ecclesiae  276. 

Martyrium  est  confirmatio  divinitatis  reli- 
gionis  christianae  171  sqq ;  —  decem  per- 
secutiones  enumerantur  1 72  ;  —  martyrio 
tripliciter  confirmatur  religio  christiana  1 73- 

Membra  ecclesiae  231. 

Messias  exspectabatur  a  iudaeis  ut  legatus 
divinus  160  ;  —  vaticinia  messianica  exsiste- 
bant  inter  iudaeos  multis  saeculis  ante 
Christum  ibid. ;  —  haec  vaticinia  breviter  ex- 
ponuntur  161  ;  —  in  Christo  impleta  sunt 


162 ;  —  de  rege  messianico  eiusque  regno 
vaticinia  221. 
Miracula :  miraculum  definitur  et  dividitur  80 ; 

—  fieri  possunt  82  sqq ;  —  certo  cognosci 
possunt  87  sqq ;  —  sunt  certa  revelatio- 
nis  signa  94sqq;. —  miracula  Christi  pro- 
bant  legationem  eius  divinam  138  sqq;  — 
Christus   vera    miracula  patravit   145  sqq; 

—  speciatim  eius  resurrectio  a  mortuis  per- 
penditur  149  sqq;  —  mirabilis  propagatio 
doctrinae  Christi  divinitatem  huius  doctrinae 
comprobat  166  sqq;  —  miracula  ut  si- 
gnum  sanctitatis  ecclesiae  263  d. 

Mithracismus  num  cum  religione  chri- 
stiana  comparari  possit   170. 

Modernistae  fundant  religionem  in  interna 
experientia  25 ;  —  praeferunt  apologeti- 
cam  immanentiae ,  reiciunt  apologeticam 
traditionalem  tamquam  extrinsecismum  29 ; 

—  in  dubium  vocant  genuinitatem,  in- 
tegritatem  et  credibilitatem  evangeliorum 
121;  —  negant  magisterium  ecclesiasti- 
cum  185;  —  negant  primatum  Petri  203; 
eorum   placita    de    origine    ecclesiae  210, 

—  de  episcopis  error  270;  —  negant 
immutabilitatem  doctrinae    revelatae  333 ; 

—  eorum  error  circa  naturam  inspirationis 
386  n.   5. 

Mohammed:  quid  de  eius  miraculis  cen- 
sendum  sit  147;  —  quomodo  eius  doctrina 
tam  celeriter  propagata  sit  170. 

Muratorianum  fragmentum   108. 

Mysteria  quid  sint  69 ;  —  eorum  divisiones 
ibid. ;  —  existentia  mysteriorum  stricte  dicto- 
rum  a  priori  probari  nequit  ibid. ;  —  reve- 
latio  mysteriorum  non  repugnat  70  sqq. 

N. 

Nanak :  quid  de  eius  miraculis  censendum 
sit  147. 

Necessitas  revelationis  74  sqq;  —  reli- 
gionis  christianae  133  sqq;  —  necessitas 
praecepti  et  necessitas  medii  247 ;  — 
ecclesia  Christi  omnibus  hominibus  ad  sa- 
lutem  necessaria  est  248  sqq. 

Nicolaus  III  de  paupertate  Christi  326  n.  6. 

Notae  ecclesiae:  quid  sit  nota  254;  —  quat- 
tuor  sunt  notae  ecclesiae  255  sqq;  —  soli 
ecclesiae  romanae  conveniunt   262  sqq. 

o. 

Obiectum  formale  theologiae  est  verum 
demonstrabile  ex  revelatione  divina  publica 
2  ;  —  magisterii  ecclesiastici  329  sqq. 

Optatus  Milev.  de  independentia  ecclesiae 
236. 

Ordo :  potestas  ordinis  quid  sit  204 ;  quo- 
modo  differat  a  potestate  iurisdictionis  ibid. ; 
—  potestas    ordinis    collata    est    apostolis 

206  ;  —  in  ordinum  religiosorum  approba- 
tione  ecclesia  est  infallibilis  352. 

Origenes  testatur  genuinitatem  quattuor  evan- 
geliorum  108;  —  de  martyrio  ut  testi- 
monio  divino  173  ;  —  eius  verba  de  Petro 
199;  —  de  episcopis  272. 

Origo  religionis  50  sqq. 

P. 

Papa :  dubius  papa  nullus  295 ;  vide  Pontifex. 

Papias  testatur  genuinitatem  evangeliorum 
108. 

Patres  apostolici  quinam  11;  —  Sancti  Patres 
quinam  sint  357  ;  —  eorum  unanimis  con- 
sensus  est  certum  argumentum  theologicum 
358  sqq ;  —  condiciones  ad  firmum  argu- 
mentum  patristicum  requisitae  362;  —  de' 
chiliasmo  Patrum  361. 

Paulus  apostolus  de  resurrectione  Christi 
150;  —  quomodo  se  aequalem  Petro 
dixerit  202 ;  —  comparat  communitatem 
fidelium    cum  organismo  corporis  humani 

253. 
Paulus,  Gottlob  quid  de  evangeliis  senserit 

116. 
Petrus:  eius  nomen   194;  —  ei  promittitur 

primatus  ibid. ;  —  ei  confertur  196  ;  —  eius 

successor    romanus    pontifex    286  sqq;   — 

Romae    fuit    ibique  mortuus  est   297 ;  — 

episcopus  romanus  fuit  298. 
Persona  quid   sit  32;    —  Deus  personalis 

33  sqq. 
Pius    IX    docet    extra    romanam    ecclesiam 

salvum    fieri    neminem    posse    249  sq ;  — 

de  tolerantia  dogmatica  et  civili  251;  — 

eius  syllabus  327. 
Pius    X    de    apologetica    immanentiae    30 ; 

—  iuramentum  ab  ipso  praescriptum  97 
358  c  362  n.  3 ;  —  de  theologia  scho- 
lastica  367. 

Plinius  iunior  de  Christo   125. 

Polycarpus  Martyr,  S.,  citat  Matthaeum, 
Marcum  et  Lucam  109;  —  ab  apostolis 
constitutus  est  episcopus  271. 

Polycrates  de  episcopis  271. 

Pontifex  romanus  est  successor  S.  Petri  in 
primatu  286  sqq ;  —  primatum  in  uni- 
versam  ecclesiam  obtinet  290 ;  —  haec 
potestas    est  ordinaria  et  immediata  ibid. ; 

—  est  iure  divino  primas  299 ;  —  accipit 
potestatem  immediate  a  Christo  290 ;  — 
est  superior  etiam  concilio  oecumenico 
ibid. ;  —  non  subicitur  legibus  ecclesiasticis 
ibid. ;  —  quo  iure  sit  successor  S.  Petri 
299  ;  —  e  cathedra  loquens  est  infallibilis 
320  sqq ;  —  quomodo  amittat  potestatem 

295- 
Portae  inferi  quid  significent   195  n.   2. 
Potestas  clavium  195   n.  3  ;  —  iurisdictionis 

et  ordinis  204  ;  —  apostolorum  186  205  sq; 

—  episcoporum  270    278  sq;    —  romani 


pontificis  286  sq  290  299;  —  conciliorum 
oecumenicorum  312  sq;  —  congrega- 
tionum  romanarum  328. 

Praedestinati :  falsa  est  sententia  dicentium 
solos  praedestinatos  vel  solos  iustos  esse 
membra  ecclesiae  231   n.   5. 

Praescriptio  theologica  269. 

Presbyteri :  presbyterorum  differentia  ab 
episcopis  213   272  sq. 

Primatus  iurisdictionis  S.  Petri  193;  — 
promittitur  S.  Petro  194  sqq;  —  confertur 
actu  eidem  196  sqq;  —  est  perenniter 
institutus  220 ;  —  romani  pontificis :  ro- 
manus  pontifex  est  successor  Sancti  Petri 
in  primatu  286  sqq ;  —  quo  iure  primatus 
annexus  sit  sedi  romanae  299. 

Propagatio  religionis  christianae   166  sqq. 

Prophetia  late  dicta  375«;  —  stricte  dicta 
vide  Vaticinia. 

Propositio  censurata  342. 

Protestantes  volunt  veritatem  religionis 
christianae  sola  interna  experientia  per- 
cipi  posse  177;  —  multi  negant  ecclesiam 
a  Christo  esse  institutam  185;  — quomodo 
interpretentur  verba  Christi  «tu  es  Pe- 
trus  etc»  194;  —  veterum  protestantium 
principium  fundamentale  397- 

Pseudo-Isidorus :  eius  falsificationes  quoad 
praerogativas  papae  294. 

R. 

Religio  quid  sit  40  sqq;  —  christiana 
omnibus  hominibus  necessario  amplectenda 
est  133  sqq  ;  —  internis  quoque  criteriis 
eius  divinitas  suadetur   177  sqq. 

Respublica  civilis  et  ecclesia  239. 

Resurrectio  Christi   a  mortuis   149  sqq. 

Revelatio  quid  sit  53  sqq ;  —  quamnam 
partem  homo  habeat  in  accipienda  revela- 
tione  57 ;  —  revelatio  immediata Dei  non  re- 
pugnat  6isqq;  —  mysteriorum  non  re- 
pugnat  69  sqq ;  —  revelationis  necessitas 
statuitur  74  sqq ;  —  publica  revelatio  apo- 
stolorum  morte  finita  est  270. 

Richer,  E.,  errat  circa  constitutionem  ec- 
clesiae  276. 

s. 

Sanctitas  est  nota  verae  ecclesiae  255  sqq ; 
—  convenit  ecclesiae  romanae  263  d\  — 
nulli  coetui  haeretico  vel  schismatico  con- 
venit  264  c. 

Schismatici  non  sunt  membra  ecclesiae  231 
n.   4. 

Scientia:  theologia  est  scientia  et  quidem 
subalternata  scientiae  divinae  3. 

Scriptura  Sacra  quid  sit  371 ;  —  libri  S.  Scrip- 
turae  Deum  auctorem  habent  374sq°i;  — 
de  inspiratione  S.  Scripturae  380  sqq;  — 
non  est  unicus  fons  revelationis  397  ;  — 
norma  interpretationis  eius  est  traditio  400. 

Sedes  et  praesidentes  296. 

Sixtus  V  de  Vulgata  326  n.  9. 

Societas :    quomodo     ecclesia    sit    societas 

2iosqq  233sqq;  —  eius  relatio  ad  socie- 

tatem  civilem  239. 
Stephanus  papa  sibi  attribuit  primatum  288. 
Straufi,    Dav.    Frid.,    quoad    evangelia    re- 

currit  ad  theoriam  mythorum   116. 
Subiectum  theologiae  est  Deus  1  ;  —  passi- 

vum    auctoritatis    ecclesiasticae     300;    — 

activum  vide  Episcopi,  Pontifex. 
Syllabus  Pii  IX  327. 
Synagoga    multipliciter    differt    ab    ecclesia 

Christi  232. 


T. 


Tacitus  testatur  Christi  exsistentiam  125. 

Tatianus  composuit  Diatessaron  108,  in  quo 
continebatur  textus  «beatus  es,  Simon  etc» 
194. 

Tertullianus :  eius  testimonium  de  genuini- 
tate  evangeliorum  108 ;  —  de  reprehen- 
sione  Petri  191;  —  de  primatu  288;  — 
de  magisterio  ordinario  ecclesiae  306. 

Theologi  sunt  adiutores  eorum,  qui  vi  mu- 
neris  ordinarii  sunt  doctores  363  ;  —  eorum 
unanimis  consensus  est  certum  argumentum 
theologicum  363  sqq. 

Theologia  quid  sit  1 ;  eius  subiectum  est 
Deus  1  ;  —  eius  obiectum  formale  est 
verum  demonstrabile  ex  revelatione  publica 
2 ;  eius  definitio  2 ;  —  est  veri  nominis 
scientia  3 ;  —  distinguitur  a  fide  tripli- 
citer,  scl.  ratione  materiae,  ratione  formae, 
certitudine  4 ;  —  dividitur  in  theologiam 
generaliter  dictam  et  theologiam  specia- 
liter  dictam ,  hanc  Patres  vocant  theo- 
logiam  eique  opponunt  oeconomiam  5  >  — 
in  speculativam  et  practicam,  ex  fine  in 
polemicam,  asceticam  et  mysticam  6  ;  — 
theologia  positiva  et  scholastica,  symbolica, 
biblica,  patristica  7;  —  progressus  histori- 
cus  theologiae  narratur  secundum  tres 
epochas :  Patrum  1 1  sqq,  scholasticorum 
veterum  18  sqq,  theologiae  recentioris 
2 1  sqq ;  —  relatio  inter  theologiam  dog- 
maticam  et  apologeticam  vel  theologiam 
fundamentalem  27;  —  de  usu  rationis  hu- 
manae  in  theologia  370. 

Thomas,  S.,  asserit  theologiam  esse  scien- 
tiam  presse  sumptam  3 ;  —  de  dignitate 
theologiae  4 ;  —  est  theologorum  scho- 
lasticorum  maximus  19  364;  —  de  iuris- 


dictione  mediata  et  immediata  290 ;  — 
de  inspiratione  376. 

Tolerantia  dogmatica  et  civilis  251. 

Traditio  est  locus  theologicus  301  sqq;  — 
est  unicum  sufficiens  criterium  inspirationis 
omnium  librorum  S.  Scripturae  374;  — 
est    norma    interpretationis    S.    Scripturae 

373  397  sqq. 
Tridentinum    definivit    qui    libri    canonici 
sint  372 ;  —  de  auctoritate  Vulgatae  396. 

u. 

Unicitas  ecclesiae  Christi  240  sqq. 
Unitas    est    nota   verae  ecclesiae  255  £;  — 

convenit  ecclesiae  romanae  263  b ;  —  non 

convenit    ulli    coetui    haeretico   vel  schis- 

matico   264. 
Universalitas  religionis  christianae  133  sqq 

247  sqq. 

V. 

Valentinus  de  evangeliis  111. 
Vaticanum :   de  necessitate  revelationis  76; 

—  de  possibilitate  miraculorum  79  ;  — 
de  miraculis  et  vaticiniis  ut  signis  re- 
velationis  ibid. ;  —  eius  doctrina  de  pri- 
matu  203  290;  —  de  potestate  episco- 
porum  279  £;  —  de  conclusionibus  theo- 
logicis  338 ;  —  de  S.  Scriptura  373  386. 

Vaticinia :  vaticinium  definitur  98 ;  —  possi- 
bilitas  et  cognoscibilitas  adstruitur  99  sqq ; 

—  Christus  vaticiniis  se  probavit  legatum  di- 
vinum  1 56  sqq ;  —  vaticiniis  messianicis  V.T. 
Christus  probatur  legatus  divinus  160  sqq  ; 

—  vaticinia  messianica  exsistebant  in  V.  T. 
161,  —  in  Christo  impleta  sunt  162;  — 
de  ecclesia  Christi  221  sqq. 

Veritas  historica,  philosophica  et  relativa  mi- 

raculi  87sqq;  —  in  S.  Scriptura  non  omnia 

eodem  modo  vera  sunt  389. 
Victor  I  sibi  vindicat  primatum  288. 
Vigilius    papa    non    erravit    e  cathedra  lo 

quens  326. 
Vincentius    Lirinensis :    recta    notilia  illius 

adagii :    Quod   ubique,    quod   semper  etc. 

317;  —  de  infallibilitate  ecclesiae  334. 
Vulgata:    quid    de    ea  doceat  Tridentinum 

372 ;  —  de  eius  usu  in  theologia  dogma- 

tica  396. 

z. 

Zacharias    papa  de  antipodibus  326    n.   5. 
Zosimus  papa  sibi  attribuit  primatum  288. 

